
James Fenimore Cooper (n. 15 septembrie 1789 - d. 14 
septembrie 1851) a fost un scriitor american prolific de la 
începutul secolului 19. Poveştile sale istorice de dragoste despre 
viaţa indienilor au creat o formă unică a literaturii americane. 
Scriitorul şi-a trăit o mare parte din viaţă în Cooperstown, New 
York, stabilit de tatăl său William. Cooper a fost întreaga sa viaţă 
membru al Bisericii Episcopale iar spre sfârşitul vieţii a ajutat-o 
cu generozitate. El a scris seria de romane Leatherstocking 
Tales, unde protagonist este Natty Bumppo, iar romanele sunt 
The Pioneers/Pionerii (1823), The Last of the Mohicans/Ultimul 
Mohican (1826), The Prairie/Preria (1827), The 
Pathfinder/Călăuza (1840) şi The Deerslayer/Vânătorul de cerbi 
(1841). 

Capitolul I. 


Vezi, se apropie iama, pentru a domni peste anii cei 
mulți, 

Posacă şi tristă, capcanele pregătite, 

Aburi, furtuni şi nori. 


Thompson. 


Aproape de centrul statului New York se află o regiune întinsă, 
cu dealuri şi vâlcele, sau, ca să dăm dovadă de mai mult respect 
faţă de definițiile geografice, alcătuită din coline şi văi. Intre 
aceste dealuri se înalţă Delaware. Lacurile limpezi şi miile de 
izvoare din regiune dau naştere surselor care, după ce străbat 
vâlcelele, îşi unesc cursurile şi formează Susquehanna, unui 
dintre cele mai mândre râuri ale Statelor Unite. Munţii sunt 
arabili pe culmile lor, dar marginile stâncoase au meritul de a 
conferi zonei un aer de excelenţă romantică şi pitorească. Văile 
sunt înguste, bogate şi cultivate şi printre ele şerpuiesc pâraie. 
Pe malurile micilor lacuri, sau chiar pe cursurile apelor, acolo 
unde producţia este mai lesnicioasă, s-au dezvoltat sate 
frumoase şi prospere. Văile şi vârfurile munţilor sunt presărate 
cu ferme orânduite şi tihnite, care îşi arată bogăţia de la prima 
privire. Drumurile pornesc în toate direcţiile, din văile netede şi 
graţioase şi până la trecătorile încâlcite şi accidentate ale 
dealurilor. Drumul unui călător prin acest pământ neregulat 
întâlneşte la fiecare câteva mile academiile şi instituţiile de 
învăţământ inferior, iar lăcaşurile pentru slujirea lui Dumnezeu 
sunt atât de frecvente, aşa cum se întâmplă numai acolo unde 
oamenii sunt morali şi meditativi. Totuşi conducerea lor canonică 
trădează libertatea de conştiinţă. Pe scurt, întregul district 
dovedeşte ce se poate face, chiar şi într-o ţară necizelată şi cu o 
climă severă, sub conducerea unor legi blânde şi în care fiecare 
persoană este direct interesată de prosperitatea comunităţii din 
care face parte. Inventivitatea pionierilor care s-au aşezat pentru 
prima dată pe aceste pământuri a fost urmată de îmbunătățirile 

permanente făcute de micul proprietar care vrea să-şi lase 
rămăşiţele să se transforme în ţărână sub brazda pe care o 
cultivă, sau de fiul care, născut pe acest pământ, doreşte cu 
evlavie să zăbovească lângă mormântul tatălui său. Şi au trecut 
de-abia patruzeci de ani! de când acest teritoriu era sălbatic. 

Curând după stabilirea independenţei statelor în urma păcii 
din 1783, iniţiativele cetăţenilor au fost dirijate către dezvoltarea 
bogățiilor naturale ale vastului lor domeniu. Inainte de Revoluţie, 
părţile locuite ale New York-ului se limitau la o zecime din 
suprafaţa sa. Ţara, care avea mai puţin de două sute de mii de 
locuitori, era alcătuită dintr-o centură îngustă care se extindea 
puţin pe ambele părţi ale Hudsonului, pe o suprafaţă de cincizeci 
de mile pe malul râului Mohawk, ocupată în mod asemănător, 
împreună cu insulele Nassau şi Staten şi câteva aşezăminte 
izolate în locuri bine alese de-a lungul pâraielor. In scurta 
perioadă pe care am menţionat-o, populaţia s-a răspândit de-a 
lungul a cinci grade latitudine şi şapte grade longitudine şi a 
ajuns la un milion şi jumătate de locuitori. Aceştia trăiesc în 
abundență şi anticipează că vor trece ani lungi înainte de ziua în 
care averile nu le vor ajunge pentru a-şi satisface dorinţele. 

Era aproape de apusul soarelui, într-o zi de decembrie 
luminoasă şi rece, când o sanie urca încet unul dintre munţii 
districtului pe care l-am descris. Pentru acel anotimp, ziua era 
chiar frumoasă şi numai doi-trei nori pluteau pe un cer albastru- 
pur, iar culoarea era luminată de reflexele trimise de masa de 
zăpadă care acoperea pământul. Drumul şerpuia de-a lungul 
marginei unei prăpăstii, susţinută pe o parte de o fundaţie făcută 
din butuci stivuiţi unul peste altul, în timp ce o săpătură în 
muntele din faţă lărgea suficient drumul pentru transporturile 
normale din acea zi. Dar butucii, săpăturile şi tot ceea ce nu se 
ridica la câteva picioare deasupra pământului era parcă îngropat 
sub zăpadă. O simplă potecă, destul de lată numai pentru a-i 
permite săniei să se deplaseze?, demarca drumul şi chiar şi 


1 Povestea noastră începe în 1793, la aproape şapte ani după 
aşezarea primelor colonii care au produs acea schimbare magică în 
puterea şi condiţia statului despre care am vorbit (n.a.). 

2 „Sanie” este cuvântul folosit pe teritoriul Statelor Unite pentru a 
desemna un „traineau”. Acesta se foloseşte local în vestul Angliei, de 
unde probabil că l-au împrumutat şi americanii. Dar cei din urmă au 
făcut distincţie între diferite tipuri de sanie, sania uşoară fiind cea cu 

aceasta era cu două picioare sub nivelul restului suprafeţei. 

In valea care era cu câteva sute de picioare mai jos, se afla 
ceea ce în limbajul regiunii era numit luminiş şi amenajările 
obişnuite ale unei noi aşezări. Acestea chiar se extinseseră în 
partea de sus a dealului până la punctul în care drumul se scurta 
şi traversa regiunea mai înaltă de pe vârful muntelui. Dar până şi 
vârful muntelui era împădurit. 

Văzduhul strălucea, de parcă era încărcat cu mii de particule 
lucioase, iar murgii de rasă care trăgeau trăsura erau acoperiţi 
aproape de tot cu o haină de promoroacă. Din nările lor aburii 
ieşeau ca fumul, căci fiecare lucru ce se vedea, ca şi toate 
prevederile pe care călătorii şi le luaseră dovedeau cât de grea 
era o iarnă în munţi. Harnaşamentul, de un negru adânc, banal, 
contrasta cu strălucirea zilei. Era împodobit cu foi şi catarame de 
bronz care luceau ca aurul în bătaia vremelnică a soarelui, în 
razele care coborau oblic pe deasupra copacilor. Şeile enorme, 
bătute în multe cuie şi garnisite cu pânza care servea drept 
pături pentru umerii cailor, aveau patru turnulețe pătrate la vârf, 
prin care hamul puternic ajungea de la botul cailor la mâinile 
călăreţului. Acesta era un negru de vreo douăzeci de ani. Faţa 
lui, pe care natura o făcuse de un negru strălucitor, era acum 
pestriță de frig, iar ochii mari şi strălucitori se umpluseră de 
lacrimi. Plătea astfel un tribut pentru puterile pe care aceste 
regiuni îngheţate i le dădeau unei persoane de origine africană. 
Totuşi, chipul său fericit mai păstra încă o urmă de bună 
dispoziţie la gândul căminului şi al focului de Crăciun, cu toate 
bucuriile şi jocurile de sărbătoare. Sania era una dintre acele 
mijloace de transport demodate, mari şi confortabile, care ar 
putea să primească o întreagă familie, dar care acum nu ducea 
decât două persoane în afară de cel care o conducea. Partea 
exterioară era de un verde palid, iar interiorul era roşu aprins, 
culoarea aleasă pentru a transmite ideea de căldură într-un 


tălpi de metal. Săniile uşoare sunt de asemenea de două feluri - trase 
de mai mulţi cai sau de un singur cal. Printre acestea din urmă sunt 
cuterul, cu hulubele aranjate în aşa fel încât să permită să meargă în 
lateral, sania-pung, care este condusă cu o oişte şi gumperul, care este 
o sanie construită rudimentar şi folosită în scopuri temporare în noile 
ţări. Multe dintre săniile americane sunt elegante, cu toate că această 
modalitate de transport este mai rar folosită din cauza ameliorării 
climatului ca o consecinţă a defrişărilor de păduri (n.a.). 

climă mai rece. Piei mari de bivol, împodobite pe margine cu 
pânză roşie festonată, acopereau partea din spate a săniei, 
acopereau şi partea de jos şi înfăşurau picioarele călătorilor. 
Aceştia erau un bărbat de vârstă mijlocie şi o tânără femeie. 
Primul avea o statură impozantă, dar precauţiile pe care şi le 
luase împotriva frigului nu lăsau vederii decât o mică parte din 
corpul său. O haină groasă, împodobită din plin cu blănuri, îl 
acoperea pe de-a-ntregul, lăsându-i afară doar capul acoperit cu 
o căciulă din piele de jder, garnisită cu marochin, ale cărui 
margini puteau fi coborâte la nevoie şi legate cu o panglică 
neagră sub bărbie, acoperind astfel urechile. Vârful căciulii era 
împodobit cu coada animalului a cărui piele fusese folosită, iar 
acest accesoriu cădea pe spate într-un mod grațios chiar la 
câteva picioare de ceafă. Mai jos de această mască se vedea o 
parte din faţa frumoasă, masculină şi, în mod special, o pereche 
de ochi albaştri, expresivi şi mari, care trădau o inteligenţă 
extraordinară, umor fin şi o mare bunătate. Formele însoţitoarei 
sale erau ascunse de tot de hainele pe care le purta. De sub 
pelerina largă cu căptuşeală groasă de flanel, care după 
mărimea şi linia sa era făcută mau degrabă pentru un bărbat, se 
zăreau blănuri şi mătăsuri. O glugă mare de mătase neagră, 
capitonată cu puf, îi ascundea tot capul, lăsând doar o mică 
deschizătură pentru respiraţie, prin care sclipeau din când în 
când o pereche de ochi vioi, negru-pană. 

Atât tatăl, cât şi fiica, pentru că aceasta era legătura între cei 
doi călători, erau prea preocupaţi de propriile gânduri pentru a 
întrerupe cu sunetul vocilor monotonia cu care sania aluneca 
uşor. Primul se gândea la soţia lui, care îi strânsese la piept 
această unică fiică atunci când, cu patru ani mai devreme, 
încuviinţase să se lipsească de compania copilei pentru ca 
aceasta să se bucure de avantajele unei educaţii pe care oraşul 
New York nu i-o putea oferi decât în acea perioadă. La câteva 
luni după aceea, prin moartea soţiei, bărbatul a fost lipsit şi de 
ultima alinare a singurătăţii sale. Dar, cu toate acestea, îşi iubea 
destul de mult copila încât să nu o aducă în sălbăticia relativă în 
care el însuşi locuia, până în momentul în care a găsit de cuviinţă 
că fiica sa se maturizase îndeajuns. Gândurile fetei erau mai 
puţin melancolice şi se împleteau cu surpriza plăcută de a vedea 
noile privelişti pe care i le oferea fiecare turnură a drumului. 

Muntele pe care îl străbăteau avea destui pini ale căror 

trunchiuri se înălţau şaptezeci-optzeci de picioare lipsite de vreo 
creangă, înălţime adeseori dublată de coroană. Privirea 
pătrundea nestingherită prin luminişurile nenumărate, deschise 
sub copacii înalţi, blocată doar de câteva ridicături de pământ 
sau de apariţia unui vârf de munte care se înălța în partea opusă 
a văii, unde ei se grăbeau acum. Trunchiurile întunecate ale 
copacilor se ridicau din albul zăpezii în forme regulate până la o 
înălţime considerabilă, când ramurile lor începeau să trimită 
ramificații acoperite cu un foliaj sumar, dar peren, contrastând 
melancolic cu toropeala naturii de mai jos. Călătorii nu simțeau 
vântul, dar pinii se unduiau maiestuos cu plecăciunile cele mai 
adânci, scoțând sunete monotone, tânguitoare, în consonanţă cu 
întreaga scenă melancolică. 

Sania alunecase ceva drum pe suprafaţa uniformă, iar ochii 
tinerei trimiteau priviri cercetătoare şi timide în adâncurile 
pădurii, când se auzi un urlet puternic şi prelung, răsunând sub 
arcurile lungi ale pădurii ca urletul unei cete numeroase de câini, 
în clipa în care acest țipăt a ajuns la urechile bărbatului, el îi 
strigă negrului: N 

— Opreşte, Aggy. E bătrânul Hector. li recunosc lătratul dintr-o 
mie. Ciorap-de-Piele şi-a lăsat câinii liberi pe dealuri în ziua asta 
frumoasă, iar ei şi-au început jocul. Este o urmă de căprioară 
câţiva metri mai în faţă. Şi acum, Bess, dacă poţi să-ţi aduni 
curajul pentru a suporta focul de armă, o să fac rost de carne 
pentru cina de Crăciun. 

Negrul se aşeză mai bine şi, cu un rânjet fericit pe figura 
îngheţată, începu să-şi lovească braţele unul de altul pentru a-şi 
reface circulaţia degetelor. Bărbatul care vorbea stătea drept iar 
apoi, aruncând la o parte haina, se îndepărtă de sanie şi se urcă 
pe un nămete de zăpadă ce a reuşit să-l susţină în ciuda greutăţii 
sale. 

După câteva momente a reuşit să scoată o puşcă de 
vânătoare cu două ţevi dintr-o grămadă de cufere şi cutii. S-a 
debarasat de mănuşile groase care îi acoperiseră mâinile şi a 
rămas cu o pereche de mănuşi de piele cu blană la vârfuri. Şi-a 
cercetat amorsa şi era gata de a înainta când s-a auzit saltul uşor 
al unui animal din pădure şi o căprioară frumoasă ţâşni pe 
potecă, la mică distanţă în faţa lui. Animalul a apărut dintr-o 
dată, într-un salt incredibil de rapid. Dar călătorul dădu dovadă 
de prea multe calităţi sportive pentru a se lăsa tulburat. Din 

primul moment în care a apărut în faţa lui, a ridicat puşca de 
vânătoare şi cu un ochi experimentat şi o mână sigură apăsă pe 
trăgaci. Căprioara se repezi înainte curajoasă şi aparent fără nici 
o rană. Fără a-şi cobori puşca, călătorul i-a îndreptat gura spre 
victimă şi trase din nou. Totuşi se pare că nici unul dintre gloanţe 
nu şi-a făcut efectul. 

Toată scenă s-a petrecut cu o rapiditate care a nedumerit-o pe 
femeie. Se bucura în mod inconştient de scăparea căprioarei, 
pentru că aceasta mai degrabă ţâşnise ca un meteorit, decât să 
traverseze drumul în fugă, când deodată un zgomot ascuţit şi 
rapid i-a lovit urechea, un zgomot foarte diferit de detunăturile 
pline şi înfundate ale tatălui său, dar totuşi destul de distinct 
pentru a fi recunoscut ca împuşcăturile unei arme de foc. In 
acelaşi moment în care a auzit acest zgomot, căprioara a sărit 
din zăpadă la o mare înălţime în aer şi a urmat o altă descărcare 
similară primei, iar animalul s-a prăbuşit la pământ, căzând cu 
capul înainte şi rostogolindu-se pe pământ cu propria velocitate. 
Ţintaşul nevăzut a scos un strigăt de bucurie şi câţiva oameni au 
apărut imediat din spatele trunchiurilor a doi pini, unde se 
plasaseră în mod evident, în aşteptarea căprioarei. 

— Ah, Natty, dacă ştiam că eşti la pândă nu aş fi tras, a strigat 
călătorul apropiindu-se de locul unde era căprioara. A fost urmat 
de negrul entuziasmat, trăgând şi sania după ei. Dar zgomotul 
făcut de Hector a fost prea antrenant pentru a nu fi atât de 
puternic. Deşi nu cred că l-am lovit nici eu. 

— Nu, nu, domnule judecător, răspunse vânătorul, cu un 
chicot stăpânit şi cu înfăţişarea fericită a aceluia care este 
conştient de superioritatea propriilor îndemânări. V-aţi ars praful 
numai ca să vă încălziţi nasul în seara asta friguroasă. Chiar 
credeaţi că o să-i veniţi de hac unei căprioare adulte, cu Hector 
şi căţeaua pe urmele lui şi numai cu puşca aia de copii în mână? 
Dar sunt atâţia fazani în mlaştini, iar cocoşarii zboară pe la uşa 
dumneavoastră, unde s-ar putea să-i hrăniţi cu firimituri şi să-i 
împuşcaţi de plăcere, în orice zi. Dar dacă vreţi un căprior, sau 
puţină carne de urs, atunci, domnule judecător, va trebui să luaţi 
puşca cea lungă, cu flinta unsă, altfel cred că o să risipiţi mai 
mult praf decât câte stomacuri puteţi să umpleţi. 

În timp ce vorbitorul îşi rostea ultimele cuvinte, îşi trase palma 
peste vârful nasului şi îşi deschise din nou gura enormă cu un fel 
de râset înfundat. 

— Puşca trage bine, Natty şi a mai ucis o căprioară până 
acum, spuse călătorul, zâmbind bine dispus. O ţeavă a fost 
încărcată cu alice mari, iar cealaltă era pregătită numai pentru 
păsări. Sunt două răni - una prin gât şi cealaltă direct prin inimă. 
Nu e ceva sigur, dar eu i-am făcut una dintre cele două răni. 

— Lăsaţi-l pe cel care l-a omorât, spuse vânătorul, sigur pe el. 
Presupun că va fi mâncat şi spunând aceasta, scoase un cuţit 
mare dintr-o teacă ataşată la curea sau cingătoare şi tăie gâtul 
animalului. Dacă sunt două gloanţe în căprioară, vreau să întreb 
dacă nu s-a tras cu două puşti diferite. In plus, cine a văzut 
vreodată o rană atât de zdrenţuită de la un calibru mic, ca aici, la 
gât? Şi trebuie să recunoaşteţi, domnule judecător, că animalul a 
căzut la ultima împuşcătură, care a fost trimisă de o mână mai 
adevărată şi mai tânără decât a dumneavoastră sau a mea. Dar, 
în ceea ce mă priveşte, deşi sunt un om sărac, pot să trăiesc fără 
vânat. Totuşi, trăiesc într-o ţară liberă şi nu vreau să renunţ la 
drepturile mele. Deşi, din câte văd eu, în privinţa asta, puterea 
dictează aici ca şi în ţările vechi. Un aer de nemulţumire posacă 
a dominat tonul vânătorului de-a lungul întregului său discurs. 
Totuşi, a crezut că este mai prudent să rostească ultima parte a 
propoziției pe un ton scăzut, astfel încât să nu poată fi auzite 
decât câteva mormăieli. 

— Nu, Natty, răspunse călătorul, cu aceeaşi bună dispoziţie. 
Mă lupt în numele onoarei. Cu câţiva dolari cumpăr carnea de 
căprioară. Dar ce mă poate recompensa pentru onoarea pierdută 
a unei cozi de căprioară la căciula mea? Gândeşte-te, Natty, cum 
aş triumfa asupra acelui câine batjocoritor, Dick Jones, care a 
ratat deja de şapte ori în sezonul acesta şi nu a adus decât o 
bucată de lemn şi câteva veveriţe cenușii. 

— Vânatul e tot mai greu de găsit, cu toate defrişările şi 
construcţiilor dumneavoastră, spuse bătrânul vânător, cu un fel 
de resemnare forţată. Era o vreme când împuşcam treisprezece 
căprioare, fără să număr fazanii de la uşa colibei mele. Cât 
despre carnea de urs, dacă voiam şuncă sau aşa ceva, trebuia 
doar să pândesc noaptea şi să împuşc unul în lumina lunii, în 
trosnetul lemnelor şi fără a fi în pericol de a adormi, pentru că 
urletul lupilor îmi ţinea ochii deschişi. Uite-l pe bătrânul Hector, 
spuse mângâind afectuos un câine mare cu pete negre şi 
galbene, cu burta şi picioarele albe, care venise după miros, 
însoţit de căţeaua de care pomenise. Vezi unde l-au muşcat lupii 

de gât în noaptea în care i-am alungat de lângă vânatul care se 
afuma deasupra şemineului? Câinele acesta e mai de încredere 
decât un creştin, pentru că nu uită niciodată un prieten şi iubeşte 
mâna care îi dă pâine. 

Era ceva ciudat în felul de a fi al vânătorului care i-a atras 
atenţia tinerei femei. Ea îi cercetase îndeaproape şi cu mult 
interes atât înfăţişarea cât şi accesoriile, din momentul în care l- 
a văzut. Era înalt şi atât de slab, încât părea să aibă mai mult de 
1,80 m, înălţimea reală a acestuia. Peste părul lins, de culoarea 
nisipului purta o căciulă din blană de vulpe, cu forma 
asemănătoare celei pe care am descris-o, deşi mult inferioară ca 
finisare sau ornamente. Faţa lui era slabă, aproape de atrofiere. 
Dar nu avea nici un semnalment de boală, din contră, părea să 
aibă o sănătate robustă, rezistentă. Frigul şi expunerile la soare îi 
conferiseră o nuanţă uniformă de roşu. Ochii cenușii priveau de 
sub o pereche de sprâncene zburlite, care atârnau deasupra lor 
cu fire lungi, gri amestecate cu nuanțele lor naturale. Gâtul slab 
era gol şi avea aceeaşi culoare arsă cu faţa. O parte din gulerul 
unei cămăşi în carouri, tipic ţărănească, se vedea deasupra 
paltonului pe care îl purta. Avea un fel de haină din piele de 
căprioară, tăbăcită, cu blana încă pe ea, încinsă pe trupul deşirat 
cu o cingătoare de camgarn colorat. In picioare purta nişte 
mocasini din piele de căprioară, împodobiţi cu ţepii unui porc 
spinos, după obiceiul indienilor, iar picioarele erau acoperite cu 
nişte carâmbi din acelaşi material ca mocasinii, prinşi deasupra 
genunchilor de pantalonii ponosiţi din piele de căprioară, ceea ce 
îi câştigase printre colonişti porecla de Ciorap-de-Piele. Aruncase 
peste umăr o curea din piele de căprioară, de care atârna un 
corn imens de bou, zgâriat foarte uşor pentru a da de praful din 
interior. Partea mai lată fusese fixată cu ingeniozitate cu un 
capăt de lemn, iar cealaltă era astupată bine cu un dop mic. În 
partea din faţă atârna o raniţă de piele, din care, aşa cum 
spusese la urmă, scoase o măsură mică şi, umplând-o cu praf, îşi 
reîncărcă flinta. Aşezată cu patul pe zăpadă, arma aproape că îi 
atingea căciula din piele de vulpe. 

In timpul acesta, călătorul cercetase cu atenţie rănile şi acum, 
fără să ţină seamă de proasta dispoziţie a vânătorului, exclamă: 

— AŞ stabili cu plăcere un privilegiu, Natty, în onoarea acestei 
capturi. Şi dacă împuşcătura din gât ar fi a mea, mi-ar fi de 
ajuns, pentru că lovitura din inimă a fost inutilă - ceea ce noi 

numim exces de zel, Ciorap-de-Piele. 

— Poţi să-i spui cum vrei, domnule judecător, spuse vânătorul, 
aruncându-şi arma peste braţul stâng şi deschizând o cutie de 
alamă. Scoase de acolo o bucată mică de piele plină de grăsime 
cu care înfăşură o lingură şi cu toată puterea sa împinse praful, 
continuând să forţeze în timp de vorbea. E mult mai uşor să 
vorbeşti decât să împuşti o căprioară primăvara. Dar animalul a 
murit de o mână mai tânără decât a ta sau a mea, după cum am 
spus mai devreme. 

— Ce spui, prietene, strigă călătorul, întorcându-se glumeţ 
către însoţitorul lui Natty. Să dăm cu banul pentru onoare, iar 
dacă pierzi, poţi să păstrezi argintul ăsta. Ce zici, prietene? 

— Zic că eu am ucis căprioara, spuse tânărul puţin arogant, 
sprijinindu-se de o altă flintă lungă, asemănătoare cu cea alui 
Natty. 

— Sunt doi contra unul, într-adevăr, spuse judecătorul 
zâmbind. Dacă sunt mai multe voturi împotrivă, se respinge 
apelul, cum spunem noi la tribunal. Să-l luăm pe Aggy de 
exemplu: el nu poate vota pentru că este sclav, iar Bess este 
minoră. Aşa că trebuie să mă descurc singur. Dar o să-mi trimiţi 
vânatul şi, deşi cele două gloanţe sunt în el, o să fac o poveste 
pe cinste din moartea lui. 

— Carnea nu este a mea ca s-o pot vinde, spuse Ciorap-de- 
Piele, adoptând puţin din semeţia însoţitorului său. Eu unul ştiu 
că animalele pot să meargă zile întregi cu împuşcături în gât şi 
nu fac parte dintre cei care nu respectă drepturile celorlalţi. 

— Lupţi cu tenacitate pentru drepturile tale în seara asta 
friguroasă, Natty, răspunse judecătorul cu o bună dispoziţie de 
neînvins. Dar tu ce spui, tinere, trei dolari pot cumpăra căprioara 
asta? 

— Inainte de toate, să ne stabilim drepturile, ca să fim 
amândoi mulţumiţi, spuse tânărul cu hotărâre, dar respectuos, 
iar felul în care pronunţa cuvintele şi limbajul erau evident 
superioare felului în care arăta. Cu câte gloanţe ţi-ai încărcat 
puşca? 

— Cu cinci, spuse judecătorul, puţin surprins de schimbarea de 
atitudine a celuilalt. Nu sunt de ajuns pentru a omori o căprioară 
ca asta? 

— Se poate, dar, spuse, apropiindu-se de copacul din spatele 
căruia apăruse mai devreme, dar ştiţi domnule, aţi tras în 

direcţia aceasta. Uitaţi cele patru gloanţe din copac. 

Judecătorul cercetă urmele proaspete din scoarţa pinului şi, 
scuturând din cap, spuse râzând: 

— lţi construieşti singur cazul împotriva ta, tinere avocat. 
Unde este cel de-al cincilea glonţ? 

— Aici, răspunse tânărul, aruncând haina pe care o purta şi 
lăsând să se vadă o gaură în hainele de dedesubt, din care se 
scurgeau picături mari de sânge. 

— Doamne, Doamne, exclamă judecătorul îngrozit. Am făcut 
atâta caz pentru un nimic, iar un seamăn al meu suferea de 
mâna mea fără să crâcnească? Dar grăbeşte-te, repede, urcă în 
sania mea, nu mai este decât o milă până în sat, unde putem 
primi ajutor medical. Eu voi suporta întreaga cheltuială şi vei 
locui cu mine până te vei vindeca, ba nu, pentru totdeauna. 

— iți mulţumesc pentru bunele intenţii, dar trebuie să-ţi refuz 
oferta. Am un prieten care ar suferi dacă ar auzi că sunt rănit şi 
sunt departe de el. Rana este uşoară, iar glonţul a trecut pe 
lângă oase. Dar cred, domnule, că acum îmi veţi recunoaşte 
drepturile asupra vânatului. _ 

— Să recunosc? răspunse agitat judecătorul. lţi acord şi 
dreptul de a împuşca urşi sau căprioare sau orice vrei tu în 
pădurile mele, pentru totdeauna. Ciorap-de-Piele este singurul 
căruia i-am mai acordat un asemenea privilegiu. Şi va veni o 
vreme când asta va însemna ceva. Dar îţi cumpăr căprioara, 
bancnota asta cred că e de ajuns, atât pentru împuşcătura ta, 
cât şi pentru a mea. 

Bătrânul vânător îşi luă un aer de semeţie în timpul acestei 
discuţii, dar aşteptă până când celălalt termină de vorbit. 

— Sunt destui oameni care pot spune că dreptul lui Nathaniel 
Bumppo de a vâna pe aceste dealuri este mai vechi decât 
dreptul lui Marmaduke Temple de a-i interzice s-o facă, spuse el. 
Dar dacă există vreo lege - deşi cine a auzit de o lege care să le 
interzică oamenilor să vâneze căprioare acolo unde au chef - dar 
dacă există vreo lege, ar trebui să le interzică oamenilor să 
folosească arme de foc. Nu se ştie unde o să zboare capul de pe 
corp atunci când se apasă trăgaciul unei arme periculoase. 

Fără a urmări monologul lui Natty, tânărul îşi plecă în tăcere 
capul la oferirea bancnotei şi răspunse: 

— lertaţi-mă, îmi trebuie vânatul. 

— Dar cu asta poţi cumpăra multe căprioare, spuse 

judecătorul, ia-i, te rog mult. Şi apoi adăugă în şoaptă: este o 
sută de dolari. 

Doar pentru un moment tânărul păru să ezite şi apoi, 
căpătând o culoarea mai aprinsă decât roşeaţa pe care frigul i-o 
pusese în obraji, ca şi cum s-ar fi ruşinat pentru propria 
slăbiciune, refuză din nou oferta. 

In acest timp, femeia se ridică şi, în ciuda frigului, aruncă din 
spate pelerina care îi ascundea trăsăturile şi rosti, cu multă 
seriozitate. 

— In mod sigur, tinere domn, nu doriţi să-i pricinuiţi tatălui 
meu atâta durere obligându-l să părăsească în această sălbăticie 
un seamăn rănit de propria sa mână. Vă implor să mergeţi cu noi 
şi să primiţi ajutor medical. 

Dacă rana a devenit mai dureroasă, sau era ceva irezistibil în 
vocea şi felul de a vorbi al celei care pleda atât de onest în 
favoarea sentimentelor tatălui ei, nu ştim. Dar apelul ei a slăbit 
rezistenţa tânărului şi el părea să se îndoiască, de parcă s-ar fi 
împotrivit să se conformeze, dar nici nu dorea să-i refuze oferta. 
Judecătorul, pentru că dacă aceasta îi era profesia, aşa trebuie 
să-l numim, asistă fără interes la lupta vădită între sentimentele 
contradictorii ale tânărului. Şi înaintând, îl luă uşor de mână şi îl 
trase încet spre sanie, îndemnându-l să urce. 

— Cel mai apropiat ajutor este Templeton, spuse el, iar 
cabana lui Nat este la trei mile depărtare. Vino, vino, tânărul 
meu prieten, mergi cu noi şi lasă-l pe noul doctor să se uite la 
umărul acesta al tău. Natty îi va duce veşti despre starea ta 
prietenului tău şi, dacă doreşti, te poţi reîntoarce acasă de 
dimineaţă. 

Tânărul reuşi să-şi tragă mâna din strânsoarea caldă a 
judecătorului, dar continua să privească faţa tinerei care înfrunta 
încă frigul cu trăsăturile sale delicate, sprijinind astfel în mod 
elocvent cerința tatălui. Ciorap-de-Piele stătea în tot acest timp 
sprijinit de puşca sa lungă, cu capul puţin întors într-o parte, ca 
adâncit în gânduri inteligente. Apoi, aparent satisfăcut de 
rezultatele  meditaţiilor sale, îndepărtând îndoielile care îl 
frământau, a rupt tăcerea: 

— Poate ar fi mai bine să pleci până la urmă, tinere, pentru că 
dacă glonţul este sub piele, mâna mea este prea bătrână pentru 
a tăia în carne de om, aşa cum făcea odată. Deşi acum vreo 
şaizeci de ani, în timp de război, pe vremea lui Sir William, am 

mers şaptezeci de mile singur într-o sălbăticie înfiorătoare, cu un 
glonţ de puşcă în coapsă, pe care mi l-am scos mai târziu cu 
propriul briceag. Bătrânul indian John ştie bine timpurile. L-am 
întâlnit într-un grup de oameni din Delaware, pe urmele 
indienilor Iroquois care trecuseră pe acolo şi luaseră cinci 
scalpuri ale indienilor Schoharie. L-am lăsat atunci o urmă pe 
pielea roşie, pe care garantez că o va lua cu sine în mormânt. Pe 
când încerca să scape din ambuscadă, l-am ochit în posterior, 
scuzaţi-mi, domnişoară, expresia şi i-am tras trei alice mari în 
pielea lui golaşă. S-au înfipt aşa de bine, că ai putea să întinzi o 
femeie pe ele. Aici Natty îşi întinse gâtul lung şi îşi îndreptă 
corpul. Deschise totodată gura şi lăsă să se vadă un singur colţ 
de os galben, în timp ce ochii, faţa şi chiar întregul trup păreau 
să râdă, deşi nu scotea nici un sunet, cu excepţia unui sâsâit 
grav, datorat tremurului cu care trăgea aer în piept. Imi 
pierdusem gloanţele în timp ce traversam Oneida şi a trebuit să 
folosesc alicele mari. Dar carabina nu mă dezamăgea niciodată şi 
nu trăgea ca arma ta cu două ţevi, care nu e prea bună la 
vânătoare, domnule judecător. 

Scuzele lui Natty faţă de delicateţea tinerei erau inutile, 
pentru că, în timp ce el vorbea, ea îl ajuta pe tatăl ei să mute 
câteva bagaje şi nu-l auzi. Deşi nu avea un motiv întemeiat 
pentru a ezita, tânărul s-a lăsat convins să intre în sanie, 
neputând să reziste solicitudinii binevoitoare a călătorilor. 
Negrul, cu ajutorul stăpânului său, aruncă animalul peste bagaje 
şi, după ce intrară amândoi în sanie, judecătorul îl invită pe 
vânător să intre şi el. 

— Nu, nu, spuse bătrânul, scuturându-şi capul. Am treabă 
acasă în Ajunul Crăciunului. Duceţi-vă cu băiatul şi puneţi-l pe 
doctorul vostru să se uite la umăr. Deşi, dacă nu face decât să 
scoată glonţul, am eu nişte ierburi care i-ar vindeca rana mai 
repede decât unguentele lui străine. 

Se întoarse şi era gata să plece când, amintindu-şi imediat 
ceva, se întoarse iarăşi către grup şi adăugă: 

— Dacă îl vedeţi pe Indianul John la poalele lacului, aţi face 
mai bine să-l luaţi cu voi, ca să-l ajute pe doctor. Pentru că, aşa 
bătrân cum este, se descurcă bine când vine vorba de răni şi 
vânătăi şi e foarte posibil să-ţi vindece durerile cu ierburile lui 
înainte de Crăciun. 

— Staţi, staţi, strigă tânărul, prinzându-l pe negru de mână 

când acesta se pregătea să pornească sania. Natty, nu trebuie să 
spui nimic despre rană sau despre locul unde mă duc. Să nu uiţi 
asta, Natty, dacă ţii la mine. 

— Ai încredere în Ciorap-de-Piele, răspunse vânătorul cu 
înţeles. El n-a trăit cincizeci de ani în sălbăticie fără să înveţe de 
la sălbatici cum să-şi ţină gura. Ai încredere în mine, băiete şi 
aminteşte-ţi de Indianul John. 

— Şi Natty, spuse tânărul înflăcărat, încă ţinându-l pe negru de 
braţ. O să scot glonţul doar şi o să-ţi aduc în seara asta un sfert 
de căprioară pentru cina de Crăciun. 

L-a întrerupt vânătorul care, ridicându-şi degetul, ceru cu un 
gest semnificativ tăcere. Apoi merse de-a lungul marginii 
drumului cu ochii fixaţi ferm pe crengile unui pin. Când ajunse în 
poziţia în care dorea se opri şi, ridicându-şi arma, îşi împinse un 
picior în spate şi întinzând braţul drept cât putu de mult de-a 
lungul ţevii de puşcă, îi ridică încet gura pe linia trunchiului drept 
al unui copac. Ochii celor din sanie au precedat, cum era normal, 
mişcarea puştii şi au descoperit imediat ţinta lui Natty. Pe o 
crenguţă uscată a pinului, întinsă orizontal la şaptezeci de 
picioare deasupra pământului, chiar sub ramurile verzi ale 
copacului, stătea o pasăre, care în limbajul popular al regiunii era 
numită de toată lumea fazan sau potârniche de munte. Ca 
mărime, era puţin mai mică decât o pasăre de curte. Lătratul 
câinilor şi discuţiile care avuseseră loc la rădăcina copacului pe 
care stătea cocoţată o alarmaseră şi acum se trăsese lângă 
trunchiul pinului, cu capul şi gâtul atât de întinse, de parcă ar fi 
vrut să formeze o linie dreaptă cu picioarele. Imediat ce puşca a 
fost îndreptată către victimă, Natty apăsă pe trăgaci şi 
potârnichea căzu de la înălţime cu o viteză care o îngropă în 
zăpadă. 

— Culcat, banditule, exclamă Ciorap-de-Piele, scuturând din 
ţeava armei către Hector când acesta sări către poalele 
copacului. Intinde-te, ţi-am spus. Câinele a ascultat, iar Natty se 
grăbi să-şi reîncarce puşca cu cea mai mare precizie. 

Când termină, îşi ridică vânatul lipsit de cap şi, arătându-l 
grupului, strigă: 

— lată o bucăţică gustoasă pentru Crăciunul unui bătrân. Lasă 
vânatul, băiete şi nu uita de Indianul John, ierburile lui sunt mai 
bune decât toate unguentele importate. Uite, domnule judecător, 
spuse el arătând din nou pasărea, crezi că o armă ca a 

dumneavoastră ar putea vâna o pasăre fără să-i ciufulească o 
pană? 

Bătrânul scoase iarăşi unul dintre râsetele sale remarcabile 
care îi trădă exultarea, voioşia şi ironia şi, scuturând din cap, se 
întoarse cu puşca spre o potecă şi plecă în pădure, fără a merge 
foarte repede. Cu fiecare mişcare îşi cobora corpul câţiva inci, 
genunchii săi înclinându-se spre interior. În timp ce sania cotea 
pe drum, tânărul îl căută cu ochii pe bătrânul său prieten şi văzu 
că trunchiurile copacilor îl ascundeau aproape de tot, în timp ce 
câinii îl urmau în tăcere, adulmecând din când în când urma 
căprioarei şi parcă ştiau din instinct că acum nu le mai folosea la 
nimic. Sania coti din nou, iar Ciorap-de-Piele dispăru din vedere. 

Capitolul II. 


„Toate locurile scrutate de un ochi divin 

Sunt pentru un înțelept porturi şi raiuri de fericire. 
Nu te gândi că regele te-a alungat pe tine, 
Gândeşte-te că tu l-ai alungat pe rege.” 


Richard al Il-lea. 


Un strămoş al lui Marmaduke Temple a venit cu vreo sută 
douăzeci de ani înainte de începutul poveştii noastre, în colonia 
Pennsylvania, prietenă şi purtătoare a aceleiaşi religii ca şi 
ocrotitorul său. Bătrânul Marmaduke, pentru care acesta era un 
fel de apelativ al întregului neam, a adus cu el la acel refugiu al 
persecutaţilor destule lucruri bune ale acestei vieţi. El a devenit 
stăpânul a mii de acri de teritoriu nelocuit şi binefăcătorul multor 
obidiţi. A fost respectat pentru mila pe care o arăta faţă de 
ceilalţi şi nu era considerat mărginit. Asociaţii săi i-au conferit 
multe răspunderi politice şi a murit înainte de a şti cât de sărac 
era în realitate. A fost ghinionul lui de a duce soarta celor care au 
adus averi în noile aşezăminte ale coloniilor din mijloc. 

Un imigrant în aceste provincii era judecat după numărul de 
servitori albi sau slugi pe care le avea şi după natura poziţiilor 
sociale pe care le deţinea. Strămoşul judecătorului nostru s-a 
ghidat după aceste reguli şi astfel a ajuns a fi considerat un 
bărbat de vază. 

Totuşi, în prezent oamenii au o oarecare curiozitate de a căuta 
în documentele sumare ale acelei epoci timpurii, pentru a 
observa cum treptele scării sociale erau mai uşor de urcat şi 
aceasta avea loc în mod inevitabil, în cazul stăpânilor peste cei 
mai săraci, pe de o parte şi pentru servitorii bogăției, pe de altă 
parte. Obişnuiţi cu bogăţia şi incapabili de a face faţă luptelor 
unei societăţi timpurii, imigrantul bogat îşi putea menţine cu 
greu rangul, datorită superiorității sale şi a calităţilor personale. 
Dar, în momentul în care murea, descendenţii săi indolenţi şi mai 
puţin educați erau nevoiţi să cedeze în faţa unei clase ale cărei 

energii active şi eforturi erau stimulate de nevoi. Aceasta este 
evoluţia normală a lucrurilor, chiar şi în starea actuală a Uniunii, 
dar, în mod bizar, a reprezentat un noroc pentru cele două 
extreme ale societăţii din coloniile liniştite şi inactive ale 
Pennsylvaniei şi New-Jersey-ului. 

Urmaşii lui Marmaduke nu au scăpat sorții celor care depind 
mai mult de posesiunile ereditare decât de propriile forţe. La cea 
de-a treia generaţie coborâseră deja la un nivel la care cu greu 
se putea ajunge ca cinste, intelect şi luciditate, în această ţară 
binecuvântată. Aceeaşi mândrie familială care îi ajutase în 
decăderea lor prin indolenţă, îi stimula acum să se străduiască 
pentru a se ridica din nou. Atitudinea bolnăvicioasă care îi 
caracteriza în trecut a fost înlocuită de dorinţa sănătoasă şi 
activă de a emula şi de chiar de a atinge cumva condiţia şi 
bogăţia înaintaşilor lor. Primul care a început să urce din nou pe 
scara socială a fost tatăl cunoștinței noastre, judecătorul. Nu ar fi 
reuşit însă o asemenea performanţă dacă nu ar fi fost ajutat şi de 
căsătoria sa, care i-a oferit mijloacele de a-şi educa unicul fiu 
într-o manieră superioară celei pe care i-o promiteau banalele 
şcoli de stat din Pennsylvania. Acestea fuseseră frecventate în 
mod obişnuit în cazul a două sau trei generaţii precedente în 
familie. 

La şcoala unde mergea graţie prosperității renăscute a tatălui 
său, tânărul Marmaduke s-a împrietenit cu un tânăr de o vârstă 
cu el. Aceasta a fost o relaţie binefăcătoare pentru judecătorul 
nostru, care i-a pavat drumul către o mare parte din ascensiunea 
de care a avut parte. 

Edward Effingham nu numai că era fabulos de bogat, dar avea 
şi legături importante la înalta curte. Făcea parte din una dintre 
puţinele familii din colonii pentru care urmărirea unor interese 
comerciale era considerată o degradare şi care nu a părăsit 
niciodată intimitatea existenţei lor domestice decât pentru a 
prezida consiliile coloniale sau pentru a lupta cu braţele în 
favoarea lor. Aceasta din urmă a fost, încă din tinereţea sa, unica 
ocupaţie a tatălui lui Edward. Acum şaizeci de ani, mai mult 
decât azi, rangurile militare sub coroana Marii Britanii erau 
dobândite după o perioadă mai îndelungată de stagiu şi servicii 
mai dificile. Anii îndelungaţi ai gradelor inferioare treceau fără ca 
soldaţii să crâcnească. lar acei soldaţi care staţionau în colonii 
simțeau, atunci când primeau comanda unei companii, că aveau 

dreptul de a primi cel mai înalt respect din partea paşnicilor 
ocupanţi ai acelui pământ. Oricare dintre cititorii noştri care are 
ocazia de a traversa Niagara poate observa nu numai aroganţa, 
dar şi stima reală de care se bucură în această regiune polară a 
razelor de soare regale, până şi cel mai umil dintre reprezentanţii 
coroanei. Atât de respectaţi erau militarii în aceste State şi 
aceasta nu cu mult timp în urmă. Acum, din fericire, acolo nu mai 
există nici un simbol al războiului decât la cererea liberă şi 
insensibilă a poporului său. Deci, atunci când tatăl prietenului lui 
Marmaduke se retrase după patruzeci de ani de serviciu militar, 
cu rangul de maior, deţinând în universul său domestic o 
superioritate absolută, el a devenit un om adânc stimat în 
colonia sa natală, New York. Servise cu abnegaţie şi curaj şi, 
după obiceiul provinciilor, îi fusese acordat nu numai respect, ci 
şi dreptul de a trasa comenzi mult superioare celor pe care le-ar 
fi meritat conform rangului său. Când maiorul Effingham a cedat 
sub presiunile vârstei, s-a retras cu demnitate, refuzând 
jumătatea de soldă sau orice altă compensație pentru servicii pe 
care simţea că nu mai poate să le îndeplinească. 

Ministerul i-a propus câteva oficii civile, care aduceau atât 
onoruri, cât şi profit, dar el le-a refuzat pe toate cu aceeaşi 
independenţă şi loialitate de cavaler care îl caracterizase 
întreaga viaţă. Veteranul a lăsat ca aceste mostre de dezinteres 
patriotic să fie urmate de o alta, de această dată de natură 
particulară, care, oricât de puţin s-ar fi acordat cu prudenţa, era 
în perfectă conformitate cu integritatea simplă a propriilor sale 
vederi. 

Prietenul lui Marmaduke era unicul său fiu, iar în ziua în care 
acesta se căsători cu o tânără pe care bătrânul o agrea, maiorul 
i-a încredinţat toată averea lui, care cuprindea fonduri de bani, 
un oraş şi un sat, câteva ferme valoroase în părţile tradiţionale 
ale coloniei şi mari întinderi de pământ sălbatic în părţile cele 
mai noi. Întreţinerea maiorului în viitor rămânea astfel o decizie 
care depindea de pietatea fiului său. Maiorul Effingham, refuzând 
ofertele ministerului britanic, s-a supus suspiciunii de a fi fost 
atins de senilitate de către toţi cei care se îngrămădesc pe străzi 
pentru a-i curta pe cei sus-puşi, chiar şi în cele mai îndepărtate 
colţuri ale imperiului. Dar atunci când, de bună voie a renunţat la 
imensa lui bogăţie, restul comunităţii a ajuns de asemenea la 
concluzia că bătrânul îşi trăia cea de-a doua copilărie. Aşa se 

poate explica faptul că importanţa lui începea să scadă în ochii 
celorlalţi, iar dacă intenţionase să se refugieze în propria 
intimitate, bătrânul obţinu de îndată indulgenţa celorlalţi pentru 
dorinţele lui. Orice ar fi crezut oamenii despre ceea ce făcuse 
maiorul, pentru el şi pentru fiul său nu era decât un dar firesc al 
unui tată care nu se mai poate bucura de anumite beneficii şi 
totodată nu mai poate aduce nimic bun către un fiu care fusese 
format atât de natură, cât şi de educaţie pentru a le face pe 
amândouă. Tânărul Effingham nu avu nici o obiecţie faţă de 
consistenţa donaţiei, pentru că, deşi simţea că tatăl său deţinea 
controlul moral asupra acţiunilor sale, acesta se elibera de o 
povară obositoare. Aveau o încredere atât de mare unul în 
celălalt, încât pentru ei a fost ca şi când ar muta bani dintr-un 
buzunar în altul. 

Primul lucru pe care l-a făcut tânărul pentru a sărbători 
intrarea în posesia averii a fost acela de a-l căuta pe vechiul său 
prieten cu intenţia de a-i oferi orice ajutor care acum îi era în 
putere să i-l ofere. 

Oferta a fost tentantă pentru tânărul din Pennsylvania, mai 
ales acum, după moartea tatălui său şi împărţirea micii averi pe 
care acesta o lăsase. Şi-a evaluat propriile puteri şi totodată a 
observat nu numai părţile bune, dar şi metehnele prietenului 
său. Effingham era, prin natura sa, indolent, încrezător şi uneori 
impetuos şi indiscret. Marmaduke, pe de altă parte, era 
consecvent, pătrunzător, activ şi plin de iniţiativă. Deci, pentru 
cel din urmă, ajutorul, sau mai degrabă. Asocierea care i se 
oferea părea să fie un avantaj reciproc. A fost acceptată cu 
bucurie, iar condiţiile au fost stabilite imediat. Cei doi au pus 
bazele unei case de comerţ în metropola Pennsylvania, 
folosindu-se de una dintre proprietăţile personale ale domnului 
Effingham. Aceasta, în întregime, sau aproape toată, i-a fost 
încredinţată spre posesiune lui Temple care era în aparenţă 
singurul proprietar al concernului, în timp ce, în secret, celălalt 
avea dreptul la jumătate din profit. Această legătură a fost deci 
păstrată în secret din două motive, unul din ele fiind mărturisit 
lui Marmaduke, ca dovadă a sincerităţii relaţiei lor. Celălalt a 
continuat să se ascundă în spatele prietenului său. Era pur şi 
simplu mândrie. Pentru descendentul unei întregi linii de militari, 
comerţul părea un obiectiv degradant, chiar dacă era practicat 
într-o manieră indirectă. Exista totuşi un alt obstacol de neînvins: 

prejudecățile tatălui său. 

Am menţionat deja faptul că Maiorul Effingham servise ca 
soldat cu o bună reputaţie. La un moment dat, în timp ce deţinea 
un post de comandă pe frontiera de vest a Pennsylvaniei 
împotriva unei legiuni de francezi şi indieni, nu numai gloria, dar 
şi siguranţa sa şi a trupelor sale au fost puse în pericol de politica 
pacifistă a coloniei. Pentru un soldat aceasta era o ofensă de 
neiertat. El lupta în apărarea lor, ştia că principiile blânde ale 
acestei naţiuni de creştini practici ar fi dispreţuite de duşmanii 
lor subtili şi răuvoitori. Pentru el, rana era cu atât mai puternică 
cu cât îşi dădea seama că motivul mărturisit al coloniştilor de a-şi 
reţine întăriturile trebuia doar să-i pună în pericol comanda, fără 
a se dori menţinerea păcii. Soldatul a reuşit, după un conflict 
disperat, să scape împreună cu o mână de oameni de duşmanul 
ucigaş. Dar nu i-a iertat niciodată pe oamenii care l-au expus 
pericolului şi l-au lăsat să-l înfrunte singur. Degeaba i se spunea 
că aceştia nu fuseseră un factor de influenţă în repartizarea lui la 
frontieră. Era, în mod evident, în beneficiul lor ca el să fie acolo şi 
era o adevărată „datorie sacră”, aşa cum spunea mereu Maiorul, 
pentru ei „era o datorie sacră să-l sprijine”. 

Bătrânul soldat nu fusese niciodată un admirator al disciplinei 
pacifiste a lui Fox. Disciplina corpului şi a minţii le conferise 
perfecţiune fizică. Ochiul veteranului putea să scruteze corpurile 
atletice şi bine proporţionate ale coloniştilor, cu o privire care 
spunea totul despre disprețul pe care li-l purta pentru 
imbecilitatea lor morală. Era, de asemenea, adeptul expresiei 
conform căreia acolo unde există prea mult ceremonial religios, 
nu există şi substanţă. Nu este de datoria noastră să explicăm ce 
este sau ce ar trebui să fie substanţa creştinătăţii, ci doar să 
redăm aici opiniile Maiorului Effingham. 

Cunoscând sentimentele tatălui său faţă de aceşti oameni, nu 
era de mirare că fiul ezita să-şi mărturisească legătura, ba chiar 
faptul că depindea de integritatea unui quaker. 

Am mai spus că Marmaduke îşi avea originea în contemporanii 
şi prietenii lui Penn. Tatăl său se căsătorise în afara bisericii 
căreia îi aparţinea şi a pierdut în acest fel câteva dintre 
privilegiile la care ar fi avut dreptul prin descendență. Dar, 
pentru că Marmaduke fusese educat într-o colonie şi religie în 
care până şi cele mai obişnuite întrevederi ale prietenilor erau 
normate de religie, obiceiurile şi limbajul său erau marcate într-o 

oarecare măsură de aceste ciudăţenii. Este adevărat că, prin 
căsătoria sa, la o dată ulterioară, cu o doamnă care nu numai că 
era în afara bisericii, dar nu fusese influenţată deloc de această 
sectă religioasă, obiceiurile sale au mai slăbit. Totuşi, le-a mai 
păstrat într-o anumită măsură până în clipa morţii, iar atunci 
când era agitat sau interesat de ceva, vorbea întotdeauna în 
limbajul tinereţii. Dar deja ne anticipăm povestea. 

Când Marmaduke a devenit pentru prima dată partenerul 
tânărului Effingham, avea înfăţişarea unui adevărat quaker. 
Pentru fiu ar fi fost o încercare prea periculoasă să pună la 
încercare prejudecățile tatălui legate de acest subiect. Prietenia 
a rămas din această cauză un secret pentru toţi, cu excepţia 
celor care erau direct interesaţi de ea. 

Câţiva ani, Marmaduke a condus operaţiunile comerciale ale 
casei cu o prudenţă şi inteligenţă care au garantat profituri 
generoase. S-a căsătorit cu doamna de care am vorbit, care era 
mama Elizabethei, iar vizitele prietenului său erau tot mai 
frecvente. Pe măsură ce avantajele dezvăluirii prieteniei 
deveneau evidente pentru domnul Effingham, perspectivele 
acesteia deveneau tot mai clare, dar a fost împiedicată de 
problemele care au precedat Revoluţia, ce căpătaseră deja 
dimensiuni alarmante. 

Educat în spiritul celei mai desăvârşite loialităţi, domnul 
Effingham susţinuse cu căldură, încă de la începutul disputelor 
dintre colonişti şi coroană, ceea ce el afirma că sunt doar 
prerogativele prinţului său. Pe de altă parte, mintea limpede a lui 
Temple adoptase cu fermitate cauza poporului. Amândoi erau 
influenţaţi de primele convingeri, din moment ce fiul soldatului 
dedicat şi curajos se pleca în faţa voinţei suveranului său, iar 
descendentul urmaşilor persecutați ai lui Penn privea cu 
amărăciune greşelile nemeritate care fuseseră puse în seama 
strămoşilor săi. 

Diferenţa de opinii fusese multă vreme subiect pentru 
disputele amicale dintre ei. Insă în ultima perioadă, competiţia 
devenea prea importantă pentru a mai face loc unor discuţii 
triviale, în cazul lui Marmaduke, a cărui minte ascuţită prinsese 
deja primele indicii ale evenimentelor care erau de-abia în fază 
incipientă. Scânteile disensiunii au dat naştere imediat unei 
flăcări puternice, iar coloniile, sau STATELE, aşa cum s-au 
declarat imediat, au devenit scena conflictelor şi băilor de sânge 

de-a lungul mai multor ani de zile. 

Cu puţin înainte de bătălia de la Lexington, domnul Effingham, 
deja rămas văduv, i-a transmis lui Marmaduke toate bunurile şi 
documentele sale de valoare pentru a le păstra în siguranţă şi a 
părăsit colonia fără tatăl său. Totuşi, când războiul de-abia 
începuse cu adevărat, el a reapărut în New York purtând 
uniforma regelui său. Şi, la puţin timp după aceea, a mers pe 
câmpul de luptă, comandând o armată provincială, între timp, 
Marmaduke se dedicase total cauzei rebeliunii, aşa cum i se 
spunea pe atunci. Bineînţeles, orice legătură între prieteni a fost 
tăiată, lucru nedorit de colonelul Effingham şi care, din partea lui 
Marmaduke, era doar o rezervare prudentă. Cel din urmă a fost 
nevoit să plece curând din capitala Philadelphia, dar fusese 
destul de precaut cât să se asigure că averile sale sunt în 
siguranţă faţă de forţele regale, inclusiv documentele prietenului 
său. A continuat să-şi servească ţara în lupte, în câteva 
însărcinări civile, întotdeauna cu demnitate şi eficacitate. În timp 
ce se achita de sarcinile sale cu încredere şi fidelitate, 
Marmaduke nu şi-a abandonat niciodată interesele. Atunci când 
domeniile partizanilor coroanei au fost confiscate şi vândute la 
licitaţie, a apărut la New York şi a cumpărat nenumărate obiecte 
la preţuri foarte mici. Este adevărat că Marmaduke, cumpărând 
proprietăţi care fuseseră luate cu forţa de la alţii, a devenit greu 
tolerat în religia sa, fiind pedepsit printr-un blam de secta care, 
deşi nu-şi obliga membrii la o prezenţă constantă la întrunirile 
marii sale familii, în acelaşi timp, nu dorea nici să-şi abandoneze 
oamenii în totalitate restului lumii. Dar fie succesul lui, fie 
mulţimea greşelilor lumeşti a şters curând această pată uşoară a 
caracterului său. Şi, deşi mai erau câţiva care, nemulţumiţi de 
averile personale, sau conştienţi de propriile defecte, făceau 
aluzii la brusca prosperitate a bogatului quaker, totuşi, serviciile 
sale, sau poate averea au alungat amintirea acestor bănuieli vagi 
din mintea oamenilor. Când războiul s-a terminat şi 
independenţa statelor a fost recunoscută, domnul Temple şi-a 
întors atenţia de la tranzacţiile comerciale, care erau atunci mai 
degrabă nesigure şi fluctuante, către amenajarea întinderilor 
mari de pământ pe care le achiziţionase. Ajutat de o avere 
considerabilă şi condus de mintea puternică şi practică pe care o 
avea, proiectele sale i-au adus o prosperitate pe care clima sau 
asperitatea regiunii părea să nu o permită în mod normal. 

Proprietăţile sale s-au înmulţit de zece ori şi era deja considerat 
unul dintre cetăţenii cei mai bogaţi şi importanţi. Nu avea decât 
un singur moştenitor pentru aceste bogății, fiica pe care am 
prezentat-o cititorului şi pe care acum o aducea de la studii 
pentru a conduce gospodăria care aşteptase prea multă vreme o 
stăpână. 

Când districtul în care îşi avea domeniile a devenit destul de 
populat pentru a fi transformat în comitat, domnul Temple a fost 
ales, conform obiceiului noilor colonii, să ocupe cea mai înaltă 
poziţie judecătorească. Poate că un membru al familiei Temple 
ar zâmbi auzind aceste lucruri, dar în afară de scuza necesităţii, 
orice talent sau experienţă presupune un anumit grad de 
demnitate care este de ajuns în cazul oricărei poziţii pentru a-l 
proteja pe deţinătorul acesteia. lar Marmaduke, care era 
înzestrat cu o minte mai clară decât judecătorul Regelui Charles, 
hu numai că dădea judecăţi corecte, dar oferea în general un 
motiv foarte bun pentru acestea. In orice împrejurare, aceasta 
era rânduiala pentru această ţară şi pentru vremurile de atunci. 
lar judecătorul Temple, departe de a fi printre cei din urmă dintre 
judecătorii săi contemporani din noile comitate, se considera 
primul dintre judecători şi avea recunoaşterea generală a 
celorlalţi pentru aceasta. 

Vom încheia aici această scurtă prezentare a istoriei şi 
caracterului unora dintre personajele noastre, lăsându-le de 
acum să se comporte şi să vorbească singure. 

Capitolul III. 


„Tot ceea ce vezi este creația naturii, 

Și stâncile de colo acoperit-n muşchi, 

Ca turnuri de castel din timpuri vechi, 

Aceste trunchiuri obosite, care-n furtuna îngheţată 
îşi unduiesc cu fală crengile, alene, 


Și câmpul de îngheț, strălucitor în soare, 

Ce-i mai presus de albeaţa unui sân de marmor, 

Doar omul, cu gusturile-i necioplite, poate strica 
atâta frumusețe, 

Ca un nefericit ce ia-n batjocoră şi numele unei 
fecioare.” 


Duo. 


A trecut ceva vreme până Marmaduke Temple şi-a revenit 
destul din starea sa de agitaţie pentru a-l cerceta pe noul său 
prieten. Observă că era un tânăr de vreo douăzeci şi doi sau 
douăzeci şi trei de ani şi avea peste înălţimea medie. Mai mult 
de-atât nu putu să observe, din cauza hainei groase, care era 
legată cu o cingătoare de camgarn la fel cu cea purtată de 
vânător. După ce-i priviseră silueta, ochii judecătorului se 
ridicară pentru a-i scruta chipul. Faţa avea o umbră de îngrijorare 
atunci când se urcase în sanie, care îi atrăsese atenţia 
Elizabethei, dar pe care aceasta nu reuşise să o interpreteze. 
Anxietatea lui părea să sporească atunci când îi impusese 
bătrânului său prieten să păstreze secretul. Şi chiar şi atunci 
când se hotărâse să meargă în sat şi suferea din această cauză, 
expresia ochilor săi nu părea să exprime satisfacţie. Dar acum 
ieşeau la iveală treptat trăsăturile unui chip deosebit de 
atrăgător. Acum stătea tăcut şi aparent gânditor. Judecătorul îl 
privi îndelung şi cu interes şi apoi, parcă zâmbind de propria 
uitare, spuse: 

— Mă gândesc, dragul meu prieten, că teama mi te-a alungat 
din amintire. Faţa ta îmi este familiară, dar jur pe o duzină de 

cozi de căprioară de la căciula mea că nu-ţi ştiu numele. 

— Am venit în district de numai trei săptămâni şi, din câte 
înţeleg, tu ai lipsit de două ori pe-atâta. 

— Mâine se împlinesc cinci săptămâni. Totuşi, ţi-am mai văzut 
undeva faţa. Deşi nu ar fi ciudat, atât de mare mi-a fost teama 
să te văd în giulgiu apărând la capătul patului meu în noaptea 
asta. Ce spui, Bess? Sunt în toate minţile sau nu? Sunt în stare să 
conduc un mare juriu, sau, ceea ce este acum şi mai necesar, să 
conduc onorurile în Ajunul Crăciunului în sala Templeton? 

— Poţi foarte bine să le faci pe amândouă, tată, spuse o voce 
jucăuşă din spatele unei glugi ample, bine închise. Mult mai bine 
decât să ucizi o căprioară cu o puşcă de mic calibru. A urmat 
apoi o pauză scurtă şi aceeaşi voce continuă, cu un accent 
schimbat: avem destule motive să fim recunoscători în seara 
aceasta, din mai multe privinţe. 

Caii au ajuns în curând într-un punct unde ştiau din instinct că 
erau aproape de sfârşitul călătoriei şi, scuturându-şi capetele în 
timp ce duceau zăbalele, au tras repede sania până în vârful 
muntelui şi au ajuns în punctul în care drumul începea să 
coboare brusc, dar ocolit, spre vale. 

Judecătorul se desprinse de gândurile sale când văzu cele 
patru fire de fum care se ridicau de la propriile sobe. In 
momentul în care casa, satul şi întreaga vale au devenit vizibile, 
exclamă vesel spre fiica sa: 

— lată, Bess, acesta este locul tău de odihnă pentru întreaga 
viaţă. Şi al tău, tinere, dacă eşti de acord să locuieşti cu noi. 

Ochii ascultătorilor săi se întâlniră în mod involuntar. Şi, dacă 
obrazul colorat al Elizabethei a fost contrazis de expresia rece 
din ochii ei, zâmbetul ambiguu care a apărut pe buzele tânărului 
părea să nege în aceeaşi măsură probabilitatea ca el să fie de 
acord să facă parte din anturajul acestei familii. Scena aceasta ar 
fi putut totuşi să încălzească inima cuiva care era mai puţin 
dedicată filantropiei decât cea a lui Marmaduke Temple. 

Coasta muntelui pe care mergeau călătorii noştri, deşi nu 
chiar perpendiculară, era atât de abruptă, încât cerea o atenţie 
deosebită la coborârea potecii care, în ziua aceea, şerpuia de-a 
lungul prăpăstiilor. Negrul ţinea în frâu caii neliniştiţi, iar 
Elizabeth avu destul timp pentru a admira o privelişte care se 
schimba atât de repede sub mâna omului, încât nu se mai 
asemăna decât în linii mari imaginii pe care o admirase atât de 

des cu plăcere în copilărie. Chiar sub ei, se întindea o câmpie 
înşelătoare, strălucind uniform şi îngropată în munţi. Versanții 
erau prăpăstioşi, mai ales în partea dinspre câmpie şi în mare 
parte împăduriţi. Din loc în loc, dealurile erau despărțite de văi 
lungi care întrerupeau linia uniformă, sau câmpul lung şi larg de 
zăpadă. Acesta, lipsit de vreo casă, gard, copac sau vreun alt 
accesoriu, părea mai degrabă un nor impecabil coborât pe 
pământ. Pe suprafaţa netedă se vedeau totuşi câteva puncte 
negre şi mişcătoare despre care Elizabeth ştia că sunt sănii care 
îşi urmau drumul spre sat sau ieşeau din el. Pe hotarul vestic al 
câmpiei munţii erau mai puţin abrupți, deşi egali ca înălţime. Pe 
măsură ce se retrăgeau, munţii dădeau înspre văi sau ravine sau 
formau terase sau depresiuni care puteau fi cultivate. Deşi 
copacii pereni încă dominau pe multe dintre dealurile din această 
parte a văii, totuşi profilul neregulat al munţilor îndepărtați, 
acoperiţi de păduri de fagi şi arţari, relaxa ochiul şi promitea un 
pământ mai bun. Din când în când, pete albe se vedeau în 
pădurile dealurilor opuse, care, după fumul ce se înălța deasupra 
copacilor, păreau locuite şi cultivate de oameni. 

Punctele se măreau uneori, în urma unui efort comun, în ceea 
ce purta numele de aşezare, dar cel mai adesea erau mici şi 
izolate. Schimbările erau atât de rapide, iar eforturile celor care 
îşi riscaseră averea pe succesul acestor amenajări erau atât de 
perseverente, încât nu era prea greu pentru Elizabeth să-şi 
imagineze că acestea se măreau chiar în momentul în care ea le 
privea complet surprinsă de schimbările suferite în câţiva ani. 
Punctele din vestul acestei câmpii nemaipomenite, unde nu 
prinsese rădăcină nici o plantă, erau cu atât mai multe, dar şi 
mai mari, decât cele din partea estică, iar unul dintre ele ieşea în 
evidenţă în mod special, formând bancuri de zăpadă frumos 
rotunjite pe fiecare parte. La una dintre extremităţile sale se 
înălța un stejar care părea să încerce să umbrească cu crengile 
sale un punct la care rădăcinile nu aveau voie să ajungă. Se 
eliberase de robia pe care o coexistenţă de secole o impusese 
asupra crengilor de la copacii dimprejur şi îşi aruncă braţele 
noduroase şi fantastice departe, în sălbăticia libertăţii. In partea 
sudică a acestei minuni de câmpie se afla un punct negru, întins 
pe câţiva acri chiar la picioarele călătorilor noştri. Suprafaţa lui 
cu mici valuri şi vaporii care se ridicau de la el arăta că, ceea ce 
la o primă vedere ar putea părea o câmpie, era de fapt un lac de 

munte, încuiat de îngheţul iernii. Un curent îngust se grăbea 
năvalnic dinspre inima lui către locul deschis despre care am 
vorbit şi puteai să-l urmăreşti cum se unduia spre sud prin valea 
propriu-zisă de-a lungul a mile întregi, după marginile sale de 
cucută şi pin şi după vaporii care se ridicau din suprafaţa lui 
caldă în atmosfera rece a dealurilor. La vărsare, adică în partea 
sudică, malurile acestui bazin încântător erau abrupte, fără a fi 
însă înalte. Pe direcţia aceea, lacul continua. Atât cât se vedea 
cu ochii, o vale îngustă, dar elegantă, de-a lungul căreia coloniştii 
îşi împrăştiaseră locuinţele mici, cu o densitate care spunea totul 
despre calitatea pământului şi despre uşurinţa cu care se 
desfăşurau contactele umane. Imediat pe malul râului, la poalele 
sale se întindea satul Templeton. Avea cam cinzeci de clădiri cu 
tot cu cele mai modeste dintre ele, construite mai ales din lemn, 
fără ca arhitectura lor să dea dovadă de bun gust, dar care, prin 
lipsa de finisare a multora dintre construcţii, indica graba cu care 
au fost ridicate. Ele încântau ochiul printr-o varietate de culori. 
Câteva aveau atât faţa, cât şi spatele albe, dar la cele mai multe 
se acoperise numai faţa în culori scumpe, în timp ce stăpânii 
economi, dar ambiţioşi, vopsiseră părţile celelalte ale edificiilor 
cu un roşu şters. Una sau două purtau deja ruginiul bătrâneţii, în 
timp ce grindele neacoperite care se vedeau prin geamurile 
sparte de la etajul al doilea arătau că proprietarii, datorită 
gustului sau vanităţii lor, începuseră un lucru pe care nu au fost 
capabili să-l termine. Felul în care erau dispuse casele, în mod 
evident din dispoziţiile unui om care luase în considerare 
cerinţele posterităţii mai degrabă decât necesităţile prezentului, 
urâţea străzile oraşului şi erau dispuse astfel. Vreo trei sau patru 
dintre clădirile mai alese, pe lângă o culoare uniformă, aveau 
obloane verzi, care, cel puţin în anotimpul acela, contrastau în 
mod bizar cu lacul îngheţat, munţii, pădurile şi câmpurile întinse 
de zăpadă. In faţa uşilor acestor locuinţe înşelătoare erau puşi 
câţiva puieţi care, fie nu aveau crengi, fie nu aveau decât una 
sau două rămurele rămase din timpul verii, care păreau nişte 
grenadieri înalţi ce stăteau de gardă la uşa prinților. De fapt, 
locuitorii acestor case norocoase erau nobilii din Templeton, aşa 
cum Marmaduke era regele lor. Printre ele se aflau locuinţele a 
doi tineri pricepuţi în domeniul legislativ, ale altor două persoane 
care făceau parte din acea clasă care se târguia în folosul 
dorințelor comunitare sub titlul de proprietar de magazin şi 

aceea a unui discipol al lui Esculap care, pentru o noutate, 
aducea pe lumea aceasta mai multe persoane decât trimitea pe 
lumea cealaltă. In mijlocul acestui grup eterogen de locuinţe se 
înălța conacul judecătorului ca un turn deasupra tuturor vecinilor 
săi. Se afla în centrul unei curţi de câţiva acri, în care mai avea şi 
o livadă de pomi fructiferi. Câţiva dintre aceştia fuseseră lăsaţi 
de indieni şi purtau deja semnele vârstei - muşchii şi înclinarea 
trunchiului - contrastând astfel cu grădinile tinere, care se 
vedeau dincolo de cele mai multe garduri din sat. In afară de 
pomii pe care îi cultiva, mai erau două rânduri de plopi tineri de 
Lombardia, o specie adusă în America doar recent, străjuind de 
fiecare parte a unei poteci care ducea de la o poartă către strada 
principală până la uşa din faţă a casei. Intreaga clădire fusese 
construită sub supravegherea unui anumit domn Richard Jones, 
pe care l-am menţionat deja şi care, datorită priceperii sale în 
probleme ordinare şi cu dorinţa nestăvilită de a-şi exercita 
talentele, la care se adăuga faptul că era fiul surorii 
judecătorului, se ocupa de obicei de toate micile interese ale lui 
Marmaduke Temple. 

Lui Richard îi plăcea să spună că rezultatul unei invenţii nu 
consta nici mai mult, nici mai puţin decât ceea ce ar trebui să fie 
temelia discursului unui preot şi anume, un punct de început - 
„în primul rând” şi un final - „în ultimul rând”. 

incepuse munca în primul an de construcţie a locuinţei, 
ridicând un edificiu înalt şi subţire de lemn, cu frontonul spre 
şosea. Familia a locuit în acest adăpost timp de trei ani. La 
sfârşitul acestei perioade, Richard terminase proiectarea casei. 
Se folosise, în acest proiect îndrăzneţ, de experienţa unui 
oarecare mecanic, un englez hoinar, care, dezvăluindu-i câteva 
imagini cu exemple de arhitectură engleză şi vorbind în 
cunoştinţă de cauză despre frize, antablament şi, în mod special, 
despre ordinea compozită, căpătase o influenţă nepotrivită 
asupra gustului lui Richard în orice avea de-a face cu acea 
ramură a artelor. Nu că domnul Jones nu l-ar fi considerat pe 
Hiram Doolittle un empirist al profesiei sale, având obiceiul de a-i 
asculta discursurile despre arhitectură cu un fel de zâmbet 
indulgent, dar, fie din capacitatea de a se pune împotriva lui cu 
argumente plauzibile extrase din propriile rezerve de învăţătură, 
fie poate, dintr-o admiraţie secretă, Richard se supunea în 
general argumentelor englezului. Nu numai că au ridicat 

împreună o clădire pentru Marmaduke, dar au adus în comitat un 
stil arhitectonic. Ordinea compozită, spunea domnul Doolittle, 
era o ordine compusă din multe detalii şi trebuia să fie cea mai 
folositoare dintre toate, pentru că tolera orice modificare pe care 
o cerea confortul sau circumstanţele. De obicei, Richard era de 
acord cu această afirmaţie şi, atunci când două genii rivale 
gândesc la fel şi au parte nu numai de notorietate, dar 
monopolizează toţi banii comunităţii, este ceva obişnuit ca 
aceştia să lanseze tendinţele, chiar şi în probleme mai grave. În 
prezent, după cum am mai sugerat, castelul, aşa cum era numit 
în vorbirea obişnuită, a devenit model, prin calităţile sale, pentru 
fiecare edificiu cu pretenţii pe o rază de douăzeci de mile. 

Casa însăşi, sau ceea ce ar reprezenta concluziile din discursul 
preotului, era din piatră, spațioasă, pătrată şi confortabilă. 
Acestea erau patru condiţii esenţiale, pentru care Marmaduke 
insistase ceva mai mult decât în mod obişnuit. Dar orice altceva 
rămânea de comun acord în seama lui Richard şi a asociatului 
său. Aceşti „oameni de seamă” au găsit de cuviinţă că materia 
primă era prea dură pentru uneltele muncitorilor care în general, 
lucrau cu materiale care nu erau mai rigide decât pinul alb al 
pădurilor dimprejur, un lemn cunoscut a fi atât de moale, încât 
vânătorii îl folosesc drept pernă. Dacă n-ar fi fost această dilemă 
ciudată, este foarte probabil că gusturile ambiţioase ale 
arhitecţilor noştri să ne fi dat mai mult de furcă la realizarea 
descrierilor. Lăsând la o parte faţada casei, din cauza durității 
materialului, ei s-au concentrat mai mult asupra verandei şi 
acoperişului. S-a decis ca prima să fie în stil clasic, iar cel de-al 
doilea o concretizare rară pentru calităţile ordinii compozite. 

Un acoperiş, spunea Richard, este o parte a unui edificiu pe 
care anticii se străduiau să-l ascundă, fiind o excrescenţă în 
arhitectură care era tolerată numai pentru că era necesară. In 
afară de aceasta, adăuga el cu prezenţă de spirit, unul dintre 
meritele principale ale unei locuinţe era acela de a părea că are 
pe fiecare latură o faţadă, din orice unghi ai privi-o. Pentru ca, 
fiind expusă tuturor privirilor în toate anotimpurile, să nu existe 
vreo părticică din ea pe care invidia vecinilor s-o supună criticii. 
S-a hotărât deci ca acoperişul să fie plat, cu patru feţe. 
Marmaduke s-a opus însă, din cauza zăpezilor abundente care se 
mențineau luni de zile, acoperind pământul cu straturi groase de 
trei-patru picioare. Din fericire, prin natura ordinii compozite, se 

putea face uşor un compromis, iar grinzile au fost lungite, 
creându-se un povârniş pentru a se putea elimina gheaţa. Dar, 
din păcate, s-a făcut o greşeală la măsurarea bucăţilor de 
material folosite pentru această construcţie. Şi cum una dintre 
cele mai importante calităţi a lui Hiram era faptul că avea 
capacitatea de a lucra după regula echerului, nu a existat 
posibilitatea de a descoperi greşeala până în momentul în care 
bucăţile enorme de lemn au fost ridicate pe cei patru pereţi ai 
clădirii. In curând a fost evident faptul că acoperişul era partea 
cea mai stridentă a întregului edificiu. Richard şi asociatul său s- 
au consolat cu ideea că învelişul va ajuta puţin la camuflarea 
înălţimii exagerate a acoperişului. Numai că fiecare ţiglă pe care 
o adăugau atrăgea şi mai mult atenţia. Richard a mai încercat să 
remedieze răul cu vopsea şi întinse cu propria lui mână patru 
culori diferite. Prima era un albastru-azuriu, preferat în speranţa 
deşartă că ochiul privitorului va fi înşelat într-o asemenea 
măsură încât va crede că cerul însuşi se ridică atât de maiestuos 
deasupra locuinţei lui Marmaduke. Cea de-a doua era ceea ce el 
numea „culoarea norilor”, care era, nici mai mult, nici mai puţin, 
imitarea culorii fumului. A treia era, după propria lui părere, un 
verde invizibil, dar nu a fost decât un experiment eşuat din cauza 
fundalului albastru al cerului. Au abandonat în cele din urmă 
tentativele de camuflare şi au încercat să găsească modalităţi de 
a ornamenta ţiglele supărătoare. 

După o perioadă îndelungată de gândire şi două sau trei 
încercări la lumina lunii, Richard a pus capăt acestei afaceri 
acoperind partea superioară cu o culoare îndrăzneață, pe care el 
a numit-o „rază de soare”, asigurându-l pe vărul său judecătorul, 
că acesta era un mod ieftin de a avea întotdeauna vreme bună 
deasupra capului. Platforma şi pivnițele casei erau înconjurate de 
grilaje vopsite în nuanţe ţipătoare, iar Hiram şi-a exercitat încă o 
dată geniul făcând diferite urne şi sculpturi de pământ, care au 
fost împrăştiate cu generozitate la acest nivel al lucrărilor. 
Richard a găsit iniţial un tertip ingenios pentru ca şemineurile să 
semene cu ornamentele balustradei, aşezându-le într-o anumită 
poziţie şi făcându-le foarte joase. Pentru mai mult confort termic 
şi pentru ca fumul să fie împrăştiat era necesar însă ca 
şemineurile să se ridice până la acoperiş, devenind astfel patru 
obiecte care atrăgeau imediat privirea. 

Din moment ce acest acoperiş fusese cea mai importantă 

lucrare arhitectonică la care domnul Jones luase parte, eşecul lui 
i-a adus o umilinţă pe măsură. La început le spunea tuturor 
cunoscuţilor că era din vina necunoaşterii regulii echerului a lui 
Hiram, dar, pe măsură ce ochiul se obişnuia cu rezultatul muncii 
sale, a început să fie mulţumit de ceea ce făcuse şi, în loc să-şi 
ceară scuze pentru defecte, începu să laude frumuseţea 
conacului. Nu după multă vreme, oamenii i-au dat şi ei dreptate 
şi, cum bogăţia şi confortul sunt întotdeauna ademenitoare, a 
devenit, aşa cum am mai spus, un model imitat la scară mică. La 
mai puţin de doi ani de la construirea casei, avea plăcerea de a 
sta pe platforma ridicată şi de a privi trei dintre imitaţiile 
modeste ale capodoperei sale. Astfel poate moda să transforme 
defectele în obiecte de admiraţie. 

Marmaduke a suportat diformitatea casei sale cu bonomie şi a 
reuşit în curând, prin propriile îmbunătăţiri, să-i confere locuinţei 
un aer de respectabilitate şi confort. Totuşi, mai erau multe 
lucruri nepotrivite, chiar şi în imediata apropiere a conacului. 
Deşi fuseseră aduşi plopi din Europa pentru a împodobi curtea, 
iar sălcii şi alţi copaci îşi făceau treptat apariţia lângă casă, totuşi 
o grămadă în zăpadă trăda prezenţa unui ciot de pin. Şi, în 
câteva ocazii, rămăşiţele urâte ale unor copaci, care fuseseră 
distruşi în parte de foc, se vedeau înălţându-şi trunchiurile negre 
şi lucioase douăzeci sau treizeci de picioare deasupra albului pur 
al zăpezii. Aceste cioturi, cum erau numite în limbajul regiunii, 
erau foarte dese în câmpul deschis de la marginea satului şi erau 
însoţite uneori de rămăşiţele unui pin sau de cucută curățată de 
scoarță, care-şi unduia cu grandoare melancolică crengile în 
bătaia vântului, o umbră doar a gloriei sale trecute. Dar acestea, 
ca şi alte detalii neplăcute vederii, nu au fost observate de 
Elizabeth care era cucerită de privelişte. Pe măsură ce caii 
coborau coasta muntelui, ea avu o privire de ansamblu asupra 
pâlcului de case ce se întindea ca o hartă la picioarele sale - cele 
cincizeci de firicele de fum care se înălţau din vale spre cer, lacul 
îngheţat înconjurat de munţi veşnici verzi, cu pinii înalţi 
oglindindu-se în luciul său alb, lungindu-le silueta în lumina 
soarelui care apunea, firul întunecat de apă care izbucnea din 
izvor şi, şerpuia în drumul său îndelungat spre Chesapeake - 
tărâmul schimbat, dar încă neuitată, al copilăriei sale. 

In ţările unde, de-a lungul timpului, munca a permis ca 
eforturile oamenilor să dăinuiască, cinci ani de zile aduseseră 

mai multe schimbări importante decât un întreg secol. Tânărul 
nostru vânător şi judecătorul nu observau aceste modificări atât 
de repede, deşi pădurile acelea întunecate parcă nu aduceau 
niciodată ceva nou şi erau martori la priveliştea aceea mândră 
care li se înfăţişa dintr-odată fără a simţi vreo urmă de încântare. 
Cel dintâi aruncă din nou o privire de admiraţie dinspre nord spre 
sud şi îşi îngropă iar faţa în faldurile hainei sale, în timp ce cel din 
urmă contempla, cu o plăcere filantropică, perspectiva bogăției 
şi a confortului care îl înconjurau. Erau fructele eforturilor şi 
hărniciei sale. 

Totuşi, zgomotul vesel al zurgălăilor de la o sanie a atras 
atenţia întregului grup. Se auzea de pe coasta muntelui, atât de 
puternic, încât se trăda forţa cailor şi îndemânarea vizitiului care 
îi conducea. Arbuştii de-a lungul şoselei le-au îngrădit vederea, 
iar cele două sănii s-au apropiat amândouă fără să se observe 
unii pe ceilalţi. 

Capitolul IV. 


„— Ce e? A cui iapă a murit? Ce s-a întâmplat?” 
Falstaff. 


Imediat au zărit o sanie mare de lemn, trasă de patru cai, 
grăbindu-se printre arbuştii desfrunziţi care tiveau drumul. Caii 
din față erau suri, iar cei din urmă erau de un negru strălucitor. 
Nenumăraţi clopoței erau atârnaţi de oricare parte a hamului 
unde puteau fi prinşi, iar dorinţa vădită a vizitiului era ca prin 
deplasarea rapidă a echipajului, în ciuda urcuşului abrupt, 
aceştia să răsune cât mai mult. De cum observă acest mic 
detaliu, judecătorul recunoscu imediat identitatea celor din 
sanie. Erau patru bărbați. Pe o parte a vehiculului era legat bine 
un scaun de tipul celor folosite pentru măsuțele de scris. Acolo 
stătea un omuleţ acoperit cu o haină mare tivită cu blană, în aşa 
fel încât nu rămânea vizibilă decât faţa roşie. Bărbatul se uita tot 
timpul în sus, de parcă l-ar fi deranjat că era atât de aproape de 
pământ, iar expresia de pe faţa lui lăsa să se ghicească 
frământarea. Acesta era vizitiul, care conducea animalele 
înflăcărate de-a lungul prăpăstiei cu un ochi neînfricat şi o mână 
sigură. Imediat în spatele lui, cu faţa spre ceilalţi doi, stătea o 
siluetă înaltă, atât de firavă, încât nici măcar hainele groase pe 
care le purta, împreună cu colţul unei pături de cal, nu putea să o 
facă să pară mai puternică. Faţa îi ieşea la vedere de sub o scufie 
de noapte de lână şi, când se întoarse spre sania lui Marmaduke 
atunci când săniile s-au apropiat una de alta, părea, în mişcarea 
sa delicată nespus de fragilă. Numai ochii lui, sticloşi şi de un 
albastru-deschis, se proiectau cu forţă de sub tâmple. Chipul său 
avea o paloare permanentă, atât de puternică încât nu putea fi 
afectată nici de frigul din seara aceea. In faţa acestui personaj 
stătea o siluetă solidă, scundă, pătrată. Hainele groase nu lăsau 
să se întrevadă nici una dintre părţile corpului, cu excepţia feţei, 
care, aprinsă de o pereche de ochi negri, ne dădea unele indicii 
cu privire la fiecare trăsătură modestă a siluetei sale. O perucă 
galbenă, amuzantă, îi rotunjea şi completa ordonat chipul. La fel 
ca şi ceilalţi doi, purta o căciulă din piele de jder. Cel de-al 

patrulea era un bărbat blând, cu chipul prelung, care nu se ferea 
de frig decât cu o bluză de vânt neagră, elegantă, dar jerpelită. 
Purta o pălărie bine proporţionată, deşi materialul se stricase din 
cauza periajului prea des. Avea faţa palidă şi, în plus, puţin 
melancolică, sau ceea ce ar putea fi considerat tenul unei 
persoane studioase. Răceala aerului îi dădea acum o lumină şi o 
roşeaţă febrile. Ansamblul înfăţişării sale, contrastând cu umorul 
însoţitorului său, părea marcat de frământările minţii. De îndată 
ce săniile s-au apropiat destul de mult, vizitiul acestui echipaj 
fantastic strigă tare: 

— Opreşte în adâncitură, opreşte, tu Rege al Greciei, opreşte 
în adâncitură, Agamemnon, sau n-am să pot să te depăşesc. Bine 
ai venit acasă, vere Duke. Bun venit, bun venit Bess cea cu ochi 
negri. Vezi, am străbătut câmpul cu o încărcătură pe măsură, ca 
să vă fac cinste. Domnul LeQuoi a ieşit cu o singură căciulă, 
bătrânul Fritz nu a vrut să stea să termine sticla, iar domnul 
Grant mai are să-şi încheie predica. Chiar şi caii voiau să vină 
toţi, apropo, trebuie să vând caii negri imediat. Se bagă în 
ceilalţi, iar ăştia nu merg prea bine în hamurile duble. Pot să 
scap de ei ca să... 

— Vinde ce vrei, Dickon, răspunse judecătorul cu o voce 
veselă. Asta ca să ne laşi în pace pe mine, fiica mea şi pe băieţi. 
Şi Fritz, prietene, este într-adevăr un compliment frumos, să 
plăteşti patruzeci şi cinci în loc de şaptezeci. Domnule LeQuoi, 
umilul vostru servitor. Domnule Grant, vă sunt recunoscător 
pentru atenţia dumneavoastră, spuse el ridicându-şi căciula. 
Domnilor, v-o prezint pe fiica mea. Ea vă cunoaşte foarte bine 
din auzite. 

— Bine ai venit, bine ai venit, Tchooge, spuse cel mai bătrân 
dintre toţi, cu un puternic accent german. Domnişoara Petsy îmi 
rămâne datoare cu un sărut. 

— Şi o să vi-l dau cu bucurie, dragă domnule, strigă vocea 
delicată a Elizabethei, răsunând argintiu în aerul limpede al 
dealurilor, faţă de strigătele puternice ale lui Richard. Am 
întotdeauna un sărut pentru bătrânul meu prieten. Domnule 
maior Hartmann. 

In acest timp, domnul care stătea pe scaunul din faţă, care 
fusese numit LeQuoi, se ridicase cu greu, stânjenit de paltoane 
şi, prinzându-se cu o mână de scaunul vizitiului pentru a-şi 
păstra echilibrul, îşi scoase căciula cu cealaltă mână şi, făcând o 

plecăciune politicoasă către judecător şi încă una, mai amplă, 
către Elizabeth, le transmise astfel complimentele sale. 

— Acoperă-ţi capul, francezule, acoperă-ţi capul, strigă vizitiul, 
domnul Richard Jones. Acoperă-ţi capul, sau frigul o să-ţi ia şi 
firele pe care le mai ai. Dacă Absalom ar fi avut părul la fel de rar 
ca al tău, ar mai fi trăit şi acum. Glumele lui Richard stârneau 
întotdeauna râsetele, pentru ca dădea dovadă de prezenţă de 
spirit. El însuşi râdea cu poftă acum, în timp ce domnul LeQuoi se 
aşeză din nou plin de voioşie. Preotul, căci aceasta era titulatura 
domnului Grant, răspunse de asemenea la salutul călătorilor, 
modest, dar cu afecţiune, în timp ce Richard se pregătea să 
întoarcă toţi caii spre casă. 

Numai în cariera de piatră putea să întoarcă fără să mai urce 
pe vârful muntelui. În coasta dealului era o săpătură destul de 
mare, chiar acolo unde Richard reuşise să oprească săniile. De 
acolo erau extrase pietrele care se foloseau la construirea 
caselor din sat şi acolo încerca şi el să-şi întoarcă trăsura. 
Drumul era îngust şi din această cauză depăşirea era dificilă şi 
adesea chiar periculoasă, iar Richard înfrunta pericolul sporit de 
a întoarce un atelaj cu patru cai. Negrul s-a oferit politicos să 
strunească armăsarii din faţă, iar judecătorul se oferi generos să- 
i dirijeze. Richard respinse amândouă propunerile cu dispreţ. 

— De ce şi pentru ce, vere Duke? exclamă el, puţin furios. Caii 
sunt blânzi ca nişte miei. Ştii că eu însumi i-am dresat pe lideri, 
iar cei din spate sunt prea aproape de biciul meu ca să fie leneşi, 
lată, domnul LeQuoi trebuie să ştie câte ceva despre conducerea 
cailor, pentru că a călătorit de atâtea ori cu mine. Poate să 
hotărască domnul LeQuoi dacă există vreun pericol. 

Francezului nu-i stătea în caracter să dezamăgească speranţe 
în care se pusese atâta încredere, cu toate că se tot uita spre 
prăpastia care se deschidea în faţa lui, în timp ce Richard îşi 
întorcea liderii în cariera de piatră, cu nişte ochi cât cepele. 
Muşchii germanului au rămas relaxaţi, dar privirea lui ageră nu 
scăpa nimic. Domnul Grant îşi puse mâinile pe o parte a săniei, 
pregătindu-se să sară, dar timiditatea l-a împiedicat să facă 
saltul pe care neliniştea fizică îl îndemna să-l facă. 

Cu o lovitură de bici, Richard a reuşit să-i facă pe lideri să intre 
în noianul de zăpadă care acoperea cariera de piatră, dar în 
momentul în care animalele neliniştite au avut de suferit din 
cauza crustei, pe care o spărgeau la fiecare pas, au refuzat să 

mai înainteze în direcţia aceea. Dimpotrivă, dându-şi seama că 
strigătele şi loviturile vizitiului se intensificau din cauza aceasta, 
liderii au dat înapoi peste caii din spate, care la rândul lor au 
împins sania. Un singur buştean era în vârful grămezii care 
susţinea drumul în partea dinspre vale, îngropat în zăpadă. Sania 
a trecut uşor peste acest obstacol, iar, înainte ca Richard să-şi 
dea seama de pericolul lui, o jumătate din sanie a fost aruncată 
în prăpastie şi a căzut perpendicular mai mult de o sută de 
picioare. Francezul, care prin poziţia sa a avut perspectivă amplă 
asupra posibilităţii de a se prăbuşi şi-a tras corpul în faţă din 
instinct, atât de mult cât a putut şi a strigat: 

— O, dragul meu domn Deeck! Mon Dieu! Que faites vous? 

— Donner und blitzen*, Richart! exclamă veteranul german, 
uitându-se spre marginea prăpăstiei cu o emoție neobişnuită. 
Stabilizează ter sania şi omoară ter caii. 

— Dragă domnule Jones, spuse preotul, fii prudent, dragă 
domnule, fii prudent. 

— Ridicaţi-vă, diavoli împieliţaţi! strigă Richard, care avea o 
privelişte de ansamblu asupra întregii situaţii, lovind în acelaşi 
timp scaunul pe care stătea din dorinţa nestăvilită de a se duce 
înainte. Ridică-te, îţi spun, vere Duke. Voi fi nevoit să-i vând şi pe 
cei suri. Sunt caii cel mai prost dresați, domnule LeQuoi. Richard 
era prea agitat pentru a mai avea grijă de pronunția sa, pe care 
o supraveghe cu vanitate uneori. 

— Domnule LeQuoi, vă rog să-mi daţi drumul de picior. Vă 
ţineţi atât de strâns de piciorul meu încât nu e de mirare că 
armăsarii se dau înapoi. 

— Sfântă Providenţă, exclamă judecătorul. O să moară cu toţii. 
Elizabeth a scos un țipăt ascuţit, iar faţa neagră a lui 
Agamemnon a devenit de un alb noroios. 

In acest moment critic, tânărul vânător care, în timp ce cele 
două grupuri făceau schimb de saluturi, rămăsese tăcut, sări din 
sania lui Marmaduke la capul liderilor care dădeau înapoi. Caii, 
care încă mai sufereau din cauza loviturilor nesocotite şi 
oarecum întâmplătoare ale lui Richard, săreau în sus şi în jos cu 
acele mişcări de rău augur care ameninţă un start brusc şi greu 
de controlat, împingând încă în spate. Tânărul i-a tras cu putere 
pe lideri, iar aceştia au făcut un pas într-o parte şi au intrat la loc 


3 Dumnezeule! Ce faceţi? (n.red.). 
t Temete şi fulgere (n.red.). 

pe drum, în poziţia în care erau opriţi la început. Sania a fost 
răsucită şi ridicată din poziţia sa periculoasă, cu roţile în sus. 
Germanul şi preotul au fost aruncaţi prea puţin ceremonios, pe 
şosea, dar fără a le pune în pericol oasele. Richard zbură prin 
aer, descriind un cerc, în care hamurile erau raza şi ateriză la 
distanţă de vreo cincisprezece picioare în acelaşi nămete de care 
le-a fost teamă cailor, pe partea stângă. Aici, apucând instinctiv 
căpăstrul, aşa cum oamenii care se îneacă se agaţă de paie şi-a 
servit singur drept ancoră. Francezul, care era pe picioarele sale 
şi sărea din sanie, zbură de asemenea prin aer, cam în felul în 
care băieţii se joacă de-a capra şi scăpând prin tangentă din 
traiectoria sa curbată, a aterizat în noianul de zăpadă cu capul 
înainte şi a rămas aşa, cu picioarele în sus, ca sperietorile de 
ciori care se clatină în lanul de porumb. Maiorul Hartmann, care 
în tot acest timp îşi păstrase în mod admirabil stăpânirea de sine, 
a fost primul din grup care şi-a recăpătat vocea şi s-a restabilit 
pe picioarele sale. 

— Ter deyvel, Richard, exclamă el într-o voce pe jumătatea 
serioasă, pe jumătate glumeaţă, vrei să-ţi descarci sania foarte 
repede. 

Nu se ştie dacă atitudinea domnului Grant, imediat după 
aterizare, a fost cea pe care ar fi meritat-o o asemenea păţanie 
sau s-a grăbit să mulţumească pentru că a scăpat, prosternându- 
se în faţa Atotputerniciei pe care o slăvea. Când se ridică din 
genunchi, începu să se uite cu nelinişte în jurul său, pentru a 
vedea în ce stare se aflau însoțitorii săi, în timp ce fiecare 
bucăţică din corpul lui tremura din cauza agitaţiei pline de 
nervozitate. Şi facultăţile domnului Jones erau tulburate, dar pe 
măsură ce i s-a împrăştiat ceața din faţa ochilor, îşi dădu seama 
că totul era sigur şi, având aerul că este foarte mulţumit de sine, 
strigă: 

— Ei, asta a fost o soluţie deşteaptă. Noroc că m-am gândit să- 
i prind de hamuri, altfel diavolii ăştia împieliţaţi ar fi fost acum 
peste munţi. Ce bine mi-am revenit, Duke! Dacă ar mai fi durat 
un moment ar fi fost prea târziu. Dar am ştiut exact de unde să-l 
prind pe lider. Lovitura din coasta dreaptă şi faptul că l-am tras 
repede de hamuri i-a domolit, trebuie să recunosc”. 


5 Cititorii au dreptul de a râde, după datina străbună, la accidentele 
provocate de călătoria cu sania. Şi de cum Judecătorul s-a asigurat că 
nici unul dintre ei nu era terminat, şi-a folosit imediat privilegiile (n.a.). 

— Nenorocitule! Revino-ţi, Dickon! spuse el. Dacă nu ar fi fost 
tânărul acesta curajos de aici, n-ar mai rămas nimic nici din tine, 
nici din caii tăi, sau mai degrabă ai mei. Dar unde este domnul 
LeQuoi? 

— Oh, mon cher Juge, mon ami! strigă o voce înăbuşită. 
Lăudat fie Domnul, trăiesc! Te rog, domnule Agamemnon, vrei să 
vii aici şi să mă ajuţi cu piciorul ăsta? 

Negrul şi preotul îl apucară pe francezul imobilizat de picioare 
şi îl traseră de sub un nămete de zăpadă de trei picioare 
grosime, de unde vocea lui suna ca dintr-un mormânt. Imediat 
după eliberarea sa, gândurile domnului LeQuoi erau destul de 
împrăştiate, iar când a fost scos la lumină îşi ridică privirea în 
sus, pentru a cerceta distanţa de la care căzuse. Când s-a ştiut în 
siguranţă i-a revenit şi umorul. Totuşi a trecut ceva vreme 
înainte ca el să înţeleagă ce se întâmplase. 

— Ce faci, monsieur, acolo, întrebă Richard, ajutându-l pe 
negru să pornească liderii. Credeam că te-am văzut zburând 
acum un moment spre vârful muntelui. 

— Lăudat fie Domnul, n-am zburat în lac, răspunse negrul, cu 
o expresie împărţită între durere, cauzată de câteva zgârieturi 
mari pe care le făcuse când îşi forţa capul să iasă prin pojghiţă şi 
expresia de curtoazie care părea mai potrivită trăsăturilor sale 
flexibile. 

— Ah, mon cher Mister Deek, ce faci de-acum? Nu mai sunt 
lucruri pe care dumneata să nu le fi încercat. 

— Următorul lucru cred că va fi să înveţe să conducă, spuse 
judecătorul, care fusese ocupat să arunce căprioara împreună cu 
alte câteva bagaje din propria sanie pe zăpadă. Aveţi nişte locuri 
aici, domnilor, seara devine prea rece şi se apropie ora slujbei 
domnului Grant. O să-l lăsăm pe prietenul Jones să repare 
stricăciunile cu ajutorul lui Agamemnon, iar noi ne vom grăbi 
către un foc cald. Uite, Dickon, aici sunt câteva dintre fleacurile 
lui Bess pe care poţi să le arunci în sanie când termini. Şi mai 
este şi o căprioară pe care am prins-o. Ţi-aş fi recunoscător dacă 
ai aduce-o. Aggy, adu-ţi aminte că în seara asta primim vizita lui 
Moş Crăciun”. 


5 Oh, dragul meu judecător, prietenul meu! (n.rea.). 

7 Vizitele periodice ale lui Moş Nicolae sau Moş Crăciun, cum i se 
spunea, nu au fost niciodată uitate de locuitorii New York-ului, până 
când imigranții din New England l-au adus printre credinţele şi 

Negrul zâmbi, dându-şi seama de mita care i se oferea în 
schimbul tăcerii sale legate de căprioară, în timp ce Richard, fără 
să aştepte ca vărul său să-şi termine discursul, replică: 

— Să învăţ să conduc spui, vere Duke. Mai este cineva în 
comitatul acesta care să se priceapă la fel de bine ca mine la 
cai? Cine a îmblânzit mânza pe care nu îndrăznea să o încalece 
nimeni, deşi vizitiul tău a spus că o îmblânzise el înainte. Dar 
toată lumea şi-a dat seama că minţea, se pricepea să mintă, John 
ăla. Ce-i acolo, o căprioară? Richard plecă de lângă cai şi se duse 
în locul unde Marmaduke aruncase vânatul. 

— E o căprioară! Sunt uluit! Da, are două răni, a tras 
amândouă gloanţele şi l-a lovit de ambele dăţi, Doamne! Cum o 
să se mai laude Marmaduke, se laudă la nesfârşit pentru orice 
fleac ca ăsta. Când te gândeşti că Duke a omorât o căprioară 
înainte de Crăciun! N-o să mai poţi trăi cu el. Totuşi, amândouă 
sunt împuşcături proaste, a fost doar noroc, pur şi simplu noroc. 
N-am tras de două ori într-o copită despicată în viaţa mea - ori o 
loveşti de prima dată, ori ai ratat de tot, ori îl omori, ori fuge. 
Doar dacă ar fi fost un urs sau o pisică sălbatică, un vânător ar fi 
putut descărca ambele gloanţe. Hei, Aggy, la ce depărtare era 
judecătorul când a ucis căprioara? 

— O, dom'le Richard, la vreo cinzeci de metri, strigă negrul, 
aplecându-se sub unul dintre cai, cu pretextul de a încheia o 
cataramă, dar de fapt pentru a-şi ascunde rânjetul care-i întindea 
buzele de la o ureche la cealaltă. 

— Cinzeci de metri! repetă celălalt. Căprioara pe care am 
vânat-o iarna trecută era la o sută - da! In orice caz, era mai 
degrabă la vreo sută cinzeci decât la o sută. Nu aş împuşca o 
căprioară de la cinzeci de metri. În plus, îţi aduci aminte Aggy, nu 
am tras decât o singură dată. 

— Da, dom'le Jones, mi-amintesc d-asta. Natty Bumppo a tras. 
Ştiţi, toată lumea spune că Natty l-a-mpugşcat. 

— Lumea minte, negru împeliţat ce eşti! exclamă Richard cu 
năduf. In patru ani n-am împuşcat nici o veveriţă argintie pe care 
ticălosul ăsta să n-o pretindă, sau altcineva în locul lui. Trăim 
într-o lume a naibii de invidioasă - oamenii sunt gata să 
micşoreze importanţa unei fapte ca să o aducă la nivelul propriei 


obişnuinţele puritanilor pe „Părintele Crăciun” care vine în fiecare 
Crăciun (n.a.). 

persoane. Acum au născocit o poveste despre Patent, cum că 
Hiram ar fi ajutat la proiectarea turlei de la biserica Sf. Pavel, 
deşi Hiram ştie că proiectul a fost în întregime al meu. Inspirat 
puţin după o imagine a omonimei sale din Londra, trebuie să 
recunosc, dar în cea mai mare parte, adică în toate detaliile de 
geniu, a fost creaţia mea. 

— Nu ştiu de unde vine, spuse negrul cu admiraţie, pierzând 
orice urmă de umor, dar toată lumea spune că e foarte 
frumoasă. 

— Şi au dreptate când spun asta, Aggy, spuse Richard, 
plecând de lângă căprioară şi mergând către negru cu aerul unui 
om a cărui interes fusese trezit. Cred că pot să spun, fără să mă 
laud, că este cea mai frumoasă şi cea mai bine construită 
biserică rurală din New York. Ştiu că oamenii din Connecticut tot 
vorbesc de casa lor de rugăciuni West Herfield, dar nu cred nici 
jumătate din ce spun, sunt nişte lăudăroşi cum n-ai mai văzut. 
Cum ai făcut un lucru, dacă văd ei că ar putea avea succes, o să- 
şi bage coada întotdeauna. Pe faţă sunt omenoşi, dar după 
aceea pretind că ce-ai făcut e meritul lor pe jumătate sau chiar 
pe de-a-ntregul. Cred că-ţi aminteşti, Aggy, când am pictat 
simbolul dragonului viteaz al căpitanului Hollister, era acolo un 
tânăr care dădea casele din oraş cu praf de cărămidă. A venit 
într-o zi şi s-a oferit să amestece ceea ce eu numesc negrul 
neuniform, pentru coadă şi coamă şi după aceea, pentru că arăta 
exact ca părul de cal, a spus la toată lumea că el şi Squire Jones 
pictaseră simbolul. Dacă Marmaduke nu-l alungă din Patent, n- 
are decât să vopsească tot satul cu propriile lui mâini din partea 
mea. Aici Richard s-a oprit un moment şi şi-a dres glasul cu un 
„hm” puternic, în timp ce negrul, care până acum fusese ocupat 
cu pregătirea săniei, îşi continua treaba într-o tăcerea care vădea 
respect. Datorită scrupulelor religioase ale judecătorului, Aggy 
era servitorul lui Richard, care se bucura de serviciile lui de ceva 


8 Transferurile de teren, făcute ori de coroană, ori de stat, nu erau 
decât scrisori oficiale parafate prin care se conferea un titlu, iar 
termenul „patent” se aplica oricărui mare district care a fost acordat în 
acest fel. Dacă în sfera de influenţă a coroanei drepturile senioriale 
erau acordate o dată cu pământul, în ţările vechi, termenul „feudă” 
este cel mai adesea folosit. Există destule feude în New York, deşi toate 
drepturile politice şi judiciare au încetat (n.a.). 


42 


— Pionerii — 
vreme? şi care, bineînţeles, avea şi pretenţii legale în ceea ce-l 
priveşte pe tânărul negru. Atunci când între stăpânul său legal şi 
cel real apărea vreo dispută, negrul, din respect pentru amândoi, 
nu lua partea vreunuia. 

Intre timp, Richard a continuat să privească cum negrul 
încheia cataramă după cataramă până când, dându-şi seama că 
negrul era conştient de privirile lui, continuă: 

— Acum, dacă tânărul acela care era în sania voastră este 
într-adevăr un locuitor din Connecticut, o să se laude la toată 
lumea cum mi-a salvat el mie caii, când de fapt, dacă i-ar mai fi 
lăsat un minut, i-aş fi domolit mai uşor, fără să mai întoarcem 
sania cu susul în jos, numai cu biciul şi frâul. Strici caii dacă te 
porţi cu ei în felul ăsta, nu m-aş mira să fiu nevoit să vând tot 
echipajul, doar din cauza smuciturii lui. Richard s-a oprit şi şi-a 
dres glasul. II mustra conştiinţa deoarece critica un om care 
tocmai îi salvase viaţa. 

— Cine este băiatul acesta, Aggy. Nu-mi aduc aminte să-l mai 
fi văzut. 

Negrul îşi aminti aluzia la Moş Crăciun şi, în timp ce povestea 
cum l-au luat pe cel în cauză de pe vârful muntelui, se abţinu să 
menţioneze ceva despre rană sau accident. Adăugă doar că, în 
opinia lui, tânărul era străin. Era ceva obişnuit ca oamenii de 
vază să-i ia în sania lor pe cei care se târau prin zăpadă, încât 
Richard a fost pe deplin mulţumit la auzul acestor explicaţii. L-a 
ascultat pe Aggy cu atenţie, apoi a remarcat: 

— Ei bine, dacă tânărul nu a fost stricat de cei din Templeton, 
ar putea fi un băiat modest şi din moment ce avea intenţii bune, 
o să-i acord în mod sigur mai multă atenţie. Poate că vânează pe 
pământurile astea. Poate c-a venit să vâneze, nu Aggy? 

— Aăă, da, dom'le Richard, spuse negrul, puţin dezorientat. 


° Eliberarea sclavilor din New York s-a făcut treptat. Atunci când 
opinia publică a devenit favorabilă, a apărut obiceiul de a cumpăra 
serviciile unui sclav pentru şase sau opt ani, cu condiţia ca la sfârşitul 
acelei perioade să-l elibereze. Apoi s-a introdus prevederea legală ca 
toţi negrii născuţi după o anumită dată să fie liberi - bărbaţii la 
douăzeci şi opt de ani, iar femeile la douăzeci şi cinci. După aceea, 
proprietarii au fost obligaţi să se asigure că servitorii lor învaţă să scrie 
şi să citească înainte de optsprezece ani, iar în cele din urmă, puţinii 
negri care mai rămăseseră în sclavie au fost eliberaţi în 1826, sau după 
publicarea acestei poveşti. Era ceva obişnuit ca oamenii, mai mult sau 
mai puţin legaţi de quakeri, să adopte prima dintre aceste soluţii (n.a.). 

Cum Richard îl pedepsea adesea, îi era teamă de stăpânul său. 
Da, dom'le, aşa cred. 

— Avea la el topor şi raniţă? 

— Nu, dom'le, doar o puşcă. 

— Puşcă, exclamă Richard, care observă dezorientarea 
negrului, acum devenită de-a dreptul teroare. 

— Pe legea mea! El a împuşcat căprioara. Ştiam eu că 
Marmaduke nu poate ucide o căprioară în mişcare. Cum a fost, 
Aggy? Spune-mi tot, Aggy şi o să-l pârjolesc pe Duke mai repede 
decât o să-şi prăjească el vânatul. Cum s-a întâmplat, Aggy, 
băiatul a împuşcat căprioara, iar judecătorul a cumpărat-o, ha, 
iar acum îl duce pe băiat să-i dea banii? 

Această descoperire i-a produs o satisfacţie atât de mare, l-a 
făcut să se simtă atât de bine, încât temerile negrului s-au risipit 
într-o anumită măsură. Şi-a amintit de ciorapul de Crăciun şi 
după ce înghiţi în sec de vreo două ori, reuşi să spună: 

— Vă amintiţi că erau două împuşcături, dom'le? 

— Nu minţi, negru împuţit, strigă Richard, urcând pe nămetele 
de zăpadă ca să măsoare distanţa de la bici la spatele negrului. 
Spune adevărul, sau te biciuiesc. In timp ce vorbea, mâna 
dreaptă, cu care ţinea coada, se ridica în aer, în timp ce prin 
mâna stângă îşi trecea biciul, aşa cum toboşarii îşi mânuiesc 
instrumentul. Şi Agamemnon, după ce se întoarse cu faţa către 
stăpânul său şi-şi dădu seama că nici unul dintre ei nu dorea să 
mai rămână acolo, renunţă destul de repede. li spuse stăpânului 
său adevărul în câteva cuvinte, rugându-l cu înflăcărare pe 
Richard să-l apere de a fi ţinut închis drept pedeapsă. 

— O s-o fac, băiete, aşa o să fac, spuse celălalt, frecându-şi 
mâinile încântat. Nu spune nimic, dar lasă-mă pe mine să văd 
cum fac cu Duke. Mă gândesc să las căprioara pe deal şi să-mi 
trimit amicul să-şi ia singur cadavrul. Nu, mai bine îl las pe 
Marmaduke s-o facă puţin pe grozavul înainte să-i spun că ştiu. 
Haide, grăbeşte-te, Aggy, trebuie să ajut la bandajarea rănii 
tânărului. Doctorul acesta yankeu! nu ştie nimic despre 


10 În America, termenul „yankeu” are semnificaţie locală. Se 
consideră că el a derivat de la felul în care indienii din New England 
pronunţau cuvântul „englez” - „yengeese”. Cum New Yorkul a fost 
iniţial o provincie olandeză, bineînţeles că termenul nu era cunoscut 
acolo. Mai jos, spre sud, dialectele diferite ale nativilor au dat naştere 
unei pronunţii diferite. Marmaduke şi vărul său, născuţi în Pennsylvania, 

chirurgie. A trebuit să-l ţin pe Milligan de picior atunci când i l-a 
tăiat. 

Richard stătea din nou pe scăunel, negrul se aşezase în spate, 
iar caii au pornit spre casă. In timp ce coborau dealul la trap, 
vizitiul îşi întorcea faţa spre Aggy din când în când şi continua să 
vorbească. Pentru că, în ciuda recentei dispute, între cei doi 
exista acum o cordialitate perfectă. 

— Asta dovedeşte faptul că am întors caii cu hamurile, pentru 
că nici un bărbat rănit nu poate avea destulă putere cât să 
liniştească nişte draci împieliţaţi ca ăştia. Ştiam de la început că 
am reuşit. Dar n-am vrut să-i spun lui Marmaduke. Vrei să muşti, 
nemernicule? Hai, băieţi, haideţi! Şi bătrânul Natty, este cel mai 
bun dintre toţi. Ei bine, Duke n-o să mai spună nimic despre 
căprioara mea. Judecătorul a tras amândouă gloanţele şi nu a 
nimerit decât un biet băiat care se ascundea în spatele unui pin. 
Trebuie să-l ajut pe şarlatanul acela să-i scoată glontele 
sărmanului om. 

Şi tot aşa, Richard a coborât muntele. Clopoţeii sunau, iar gura 
lui mergea întruna până au ajuns în sat. Atunci vizitiul şi-a 
concentrat atenţia pentru a oferi o mostră a priceperii sale la 
cabaline, spre admiraţia tuturor femeilor şi copiilor care căscau 
gura şi se îngrămădeau la ferestre pentru a vedea sosirea 
moşierului şi a fiicei acestuia. 


nu erau yankei în sensul american al cuvântului (n.a.). 

Capitolul V. 


„Haina lui Nathaniel nu era terminată, 

lar pantofii lui Gabriel nu mai aveau culoare la 
călcăi, 

Pălăria lui Petru nu avea nici urmă de podoabă, 

Pumnalul lui Walter nu ieşise încă din teacă, 

Dintre toţi, doar Adam, Ralph şi Gregory erau mai 
răsăriţi. ” 


Shakespeare. 


Drumul a şerpuit de-a lungul coastei muntelui, iar în momentul 
în care a ajuns aproape de povârnişul de la baza văii şi-a 
schimbat cursul în unghi drept şi a început să coboare pe o 
câmpie înclinată, direct în satul Templeton. Râul firav şi repede 
de care am mai vorbit era traversat de un pod sculptat în lemn, 
care dovedea, prin felul grosolan în care fusese confecţionat şi 
prin mărimea sa inutilă, atât valoarea muncii, cât şi abundența 
materialelor în această regiune. Micul torent, ale cărui ape 
întunecate se revărsau pe deasupra calcarului depus pe albie, nu 
era decât una dintre sursele numeroase ale Susquehannei, un 
râu spre care însuşi Atlanticul şi-a extins un braţ pentru a-l primi. 
In acest moment, puternicul echipaj al domnului Jones i-a ajuns 
din urmă pe caii mai treji ai călătorilor noştri. După ce au urcat 
un deal mic, Elizabeth s-a pomenit dintr-o dată între locuinţele 
distonante ale satului. Strada avea o lăţime obişnuită, deşi ochiul 
putea să cuprindă, dintr-o dată, mii şi sute de mii de acri locuiţi 
doar de bestiile pădurii. Dar aceasta fusese dorinţa tatălui său şi 
a celor care îl urmau. Pentru ei, drumul cel mai plăcut era cel 
care se apropia cel mai mult de cele din statele vechi, sau cum le 
spuneau ei, statele de jos. Şi ce putea fi mai civilizat decât un 
oraş, fie el şi în mijlocul sălbăticiei. Lăţimea străzii, pentru că aşa 
era considerată, putea fi ceva mai mult de o sută de picioare. 
Dar urma bătătorită pe care putea merge sania era mult mai 
îngustă. De fiecare parte a şoselei erau grămezi imense de 
buşteni care, în loc să se micşoreze, parcă se măreau pe zi ce 

trece, în ciuda faptului că focurile care încălzeau casele se 
făceau cu lemne. 

Ultimul lucru pe care Elizabeth îl privi îndelung, când şi-au 
reluat călătoria după ce l-au întâlnit pe Richard, a fost felul în 
care soarele se lăţea în refracția orizontului, în timp ce se 
scufunda încet în spatele dealurilor vestice, iar peste discul său 
se suprapunea umbra întunecată a unui pin. Razele sale fugare 
străfulgerau printre deschizăturile muntelui în spatele căruia 
dispărea şi lumina scoarţa lucioasă a mestecenilor până când 
învelişul lor neted şi lucios putea rivaliza culoarea coastelor 
muntoase. Conturul fiecărui pin era vizibil până în adâncurile 
pădurii, iar stâncile, prea netede şi prea abrupte pentru a reţine 
zăpada căzută, străluceau parcă zâmbind de bun rămas farului 
ceresc. Dar cu fiecare pas de coborâre, Elizabeth observa că 
lumina zilei rămânea în urma lor. Chiar şi razele strălucitoare, 
dar crude ale soarelui de decembrie piereau pe măsură ce 
alunecau în amurgul rece al văii. Este adevărat, de-a lungul 
vârfurilor din lanţul estic lumina persista încă, părăsind pământul 
pas cu pas spre norii care se adunau în ceața serii, pe orizontul 
micşorat, dar lacul îngheţat dăinuia lipsit de orice umbră în sânul 
său. Locuinţele deveneau deja sumbre şi greu de distins, iar 
tăietorii de lemne îşi puneau topoarele pe umăr şi se pregăteau 
să se bucure, în lunga seară pe care o aveau înaintea lor, de 
confortul acelor focuri animate pe care ei, munca lor le 
alimentase cu combustibil. Se opreau doar pentru a se uita la 
săniile care treceau, să-şi ridice căciulile în faţa lui Marmaduke, 
să dea din cap prieteneşte către Richard, apoi dispăreau în 
propria lui locuinţă. Perdelele de hârtie cădeau în urma 
călătorilor noştri la fiecare fereastră, iar lumina focurilor din 
apartamentele vesele se pierdea în întuneric. Când caii tatălui 
său se întoarseră cu o rotire rapidă în poarta deschisă a 
conacului şi în faţa sa nu rămăseseră decât zidurile reci şi 
mohorâte ale clădirii. Apropiindu-se pe poteca de plopi tineri şi 
desfrunziţi, Elizabeth simţea că frumuseţea priveliştii de pe 
munte dispăruse ca aburii unui vis. Marmaduke îşi păstra încă 
vechile obiceiuri şi respingea folosirea clopoţeilor, dar echipajul 
domnului Jones, alunecă pe poartă în urma lor, scoțând clinchete 
şi într-un moment clădirea se trezi la viaţă. 

Pe o platformă de piatră, destul de mică faţă de dimensiunile 
clădirii, Richard şi Hiram construiseră împreună patru coloane 

mici de lemn, care la rândul lor sprijineau acoperişul de şindrilă 
al porticului. Aceasta era denumirea pe care domnul Jones s-a 
hotărât să i-o dea unei intrări banale, acoperite. Pentru a ajunge 
la platformă, trebuia să urci cinci sau şase scări de piatră, 
aranjate în grabă şi care începeau deja să-şi piardă poziţia 
simetrică din cauza îngheţului. Dar neajunsurile pe care climatul 
aspru le provocase acestei construcţii superficiale nu se 
terminau aici. Pe măsură ce scările coborau şi platforma se lăsa 
în jos, fundaţia lăsa structura gigantică suspendată în aer, 
creând un spaţiu gol de un picior între baza stâlpilor şi pietrele 
pe care fuseseră plasate iniţial. A fost un noroc pentru întreaga 
clădire că tâmplarul, care făcuse toată munca manuală pentru 
această construcţie, legase acoperişul acestui antreu clasic atât 
de bine de latura casei încât, atunci când fundaţia a părăsit 
suprastructura în felul în care v-am povestit, iar stâlpii 
dependenţi de bază nu mai puteau sprijini acoperişul, chiar 
acesta din urmă a servit drept sprijin stâlpilor. Aceasta era, 
bineînţeles, o scăpare nefericită în ornamentaţia coloanei lui 
Richard. Dar precum fereastra din palatul lui Aladin şi aceasta 
părea că are numai rostul de a dovedi bogăţia de resurse a 
stăpânului său. Ordinea compozită îşi dovedea încă o dată 
avantajele, iar fundaţia a fost reconstruită pentru a doua oară, cu 
adăugiri şi îmbunătăţiri, după cum spun vânzătorii de cărţi. De 
data aceasta, a fost în mod obligatoriu mai mare şi ornamentată 
cum se cuvine cu statuete. Totuşi, scările au continuat să cedeze 
şi în momentul în care Elizabeth s-a întors în casa tatălui său, 
stâlpii au fost fixaţi cu câteva pene grosolane, împiedicându-le să 
se separe din cauza greutăţii de frontonul pe care ar fi trebuit să- 
| sprijine. 

Două sau trei servitoare şi un servitor au ieşit pe uşa masivă 
care dădea pe verandă. Cel din urmă avea capul gol, dar era 
îmbrăcat mai bine decât de obicei. Avea întreaga sa înfăţişare 
originală şi era atât de bine înveşmântat, încât ar merita o 
descriere mai amănunţită. Era înalt de un metru şaizeci şi avea 
un corp solid, atletic, cu umeri precum ai unui grenadier. Silueta 
lui era cu atât mai frapantă, cu cât era caracterizată de o uşoară 
aplecare în faţă, obicei fără un motiv anume, decât acela că 
oferea braţelor sale o mai mare libertate de mişcare. Cel mai 
adesea, când stăpânul său se afla în mişcare, bărbatul făcea 
gesturile ample. Avea faţa prelungă şi un ten deschis, care, ars 

de soare, căpătase culoarea roşu aprins. Era încăpățânat, cu 
nasul pe sus şi avea un nas cârn, de vulpe bătrână. Avea o gură 
enormă, cu dinţii sănătoşi, iar ochii albaştri păreau că privesc 
spre lucrurile înconjurătoare cu un dispreţ firesc. Numai capul 
trebuie să fi fost cât o pătrime din întreaga statură, iar partea 
dorsală era tot pe-atât. Purta un costum dintr-o stofă maronie, cu 
nasturi mari cât monedele, părând mai degrabă nişte ancore 
încurcate. Cămaşa era la fel de largă pe cât era de lungă şi îi 
ajungea până la gambe. Pe dedesubt purta o vestă şi 
indispensabili din pluş roşu, destul de uzaţi şi murdari. Avea nişte 
pantofi cu cataramă mare şi ciorapi lungi, în dungi albe şi 
albastre. 

Acest personaj cu o înfăţişare ciudată povestea că se născuse 
în comitatul Cornwall, în insula Marii Britanii. Işi petrecuse 
copilăria în apropierea minelor de cositor, iar în tinereţe fusese 
asistent camerist al unui traficant, între Falmouth şi Guernesey. 
A părăsit această meserie când a fost înrolat forţat în serviciul 
regelui său. Din dorinţa de ceva mai bun, a fost primit să lucreze 
în cabină, mai întâi ca servitor, apoi ca majordom al căpitanului. 
Aici a învăţat să facă supă de scoici, homari şi alte preparate 
marine şi aşa, cum îi plăcea să spună, a avut ocazia de a vedea 
lumea. De fapt, cu excepţia câtorva porturi externe franceze şi 
câteva vizite ocazionale la Portsmouth, Plymouth şi Deal nu 
văzuse din întreaga lume mai mult decât ar fi putu să vadă dacă 
ar fi călătorit pe spatele unui măgar într-una dintre minele sale 
native. Dar, fiind eliberat din armată odată cu pacea din '83, 
declară că, din moment ce văzuse toate colţurile civilizate ale 
lumii, acum dorea să facă o călătorie în sălbăticia Africii. Nu o să- 
| urmăm în scurtele sale peregrinări, izvorâte din acel spirit de 
călător care poate face ca orice cockney activ să-şi lase casa şi 
pământurile şi să-l aducă, mai repede decât ar zice peşte, 
aproape de murmurul cascadei Niagara. Nu voi mai adăuga 
decât că, cu mult timp în urmă, chiar mai înainte ca Elizabeth să 
fie trimisă la şcoală, a ajuns la familia lui Marmaduke Temple 
unde, datorită unei îmbinări de calităţi despre care voi vorbi mai 
târziu în cursul acestei povestiri, a îndeplinit, sub comanda 
domnului Jones, funcţia de majordom. Numele acestei „persoane 
de vază” era Benjamin Penguillan, după cum el însuşi îl 
pronunţa. Dar, datorită unei poveşti pe care avea obiceiul să o 
spună din când în când, despre cât de uşor i-a fost să-şi 

împiedice barca să se scufunde după victoria lui Rodney şi-a 
câştigat porecla de Ben Plump. 

Intr-o parte de Benjamin şi ieşind înainte de parcă ar fi fost 
nemulțumită de poziţia ei, era o femeie de vârstă mijlocie, cu 
haine de stambă în culori contrastante. Avea o siluetă slabă, 
înaltă, lipsită de forme, cu trăsăturile ascuţite. Fizionomia ei avea 
o expresivitate specială. Işi pierduse aproape toţi dinţii, iar cei pe 
care-i mai avea erau de un galben închis. Pielea, bine întinsă pe 
nas, era ridată puternic pe obraji şi în jurul gurii. Inhala cu atâta 
putere, ca pentru a lăsa impresia că buzele şi partea din jurul 
gurii aveau culoarea galben-şofran din această cauză. Dar, de 
fapt, toată faţa ei era galbenă. Ca menajeră, stătea în fruntea 
tuturor servitoarelor domestice. Această domnişoară bătrână se 
numea Remarkable Pettibone. Pentru Elizabeth era o străină, 
pentru că venise la familia ei după moartea mamei. 

Pe lângă aceştia, mai erau trei sau patru servitori mai puţin 
importanţi, cei mai mulţi negri. Unii apăreau în uşa principală, 
alţii veneau alergând de la capătul clădirii unde era intrarea în 
bucătăria-pivniţă. 

In plus, au fost luaţi cu asalt de animalele de la coteţele lui 
Richard, în acompaniamentul a tot felul de lătrături, de la urletul 
câinelui lup, la lătrăturile arţăgoase ale terrierului. Stăpânul le-a 
primit salutările gălăgioase imitându-le sunetele, iar câinii, 
probabil ruşinaţi că stăpânul lor a reuşit să-i întreacă şi-au 
încetat ţipetele. Singurul tăcut era un mastiff impunător, 
puternic, care purta în jurul gâtului o zgardă de bronz pe a cărei 
margine erau gravate cu litere mari inițialele „M.T.”. Prin haosul 
acesta, animalul mergea maiestuos alături de judecător şi, 
primind câteva mângâieri blânde, se întoarse către Elizabeth. Ea 
se înclină să-l sărute şi-i spuse cu blândeţe „bătrânul curajos”. 
Elizabeth urcă scările, ajutată de tatăl său şi de domnul LeQuoi, 
ca să nu cadă pe gheaţa cate le acoperea. Animalul, care părea 
să o cunoască, o privi trist, iar când uşa se închise în urma 
grupului, câinele intră într-o cuşcă din apropiere, ca şi cum ar fi 
fost conştient că acum, în casă, era ceva mai valoros care 
trebuia păzit. 

Elizabeth îşi urmă tatăl, care se opri să-i şoptească ceva unuia 
dintre servitorii săi. Intrară într-o sală mare, luminată cu greu de 
două lumânări puse în sfeşnice de alamă, înalte, după moda 
veche. Uşa se închise, iar grupul a fost dintr-o dată introdus, de 

la o temperatură de 0 grade, la o căldură de peste şaizeci de 
grade. In mijlocul sălii era o sobă enormă, ale cărei laturi păreau 
să tremure de fierbinţeală, iar un horn gros şi drept, care ieşea 
prin tavan, elimina fumul. Pentru a se păstra un nivel potrivit de 
umiditate, un castron de fier plin cu apă fusese pus pe acest 
furnal, cum l-am mai putea numi. Camera avea covor şi era 
aranjată cu mobilier comod şi solid. O parte din acesta era adus 
din oraş, iar restul fusese confecţionat de tâmplarii din 
Templeton. Mai era şi un bufet de mahon, incrustat cu fildeş şi 
prevăzut cu nişte mânere enorme de alamă lucioasă, gemând 
sub grămezile de farfurii de argint. Lângă acesta se afla un set 
de mese foarte mari, din lemn de cireş sălbatic, pentru a imita 
materialul importat al bufetului, dar banale în lipsa lor de 
ornamente. În faţă era o masă mai mică, din lemn mai deschis la 
culoare, în fibra căruia se ondulau elegant liniile vălurite ale 
arţarului de munte. Aproape de măsuţă, într-un colţ al camerei 
era un ceas masiv de alamă, de modă veche. Se afla într-o cutie 
înaltă, care avea nuanţa închisă a nucilor negre de la malul 
mării. Un divan imens, sau sofa, acoperit cu creton deschis la 
culoare se întindea de-a lungul peretelui aproape douăzeci de 
picioare pe o parte a camerei. Pe partea cealaltă, de-a lungul 
peretelui şi între piesele de mobilier erau aşezate scaune de 
lemn, vopsite în galben deschis, cu linii drepte care erau opera 
unei mâini nu prea sigure. Un termometru Fahrenheit, cu 
barometru anexat şi pus într-o cutie de mahon, era pus pe 
perete, la mică distanţă de sobă. Benjamin îl consulta la fiecare 
jumătate de oră, cu o exactitate religioasă. La distanţă egală 
între sobă şi uşile exterioare, erau suspendate două candelabre 
de sticlă. La fiecare capăt al sălii se deschidea câte una dintre 
uşile pomenite şi nişte lustre suflate în aur erau fixate pe tocurile 
uşilor laterale ale apartamentului. Aceste rame şi tocuri fuseseră 
realizate cu economie de artificii arhitectonice şi aveau fiecare 
un fronton şi un mic piedestal în centru. Pe aceste piedestale se 
aflau mici busturi din ipsos vopsit în negru. Stilul piedestalelor, 
ca şi alegerea busturilor s-au făcut după gustul domnului Jones. 
Unul îl reprezenta pe Homer şi semăna în mod izbitor, afirma 
Richard, „după cum poate să vadă oricine, numai dacă nu e orb”. 
Altul era reprezentarea unui bărbat cu o figură calmă şi o barbă 
ascuţită, pe care îl numea Shakespeare. Cel de-al treilea 
ornament era o urnă care, spunea adesea Richard, după forma 

sa ar fi trebuit să-l reprezinte pe el însuşi ţinând cenuşa Didonei. 
Al patrulea era în mod sigur bătrânul Franklin, cu pălăria şi 
ochelarii caracteristici. Un al cincilea bust avea trăsăturile demne 
ale chipului lui Washington. Un al şaselea era greu de descris, 
reprezenta „un bărbat cu gulerul de la cămaşă descheiat”, 
pentru a folosi cuvintele lui Richard, „cu lauri pe cap - era Cezar 
sau Dr. Faustus, existau motive întemeiate pentru a-l lua în 
considerare pe fiecare dintre cei doi.” 

Pereţii erau acoperiţi cu hârtie englezească de culoarea 
plumbului, care o reprezenta pe Britannia plângând la 
mormântul lui Wolfe. Insuşi eroul stătea la mică distanţă de zeiţa 
care plângea, chiar la marginea hârtiei. Fiecare bucată conţinea 
întreaga siluetă, cu excepţia unuia dintre braţele generalului, 
care intra pe bucata următoare. Atunci când Richard făcu 
încercarea de a adăuga conturul delicat, suprapunerea perfectă 
a fost împiedicată de mai multe probleme. Britannia avea deci 
motive să se lamenteze, pentru că în afara faptului că preferatul 
său şi-a pierdut viaţa, el a suferit şi nenumărate amputări ale 
mâinii drepte. 

Cauza nefericită a acestor segmentări anormale îşi anunţa 
acum prezenţa în cadrul reuniunii printr-o pocnitură de bici. 

— Vai, Benjamin, Ben Pump, acesta este felul în care-ţi 
primeşti moştenitoarea? strigă el. Scuză-l, verişoară Elizabeth, 
înțelegerile au fost prea complicate pentru a fi comunicate 
tuturor. Dar acum am venit eu şi lucrurile se vor îndrepta. Vino, 
aprinde luminile, domnule Penguillan, aprinde-le, aprinde-le şi 
lasă-ne să ne vedem la faţă. Ei, bine, Duke, ţi-am adus căprioara 
acasă, ce să fac cu ea, hi? 

— Pe legea mea, boierule, începu Benjamin în replică, 
ştergându-şi mai întâi gura cu podul palmei. Dacă m-aţi fi 
anunţat mai devreme, aş fi făcut totul după voia dumneavoastră. 
Aţi apărut chiar când adunasem pe toată lumea şi încercam 
lumânările. Când femeile au auzit clopoţeii, au început să facă 
totul anapoda. Şi dacă vreun bărbat din casa asta poate să se 
descurce cu un grup de femei care nu se mai înţeleg deloc, de-şi 
pierd răbdarea, numele lui nu este Benjamin Pump. Dar Miss 
Betsy trebuie să fie un pirat deghizat în haine de femeie, dacă se 
supără pe un bătrân pentru o nimica toată, că n-a aprins câteva 
lumânări. 

Elizabeth şi tatăl ei au simţit aceleaşi sentimente când au 

intrat în sală şi au rămas în continuare tăcuţi. Tânăra locuise în 
această clădire un an înainte de a pleca la şcoală şi atât ea, cât 
şi tatăl său, simțeau lipsa stăpânei pe care o jeliseră. 

Slujitorii îşi reveniseră destul din debusolare pentru a-şi aminti 
ce trebuiau să facă cu lumânările şi le puseseră deja în 
candelabre şi în lustre. Pentru o clipă apartamentul fusese 
scăldat în lumini. Acestea au alungat uşoara melancolie a eroinei 
noastre şi a tatălui şi fiecare dintre ei a început să se debaraseze 
de nenumăratele haine pe care o purtaseră în frigul de afară. In 
acest timp, Richard mai discuta din când în când cu unii dintre 
servitorii săi, aruncându-i judecătorului câte o vorbă despre 
căprioară. Dar discuţiile lui erau în acele momente ca un 
acompaniament de pian pe care îl auzi, dar nu îl asculţi cu 
adevărat şi nu vom reda aici discursul lui confuz. 

De îndată de Remarkable Pettibone îşi îndeplinise datoria de a 
ilumina încăperea, se întoarse lângă Elizabeth, aparent pentru a 
lua hainele pe care aceasta le îndepărtase, dar de fapt pentru a 
cerceta, cu un aer de curiozitate amestecată cu puţină gelozie, 
înfăţişarea doamnei care urma să-i ia locul în administrarea 
domestică a conacului. Au fost îndepărtate, rând pe rând, 
pelerine, paltoane, şaluri, şosete groase şi, în cele din urmă, 
gluga neagră şi largă, iar menajera simţi puţină teamă în 
momentul în care a zărit buclele care se lăsau pe spatele fetei, 
întunecate şi strălucind ca aripa unui vultur. Trăsăturile dulci, dar 
impresionante ale tinerei au fost astfel expuse privirilor. Fruntea 
ei era luminoasă şi fără nici o umbră. Nasul ar fi putut cu 
uşurinţă considerat de tip grecesc, dacă nu ar fi avut o mică 
umflătură rotunjită, care compensa, prin expresivitate, ceea ce 
făcea să se piardă din frumuseţe. La prima vedere, gura părea 
făcută pentru iubire, dar, în clipa în care începea să vorbească, 
pe buze îi flutura expresia mândriei feminine, de o flexibilitate 
graţioasă pe care numai o femeie o putea avea. Ea se adresa nu 
numai urechii, ci şi ochilor. Aceste trăsături se adăugau unei 
siluete perfect proporţionate, cu înălţimea puţin peste medie, 
moştenită de la mama sa. Chiar şi culoarea ochilor, sprâncenele 
arcuite şi genele lungi, mătăsoase le luase tot de la aceasta. Dar 
expresia chipului era totuşi aceea a tatălui. Exprima blândeţe şi 
bunătate, era atrăgătoare, calmă şi nemişcată. Putea fi totuşi 
stârnită fără prea multă greutate. In asemenea momente era la 
fel de frumoasă, poate puţin mai severă. Dădu la o parte şi 

ultimul dintre şaluri şi rămase îmbrăcată într-un costum de 
călărie albastru, elegant, care-i venea perfect pe siluetă. Obrajii îi 
erau îmbujoraţi, arzând şi mai tare în căldura sălii, iar ochii erau 
umezi, aşa că frumuseţea ei strălucea încă şi mai tare. Văzând 
cum, în timp ce vorbea, luminile care pâlpâiau se reflectau pe 
fiecare trăsătură a chipului fetei, Pettibone şi-a dat seama că 
puterea pe care o exercitase în această gospodărie se terminase. 

In acest timp, toţi cei prezenţi îndepărtaseră hainele groase. 
Marmaduke rămase într-un costum de un negru banal, curat. 
Monsieur LeQuoi apăru într-o haină de culoarea tutunului, 
purtată peste o vestă brodată, cu nişte pantaloni şi ciorapi lungi 
de mătase şi cu nişte catarame despre care se credea că sunt 
din imitație de diamante. Maiorul Hartmann purta o haină 
albastru-azurie, cu nasturi mari de alamă, o perucă şi cizme. lar 
domnul Richard Jones îşi pusese în evidenţă silueta mignonă şi 
spilcuită cu o haină de lucru verde-fân, cu nasturi de plumb, 
dintre care unul unea cele două părţi peste burta bine rotunjită. 
Haina rămânea deschisă în parte de sus, ca pentru a lăsa să se 
vadă o jachetă de stofă roşie, cu o flanelă de corp din lână 
căptuşită cu catifea verde. In partea de jos purta o pereche de 
pantaloni din piele de căprioară şi cizme lungi, cu carâmbii albi, 
murdari. Unul dintre pintenii cizmelor era puţin îndoit, din cauza 
recentelor lovituri pe care le dăduse scaunului. 

După ce tânăra reuşi să se elibereze de hainele grele, găsi 
răgazul de a privi în jurul său şi să examineze nu numai 
gospodăria pe care urma să o conducă, dar şi felul în care casa 
fusese pusă în rânduială. Mobila şi întreaga înfăţişare a sălii era 
de multe ori inegală, dar în afară de aceasta, nu găsi nimic 
trivial. Podeaua era acoperită cu un covor până şi în colţurile cele 
mai îndepărtate. Sfeşnicele de aluminiu, lustrele aurite, 
candelabrele de sticlă, indiferent de felul în care le era cultivată 
frumuseţea şi delicateţea, erau totuşi întreţinute admirabil în 
ceea ce priveşte utilizarea lor şi confortul pe care îl ofereau. Erau 
curate şi străluceau în lumina puternică a apartamentului. 

Avea un uşor sentiment de încântare din cauza căldurii şi 
luminozităţii din apartament, care contrasta cu frigul nopţii de 
decembrie de afară. Privirea sa nu avusese timp pentru a 
detecta toate micile erori care existau într-adevăr şi se uita 
împrejur cu plăcere, când i-a atras atenţia ceva ce contrasta 
puternic cu feţele zâmbitoare ale personajelor frumos aranjate, 

adunate aici pentru a o cinsti pe moştenitoarea lui Templeton. 

Într-un colţ al sălii, aproape de intrarea principală, stătea 
tânărul vânător, neobservat şi care părea uitat acolo pentru 
moment. Dar până şi neglijenţa judecătorului care, sub influenţa 
unor emoţii puternice, uitase de rana străinului, era depăşită de 
însăşi neatenţia tânărului. Când a intrat în apartament, îşi 
scosese instinctiv căciula, lăsând să se vadă părul care putea 
rivaliza cu uşurinţă buclele Elizabethei la culoare şi strălucire. 
Nimic nu ar fi putut produce o transformare mai mare în 
fizionomia lui decât îndepărtarea căciulii grosolane de blană de 
vulpe. Multe dintre trăsăturile chipului lui aveau ceva care 
impresiona, iar rotunjimile conturului pe care îl descriau capul şi 
fruntea îi dădeau un aer de nobleţe. Maniera şi aerul arogant cu 
care îşi înălța capul, în ciuda veşmintelor grosolane şi chiar 
primitive pe care le purta, vădeau nu numai familiaritate cu 
splendori ca acestea, despre care se credea că sunt neegalate în 
aceste aşezări, dar ceva dovedeau că putea fi chiar dispreţ. 

Mâna cu care ţinea căciula se odihnea uşor pe pianul montat 
în fildeş al Elizabethei, gest care nu vădea respect țărănesc sau o 
vulgaritate impertinentă. Un singur deget atingea instrumentul, 
ca şi cum era obişnuit cu asemenea obiecte. Celălalt braţ era 
perfect întins, iar mâna ţinea ţeava puştii sale lungi cu o energie 
convulsivă. Atât gestul, cât şi atitudinea lui erau involuntare şi 
izvorau în mod evident, dintr-un sentiment mai profund decât o 
banală surprindere. Infăţişarea sa, care concorda oarecum cu 
asprimea hainelor, îl distingea de grupul plin de viaţă care se 
desfăşura în capătul celălalt al sălii. Acolo, cei de acasă îşi 
primeau călătorii şi salutările acestora. Elizabeth îl privea în 
continuare cu surprindere. Sprâncenele străinului se încruntau 
din ce în ce mai tare pe măsură ce ochii se mutau de la un obiect 
la altul. Pentru câteva momente, chipul lui avea o expresie 
îngrozită, iar apoi trecea mai departe cu un sentiment de durere. 
Indoi braţul întins şi îşi aduse mâna aproape de faţă, apoi îşi lăsă 
capul în palmă, ascunzându-şi parcă trăsăturile, care vorbeau de 
la sine. 

— Am uitat, dragă domnule, de cavalerul cel străin, (Elizabeth 
nu putea nici în ruptul capului să-i spună altfel), pe care l-am 
adus aici pentru a-i acorda ajutor şi căruia îi datorăm atenţia 
noastră. 

Ochii tuturor se întoarseră către cei ai vorbitorului, iar tânărul 

îşi ridică iarăşi capul cu mândrie pentru a răspunde: 

— Rana mea nu este gravă şi cred că judecătorul Temple a 
trimis după doctor în momentul în care am ajuns. 

— Cu siguranţă, răspunse Marmaduke. Nu am uitat obiectul 
vizitei dumneavoastră, tinere domn, sau natura datoriei mele. 

— Ah, exclamă Richard, cu o privire răutăcioasă şi hâtră, îi eşti 
dator tânărului pentru vânatul pe care bănuiesc că tu l-ai 
împuşcat, vere Duke. Marmaduke, Marmaduke! Ai născocit o 
poveste minunată despre căprioara asta! lată, tinere, doi dolari 
pentru căprioară, iar judecătorul Temple poate să-ţi plătească 
doctorul. Nu o să-ţi cer bani pentru serviciile mele, dar n-o să-ţi 
meargă rău din cauza asta. Haide, Duke, nu fi supărat din cauza 
asta. Chiar dacă ai ratat căprioara, ai reuşit să-l împuşti pe 
băiatul acesta printr-un pin. Acum trebuie să recunosc că m-ai 
bătut. Eu n-am reuşit în viaţa mea aşa ceva. 

— Şi sper că nici n-o să reuşeşti, replică judecătorul, dacă e să 
fii la fel de îngrijorat ca mine. Dar înveseleşte-te, tinere prieten, 
rana trebuie să fie mică, pentru că îţi poţi mişca braţul destul de 
liber. 

— Nu complica lucrurile, Duke, pretinzând că vorbeşti despre 
chirurgie, l-a întrerupt domnul Jones, fluturându-şi mâna 
dispreţuitor. Este o ştiinţă care se învaţă prin experienţă. Ştii că 
bunicul meu a fost doctor, dar ţie nu-ţi curge nici un strop de 
sânge medical prin vene. Lucrurile astea se moştenesc în familie. 
Toată familia mea din partea tatălui se pricepea la treburi 
medicale. Un unchi de-al meu a murit la Brandywine, a murit la 
fel de uşor ca orice alt om din regiment, doar pentru că a ştiut 
cum să-şi ţină respiraţia în mod natural. Puţini oameni ştiu să 
respire natural. 

— N-am nici o îndoială, Dick, răspunse judecătorul, întâlnind 
zâmbetul luminos care pusese stăpânire pe chipul tânărului fără 
să vrea, că familia ta stăpâneşte perfect arta de a lăsa viaţa să le 
scape printre degete. 

Richard l-a ascultat liniştit şi punându-şi mâinile în buzunarele 
hainei, ca şi cum ar fi dorit să-şi preseze cămaşa şi începu să 
fluiere o melodie. Dar dorinţa de a răspunde i-a învins tendinţa 
de a medita şi exclamă înflăcărat: 

— Te poţi forţa să râzi de virtuțile ereditare, dacă doreşti, 
judecătorule Temple, dar pe patentul tău nu e nimeni care să nu 
ştie lucrul ăsta. Lată, chiar şi tânărul acesta care n-a văzut în 

viaţa lui decât urşi şi căprioare şi ciocănitori ştie bine că virtuțile 
sunt transmise în cadrul aceleiaşi familii. Nu-i aşa, prietene? 

— Cred că viciul nu se transmite, spuse străinul brusc, 
uitându-se când la tată, când la fiică. 

— Cavalerul are dreptate, domnule judecător, observă 
Benjamin dând din cap cu convingere către Richard, ceea ce 
trăda cordialitatea dintre cei doi. Ei bine, în ţara veche, 
maiestatea regelui poate vindeca răul. E o boală pe care cel mai 
bun doctor din flotă, sau chiar al unui amiral, nu o poate vindeca. 
Numai maiestatea regelui sau un om care a fost spânzurat. Da, 
cavalerul are dreptate, pentru că dacă n-ar avea, cum se face că 
cel de-al şaptelea fiu devine întotdeauna doctor, chiar dacă se 
urcă pe vapor pentru a ajunge la cocpit, nu-i aşa? Vedeţi, atunci 
când ne-am aliniat cu cavaleri, sub DeGrass, am ascuns la bord 
un doctor. 

— Foarte bine, Benjamin, l-a întrerupt Elizabeth, uitându-se de 
la vânător la domnul LeQuoi, care asculta politicos ce spunea 
fiecare persoană în parte. O să-mi mai vorbeşti despre aceasta şi 
despre toate aventurile tale amuzante. Dar acum trebuie 
pregătită o cameră în care să bandajăm braţul acestui domn. 

— Voi avea grijă de asta chiar eu, vară Elizabeth, afirmă 
Richard, puţin arogant. Tânărul nu va avea de suferit pentru că 
Marmaduke este cam încăpățânat. Urmează-mă, prietene şi voi 
cerceta rana eu însumi. 

— Ar fi mai bine să aşteptăm doctorul, rosti vânătorul cu 
răceală. Nu poate fi departe. 

Richard se opri şi se uită la cel care vorbise, puţin mirat de 
tonul pe care îl folosise şi cu siguranţă înfuriat de refuzul lui. l-a 
interpretat replica drept un act de ostilitate şi, punându-şi din 
nou mâinile în buzunare, merse lângă domnul Grant şi, 
apropiindu-şi faţa de chipul preotului, spuse într-o voce scăzută: 

— Ţineţi minte ce vă spun, o să apară o poveste printre 
colonişti, cum că ne-am fi rupt gâturile dacă n-ar fi fost băiatul 
acesta, de parcă eu n-aş fi ştiut să conduc. Aţi fi putut să 
întoarceţi şi dumneavoastră caii, domnule. Nimic n-ar fi fost mai 
uşor. Nu trebuia decât să trageţi tare de hamuri şi să atingeţi 
coastele liderului. Sper, dragă domnule, că nu sunteţi deloc 
afectat de supărarea pe care ne-a pricinuit-o băiatul ăsta, nu? 

Replica a fost întreruptă de intrarea doctorului din sat. 

Capitolul VI. 


„Pe rafturile sale, 

O seamă de cutii deşarte, 

Ulcioare de lut verde, băşica udului, semințe 
colbăite, 


Rămăşițe din legăturile vreunui balot, 
Prăjiturele vechi de trandafiri, 
Erau împrăştiate ici-colo, ca pentr-un spectacol.” 


Shakespeare. 


Doctorul Elnathan Todd, pentru că acesta era numele 
medicului, era considerat de colonişti o persoană înzestrată cu 
mari capacităţi intelectuale şi, în mod sigur avea relaţii personale 
rare. Neîncălţat, avea exact 1,93 metri înălţime. Mâinile, 
picioarele şi genunchii se potriveau perfect staturii sale 
impresionante, dar orice altă parte a corpului părea potrivită mai 
degrabă pentru un bărbat cu câteva numere mai mic, dacă 
lăsăm la o parte lungimea membrelor. Avea umerii pătraţi, cel 
puţin în sensul că formau o linie dreaptă dintr-o parte în cealaltă. 
Dar erau atât de înguşti, încât părea că mâinile lungi care se 
legănau porneau direct din spate. Şi gâtul era deosebit de lung şi 
susţinea un cap mic, rotund, acoperit pe o parte de un stufiş de 
păr tepos, şaten, iar pe partea opusă etala un chip mic, aprins, 
care părea să poarte o luptă constantă cu sine pentru a părea 
înţelept. Era fiul cel mai mic al unui fermier din partea vestică a 
statului Masaschusets. Datorită unor circumstanţe favorabile, 
părintele îi dăduse posibilitatea fiului său de a ajunge la 
performanţele de care am vorbit, fără întreruperile obişnuite ale 
muncii la câmp, tăierii lemnelor şi alte munci dificile pe care tatăl 
le impusese celorlalţi fii. Elnathan datora în parte scutirea sa de 
la muncile câmpului faptului că avusese o creştere rapidă. Aşa a 
devenit palid, lipsit de viaţă şi indiferent, iar mama l-a declarat 
cu tandreţe „un băiat bolnăvicios, care nu era făcut să 
muncească, dar care şi-ar putea câştiga existenţa confortabil 

dacă ar fi practicat avocatura sau ar fi devenit preot sau doctor, 
sau ar fi avut o altă vocaţie la fel de uşoară.” Totuşi nu erau prea 
siguri de chemarea fiului lor şi din moment ce tânărul nu avea 
altă ocupaţie, lenevea tot timpul prin jurul fermei, mâncând mere 
verzi sau căutând măcriş. Acelaşi ochi inteligent care-i adusese 
la lumină talentele lui latente desprinse din obiceiurile tânărului 
primele semne ale drumului pe care îl va parcurge în haosul 
acestei lumi. 

— Elathan a fost făcut să fie doctor, îşi dădu ea seama, pentru 
că era mereu în căutarea ierburilor şi gusta tot felul de poame 
care creşteau pe parcele. Dar avea şi o dragoste firească pentru 
tot felul de lucruri doctoriceşti, pentru că atunci când a lăsat 
pentru soţul ei pilulele pentru bilă acoperite în sirop de arțar, 
numai gata de a fi luate, Nathan a venit şi le-a înghiţit dintr-o 
dată de parcă n-ar fi fost mare lucru, deşi Ichabod (soţul ei) nu 
putea să înghită nici una fără să facă feţe atât de disperate încât 
îţi era frică să te uiţi la el. 

Această descoperire a hotărât lucrurile. Elnathan, care avea 
pe atunci cincisprezece ani, a fost la fel ca un mânz sălbatic, 
prins şi tuns, îndepărtându-i-se pletele stufoase cu un foarfece. 
L-au îmbrăcat într-un costum modest, făcut în casă, de culoarea 
cojii de nucă. A primit „Noul Testament” şi o „Gramatica 
Webster” şi a fost trimis la şcoală. Băiatul avea o fire cam 
vicleană şi în clipele sale libere pusese deja bazele pentru citire, 
scriere şi aritmetică. Nu trecu mult până s-a remarcat la şcoală 
pentru rezultatele lui. Mama încântată de capacităţile fiului său a 
avut în plus şi satisfacția de a auzi chiar de la profesorul lui că 
avea un „băiat extraordinar, mult deasupra restului clasei”. El 
mai credea şi că băiatul avea o „înclinaţie naturală spre 
medicină, din moment ce îi sfătuia mereu pe cei mai mici să nu 
mănânce atât de mult şi, de câteva ori, atunci când micuţii 
ignoranţi s-au încăpățânat în ciuda sfatului lui Elnathan, 
profesorul l-a văzut pe fiul ei cum mânca el însuşi tot din coşuri, 
pentru a preîntâmpina consecinţele nefaste.” 

La puţin timp după ce profesorul a făcut această declaraţie 
plăcută, tânărul s-a mutat în casa doctorului din sat, un domn ale 
cărui începuturi de carieră nu erau cu mult diferite de cele ale 
eroului nostru. Era văzut uneori adăpând un cal, alteori era văzut 
cum subţia cu apă diferite medicamente albastre, roşii, galbene. 
Alteori se lungea sub un măr, cu „Gramatica limbii latine” de 


59 


— James Fenimore Cooper — 
Ruddiman în mână şi cu un colţ din „Obstretica” lui Denman 
ieşindu-i din buzunar. Pentru instructorul lui era ceva absurd să 
înveţi un elev cum să trimită un pacient pe lumea cealaltă 
înainte de a-l învăţa cum să aducă unul pe lume. 

A mai trăit aşa vreo douăsprezece luni, când a apărut dintr-o 
dată, la o întâlnire, într-o haină lungă (şi chiar îşi merita epitetul), 
modestă, cu nişte ghetuţe legate cu piele de vițel intenţionat 
nevopsită, pentru a se asemăna mai mult cu marochinul roşu. 
Curând după aceea a fost văzut cum se bărbierea cu o lamă 
tocită. 

Abia trecuseră trei sau patru luni, când nişte bătrâne se 
grăbeau spre casa unei femei sărace din sat, în timp ce altele se 
alergau încoace şi încolo, părând că se află într-o mare suferinţă. 
Un băiat sau doi s-au urcat pe nişte cai fără şa şi au fost trimişi 
repede în diferite direcţii. Se puneau tot felul de întrebări despre 
ultimul loc unde fusese văzut doctorul, dar acestea n-au fost de 
nici un ajutor. In cele din urmă Elnathan a fost văzut ieşind pe 
uşă cu un aer foarte grav, însoţit de un băiat cu capul alb, abia 
respirând şi mergând în faţa lui. In ziua următoare, tânărul a 
apărut pe stradă, aşa cum i se spunea drumului principal şi cei 
din vecinătate au înţeles totul din gravitatea sporită a chipului 
său. În aceeaşi săptămână şi-a cumpărat o lamă nouă, iar 
duminica următoare a intrat în casa de rugăciuni cu o batistă 
roşie de mătase în mână şi cu o figură pretins umilă. Seara a 
făcut o vizită la o tânără femeie de aceeaşi clasă cu el, pentru că 
erau singurii de acolo, iar când a rămas singur cu 
reprezentantele sexului frumos, prudenta mamă a fetei l-a 
numit, pentru prima dată în viaţa lui, Doctor Todd. Astfel s-a 
spart gheaţa, iar de atunci înainte Elnathan a fost apelat de toţi 
ceilalţi cu titulatura lui oficială. 

A mai petrecut un an sub supravegherea aceluiaşi profesor, 
timp în care se considera că tânărul doctor îl „secunda pe cel 
bătrân”, deşi în general călătoreau pe căi diferite. La sfârşitul 
acelei perioade Dr. Todd a atins majoratul legal. A făcut o scurtă 
călătoria la Boston pentru a cumpăra medicamente şi, după cum 
afirmau unii, pentru a cerceta spitalul plimbându-se pe holurile 
lui. Nu ştim cum a decurs această plimbare, dar dacă a existat cu 
adevărat, trebuie să fi fost rapidă, pentru că s-a întors în două 
săptămâni, aducând cu el o cutie care arăta ciudat şi mirosea 
puternic a pucioasă. 

Duminica următoare s-a căsătorit, iar în dimineaţa nunţii s-a 
urcat într-o sanie cu un cal împreună cu mireasa lui, ducând şi 
cutia despre care am vorbit şi o alta plină cu rufărie pentru 
gospodărie făcută în casă, un cufăr acoperit cu hârtie, peste care 
stătea o umbrelă roşie, vreo doi desagi noi şi o cutie de mână. 
Prietenii lui au primit apoi veşti de la mireasă şi mire cum că 
acesta din urmă „se stabilise în noile ţări şi îi mergea bine ca 
doctor în Templeton, Statul York!”. 

Dacă un membru al familiei Temple ar veni, ar zâmbi auzind 
calificările lui Marmaduke pentru a ocupa poziţia judecătorească 
pe care i-o conferiseră, suntem siguri că un absolvent din Leyden 
sau Edinburgh s-ar amuza copios dacă ar citi relatarea aceasta 
despre dăruirea cu care Elnathan se pusese în serviciul lui 
Esculap. Dar atât juristul, cât şi doctoraşul aveau aceeaşi 
consolare, din moment de Dr. Todd era la acelaşi nivel cu ceilalţi 
doctori de o vârstă cu el din ţară, aşa cum era şi Marmaduke cu 
fraţii lui de pe scaunul judecătoresc. 

Trecerea timpului şi acumularea de experienţă au făcut 
adevărate minuni cu doctorul. Avea o fire omenoasă, dar nici un 
pic de curaj moral. Cu alte cuvinte, era prevăzător cu vieţile 
pacienţilor săi, dar nu încerca niciodată experimente nesigure pe 
acei membri ai societăţii pe care îi considera folositori. O singură 
dată, atunci când un vagabond fără noroc a avut nevoie de 
îngrijirile lui, doctorul a încercat cu fervoare efectele tuturor 
flacoanelor din desaga lui pe constituţia străinului. Din fericire nu 
erau atât de numeroase, iar cele mai multe dintre ele erau 
inofensive. Pe aceste căi, Elnathan a dobândit o anumită 
pricepere în febre şi răceli şi putea să vorbească în cunoştinţă de 
cauză despre intermitențe, febre recurente, febre de gradul al 
treilea, sau, temperaturile zilnice. Era considerat expert în cazul 
unor afecţiuni cutanate, foarte obişnuite în noile aşezări. Nu era 
nici o femeie în patent care să vrea să aducă pe lume un copil 
fără asistenţa doctorului Todd, la fel cum nici una n-ar fi vrut să 
devină mamă fără a avea un soţ. Pe scurt, el încerca să 
construiască pe o fundaţie de nisip o superstructură cimentată 
de experienţă, deşi alcătuită din materiale oarecum fragile. 
Oricum, îşi reînnoia periodic studiile elementare şi, cu un spirit 
de observaţie care nu putea aparţine decât unei minţi ageră, îşi 
raporta întotdeauna practica la teorie. 

Când venea vorba de chirurgie era îndreptăţit să-şi pună la 

îndoială propriile puteri, pentru că aici avea cea mai puţină 
experienţă şi în plus, trebuia să-şi folosească direct simţurile. 
Aplicase unguente pe câteva arsuri, tăiase împrejurul rădăcinilor 
de dinţi stricaţi şi cususe rănile a numeroşi tăietori de lemne. A 
avut un succes considerabil până în ziua în care un zilier nefericit 
a suferit o fractură de picior din cauza unui copac pe care îl tăia. 
Cu această ocazie eroul nostru a întâmpinat cea mai mare 
încercare pe care o suportaseră vreodată nervii şi forţa lui 
morală. Cu toate acestea, în momentul cu pricina, nu s-a ridicat 
la nivelul aşteptărilor. Cele mai multe dintre amputările din noile 
colonii, care erau destul de frecvente, erau efectuate de un 
specialist care, bucurându-se de la început de o anumită 
reputaţie, putea să dobândească mai uşor experienţa prin care 
devenea demn de bunul său renume. Elnathan fusese de faţă la 
una sau două dintre aceste operaţii. Dar în cazul acesta, 
specialistul nu a putut veni şi responsabilitatea a căzut, în mod 
normal, pe umerii doctorului Todd. Merse la lucru cu un fel de 
disperare oarbă, etalând în acelaşi timp toate semnele externe 
ale gravităţii adecvate şi ale unei mari îndemânări. Numele 
suferindului era Milligan. Richard se referea la acest incident 
atunci când făcea aluzie la faptul că-l asistase pe doctor la o 
amputare, ţinând piciorul bolnavului. Membrul a fost tăiat, iar 
pacientul a supravieţuit operaţiei. Totuşi, timp de doi ani, bietul 
Milligan s-a tot plâns că îi îngropaseră piciorul într-o cutie aşa de 
mică, că îl jena lipsa de spaţiu. Simţea cum durerea se ridica din 
fragmentul înhumat şi trecea în piciorul care mai avea încă viaţă. 
Marmaduke a sugerat că putea fi vorba de artere şi nervi, dar 
Richard, care considera că amputarea era opera lui proprie, a 
respins cu înverşunare sugestia, declarând în acelaşi timp că a 
auzit adesea despre oameni care puteau să spună când o să 
plouă numai după degetele de la picioarele amputate. Cu toate 
că după doi sau trei ani plângerile lui Milligan se răriseră treptat, 
piciorul a fost dezgropat şi pus într-o cutie mai mare şi din acea 
clipă nimeni nu l-a mai auzit pe suferind să se mai plângă. 
Publicul a căpătat mai multă încredere în doctorul Todd a cărui 
reputaţie creştea văzând cu ochii şi, din fericire pentru pacienţii 
lui, nivelul de informaţie pe care-l deţinea doctorul creştea şi el 
în aceeaşi măsură. 

In ciuda experienţei doctorului Todd şi a succesului pe care-l 
avusese cu piciorul, era cam speriat când a intrat pe uşa 

conacului. Clădirea strălucea în lumina zilei şi părea atât de 
impozantă în comparaţie cu apartamentele construite în grabă şi 
de-abia mobilate cu care se obişnuise în practica sa. Erau şi 
atâţia oameni bine îmbrăcaţi, cu feţele neliniştite încât nervii lui 
atât de fermi de obicei, erau acum foarte tulburaţi. Mesagerul 
care îl chemase îi spusese că era vorba de o rană provocată de o 
armă şi venise de-acasă de la el, făcându-şi drum cu greu prin 
zăpadă, cu desagii aruncaţi peste braţ, în timp ce se gândea tot 
timpul la artere segmentate, plămâni străpunşi şi organe vitale 
afectate, ca şi cum mergea pe un câmp de bătălie şi nu spre 
casa paşnică a judecătorului Temple. 

Primul lucru pe care i-a căzut privirea de cum a intrat în 
cameră a fost Elizabeth în costumul ei de călărie, legat bine cu 
şnururi din aur, cu silueta ei frumoasă. Se apleca spre el, iar 
fiecare trăsătură a chipului său frumos exprima nelinişte. 
Genunchii enormi ai doctorului se loviră unul de altul scoțând un 
sunet auzit, pentru că, fiind atât de distrat, o confundase cu un 
ofiţer ciuruit de gloanţe şi grăbindu-se de pe câmpul de bătălie 
pentru a cere ajutor. Totuşi, această iluzie nu a durat decât un 
moment şi ochiul lui a trecut repede de la fată spre chipul demn 
al tatăl şi de acolo la mersul ţanţoş şi precipitat al lui Richard. 
Acesta îşi calma neliniştea provocată de faptul că străinul îi 
nesocotise ajutorul plimbându-se prin sală şi pocnind din bici. 
Apoi se uită la francez care aşteptase, câteva minute cu un 
scaun pentru domnişoară, fără să fie băgat în seamă şi de la el la 
Maiorul Hartman care îşi aprindea liniştit o pipă lungă de trei 
picioare de la o lumânare dintr-un candelabru. Apoi la domnul 
Grant care întorcea cu seriozitate un manuscris în lumina unei 
lustre. O privi şi pe Remarkable, care stătea sfioasă cu braţele 
încrucişate şi cerceta cu o privire admirativă şi invidioasă 
înfăţişarea şi îmbrăcămintea tinerei. După aceea se uită la 
Benjamin care, cu picioarele depărtate şi cu mâinile în şold, îşi 
balansa corpul mic şi pătrat cu indiferența unuia care este 
obişnuit cu rănile şi vărsarea de sânge. Păreau cu toţii teferi şi 
chirurgul a început să respire mai uşor. Dar, înainte de a putea 
să se uite mai atent, judecătorul s-a apropiat de el şi i-a scuturat 
mâna spunându-i: 

— Eşti binevenit, bunul meu domn, foarte binevenit, într- 
adevăr. Avem aici un tânăr pe care l-am rănit din greşeală în 
timp ce vânam o căprioară în seara aceasta şi are nevoie de 

asistenţa ta. 

— Impuşcai o căprioară, Duke, îl întrerupse Richard, împuşcai 
o căprioară. Cine crezi că poate prescrie atunci când nu ştie ce s- 
a întâmplat cu adevărat? Aşa fac mereu unii, cred că un doctor 
poate fi înşelat ca oricare alt om, fără pericolul unor consecinţe 
nefaste. 

— Impuşcam o căprioară, într-adevăr, răspunse judecătorul 
zâmbind, deşi nu este nimic sigur că n-am ajutat la prinderea 
căprioarei. Dar orice-ar fi, eu l-am rănit pe tânărul acesta. 
Indemânarea ta trebuie să-l vindece iar buzunarul meu te va 
răsplăti generos pentru aceasta. 

— Două lucruri de care poţi să depinzi cu încredere, observă 
domnul LeQuoi, aplecându-se politicos, cu o mişcare a capului 
către judecător şi către specialist. 

— lţi mulţumesc, domnule, spuse judecătorul, dar îi prelungim 
durerea tânărului nostru. Remarkable, te rog să pregăteşti pânză 
pentru fire şi bandaje. 

In urma acestei remarci, schimbul de complimente a încetat, 
iar doctorul întoarse un ochi cercetător către pacientul său. În 
timpul discuţiei, tânărul vânător îşi îndepărtase haina şi acum 
rămăsese îmbrăcat într-un costum banal, de culoare deschisă, 
dar nou, asemănător cu cel purtat de obicei de ţăranii din 
regiune. şi ţinea mâna pe reverele hainei, încercând s-o dea jos, 
când se opri dintr-o dată şi se uită spre Elizabeth care îl 
compătimea. Nu-şi schimbase însă poziţia şi era prea absorbită 
de neliniştea ei pentru a băga în seamă mişcările băiatului. 
Tânărul se înroşi uşor. 

— Poate că vederea sângelui îi va face rău domnişoarei. Mă 
voi retrage în altă cameră pentru a mi se bandaja rana. 

— In nici un caz, spuse doctorul Todd care, descoperind că 
pacientul său nu era o persoană de vază, se simţi destul de 
îmbărbătat pentru a efectua operaţia. Lumina aceasta puternică 
este favorabilă operaţiei şi studenţii conştiincioşi ca mine au 
adesea probleme cu vederea. 

In timp ce vorbea, Elnathan îşi puse la ochi o pereche de 
ochelari mari, cu rama de metal, care cădeau mereu pe vârful 
nasului său subţire şi cârn. Şi chiar dacă aceştia nu îi ajutau în 
mod special vederea, nici nu o stânjeneau. Ochii lui mici şi 
cenuşii străluceau pe deasupra ochelarilor ca două stele care se 
eliberează de perdeaua invidioasă unui nor. Dintre toţi, numai 


64 


— Pionerii — 
Remarkable a băgat în seamă gestul. Ea îi spuse lui Benjamin: 

— Doctorul Todd este un bărbat frumos. Ce bine îi stă cu 
ochelari! Într-adevăr, ochelarii dau un aer distins chipului său. 
Imi vine să-i încerc şi eu. 

Vorbele străinului i-au adus aminte de domnişoara Temple, 
care tresări ca dintr-un gând adânc şi, înroşindu-se puternic, făcu 
un semn unei tinere care servea drept cameristă şi se retrase cu 
un aer rezervat tipic feminin. 

Terenul a rămas astfel liber pentru doctor şi pacientul său, în 
timp ce pe feţele diferitelor personaje care se strânseseră în jurul 
celui din urmă se vedea interesul, mai mare sau mai mic, pe care 
fiecare îl simţea faţă de condiţia rănitului. Numai Maiorul 
Hartmann şi-a păstrat locul şi a continuat să fumeze, aruncându- 
şi uneori ochii spre tavan, ca şi cum reflecta la nesiguranța vieţii. 
Alteori, se uita spre victimă cu o expresie care trăda faptul că 
înţelesese totuşi gravitatea situaţiei. 

Între timp, Elnathan care vedea pentru prima dată o rană de 
glonţ, îşi începu pregătirile cu solemnitatea şi grija pe care 
situaţia le cerea. Benjamin adusese o cămaşă veche şi o înmână 
celuilalt, care începu să rupă mai multe bandaje cu o precizie ce 
releva nu numai îndemânarea doctorului, dar şi importanţa 
operaţiei. 

Pentru această măsură pregătitoare, doctorul Todd a ales cu 
grijă o bucată din cămaşă şi, întinzându-i-o domnului Jones fără 
să mişte un singur muşchi, spuse: 

— Poftim, domnule Jones, te pricepi bine la asemenea lucruri. 
Vrei să strângi tu puful? Ar trebui să fie moale şi fin, ştii, domnule 
Jones, nu? Şi ai grijă să nu intre nici un pic de bumbac, ar putea 
să infecteze rana. Cămaşa e făcută din fir de bumbac, dar tu poţi 
să-l alegi, nu-i aşa? 

Richard acceptă sarcina, cu o mişcare din cap către vărul său, 
care însemna pur şi simplu: 

— Vezi, omul acesta nu se poate descurca fără mine şi începu 
să pregătească puful pe genunchi cu multă conştiinciozitate. 

Masa era acum plină de fiole, cutii cu alifie şi diferite 
instrumente chirurgicale. Când au fost scoase rând pe rând, 
dintr-o servietă de marochin roşu, posesorul lor a ridicat fiecare 
unealtă în lumina puternică a candelabrului lângă care stătea şi 
le-a examinat cu cea mai mare grijă. Freca din când în când 
oţelul lucios cu o batistă roşie de mătase, ca şi cum ar fi vrut să 

îndepărteze de pe suprafaţa lui până şi ultimul impediment care 
ar putea să stea în calea unei operaţii atât de delicate. După ce 
conţinutul mai degrabă sărac al genţii a fost epuizat, doctorul se 
întoarse către desagi şi scoase diverse flacoane umplute cu 
lichide în culori strălucitoare. Au fost aranjate în ordine după 
ferăstraie, cuțite şi foarfece ucigaşe, când Elnathan şi-a întins 
corpul lung cât a putut de mult şi, punându-şi mâna pe partea 
mai mică şi îngustă a spatelui său, ca şi cum ar fi căutat un 
sprijin, se uită în jurul lui pentru a vedea ce efect produce 
această mostră de profesionalism asupra spectatorilor săi. 

— Pe legea mea, doctore, spuse Maiorul Hartmann, rotindu-şi 
ochii mici şi negri ştrengăreşte, dar păstrându-şi fiecare dintre 
celelalte trăsături ale chipului complet relaxate. Ai un portmoneu 
frumos cu unelte acolo, iar lucrurile tale doctoriceşti strălucesc 
ca şi cum ar fi mai degrabă pentru ochi decât pentru purtă. 

Elnathan îşi drese vocea - scoase un „hem” care putea fi 
interpretat drept genul de zgomot pe care îl fac laşii în speranţa 
că îşi vor trezi curajul adormit, sau drept un efort firesc de a-şi 
drege vocea. Dacă a fost făcut din primul motiv, a avut succes, 
pentru că întorcându-se către veteranul german spuse: 

— Foarte adevărat, Maior Hartmann, foarte adevărat, 
domnule. Un om prudent se va strădui întotdeauna să-şi facă 
leacurile plăcute ochiului, chiar dacă nu sunt la fel de bine 
primite de stomac. Să împaci pacientul cu ceea ce este bine 
pentru el, deşi totodată s-ar putea ca medicamentul să nu fie 
prea bun la gust şi vorbea acum cu încrederea unui om care se 
pricepea la subiect. Aceasta nu este doar o parte fără importanţă 
a artei noastră, domnule. 

— Cu siguranță, doctorul Todd are dreptate, spuse 
Remarkable şi zice din Scriptură. Biblia ne spune cum unele 
lucruri pot fi dulci pentru gură, dar amare pentru spirit. 

— Adevărat, adevărat, spuse judecătorul, puţin nerăbdător. 
Dar avem aici un tânăr care n-are nevoie de vreo deceptie 
pentru a-l ademeni spre propriul lui beneficiu. Văd în ochii lui 
faptul că nu se teme de nimic mai mult decât de o întârziere. 

Străinul îşi dezvelise singur umărul, fără ajutor, iar mica 
străpungere a glonţului era de-abia vizibilă. Frigul intens al serii 
oprise sângerarea, iar doctorul Todd, aruncând o privire tainică la 
rană, crezu că nu este o problemă aşa de complicată pe cât se 
aşteptase. Incurajat de acest gând, s-a apropiat de pacient şi şi-a 

făcut cunoscută intenţia de a urmări traiectoria pe care o luase 
glonţul. 

Ulterior Remarkable a găsit adesea ocazii pentru a povesti 
toate detaliile acelei operaţii, iar atunci când ajungea în acest 
punct, continua astfel: 

— Şi apoi doctorul scoase din servieta sa un obiect lung, ca o 
andrea, cu un nasture la capăt. Apoi l-a introdus în rană, iar 
tânărul arăta îngrozitor, iar eu mi-am zis că n-ar fi trebuit să mă 
uit - am simţit o asemenea disperare în sufletul meu. lar doctorul 
i-a trecut acul direct prin umăr şi a scos glonţul afară prin partea 
cealaltă şi aşa l-a scăpat pe tânăr de o alice pe care i-o înfipsese 
judecătorul, aşa de uşor de parcă scoteam eu o aşchie cu acul 
meu de stopat. 

Acestea erau impresiile lui Remarkable legate de acest subiect 
şi la fel de neîndoielnice erau părerile celor care au considerat că 
trebuie să poarte un fel de venerație religioasă îndemânării lui 
Elnathan. Dar aşa ceva era departe de adevăr. 

Când doctorul a încercat să introducă instrumentul descris de 
Remarkable, străinul l-a respins cu multă hotărâre, iar felul în 
care a făcut-o vădea chiar puţin dispreţ: 

— Domnule, cred că este necesară o sondă. Glonţul a ratat 
osul şi a trecut direct prin braţ spre partea cealaltă, unde nu este 
decât piele şi de unde cred că poate fi extras uşor. 

— Domnul ştie mai bine, spuse doctorul Todd, cu aerul unui 
om care încercase numai de dragul aparenţelor. Şi, întorcându-se 
către Richard, luă tamponul lăsând impresia unei mari griji şi 
precauţii. 

— Ai făcut o treabă admirabilă, domnule Jones, este cel mai 
bun tampon pe care l-am văzut vreodată. Vreau ajutorul 
dumneavoastră, bunule domn, pentru a ţine braţul pacientului în 
timp ce eu fac incizia pentru glonţ. Acum presupun că nici unul 
dintre domnii de aici nu poate pregăti un tampon la fel de bine 
ca domnul Jones! 

— Asemenea lucruri se moştenesc în familie, observă Richard, 
ridicându-se cu zel pentru a acorda ajutorul necesar. Tatăl şi 
bunicul meu mai înainte erau amândoi recunoscuţi pentru 
priceperea lor în ale chirurgiei. Nu au fost lăudaţi degeaba, 
pentru un lucru întâmplător, ca atunci când Marmaduke a pus la 
loc şoldul unui bărbat care fusese aruncat din şa de cal. Asta a 
fost în toamna dinainte ca tu să vii în colonie, doctore. Dar ai mei 

au fost oameni care au învăţat mereu şi-au petrecut jumătate din 
viaţă pentru a dobândi asemenea precizie. Deşi, de fapt, bunicul 
meu a fost un doctor format în facultate şi chiar cel mai bun din 
colonie de asemenea, adică din vecinătatea lui. 

— Aşa e lumea, domnule, ţipă Benjamin. Dacă un bărbat vrea 
să devină un ofiţer de încredere, înţelegi şi cu trese care se 
schimbă pe umerii lui periodic, nu trebuie să creadă că poate să 
facă aşa ceva intrând pe fereastra cabinei. Există două 
modalităţi de a ajunge la vârf. Soluţia adevărată pentru a merge 
înapoi este a începe să începi din faţă. Să ai un început umil, ca 
mine, înţelegi, adică de la a fi numai zburător şi stivuitor la o 
trincă zburătoare, până la a păstra cheia de la dulapul 
căpitanului. 

— Benjamin vorbeşte la obiect, continuă Richard. Cred că a 
văzut de multe ori cum se scoate un glonţ pe vapoarele alea 
multe pe care a servit. Cred că putem să-l convingem să ţină 
ligheanul. Trebuie să fie obişnuit cu vederea sângelui. 

— Aşa este, domnule, aşa este, spuse majordomul. Am văzut 
mulţi doctori care aveau de furcă cu nişte împuşcături bune, 
rotunde, cu capetele duble. De fapt, eram într-o barcă, aproape 
de un vas, când au tăiat o împuşcătură de douăsprezece livre din 
coapsa unui căpitan din Foodyrong, unul dintre compatrioţii lui 
Mounsheer Ler Quaw!!. 

— Un glonţ de douăsprezece livre din coapsa unui om, 
exclamă domnul Grant, dând dovadă de mare credulitate, lăsând 
iarăşi predica pe care o citea şi ridicându-şi ochelarii pe înaltul 
frunţii. 

— Douăsprezece livre, repetă Benjamin, uitându-se în jurul lui 
cu multă încredere de sine. Unul de douăsprezece livre, vai, un 
glonţ de douăsprezece livre poate fi scos cu uşurinţă din corpul 
unui om, dacă are şi un doctor care să ştie cum. Uite, întreabă-l 
pe domnul Jones. El citeşte toate cărţile. Intreabă-l dacă n-a găsit 
vreo pagină în care să ţină socoteală de aşa ceva. 

— Sigur, s-au făcut şi operaţii mai complicate decât asta, 
observă Richard. Enciclopedia menţionează situaţii incredibile 
faţă de asta, după cum cred că ştii în mod sigur, doctore Todd. 


1! Se prea poate ca cititorul să tresare la această declaraţie a lui 
Benjamin, dar cei care au locuit în noile colonii ale Americii sunt prea 
obişnuiţi cu auzire unor asemenea isprăvi pentru a le pune la îndoială 
(n.a.). 

— Sigur, enciclopediile prezintă multe poveşti incredibile, 
răspunse Elnathan, deşi nu pot spune că am văzut eu însumi să 
se extragă ceva mai mare decât un glonţ de muschetă. 

In timp ce vorbea, a făcut o incizie prin pielea de la umărul 
tânărului şi astfel a putut să vadă glonţul. Elnathan a luat o 
pereche strălucitoare de forceps şi era pe cale de a-i înfige în 
carne, când o mişcare bruscă a bolnavului a făcut glonţul să cadă 
din rană. Braţul lung şi mâna lată a chirurgului au fost folosite 
acum într-un mod bizar faţă de menirea lor originală, pentru că 
palma s-a întins şi a prins glonţul, în timp ce braţul a descris o 
mişcare foarte ambiguă, ca şi cum ar fi dorit să inducă o îndoială 
privitorilor despre cât de mare fusese contribuţia acestuia la 
îndepărtarea glonţului. Richard a pus punctul pe i exclamând: 

— Foarte frumos, doctore. Nu am mai văzut niciodată să se 
scoată un glonţ aşa de bine. Cred că şi Benjamin va spune la fel. 

— Ei bine, răspunse Benjamin, având în vedere că era întreg şi 
făcut după moda din Brister. Acum, doctorul nu trebuie să facă 
decât să bage nişte tampoane în găurile din umărul băiatului şi-o 
să plutească după cum îl duce vântul care bate pe dealurile 
astea. 

— Vă mulţumesc, domnule, pentru ce aţi făcut pentru mine, 
spuse tânărul puţin rece. Dar a venit un bărbat care mă va lua în 
grija lui şi vă va scuti pe toţi, domnilor, de orice neplăcere pe 
care v-aş pricinui-o. 

Toţi cei din grup şi-au întors capetele surprinşi şi l-au zărit pe 
Indianul John stând lângă una dintre uşile mai îndepărtate ale 
sălii. 

Capitolul VII. 


„De la izvoarele cele mai înalte ale Susquehannei 
Unde triburile sălbatice îşi urmăresc vânatul, 
Ciobanul din pădure a venit, 

Cu pătura legată-n sfori gălbui.” 


Freneau 


Înainte ca europenii sau, ca să folosim un termen mai 
semnificativ, creştinii, să-i deposedeze pe primii proprietari de 
pământurile lor, toată partea de ţară care conţine Statele Noii 
Anglii şi pe cele centrale, care se întind la estul munţilor, erau 
ocupate de două populaţii mari de indieni, din care au descins 
numeroase triburi. Dar aceste triburi nu s-au amestecat 
niciodată, datorită diferenţelor marcate nu numai de limbă, ci şi 
de desele şi sângeroasele războaie pe care le purtau. Aşa ceva s- 
a putut întâmpla numai după ce puterea şi atacurile albilor au 
făcut ca unele triburi să devină dependente, iar existenţa lor 
politică şi fizică să fie extrem de precare, având în vedere 
nevoile şi obiceiurile sălbaticilor. 

Aceste două mari diviziuni erau reprezentate, pe o parte de 
Cele Cinci sau, cum au fost numite mai târziu, Cele Şase Națiuni 
şi de aliaţii lor, iar de cealaltă parte, de Lenni Lenape sau de cei 
din Delaware, cu toate triburile numeroase şi puternice care 
recunoşteau națiunea Lenni Lenape drept strămoş al lor. Cei 
dintâi erau numiţi de cele mai multe ori de către Anglo-Saxoni, 
Iroquois sau Cele Şase Națiuni şi câteodată Mingoe. Rivalii lor îi 
denumeau în general Mengwe sau Maqua. Erau alcătuite din mai 
multe triburi sau, aşa cum le plăcea aliaţilor lor să spună, pentru 
a le conferi mai multă importanţă, din cele câteva naţiuni ale 
Mohawks, adică Oneida, Onondaga, Cayuga şi Seneca. Acestea 
erau ierarhizate în cadrul confederației după ordinea în care au 
fost enumerate. Cei din Tuscarora au fost primiţi în uniune la 
aproape un secol după înfiinţarea acesteia şi astfel au devenit 
şase. 

Dintre Lenni Lenape sau, aşa cum erau numite de albi, 


70 


— Pionerii — 

națiunea Delaware, pentru că îşi ţineau marile focuri pentru 
adunări pe malurile acelui râu, triburile cele mai importate, în 
afară de cel care dădea numele întregii populaţii, erau 
Mahicannii, Mohicanii sau Moheganii şi Nanticoke sau Nentigoe. 
Dintre aceştia, cei din urmă ocupau partea de ţară de-a lungul 
apelor lui Chesapeake şi ţărmul mării. Moheganii ocupau ţinutul 
dintre Hudson şi ocean, inclusiv o mare parte din New England. 
Bineînţeles acestea au fost primele triburi pe care europenii le-au 
deposedat de pământurile lor. 

Războaiele în urma cărora au fost confiscate o parte dintre 
aceste întinsuri au rămas cunoscute drept războaiele regelui 
Phillip, dar politica pacifistă a regelui Penn, sau Miquon, aşa cum 
îi spuneau nativii şi-a atins scopul cu mai puţină dificultate, deşi 
la fel de nesigur. Pe măsură ce nativii dispăreau treptat din 
ţinutul Moheganilor, câteva familii risipite au căutat refugiu în 
jurul focului de la adunările tribului-mamă, adică al Delawarilor. 
Aceşti oameni au fost nevoiţi să suporte ca vechii lor duşmani, 
Mingoe sau lroquoi, să-i numească femei. După ce au încercat în 
van să se reabiliteze prin ostilităţi, au recurs în cele din urmă la 
un şiretlic pentru a le veni de hac duşmanilor. Conform acestei 
declaraţii, Delawarii urma să cultive arta păcii şi să-şi 
încredinţeze apărarea în întregime oamenilor, sau triburilor 
războinice din Cele Şase Națiuni. 

Lucrurile s-au păstrat astfel până la războiul Revoluţiei. Atunci, 
Lenni Lenape şi-au declarat independenţa în mod oficial şi au 
afirmat din nou, fără teamă, că sunt bărbaţi. Dar, pentru un 
guvern care în mod straniu era republican, aşa cum se întâmpla 
în cazul organizării statale indiene, nu era întotdeauna uşor să-şi 
oblige membrii să respecte legile naţiunii. Câţiva războinici 
fioroşi şi renumiţi ai tribului Mohegan, dându-şi seama că lupta 
lor cu albii era inutilă, s-au refugiat în tribul-mamă, ducând cu ei 
principiile şi sentimentele prin care se remarcaseră atâta vreme 
în cadrul propriului lor trib. Aceste căpetenii au menţinut aprinsă, 
într-o anumită măsură, flacăra spiritului războinic al Delawarilor. 
Uneori, porneau în fruntea unor armate mici împotriva vechilor 
duşmani, sau a altor rivali care le atrăseseră resentimentele. 

Printre aceşti războinici era un neam renumit în mod special 
pentru curajul lor şi pentru alte calităţi prin care un erou indian 
devine faimos. Dar războaiele, timpul, boala, nevoile au 
conspirat pentru a le micşora numărul. lar singurul reprezentant 

al acestei familii odată renumite stătea acum în holul lui 
Marmaduke Temple. Se aliase de multe ori cu albii, mai ales în 
războaiele lor şi, în acea perioadă, în care serviciile lui erau atât 
de importante, a fost remarcat şi lăudat de multe ori. Apoi s-a 
convertit la creştinism şi a fost botezat cu numele John. Familia 
lui suferise cumplit în timpul recentului război, pentru că toţi cei 
de care era legat în vreun fel au fost ucişi în timpul atacurilor 
inamice. Când cei din urmă dintre conaţionalii săi care 
supravieţuiseră şi-au stins focurile pe dealurile Delaware, nu a 
mai rămas decât el singur, hotărât să-şi odihnească oasele în 
ţinutul în care înaintaşii lui trăiseră şi guvernaseră atâta timp. 

Totuşi, numai după câteva luni, a apărut în munţii dimprejurul 
satului Templeton. În mod straniu, fusese binevenit în coliba 
bătrânului vânător şi, cum obiceiurile lui Ciorap-de-Piele se 
asemănau atât de mult cu cele ale sălbaticilor, faptul că aveau 
atâtea afinități nu a fost o surpriză. Locuiau în aceeaşi colibă, 
mâncau aceeaşi mâncare şi aveau în mare parte aceleaşi 
îndeletniciri. 

Am spus deja care era numele de botez al acestei căpetenii de 
odinioară. Totuşi, în conversațiile sale cu Natty, care se ţineau în 
limba  delawarilor, se referea adesea la el însuşi drept 
Chingachgook, care în traducere, înseamnă „Marele Şarpe”. 
Dobândise acest nume în tinereţe, datorită priceperii şi curajului 
său în luptă. Dar pe măsură ce timpul îi încreţea pielea şi a 
rămas singur, cel din urmă din familia sa, acel trib special puţinii 
delawari care rămăseseră în jurul cursului superior al apelor 
râului, i-au dat numele îndoliat de Mohegan. Poate că numele 
care îi amintea de poporul său dispărut trezea în sufletul acestui 
locuitor al pădurii sentimente puternice, pentru că el însuşi îl 
folosea rar - poate niciodată, dacă n-ar fi fost unele ocazii 
deosebit de solemne. Coloniştii însă i-au unit, conform tradiţiei 
creştine, numele de botez cu cel al poporului său şi îl ştiau drept 
John Mohegan sau, mai familiar, indianul John. 

In urma prieteniei sale cu albii, obiceiurile lui John Mohegan au 
devenit un amestec de trăsături civilizate şi sălbatice, deşi cele 
din urmă erau în mod sigur preponderente. La fel ca toţi oamenii 
săi, care trăiau sub influenţa Anglo-Americanilor, i s-au trezit noi 
dorinţe, iar îmbrăcămintea sa era un amestec al modei europene 
şi celei native. Nu-şi acoperea capul, în ciuda frigului intens de 
afară, dar fruntea, creştetul capului şi chiar obrajii erau acoperiţi 

de părul negru, bogat, lung şi aspru. Părea că vrea să încurajeze 
abundența părului său, ca un văl intenţionat a ascunde ruşinea 
unui suflet nobil, care-şi deplânge gloria apusă. Când era vizibilă, 
fruntea lui părea semeaţă, lată, nobilă. Avea nasul mare, de un 
tip care era numit roman, cu nări care se extindeau, în cel de-al 
şaptezecilea an de viaţă, cu o libertate pentru care indienii 
fuseseră recunoscuţi în tinereţe. Tinea buzele strânse, dar gura 
mare sugera forţă morală şi era deosebit de expresivă. Buzele 
lăsau uneori la vedere un set de dinţi perfecţi: mici, puternici şi 
egali. Avea o bărbie plină, dar nu proeminentă, iar faţa cu 
pomeţii înalţi şi pătraţi îi marca în mod neîndoielnic originea. 

In clipa în care Indianul şi-a dat seama că a fost observat de 
grupul din jurul tânărului străin, a dat drumul păturii care-i 
acoperea partea superioară a corpului, lăsând-o să cadă de pe 
umeri deasupra pantalonilor din piele de căprioară netăbăcită, 
unde a fost reţinută de o centură de piele, care o prindea de 
talie. 

Mergea încet de-a lungul holului lung şi pasul lui demn şi greoi 
a surprins pe toată lumea. Umerii şi tot corpul până la talie era 
dezgolit. Nu purta decât un medalion de argint cu Washington, 
agăţat de gât cu un şnur din piele de căprioară, care se odihnea 
pe pieptul înalt al indianului, printre multe cicatrice. Avea umerii 
largi şi pătraţi, iar braţele, deşi drepte şi graţioase, nu aveau 
aspectul musculos pe care unii oameni îl dobândesc prin muncă. 
Medalionul era singura podoabă pe care o purta, deşi, după 
cartilajele căzute câţiva inci sub urechi, şanţurile adânci de pe 
marginea fiecărei urechi fuseseră în mod evident folosite în 
scopuri decorative cu ani în urmă. Ducea în mână un coşuleţ cu 
bucăţi cu lemn de frasin, vopsite divers, cu multă fantezie, în 
culori negre şi roşii, care se amestecau cu albul lemnului. 

Când acest copil al pădurii s-a apropiat de ei, tot grupul s-a 

dat la o parte şi l-a lăsat să-şi îndeplinească scopul vizitei. 
Nu a scos nici un cuvânt, dar şi-a fixat ochii strălucitori pe umăr, 
iar apoi i-a întors dinadins spre chipul judecătorului. Acesta din 
urmă a fost surprins de schimbarea neobişnuită faţă de maniera 
supusă şi liniştită care îl caracteriza în mod normal, dar şi-a întins 
totuşi mâna şi a spus: 

— Eşti binevenit, John. Se pare că tânărul are o părere foarte 
bună despre îndemânarea ta, pentru că preferă să-i bandajezi tu 
rana, chiar şi în defavoarea prietenului nostru, doctorul Todd. 

Monehan vorbea acum într-o engleză destul de bună, dar pe 
un ton jos, monoton, gutural: 

— Copiilor lui Miquon nu le place să vadă sânge. Şi totuşi, 
Tânărul Şoim a fost lovit de o mână care n-ar trebui să facă rău. 

— Monehan! Bătrâne John! exclamă judecătorul, crezi că 
mâna mea a vărsat vreodată sânge de om intenţionat? Să-ţi fie 
ruşine! Să-ţi fie ruşine, bătrâne John! Religia ta ar fi trebuit să te 
înveţe mai bine. 

— Spiritul malefic trăieşte uneori în cea mai bună inimă, 
răspunse John, dar fratele meu spune adevărul. Când era treaz, 
mâna lui nu a curmat nici o viaţă, nu! Nici măcar atunci când 
copiii Marelui Tată Englez înroşeau apele cu sângele poporului 
său. 

— Sigur, John, spuse domnul Grant cu înflăcărare, îţi aminteşti 
ordinul divin al Domnului nostru: „Nu judeca, pentru ca să nu fii 
judecat!”. Ce motiv putea avea judecătorul Temple să rănească 
un tânăr ca acesta, pe care nu-l cunoaşte şi de la care nu 
primeşte nici rău, nici bine? 

John l-a ascultat pe preot cu respect şi, când acesta a terminat 
şi-a întins braţele şi a spus cu râvnă: 

— Este nevinovat. Fratele meu nu a făcut aşa ceva. 

Marmaduke a primit mâna pe care i-o oferise celălalt cu un 
zâmbet, care arăta că oricât de mirat ar fi fost de bănuielile 
indianului, nu îi mai purta pică. In acest timp, tânărul rănit stătea 
şi se uita de la prietenul său piele-roşie, la gazdă, cu un interes 
care i se putea citi pe chip cu uşurinţă. 

De îndată ce schimbul de intenţii pacifiste s-a încheiat, John se 
grăbi să-şi îndeplinească datoria pentru care se afla acolo. 
Doctorul Todd nu respingerea în nici un fel faptul că-i erau 
încălcate drepturile. El i-a lăsat cale liberă noului doctor, cu un 
aer care părea să vădească dorinţa de a-i face pe plac 
pacientului său, acum, că partea mai importantă a operaţiunii 
fusese îndeplinită cu succes şi ceea ce rămăsese de făcut putea 
fi dus la bun sfârşit şi de un copil, în mod sigur. li şopti toate 
acestea domnului LeQuoi, apoi spuse: 

— Ce bine că glonţul a fost scos înainte să vină indianul ăsta 
aici, că orice babă poate să panseze rana. Am auzit că tânărul 
locuieşte cu John şi Natty Bumppo şi cel mai bine este să-i faci pe 
plac pacientului, când poţi s-o faci cât mai discret. Am spus 
discret, domnule. 

— Certainement, răspunse francezul. Păreţi forte mulţumit de 
ocupaţia dumneavoastră, domnule Todd. Cred că bătrânul poate 
să termine forte bine ce dumneavoastră aţi început cu atâta 
îndemânare. 

Dar Richard îi purta, în adâncul sufletului său, un respect 
adânc lui Monehan pentru priceperea lui mai ales la plăgile 
externe şi, stăvilindu-şi dorinţa de a împărţi gloria, se apropie de 
indian şi spuse: 

— Sago, sago, Monehan. Sago, bunul meu prieten. Mă bucur 
că ai venit. Cel mai bine este ca un doctor obişnuit, ca doctorul 
Todd, să taie în carne şi un nativ care să vindece rana. Îşi aduci 
aminte, John, atunci când i-am pus la loc lui Natty Bumppo osul 
de la degetul mic, după ce şi-i rupsese căzând de pe o stâncă, 
încercând să recupereze potârnichea care alunecase pe pantă? 
Nu-mi dau seama nici acum dacă am împuşcat eu pasărea sau 
Natty: el a tras primul şi pasărea s-a lăsat în jos, dar apoi s-a 
ridicat iar şi am tras şi eu. In mod sigur ar fi trebuit să o pretind 
eu, dar Natty a spus că gaura era prea mare ca să fie 
împuşcătură, iar el a tras un singur glonţ cu puşca lui. Dar arma 
pe care o aveam eu atunci nu împrăştia şi eu ştiu că, atunci când 
trăgeam la ţintă, putea să facă gaură în scândură, la fel ca 
gloanţele de carabină. Să te ajut, John? Ştii că mă pricep la 
lucrurile astea. 

Mohegan ascultă această relatare destul de răbdător şi când 
Richard a încheiat, i-a întins coşul în care pusese leacurile, 
făcându-i semn să-l ţină. Domnul Jones a fost destul de mulţumit 
de această sarcină şi după aceea, ori de câte ori vorbea despre 
această întâmplare, obişnuia să spună: 

— Eu şi doctorul Todd am tăiat rana şi am scos glonţul şi tot 
eu cu Indianul John am bandajat rana. 

Pacientul a fost mult mai răbdător cât l-au îngrijit mâinile lui 
Mohegan, decât atunci când suporta metodele doctorului. Într- 
adevăr, indianul nu i-a dat ocazia de a-şi manifesta 
temperamentul răbdător, pentru că venise pregătit pentru 
această situaţie. | s-a aplicat repede bandajul, care conţinea doar 
nişte scoarță fărâmiţată şi muiată cu un fluid pe care îl extrăsese 
din câteva dintre ierburile din pădure. 

In cazul triburilor native din pădure, se întâlneau întotdeauna 
două feluri de vraci. Primul era total dependent de exercitarea 
unei forţe supranaturale şi era mult prea venerat pentru 

multă îndemânare în cazul durerilor omeneşti şi era mai bun în 
vindecarea „tăieturilor şi vânătăilor”, aşa cum lăsase Natty să se 
înţeleagă. 

In timp ce John şi Richard aplicau bandajul pe rană, Elnathan 
privea cu atenţie conţinutul coşului lui Monehan, pe care domnul 
Jones, în dragostea sa de medicină, îl înmânase doctorului, 
pentru a putea ţine unul din capetele bandajului. Aşa a putut să 
găsească repede diferite fragmente de lemn şi scoarță, pe care 
şi le-a însuşit calm. Este foarte posibil ca el să nu fi avut 
niciodată intenţia de a vorbi despre aceasta, dar când a zărit 
ochii albaştri, mari ai lui Marmaduke, care îi priveau mişcările, îi 
şopti judecătorului: 

— Nu putem nega, domnule judecător Temple, că sălbaticii au 
bune cunoştinţe în anumite probleme de medicină. Ei transmit 
aceste cunoştinţe din generaţie în generaţie. Sunt foarte 
ingenioşi în vindecarea cancerului şi a rabiei. O să iau scoarţa 
acesta acasă şi o s-o analizez, pentru că, deşi nu poate face 
mare lucru pentru umărul băiatului, poate fi bună pentru durerile 
de dinţi, de reumatism, sau alte dureri. Oamenii trebuie să înveţe 
tot timpul, chiar şi de la un indian. 

Noroc că principiile doctorului Todd erau atât de liberale, 
pentru că, alături de experienţa pe care o acumulase, era una 
dintre modalităţile prin care îşi acumulase cunoştinţele şi prin 
care devenea tot mai bine calificat pentru îndatoririle sale 
medicale. Aceste leacuri au fost supuse unui proces diferit de 
legile elementare ale farmaceuticii, pentru că în loc să le 
combine, el a separat ulterior toate componentele remediilor lui 
Monehan şi astfel a putut să descopere copacul de la care 
indianul le luase. 

La vreo zece ani după acest eveniment, când civilizaţia şi 
toate lucrurile rafinate pe care aceasta le presupune s-au 
strecurat sau mai bine zis, s-au grăbit în coloniile dintre aceste 
dealuri, o problemă de onoare a fost disputată, iar Elnathan a 
fost văzut cum aplica un remediu pe rana unuia dintre 
participanţi, cu o aceeaşi aromă ca a copacului sau rădăcinii pe 
care o folosise Monehan. Şi peste încă zece ani, când Anglia şi 
Statele Unite se aflau iar în război şi hoarde din părţile vestice 
ale Statului New York se grăbeau spre câmpul de bătălie, 
Elnathan, bazându-se pe reputaţia pe care o dobândise în timpul 

acestor două operaţii, urma din spate o brigadă de miliţie, ca 
chirurg ai acesteia! 

Când Monehan a aplicat scoarţa, i-a dat de bună voie acul şi 
aţa lui Richard pentru a coase bandajul, pentru că nativul 
înţelegea prea puţin cum trebuie folosite aceste instrumente. Şi, 
făcând un pas înapoi cu o gravitate modestă, aşteptă ca celălalt 
să termine această operaţiune. 

— Daţi-mi foarfecele, spuse domnul Jones când a terminat şi a 
încheiat pentru cea de-a doua oară, legând pânza în fiecare fel 
posibil. Daţi-mi foarfecele, e o aţă care trebuie tăiată, să nu intre 
sub bandaj şi să inflameze rana. Vezi, John, am pus puful pe care 
l-am curăţat între două straturi de pânză, pentru că, chiar dacă 
scoarţa este foarte bună pentru plagă, puful o să ferească rana 
de aerul rece. Dacă există puf bun, ăsta e. L-am curăţat chiar eu 
şi n-o să refuz să curăț puf pentru cineva din patentul ăsta. Dacă 
există cineva care ştie să curețe puf, atunci eu ar trebui să fiu 
ăla, pentru că bunicul meu a fost doctor, iar tatăl meu a avut un 
talent natural pentru aşa ceva. 

— lată, domnule, foarfecele, spuse Remarkable, scoțând o 
pereche de foarfeci banali din rochia ei verde. Ei bine, ca să zic 
aşa, ai cusut zdrenţele alea la fel de bine ca o femeie. 

— La fel de bine ca o femeie! repetă Richard indignat. Ce ştiu 
femeile despre lucrurile astea? Şi tu eşti dovada vie că spun 
adevărul. Cine a mai văzut asemenea foarfece folosite pentru o 
rană? Doctore Todd, îţi mulţumesc pentru foarfecele din servieta 
dumneavoastră. Acum, tinere, cred că e bine. Glonţul a fost scos 
bine, deşi nu ar trebui să spun aşa ceva pentru că mi-am adus şi 
eu contribuţia. lar rana este bandajată foarte bine. O să te faci 
bine în curând. Totuşi, după felul în care mi-ai smucit liderii, s-ar 
putea să ţi se inflameze puţin umărul. O să te faci bine, o să te 
faci bine. Cred că erai cam furios şi nu prea eşti obişnuit cu caii, 
dar o să trec cu vedere accidentul ăsta pentru motivul pe care l- 
ai avut să faci aşa ceva. Fără îndoială că ai avut motive 
întemeiate. Totuşi, o să te faci bine. 

— Atunci, domnilor, spuse tânărul rănit, ridicându-se şi 
îmbrăcându-se iar. Nu mai e nevoie să abuzez de timpul şi 
răbdarea dumneavoastră. Nu mai rămâne decât un singur lucru 
de hotărât şi anume drepturile noastre la căprioară, domnule 
judecător Temple. 

— Recunosc că este a dumneavoastră, spuse Marmaduke şi vă 

sunt mult mai îndatorat decât pentru bucata aceasta de vânat. 
Dar mâine dimineaţă o să vii pe aici şi o să hotărâm aceasta şi 
alte lucruri mai importante. 

După ce a fost anunţată că rana era bandajată, fiica lui se 
reîntorsese în sală. 

— Elizabeth, o să comanzi o masă pentru acest tânăr înainte 
de a merge la biserică. lar Aggy o să pregătească o sanie, ca să-l 
ducă la prietenul lui. 

— Dar, domnule, nu pot să plec fără o parte din căprioară, 
replică tânărul, părând că se luptă cu propriile sentimente. V-am 
spus deja că am nevoie de vânat pentru mine. 

— O, nu o să fim mofturoşi, spuse Richard, judecătorul te va 
plăti de dimineaţă pentru toată căprioara. Remarkable, dă-i 
băiatului tot animalul, fără muşchi. Cred că până la urmă poţi să 
te consideri un tânăr foarte norocos, ai fost împuşcat fără să fii 
schilodit. Ţi s-a bandajat rana pe cât de bine e posibil aici, în 
pădurile astea, la fel de bine cum ar fi fost bandajată în spitalul 
Philadelphia, dacă nu chiar mai bine. Ai vândut căprioara la un 
preţ mare şi poţi să păstrezi şi cea mai mare pare din animal, cu 
pielea inclusă în târg. Marky, spune-i lui Tom să-i dea şi pielea, 
iar de dimineaţă să-mi aduci mie pielea şi o să-ţi dau jumătate de 
dolar pe ea, sau măcar trei şilingi şi şase pence. Vreau exact o 
piele ca asta ca să-mi acopăr şaua însoţitorului, pe care o fac 
pentru verişoara Bess. 

— Vă mulţumesc, domnule, pentru dărnicia dumneavoastră şi 
cred că vă sunt dator şi pentru faptul că am scăpat, replică 
străinul. Dar vă rezervaţi exact partea din animal pe care eu o 
doream pentru folosul propriu. Trebuie să primesc chiar eu 
pielea. 

— Trebuie, repetă Richard, trebuie e mai greu de înghiţit decât 
coarnele căprioarei. 

— Da, trebuie, repetă tânărul, apoi îşi întoarse cu mândrie 
capul împrejur, ca pentru a vedea cine avea curajul de a-i viola 
drepturile. Intâlnind privirea Elizabethei, continuă pe un ton mai 
blând. Aceasta în cazul în care un om are dreptul de a poseda 
ceea ce a vânat cu mâna lui, iar legea îl protejează în dreptul lui 
asupra a ceea ce-i aparţine. 

— Legea îl protejează, zise judecătorul Temple, cu un aer de 
teamă amestecat cu surprindere. Benjamin, ai grijă ca tot 
animalul să fie pus în sanie. Şi ai grijă ca tânărul acesta să fie 

dus la cabana lui Ciorap-de-Piele. Dar tinere, spune-mi cum te 
cheamă şi dacă te voi mai vedea, să pot compensa răul pe care 
ţi l-am pricinuit? 

— Mă numesc Edwards, răspunse vânătorul, Oliver Edwards şi 
pot fi găsit uşor. Locuiesc aproape şi nu-mi este teamă să-mi arăt 
faţa, pentru că n-am rănit niciodată vreun om. 

— Noi v-am rănit pe dumneavoastră, domnule, spuse 
Elizabeth, iar faptul că ne refuzaţi oferta de a vă ajuta îi 
pricinuieşte tatălui meu o mare durere. Ar fi foarte bucuros să vă 
vadă de dimineaţă. 

Tânărul vânător rămase cu ochii aţintiţi pe fata care vorbea, 
până când privirile lui insistente o făcură să roşească. Apoi, 
revenindu-şi, a plecat capul şi şi-a coborât ochii pe covor şi a 
răspuns: 

— Atunci mă voi întoarce de dimineaţă şi îl voi vedea pe 
domnul judecător Temple. Şi îi voi accepta sania oferită ca semn 
al prieteniei noastre. 

— Prieteniei, răspunse Marmaduke, nu a fost nici urmă de 
răutate în acţiunea prin care v-am rănit, domnule. N-ar trebui să 
fie răutate nici în sentimentele pe care le-ar putea naşte. 

— lartă-ne abuzul, aşa cum şi noi iertăm abuzurile altora 
împotriva noastră, observă domnul Grant. Acesta este limbajul 
folosit de Stăpânul nostru Ceresc şi ar trebui să fie o regulă de 
aur pentru noi, urmaşii săi umili. 

Străinul stătu un moment adâncit în gânduri şi apoi, aruncând 
din ochii negri priviri cam sălbatice prin sală, făcu o plecăciune 
adâncă spre preot şi părăsi apartamentul cu aerul că nimic nu ar 
fi putut să-l mai reţină. 

— Este ciudat ca cineva atât de tânăr să aibă asemenea 
resentimente, spuse Marmaduke, atunci când uşa s-a închis în 
spatele străinului. Dar din moment ce rana este proaspătă, iar 
durerile se resimt încă, în mod sigur este mai înverşunat acum 
decât în alte clipe mai liniştite. Nu mă îndoiesc că va fi mai 
maleabil mâine dimineaţă. 

Elizabeth, căreia judecătorul îi adresase aceste vorbe, nu a 
răspuns, dar s-a plimbat încet prin sală, singură, cu privirile 
aţintite asupra micului model al covorului englezesc cu 
imprimeuri, care acoperea podeaua. În tot acest timp, pe când 
străinul dispărea, Richard pocni tare din bici şi strigă: 

— Ei bine, Duke, tu hotărăşti ce faci, dar eu aş fi încercat să 

mă impun în faţa lui înainte să-i dau muşchiul. Nu eşti tu 
stăpânul munţilor şi văilor? Pădurile astea nu sunt ale tale? Ce 
drept are băiatul acesta sau Ciorap-de-Piele să vâneze în 
pădurile tale fără permisiunea ta? Ei bine, ştiu un fermier din 
Pennsylvania care i-a ordonat unui sportiv să plece de pe 
pământurile lui cu tot atât de puţină ceremonie ca atunci când îi 
spun eu lui Benjamin să mai pună un lemn pe foc. Apropo, 
Benjamin, verifică termometrul. Acum, dacă un om are dreptul 
să facă asta pe o fermă de o sută de acri, ce putere trebuie să 
aibă un stăpân care are şaizeci de mii - a, de fapt, dacă includem 
şi ultima achiziţie, o sută de mii? Uite, Mohegan în mod sigur are 
un anumit drept, având în vedere că este nativ. Dar bietul de el 
nu mai poate face mare lucru acum cu puşca lui. Cum se rezolvă 
asemenea situaţii în Franţa, domnule LeQuoi? 

Lăsaţi pe toată lumea să alerge alandala pe pământurile 
voastre în ţara aceea, ca şi aici, să vă împuşte vânatul, pentru ca 
proprietarul să nu mai aibă vreo şansă cu puşca lui? N 

— Bah, diable, nu domnule Deeck, replică francezul. In Franța 
nu acordăm nici un drept, decât doamnei. 

— Da, da, femeilor, ştiu, spuse Richard, aceasta este legea 
voastră salică. Citesc, domnule, tot felul de cărţi, despre Franţa, 
ca şi despre Anglia, despre Grecia, Roma. Dar dacă aş fi în locul 
lui Duke, aş pune anunţuri mâine dimineaţă, interzicând tuturor 
să vâneze sau să intre în pădurile mele în vreun fel, de fapt. Aş 
putea scrie un asemenea anunţ chiar eu, într-o oră şi ar pune 
capăt la asemenea lucruri imediat. 

— Richart, spuse Maiorul Hartmann, vărsând foarte liniştit 
scrumul din pipă într-o scrumieră de lângă el. Ascultă, am trăit 
şaptezeci şi cinci de ani pe pământul mahawk şi în pădurile tale. 
Ai face mai bine să te ai bine şi cu prietenii şi cu vânătorii. Ei 
trăiesc cu arma, iar o puşcă este mai bună decât legea. 

— Nu e Marmaduke judecător? spuse Richard indignat. Ce 
folos să mai fii judecător sau să ai judecător, dacă nu există 
lege? La naiba cu băiatul acesta. Mă gândesc să-l dau chiar eu în 
judecată de dimineaţă, în faţa domnului Doolittle, pentru că s-a 
amestecat în treaba cu liderii mei. Nu mi-e frică de puşca lui. Şi 
eu ştiu să împuşc. Am împuşcat de multe ori un dolar de lao 
distanţă de două sute cinzeci de metri. 

— Ai ratat mai mulţi dolari decât ai nimerit, Dick, exclamă 
vocea voioasă a judecătorului. Dar o să luăm cina acum şi din 

câte îmi dau seama după cum arată Remarkable, masa este 
gata. Domnule LeQuoi, domnişoara Temple vă întinde mâna 
pentru a vă conduce. Vrei să mergi tu înainte, copila mea? 

— Ah, ma chere mamselle, comme juis enchante! spuse 
francezul. // ne manque que les dames de faire un paradis de 
Templeton. 

Domnul Grant şi Mohegan au rămas în sală, în timp ce restul 
grupului se retrase într-o încăpere pentru a lua cina, cu excepţia 
lui Benjamin, care a rămas politicos să închidă plutonul în urma 
preotului şi să deschidă uşa din faţă pentru ieşirea indianului. 

— John, spuse preotul când silueta judecătorului Temple a 
dispărut, ultimul din grup. Mâine este sărbătoarea naşterii 
Mântuitorului nostru binecuvântat, iar biserica noastră plănuieşte 
ca toţi mirenii ei să aducă rugăciuni şi mulţumiri şi toţi sunt 
invitaţi să ia parte la slujbă. Şi cum şi tu ai primit crucea şi ai 
devenit adept al binelui şi izgonitor răului, am încredere că o să 
te văd în faţa altarului, cu o inimă căită şi sufletul umil. 

— John va veni, spuse indianul, fără a părea surprins, deşi nu 
înţelesese toţi termenii folosiţi de celălalt. 

— Da, continuă domnul Grant, punându-şi încet mâna pe 
umărul roşiatic al căpeteniei îmbătrânite. Dar nu e de ajuns să fii 
acolo numai fizic, trebuie să vii cu spiritul şi cu sinceritate. 
Mântuitorul a murit pentru toţi, pentru bietul indian, la fel ca şi 
pentru omul alb. Pentru cer nu există diferenţe de culoare şi nici 
pe pământ nu trebuie să fie biserici despărțite. Este bine şi 
folositor, John, să înţelegi mai bine şi să menţii flacăra aprinsă, 
observând sărbătorile noastre sfinte. Dar orice ceremonial nu 
este decât duhoare în nările Preasfântului nostru dacă nu este 
însoţită de un spirit evlavios şi umil. 

Indianul făcu un pas înapoi şi, întinzându-şi corpul cât putu de 
mult şi-a întins şi braţul drept sus şi lăsă degetul arătător în jos, 
ca şi cum ar fi arătat de la Rai în jos, apoi, punându-şi cealaltă 
mână pe pieptul gol, spuse cu înflăcărare: 

— Ochiul Marelui Spirit ne priveşte dintre nori, pieptul lui 
Mohegan este gol. 

— Este bine, Mohegan şi sper că îndeplinirea acestei datorii îţi 
va fi utilă şi te va consola. Marele Spirit nu-l trece cu vederea pe 
nici unul dintre copiii săi, iar omul din păduri este în grija sa la fel 
ca şi cel care locuieşte într-un palat. lţi doresc noapte bună şi mă 
rog ca Domnul să te binecuvânteze. 

Indianul şi-a plecat capul şi s-au despărţit - unul pentru a-şi 
căuta cabana, iar celălalt pentru a se alătura grupului la masa de 
seară. In timp ce Benjamin deschidea uşa pentru plecarea 
căpeteniei, ţipă pe un ton care se voia încurajator: 

— Preotul spune adevărul, John. Dacă în rai s-ar ţine cont de 
culoarea pielii, ei bine, s-ar putea să refuze să ceară socoteală 
unuia care s-a născut creştin ca mine, doar din cauză că s-a 
bronzat puţin călătorind pe tărâmuri calde. Deşi de fapt, frigul 
acesta blestemat de nord-vest este destul pentru a albi pielea 
unui negru. Mai slăbeşte cureaua de la pătura ta, omule, sau 
pielea ta roşie n-o să iasă din noaptea asta fără să fie atinsă de 
frig. 

Capitolul VIII. 


„Aici exilul se-ntâlneşte cu orice tărâm, 
Și vorbea, cu prietenie, fiecare limbă îndepărtată.” 


introducând cele mai importante personaje ale acestei 
legende, le-am făcut cunoştinţă cititorilor noştri cu o varietate de 
personaje şi naţiuni. Dar, pentru a păstra fidelitatea naraţiunii 
noastre, vom încerca să explicăm pe scurt motivul pentru care 
am fost obligaţi să prezentăm o distribuţie atât de pestriță. 

In vremea povestirii noastre, în Europa de-abia începea 
cutremurul care mai târziu i-a zguduit instituţiile politice 
centrale. Ludovic al XVI-lea fusese decapitat şi o naţiune 
odinioară considerată cea mai rafinată dintre popoarele civilizate 
ale lumii, îşi schimba acum caracterul şi înlocuia cruzimea cu 
mila, iar fineţea şi ferocitatea le înlocuia cu generozitatea şi 
curajul. Mii de francezi erau obligaţi să caute acum refugiu în ţări 
îndepărtate. Printre mulțimile care au fugit din Franţa şi din 
insulele ei către Statele Unite ale Americii era şi domnul pe care 
l-am prezentat drept LeQuoi. l-a fost recomandat judecătorului 
Temple de preşedintele unei importante case comerciale din 
New York, de care Marmaduke era foarte apropiat. Cei doi 
obişnuiau să-şi facă servicii reciproce. Incă de la prima discuţie 
pe care a avut-o cu francezul, judecătorul nostru a descoperit că 
avea o creştere aleasă şi că avusese parte de vremuri mult mai 
prospere în ţara sa. Din motive pe care el nu le înţelegea, 
domnul LeQuoi fusese suspectat a fi dintre coloniştii din Indiile 
de Vest, care fugiseră în număr mare din Santo Domingo şi 
celelalte insule şi trăiau acum în Uniune mai săraci decât înainte, 
iar unii dintre ei chiar îndurau mari nevoi. Totuşi nu era şi situaţia 
domnului LeQuoi. Avea puţin, după cum singur recunoştea, dar 
puţinul acela era destul pentru a aproviziona un magazin întreg 
cu o varietate de sortimente, după cum se spunea în limbajul 
regiunii. 

Marmaduke avea mai mult cunoştinţe practice şi cunoştea 
absolut toate aspectele vieţii unui colonist. La sugestia lui, 
domnul LeQuoi a făcut câteva cumpărături, care constau în 
câteva stofe, articole de băcănie, foarte mult praf de puşcă şi 

tutun, o anumită cantitate de obiecte de fierărie printre care 
multe bricege Barlow, un boiler de potasiu şi trepiede. Mai 
cumpărase şi o colecţie formidabilă de oale de lut de cea mai 
proastă calitate şi cu formele cele mai grosolane, dar şi toate 
celelalte articole banale pe care omul le inventase pentru toate 
nevoile lui, fără a uita luxul ochelarilor de vedere sau al unor 
drâmbe. Cu adevărata sa colecţie de obiecte, domnul LeQuoi s-a 
pus în spatele unui ghişeu şi, cu un temperament minunat de 
flexibil şi-a intrat în noul caracter la fel de firesc cum se 
comportase în firea sa naturală. A devenit extrem de popular 
datorită blândeţii şi fineţii, în afară de aceasta, femeile au 
descoperit în curând că avea bun-gust. Stambele pe care le 
vindea erau cele mai bune sau, cu alte cuvinte, cele mai 
ţipătoare, dintre toate cele care erau aduse în ţară şi era 
imposibil să te mai uiţi la preţul pe care îl cerea un bărbat „care 
vorbea atât de frumos”. Prin mijloacele acestei uniuni, afacerile 
domnului LeQuoi erau din nou prospere şi era considerat de 
colonişti ca al doilea om ca importanţă din patent”. 

Maiorul Hartmann era descendentul unui bărbat care, 
împreună cu mai mulţi dintre compatrioţii săi, emigraseră cu 
familiile lor de pe malurile Rinului, pe acelea ale râului Mahawk. 
Această imigrare se petrecuse cu mult timp în urmă, în timpul 
domniei Reginei Ana, iar urmaşii lor trăiau acum, în pace deplină 
şi bogăţie, pe malurile fertile ale acelui râu frumos. 

Germanii sau „olandezii de sus”, cum li se spunea, pentru a-i 
distinge de coloniile iniţiale sau cele „olandeze de jos”, erau un 
popor foarte ciudat. Aveau toată seriozitatea celor din urmă, dar 
nu şi calmul lor. Ca şi ei, „olandezii de sus” erau harnici, cinstiţi 
şi economi. Fritz sau Frederick Hartmann era un simbol al tuturor 
viciilor şi vanităţilor, slăbiciunilor şi punctelor forte ale neamului 
său. Era înfocat, deşi tăcut, încăpățânat şi destul de neîncrezător 
în străini. Avea un curaj neabătut, era inflexibil în onestitate şi 
consecvent în prieteniile sale. Într-adevăr, singura schimbare pe 


12 Termenul „patent”, pe care l-am mai discutat şi despre care vom 
mai avea ocazia să mai vorbim, se referea la districtul din ţară care îi 
fusese acordat iniţial Maiorului Effingham prin „scrisorile oficiale ale 
regelui” şi care acum devenise, prin cumpărare, în urma actului de 
confiscare, proprietatea lui Marmaduke Temple. Era un termen folosit 
curent în noile părţi ale statului şi era de obicei anexat numelui 
proprietarului, ca „patentul lui Temple sau al lui Effingham” (n.a.). 

care o făcea vreodată era trecerea de la gravitate la voioşie. Era 
serios cu lunile şi voios cu săptămânile. Incă de la începutul 
prieteniei lor, se ataşase de Marmaduke Temple, singura 
persoană care nu ştia „olandeza de nord” şi care i-a câştigat 
toată încrederea. De patru ori pe an, la distanţe egale, îşi lăsa 
lespedea joasă pe malurile râului Mahawk şi călătorea treizeci de 
mile printre dealuri, până la conacul din Templeton. Aici stătea 
de obicei o săptămână şi era ştiut că în cea mai mare parte din 
această perioadă avea un trai tumultuos, cu întreaga aprobare a 
domnului Richard Jones. Dar toată lumea îl iubea, iar faţă de 
Remarkable Pettibone, căreia îi provoca şi mai multe probleme, 
era foarte sincer, deschis şi chiar atât de binevoitor uneori. 
Venise acum în vizita lui obişnuită de Crăciun şi de-abia ajunsese 
în sat de o oră, că Richard l-a invitat să ocupe un loc din sanie, 
pentru a-l întâlni pe boier şi pe fiica acestuia. 

Inainte de a spune mai mult despre personalitatea şi viaţa 
domnului Grant, este necesar să revenim asupra unor momente 
îndepărtate din istoria aşezării. 

Se pare că natura umană are tendinţa de a se strădui să 
suplinească lipsurile acestei lumi, înainte ca atenţia noastră să se 
întoarcă asupra situaţiei celuilalt. În primii ani ai aşezării, religia 
nu era una dintre calităţile cele mai importante în tribunele 
patentului Temple. Dar, cum majoritatea locuitorilor săi veneau 
din state morale ca Massachusetts sau Connecticut, odată 
necesităţile naturale satisfăcute, au început să-şi întoarcă atenţia 
cu seriozitate către introducerea obiceiurilor şi ceremoniilor care 
fuseseră cea mai importantă dintre grijile strămoşilor lor. Printre 
chiriaşii lui Marmaduke exista o varietate de opinii relativ la 
subiecte ca liberul-arbitru sau harul. Şi dacă luăm în considerare 
diversitatea instrucției religioase pe care o primiseră, vom vedea 
că nici nu se putea altfel. De îndată ce satul fusese amenajat 
superficial cu străzile şi blocurile care îl făceau să semene cu un 
oraş, a fost convocată o şedinţă a locuitorilor pentru a stabili 
dacă era bine să pună bazele unei academii. Această iniţiativă a 
venit de la Richard care, de fapt, era foarte hotărât să facă în aşa 
fel încât instituţia să fie declarată universitate sau măcar colegiu. 
In acest scop, s-au ţinut şedinţe după şedinţe, an după an. 
Deciziile luate de aceste adunări au apărut în cadrul paginilor 
remarcabile ale unui ziar mic, albastru, care apărea deja 
săptămânal, făcut în podul unei locuinţe din sat. Călătorul putea 

să vadă adesea un asemenea ziar înfipt într-un par, plasat în 
punctul în care poteca de la cabana vreunui colonist se 
intersecta cu drumul principal, ca un fel de oficiu poştal al unui 
individ. Uneori, parul avea în vârf o cutiuţă şi întreaga vecinătate 
primea în acest punct aprovizionarea săptămânală a necesităţilor 
lor literare. Aici, bărbatul care „aduce poşta” depozita cu 
regularitate un teanc din acest bun deosebit de preţios. Aceste 
publicaţii înfloritoare povesteau despre vasta utilitate a 
educaţiei, despre drepturile politice şi geografice ale satului 
Templeton de a participa în interesul consiliului de conducere al 
universităţii, despre curăţenia aerului şi a apei, ca şi despre cât 
de ieftină era mâncarea sau despre superioritatea morală a 
comunităţii. De obicei, la aceste subiecte erau anexate, în litere 
mari romane, numele lui Marmaduke Temple ca preşedinte şi cel 
al lui Richard Jones ca secretar. 

Din fericire pentru iniţiativele lor, membrii consiliului nu erau 
obişnuiţi să reziste apelurilor îndreptate către generozitatea lor, 
mai ales atunci când exista şi cea mai slabă posibilitate ca 
cererea să fie susţină de o donaţie. In cele din urmă, judecătorul 
Temple a promis să ofere pământul şi să construiască edificiul 
necesar pe propria sa cheltuială. Au fost puse la contribuţie şi 
abilităţile domnului Doolittle sau, cum i se spunea acum, în 
condiţiile în care primise funcţia de judecător de pace, judecător 
Doolittle. Şi s-a făcut apel încă o dată la cunoştinţele domnului 
Jones. 

Nu vom povesti acum despre toate planurile arhitecţilor 
pentru acea construcţie, nici nu ar fi corect să facem aşa ceva, 
având în vedere că a fost convocată societatea fraternității vechi 
şi onorabile a „masonilor liberi şi acceptaţi”, a cărui şef era 
Richard, un fel de stăpân care aproba sau respingea fără ezitare 
planurile pe care, în înţelepciunea lor, le considera demne de aşa 
ceva. Problema spinoasă a fost, însă, decisă în curând. Şi în ziua 
cu pricina, frăţia a mărşăluit în mare formă, etalând diferite 
stindarde şi simboluri misterioase, fiecare cu un paravan imitativ 
în faţă, cu plecare de la o cameră mobilată cu inventivitate, din 
podul „Dragonului albastru”, un han ţinut de un anume Căpitan 
Hollister şi până la locul de construcţie al edificiului. Aici, Richard 
a pus prima piatră la temelia clădiri, cu un aer grav, potrivit 
pentru acea ocazie, în sânul unei adunări la care veniseră 
jumătate dintre toţi bărbaţii şi toate femeile de pe o rază de zece 

mile din Templeton. 

În cursul săptămânii următoare a avut loc o altă întâlnire a 
oamenilor, fără să omitem şi reprezentantele sexului frumos, 
când abilităţile lui Hiram în ceea ce priveşte „regula echerului” 
au fost puse încă o dată la încercare. Cadrul s-a potrivit bine, iar 
scheletul construcţiei a fost ridicat fără nici un accident, dacă nu 
punem la socoteală câteva căderi de pe cal când muncitorii se 
întorceau acasă seara. De la acest moment, lucrurile au evoluat 
rapid, iar construcţia a fost terminată în decursul aceluiaşi 
anotimp - edificiul Manding a devenit, în toată măreţia sa, 
mândria satului, obiect de studiu pentru toţi tinerii aspiranţi la 
faimă în arhitectură şi ţinta admiraţiei fiecărui colonist din 
patent. 

Era o casă înaltă şi îngustă de lemn, vopsită în alb şi cu 
ferestre care acopereau mai mult de jumătate din suprafaţa 
pereţilor. Pentru observatorul care stătea în partea vestică a 
clădirii, aceasta nu impunea decât un mic obstacol în calea 
priveliştii complete a apusului de soare. 

Nu era de fapt, decât un loc deschis, inconfortabil, prin care 
lumina strălucea cu o uşurinţă firească. In partea din faţă erau 
diverse ornamente din lemn, proiectate de Richard şi executate 
de Hiram. Dar mândria acestei clădiri erau „turla” şi o fereastră 
din partea centrală a celui de-al doilea etaj, chiar deasupra uşii 
sau a intrării din faţă. Credem că aceasta din urmă avea o ordine 
compozită, pentru că avea în alcătuirea sa numeroase 
ornamente şi diverse raporturi de proporţie. In centru avea un 
compartiment boltit, cu diviziuni pătrate, de mici dimensiuni în 
ambele părţi şi tot acest complex era încadrat de rame mari, 
modelate atent şi minuţios în lemn de pin şi luminat cu 
nenumărate bucăţi de sticlă, opace şi cu tentă verde, de 
dimensiunile cunoscute în mod normal drept „opt pe zece”. 
Obloanele, care ar fi trebuit vopsite în verde, protejau ferestrele. 
Probabil că ele ar fi sporit efectul întregii clădiri, dacă fondurile 
publice nu ar fi fost insuficiente, ceea ce pare să se întâmple 
întotdeauna în cazul unor acţiuni de acest gen, ceea ce a făcut 
ca obloanele să rămână în culoarea cu care au fost vopsite 
iniţial, cenuşie. „Turla” era o cupolă mică, ridicată exact în 
centrul acoperişului, pe patru stâlpi înalţi de pin, care fuseseră 
canelate cu o daltă şi împodobite din belşug cu figurine. In vârful 
coloanelor se înălța un dom, sau o cupolă, care avea o formă 

asemănătoare cu o ceaşcă de ceai fără fund întoarsă invers. Din 
centrul acesteia se proiecta o spirală, sau o săgeată de lemn, 
perforate de două vergele de fier, care aveau la capete literele E, 
V, S, N, din acelaşi metal. Deasupra acestora puseseră imitaţia 
unei familii de peşte, cioplită în lemn de mâinile lui Richard şi 
vopsită în ceea ce el numea „culoarea solzilor de peşte”. Domnul 
Jones a afirmat că acest animal se asemăna minunat cu unul 
dintre favoriţii epicurienilor din ţară, care se numea „peşte de 
lac” şi nu există nici o îndoială că ceea ce spunea el era 
adevărat, pentru că, deşi dorea să îndeplinească funcţiile unei 
giruete, peştele părea că se uită întotdeauna cu o privire 
doritoare în direcţia unui fir de râu minunat, întemnițat de munţii 
Templeton. 

La puţin timp după ce grupul special de membrii ai consiliului 
au fost primiţi, administratorii acestei instituţii au angajat un 
absolvent al unui colegiu estic, pentru a-i instrui pe tinerii care 
aspirau să dobândească cunoştinţe între pereţii edificiului pe 
care tocmai l-am descris. Partea superioară a edificiului consta 
într-un apartament şi era menit zilelor de gală şi expozițiilor. 
Partea inferioară conţinea două încăperi care reveneau celor 
două divizii educaţionale importante, adică profesorilor de 
engleză şi latină. 

Aceştia din urmă nu au fost niciodată prea numeroşi, deşi de 
dincolo de ferestrele camerei se auzeau mereu cuvinte precum 
„nominativ”, „genitiv”, „peni”, spre marea plăcerea şi vădita 
edificare a trecătorului. 

Cu toate acestea, un singur muncitor din templul Minervei a 
îndrăznit să meargă atât de departe încât să încerce o traducere 
din Virgiliu. Apăru, într-adevăr, la expoziţia anuală, spre 
incredibila jubilare a tuturor rudelor sale, o familie de fermieri din 
vecinătate şi recită toată prima eglogă din memorie, controlând 
intonaţia dialogului cu grijă, pentru un mare efect asupra 
auditoriului său. Sunetele, aşa cum ieşeau din gura lui: 

„Titty-ree too patty-lee ree-coo-bans sub teg-mi-nee faa-gy 

Syl-ves-trem ten-oo-i moo-sam, med-i-taa-ris, aa-veny.” 

Au fost ultimele care s-au rostit în acea limbă aşa cum 
probabil că au fost şi primele, acolo şi oriunde altundeva. Până 
acum, administratorii descoperiseră că anticipaseră vârsta şi 
instructorul, sau directorul era înlocuit de un profesor, care a 
predat lecţia umilă conform căreia „graba strică treaba” în 

banala limbă engleză. 

De la acest moment şi până la data povestirii noastre, 
academia a continuat ca o şcoală obişnuită de la ţară şi marea 
sală a clădirii era folosită uneori drept tribunal, pentru procesele 
ieşite din comun. Alteori, seara, găzduia conferințele celor cu 
înclinații religioase şi morale. Uneori se dădeau baluri după- 
amiaza, sub auspiciile lui Richard, iar duminica, invariabil, sala 
era folosită ca loc public pentru slujirea lui Dumnezeu. 

Când un predicator călător, de credinţă metodistă, baptistă, 
universalistă, sau din secta mai numeroasă a prezbiterienilor 
poposea din întâmplare în zonă, era de obicei invitat să oficieze o 
slujbă şi era răsplătit pentru serviciile sale printr-o colectă în 
pălărie, înainte de plecarea congregaţiei. Când nici un asemenea 
preot nu le stătea la dispoziţie, câţiva dintre membrii cu mai mult 
har spuneau câteva rugăciuni obişnuite şi domnul Richard Jones 
mai citea de obicei şi câte o predică din Sterne. 

Consecințele acestui stil ocazional de slăvire religioasă s-au 
văzut, aşa cum am mai spus, în marea diversitate de opinie cu 
privire la subiectele spinoase ale credinţei. Fiecare sectă avea 
propriii adepţi, deşi nici una dintre ele nu era organizată sau 
disciplinată. Am mai scris despre educaţia religioasă a lui 
Marmaduke, iar natura îndoielnică al credinţei sale nu a fost 
îndepărtat complet de căsnicia sa. Mama Elizabethei era 
episcopaliană, aşa cum fusese şi mama judecătorului însuşi, iar 
bunul gust al lui Marmaduke s-a revoltat împotriva discuţiilor 
familiale pe care şefii conferinţelor le ţineau cu Zeitatea, în 
timpul întâlnirilor lor de noapte. În formă, era în mod sigur 
episcopalian, deşi nu făcea parte din secta cu acest nume. Pe de 
altă parte, Richard era la fel de rigid în felul în care judeca toate 
canoanele bisericii sale, pe cât de inflexibil era şi în opiniile sale. 
Intr-adevăr, încercase o dată sau de două ori să introducă forma 
episcopaliană de slujire, în duminicile în care amvonul era liber, 
dar Richard avea obiceiul să exagereze lucrurile şi avea şi un aer 
papal, încât cea mai mare parte a auditoriului său l-a părăsit în 
cel de-al doilea Sabat. In al treilea, singurul său auditor era Ben 
Pump care avea corectitudinea încăpăţânată şi luminată a unui 
înalt prelat. 

Inainte de Revoluţie, biserica anglicană era susţinută în 
colonii, cu mult interes, de câţiva dintre adepţii săi din patria 
mamă şi câteva dintre congregaţii primeau foarte multe 

înzestrări. Dar, pentru o vreme, după stabilirea independenţei 
Statelor, această sectă de creştini tânjea după ordinul cel mai 
înalt pentru feţele sale bisericeşti. Au fost aleşi cu grijă preoţi 
potriviţi şi pioşi şi apoi au fost trimişi în patria mamă pentru a 
primi acea autoritate care, se înţelege, nu se poate transmite 
decât direct de la unul la altul şi să obţină astfel acea unitate în 
bisericile lor care se cuvenea unor oameni de aceeaşi 
naţionalitate. Dar au apărut greutăţi neaşteptate în jurămintele 
cu care politica engleză îşi încătuşase aşezământul. Şi a mai 
trecut multă vreme până când un simţ conştiincios al datoriei va 
permite prelaţilor englezi să delege autoritatea căutată cu atâta 
ardoare. Totuşi, timpul, răbdarea şi zelul au înlăturat orice 
obstacol şi oamenii venerabili pe care bisericile americane îi 
separaseră s-au întors în cele din urmă la diocezele lor care îi 
aşteptau, înzestrați cu funcțiunile cele mai înalte ale bisericii lor 
lumeşti. S-au hirotonisit preoţi şi diaconi, au fost trimişi misionari 
pentru a păstra aprinsă flacăra aproape stinsă a devoţiunii unor 
membri care erau lipsiţi de îndrumarea religioasă obişnuită, 
pentru că locuiau în districte noi şi neorganizate. 

Printre aceştia se număra şi domnul Grant. Fusese trimis în 
comitatul al cărei capitală era Templeton şi fusese invitat cu 
politeţe de Marmaduke şi presat cu autoritate de Richard pentru 
a se muta în casa lui din sat. A fost pregătită o locuinţă mică şi 
modestă pentru familia sa, iar preotul nu şi-a făcut apariţia în 
acel loc decât cu câteva zile înainte ca cititorul să pătrundă el 
însuşi acolo. Cum credinţa sa era în totalitate necunoscută 
locuitorilor şi un preot de alt rit îşi exercitase influenţa asupra 
acestui teritoriu prin intermediul academiei, prima duminică 
după venirea sa a trecut în linişte, dar acum că rivalul său 
plecase, ca un meteorit care lumina atmosfera cu înţelepciunea 
sa, Richard a primit împuternicirea pentru a anunţa că „Slujba 
publică, în ritul Bisericii protestante episcopale, va fi ţinută în 
noaptea dinainte de Crăciun, în sala lungă a Academiei din 
Templeton, de domnul reverend Grant.” 

Acest anunţ a produs tulburare printre diferitele secte. Unii se 
întrebau ce fel de prezentare o să fie, alţii au râs batjocoritor, dar 
o parte mult mai mare, amintindu-şi de încercările de acest fel 
ale lui Richard şi atent la toleranţe sau, mai bine zis, uşurinţa cu 
care Marmaduke privea subiectele de sectarism, au considerat 
că este mai prudent să păstreze tăcerea. 

Seara aşteptată a fost o adevărată minune. Şi toţi au devenit 
foarte curioşi când Richard şi Benjamin au fost văzuţi în 
dimineaţa zilei cu pricina ieşind din pădurile din împrejurimile 
satului, cu câte un snop mare de crengi de copaci pereni pe 
umeri. Această pereche importantă a fost văzută ulterior că a 
intrat în academie şi a închis cu grijă uşa, iar ceea ce a urmat a 
rămas un secret deplin pentru restul satului. Inainte de a începe 
această lucrare misterioasă, domnul Jones îl anunţase pe 
profesorul şcolii că în ziua aceea nu se vor ţine orele, spre 
nespusa încântare a grupului de copii de care avea grijă. 
Marmaduke a primit o scrisoare de înştiinţare pentru aceste 
pregătiri şi s-au făcut aranjamente speciale pentru ca el şi 
Elizabeth să ajungă la timp pentru a lua parte la seara aceea 
solemnă. 

După această digresiune, ne vom întoarce la povestea 
noastră. 

Capitolul IX. 


„Acum toţi admiră, în toate felurile puternic 
aromate, 
Potenţialul cărnurilor - puiului - peştelui, 

Fiecare musafir îşi ia locul, în ordinea cea dreaptă, 
Inspiră-adânc, anticipând plăcut, 

Și aşteptând plăcerea de a mesteca de zor.” 


Heliogabaliad. 


Apartamentul spre care domnul LeQuoi a condus-o pe 
Elizabeth comunica cu holul prin uşa deasupra căreia se afla 
urna care se părea că ţine cenuşa Didonei. Camera era spațioasă 
şi bine proporţionată, dar ca şi în salon, era evidentă aceeaşi 
diversitate de gusturi şi nefinisare în execuţie, în toate 
ornamentele şi piesele de mobilier. Intre mobile, era o duzină de 
fotolii verzi de lemn, cu pernuţe din acelaşi material ca rochia lui 
Remarkable. Mesele erau deja puse şi din această cauză nu se 
putea observa lemnul din care erau făcute sau îndemânarea cu 
care fuseseră executate. Dar erau grele şi aveau dimensiuni 
mari. Pe perete era atârnată o oglindă enormă, cu ramă aurie, iar 
în şemineu ardea un foc vesel, din lemn de arțar dur sau dulce. 
Căminul a fost primul care i-a atras atenţia judecătorului care, 
când l-a văzut, a exclamat cam supărat către Richard: 

— De câte ori am interzis folosirea arţarului dulce în casa 
mea? Mă doare să văd cum sucul ăsta se pierde odată cu 
căldura. Serios, Richard, e de datoria unui proprietar de păduri la 
fel de mari ca ale mele să aibă grijă ce fel de exemplu le dă 
oamenilor săi, care deja doboară pădurea de parcă n-ar lua în 
considerare utilitate acestor comori, sau nu s-ar uita la faptul că 
întinderea lor este totuşi limitată. Dacă mai continuăm aşa, peste 
douăzeci de ani vom avea nevoie de combustibil. 

— Combustibil, pe dealurile astea, vere Duke? exclamă 
Richard batjocoritor. Combustibil! Ai putea la fel de bine să 
prezici că o să moară peştii în lacuri din lipsa apei, pentru că 
intenţionez, atunci când vine dezgheţul, să aduc unul sau două 

dintre izvoare în sat, printre buşteni. Dar nu mă înţeleg cu tine 
când vine vorba de aşa ceva, Marmaduke. 

— E de neînțeles, răspunse judecătorul cu înflăcărare, să 
condamni un obicei care face din aceste bijuterii ale pădurii, 
aceste minunate daruri ale naturii, aceste izvoare de confort şi 
bogăţie, să ia calea prăpădită a unui şemineu. Dar o să trimit în 
munţi şi chiar trebuie să fac asta, un grup care să exploreze 
depozitele de minereu, imediat cum zăpada se topeşte. 

— Cărbune, repetă Richard, cine dracu crezi că o să sape după 
cărbune, când în căutările-astea ar distruge mau mulţi copaci 
decât i-ar trebui să se încălzească un an? Pfiu! Pfui! Marmaduke, 
ar trebui să laşi asemenea acţiuni în grija mea, că eu am un simţ 
natural pentru aşa ceva. Eu am comandat focul ăsta şi este un 
foc nobil, care să încălzească sângele frumoasei mele verişoare 
Bess. 

— Motivul trebuie să-ţi fie şi scuză, Dickon, spuse judecătorul. 
Dar, domnilor, aşteptăm degeaba. Elizabeth, ia loc în capul 
mesei. Richard cred că vrea să mă scutească de corvoada de a 
tăia carnea. Văd că se aşează în faţa ta. 

— Poţi să fii sigur că aşa e, strigă Richard. Uite aici un curcan 
numai bun de tăiat şi îmi place să cred că ştiu să tai un curcan 
sau de fapt o gâscă, la fel de bine ca oricine altcineva. Domnule 
Grant, unde este domnul Grant? Vrei să binecuvântezi masa, 
domnule? Se răcesc toate. Scoate ceva de la foc pe vremea asta 
şi o să îngheţe în cinci minute. Domnule Grant, am vrea să 
rosteşti binecuvântarea. Domnul să ne facă recunoscători pentru 
ceea ce vom primi. Vino, ia loc, ia loc. Verişoară Bess, mănânci 
aripă sau piept? 

Dar Elizabeth nu-şi luase locul şi nici nu era pregătită să 
primească aripă sau piept. Privea cu ochi surâzători spre 
aranjamentul mesei şi la calitatea şi varietatea mâncărurilor. 
Ochii tatălui său i-au întâlnit în curând privirile mirate şi el spuse 
zâmbind: 

— Vezi, copila mea, ce îndatoraţi îi suntem lui Remarkable 
pentru calităţile ei de gospodină. Ne-a aranjat într-adevăr un 
ospăț pe cinste, care o să ne potolească şi gurile înfometate. 

— In regulă, spuse Remarkable. Mă bucur dacă judecătorul 
este mulţumit, dar cred că o să găsiţi că sosul este prăjit puţin 
prea bine. Am crezut că, deoarece Elizabeth vine acasă, că aş 
putea cel puţin să fac lucrurile cât mai agreabile. 

— Fiica mea este acum femeie şi este din acest moment 
stăpâna casei mele, spuse judecătorul. Ar fi bine ca toţi cei care 
locuiesc sub acoperişul meu să i se adreseze cu domnişoara 
Temple. 

— Nu mai spuneţi, exclamă Remarkable, puţin înspăimântată. 
Ei bine, cine a auzit vreodată să i se spună unei tinere 
„domnişoară”? Dacă judecătorul ar avea o soţie, nu mi-ar trece 
prin cap să-i spun altfel decât „domnişoară”, dar... 

— Pentru că nu am decât o fiică, te rog să i te adresezi ei în 
acest fel, o întrerupse Marmaduke. 

Marmaduke părea foarte supărat şi cum în asemenea 
momente avea un aer poruncitor, menajera nu îndrăzni să-şi 
rostească replica. După ce domnul Grant a intrat în cameră, tot 
grupul s-a aşezat la masă. Cum masa era pregătită după 
gusturile acelei epoci şi ţări, ne vom strădui să descriem sumar 
aranjamentele pentru acest banchet. 

Faţa de masă era făcută din damascul cel mai frumos, iar 
farfuriile şi vasele din porțelan veritabil, articole de mare lux în 
acele zile de început ale comerţului american. Cuţitele şi 
furculiţele erau din oţel lustruit foarte bine, montate în fildeş 
imaculat. Toate acestea, pe care bogăţia lui Marmaduke şi le 
permitea, nu confereau numai confort, dar erau şi foarte 
elegante. Totuşi conţinutul câtorva feluri şi felul în care acestea 
erau aranjate se datorau numai judecății lui Remarkable. In faţa 
Elizabethei fusese pus un curcan fript enorm, iar în faţa lui 
Richard unul fiert. In centrul mesei erau două creuzete grele de 
argint, înconjurate de patru feluri diferite: o tocană de veveriţe 
cenuşii, alt fel din peşte fript, al treilea din peşte fiert, iar ultimul 
era friptură de vânat. Intre aceste feluri şi curcan era, pe o parte, 
o bucată mare de friptură din carne de urs, iar pe partea cealaltă 
un picior fiert de berbecuţ delicios. Mai erau şi toate felurile de 
legume care se găseau în acel sezon şi în acea regiune, 
presărate printre diversitatea bucăţilor de carne. Cele patru 
colţuri erau garnisite cu platouri de prăjituri. Unul dintre ele 
susţinea o grămadă de forme complicate şi ciudat spiralate, 
numite „prăjituri cu nucă”. Pe altul erau grămezi dintr-o 
substanţă de culoare neagră, care, pentru că îşi primise nuanţa 
de la melasă, primise numele potrivit de „prăjitură dulce”, una 
dintre favorite în anturajul lui Remarkable. Un al treilea platou 
era plin cu bucăţi de turtă dulce, pentru a folosi limbajul 

menajerei, iar pe ultimul era o prăjitură de prune, numită astfel 
din cauza numeroaselor stafide care îşi arătau capetele negre 
dintr-un aluat care, în mod curios, avea o culoare asemănătoare. 
La fiecare colţ al mesei fuseseră puşi cârnaţi acoperiţi cu un 
lichid gros cu o culoare şi consistenţă ambigue, alternaţi cu 
bucăţi mici şi închise la culoare, dintr-o materie care nu se 
asemăna cu nimic altceva, pe care Remarkable o numea „carne 
dulce”. Lângă fiecare farfurie, care era aşezată cu fundul în sus, 
cu cuțitul şi furculita încrucişate deasupra ei cu cea mai mare 
corectitudine, era o alta, mai mică şi conţinând o plăcintă cu 
aspect pestriţ, cu felii triunghiulare de măr, tocătură, dovleac, 
afine şi cremă, aranjate în aşa fel încât să formeze un întreg. 
Carafe cu coniac, rom, gin şi vin, cu diferite urcioare de cidru, 
bere şi un vas în care sâsâia o băutură din bere îndulcită şi alcool 
- flip, erau puse oriunde se permitea amplasarea lor. In ciuda 
mărimii meselor, de-abia dacă era vreun loc în care se putea 
vedea damascul bogat al feţei de masă, aşa de îngrămădite erau 
vasele, cu sticlele, farfuriile şi castroanele aferente. Părea că se 
dorea mai mult abundența, care era obţinută în întregime cu 
sacrificiul eleganţei sau ordinii. 

Toţii musafirii, ca şi judecătorul însuşi, păreau obişnuiţi cu 
asemenea descrieri de ospeţe, pentru că fiecare a început să 
mănânce cu o poftă care promitea să onoreze gustul şi talentul 
lui Remarkable. Ceea ce făcea ca atenţia acordată acestui festin 
să fie şi mai surprinzătoare era faptul că atât germanul, cât şi 
Richard fuseseră luaţi de la alte mese pentru a-l întâlni pe 
judecător. Dar Maiorul Hartmann, atunci când îşi făcea vizitele, 
mânca şi bea fără limită, iar domnul Jones îşi propunea 
întotdeauna să participe în aceeaşi măsură, fie ce-o fi. Gazda 
părea să considere că este necesar să se scuze pentru 
înflăcărarea de care dăduse dovadă în discuţia despre lemnele 
de foc, iar când grupul se aşezase confortabil şi îşi mânuiau de 
zor cuţitele şi furculiţele, remarcă: 

— Este şocantă risipa pe care o fac coloniştii cu copacii nobili 
ai acestei ţări, domnule LeQuoi, după cum nu mă îndoiesc că aţi 
observat. Am văzut cum un bărbat tăia un pin, pentru că avea 
nevoie de material pentru un gard, iar primele crengi tăiate le-a 
rostogolit până într-o groapă, unde le-a lăsat să putrezească, 
deşi coroana ar fi făcut nişte bare la fel de bune pentru nevoile 
lui, iar trunchiul s-ar fi vândut în Philadelphia cu douăzeci de 

dolari. 

— Şi cum dracu, scuză-mă domnule Grant, îl întrerupse 
Richard, dar cum să-şi transporte bietul împeliţat buştenii până 
la piaţa din Philadelphia, mă rog? Să-i bage în buzunar, ha? Ca 
pe o mână de castane, sau o grămăjoară de boabe. Mi-ar plăcea 
să te văd mergând pe Strada Mare cu câte un buştean de pin în 
fiecare buzunar. Pfui, pfui! Vere Duke, sunt destui copaci pentru 
toţi şi mai şi rămân. Ei bine, cu greu îmi dau seama în ce direcţie 
bate vântul când sunt într-unul dintre luminişuri, aşa de deşi şi 
înalţi sunt copacii. Chiar nu mi-aş da seama, dacă n-aş vedea 
norii şi eu cunosc toate cotloanele pădurii aşa cum era ea, pe de 
rost. 

— Vai, vai, domnule, strigă Benjamin, care intrase acum şi-şi 
luase locul în spatele scaunului judecătorului, puţin într-o parte, 
ca să fie pregătit oricând pentru observaţii precum cea pe care 
tocmai o făcuse. Priviţi sus, domnule, priviţi sus. Bătrânii 
marinari spun că un drac nu face cât un marinar, decât dacă 
priveşte în sus. Cât despre busolă, ei bine, nu poţi să cârmuieşti 
atâta vreme cât nu ai nici una. Sunt sigur că nu pierd din vedere 
niciodată gabia mare, aşa cum numesc eu atenţia pe care 
domnul o acordă acoperişului, dar vedeţi, îmi potrivesc busola şi 
iau raportul şi distanţa la care se situează lucrurile, ca să-mi pot 
decide cursul, în cazul în care se înnorează sau coroanele 
copacilor ar împiedica lumina cerului. Turla catedralei Sf. Pavel, 
acum că a fost pusă perpendicular, este de mare ajutor pentru 
ca lordul Harry să cutreiere pădurile la fel cum era şi... 

— E bine, Benjamin, îl întrerupse Marmaduke, observând că 
familiaritatea majordomului o deranja pe fiica sa, dar uiţi că este 
prezentă o doamnă, iar doamnelor le place să vorbească mai 
mult ele. 

— Judecătorul spune adevărul, strigă Benjamin, scoțând unul 
dintre râsetele sale stridente, lat-o, spre exemplu, pe doamna 
Remarkable Pettibone, e de-ajuns să-i iei piedica de pe limbă şi o 
să auzi o trăncăneală mai mare decât dacă ai cădea din cauza 
vântului pe un vas corsar francez sau cam aşa ceva poate, la fel 
ca o duzină de maimuțe băgate într-o singură geantă. 

Ar fi imposibil de spus dacă gospodina ar fi adus într-adevăr o 
dovadă pentru a susţine adevărul afirmațiilor lui Benjamin, dacă 
ar fi îndrăznit, dar judecătorul îi aruncă o privire aspră şi, 
nedorind să atragă asupra ei resentimentele acestuia şi totuşi 

incapabilă de a-şi controla furia, se năpusti afară din cameră, cu 
o întoarcere a corpului care aproape că-i rupse formele firave de 
la mijloc. 

— Richard, spuse Marmaduke, observând că neplăcerea lui a 
avut efectul dorit, poţi să-mi spui ceva despre tânărul pe care din 
nefericire l-am rănit? L-am găsit pe munte, vânând în compania 
lui Ciorap-de-Piele, ca şi cum ar fi rude. Dar există o diferenţă 
evidentă între manierele lor. Tânărul se exprimă într-o limbă 
aleasă, care rar se aude pe aceste dealuri şi aceasta mă 
surprinde cu atât mai mult cu cât se îmbracă sărăcăcios şi 
urmăreşte un scop atât de meschin. Şi Monehan îl ştia. Fără 
îndoială că este un chiriaş al colibei lui Natty. Aţi remarcat 
limbajul băiatului, domnule LeQuoi? 

— Certainement, Monsieur Temple, răspunse francezul, 
conversa într-adevăr într-o engleză excelentă. 

— Băiatul nu este un miracol, exclamă Richard. Am cunoscut 
copii care au fost trimişi la şcoală devreme şi vorbeau mult mai 
bine înainte de a împlini doisprezece ani. Ca Zared Coe, fiul 
bătrânului Nehemiah, primul care s-a stabilit în lunca îndiguită cu 
zăgazul în formă de coif. Ştia să scrie aproape la fel de bine. La 
paişpe ani avea o mâna la fel de mare ca a mea. Deşi este 
adevărat că l-am ajutat puţin, îi predam seara. Dar domnul 
acesta cu vânătoarea ar trebui pus în butuci, dacă ar fi să mai 
pună mâna vreodată pe vreun frâu. N-am mai văzut pe nimeni 
care să se poarte atât de stângaci cu caii. Cred că n-a mai 
condus decât boi în toată viaţa lui. 

— Cred că aici îl nedreptăţeşti pe băiat, Dickon, spuse 
judecătorul. Este foarte discret în momentele critice, nu crezi, 
Bess? 

Intrebarea lui nu avea nimic care să provoace roşeala 
obrajilor, dar Elizabeth tresări din reveria în care căzuse şi în 
timp ce răspundea, fruntea ei se înroşi: 

— Mie, dragă domnule, mi s-a părut extrem de îndemânatic şi 
prompt şi curajos. Dar probabil că vărul Richard va spune că sunt 
la fel de ignorantă ca şi domnul acela însuşi. 

— Domnule, repetă Richard. Numeşti asemenea băieţi 
„domni” la şcoală, Elizabeth? 

— Orice bărbat care ştie să trateze o femeie cu respect şi 
consideraţie este un domn, răspunse tânăra prompt şi cu o 
atitudine superioară. 

— Numai că nu a ezitat să apară în faţa moştenitoarei în 
cămaşă, strigă Richard, făcându-i cu ochiul domnului LeQuoi, 
care l-a rândul lui şi-a închis jucăuş unul dintre ochi, în timp ce 
pe celălalt l-a învârtit spre tânăra fată, cu o expresie de simpatie. 

— Ei bine, ei bine, mie nu mi s-a părut a fi un domn. Trebuie 
să spun, totuşi, în favoarea băiatului că apasă bine pe trăgaci şi 
are o ţintă bună. Se pricepe să împuşte o căprioară, nu-i aşa, 
Marmaduke? 

— Richart! spuse Maiorul Hartmann, întorcându-şi chipul grav 
spre domnul căruia i se adresa cu seriozitate. Păiatul este pun. 
Ţi-a salvat viaţa şi viaţa mea şi viaţa reverendului Grand şi viaţa 
francezului. Şi Richart, el n-o să vrea niciodată să doarmă sub 
acoperişul banal de ţiglă pe care Fritz Martmann îl are deasupra 
capului său. 

— Bine, bine, cum poftiţi, venerabile domn, răspunse domnul 
Jones, străduindu-se să pară indiferent, ia-l în cabana ta de 
piatră, dacă vrei, domnule maior. Sunt sigur că băiatul n-a dormit 
niciodată în ceva mai bun decât într-un bordei de scoarță în viaţa 
lui, decât dacă o fi fost vreo cabană ca a lui Ciorap-de-Piele. 
Prevăd că o să-l strici în curând, toată lumea a văzut ce mândru 
a devenit aşa de repede, doar pentru că a stat la botul cailor mei 
când eu îi întorceam în drum. 

— Nu, nu, bătrâne prieten, strigă Marmaduke. Va fi datoria 
mea să am grijă în vreun fel de băiat. Am şi eu o datorie faţă de 
ei, în afară de serviciul pe care l-a făcut prietenilor mei. Şi totuşi, 
cred că o să am de furcă dacă vreau să-i fac să-mi accepte 
serviciile. Bess, cred că a arătat vădit că dezagreează 
propunerea mea de a locui între aceşti pereţi toată viaţa. 

— Cu adevărat, dragă domnule, spuse Elizabeth, proiectându- 
şi în afară buza inferioară, bine făcută. Nu l-am studiat pe acel 
domn atât de bine încât să-i citesc trăirile pe chip. Am crezut că, 
în mod firesc, are dureri din cauza rănii şi mi-a fost milă de el din 
cauza aceasta, dar... şi în timp ce vorbea îşi îndreptă ochii, cu o 
curiozitate mascată, spre maior. 

— Cred, domnule, că Benjamin vă poate spune câte ceva 
despre el. Nu se poate să fi fost în sat fără ca Benjamin să nu-l fi 
văzut mai des. 

— A, l-am mai văzut pe băiat înainte, spuse Benjamin, care nu 
avea nevoie de prea multă încurajare pentru a vorbi. Îl urmează 
îndeaproape pe Natty Bumppo, prin munţi după căprioare, ca o 

barcă olandeză de transport tractată de şalupă Albany. Duce şi o 
puşcă bună de asemenea, Ciorap-de-Piele a zis şi eu l-am putut 
auzi, în faţa focului din barul lui Betty Hollister şi asta, nu mai 
târziu de noaptea de marţi, că cel mai tânăr era în mod sigur 
moartea animalelor sălbatice. Dacă e adevărat că poate să 
împuşte pisica sălbatică pe care am auzit-o gemând pe malul 
lacului, de când marile înghețuri şi zăpezile adânci au gonit 
căprioarele în turme, atunci ar face un lucru bun. Pisica voastră 
sălbatică este un tovarăş de punte rău şi ar trebui obligată să nu 
navigheze pe potecile creştinilor. 

— Locuieşte în cabana lui Bumppo? întrebă Marmaduke cu 
interes. 

— Obraz lângă obraz, miercuri vor fi trei săptămâni de când a 
apărut prima dată în compania lui Ciorap-de-Piele. Capturaseră 
un lup împreună şi i-au adus scalpul pentru a primi recompensa. 
Domnul acesta Bump se pricepe foarte bine să taie un scalp. Şi 
sunt unii, aici în sat, care spun că a învăţat meserie exersând pe 
creştini. Dacă zicala este adevărată şi eu am dominat ţărmul 
acesta, aşa cum renumele dumneavoastră o face, ei bine, vedeţi, 
l-aş pedepsi pentru asta. Am văzut un ţăruş foarte bun de-a 
lungul butucilor şi pentru aşa ceva pot să potrivesc unul singur şi 
să-l şi folosesc, ca s-o fac mai bine. 

— Nu trebuie să dai crezare poveştilor prosteşti ale lui Natty, 
el care are un fel de drept natural de a-şi câştiga existenţa în 
munţii ăştia. Şi dacă leneşii din sat hotărăsc singuri să-l 
enerveze, aşa cum fac uneori pungaşii ăştia recunoscuţi, o să 
vadă că este protejat de braţul puternic al legii. 

— Buşca e mai pună decât legea, spuse Maiorul sentenţios. 

— Aşa e cu puşca lui, exclamă Richard pocnindu-şi degetele. 
Ben are dreptate, iar eu... Şi se opri la auzul unui clopotel 
obişnuit de barcă, care fusese ridicat la rangul de foişor al 
academiei, care anunţa acum, prin clinchetul său continuu, că 
sosise ora serviciului pregătit. 

— Pentru aceasta şi orice altă dovadă a bunătăţii sale. lertaţi- 
mă, domnule Grant, vreţi să aduceţi dumneavoastră mulţumirile? 
E timpul să mergem, pentru că suntem singurii episcopalieni din 
vecinătate, adică eu şi Benjamin şi Elizabeth. Corciturile ca 
Marmaduke le socotesc la fel de rele ca ereticii. 

Preotul se ridică şi oficie serviciul cu umilinţă şi fervoare, iar 
întregul grup s-a pregătit imediat pentru a merge la biserică, sau 

mai degrabă la academie. 

Capitolul X. 


„Chemând toţii păcătoşii să se roage, 
Clopotul bătu îndelung, aşa de tare şi profund.” 


Scotts Burgher. 


În timp ce Richard şi Monsieur LeQuoi, însoţiţi de Benjamin, au 
înaintat spre academie pe o potecă făcută prin zăpadă, 
judecătorul, fiica lui, preotul şi Maiorul au urmat o cale mai 
ocolită pe străzile satului, care ducea în acelaşi loc. 

Luna se înălţase, iar globul său trimitea un şuvoi de lumină 
asupra contururilor întunecate ale pinilor, care încoronau munţii 
estici. Pentru anumite climate, cerul ar fi fost considerat destul 
de limpede şi lucios pentru amiază. Stelele străluceau pe boltă, 
ca ultimele sclipiri ale unui foc îndepărtat, atât de tare le ştirbea 
din strălucire iradierea copleşitoare a atmosferei. Razele selene 
loveau suprafaţa albă a apei şi câmpurilor, trimițând în văzduh 
reflecţii ale unei lumini a cărei strălucire era îmbogăţită de 
culoarea imaculată a nămeţilor imenşi de zăpadă care acopereau 
pământul. 

Elizabeth a început să citească semnele, dintre care unul 
aproape că apărea deasupra fiecărei uşi. In timp ce sania se 
mişca sigur şi în ritm uşor de-a lungul străzii principale. La 
fiecare pas făcut, privirea ei întâlnea nu numai denumirea unor 
noi ocupaţii, dar şi nume care îi erau străine. Până şi casele 
păreau schimbate. Una era altfel din cauza unei adăugiri, alta 
fusese vopsită, alta fusese ridicată pe terenul unei vechi 
cunoştinţe, care fusese alungată de pe pământ aproape la fel de 
repede ca atunci când îşi făcuse apariţia aici. Din toate însă, 
ieşeau locatarii lor, care în mod invariabil, îşi urmau drumul către 
locul în care se anunţase că se va ţine prezentarea, conform 
gustului comun al lui Richard şi Benjamin. 

După ce a privit aceste clădiri avantajate puţin de lumina 
puternică, dar delicată a lunii, eroina noastră îşi întoarse privirea 
pentru a analiza chipurile diferite ale oamenilor care treceau, în 
căutarea vreunei figuri cunoscute. Dar toţi păreau la fel, înfofoliţi 
în pelerine, glugi, haine sau blănuri, alunecând pe potecile 

înguste în zăpadă, care duceau sub case ascunse pe jumătate de 
nămetele care fusese aruncat în părţi atunci când se săpase 
poteca adâncă pe care mergeau cu greu. O dată sau de două ori 
i s-a părut că îşi amintea o anumită statură sau mersul cuiva, dar 
persoana în cauză dispărea imediat în spatele uneia dintre 
grămezile acelea enorme de lemn care se găsea în faţa fiecărei 
uşi. Mai recunoştea câte o figură sau statură pe care ştia numai 
când oamenii treceau de pe strada principală pe o alta cu care se 
intersecta în unghi drept şi care ducea direct la locul de întâlnire. 

Clădirea era în unul dintre colţurile cele mai importante ale 
satului şi era una dintre cele mai frecventate case, judecând 
după intrarea bătătorită şi după semnul care se legăna cu un fel 
de sunet jalnic în rafalele care măturau din când în când 
suprafaţa lacului. Clădirea nu avea decât un singur etaj, dar 
ferestrele din acoperiş, vopseaua, obloanele de la ferestre şi 
focul vesel care se vedea strălucind prin uşa deschisă, îi dădea 
un aer de confort pe care puţini dintre vecinii săi îl aveau. 
Semnul era suspendat de un stâlp obişnuit de cârciumă şi avea 
reprezentată figura unui călăreț înarmat cu sabie şi pistoale, care 
purta o căciulă din piele de urs, încălecat năvalnic pe un animal 
fioros, în lumina lunii, aceste detalii au putut fi observate uşor, la 
fel ca şi un rând de scris cam neciteţ în vopsea neagră, dar pe 
care Elizabeth, pentru care era ceva familiar, l-a citit cu uşurinţă 
- „Dragonul neînfricat”. 

Pe când sania trecea, un bărbat şi o femeie ieşeau pe uşa 
acestei case. Primul se deplasa cu un pas ţeapăn, milităresc, 
accentuat în mare măsură de şchiopătarea unui picior, dar 
femeia mergea înainte cu nişte paşi şi cu aerul că nu părea să ia 
în considerare prea mult ceea ce va întâlni în calea sa. Lumina 
lunii cădea direct asupra chipului său plin, lat şi roşu, arătându-i 
trăsăturile masculine, sub batjocora unei căciuli încreţite, care 
trebuia să îmblânzească liniile unui chip care nu era în nici un 
caz delicat. In vârful capului, în aşa fel încât să nu-i umbrească 
deloc faţa, avea o bonetă mică de mătase neagră, cu o linie 
formală. Primind razele lunii din partea de est, faţa sa semăna 
puţin cu un soare care răsare de la vest. Inaintă cu paşi 
bărbăteşti, pentru a opri sania. lar pentru că judecătorul l-a 
îndemnat pe tizul regelui grec, care ţinea frâiele pentru a-şi 
cerceta calul, cele două grupuri s-au apropiat repede. 

— Noroc la toată lumea şi bun venit acasă, dom' judecător, 

strigă femeia cu un accent irlandez puternic. Şi pentru mine 
sunteţi întotdeauna bineveniţi, în mod sigur. Uite-o şi pe 
domnişoara Lizzie şi ce femeie pe cinste a devenit. Ce dureri de 
inimă le-ar mai da tinerilor dacă ar fi vreun regiment în oraş. O, 
dar e păcat să vorbim de asemenea vanităţi când clopoţelul ne 
cheamă la întâlnire, aşa cum o să ne cheme pe nepregătite într-o 
zi, când ne aşteptăm mai puţin. Bună seara, dom Maior. Să fac 
un bol de grog cald cu gin, sau o să rămâi în casa mare în Ajunul 
Crăciunului, iar în prima zi a anului te întorci acolo? 

— Mă bucur să vă văd, doamnă Hollister, răspunse Elizabeth. 
De când am ieşit pe uşa casei am tot încercat să găsesc o faţă 
cunoscută, dar nu l-am văzut decât pe al tău. Casa ta, de 
asemenea, este neschimbată, în timp ce toate celelalte sunt atât 
de schimbate încât, dacă nu le-aş şti după locurile unde sunt 
construite, mi-ar fi total străine. Văd că mai ai încă semnul cu 
căprioara, pe care l-am văzut pe vărul Richard pictându-l, chiar şi 
cu numele din partea de jos, din cauza căruia îmi aduc aminte că 
aţi avut neînţelegeri. 

— Numele e „Dragonul neînfricat”, nu-i aşa? Şi ce nume ar 
putea să poarte, dacă acesta e singurul după care e cunoscut, 
cum poate să-ţi spună şi soţul meu, căpitanul, care-i aici. A fost o 
plăcere să-l aşteptăm şi am avut cea mai mare nevoie de el. O, 
dar a avut un sfârşit neaşteptat. Dar să sperăm că el poate fi 
justificat de cauza sa. Şi părintele Grant nu ar putea să nege aşa 
ceva. Da, da, domnul vroia să-l vopsească şi noi ne-am gândit că 
ar fi bine dacă i-am pune faţa acolo sus, el care a împărţit cu noi 
şi binele şi răul de atâtea ori. Ochii nu sunt la fel de mari sau de 
fioroşi ca cei ai căpitanului însuşi, dar perciunii şi căciula sunt 
exact la fel. Bine, bine, nu vă mai ţin în frig să vorbim, dar o să 
vă vizitez mâine, după slujbă, să vă întreb ce mai faceţi. Este 
datoria noastră sfântă să profităm cât mai mult de prezent şi să 
mergem la casa care este deschisă pentru toţi. Aşa că 
Dumnezeu să vă binecuvânteze şi să vă ferească de rău. Să fac 
ginul în seara asta, dom maior, sau nu? 

La această întrebare, germanul răspunse afirmativ, cu emfază. 
Şi după un schimb de câteva cuvinte între soţul gazdei cu chipul 
aprins şi judecător, sania plecă mai departe. Ajunse în curând la 
uşa academiei, unde grupul a coborât şi a intrat în clădire. 

Intre timp, domnul Jones şi cei doi însoțitori ai săi, având de 
parcurs un drum mult mai scurt, sosiseră la locul stabilit cu 

câteva minute înainte de grupul din sanie. In loc să se repeadă în 
cameră pentru ca să se bucure de uimirea coloniştilor, Richard 
şi-a pus fiecare mână în buzunarele paltonului şi începu să se 
plimbe prin faţa academiei, ca o persoană pentru care 
ceremoniile erau ceva familiar. 

Sătenii au intrat pe rând în clădire, cu o gravitate şi bună- 
cuviinţă pe care nimic nu le putea afecta în asemenea ocazii, dar 
şi cu o grabă care părea să fie puţin îmboldită de curiozitate. Cei 
care au venit din ţările vecine au pierdut puţină vreme 
acoperindu-şi caii cu nişte pături alb cu albastru, înainte de a-şi 
satisface dorinţa de a vedea interiorul casei. Richard s-a apropiat 
de cei mai mulţi dintre aceşti oameni şi i-a întrebat de sănătatea 
şi starea în care se găseau familiile lor. Uşurinţa cu care el le-a 
rostit numele, până şi pe cele ale copiilor lor, arăta cât de bine îi 
cunoştea, pe ei şi pe familiile lor, iar răspunsurile pe care le-a 
primit au arătat că era simpatizat de toţi aceştia. 

In cele din urmă, unul dintre pietoni şi el din sat, s-a oprit de 
asemenea şi a fixat o privire gravă asupra unui edificiu nou de 
cărămidă, care, înălțându-se, arunca o umbră prelungă asupra 
câmpurilor de zăpadă, iar razele lunii pline gradau frumos jocul 
de lumini şi umbre. In faţa academiei era o bucată de teren liber, 
care se dorea a fi o piaţă publică. Pe partea cealaltă, în faţa 
domnului Jones, se ridica biserica Sf. Pavel, încă neterminată. 
Acest edificiu fusese construit în timpul verii precedente, cu 
ajutorul a ceea ce se numea cotizaţie, deşi toţi banii sau aproape 
toţi, veneau din buzunarul moşierului. Fusese construită cu 
convingerea certă că era nevoie de un loc de venerare mai 
potrivit decât „sala lungă a academiei”, iar înţelegerea tacită era 
aceea că, după terminarea construcţiei, decizia legată de 
denumirea ei va rămâne la latitudinea oamenilor. Deşi în mod 
deschis nu s-a spus decât foarte puţin despre acest subiect, 
câţiva dintre sectanţi au aşteptat cu mult entuziasm luarea 
acestei decizii. Dacă judecătorul Temple ar fi susţinut în mod 
special cauza vreunei secte, problema ar fi fost rezolvată 
imediat, pentru că el avea o influenţă prea mare pentru ca 
cineva să i se opună. Dar el a refuzat să se implice în această 
discuţie, privându-l, cu delicateţe, chiar şi pe Richard de 
avantajul pe care l-ar fi primit prin susţinerea lui. Acesta îi 
asigurase în secret pe proprii săi diocezi că atât clădirea, cât şi 
congregația vor aparţine în mod sigur Bisericii Protestante 

Episcopale. Dar, când judecătorul şi-a afirmat cu hotărâre 
neutralitatea, domnul Jones şi-a dat seama că avea de convins o 
mulţime de oameni încăpăţânaţi. Prima lui măsură a fost aceea 
de a merge printre ei şi de a le vorbi despre rațiune, pentru a-i 
convinge de superioritatea modului lui de a gândi. L-au ascultat 
cu toţii cu răbdare şi nici unul dintre ei nu a rostit un cuvânt ca 
replică la ceea ce spusese el, iar Richard a crezut, când 
terminase de străbătut întreaga colonie, că decizia fusese luată 
în favoarea lui. Richard dorea să bată fierul cât e cald, aşa că, 
prin intermediul ziarului, a convocat o întâlnire în vederea 
stabilirii acestei probleme prin vot imediat. Nu a venit nici un 
suflet, iar Richard şi-a petrecut una dintre cele mai neliniştite 
după-amiezi pe care o avusese vreodată, purtând discuţii inutile 
cu doamna Hollister, care susţinea cu fermitate că Biserica 
Metodistă (căreia îi aparţinea), era cea mai în măsură şi merita 
să intre în posesia noului templu. Richard şi-a dat seama de data 
aceasta că fusese prea optimist şi greşise la fel ca cei care sunt 
ignoranţi în relaţiile lor cu asemenea oameni precauţi şi vicleni. 
Şi-a luat şi el însuşi o atitudine înşelătoare, pe cât de bine putea 
şi înainta pas cu pas spre atingerea scopurilor sale. 

Datoria de a ridica clădirea fusese transferată în mod unanim 
asupra domnului Jones şi Hiram Doolittle. Construiseră împreună 
şi conacul, academia şi închisoarea şi numai ei se pricepeau să 
ridice şi să proiecteze o asemenea structură care era necesară 
acum. De la început, arhitecţii cu pricina au făcut o împărţire 
egală a sarcinilor. Primul a primit îndatorirea de a realiza toate 
planurile, iar cel din urmă să supravegheze execuţia propriu-zisă. 
Profitând de avantajul pe care îl avea, Richard a hotărât în secret 
că ferestrele ar trebui să aibă o arcă romană, acesta fiind primul 
pas bun în vederea îndeplinirii dorințelor sale. Clădirea se 
construia din cărămidă şi aceasta i-a permis să îşi ţină ascunsă 
hotărârea până în momentul în care ramele trebuiau adăugate. 
Atunci, într-adevăr era momentul să facă ceva. l-a comunicat cu 
precauţie lui Hiram care erau dorinţele sale şi, în acest scop, fără 
a se consulta deloc cu partea spirituală a acestui proiect, a făcut 
presiuni cu blândeţe, motivând că era în beneficiul frumuseţii 
arhitectonice. Hiram l-a ascultat cu răbdare şi fără să-l 
contrazică, dar Richard tot n-a reuşit să descopere părerile 
asistentului său asupra acestui subiect interesant. Cum dreptul 
de a face planurile era, după cuviinţă, delegat domnului Jones, 

nu a fost verbalizată nici un fel de obiecţie. Dar în timpul 
execuţiei, au apărut nenumărate greutăţi neaşteptate. La 
început a fost lipsa de material potrivit, din care să se execute 
ramele. Dar Richard a expediat această obiecţie, trasând dintr-o 
dată o linie cu creionul de-a lungul a două picioare din lungimea 
lor. Apoi a venit vorba de preţul lor, dar Richard i-a reamintit lui 
Hiram că vărul lui plătea totul şi că el gestiona cheltuielile. 
Această ultimă intimidare a valorat foarte mult şi după o opoziţie 
tăcută şi îndelungată, dar care nu a dat rezultatele aşteptate, s-a 
obţinut îngăduinţa ca lucrările să înceapă după planul original. 

Următoarea greutate a apărut la construirea turlei pe care 
Richard o modelase după una dintre clopotniţele mai mici ce 
împodobesc marea catedrală londoneză. Este adevărat că 
imitaţia a ieşit cam jalnic, pentru că proporţiile fuseseră prea 
puţin studiate, dar după mai multe greutăţi, domnul Jones a avut 
satisfacția de a vedea ridicat un obiect care semăna izbitor, ca 
formă, cu o sticluţă pentru oţet. De data aceasta a avut de 
înfruntat mai puţină opoziţie decât în cazul ferestrelor, pentru că 
tuturor coloniştilor le plăceau noutăţile, iar turla lor era fără 
precedent. 

Cu aceasta au încetat şi lucrările pentru acel anotimp şi urmau 
mai multe deliberări în vederea luării unor hotărâri legate de 
interior. Richard ştia aceasta foarte bine şi şi-a dat arama pe faţă 
când a venit cu propunerea unui pupitru şi a unui spaţiu în jurul 
altarului, rezervat preotului şi coriştilor, pentru că acestea erau 
aranjamente pe care le concepuse el însuşi, fără a exista în vreo 
altă biserică din ţară. Totuşi, bazându-se pe avantajele pe care le 
obținuse deja, el a conceput un stil îndrăzneţ pentru Sf. Pavel, a 
fost destul de prudent pentru a a-şi da acordul, chiar dacă nu 
dorea aşa ceva, de a-i da bisericii acest nume, făcând totuşi o 
mică adăugare şi denumind-o Noua biserică „Sf. Pavel”, simțind 
mai puţină aversiune faţă de numele împrumutat de la catedrala 
engleză, decât de la sfânt. 

Pietonul despre care am spus deja că se oprise pentru a 
contempla acest edificiu, nu era altul decât bărbatul atât de des 
numit domnul sau Squire Doolittle. Avea o siluetă mai degrabă 
înaltă şi sfrijită, cu trăsături ascuţite, iar chipul său exprima 
bună-cuviinţă formală amestecată cu o viclenie josnică. Richard 
s-a apropiat de el, urmat de Monsieur LeQuoi şi de majordom. 

— Bună seara, domnule, spuse Richard plecându-şi capul, dar 

fără să-şi scoată mâinile din buzunare. 

— Bună seara, domnule, spuse şi Hiram, întorcându-şi corpul 
ca să-şi poată întoarce şi capul. 

— E o noapte rece, domnule Doolittle, o noapte rece, 
domnule. 

— Cam rece, e un anotimp cam urât. 

— Ce, te uiţi la biserica noastră, nu-i aşa? Arată bine în lumina 
lunii. Vezi cum luceşte şi tabla de pe cupolă? lţi garantez că 
domul celeilalte catedrale Sf. Pavel nu străluceşte niciodată aşa, 
din cauza ceţei din Londra. 

— Arată bine casa aceasta de rugăciune, răspunse Hiram. Şi 
cred că musiu Ler Quow şi domnul Penguillan vor fi de acord. 

— Siguramente, exclamă domnul LeQuoi cu complezenţă. Este 
foarte frumos. 

— Am ştiut eu că musiu o să spună asta. Ultima melasă pe 
care am avut-o a fost foarte bună. Nu se întâmplă să mai ai 
puţină la îndemână? 

— A, da, domnule, răspunse Monsieur LeQuoi, ridicând puţin 
din umeri, cu o grimasă glumeaţă pe chip. Mai este. Mă bucur 
forte tare că vă place. Sper că doamna Doolittle stă bine cu 
sănătatea. 

— Destul de bine cât să se agite tot timpul, spuse Hiram. 
Domnul nu a terminat încă planurile pentru interiorul casei de 
rugăciuni? 

— Nu, nu, nu, spuse Richard repede, dar făcând o pauză 
destul de mare între fiecare negaţie. E nevoie de multă gândire. 
Avem mult loc de umplut şi mă tem că nu vom şti să-l împărţim 
cât mai avantajos. O să fie mult loc liber în jurul amvonului, pe 
care nu vreau să-l pun lângă perete, ca ghereta unei santinele 
lipită pe laterala unui fort. 

— Regula spune că trebuie să pui baraca diaconului sub 
amvon, spuse Hiram şi apoi, de parcă se aventurase prea mult, 
adăugă: dar sunt diferite obiceiuri în ţări diferite. 

— Asta aşa e, strigă Benjamin. Acum, străbătând coasta 
Spaniei şi Portugaliei, poţi să vezi câte o mănăstire ridicată pe 
fiecare promontoriu, cu mai multe turle şi console, ca nişte 
giruete în formă de câine şi alte sfârleze de vânt, mai multe 
decât ai putea să găseşti pe o goeletă cu trei catarge. Dacă se 
întâmplă să ai nevoie de ceva pentru vreo biserică, la urma 
urmei Anglia e ţara în care trebuie să te duci după modele şi alte 

lucruri la modă. Cât despre Sf. Pavel, deşi nu am văzut-o 
niciodată, pentru că e drum lung până în oraş de la strada 
Radeliff şi din port, totuşi toată lumea ştie că e cel mai măreț 
lucru din lume acum. Nu cred decât că biserica asta de colo este 
pentru cealaltă cum e un cetaceu pe lângă o balenă şi nu e decât 
o mică diferenţă de mărime. Musiu Ler Quaw, care e aici, a mai 
fost şi în ţări străine. Şi chiar dacă nu e la fel ca atunci când ar fi 
fost acasă, trebuie să fi văzut nişte biserici şi în Franţa şi poate 
să-şi facă o vagă idee despre cum trebuie să fie o biserică. Şi 
acum îl întreb de-a dreptul pe musiu dacă nu e un lucru deştept, 
vorbind în general. 

— Este foarte potrivit împrejurărilor, spuse francezul. E făcută 
cu multă judecată, dar ei au construit, cum îi spuneţi, ah, a..., 
a..., la grande cathedrale, marea biserică, într-o ţară catolică. Sf. 
Pavel din Londra este foarte frumoasă, foarte belle, foarte 
grande, cum spuneţi voi, mare. Dar Monsieur, pardonnezmoi, dar 
nu valorează la fel de mult ca Notre Dame. 

— A, musiu, ce spuneţi? Sf. Pavel nu valorează nici o para? 
Poate credeţi şi că „Alteța sa Billy” nu este un vapor la fel de bun 
ca „Billy de Paris”? Dar ar fi pus pe fugă două vapoare ca alea în 
orice zi şi pe orice vreme. 

Cum Benjamin căpătase o atitudine foarte amenințătoare, 
ridicând un braţ la capătul căruia apărea un pumn mare cât 
jumătate din capul Monsieur-ului LeQuoi, Richard a crezut de 
cuviinţă că este timpul să-şi manifeste autoritatea. 

— Taci, Benjamin, taci, spuse el. Nici unul dintre voi nu-l 
înţelege pe Monsieur Le Quoi şi vă pierdeţi controlul. Dar iată că 
vine domnul Grant şi o să înceapă slujba. Hai să intrăm. 

Francezul, care a primit replica lui Benjamin cu o bună- 
dispoziţie de om bine crescut, care nu ar fi arătat altceva decât 
milă pentru ignoranţa celuilalt, îşi dădu acordul printr-o 
plecăciune şi îşi urmă însoţitorul. 

Hiram şi majordomul mergeau în spate, cel din urmă 
bombănind în timp ce intra în clădire: 

— Dacă e adevărat că regele Franţei ar avea o casă în care să 
locuiască şi care să se compare cu Sf. Pavel, le-aş mai suporta 
flecăreala. Nici un muritor de rând nu poate îndura să audă un 
francez cum ponegreşte o biserică engleză în felul ăsta. Ei bine, 
domnule Doolittle, am fost la patronarea a două dintre ele, foarte 
bine construite, confortabile, cu rândunele fixe, cu canonade 

după moda nouă. Aşa că, dacă ar fi avut numai englezi la bord, 
s-ar fi luptat şi cu dracu. 
Rostind aceste cuvinte prevestitoare, Benjamin intră în 
biserică. 

Capitolul XI. 


„Nebunii ce-au venit să zeflemisească, au mai 
rămas ca să se roage.” 


Goldsmith. 


În ciuda eforturilor reunite ale lui Richard şi Benjamin, „sala 
cea lungă” nu era decât un templu fără prea mari pretenţii. 
Băncile erau făcute într-un stil grosolan, fără să se fi avut în 
vedere altceva decât utilitatea lor şi erau aranjate în rânduri 
pentru a primi congregația, în timp ce o gheretă grosolană 
fusese pusă lângă perete, chiar la jumătatea lungimii 
apartamentului, ca o scuză pentru lipsa amvonului. În faţa 
acestuia era ceva ca un fel de pupitru, iar o masă mică de 
mahon adusă de la conac, acoperită cu o faţă de damasc 
imaculată, stătea puţin într-o parte, în drumul spre altar. În 
fiecare fisură care apăruse în lemnăria verde şi cioplită în grabă 
cu care se făcuse atât clădirea, cât şi mobila erau băgate crengi 
de pin şi cucută, iar de-a lungul părţilor maronii ale pereţilor 
acoperiţi cu zgârieturi erau ghirlande şi simboluri nenumărate. 
Cum sala era luminată numai de vreo zece sau douăzeci de 
lumânări amărâte, iar ferestrele nu aveau obloane, locul ar fi fost 
în mod normal prea trist şi lipsit de viaţă pentru a sărbători 
Ajunul Crăciunului. Totuşi, focurile mari care trosneau la fiecare 
capăt al sălii, dădeau scenei o doză de veselie, aruncând din 
când în când lumina vreunei flăcări asupra şiragului de crengi şi 
chipuri. 

Bărbaţii şi femeile erau despărțiți de o zonă din centrul 
camerei, chiar în faţa amvonului. Acest spaţiu se desfăşura între 
câteva bănci, care erau ocupate de personajele cele mai 
importante din sat şi de vecinii lor. Această diferenţiere era mai 
degrabă o concesie nejustificată făcută de populaţia mai săracă 
şi mai puţin rafinată, decât un drept cerut de cei mai norocoşi. 
Una dintre bănci era ocupată de grupul judecătorului Temple, 
inclusiv fiica sa şi cu excepţia doctorului Todd, nimeni altcineva 
nu a dorit să atragă asupra sa învinuiri de mândrie, ocupând 

ceea ce era considerat locul de vază al templului. 

Richard ocupă un scaun din spatele unei alte mese, 
îndeplinind datoria de funcţionar, iar Benjamin, după ce a pus 
mai mulţi butuci pe foc, s-a postat în apropiere, gata pentru orice 
acţiune care necesita cooperare. 

O încercare de a descrie această congregaţie ar fi mult peste 
puterile noastre, pentru că îmbrăcămintea era la fel de variată ca 
şi oamenii. Fiecare femeie purta câte un articol mai rafinat, 
probabil o relicvă a altor zile, „asortat” la vestimentația 
necizelată care predomina în regiunea acestor păduri. Una purta 
mătase decolorată, care îmbrăcase cel puţin trei generaţii, peste 
nişte ciorapi negri, ordinari. Alta, un şal în culori la fel de 
numeroase ca ale curcubeului, peste o rochie care îi venea 
ciudat, din „material de damă” maroniu şi grosolan. 

Pe scurt, fiecare purta nişte articole preferate şi atât femeile, 

cât şi bărbaţii erau îmbrăcaţi în cele mai bune haine. 
Pentru toţi, materialele neprelucrate, fabricate în propriile lor 
case erau de bază. Un bărbat a venit îmbrăcat în hainele unei 
companii de voluntari de artilerie al cărui membru fusese în 
„ţările de jos”, din simplul motiv că era cel mai bun costum pe 
care îl avea. Alţii câţiva, mai ales dintre bărbaţii tineri, purtau 
pantaloni din pânză albastră, garnisită cu roşu pe partea încreţită 
a echipamentului „Infanteriei Uşoare Templeton”, din vanitatea 
de a fi văzuţi în „haine cumpărate”. Mai era şi un bărbat 
îmbrăcat într-o „redingotă de puşcaş”, cu faldurile şi tivurile de 
un alb impecabil, trimițând parcă săgeți de gheaţă în inimă cu 
aerul său rece, deşi haina maronie făcută în casă, ascunsă 
dedesubt, păstra prin grosimea ei un nivel suficient de căldură. 

Si toţi aveau aceeaşi expresie întipărită pe chip, mai ales în 
rândul părţii de congregaţie care nu se bucura de avantajele 
celor mai bogaţi. Toţi aveau o piele pământie, care nu însemna 
nimic altceva decât expunere îndelungată la soare şi acelaşi aer 
de mare decenţă şi atenţie, amestecat în general cu o expresie 
de viclenie, iar în acest moment, cu o mare curiozitate vie. Din 
când în când se mai putea vedea în rândul congregaţiei şi câte o 
faţă sau rochie care se deosebea cu totul de descrierea pe care 
am făcut-o. Dacă avea chipul însemnat de urmele vărsatului, sau 
înroşit, cu jartiere sau o haină care venea bine pe corpul 
purtătorului, era în mod sigur un emigrant englez care îşi 
îndreptase paşii către această margine de glob. Dacă avea 

trăsăturile dure, fără culoare cu pomeţii înalţi, era un nativ 
scoţian, care se găsea în aceeaşi situaţie. 

Bărbatul scund, cu ochi negri şi cu înfăţişarea oacheşă a 
spaniolilor, care se ridica mereu pentru a face loc frumoaselor 
oraşului ca să intre, era fiul lui Erin, care îşi părăsise în ultima 
vreme grupul pentru a deveni vânzător de produse de papetărie 
în Templeton. Pe scurt, jumătate din naţiunile Europei de Nord 
aveau reprezentanţi în această adunare, deşi toţi se asemănau 
foarte mult ca înfăţişare şi îmbrăcăminte americanilor, cu 
excepţia englezului. Acesta, într-adevăr, nu numai că preferase 
obiceiurile din ţara sa în materie de îmbrăcăminte şi condiţii de 
viaţă, dar de obicei îşi băga plugul printre buşteni la fel cum 
făcuse înainte pe câmpiile din Norfolk, până când o experienţă 
care l-a costat scump l-a învăţat preţioasa lecţie că un popor 
inteligent ştia ce este mai bine pentru pământurile sale decât un 
observator întâmplător, sau un vizitator care poate că avea prea 
multe prejudecăţi pentru a compara, sau poate era chiar prea 
trufaş pentru a învăţa. 

Elizabeth descoperi în curând că împărțea atenţia congregaţiei 
cu domnul Grant. Din timiditate nu a putut observa în voie 
înfăţişarea persoanelor pe care le-am descris şi s-a limitat la 
câteva priviri furate. Dar, pe măsură ce bătăile din picior se 
auzeau tot mai rar pe podea şi chiar şi tusetele încetau, la fel ca 
şi celelalte mici manifestări ale unei congregaţii care se 
pregăteşte să acorde o atenţie respectuoasă, a simţit imboldul 
de a privi în jurul ei. Treptat, toate zgomotele s-au potolit, până 
când tusetele înfundate arătau că este necesar să se evite 
manifestările izolate, iar liniştea cea mai profundă a pus 
stăpânire pe apartament. Nu se mai auzeau decât trosnetele 
focului care răspândea lumină şi feţele şi ochii tuturor s-au întors 
spre preot, în acea clipă, din strada de mai jos s-a auzit zgomotul 
puternic al unor picioare scuturate de pavaj, ca şi cum un nou 
venit s-ar fi eliberat de zăpada care se lipea în mod obligatoriu 
de picioare. Nu s-a mai auzit şi zgomotul unui mers apăsat, dar 
imediat, Mohegan, Ciorap-de-Piele şi tânărul vânător şi-au făcut 
apariţia. Purtau cu toţii mocasini şi paşii lor nu s-ar fi auzit dacă 
liniştea nu ar fi fost atât de adâncă. 

Indianul traversă camera foarte grav şi, observând un scaun 
gol alături de judecător, l-a ocupat imediat, într-un mod care 
dovedea că avea simţul propriei demnități. Aici, trăgându-şi 

pătura cât mai aproape ca pentru a-şi ascunde puţin chipul, 
rămase neclintit de-a lungul întregii slujbe, dar foarte atent. 
Natty a trecut pe lângă locul pe care însoţitorul său îl ocupase 
atât de firesc şi s-a aşezat pe capătul unui butuc de lângă foc, 
unde a şi rămas, ţinând puşca între picioare şi absorbit de 
gânduri care nu păreau a fi prea plăcute. Tânărul a găsit un loc în 
sânul congregaţiei şi liniştea s-a instalat iarăşi. 

Domnul Grant se ridică acum şi şi-a început serviciul cu 
minunata afirmaţie a profetului evreu: „Dumnezeu este în 
templul lui sfânt, iar pământul tot să se reculeagă înaintea lui.” 
Exemplul domnului Jones nu a fost necesar pentru ca întreaga 
congregaţie să se ridice, dar solemnitatea lui a fost ca o magie 
care i-a îmboldit. După o scurtă pauză, domnul Grant a continuat 
cu predica solemnă şi cuceritoare a serviciului său. Nu se auzeau 
decât tonurile profunde, dar afectuoase ale celui care citea încet 
din exordiu. La un moment dat, ceva i sa părut lui Richard 
incomplet, s-a ridicat de pe scaunul său şi a ieşit în vârful 
picioarelor din cameră. 

Când preotul şi-a îndoit genunchii pentru rugăciune şi 
confesiune, congregația i-a urmat exemplul numai pentru a-şi 
putea relua locurile. De atunci înainte, nici unul dintre eforturile 
preotului, care au urmat în cursul serii, nu au reuşit să-i urnească 
de parcă ar fi fost un singur trup. Unii se mai ridicau din când în 
când, dar era clar că cea mai mare parte dintre ei a continuat 
neclintită. Este adevărat că erau atenţi, dar era genul de atenţie 
pe care o acordau ceremoniei pentru spectacolul său şi nu 
pentru că ar fi fost o slujbă de venerare la care să ia parte la 
rândul lor. Părăsit astfel de ajutorul său, domnul Grant a 
continuat să citească, dar nu a auzit nici un răspuns. După 
fiecare vers al rugăciunii făcea o pauză scurtă şi solemnă, dar 
nici o voce nu repeta limbajul elocvent al rugăciunii. 

Buzele Elizabethei se mişcau, dar se mişcau în van şi cum era 
obişnuită cu slujbele ţinute în bisericile din oraş, începea să 
simtă cu intensitate stânjeneala momentului, când o voce 
feminină, joasă şi blândă, începu să repete după preot: „Am lăsat 
nefăcute acele lucruri pe care ar fi trebuit să le facem.” Elizabeth 
a fost surprinsă să găsească o altă femeie acolo, una care să se 
ridice cu superioritate deasupra timidităţii sale naturale şi şi-a 
întors privirea către pocăită. Văzu o tânără stând în genunchi, la 
mică distanţă de ea, cu figura ei umilă întoarsă deasupra cărţii. 

Această străină, căci pentru Elizabeth ea era complet străină, 
avea o înfăţişare subţire şi fragilă. Avea o rochie curată, care îi 
venea bine, iar chipul său, deşi palid şi puţin agitat, atrăgea 
atenţia prin expresia sa dulce şi melancolică. Acest ajutor atât de 
tânăr a mai dat un al doilea şi un al treilea răspuns, când sunetul 
puternic al unei voci masculine se auzi din partea cealaltă a 
clădirii. Domnişoara Temple recunoscu imediat timbrul vocii 
tânărului vânător şi străduindu-se să-şi învingă propria sfială, 
adăugă celorlalte trei şi propria voce joasă. 

In tot acest timp, Benjamin întorcea cu stângăcie foile unei 
cărţi de rugăciune, dar cu multă râvnă, dar câteva greutăţi 
neaşteptate l-au împiedicat să găsească pagina. Totuşi, înainte 
ca preotul să sfârşească confesiunea, Richard reapăru la uşă şi 
pe măsură ce înainta uşor prin cameră răspunse şi el, cu o voce 
care nu trăda o altă grijă decât aceea de a nu fi auzit. Ducea în 
mână o cutie mică, deschisă, iar pe una dintre părţile sale 
laterale erau scrise cu vopsea neagră cifrele „8 X 10”. După cea 
pus această cutie în amvon, cu aparenta menire de a fi scaun 
pentru sprijinirea picioarelor preotului, se întoarse la locul său la 
timp pentru a spune grav „Amin”. Ochii celor din congregaţie s- 
au întors în mod firesc spre ferestre, în timp ce domnul Jones 
intra cu povara sa, iar apoi, ca şi cum ar fi fost obişnuiţi cu 
„puterea lui asupra a toate”, privirile au revenit asupra preotului, 
cu o mare şi curioasă atenţie. 

indelungata experiență a preotului i-a oferit calităţile 
admirabile care l-au ajutat să ducă la îndeplinire această 
îndatorire. A înţeles foarte bine caracterul ascultătorilor săi, care 
nu erau decât nişte oameni împământeniţi în propriile obiceiuri şi 
care, fiind destul de obişnuiţi cu subtilităţile şi distincţiile fine 
dintre opiniile lor religioase, au judecat introducerea unei 
asemenea ajutoare temporare ca formă a venerărilor lor 
spirituale nu numai cu gelozie, dar cel mai adesea cu dezgust. Işi 
dobândise multe dintre cunoştinţe studiind marea carte a naturii 
umane, care era larg deschisă în lume. Şi ştiind cât de periculos 
era să te lupţi cu ignoranţa, se străduia constant să evite 
poruncile atunci când judecata lui superioară îi spunea că ar fi 
mai prudent să încerce să ghideze. Ortodoxia lui nu depindea în 
nici un fel de sutană. Ar fi putut să se roage cu fervoare şi 
credinţă dacă împrejurările o cereau, fără asistenţa clericului său 
şi se ştie despre el că a ţinut o slujbă evanghelică, cu frumuseţea 

elocinţei înnăscute, fără ajutorul unei batiste chembrice. 

In clipa de faţă cedase, din multe puncte de vedere, în faţa 
prejudecăţilor congregaţiei sale. Şi când a terminat, fiecare 
dintre noii săi ascultători a crezut că ceremonia fusese mai puţin 
romano-catolică şi dezgustătoare şi mai conformă propriilor sale 
concepţii despre preaslăvirea evlavioasă decât se aşteptaseră de 
la un serviciu de convenienţă. În cursul serii, Richard a găsit în 
preot un aliat foarte puternic în îndeplinirea uneltirilor sale 
religioase. Predicând, domnul Grant se străduia să se menţină pe 
o cale de mijloc între doctrinele mistice ale crezurilor idealizate 
care îi implică zilnic pe profesorii lor în cele mai absurde 
contraziceri şi acele roluri fluide ale guvernării morale, care l-ar 
cobori pe Mântuitor la nivelul unui profesor de la o şcoală de 
etică. Era necesar să predice doctrinele, pentru că mai puţin de 
atât nu i-ar fi satisfăcut pe ascultătorii lui, cărora le plăceau atât 
de mult aceste discuţii şi care i-ar fi interpretat reținerea ca pe o 
recunoaştere tacită a naturii superficiale a crezurilor sale. Am 
mai spus că, datorită varietăţii nesfârşite a profesorilor lor de 
religie, coloniştii erau obişnuiţi cu preceptele diferite ale fiecărui 
rit şi dacă ar fi găsit unul căruia acest subiect să-i fie indiferent, 
acest lucru i-ar fi distrus influenţa. Dar domnul Grant amesteca 
atât de fericit vederile credinţei creştine primite de toată lumea, 
cu dogmele propriei biserici, încât, deşi nimeni nu era scutit în 
întregime de influenţa judecăților sale, foarte puţini au fost 
alarmaţi de această inovaţie. 

— Dacă luăm în considerare marea varietate a firii umane, 
dragii mei ascultători, chiar dacă ea este influenţată de educaţie, 
oportunitate, condiţiile fizice şi morale ale creaturii, conchise el 
serios, nu este nici o surpriză, într-adevăr, că unele crezuri atât 
de diferite în aspiraţiile lor se dezvoltă dintr-o religie relevată, 
dar ale cărei revelații sunt ocultate de scurgerea vremurilor şi ale 
cărei doctrine erau, după moda ţărilor în care au fost promulgate 
prima dată, răspândite cel mai adesea sub forma unor parabole 
şi într-un limbaj care abunda în metafore şi erau pline de figuri 
de stil. In punctele în care învățații, cu toată buna lor credinţă, s- 
au simţit obligaţi să se contrazică, s-au cei fără carte aveau în 
mod obligatoriu diferite păreri. Dar, din fericire pentru noi, fraţii 
mei, fântâna iubirii divine pleacă de la un izvor prea pur pentru a 
admite poluarea sa pe parcurs. Işi extinde puterile dătătoare de 
viaţă şi asupra celor care o beau, dându-le pacea celor drepţi şi 

viaţă veşnică. Este statornică de-a lungul timpurilor şi se 
strecoară în fiecare creatură. Dacă există vreun mister al felului 
în care îşi răspândeşte efectul, este misterul divin. Cunoaşterea 
temeinică a naturii, a puterii şi maiestăţii lui Dumnezeu poate da 
naştere la convingere dar nu unei credinţe adevărate. Dacă 
trebuie să credem în doctrine care nu sunt conforme cu 
deducţiile înţelepciunii omeneşti, să nu uităm niciodată că 
aceasta este cerința unei înţelepciuni nesfârşite. Pentru noi este 
de-ajuns că Dumnezeu face totul pentru a ne îndrepta către 
calea cea bună, că ne dirijează paşii rătăcitori spre acea poartă 
care se va deschide în lumina unei zile eterne. Apoi, într-adevăr, 
putem spera cu umilinţă că vălul cu care am fost acoperiţi de 
subtilitatea argumentelor pământeşti va fi înlăturat de lumina 
spirituală a Raiului. Şi că, o dată ce am trecut cu triumf şi cu 
ajutorul graţiei divine, această oră de încercare, ea va fi urmată 
de o eternitate de inteligenţă şi de veacuri nesfârşite de împlinire 
a speranţelor noastre. Tot ceea ce acum este de neînțeles, va fi 
uşor pentru facultăţile noastre extinse. Şi ceea ce pentru 
simţurile noastre limitate pare greu de împăcat cu noţiunile 
noastre limitate de milă, dreptate şi iubire, va fi iradiat de lumina 
adevărului, deschis sugestiilor Omniscienţei şi actelor unei 
Benevolenţe Atotputernice. 

— Ce lecţie de umilinţă, fraţii mei, am putea învăţa cu toţii, 
dacă ne-am reîndrepta atenţia asupra timpurilor în care eram 
copii şi ne-am reaminti pasiunile copilăriei. Cât de diferite par 
aceleaşi fapte ale rigorii părinteşti în ochii copilului care suferă şi 
în aceia ai omului pedepsit! Când sofistul infirmă, prin teoriile 
nebuneşti ale înţelepciunii sale lumeşti, puterile binefăcătoare 
ale inspiraţiei, să-şi amintească de cât de limitat este intelectul 
său şi să se oprească să simtă înţelepciunea lui Dumnezeu, în tot 
ceea ce este pe jumătate ascuns, ca şi în ceea ce este arătat. Pe 
scurt, să înlocuiască mândria raţiunii cu umilinţă, să aibă 
credinţă şi să trăiască. 

— Faptul că vorbim despre aceste lucruri ne consolează, 
ascultătorii mei şi ne dă tot mereu lecţii de umilinţă, din care 
putem trage învăţăminte care, mereu înmulţite, vor purifica 
inima şi vor lumina mintea celui slab. Este o consolare 
binecuvântată să ne putem lăsa îndoielile cele rele ale firii 
noastre arogante pe pragul Casei lui Dumnezeu, de unde vor fi 
îndepărtate la deschiderea mult aşteptată a porţilor, precum 

ceața dimineţii la răsăritul soarelui. Impresionându-ne cu 
imperfecţiunea puterilor omeneşti, ne dă o lecţie de umilinţă şi, 
făcându-ne cunoscută mulţimea punctelor slabe în care suntem 
vulnerabili faţă de atacurile marelui duşman al rasei noastre. Ne 
dovedeşte că suntem în pericolul de a fi foarte slabi atunci când 
vanitatea noastră ne-ar alina cu drag, cu credinţa că suntem cei 
mai puternici. Ne obligă să vedem gloria inutilă a inteligenţei 
noastre şi ne arată diferenţele între o credinţă salvatoare şi 
corolarul unei filosofii teologice şi ne învaţă să ne evaluăm pe noi 
înşine numai prin testul îndeplinirii faptelor bune. Prin fapte bune 
trebuie să înţeleg fructele căinţei, dintre care cel mai important 
este acela al carităţii. Nu numai acea caritate care ne învaţă să-i 
ajutăm pe nevoiaşi şi să-i alinăm pe cei în suferinţă, ci 
sentimentul filantropiei universale, care învăţându-ne să iubim, 
ne face să-i judecăm cu îngăduinţă pe ceilalţi. Ea loveşte la 
rădăcina convingerii că suntem întotdeauna corecţi şi ne 
avertizează că trebuie să fim reţinuţi în a-i condamna pe ceilalţi, 
pentru că propria noastră salvare nu este garantată încă. 

— Lecţia utilității, pe care vreau să v-o aduc prin discutarea 
acestui subiect, fraţii mei, depinde în cea mai mare măsură de 
umilinţă. In denumirea şi punctele principale ale credinţei 
noastre, nu există decât puţine diferenţe între diferitele categorii 
de creştini care recunosc calităţile Mântuitorului şi depind de 
mijlocirea lui. Dar ereziile au întinat toate bisericile şi în urma 
disputelor au apărut schismele. Pentru a reveni aceste pericole şi 
pentru a asigura unitatea urmaşilor săi, se pare că Hristos a pus 
bazele bisericii sale recunoscute şi a delegat un preot. Părinţii 
religiei noastre, oameni înţelepţi şi sfinţi şi-au extins eforturile 
pentru a scoate la lumină ceea ce era ocultat prin limbă, iar 
rezultatele experienţei şi cercetărilor lor au fost concretizate sub 
forma disciplinei evanghelice. Având în vedere slăbiciunea firii 
umane, de care ne-am convins deja, este evident că această 
disciplină este salvatoare, ne poate aduce învăţăminte şi 
Dumnezeu, în nesfârşita sa înţelepciune, să-i ierte pe toţi cei 
care ascultă preceptele şi liturghia acestei religii. Acum şi 
pentru... 

Şi aşa mai departe. 

Cu această referire ingenioasă la propria religie şi delegare din 
partea lui Dumnezeu, domnul Grant îşi încheie discursul. Atâta 
vreme cât a ţinut predica a fost ascultată cu multă atenţie, deşi 

rugăciunile nu fuseseră primite cu aceeaşi dovadă de respect. 
Acesta nu era în nici un caz disprețul la care preotul a făcut 
aluzie şi era obiceiul unui popor care îşi datorau existenţa, ca 
naţiune distinctă, caracterului doctrinar la strămoşilor lor. Hiram 
şi unul sau doi dintre membri de seamă ai conferinţei au 
schimbat câteva priviri de nemulțumire personală, dar 
sentimentul de nemulţumire nu a mers mai departe de atât. 
După ce a primit binecuvântările domnului Grant, congregația s- 
a răspândit în linişte şi cu multă cuviinţă. 

Capitolul XII. 


“Crezurile şi dogmele făurite de o biserică-învățată 

Ar plămădi un suflet, neîntinat în frumusețea virtuții 
sale, 

Dar numai mâna puternică a divinității 

Poate să şteargă demonul din inimă.” 


Duo. 


În timp ce congregația se împrăştia, domnul Grant se apropie 
de locul în care şedeau Elizabeth şi tatăl său, conducând-o pe 
tânără pe care am menţionat-o în capitolul anterior şi 
prezentând-o drept fiica sa. Ea a fost primită cu cordialitate şi 
deschidere, aşa cum manierele obişnuite ale acelei regiuni o 
cereau, cele două tinere simțind imediat că aveau nevoie una de 
cealaltă pentru a găsi alinare. Judecătorul, pentru care fata 
preotului era de asemenea o străină, a fost încântat să găsească 
o persoană care, datorită obiceiurilor, sexului şi vârstei sale, ar fi 
putut să-i fie o companie plăcută fiicei sale, în această perioadă 
de privaţiuni, datorită mutării dintr-un oraş care-i permitea să 
păstreze relaţii cu ceilalţi în solitudinea din Templeton. Elizabeth 
care fusese surprinsă puternic de dulceaţa şi devoţiunea tinerei 
ce se ruga, a reuşit să îndepărteze uşoara jenă a străinei timide 
prin naturaleţea manierelor sale. Au făcut cunoştinţă imediat şi 
în cele zece minute în care „academia” s-a golit, tinerele au făcut 
planuri, nu numai pentru ziua următoare, dar probabil că ar fi 
pus la cale jumătate din iarnă dacă nu ar fi fost întrerupte de 
preot, care a spus: 

— Uşurel, uşurel, draga mea domnişoară Temple, sau o să 
faceţi o uşuratică din fiica mea. Uitaţi că ea este menajera mea 
şi că problemele mele domestice ar rămâne nerezolvate dacă 
Louisa ar accepta măcar jumătate din propunerile generoase pe 
care i le faceţi cu atâta bunătate. 

— Şi de ce să nu fie neglijate complet, domnule? îl întrerupse 
Elizabeth. Nu sunteţi decât doi şi sunt sigură nu numai de faptul 
că locuinţa tatălui meu v-ar putea găzdui pe amândoi, dar că îşi 
va deschide imediat uşile pentru a primi asemenea musafiri. 

Societatea este un lucru bun pe care nu trebuie să-l refuzăm în 
sălbăticia asta din cauza unor formalităţi reci, domnule. Şi l-am 
auzit adesea pe tatăl meu spunând că ospitalitatea nu este o 
virtute într-o ţară nouă, pentru că musafirul îi acordă favoarea. 

— Felul în care judecătorul Temple îşi face riturile confirmă 
această părere, dar noi nu trebuie să abuzăm de ospitalitatea lui 
cu prea multă libertate. Să n-ai nici o îndoială că ne vei vedea 
adesea, copila mea, mai ales în timpul vizitelor frecvente pe care 
voi fi nevoit să le fac, în părţile îndepărtate ale ţării, cu unica 
motivaţie de a încerca să-i influenţez pe aceşti oameni, continuă 
el, cu privirea îndreptată către ultimii câţiva care rămăseseră la 
urmă, observând cu multă curiozitate discuţia. Un preot nu 
trebuie să trezească invidie sau neîncredere locuind sub un 
acoperiş atât de splendid cum este cel al judecătorului Temple. 

— Deci îţi palce acoperişul, domnule Grant, strigă Richard, 
care se ocupase de stingerea focului şi alte câteva mici îndatoriri 
necesare şi care se apropie la timp pentru a auzi sfârşitul 
discursului preotului. Mă bucur să găsesc în cele din urmă un om 
cu bun gust. Uite, Duke îi inventează tot felul de denumiri 
abuzive, dar dacă Duke este un judecător tolerabil, el este un 
tâmplar nepriceput, îi spun eu asta. Ei bine, domnule, ei bine, 
cred că putem spune, fără a ne lăuda, că slujba a fost oficiată în 
seara asta la fel de bine ca în alte părţi. Cred că la fel de bine 
cum se ţinea la vechea Treime, asta dacă facem abstracţie de 
orgă. Dar acolo învățătorul îndrumă psalmii cu un aer foarte 
frumos. Dirijam şi eu psalmii în trecut, dar în ultimul timp nu am 
mai cântat decât ca bas. Trebuie să ai multă ştiinţă ca să fii bas 
şi este o ocazie bună să arăţi că ai o voce plină, adâncă. Şi 
Benjamin cântă bine ca bas, deşi foloseşte excesiv de multe 
cuvinte. L-ai auzit vreodată pe Benjamin cântând „Golful 
Biscay”? 

— Cred că a cântat o bucată în seara asta, spuse Marmaduke, 
râzând. Mai avea, din când în când, un tremur temător în voce şi 
cred că domnul Penguillan este ca mulți alții care fac un anumit 
lucru foarte bine. Nu ştie să facă altceva. Stăpâneşte minunat de 
bine o anumită melodie şi are o siguranţă de sine nemaiîntâlnită 
când o cântă, pentru că interpretează ca o furtună care mătură 
lacul dinspre nord-vest. Dar veniţi, domnilor, drumul este liber şi 
sania ne aşteaptă. Bună seara, domnule Grant. Noapte bună, 
domnişoară, să nu uiţi că mâine seară iei cina sub acoperişul 

corintian cu Elizabeth. 

Grupurile s-au despărţit, în timp ce Richard ţinea o dizertaţie 
informală cu domnul LeQuoi pe tema psalmodiei, pe când ei 
coborau scările. Işi încheie discursul cu un elogiu înflăcărat la 
adresa cântecului „Golful Biscay”, cu referire specială la 
interpretarea prietenului său Benjamin. 

In timpul discuţiei anterioare, Mohegan şi-a păstrat locul, cu 
capul ascuns în pătură, aparent neatent la lucrurile din jurul său, 
aşa cum şi congregația care se retrăgea nu părea să ţină cont de 
prezenţa bătrânei căpetenii. La fel şi Natty, a rămas în 
continuare pe buşteanul unde se aşezase de prima dată, cu 
capul rezemat într-o mână, în timp ce cu cealaltă ţinea puşca, 
aruncată cu neglijenţă pe braţele lui. Chipul său exprima 
stânjeneală, iar privirile neliniştite pe care le aruncase împrejurul 
său în timpul slujbei indicau clar că avea motive neobişnuite 
pentru nefericirea sa. A rămas în continuare aşezat pe buştean 
din respect pentru căpetenia indiană, căreia îi aducea dovezi ale 
deferenţei sale în orice ocazie, deşi în maniera grosolană a unui 
vânător. 

Tânărul însoțitor al acestor doi bătrâni locutori ai pădurii a 
rămas de asemenea în picioare, în faţa tăciunilor stinşi, probabil 
din dorinţa de a nu pleca fără camarazii săi. Acum, camera 
fusese părăsită de toată lumea cu excepţia acestui grup, a 
preotului şi a fiicei sale. De cum grupul de la conac a dispărut, 
John se ridică şi dezvelindu-şi capul, îşi scutură masa de păr 
negru pentru a o îndepărta de pe faţă şi apropiindu-se de domnul 
Grant îi întinse mâna şi spuse solemn: 

— Părinte, îţi mulţumesc. Cuvintele care au fost rostite de la 
răsăritul lunii, s-au ridicat spre ceruri şi Marele Spirit se bucură. 
Copiii tăi îşi vor aminti ceea ce le-ai spus şi vor fi buni. Se opri o 
clipă şi apoi, înălțându-se cu grandoarea unei căpetenii indiene, 
adăugă: dacă Chingachgook trăieşte pentru a călători spre 
soarele care apune, după tribul său, iar marele Spirit îl duce pe 
deasupra lacurilor şi munţilor cu răsuflarea trupului său, el va 
spune oamenilor săi cuvintele bune pe care le-a auzit. Şi ei îl vor 
crede, pentru că cine poate spune că Mohegan a minţit 
vreodată? 

— Să se lase în voia bunătăţii şi milei divine, spuse domnul 
Grant, căruia conştiinţa mândră a indianului îi părea puţin 
neortodoxă şi ea nu îl va părăsi niciodată. Când inima este plină 

de iubire pentru Dumnezeu, nu mai este loc pentru păcat. Dar 
tinere, am o obligaţie faţă de tine pentru cei pe care i-ai salvat în 
seara aceasta pe munte, dar trebuie să-ţi mulţumesc şi pentru 
atitudinea pioasă şi respectuoasă cu care ai asistat la serviciu 
într-un moment foarte jenant. Aş fi fericit să te primesc 
câteodată la locuinţa mea, când poate cuvintele mele îţi vor da 
putere pentru a merge pe calea pe care ai ales-o. Este atât de 
neobişnuit să găseşti pe cineva cu vârsta şi înfăţişarea ta în 
aceste păduri, care să fie familiarizat cu sfânta noastră liturghie, 
că micşorează imediat distanţa dintre noi şi simt că nu mai 
suntem străini. Pari familiarizat cu slujba, am văzut că nici nu 
aveai o carte, deşi bunul domn Jones dăduse câteva în diferite 
părţi ale camerei. 

— Ar fi ciudat dacă nu aş cunoaşte serviciul bisericii noastre, 
domnule, răspunse tânărul modest. Pentru că am fost botezat în 
această confesiune şi nu am mai participat la o slujbă publică în 
altă parte până acum. Dacă aş urma ritualul unei alte credinţe ar 
fi la fel de ciudat pentru mine cum li s-a părut ritul nostru 
oamenilor care au fost aici în seara aceasta. 

— Mă bucuri foarte tare, dragul meu domn, strigă preotul, 
luându-l pe celălalt de mână şi scuturând-o cu cordialitate. Vei 
merge acasă cu mine acum, trebuie într-adevăr, fiica mea nu ţi-a 
mulţumit încă pentru că mi-ai salvat viaţa. Nu o să accept nici un 
fel de scuze. Indianul acesta de seamă şi prietenul său ne vor 
însoţi. Binecuvântează-mă! Să te gândeşti că a venit la 
maturitate în această ţară, fără să fi intrat în vreo casă de 
rugăciuni disidentă!:. 

— Nu, nu, întrerupse Ciorap-de-Piele, trebuie să merg la 
wigwam. Avem treabă acolo de care nu pot să uit din cauza 
slujbelor şi uralelor tale de bine. Să meargă tânărul cu tine de 
bun-venit, el este obişnuit să ţină companie preoţilor şi să 
vorbească de asemenea lucruri. La fel şi bătrânul John, care a 
fost botezat de moravieni pe vremea vechiului război. Dar eu 
sunt un bătrân obişnuit şi neînvăţat, care şi-a salvat şi regele şi 
ţara pe vremurile sale bune, învingându-i pe francezi şi pe 
sălbatici, dar nu s-a uitat niciodată într-o carte, sau să fi învăţat 
vreo literă pe când eram tânăr. N-am înţeles niciodată folosul de 

a munci în interiorul unei case, deşi am trăit de am chelit pe 
jumătate şi pe vremea mea am ucis două sute de castori într-un 
anotimp şi asta fără să pun la socoteală şi celelalte animale 
vânate. Dacă nu crezi ce îţi spun, poţi să-l întrebi şi pe 
Chingachgook, care e aici, pentru că s-a întâmplat în inima 
ținutului Delaware, iar bătrânul cunoaşte adevărul fiecărui 
cuvânt pe care îl spun. 

— Nu mă îndoiesc, prietene, că ai fost atât un soldat 
neînfricat, cât şi un vânător îndemânatic pe vremea ta, spuse 
preotul. Dar este nevoie de mai mult pentru a te pregăti pentru 
sfârşitul care se apropie. Poate că ai mai auzit maxima „tinerii 
pot muri, dar bătrânii trebuie să moară”. 

— Sigur n-am fost niciodată un prost aşa de mare încât să 
cred că o să trăiesc pentru totdeauna, spuse Natty, cu unul 
dintre zâmbetele sale tăcute. Nici un om care urmăreşte sălbatici 
prin pădure, aşa cum am făcut eu, nu are nevoie de aşa ceva, 
sau care trăieşte pe malul lacurilor, în timpul lunilor încinse. Am 
o constituţie puternică, trebuie să spun asta, aşa cum se poate 
vedea, pentru că am băut apă din Onondaga de o sută de ori, în 
timp ce priveam căprioarele adăpându-se, când semnele 
nervozităţii sale se puteau vedea la fel de clar cum vezi şerpii cu 
clopoței pe bătrânul Crumhorn. Dar nu m-am aşteptat niciodată 
să trăiesc pentru totdeauna, deşi mai trăiesc încă oameni care 
au văzut ţinuturile germane pe când erau sălbăticie. Ah şi cei 
învăţaţi sunt obişnuiţi cu religia, de asemenea, deşi poţi să cauţi 
o săptămână, n-o să găseşti rădăcina unui pin la ei şi ăsta este 
un copac care rezistă în pământ mai bine de o sută de ani după 
ce moare copacul. 

— Asta nu depinde decât de timp, dragul meu prieten, 
răspunse domnul Grant, care începuse să fie interesat de 
bunăstarea noii sale cunoştinţe. Dar aş vrea să te pregăteşti 
pentru veşnicie. Este obligatoriu să vii în locurile publice de 
venerare, aşa cum mă bucur să văd că ai făcut în seara aceasta. 
Nu ai fi nepăsător dacă ai începe munca zilnică pentru a vâna din 
greu şi să laşi acasă vergeaua armei şi flinta? 

— O fi vreo mână tânără în păduri, îl întrerupse Natty, cu un 
alt zâmbet, care nu ştie să facă o vergea dintr-un puiet de frasin, 
sau să găsească o piatră de foc în munţi. Nu, nu, nu m-am 
aşteptat niciodată să trăiesc pentru totdeauna, dar văd cum se 
schimbă vremurile în munţii ăştia, faţă de cum erau acum 

treizeci de ani, sau de fapt, chiar acum zece ani. Dar vitejia face 
dreptate, iar legea este mai puternică decât un bătrân, fie unul 
care se lamentează mereu sau unul ca mine, care acum se 
pricepe mai bine să păzească trecătorile, decât să urmărească 
copoii, aşa cum puteam odinioară. Hei, oh! Nu am ştiut niciodată 
că vin predicatori în aşezare, dar împuţinau vânatul şi ridicau 
preţul la praful de puşcă. Şi aşa ceva nu se face la fel de uşor ca 
o vergea sau o flintă indiană. 

Predicatorul, văzând că i-a oferit oponentului său un argument 
prin alegerea unei comparații nefericite, a abandonat cu 
prudenţă controversa, deşi era ferm convins să o reia într-un 
moment mai fericit. Şi-a repetat serios cererea către tânărul 
vânător, iar băiatul şi indianul au fost de acord să-l acompanieze 
pe el şi pe fiica sa la locuinţa care le fusese pusă la dispoziţie 
temporar din grija domnului Jones. Ciorap-de-Piele şi-a menţinut 
cu perseverenţă intenţia de a se întoarce la cabană şi s-au 
despărţit la uşa clădirii. 

După ce a urmat firul unei străzi din sat pentru o mică 
distanţă, domnul Grant, care deschidea drumul, a intrat într-un 
câmp, printre două bariere ridicate şi merse pe o potecă care 
avea o lăţime suficientă pentru a permite unei singure persoane 
să se deplaseze de-a lungul ei. Luna se ridicase destul de sus 
pentru a-şi putea trimite razele perpendicular pe vale, iar 
umbrele distincte ale grupului treceau repede de-a lungul 
nămeţilor de zăpadă argintie, părând nişte figuri aeriene, care 
alunecau spre locul stabilit de întâlnire. Noaptea era la fel de 
geroasă, deşi nu se simţea nici o adiere de vânt. Poteca era aşa 
de bătătorită, că tânăra femeie, care făcea parte din grup, se 
mişca uşor de-a lungul cotiturilor sale, deşi gheaţa pocnea încet 
la fiecare dintre paşii săi uşori. 

Preotul era primul în grup, în haina sa neagră de postav 
subţire şi întorcându-şi din când în când chipul blând şi 
binevoitor către însoțitorii săi. Avea înfăţişarea aceea de grijă 
supusă, care îi era caracteristică. Alături de el mergea indianul, 
cu părul căzându-i peste faţă, cu capul dezgolit şi cu restul 
trupului ascuns sub pătură. Chipul oacheş şi rigid din cauza 
muşchilor încordaţi, se vedea sub lumina lunii, care îşi trimitea 
razele oblic asupra sa. Părea imaginea unei vârste resemnate, 
asupra căreia furtunile iernii se abătuseră în van, timp de 
aproape un secol. Dar atunci când, întorcându-şi capul, razele îi 

cădeau direct asupra ochilor negri şi fioroşi, ei spuneau o 
poveste de pasiuni nereţinute şi de gânduri libere ca văzduhul. 
Silueta subţire a domnişoarei Grant, care urma în grup şi care 
era prea puţin îmbrăcată pentru frigul din acel anotimp, făcea un 
contrast puternic cu îmbrăcămintea sălbatică şi privirile 
neliniştite ale căpeteniei delawarilor. lar tânărul vânător, el însuşi 
o figură importantă în cadrul grupului, s-a gândit în timpul 
acestei călătorii, nu numai o singură dată, la diferenţa dintre 
formele umane ca între faţa lui Mohegan şi chipul blând al 
domnişoarei Grant. Ochii ei, care rivalizau cu tonul cald al 
cerului, au căzut asupra lui în momentul în care amândoi s-au 
întors pentru a privi superbul corp ceresc care le lumina calea. 
Drumul lor, care străbătea câmpuri departe de spatele caselor 
din sat, era înveselit de conversaţie, care lâncezea sau se anima 
în funcţie de subiect. 

— Într-adevăr, spuse el, este o situaţie atât de neobişnuită să 
întâlneşti o persoană de aceeaşi vârstă cu tine, care să nu fi 
vizitat din curiozitate prostească vreo altă biserică decât cea în 
care a fost crescută, că sunt foarte curioasă să cunosc povestea 
unei vieţi atât de conştiincioase. Trebuie să fi primit o educaţie 
excelentă, aşa cum este evident după felul în care vorbiţi şi după 
manierele dumneavoastră. In ce stat v-aţi născut, domnule 
Edwards? 

— In acesta. 

— In acesta, nu puteam să-mi dau seama după dialectul 
dumneavoastră, care nu are ciudăţeniile vreuneia dintre ţările pe 
care le cunosc. Înseamnă că ai locuit mult în oraş, pentru că nici 
o altă parte a acestei ţări nu este atât de norocoasă încât să 
beneficieze de plăcerea constantă a liturghiei noastre. 

Tânărul vânător a zâmbit, în timp ce îl asculta pe preot, acesta 
însuşi trădând fără echivoc din ce parte a ţării venea. Dar, din 
motive care probabil că erau conectate cu situaţia prezentă, nu 
răspunse. 

— Mă bucur să te întâlnesc, tinere prieten, deoarece cred că o 
minte ingenioasă, aşa cum fără îndoială este şi a 
dumneavoastră, va dovedi toate avantajele unei doctrine 
stabilite şi a unei liturghii devotate. Poţi să-ţi dai seama cum am 
fost obligat să mă pliez pe dispoziţiile ascultătorilor mei în seara 
aceasta. Bunul domn Jones a dorit să citesc eu predica, precum 
şi întreaga slujbă de dimineaţă. Dar, din fericire, canoanele nu 

cer acelaşi lucru şi pentru seară. O congregaţie nouă s-ar fi 
plictisit. Dar mâine plănuiesc să administrez sfânta împărtăşanie. 
Te împărtăşeşti, tinere prieten? 

— Nu cred, domnule, răspunse tânărul, simțind puţină jenă, pe 
care faptul că domnişoara Grant s-a oprit în mod involuntar şi şi- 
a întors ochii spre el surprinsă nu a ajutat-o deloc. Mă tem că nu 
sunt demn de aceasta. Nu m-am apropiat niciodată de altar şi 
nici nu doresc să fac aşa ceva atâta vreme cât foarte multe 
lucruri lumeşti îşi rămân în inimă. 

— Fiecare trebuie să judece el singur, spuse domnul Grant. 
Deşi cred că un tânăr care nu s-a lăsat niciodată dus de valul 
falselor doctrine şi care a beneficiat atâţia ani de avantajele 
liturghiei noastre, în toată puritatea sa, ar trebui să vină în 
siguranţă. Totuşi, domnule, este o sărbătoare solemnă, pe care 
nimeni nu ar trebui să o sărbătorească până nu are motiv să 
spere că nu este bătaie de joc. Am observat în seara aceasta, din 
felul în care te purtai cu judecătorul Temple, un resentiment la 
graniţa cu una dintre cele mai rele dintre pasiunile umane. O să 
traversăm pârâul acesta pe gheaţă. Cred că ar trebui să ne ţină 
pe toţi, în mod sigur. Ai grijă să nu aluneci, copila mea. 

In timp ce vorbea, el a coborât pe potecă un nămete mic şi a 
traversat unul dintre pâraiele care-şi revărsa apele în lac. Şi, 
întorcându-se pentru a o vedea pe fiica sa traversând apa, 
observă că tânărul avansase şi îi dirija cu bunăvoință paşii. Când 
trecuseră cu toţi în siguranţă, înaintă pe malul opus şi îşi 
continuă discursul. 

— Nu era bine, dragul meu domn, nu era deloc bine să laşi 
asemenea sentimente să crească, în orice situaţie şi mai ales în 
cea prezentă, când nu a existat nici o rea intenţie. 

— Părintele meu are dreptate, spuse Mohegan, oprindu-se 
dintr-o dată şi făcându-i şi pe cei din spatele său să se oprească 
de asemenea. Sunt vorbele lui Miquon. Bărbatul alb poate să 
facă aşa cum i-au spus părinţii săi, dar „Tânărului Vultur” îi curge 
sângele unei căpetenii Delaware în vene. Este roşu şi petele pe 
care le face nu pot fi şterse decât cu sângele unui Mingo. 

Domnul Grant a fost surprins de întrerupea indianului şi 
oprindu-se, se întoarse cu faţa către vorbitor. Trăsăturile sale 
blânde se confruntau cu înfăţişarea fioroasă şi hotărâtă a 
căpeteniei şi exprima oroarea pe care o simţea auzind asemenea 
opinii din partea unuia care purta religia Mântuitorului său. 

Ridicându-şi mâinile la nivelul capului, exclamă: 

— John, John! Aceasta este religia pe care ai învăţat-o de la 
moravieni? Dar nu, nu voi fi atât de neîngăduitor pentru a crede 
aşa ceva. Sunt un popor pios, blând şi moderat, care nu ar tolera 
niciodată asemenea pasiuni. Ascultaţi ce spune Mântuitorul: „Dar 
vă spun vouă, iubiţi-vă duşmanii, binecuvântaţii pe cei care vă 
blesteamă, faceţi-le bine celor care vă urăsc, rugaţi-vă pentru cei 
care se folosesc de voi cu dispreţ şi vă persecută.” Acesta este 
îndemnul lui Dumnezeu, John şi fără să se străduiască să cultive 
asemenea sentimente, nici un om nu-L poate vedea. 

Indianul îl ascultă pe preot cu atenţie, focul neobişnuit al 
ochilor săi se potoli treptat şi muşchii i s-au relaxat, reluându-şi 
expresia obişnuită. Dar, scuturându-şi uşor capul, cu demnitate, 
îi făcu un semn domnului Grant pentru a merge mai departe şi 
urmă el însuşi în tăcere. Agitaţia preotului îl făcu să se mişte cu 
rapiditate neobişnuită de-a lungul potecii adânci, iar indianul, 
fără a face în mod aparent vreun efort, merse într-un ritm 
asemănător. Tânărul vânător observă că tânăra femeie mergea 
mai încet, până când între primii doi şi cea din urmă rămase o 
mică distanţă. Surprins de această situaţie şi pentru că nu găsea 
nimic care să o împiedice să-şi întârzie pasul, tânărul se oferi să 
o ajute. 

— Sunteţi obosită, domnişoară Grant, spuse el. Zăpada 
cedează la fiecare pas şi nu puteţi să mergeţi la fel de repede ca 
noi, bărbaţii. Păşiţi pe pojghiţă, vă rog şi primiţi ajutorul braţului 
meu. Lumina aceea cred că este casa tatălui dumneavoastră, dar 
pare că este încă departe. 

— Pot să merg la fel de repede, răspunse o voce joasă, 
tremurătoare. Dar sunt uimită de felul de a fi al acelui indian. Oh! 
Atunci când s-a întors în lumina lunii, ca să vorbească cu tatăl 
meu, avea o privire înfricoşătoare. Dar am uitat, domnule, este 
prietenul dumneavoastră şi după felul în care vorbeşte v-ar 
putea fi rudă. Şi totuşi, de dumneavoastră nu-mi este frică. 

Tânărul păşi pe nămetele de zăpadă, care îi susţinu ferm 
greutatea şi, cu un efort uşor, îşi îndemnă însoţitoarea să îl 
urmeze. Trăgându-i braţul printr-al lui, îşi scoase căciula de pe 
cap, lăsând pletele negre să cadă în cârlionţi bogaţi deasupra 
pleoapei deschise şi merse alături de ea cu un aer de mândrie 
conştientă, ca şi cum i-ar fi invitat pe ceilalţi să-i examineze 
gândurile cele mai adânci. Louisa îi aruncă doar o privire pe furiş 

şi merse tăcută înainte, într-un ritm pe care ajutorul pe care i-l 
oferea braţul lui îl iuţea. 

— Nu cunoşti prea bine acest popor ciudat, domnişoară Grant, 
spuse el, pentru că ai şti că răzbunarea este o virtute pentru 
indieni. Ei sunt învăţaţi încă din copilărie să creadă în datoria de 
a nu lăsa nici o rană să se treacă fără a fi răzbunată. Şi nimic nu-l 
poate păzi pe celălalt de resentimentele lor, atunci când au 
putere, decât poate pretenţiile lor mai puternice de ospitalitate. 

— İn mod sigur, domnule, spuse domnişoara Grant, trăgându- 
şi braţul involuntar dintr-al lui. Dumneavoastră nu aţi fost educat 
în aceste sentimente păcătoase. 

— Ar fi un răspuns suficient pentru tatăl dumneavoastră să 
spun că am fost educat în biserică, răspunse el. Dar faţă de 
dumneavoastră voi adăuga că am fost învăţat lecţia profundă şi 
practică a iertării. Cred că, pe acest subiect, nu am decât câteva 
motive ca să-mi reproşez ceva. Mă voi strădui să fie şi mai 
puţine. 

In timp ce vorbea, se opri şi îşi întinse iarăşi braţul ca să-i 
ofere ajutor. Când el a încheiat, ea i-a primit tăcută oferta şi şi-au 
continuat plimbarea. 

Domnul Grant şi Mohegan au ajuns la uşa locuinţei celui dintâi 
şi au aşteptat lângă prag sosirea tinerilor lor însoțitori. Primul 
încerca plin de seriozitate să corecteze înclinațiile cele rele pe 
care le descoperise la indian în timpul conversaţiei lor, iar cel din 
urmă asculta cu o atenţie profundă şi respectuoasă. La sosirea 
tânărului vânător şi a domnişoarei, au intrat cu toţii în clădire. 
Casa era la o anumită depărtare de sat, în mijlocul unei câmpii, 
înconjurată de cioturi care străpungeau pe deasupra zăpezii, 
purtând căciuli de un alb imaculat, groase de aproape două 
picioare. In apropierea ei nu era nici un copac sau arbust, dar 
casa avea acel aspect exterior trist şi modest care este atât de 
obişnuit locuinţelor ridicate în grabă dintr-o ţară nouă. Lipsa de 
atractivitate a exteriorului a fost totuşi compensată de perfecta 
curăţenie şi căldura confortabilă din interior. 

Au intrat într-un apartament care era aranjat ca un salon, deşi 
căminul mare, cu aranjamentele sale culinare, trăda 
întrebuinţările domestice pe care le avea uneori. Flacăra 
luminoasă din vatră făcea inutilă lumina de la lumânarea pe care 
Louisa o aprinsese. Tânărul a putut vedea şi examina cu uşurinţă 
cele câteva piese de mobilier ale camerei. În centrul camerei, 


128 


— Pionerii — 

podeaua era acoperită de un covor făcut din cârpe, un tip de 
manufactură care era pe atunci şi încă mai este şi acum, folosită 
pentru interior. Marginile camerei, expuse vederii, erau de o 
curăţenie fără pată. Mai erau şi o măsuţă pentru ceai şi o masă 
de scris ce dădeau un vag aer de viaţă mai bună, ca şi o 
bibliotecă demodată de mahon. Dar scaunele, masa pentru cină 
şi restul mobilei erau făcute din materialele cele mai ieftine şi 
banale. Câteva exemplare de lucru manual şi desen erau 
atârnate pe pereţi, primele executate cu mare precizie, deşi cu 
un merit îndoielnic în ceea ce priveşte proporţiile, în timp ce cel 
din urmă avea lipsuri mari în ambele privinţe. 

Unul dintre lucrurile manuale reprezenta un mormânt, cu o 
femeie tânără care plângea deasupra lui, pe fundalul căruia era o 
biserică cu ferestre arcuite. Pe mormânt erau numele mai multor 
persoane, toate din familia Grant, cu datele naşterii şi morţii. O 
privire foarte rapidă a fost suficientă pentru ca tânărul vânător 
să descopere situaţia familială a preotului. A înţeles de acolo că 
era văduv şi că tânăra inocentă şi timidă care îi fusese 
însoţitoare era singura supraviețuitoare dintre cei şase copii ai 
săi. Cunoscând felul în care aceşti doi creştini umili depindeau 
unul de celălalt pentru fericirea lor, atenţiile tandre şi calde cu 
care tânăra îşi copleşea tatăl dădeau mai mult farmec. 

Tânărul observă toate acestea în timp ce grupul se aşeza în 
faţa focului vesel, moment în care discuţiile încetaseră. Dar, 
atunci când fiecare se instalase confortabil, iar Louisa îşi 
îndepărtă haina subţire de mătase decolorată şi o pălărie de 
nomad, care se potrivea foarte bine chipului său nevinovat, dar 
nu şi acelui anotimp, ea trase un scaun între tatăl său şi tânăr, 
primul reluă discuţia: 

— Sunt sigur, tânărul meu prieten, spuse el, că educaţia pe 
care aţi primit-o a îndepărtat cele mai multe dintre principiile 
răzbunătoare pe care le-ai fi putut moşteni prin descendență, 
pentru că înţeleg din ceea ce spune John că ai şi sânge al tribului 
Delaware. Nu mă înţelege greşit, te rog, pentru că meritul nu-l dă 
culoarea sau neamul. Şi ştiu că cel care pretinde că se aseamănă 
cu stăpânii e drept ai acestui pământ nu are dreptul să meargă 
pe aceste dealuri cu o conştiinţă uşoară. 

Mohegan s-a întors solemn către cel care vorbea şi, cu gesturi 
tipic indiene, cu semnificaţiile lor ciudate, spuse: 

— Părinte, nu ai trecut încă de vara vieţii tale. Membrele tale 

sunt tinere. Du-te pe cel mai înalt deal şi uită-te împrejur. Tot 
ceea ce vezi, de la răsăritul şi până la apusul soarelui, de la 
cursul superior al apelor marelui izvor şi până unde „râul cel 
strâmb!” este ascuns de dealuri, totul este al lui. Are sânge de 
delawar şi mâna lui dreaptă este puternică. Dar fratele lui 
Miquon are dreptate, el va tăia ţara în două, aşa cum râul taie 
ţările de jos şi îi va spune „Tânărului Vultur”: Fiu al delawarilor, 
ia-l, păstrează-l! Şi fii căpetenie în ţara strămoşilor tăi. 

— Niciodată! exclamă tânărul vânător, cu o vehemenţă care a 
distras profunda atenţie cu care preotul şi fiica sa îl ascultau pe 
indian. Lupul din pădure nu este mai lacom de prada sa decât 
este omul de aur. Şi totuşi, îşi adună averile la fel de subtil cum 
alunecă şarpele. 

— Opreşte-te, opreşte-te, fiul meu, opreşte-te! Aceste pasiuni 
învolburate trebuie potolite. Rana accidentală pe care ţi-a făcut-o 
judecătorul Temple a aprins simţămintele rele pe care le-ai 
dobândit prin descendență: Dar aminteşte-ţi că prima a fost 
făcută fără intenţie, iar cealaltă este efectul unor schimbări 
politice care au înjosit, în cursul lor, mândria unor regi şi au 
măturat naţiuni măreţe de pe faţa pământului. Unde sunt acum 
filistinii care i-au ţinut atât de des prizonieri pe copiii lui Israel? 
Sau oraşul acela Babilon care se desfrâna în lux, viciu şi care se 
dorea „Regina Naţiunilor” în beţia mândriei sale? Aminteşte-ţi 
rugăciunea litaniei noastre sfinte, unde implorăm Puterea Divină 
- că îţi este pe plac să ne iertăm pe duşmanii noştri, pe cei care 
ne persecută, sau ne ponegresc şi să le îndreptăm inimile. 
Păcatul greşelilor care s-au făcut faţă de nativi aparţine şi 
judecătorului Temple numai la fel de mult cum aparţine şi unui 
întreg popor, iar braţului tău îi vor reveni repede puterile. 

— Braţul acesta, repetă tânărul, plimbându-se de-a lungul 
podelii cu o agitaţie violentă. Credeţi, domnule, că eu spun că 
bărbatul acesta este un ucigaş? O, nu! Este prea viclean şi prea 
laş pentru a asemenea crimă. Dar lăsaţi-l pe el şi pe fiica sa să se 
lăfăiască în bogăţia lor - va veni şi ziua răsplatei. Nu, nu, nu! 
continuă el, călcând mai calm. N-are decât să-l suspecteze 
Mohegan că a avut intenţia de a mă răni. Dar nimicul acesta nici 
nu mai merită să te gândeşti la el. Se aşeză, cu faţa în mâinile pe 


14 Susgehannah înseamnă „râu strâmb”, „hannah” sau „hannock” 
însemna „râu” în multe dintre dialectele native. Astfel găsim 
Rappahannock în extrema sudică, la fel ca şi Virginia (n.a.). 

care le sprijinise pe genunchi. 

— Este violenţa ereditară a pasiunii unui nativ, copilul meu, 
spuse domnul Grant pe un ton jos către fiica sa înfricoşată, care 
se agăţase de braţul lui cu teamă. Are sânge de indian, ai auzit şi 
nici rafinarea educaţiei sau beneficiile excelentei noastre liturghii 
nu au reuşit să îndepărteze răul de tot. Dar grija şi timpul vor 
putea face mai multe pentru el. 

Deşi vorbea încet, tânărul a auzit ce a spus preotul şi-a ridicat 
capul cu un zâmbet greu de descifrat şi vorbi mai calm: 

— Nu vă speriaţi, domnişoară Grant, de sălbăticia obiceiurilor 
sau hainelor mele. M-am lăsat purtat de pasiuni pe care ar fi 
trebuit să mă lupt ca să le suprim. Ca şi tatăl dumneavoastră, 
trebuie să le pun pe seama sângelui care-mi curge prin vene, 
deşi nu-mi învinuiesc descendența de bună voie, pentru că este 
singurul lucru cu care mă mai pot lăuda. Da, sunt mândru că mă 
trag dintr-o căpetenie a delawarilor, care a fost un războinic ce a 
înnobilat natura umană. Bătrânul Mohegan i-a fost prieten şi 
poate să se pună chezaş pentru virtuțile lui. 

In acest moment, domnul Grant îşi reluă discursul şi pentru că 
tânărul era acum mai calm, iar bătrâna căpetenie mai atentă, 
începu o întreagă discuţie teologică despre datoria de a ierta. 
Conversaţia a durat mai mult de o oră, când musafirii s-au ridicat 
şi, după ce au schimbat urări de bine cu gazdele lor, au plecat. Ei 
s-au despărţit la uşă, Mohegan a mers pe drumul drept, spre sat, 
iar tânărul s-a îndreptat spre lac. Preotul a stat la intrarea casei 
sale, privind chipul bătrânei căpetenii pe măsură ce acesta 
aluneca de-a lungul potecii adânci, cu un pas uimitor de repede 
pentru vârsta lui. Părul lui negru, întins de-abia se vedea pe 
deasupra valului pe care îl făcea pătura, care se amesteca uneori 
cu zăpada, în lumina argintie a lunii. La spatele casei era o 
fereastră cu privelişte către lac. Şi când intră, tatăl său o găsi aici 
pe Louisa, privind intens un obiect în direcţia munţilor de est. El 
se apropie de acel loc şi văzu silueta tânărului vânător, la 
distanţă de vreo jumătate de milă, mergând cu paşi mari de-a 
lungul câmpurilor late de zăpadă îngheţată care acoperea 
gheaţa, spre punctul unde ştia că se afla cabana locuită de 
Ciorap-de-Piele, pe malul lacului, sub o stâncă încoronată de pini 
şi cucută. In clipa următoare, forma aceea ciudată a intrat în 
umbra copacilor care străjuiau acele locuri şi nu s-a mai putut 
vedea. 

— Este minunat cât de mult rezistă înclinațiile sălbatice în 
această rasă remarcabilă, spuse bunul preot, dar dacă o să 
continue la fel cum a început, triumful lui nu va fi complet. Să-mi 
aduci aminte, Louisa, să-i împrumut predica „împotriva 
pericolului idolatriei” data viitoare când va veni. 

— Tată, cu siguranţă că nu crezi că este în pericolul de a 
merge iar pe calea greşită a idolatriei strămoşilor săi? 

— Nu, copila mea, răspunse preotul, lăsând o mână afectuos 
pe buclele ei blonde şi zâmbind: sângele lui alb nu l-ar lăsa, dar 
există ceva care se numeşte idolatria pasiunilor noastre. 

Capitolul XIII. 


„ŞI voi bea din ulcica de un litru, 
Acum închin în cinstea orzului.” 


Cântec de petrecere. 


La unul dintre colţuri, acolo unde cele două străzi principale 
ale Templeton-ului se intersectau una cu cealaltă, era, aşa cum 
am mai spus, hanul numit „Dragonul neînfricat”. Planul original 
presupunea ca satul să se întindă de-a lungul râului mic care 
curgea repede în josul văii, iar strada care ducea de la lac la 
academie trebuia să fie graniţa lui de vest. Dar comoditatea 
strică de multe ori planurile cele mai bine puse la punct. Casa 
domnului Hollister sau, cum i se spunea deoarece comanda 
miliția vecinătăţii - căpitanului Hollister, fusese ridicată de la 
început cu faţa drept spre strada principală şi pusese o barieră 
de ochii lumii pentru a preveni înaintarea sa ulterioară. Totuşi, 
călăreţii şi mai târziu căruţaşii, se foloseau de o deschizătură la 
capătul clădirii, pentru a-şi scurta calea spre vest, până când 
şoseaua normală a fost pavată de-a lungul acestei scurtături şi 
treptat au fost construite case de fiecare parte, pentru ca ulterior 
să prevină efectiv orice corecție a răului astfel făcut. 

Această schimbare a provocat două consecinţe materiale în 
planurile normale ale lui Marmaduke. Strada principală, după 
aproape jumătate din lungimea sa, a fost îngustată brusc, tot la 
jumătate. lar „Dragonul neînfricat” a devenit după conac, 
edificiul care se remarca în mod evident cel mai repede în zonă. 

Caracterul său izbitor, ajutat de personalitatea gazdelor, a 
oferit tavernei un avantaj asupra viitorilor săi competitori, care 
nu puteau fi puse la încercare în nici un caz. Pentru aceasta, a 
fost totuşi necesar un efort, pentru că în colţul opus pe diagonală 
se ridicase o nouă clădire, căreia locuitorii săi doreau să-i confere 
o înfăţişare dispreţuitoare faţă de tot ceea ce i se opunea. Era o 
casă de lemn, ornamentată în stilul arhitectonic la modă, iar prin 
acoperişul şi balustradele sale era unul dintre cei trei imitatori ai 
conacului. Ferestrele de sus erau acoperite cu scânduri 
grosolane prinse de cuie, pentru a preîntâmpina intrarea aerului 

rece - pentru că edificiul era departe de a fi terminat, deşi 
apartamente de jos aveau geamuri, iar lumina focurilor puternice 
din interior arătau că erau deja locuite. Exteriorul era vopsit în 
alb în faţă şi în partea dinspre stradă, dar în spate şi pe partea 
care trebuia să se unească cu locuinţa vecină era acoperită 
grosolan cu un maro spaniol. In faţa uşii erau doi stâlpi înalţi, 
legaţi în partea de sus de o grindă, ornamentată ia capete cu 
nişte sculpturi curioase în scânduri de pin şi în partea frontală 
împodobite cu embleme masonice. Deasupra acestor semne 
misterioase scria, cu litere mari, „Cafeneaua Templeton şi hotelul 
călătorilor” şi dedesubt: „De Habakkuk Foote şi Joshua Knapp”. 
Acesta era un rival de temut pentru „Dragonul neînfricat”, aşa 
cum vor înţelege de îndată cititorii noştri atunci când vom 
adăuga faptul că aceleaşi nume sonore puteau fi văzute 
deasupra unui magazin nou construit în oraş, a unui magazin de 
pălării şi a porţilor unei tăbăcării. Dar, fie din cauză că s-a 
exagerat cu încercările lor de a face totul perfect, fie pentru că 
„Dragonul neînfricat” avea deja o reputaţie care nu putea fi 
zdruncinată uşor, nu numai judecătorul Temple şi prietenii săi, 
dar şi majoritatea sătenilor, care nu erau îndatoraţi puternicei 
firme pe care am menţionat-o, frecventau hanul căpitanului 
Hollister cu orice ocazie, atunci când aveau nevoie de un 
asemenea local. 

In seara aceasta, veteranul şchiop şi consoarta sa de-abia se 
întorseseră acasă de la academie, când zgomotul de picioare 
bătute în pământ i-a anunţat sosirea unor musafiri, care probabil 
că se adunau pentru a schimba păreri despre ceremonia la care 
asistaseră. 

Odaia publică, sau cum i se spunea, bufetul Dragonului 
neînfricat era un apartament spaţios, cu bănci de-a lungul a trei 
dintre lateralele sale, iar cea de-a patra prevăzută cu şemineuri. 
Erau două asemenea cămine, care prin mărimea lor şi cu 
glafurile lor enorme, ocupau toată partea de apartament în care 
fuseseră puse, unde nu mai rămăsese loc decât pentru o uşă sau 
două şi pentru o cămară mică în colţ, protejată de nişte palisade 
miniaturale şi prevăzut din belşug cu sticle şi pahare. La intrarea 
acestui sanctuar, doamna Hollister era aşezată cu un aer foarte 
grav, în timp ce soţul său era ocupat cu aţâţarea focului, mutând 
butucii cu un ţăruş ars puţin la un capăt. 

— Gata, dragă  sergentule, spuse hangiţa, socotind că 

veteranul aranjase buştenii pe cât se putea de chibzuit. Nu mai 
împinge, că nu faci nici un bine acum că ard cum trebuie. Uite 
paharele pe masă, acolo şi cana din care doctorul bea cidrul cu 
ghimber aici în faţa focului. Pune-le în bar, da? Pentru că Jones în 
noaptea asta vin judecătorul şi maiorul şi domnul, fără să-i 
punem la socoteală pe Benjamin Poomp şi pe avocaţi. Aşa că 
aranjează camera frumos şi pune amândouă cănile de fier cu flip 
pe cărbune şi spune-i lui Jude, bestia aia neagră şi puturoasă, că 
dacă nu curăţă bine bucătăria o s-o dau afară din casă şi n-are 
decât să stea cu bărbaţii care ţin cafeneaua, să aibă noroc şi ei. 
Oh, domnule sergent, sigur că e un mare privilegiu să te duci la o 
reuniune unde poţi să stai ca un leneş, fără să sari în sus şi în jos 
aşa de des, aşa cum face domnul ăsta Grant. 

— E întotdeauna un privilegiu, doamnă Hollister, chiar dacă 
stăm în picioare sau jos. Sau, aşa cum bunul domn Whitefleld 
făcea la sfârşitul unei zile obositoare, am putea să ne punem în 
genunchi şi să ne rugăm ca Moise în vechime, flancat de cineva 
atât în stânga, cât şi în dreapta, ca să-i ridice mâinile spre ceruri, 
răspunse soţul său, care a executat calm tot ceea ce soţia sa îi 
spusese să facă. Israeliţii au dus o luptă foarte frumoasă cu 
amalekiţii în ziua aceea, Betty. Se pare că s-au bătut pe o 
câmpie, pentru că se spuse că Moise s-a dus pe înălţimi ca să 
vadă bătălia şi să se lupte şi el prin rugăciune. Şi dacă mă 
gândesc eu cu puţina mea învăţătură, israeliţii au depins mai 
ales de caii lor, pentru că s-a scris că „losif a tăiat duşmanul cu 
lama unei săbii”, de unde-mi dau seama nu numai că trupele 
erau ecvestre, ci şi disciplinate. Într-adevăr, spune la fel de bine 
că erau oameni aleşi, poate chiar voluntari. Pentru că dragonii 
fără experienţă lovesc rar cu lama săbiei, mai ales dacă arma 
este strâmbată în vreun fel. 

— Ptiu! Ce te chinui cu textele, bărbate, pentru ceva lipsit de 
importanţă, îl întrerupse hangiţa. Normal, Dumnezeu îi călăuzea, 
pentru că el a ţinut întotdeauna partea evreilor, înainte ca ei să 
se împuţineze. Şi n-are importanţă ce fel de oameni a comandat 
losif, ca să îndeplinească porunca cea dreaptă. Blestemaţi să fie 
ei, Dumnezeu să mă ierte că înjur, asta i-a fost moartea, cu 
laşitatea lor, ar fi învins în vremurile bune. Nu avem motiv să 
credem că soldaţii erau obişnuiţi cu ciopârţeala. 

— Trebuie să spun, doamnă Hollister, că nu am văzut prea des 
trupe fără experienţă care să lupte mai bine decât flancul stâng 

al miliției, pe vremea de care vorbeşti. Se aliniau frumos şi asta 
fără să se bată toba, ceea ce nu este uşor în timpul unei bătălii şi 
erau foarte hotărâți până cădeau. Dar Scriptura nu conţine 
cuvinte nefolositoare şi o să spun în continuare că cei din 
cavalerie, care ştiu să lovească cu iama unei săbii, trebuie să fie 
foarte disciplinaţi. S-au ţinut multe predici despre lucruri mai 
mărunte decât cuvântul acesta! Dacă textul nu s-a vrut exact, de 
ce nu s-a scris despre sabie şi nu despre tăiş? Ei bine, pentru o 
lovitură cu podul palmei, pe tăiş, e nevoie de mult exerciţiu. 
Dumnezeule! Câte ar mai avea de spus domnul Whitefleld 
despre cuvântul acesta, tăiş! Cât despre căpitan, dacă el ar fi 
chemat garda dragonilor atunci când a aliniat infanteria, ei i-ar fi 
arătat duşmanului ce este tăişul unei săbii. Pentru că, dacă nu 
era nici un ofiţer comandant cu ei, totuşi cred că trebuie să spun, 
continuă veteranul îndreptându-şi cravata la gât şi ridicându-se 
cu aerul semeţ al unui sergent în luptă, erau conduşi de cineva 
care ştia cum să-i ia, în ciuda trecătorii. 

— Nu ţi-e clar, domnule Hollister, când ştii şi tu că bestia pe 
care o călărea nu era în stare să sară de pe o stâncă pe alta, iar 
animalul era la fel de sprinten ca o veveriţă? O, dar n-are nici un 
rost să vorbim, pentru că s-a dus de atâţia ani. Aş fi vrut să 
trăiască să vadă lumina adevărată, dar Dumnezeu are multă 
milă de un suflet curajos care a murit în şa, luptând pentru 
libertate. Oricum, i-au făcut un mormânt modest şi lui şi altora la 
fel de buni care au murit ca el. Dar semnul seamănă mult şi o să- 
| ţinem sus, că şi fierarul poate să facă un cârlig de care să-l 
agăţăm, pentru toate cafenelele de aici până în Albany. 

Nu se poate spune unde ar fi ajuns cuplul acesta de seamă din 
cauza conversaţiei acestea haotice, dacă bărbaţii care îşi 
scuturau picioarele de zăpadă pe mica platformă din faţa uşii nu 
şi-ar fi încetat dintr-o dată ocupaţia şi nu ar fi intrat în bufet. 

Timp de zece sau cincisprezece minute, oameni diferiţi, care 
doreau să se edifice sau să-i lămurească pe alţii în faţa focului de 
la Dragonul neînfricat în seara aceea, se adunau până când 
băncile aproape că s-au umplut de oameni cu diferite ocupaţii. 
Doctorul Todd stătea alături de un tânăr cu o înfăţişare murdară, 
care părea că încearcă să-şi ascundă sărăcia, care fuma foarte 
mult şi purta o haină de postav importat, croit după modă. El îşi 
arăta mereu ceasul mare de argint, franțuzesc, cu un lanţ din păr 
împletit şi o cheie de argint şi care, în ansamblu, părea la fel de 

superior artizanilor din jurul său cum el însuşi era inferior 
domnilor adevăraţi. Cei doi ocupau o sofa înaltă, de lemn negru, 
în cel mai confortabil colţ al camerei. 

Mai multe căni maronii, pline cu cidru sau bere, erau puse 
între suporturile grele de fier pentru lemne şi printre musafiri s- 
au format mici grupuri, în funcţie de subiecte sau după cum 
băutura trecea de la unul la altul. Nici unul dintre bărbaţi nu bea 
singur şi niciodată nu a fost necesar mai mult de o cană pentru 
fiecare dintre băuturi. Paharul sau cana erau trecute din mână în 
mână până când o întrerupere a rândului sau luarea în 
considerare a dreptului de proprietate făceau ca drojdia băuturii 
să se reîntoarcă la cel care plătea. 

Toasturile erau onorate invariabil de toată lumea şi din când în 
când, cineva care se considera înzestrat de natură cu o minte 
sclipitoare încerca sentimente precum „speranţa că cel” care 
făcea cinste „va fi un om mai bun decât tatăl său” sau „va trăi 
până când toţi prietenii săi vor vrea să-l vadă mort”. Tovarăşii 
mai modeşti de băutură se mulțumea să spună cu un aer 
deosebit de grav, „Veniţi, să dăm noroc”, sau exprimând vreo 
altă dorinţă la fel de convenţională. In orice moment, hangiul era 
solicitat să imite obiceiul paharnicilor regali şi să guste băutura 
pe care o aducea. Era invitat tot timpul să facă aceasta 
spunându-i-se „După dumneavoastră” şi la auzul acestor cuvinte 
le făcea de obicei pe plac celorlalţi, udându-şi buzele, dar 
exprimându-şi mai întâi dorinţele. „în speranţa...” spunea el doar 
şi lăsa imaginaţiei ascultătorilor să completeze sfârşitul cu orice 
speranţă avea fiecare. 

In timpul acestor întâmplări, hangiţa era foarte ocupată pentru 
că pregătea chiar cu mâna ei feluritele amestecuri pe care i le 
cereau clienţii şi schimbând din când în când salutări şi întrebări 
despre situaţia familiilor cu toţi sătenii care se apropiau de bar. 

In cele din urmă, pentru că setea oamenilor fusese potolită 
într-o anumită măsură, s-au aprins şi conversațiile generale. 
Doctorul şi tovarăşul său, care era unul dintre cei doi avocaţi ai 
satului, erau consideraţi cei mai în măsură să ţină un discurs 
public cu succes şi vorbeau cel mai mult. Totuşi, domnul Doolittle 
mai arunca din când în când câte o remarcă, el fiind considerat 
inferior celor doi numai în problema de invidiat a educaţiei. Când 
avocatul a făcut următoarea remarcă, toţi oamenii cu excepţia 
celor doi vorbitori au rămas tăcuţi: 

— Deci, domnule doctor Todd, înţeleg că ai făcut o operaţie 
importantă în seara aceasta scoțând un glonţ de puşcă din 
umărul fiului lui Ciorap-de-Piele? 

— Da, domnule, răspunse celălalt, ridicându-şi capul mic cu un 
aer important. Am avut o mică problemă de această natură la 
casa judecătorului. Nu a fost totuşi decât o nimica toată faţă de 
ceea ce ar fi putut să fie, dacă glonţul ar fi străpuns corpul. 
Umărul nu este o parte vitală şi cred că tânărul se va însănătoşi 
în curând. Dar nu am ştiut că pacientul era fiul lui Ciorap-de- 
Piele, aud pentru prima dată că Natty a avut o soţie. 

— Nu este în nici un caz o condiţie obligatorie, răspunse 
celălalt făcând cu ochiul şi aruncă o privire vicleană prin bufet, în 
drept există ceva, cred că ştii, care se numeşte „filius nullius”. 

— Spune direct, omule, exclamă hangiţa, spune direct, în 
engleza regelui. De ce să vorbeşte indiană într-o cameră plină de 
creştini, chiar dacă ne spui de un biet vânător care nu este decât 
puţin mai bun decât sălbaticii în apucăturile lui. O, să sperăm că 
misionarii o să vorbească, la timpul potrivit, o predică despre 
săracii draci şi atunci o să conteze prea puţin ce culoare are 
pielea, sau dacă îi creşte lână sau păr pe cap. 

— O, e latină, nu indiană, domnişoară Hollister, răspunse 
avocatul, făcând iar cu ochiul şi privind viclean împrejur. Şi 
doctorul Todd înţelege latina, sau altfel cum ar citi etichetele de 
pe sticluţele lui colorate şi de pe sertare? Nu, nu, domnişoară 
Hollister, doctorul mă înţelege, nu-i aşa, doctore? 

— Hâm, cred că nu sunt chiar aşa de inteligent, răspunse 
Elnathan, străduindu-se să imite expresia glumeaţă a celuilalt. 
Latina e o limbă ciudată, domnilor. Cred că nu mai e nimeni în 
cameră, în afară de domnul Lippet, care să creadă că „Far. Av.” 
înseamnă „făină de ovăz” în engleză. 

La rândul său, avocatul era destul de jenat de felul în care 
făcuse caz de învăţătura lui. Pentru că, deşi îşi luase cel mai înalt 
grad la una dintre universităţile estice, era pus în dificultate puţin 
de termenii pe care îi folosea tovarăşul său. Totuşi, era periculos 
să pară întrecut în ştiinţă într-un bufet public şi în faţa multora 
dintre clienţii săi. Aşa că şi-a ascuns cât de bine a putut lipsa de 
cunoştinţe şi a râs cu înţeles de parcă ar fi fost vreo glumă în 
substrat, pe care numai el şi doctorul o înțelegeau. Toate 
acestea au fost atent observate de ascultători, care schimbau 
priviri de aprobare şi cuvintele „un om inteligent” şi „Dacă 

cineva ştie, cred că acela este domnul Lippet”, s-au auzit în 
diferite părţi ale camerei, drept garanţii ale admiraţiei 
ascultătorilor săi. Incurajat de aceştia, avocatul s-a ridicat din 
scaun şi întorcându-se cu spatele către foc şi cu faţa către 
audienţă, continuă: 

— Fiul lui Natty, sau fiul nimănui. Sper că tânărul nu va lăsa 
problema nerezolvată. Este o ţară a legilor şi mi-ar plăcea să văd 
cum este atacată cu bună credinţă problema dacă un om care 
deţine sau spune că deţine o sută de mii de acri de pământ, are 
drepturi mai multe de a împuşca pe cineva decât are altul. Ce 
crezi, doctore Todd? 

— O, domnule, părerea mea este că tânărul îşi va reveni, aşa 
cum am spus mai devreme. Rana nu a afectat o parte vitală şi 
pentru că glonţul a fost scos aşa de repede, iar umărul a fost 
bine îngrijit, cum spun eu, nu cred că pericolul este la fel de 
mare cum ar fi putu să fie. 

— Domnule Doolittle, continuă avocatul ridicând vocea, 
sunteţi magistrat şi ştiţi ce este lege şi ce nu este lege. Vă întreb, 
domnule, dacă împuşcarea unui om este o problemă care poate 
fi stabilită aşa de uşor? Să presupunem, domnule, că tânărul ar fi 
avut o soţie şi familie şi să presupunem că ar fi fost mecanic, ca 
dumneavoastră, domnule şi să presupunem că familia lui 
depindea de el pentru hrană. Şi să mai presupunem că glonţul, în 
loc să treacă pur şi simplu prin carne, ar fi sfărâmat omoplatul şi 
l-ar şi schilodit pentru totdeauna. Vă întreb pe toţi, domnilor, 
presupunând că acesta ar fi fost cazul, nu ar acorda juriul ceea 
ce eu numesc recompense frumoase? 

Cum finalul acestui fals caz era adresat întregii asistenţe, 
Hiram nu s-a considerat la început solicitat pentru a da un 
răspuns. Dar descoperind ochii ascultătorilor îndreptaţi către el 
în aşteptare şi-a amintit de înclinațiile sale pentru discriminarea 
judiciară şi spuse, păstrând o anumită măsură de deliberare şi 
demnitate. 

— Ei bine, dacă un om l-ar împuşca pe altul, spuse el şi dacă 
ar face-o cu intenţie, iar legea ar sesiza aceasta, iar un juriu l-ar 
găsi vinovat, ar trebui să aducem în discuţie problema unei 
închisori de stat. 

— Intr-adevăr, aşa ar trebui, domnule, răspunse avocatul. 
Legea, domnilor, nu-i respectă pe oamenii dintr-o ţară liberă. 
Este una dintre marile binecuvântări care ne-a fost transmisă de 


139 


— James Fenimore Cooper — 

strămoşi, că toţi oamenii sunt egali în faţa legii, aşa cum sunt şi 
pentru natură. Deşi unii pot să acumuleze proprietăţi, nimeni nu 
ştie cum, dar cu toate acestea nu au privilegiul de a încălca 
legea, aşa cum nu are acest privilegiu nici cel mai sărac om din 
State. Aşa văd eu lucrurile, domnilor şi cred că dacă cineva ar 
dori să aducă în discuţie această problemă, s-ar scoate ceva de 
aici pentru a plăti pentru salvă, ha doctore? 

— Ei bine, domnule, răspunse acesta, care părea puţin 
deranjat de întorsătura pe care o lua conversaţia, judecătorul 
Temple a făcut o promisiune în faţa oamenilor, nu că cuvântul lui 
ar valora la fel de mult ca ceea ce a lăsat scris cu mâna lui, dara 
promis în faţa oamenilor. Să mă gândesc, era musiu Le Quow şi 
domnul Jones şi Maiorul Hartmann şi domnişoara Pettibone şi mai 
erau pe aproape şi unul sau doi dintre negri, când a spus că 
buzunarul lui mă va recompensa din plin pentru ceea ce am 
făcut. 

— Promisiunea a fost făcută înainte sau după îndeplinirea 
serviciului? întrebă avocatul. 

— S-ar putea să fi fost şi înainte şi după aceea, răspunse 
discretul doctor, deşi sunt sigur că a spus aceasta înainte ca eu 
să îngrijesc rana. 

— Dar se pare că a spus că buzunarul lui te va recompensa, 
doctore, observă Hiram. Acum nu ştiu dacă legea va obliga un 
om să-şi ţină o asemenea promisiune. S-ar putea să-ţi dea 
buzunarul lui cu şase pence în el şi să-ţi spună să-ţi iei plata 
pentru serviciul tău. 

— Aceasta nu ar fi o recompensă în ochii legii, întrerupse 
avocatul. Nu ceea ce se numeşte „quid pro quo”, iar buzunarul 
nu poate fi considerat un agent, ci parte a unei persoane, în 
acest caz. Sunt de părere că această promisiune mincinoasă nu 
va susţine o acţiune şi mă angajez să-l oblig să-şi ţină 
promisiunea, fără nici un fel de onorariu, dacă nu va plăti. 

Doctorul nu a răspuns acestei propuneri, dar a fost văzut cum 
îşi arunca ochii în jurul lui, ca pentru a număra martorii, pentru a 
putea demonstra şi această promisiune la o dată viitoare, dacă 
aşa ceva ar fi necesar. Un subiect atât de spectaculos cum era 
acela de a-l da în judecată pe judecătorul Temple nu era foarte 
plăcut pentru cei care erau acum prezenţi într-un loc public. A 
urmat o scurtă tăcere, întreruptă numai de deschiderea uşii şi 
chiar de intrarea lui Natty. 


140 


— Pionerii — 

Bătrânul vânător îşi ducea în mână tovarăşul care nu-l 
dezamăgea niciodată - puşca. Şi deşi toţi cei prezenţi erau cu 
capul descoperit, cu excepţia avocatului, care-şi purta căciula pe 
o parte, cu un aer puţin şmecher, Natty se apropie de foc fără să- 
şi schimbe deloc înfăţişarea sau îmbrăcămintea lui. | s-au pus 
câteva întrebări, despre vânatul pe care-l ucisese, la care ela 
răspuns imediat şi cu prea puţin interes. lar hangiul, care era 
foarte apropiat de Natty, pentru că amândoi fuseseră soldaţi în 
tinereţea lor, îi oferi un pahar cu o licoare care, dacă ne luăm 
după felul în care a fost primită, nu era un musafir nedorit. După 
ce pădurarul dădu şi el pe gât băutura, se aşeză tăcut pe capătul 
unuia dintre buştenii din apropierea focului şi scurta întrerupere 
pe care a produs-o, intrarea lui. Părea să fi fost uitată. 

— Mărturia negrilor nu ar putea fi luată în considerare, 
domnule, continuă avocatul, pentru că sunt cu toţii proprietatea 
domnului Jones, care dispune de timpul lor. Dar există o 
modalitate prin care judecătorul Temple sau oricare alt om, ar 
putea fi obligat să plătească pentru că a împuşcat pe cineva şi 
pentru îngrijirea medicală pe care a comandat-o. Există o 
modalitate, vă spun şi aceasta fără să mergem la „tribunalul 
greşelilor” de asemenea. 

— Şi ai face o greşeală foarte mare, domnule Todd, strigă 
hangiţa, dacă aţi rezolva această problema cu judecătorul 
Temple pe calea legii. El are un portofel la fel de lung ca unul din 
pinii ăia de pe deal şi care este un om dificil, dacă te deranjează 
dispoziţiile lui. Judecătorul Temple este un om bun şi cumsecade 
şi care în mod sigur nu va face ceea ce trebuie pentru că îl 
speriaţi voi cu legea. Singura obiecţie pe care o am faţă de el 
este nepăsarea sufletului său. Nu este nici metodist, nici 
papistaş, nici prezbiterian, nu este nimic. Şi e greu de crezut că 
el, care „nu va lupta cea dreaptă sub ocrotirea unei biserici 
obişnuite în lumea asta, se va găsi printre cei aleşi în ceruri”, 
cum spune soţul meu, cel căruia voi îi ziceţi căpitan, deşi eu nu 
cunosc decât un singur căpitan care-şi merită numele. Sper că 
Ciorap-de-Piele nu va fi prost să-l pună pe băiat să rezolve prin 
lege. Pentru că va fi o zi neagră pentru amândoi când o să 
transformați pielea unui animal aşa de blând ca o oaie în motiv 
de dispută. Băiatul este binevenit să bea gratis până când 
umărul lui va putea ţine din nou puşca. 

— Ei, eşti generoasă, au rostit câteva guri în acelaşi timp, 

pentru că era o asistenţă în care o ofertă liberală nu era refuzată. 

lar vânătorul, în loc să exprime indignarea pe care trebuia să o 
simtă, auzind despre rana la care făcuse aluzie tovarăşul lui, 
deschise gura într-un râset neauzit, pentru care era atât de bine 
cunoscut. Şi după această manifestare a umorului său, răspunse: 

— Ştiam că judecătorul n-o să facă nimic cu calibru lui mic, 
când a coborât din sanie. Nu am văzut decât o singură armă de 
calibru mic care trăgea bine şi era o puşcă franţuzească de vânat 
rațe sălbatice, pe lacurile mari. Avea o ţeavă pe jumătatea celei 
de la puşca mea şi trimitea un glonţ bun într-o gâscă de la o sută 
de yarzi. Dar era greu cu vânatul şi aveai nevoie de o barcă să-l 
aduci. Când am fost cu Sir William din nou la francezi, la Fortul 
Niagara, toţi vânătorii au folosit puşca. Şi este o armă 
periculoasă în mâna celui care ştie să o încarce şi să ţină bine 
ţinta. Căpitanul ştie, pentru că spune că a fost soldat la Shirley. 
Şi, deşi nu erau decât nişte draci, trebuie să ştie cum îi tăiam pe 
francezi şi pe iroquois în bucățele în războiul acela. 
Chingachgook, care înseamnă „Şarpe mare” în engleză, bătrânul 
John Mohegan care trăieşte în cabană la mine era un mare 
luptător pe atunci şi mergea cu noi, poate să spună tot. Deşi 
trăgea în tomahawk, nu arunca niciodată mai mult de un glonţ 
sau două, înainte de a le lua scalpurile. A, ce s-au mai schimbat 
vremurile de atunci. Ei, doctore, nu era decât o potecă pe care 
să mergi pe jos, sau cel mult o urmă de cai, de-a lungul lui 
Mahawk, de la câmpiile germane şi până la forturi. Acum, se 
spune că au construit unul dintre drumurile alea late cu porţi de- 
a lungul râului. Întâi au făcut drumul şi după aceea l-au 
împrejmuit cu un gard. Am vânat într-un anotimp în partea din 
spate la Kaatskills, la o palmă de aşezări şi câinii pierdeau mereu 
mirosul, când ajungeau la şosea, aşa de circulate erau, deşi nu 
pot spune că animalul era de o rasă prea bună. Bătrânul Hector 
miroase o căprioară toamna, de-a lungul celei mai late câmpii 
din Otsego şi asta înseamnă o milă şi jumătate. Am măsurat-o eu 
însumi pe gheaţă, când regiunea a fost inspectată în urma 
acordului indian. 

— Mi se pare că nu este decât un compliment penibil, Natty, 
să-i spui camaradului tău pe numele celui rău, spuse hangiţa. Şi 
nu se aseamănă cu un şarpe, aşa cum arată bătrânul John acum. 
Nimrod ar fi un nume mai potrivit pentru băiat şi unul mai 
creştin, căci după câte văd eu vine din Biblie. Sergentul mi-a citit 

capitolul despre el în noaptea dinaintea botezului meu şi ce 
sentiment frumos am avut când am ascultat ce mi se citea din 
Biblie. 

— Bătrânul John şi Chingachgook erau foarte diferiţi la 
înfăţişare, răspunse vânătorul, scuturându-şi capul din cauza 
amintirilor sale melancolice. În războiul din '58 era în floarea 
vârstei şi era mai înalt decât acum cu trei inci. Dacă l-ai fi văzut, 
aşa cum l-am văzut eu în dimineaţa în care l-am bătut pe 
Dieskau, din spatele pereţilor de buşteni, ai fi zis că-i cea mai 
frumoasă piele roşie pe care ai pus ochii vreodată. Era gol până 
la brâu, nu purta decât pantaloni de pânză şi jambiere şi nu ai 
mai fi văzut niciodată o creatură aşa de frumos pictată. O parte a 
feţei sale era roşie şi cealaltă neagră. Avea capul ras, cu 
excepţia câtorva fire de păr în creştet, unde purta un mot din 
pene de vultur, la fel de colorate de parcă erau desprinse din 
coada unui fazan. Se pictase pe toate părţile, ca să-şi arate 
anatomia, până şi coastele, tot. Chingachgook avea gust pentru 
asemenea lucruri, încât n-am mai văzut niciodată pe pământ un 
războinic mai fioros decât el, cu înfăţişarea sa cheală şi 
înfricoşătoare, cu cuțitul şi securea lui. Şi-a făcut datoria ca un 
adevărat bărbat, de asemenea, pentru că l-am văzut a doua zi cu 
treisprezece scalpuri în ţăruşul lui. Şi o să spun asta pentru 
„Marele Şarpe”, că întotdeauna se lupta drept şi nu a luat scalpul 
nici unui pe care nu l-a omorât cu propriile lui mâini. 

— Bine, bine, strigă hangiţa, o luptă este oricum o luptă şi 
sunt tot felul de obiceiuri pentru ele. Deşi nu pot să spun că aş 
vrea să ciopârţesc un corp după ce i-a ieşit toată suflarea din el. 
Şi nici nu cred că aşa ceva poate fi susţinut de o doctrină. Sper, 
sergentule, cu nu ai ajutat niciodată la asemenea lucruri 
drăceşti. 

— Era datoria mea să mă ţin în rând, sau să mă opresc sau să 
merg în funcţie de cei din frunte sau cei de la urmă, răspunse 
veteranul. Eram atunci în fort şi îmi părăseam rar locul, n-am 
văzut decât puţini sălbatici, pe cei care erau pe flancuri sau în 
faţă, încăierându-se. Imi aduc aminte cum o dată am auzit 
pomenindu-se de „Marele Şarpe”, cum i se spunea, pentru că era 
o căpetenie renumită. Dar nu m-am aşteptat niciodată să-l văd 
că se aliază cauzei creştine şi civilizaţiei, aşa cum este bătrânul 
John. 

— O, a fost botezat de moravieni, care au fost întotdeauna 

foarte apropiaţi de delawari, spuse Ciorap-de-Piele. Părerea mea 
este că dacă ar fi fost lăsaţi singuri, nu ar mai exista acum 
asemenea fapte pe cursul superior ai celor două râuri şi că 
aceste dealuri ar fi putut fi întreţinute la fel de bine ca regiune de 
vânătoare de către posesorul lor de drept, care nu este prea 
bătrân ca să ducă o puşcă şi vederea căruia este la fel de 
adevărată ca un vultur pescar pândind. 

A fost întrerupt de alte zgomote de picioare bătute în pământ 
la uşă şi imediat intră grupul de la conac, urmat de indianul 
însuşi. 


Capitolul XIV. 


„Uite o cană de un litru, o cană de o pintă. Juma de 


pintă, 

Cană cât un pahar, jumătate de pahar, rubedenii 
japoneze, 

Și castronul maroniu - Bem în cinstea recoltei de 
orz. 


Curajoşii mei băieți, bem în cinstea recoltei de orz.” 
Cântec de petrecere. 


Apariţia acestor noi musafiri a produs puţină agitaţie, iar 
avocatul a profitat de acest moment pentru a se strecura afară 
din cameră. Cei mai mulţi dintre bărbaţi s-au apropiat de 
Marmaduke şi i-au scuturat mâna întinsă, sperând că 
„judecătorul se simţea bine”, în timp ce Maiorul Hartmann şi-a 
pus deoparte pălăria şi peruca şi a înlocuit-o pe aceasta din urmă 
cu o căciulă de noapte călduroasă şi ţuguiată, din lână. El se 
aşeză foarte liniştit la un capăt al sofalei, care fusese eliberat de 
fostul său ocupant. Scoase apoi cutia cu tutun, iar hangiul îi 
înmână o pipă curată. Când reuşise să ridice un nor de fum, 
Maiorul pufăi îndelung şi apoi, întorcându-şi capul spre bar, 
spuse: 

— Petty, adu grogul cald. 

Intre timp, judecătorul se salutase cu cea mai mare parte a 
celor care erau prezenţi şi se aşeză alături de Maior, iar Richard 

se grăbi să ocupe cel mai confortabil loc din cameră. Domnul 
LeQuoi a fost ultimul care s-a aşezat şi nici nu a dorit să-şi 
găsească un loc permanent, până când nu s-a asigurat prin 
mutări repetate că nu ar fi putut să primească o rază de căldură 
vreunul dintre oamenii prezenţi. Mohegan a găsit un loc la unul 
dintre capetele unei bănci, destul de aproape de bar. 

Când aceste mutații au încetat, judecătorul a remarcat cu 
bună dispoziţie: 

— Ei, bine, Betty, văd că rămâi la fel de populară pe orice 
vremuri, împotriva tuturor rivalilor şi printre oamenii de toate 
religiile. Cum ţi-a plăcut slujba? 

— Aia a fost slujbă? exclamă hangiţa. Nu pot să spun că nu a 
fost rezonabilă, dar cei care se rugau erau foarte jenaţi. Nu este 
lucru puţin ca un trup de cincizeci şi nouă de ani să se mişte aşa 
de mult în biserică. Oricum, domnul Grant pare un om cu har şi 
devotat, iar casa lui pare umilă. Uite John, ia o cană de cidru 
amestecat cu puţin whisky. Un indian bea cidru, deşi nu este 
niciodată însetat. 

— Trebuie să spun, observă Hiram, după ce a meditat un timp, 
că a fost o problemă de limbă. Şi cred că a produs satisfacţie 
destul de mare. Totuşi, cred că o parte a fost ignorată sau 
înlocuită cu altceva. Dar la urma urmei bănuiesc că, deoarece a 
fost un discurs scris, n-a fost schimbat la fel de uşor ca atunci 
când un preot ţine o predică fără notițe. 

— A, acolo-i buba, domnule judecător, strigă hangiţa. Cum 
poate să stea cineva şi să predice cu propriile sale cuvinte, când 
tot ceea ce zice este scris şi este la fel de legat de notițe ca şi un 
dragon pictat de ţăruşul care îl susţine. 

— Ei bine, ei bine, strigă Marmaduke, făcând semn cu mâna 
pentru a face linişte, s-a spus destul. Aşa cum ne-a spus domnul 
Grant, există diferite sentimente faţă de acest subiect şi din 
punctul meu de vedere, el a vorbit cu multă înţelepciune. Deci, 
Jotham, mi s-a apus că ţi-ai vândut gospodăria unui colonist nou, 
te-ai mutat în sat şi ţi-ai deschis o şcoală. Ţi-a dat banii în mână 
sau te-ai târguit? 

Bărbatul căruia i s-a adresat astfel ocupa un loc chiar în 
spatele judecătorului şi, cineva care nu era conştient de spiritul 
de observaţie a lui Marmaduke, ar fi crezut că a scăpat fără să fie 
văzut. Avea o siluetă slabă, lipsită de forme, cu o expresie de 
nemulţumire pe chip şi întreaga sa alura avea un aer lipsit de 

vlagă. După ce i s-a vorbit astfel, după ce s-a întors şi s-a răsucit 
puţin, pentru a se pregăti, răspunse: 

— O parte numerar, o parte în natură. Am vândut unuia din 
Pumfietman, care era puţin prevăzător. Trebuia să-mi dea zece 
dolari pe acru pentru zonele despădurite şi un dolar pe acru 
pentru prima coastă din părţile împădurite şi ne-am pus de acord 
să lăsăm clădirile oamenilor. Aşa că eu l-am chemat pe Aşa 
Montagu, iar el l-a chemat pe Absalom Bement, iar cei doi l-au 
chemat pe bătrânul domn Napthali Green. Şi ei au făcut o 
şedinţă şi s-au hotărât pentru optzeci de dolari pentru clădiri. Au 
fost doisprezece acri de pământ despădurit pentru zece dolari şi 
optezi şi opt pentru un dolar şi pentru tot s-a ajuns la două sute 
optzeci şi şase de dolari şi jumătate, după ce i-am plătit pe 
oameni. 

— Hm, făcu Marmaduke, cât ai plătit pentru şcoală? 

— Păi, în afară de ce ajunge la judecător, i-am dat fratelui meu 
o sută de dolari pentru târguială. Dar mai e şi o clădire nouă 
inclusă care m-a costat încă şaizeci de dolari şi i-am dat lui Moise 
o sută de dolari pentru că a cioplit, a făcut buşteni şi a tăiat cu 
ferăstrăul, aşa că m-a ajuns cu totul la două sute şaizeci de 
dolari. Dar e adevărat am cules de multe ori recolte bogate de 
acolo şi pentru că am luat cu douăzeci şi şase de dolari şi 
jumătate mai mult decât m-a costat, cred că am făcut o afacere 
bună. 

— Da, dar uiţi că recolta era a ta şi fără să faci afacerea asta şi 
că te-ai lipsit singur de douăzeci şi şase de dolari. 

— O, judecătorul a spus totul, spuse bărbatul, părând să facă 
un calcul inteligent. A mai dat şi o pereche de cai, care valorează 
o sută cincizeci de dolari în orice fel de bani şi o căruţă nou- 
nouţă. Cincizeci de dolari în numerar şi un cec bun pentru încă 
optzeci. Şi o şa laterală care a fost evaluată la şapte şi jumătate, 
nu mai erau decât doisprezece şilingi între noi. Am vrut să mai 
dea şi un set de hamuri şi să iau şi vaca şi troaca de apă. El nu a 
vrut, dar l-am citit imediat, el a crezut că ar trebui să cumpăr şi 
obiectul ăsta înainte de a putea folosi căruţa şi caii. Dar ştiam şi 
eu câte ceva şi aş vrea să ştiu la ce-i mai foloseşte troaca acum. 
M-am oferit să ne târguim din nou pentru o sută cincizeci şi cinci 
de dolari. Dar nevasta mea a spus că vrea să bată untul, aşa că 
am luat un putinei în schimb. 

— Şi ce vrei să faci în iarna asta? Nu trebuie să uiţi că timpul 

înseamnă bani. 

— Păi, din moment de învățătorul s-a dus în sudul ţării ca să-şi 
vadă mama, care se spune că o să moară, am fost de acord să 
am grijă de şcoală până când se întoarce. Dacă nu se 
înrăutăţeşte vremea în primăvară, am de gând să intru în negoţ, 
sau poate să mă mut la Genesee. Se spune că se fac afaceri 
bune acolo. Dacă banul trage la banul, nu pot decât să învestesc 
în afacerea mea, pentru că am fost crescut într-o fabrică de 
pantofi. 

S-ar părea că Marmaduke nu a crezut că prezenţa acestuia era 
destul de valoroasă pentru a încerca să-l convingă să rămână 
acolo unde era, pentru că nu i s-a mai adresat bărbatului, ci şi-a 
întors atenţia către alte subiecte. După o scurtă pauză, Hiram a 
îndrăznit să pună o întrebare: 

— Ce veşti ne mai aduce judecătorul de la Legislatură? Nu s-ar 
spune că s-a făcut mare lucru în Congres sesiunea aceasta. Sau 
poate că Francezii nu au mai reuşit să ţină piept luptelor în 
ultimul timp? 

— De când şi-au decapitat regele, francezii nu au făcut altceva 
decât să se lupte. Caracterul lor naţional pare să se fi schimbat. 
Am cunoscut mulţi francezi în timpul războiului nostru şi cu toţii 
mi s-au părut a fi deosebit de umanişti şi foarte buni la inimă. 
Dar iacobinii ăştia sunt la fel de însetaţi de sânge ca nişte 
buldogi. 

— Era unul Roshambovw cu noi în Yorrektown, strigă hangiţa şi 
era un bărbat foarte frumos şi calul lor la fel. Acolo bateriile 
engleze l-au rănit pe sergent la picior, norocul să-i ocolească pe 
ei! 

— Oh, mon pauvre roii! mormăi domnul LeQuoi. 

— Legislatura a mai dat nişte legi în ultimul timp, continuă 
Marmaduke, de care ţara avea mare nevoie. Printre altele şi un 
act care interzice pescuitul cu năvoade în afara sezonului în 
unele dintre râurile şi lacurile noastre mici. Un alt act interzice 
vânarea căprioarelor în lunile de gestație. Acestea sunt legi pe 
care oamenii raţionali le cereau de mult. Dar eu nu îmi pierd 
speranţa că voi reuşi să fac o lege prin care tăierea copacilor fără 
a se respecta legea să fie considerată crimă. 

Vânătorul ascultă aceste detalii cu o atenţie neclintită şi când 
judecătorul a terminat, râse batjocoritor: 

— Poţi să-ţi faci ce legi vrei, domnule judecător, strigă el, dar 

pe cine o să pui să păzească munţii în zilele lungi de vară, sau 
lacurile în timpul nopţii? Vânatul e vânat, iar cel care-l găseşte 
poate să-l ucidă. Asta a fost legea în aceşti munţi timp de 
patruzeci de ani, ştiu sigur. Şi cred că o lege veche face cât două 
legi noi. Numai un nepriceput ar dori să împuşte o căprioară cu 
un paznic lângă el, decât dacă i s-ar fi tocit mocasinii sau i s-ar fi 
zdrenţuit pantalonii, pentru că are carnea slabă şi de proastă 
calitate. Dar o puşcă răsună câteodată între stânci, pe malul 
lacului, de parcă s-ar fi tras cu cincizeci de arme o dată, ar fi 
greu să-ţi dai seama unde era cel care a apăsat pe trăgaci. 

— Ilnarmat cu demnitatea legi, domnule Bumppo, răspunse 
judecătorul grav. Un magistrat vigilent poate preveni mult din 
răul care s-a făcut până acum şi care deja face ca vânatul să fie 
din ce în ce mai rar. Sper să trăiesc să văd ziua când drepturile 
unui om faţă de animalele lui de vânat să fie la fel de respectate 
ca drepturile pe care le are asupra fermei sale. 

— Drepturile şi fermele tale sunt toate noi, strigă Natty, dar 
legile ar trebui să fie egale şi să nu-l apere pe unul mai mult 
decât pe altul. Am împuşcat o căprioară, miercurea trecută s-au 
împlinit două săptămâni şi s-a zbătut printre nămeţii de zăpadă 
până a sărit peste un gard viu. În timp ce o urmăream, mi-am 
prins piedica puştii între nişte crengi şi am rămas în urmă, până 
când animalul a scăpat până la urmă. Acum aş vrea să ştiu cine 
trebuie să-mi plătească pentru căprioară - şi ce căprioară 
frumoasă era! Dacă nu ar fi fost gardul acela, aş fi putut să o 
împuşc încă o dată. Şi n-am tras niciodată în ceva ce nu avea 
aripi mai mult de trei ori la rând, în zilele mele de început. Nu, 
nu, domnule judecător, vânatul e tot mai rar din cauza 
fermierilor şi nu a vânătorilor. 

— Găbrioarele nu mai sunt la fel de multe cum erau pe 
vremea vechiului război, Bumppo, spuse maiorul, care ascultase 
cu atenţie printre norii lui de fum. Dar pământul tău nu este 
făcut ca să crească găbrioarele be el, ci bentru greştini. 

— Păi, domnule maior, cred că eşti un prieten al justiţiei şi al 
drepturilor, deşi mergi aşa de des în casa cea mare. Dar e greu 
pentru orice om când legea îi interzice activitatea cinstită care 
ajută să supravieţuiască, mai ales când ar fi fost corect să poată 
vâna sau pescui în orice zi din săptămână, sau în cea mai bună 
parte a patentului, dacă aşa vrea el. 

— Te înţeleg, Ciorap-de-Piele, răspunse maiorul, fixându-şi 

ochii negri, care trimiteau priviri ciudate pe vânător. Dar nu ai 
fost întotdeauna aşa te prevăzădor şi să fii adâd te îngrijorad te 
ce va fi. 

— Poate că nu am avut ocazia, spuse vânătorul, puţin supărat 
şi apoi se cufundă în tăcere şi rămase liniştit o vreme. 

— Judecătorul spunea ceva despre francezi, remarcă Hiram 
după ce pauza se prelungise un timp. 

— Da, domnul, răspunse Marmaduke, iacobinii francezi par să 
treacă de la o faptă imorală la alta. Fac în continuare crimele 
acelea pe care le justifică numindu-le execuţii. Aţi auzit că au 
adăugat moartea reginei lor la lunga listă de crime pe care au 
făcut-o. 

— Les monstres! exclamă domnul LeQuoi, întorcându-se în 
scaun, într-un acces de convulsie. 

— Provincia La Vendee este pustiită de trupele republicii şi 
sute de locuitori ai regiunii, care au simpatii regaliste, sunt 
împuşcaţi pe rând. La Vendee este un district din sud-estul 
Franţei care este încă foarte apropiată de familia Burbonilor. În 
mod sigur domnul LeQuoi ştie mai multe despre ea şi poate să 
ne-o descrie mai fidel. 

— Non, non, non, mon cher ami, răspunse francezul cu o voce 
înăbuşită, dar vorbind repede şi gesticulând cu mâna dreaptă, ca 
şi cum ar fi implorat milă, în timp ce cu mâna stângă îşi acoperea 
ochii. 

— S-au dus multe lupte în ultimul timp, continuă Marmaduke, 
iar înfuriaţii republicani câştigă prea des. Oricum, n-aş putea 
spune că îmi pare rău că au luat Toulon-ul de la englezi, pentru 
că au un drept asupra acestui oraş. 

— Ah, ah, exclamă domnul le Quoi, sărind în picioare şi 
agitându-şi amândouă braţele cu multă însufleţire. Ces Anglais! 

Francezul continuă să se mişte însufleţit prin cameră timp de 
câteva minute, exclamând mereu ca pentru sine. Când s-a lăsat 
copleşit de natura contradictorie a sentimentelor sale, se repezi 
deodată afară din cameră şi a fost văzut cum mergea cu greu 
prin zăpadă către micul său magazin, agitându-şi braţele în sus, 
de parcă ar fi vrut să primească o salutare din partea lunii. 
Plecarea lui nu a surprins pe nimeni, pentru că sătenii erau 
obişnuiţi cu felul său de a fi. Dar Maiorul Hartmann râse tare 
pentru prima dată în timpul vizitei sale, în timp ce-şi ridica halba 
şi spuse: 

— Francezul este nebun, tar nu e pun de nimic cânt vine vorba 
de pătură: este beat te fericire. 

— Francezii sunt soldaţi buni, spuse căpitanul Hollister, i-am 
avut sub control vreme bună la Yorktown şi nici nu cred, deşi 
sunt un neştiutor când vine vorba de marile mişcări ale armatei, 
că Excelenţa sa ar fi fost în stare să meargă împotriva lui 
Cornwallis fără întăriturile lor. 

— Spui adevărul, sergent, îl întrerupse soţia lui şi aş vrea s-o 
ţii tot aşa. Francezii sunt foarte frumoşi şi când am oprit căruţa 
atunci când tu o împingeai, un regiment de francezi mărşăluia pe 
lângă noi, încercând să păstreze soldaţii de carieră şi i-am servit 
după cum au vrut ei. Dacă am primit şi plată? Sigur că am primit 
câteva coroane valoroase. Pe dracul dacă puteau să strângă 
rândurile, pentru bani sau din dragoste. O, Dumnezeu să mă 
ierte că înjur şi vorbesc de asemenea vanităţi. Dar asta pot s-o 
spun despre francezi: au plătit cu arginţi buni şi ştiau să bea 
frumos din pahar, pentru că lăsau întotdeauna o picătură de 
băutură când îl dădeau înapoi. Şi afacerile ies bine domnule 
judecător, când se plăteşte bine, iar clienţii nu sunt prea 
pretenţioşi. 

— O afacere prosperă, doamnă Hollister, spuse Marmaduke. 
Dar ce s-a întâmplat cu Richard? S-a ridicat iar imediat cum s-a 
aşezat şi nu s-a mai întors de atâta timp încât mă tem că a 
îngheţat. 

— N-ai nici o grijă în privinţa asta, vere Duke, strigă bărbatul 
însuşi. Afacerile pot să te încălzească până şi în noaptea cea mai 
rece care s-a strecurat vreodată în munţii ăştia. Betty, soţul tău 
mi-a spus când ieşeam din biserică, despre porcii voştri că au 
făcut râie. Aşa că am ieşit puţin să mă uit la ei şi am văzut că e 
adevărat. Şi dup-aia m-am dus, doctore şi l-am pus pe băiatul 
tău să-mi cântărească o pfundie de sare şi am amestecat-o cu 
lăturile lor. Pun rămăşag o bucată de căprioară contra unei 
veveriţe cenuşii că o să fie mai bine într-o săptămână. Aşa, 
doamnă Hollister, acum sunt gata pentru o halbă aburindă de 
flip. 

— Ştiam eu că asta o să vrei, spuse gazda, este pregătită şi 
gata să dea în fiert. Dragă sergentule, vrei să-mi dai fierul? Nu, 
cel din focul din spate, e negru, o să-l vezi tu. A, l-ai găsit. Uitaţi- 
vă dacă nu e roşu ca o vişină. 

Băutura se încălzise şi Richard luă o sorbitură, aşa cum fac 

bărbaţii când sunt convinşi că tocmai au făcut un lucru deştept, 
mai ales dacă le place şi băutura. 

— O, ce mână ai, Betty, expertă în amestecarea flip-ului! 
strigă Richard când se opri ca să-şi tragă răsuflarea. Chiar şi 
fierul şi-a lăsat aroma, ia, John, bea, omule, bea! Eu şi doctorul 
Todd am făcut treabă bună cu umărul băiatului acela în seara 
asta. Duke, am scris un cântec cât ai fost plecat - într-o zi când 
nu aveam nimic de făcut. Aşa că o să-ţi cânt câteva versuri, deşi 
nu m-am hotărât la o melodie anume încă. 

Ce e viața, dacă nu un decor pentru griji, 

Unde fiecare trebuie să muncească din greu? 

Atunci să fim veseli, s-arătăm că noi suntem 

O mână de oameni de treabă, chiar rari, 

Ce pot să râdă, să cânte din zori până-n noapte. 

Atunci să fim veseli, 

Să uităm de probleme, 

Căci grijile fac un om tânăr - cărunt. 

— Ei, Duke, ce crezi de asta? Mai e o strofă, pe care am scris- 
o, dar mai am ultimul vers. Ei, bătrâne John, ce crezi de muzică? 
E la fel de bună ca şi la cântecele voastre de război, hâm? 

— E bun, spuse Mohegan, care se înfruptase din plin cu 
băuturile hangiţei şi de asemenea, arătase respectul cuvenit 
halbelor lui Marmaduke şi ale maiorului, care treceau din mână 
în mână. 

— Pravo, pravo, Richart! strigă maiorul, ai cărui ochi negri 
începuseră să se umezească. Pravisimo, e un cântec bun. Tar 
Natty Bumppo are unul mai pun. Ciorap-de-Piele, nu vrei să 
cânţi? Spune, bătrâne, nu vrei să cânţi cântecul despre lupii tăi? 

— Nu, nu, domnule maior, răspunse vânătorul, scuturându-şi 
capul trist. Am trăit să văd ceea ce nu am crezut că ochii vor 
vedea vreodată pe aceste dealuri şi nu mai am inimă să cânt. 
Dar cel care are dreptul de a fi stăpân şi conducător aici este 
forţat să bea, atunci când este însetat, zăpadă topită. Le stă rău 
celor care au trăit prin dărnicia lui să se veselească, de parcă n- 
ar mai fi nimic pe lume decât soare şi vară. 

In timp ce vorbea, Ciorap-de-Piele îşi lăsă din nou capul pe 
genunchi şi îşi ascunse chipul dur şi ridat în mâini. Trecerea de la 
frigul excesiv de afară la căldura din bufet şi sorbiturile repetate 
şi lungi pe care Richard le lua din băutura lui eliminaseră deja 
orice discrepanţă dintre el şi restul invitaţilor în ce priveşte 

spiritul petrecăreţ. Acum îi întindea vânătorului două halbe 
ademenitoare de flip înspumat, în timp ce îi striga acestuia: 

— Hei, Crăciun fericit, bătrâne. Soare şi vară! Nu, eşti orb 
Ciorap-de-Piele. E vorba de lumina lunii şi iarnă, ia ochelarii ăştia 
şi deschide ochii. Lasă-ne să ne veselim. Şi să uităm de 
probleme, Căci grijile fac un om tânăr - cărunt. 

— Auzi ce voce tremurătoare are bătrânul John? Ce muzică al 
naibii de plictisitoare mai au şi cântecele astea indiene, nu-i aşa, 
domnule maior? Mă întreb dacă ei cântă vreodată după note. 

In timp ce Richard cânta şi vorbea, Mohegan emitea nişte 
sunete monotone, banale, păstrând măsura printr-o mişcare 
uşoară a capului şi trupului. Nu rostea decât câteva cuvinte şi 
acestea în limba lui nativă, aşa că numai el şi Natty puteau să le 
înţeleagă. Fără să-l bage în seamă pe Richard a cântat mai 
departe un soi de melodie cam sălbatică şi melancolică, care se 
urca uneori, cu note bruşte şi cam acute, iar apoi cădea iar în 
tonurile joase, tremurătoare, care părea să fie caracteristică 
muzicii sale. 

Atenţia celor prezenţi părea acum împărţită; bărbaţii din spate 
formaseră mici grupuri, unde discutau diverse subiecte, printre 
care cele mai obişnuite erau cele legate de vindecarea porcilor 
de râie şi predica preotului Grant. In acest timp, domnul Todd se 
străduia să-i explice lui Marmaduke natura rănii pe care i-o 
făcuse tânărului vânător. Mohegan a continuat să cânte, în timp 
ce chipul lui se golea de orice expresie, deşi, din cauza părului 
său gros şi stufos, părea să capete o expresie de ferocitate 
brutală. Notele lui deveneau tot mai înalte şi în curând au 
devenit atât de puternice, încât au făcut ca discuţiile să înceteze 
imediat. Vânătorul şi-a ridicat capul iar şi i s-a adresat bătrânului 
luptător cu căldură, în limba delawarilor, dar pentru binele 
cititorilor noştri îi vor reda cuvintele în engleză: 

— De ce cânţi despre luptele tale şi despre războinicii pe care 
i-ai ucis, Chingachgook, când cel mai mare duşman, cel care-l 
împiedică pe Tânărul Vultur să se bucure de drepturile sale, este 
lângă tine? Am luptat în războaie la fel de multe ca oricare dintre 
războinicii din tribul tău, dar nu mă pot lăuda cu faptele mele 
într-un asemenea moment. 

— Ochi-de-Şoim, răspunse indianul, îndepărtându-se de locul 
său cu un pas nesigur, sunt Marele Şarpe al delawarilor. Pot să 
găsesc urma tribului mingoe ca un şarpe care fură ouăle unei 

păsări şi să le dau o lovitură mortală ca unui şarpe cu clopoței. 
Albul a făcut securea lui Chingachgook lucioasă ca apele lui 
Otsego în lumina soarelui la apus, dar ea e roşie de sângele 
maquasilor. 

— Şi de ce i-ai ucis pe războinicii mingoe? Nu pentru a păstra 
aceste locuri de vânătoare şi lacuri pentru copiii tatălui tău? Şi nu 
i-au fost ele date Celui-care-mănâncă-foc într-o şedinţă solemnă? 
Şi nu curge sânge de războinic prin venele unei tinere căpetenii, 
care ar trebui să vorbească tare, acolo unde vocea lui de-abia se 
aude acum? 

indemnul vânătorului părea să trezească într-o anumită 
măsură facultăţile tulburate ale indianului, care îşi întoarse faţa 
către ascultători şi se uită fix către judecător. Işi scutură capul, 
aruncându-şi părul de pe faţă şi îşi arătă ochii în care strălucea o 
expresie de resentiment sălbatic. Dar nu era el însuşi. Mâna lui 
părea să facă un efort inutil să dea drumul securii, al cărei mâner 
era prins de cureaua lui, în timp ce ochii lui deveneau încet lipsiţi 
de orice expresie. În acel moment, Richard i-a întins în faţă o 
halbă, iar expresia feţei lui s-a preschimbat într-un rânjet idiot şi 
apucând vasul cu amândouă mâinile, se lăsă pe spate pe bancă 
şi bău până se sătură. Apoi puse halba deoparte cu un efort, în 
neputinţa beţiei sale. 

— Să nu fie vărsare de sânge, exclamă vânătorul, când 
observă chipul indianului într-un moment de ferocitate. Dar este 
beat şi nu mai poate face rău. Aşa se întâmplă cu toţi sălbaticii, 
dacă le dai băutură, devin nişte câini. Ei bine, va veni şi ziua în 
care se va face dreptate şi trebuie să avem răbdare şi 
bineînţeles că nimeni nu putea să-l înţeleagă. Abia încheiase, 
când Richard strigă: 

— Ei, bătrânul John o să adoarmă în curând. Oferă-i găzduire 
în hambar, căpitane şi o să plătesc eu. Sunt bogat în seara asta, 
de zece ori mai bogat decât Duke, cu toate pământurile lui, 
printre loturi militare şi datorii finanţate şi obligaţiuni şi ipoteci. 

Hai, să ne veselim, 

Și să uităm de probleme, 

Căci durerea face un om tânăr - cărunt. 

Bea, rege Hiram. Bea, domnul Stau-degeaba”, bea, domnule, îţi 
spun. Este Ajunul Crăciunului, care nu vine, după cum ştiţi, decât 


15 joc de cuvinte - „do little” înseamnă „a face puţin”, iar „do 
nothing” înseamnă „a nu face nimic” (n.tr.). 


153 


— James Fenimore Cooper — 
o dată pe an. 

— He, he, he, domnul are chef de a cânta în seara asta, spuse 
Hiram, a cărui chip dădea semne vădite de relaxare. Cred mai 
degrabă că o să facem o biserică acolo, domnule? 

— O biserică, domnule Doolittle! O să facem o catedrală! 
Episcopi, preoţi, diaconi, administratori, sacristie şi cor. Orgă, 
organist, printre foaie. Pe lordul Harry, cum spune Benjamin, o să 
punem o turlă la celălalt capăt al ei şi o să facem două biserici 
din una. Ce zici, Duke, o să plăteşti? Ha, vere judecător, o să 
plăteşti? 

— Ce gălăgie mai faci, Dickon! răspunse Marmaduke. E foarte 
important să aud ce spune doctorul Todd. Cred că ţi-ai dat deja 
seama dacă este posibil ca rana să supureze şi să pună mâna în 
pericol pe vremea asta rece? 

— Nu se poate, domnule, nu se poate, spuse Elnathan, 
încercând să expectoreze, dar nereuşind decât să arunce în foc 
un lichid alb, spumos, ca un fulg de zăpadă. Nu este deloc posibil 
ca o rană atât de bine bandajată să supureze şi cu glonţul în 
buzunarul meu. După cum vorbeşte judecătorul despre faptul că 
o să-l ia în casa lui pe băiat, cred ar fi cel mai bine să nu fiu plătit 
decât o singură dată pentru serviciul meu. 

— Cred că aşa ar trebui, răspunse Marmaduke, cu zâmbetul 
acela arcuit care îi lumina atât de des faţa şi lăsându-şi 
interlocutorul să se întrebe dacă agrea caracterul tovarăşului de 
discuţie sau se bucura de umorul său subtil. Hangiul reuşise să-l 
pună pe indian pe nişte paie în una dintre dependinţele sale, 
unde John a rămas toată noaptea, acoperit cu pătura lui. 

Intre timp, Maiorul Hartmann devenea din ce în ce mai 
zgomotos şi glumeţ. Se servea pahar după pahar şi halbă după 
halbă, iar petrecea s-a prelungit mult în noapte, sau mai degrabă 
până dimineaţă, când veteranul german şi-a exprimat dorinţa de 
a se întoarce la conac. Majoritatea celor care petrecuseră se 
retrăseseră, dar Marmaduke cunoştea prea bine obiceiurile 
prietenului său pentru a-i sugera mai devreme să plece. Totuşi, 
când propunerea a fost făcută, judecătorul a profitat imediat de 
ea şi cei trei s-au pregătit de plecare. Doamna Hollister i-a 
condus personal până la uşă, sfătuindu-i pe musafirilor cum să 
plece în siguranţă de la han. 

— Sprijiniţi-vă de domnul Jones, domnule maior, spuse ea. E 
tânăr şi poate să vă ducă. Ei, ce bine îmi pare să vă văd la 

„Dragonul neînfricat”. Şi nu e nici un rău dacă petrecem un Ajun 
de Crăciun cu inima uşoară, pentru că nu se ştie niciodată când o 
să ne copleşească durerea. Aşa că noapte bună, domnule 
judecător şi Crăciun fericit tuturor, mâine dimineaţă. 

Domnii şi-au luat rămas bun cât de bine au putut şi mergând 
pe mijlocul drumului, care era o potecă bună, lată şi bine 
bătătorită, s-au descurcat destul de bine, până au ajuns la poarta 
casei. Dar când să intre pe domeniile judecătorului, au 
întâmpinat mici probleme. Nu ne vom opri pentru a le relata, dar 
vom menţiona că de dimineaţă, se puteau vedea în zăpadă urme 
în direcţii diferite. Şi că o dată, în timp ce se apropiau de uşă, 
simțind lipsa însoţitorilor săi, Marmaduke a putut să-i urmeze pe 
una dintre aceste poteci până într-un punct unde a descoperit că 
nu le putea vedea decât capetele, în timp ce Richard cânta plin 
de viaţă: 

Hai, să ne veselim, 

Și să uităm de probleme, 

Căci durerea face un om tânăr - cărunt. 

Capitolul XV. 


„Cum stătea, În ziua aceea, întinsă în golful Biscay!” 


Înainte de această scenă de la Dragonul neînfricat, Elizabeth 
fusese condusă în siguranţă la conac, unde a rămas ca stăpână 
şi a fost liberă să-şi petreacă seara după cum a dorit, fie 
distrându-se, fie lucrând. Majoritatea luminilor erau stinse, dar 
Benjamin îngrijea cu atenţie şi regularitate patru lumânări mari, 
puse în tot atâtea sfeşnice masive de alamă, înşiruite pe dulap şi 
sala căpăta astfel un aer de confort şi căldură, care contrasta cu 
aspectul trist al camerei pe care tânăra o lăsase în urmă, la 
academie. 

Remarkable era una dintre persoanele care îl ascultaseră pe 
domnul Grant, dar nu reuşise să-şi calmeze de tot, prin meditaţie 
şi evlavie, resentimentele pe care limbajul judecătorului i le 
stârnise din plin. Işi aduse aminte de tinereţea Elizabethei şi şi-a 
dat seama că nu va fi greu să îşi exercite indirect puterea care 
până atunci nu-i fusese revendicată. Ideea de a fi condusă sau 
de a fi obligată să-i dovedească un respect servil, era absolut 
intolerabil şi luase deja de vreo şase ori, hotărârea secretă de a 
face un efort prin care să aducă în discuţie problema delicată a 
situaţiei sale domestice. Dar imediat cum întâlnea privirea 
întunecată şi mândră a Elizabethei, care se plimba în sus şi în jos 
prin încăpere, gândindu-se la momente ale copilăriei sale, la 
schimbarea din viaţa ei şi probabil şi la evenimentele din acea zi, 
menajera simţea o teamă de care nu ar fi crezut că putea fi 
stârnită de un simplu muritor. Oricum, aceasta a oprit-o să mai 
facă, sau să spună ceva în acest sens. În cele din urmă, s-a 
hotărât să abordeze un subiect care putea să elimine orice 
diferenţă umană şi prin care să-şi poată pune în valoare propriile 
abilităţi. 

— Părintele Grant ne-a ţinut o predică destul de lungă, în 
seara asta, spuse Remarkable. Preoţii de la biserici ţin de obicei 
predici inteligente, dar îşi notează ideile, ceea ce este un avantaj 
important. Nu cred că sunt nişte vorbitori la fel de pricepuţi, când 
ţin discursuri improvizate, ca preoţii din ordinul celor care stau în 

picioare. 

— Şi la ce credinţă te referi când spui ordinul celor stau în 
picioare? întrebă domnişoara Temple, puţin surprinsă. 

— Păi la prezbiterieni, la congregaţionalişti şi la baptişti, până 
acum. Şi la toţi cei care nu cad în genunchi pentru a se ruga. 

— Inseamnă că după acelaşi principiu îi numeşti pe cei care 
aparţin confesiunii tatălui meu - ordinul celor care stau jos, 
observă Elizabeth. Sunt sigură că nu am mai auzit să li se spună 
altfel decât quakeri, răspunse Remarkable, trădând o uşoară 
jenă. Eu aş fi ultima care să le spună altfel, pentru că nu am 
folosit în viaţa mea un apelativ dispreţuitor pentru judecător sau 
pentru vreun membru al familiei lui. L-am apreciat întotdeauna 
pe quakeri, pentru că vorbesc aşa de frumos, sunt inteligenţi şi 
mă miră faptul că s-a căsătorit în cele din urmă cu cineva care 
aparţinea de o biserică, pentru că sunt foarte înverşunaţi 
împotriva religiei. Credincioşii stau nemişcaţi şi nu spun nimic 
cea mai mare parte a slujbei, în timp ce în biserică, oamenii se 
exprimă în diferite feluri, aşa că mi se pare uneori că au foarte 
mult talent muzical. Am mai fost la o casă de rugăciuni, în sudul 
ţării. 

— Ai găsit o calitate a liturghiei care până acum mie mi-a 
scăpat. Ţi-aş fi recunoscătoare dacă ai întreba dacă arde focul în 
camera mea. Mă simt obosită în urma călătoriei şi mă voi 
retrage. 

Remarkable era gata să-i spună tinerei stăpâne a conacului că 
ar putea să vadă şi singură dacă ar deschide uşa, dar s-a 
controlat din prudenţă şi după ce a făcut o scurtă pauză, ca 
pentru a-şi salva demnitatea, a făcut ce i s-a cerut. Răspunsul a 
fost favorabil, iar tânăra s-a retras, urându-le noapte bună atât 
menajerei, cât şi lui Benjamin, care mai punea nişte lemne în 
sobă. 

In clipa în care uşa s-a închis în urma domnişoarei Temple, 
Remarkable începu un soi de discuţie ciudată şi ambiguă, care 
nici nu critica şi nici nu lăuda calităţile persoanei absente, dar 
care părea să se apropie treptat de o descriere foarte 
dezavantajoasă. Majordomul nu a răspuns, ci îşi continuă 
activitatea conştiincios. După ce a terminat fericit, se uită la 
termometru şi, deschizând un sertar de la dulap, scoase o 
provizie de alcool care l-ar fi ajutat să-şi menţină temperatura 
ridicată a corpului fără să fie nevoie de focul enorm de care 

avusese grijă. Trase lângă foc un suport mic şi aranjă în tăcere 
sticlele şi paharele din care aveau să soarbă licoarea minunată. 
A mai adăugat două scaune la acest aranjament confortabil, 
când Benjamin a remarcat pentru prima dată prezenţa 
menajerei. 

— Vino, strigă el, vino domnişoară Remarkable, aşează-te pe 
scaunul acesta. E ger afară, poţi să fii sigură, femeie dragă. Dar 
ce-mi pasă mie? Pentru Ben este acelaşi lucru dacă bate vântul 
pe înălţimi sau în vale, înţelegi? Negrii s-au îngrămădit cu toţii 
comod în faţa unui foc care ar putea să frigă un bou întreg. 
Termometrul arată acum cincizeci şi cinci de grade, dar dacă 
lemnul de arțar este aşa de bun, sunt sigur că înainte să beau un 
pahar o să mai ridic temperatura cu vreo zece grade, pentru că 
domnului o să-i fie la fel de cald când o să vină de la hanul 
încălzit al lui Betty Hollister, ca o mână care a uns velatura cu 
smoală proastă. Haide, stăpână, vino în scaunul acesta şi spune- 
mi cum îţi place noua moștenitoare. 

— Păi, din câte ştiu eu, domnule Penguillan... 

— Pump, Pump, o  întrerupse Benjamin. Este Ajunul 
Crăciunului, doamnă Remarkable şi aşa că ar fi mai bine să-mi 
spui Pump, înţelegi? E un nume mai scurt şi din moment ce 
intenţionez să pompez toată garafa asta până se goleşte, ar fi 
mai bine să-mi spui Pump. 

— Ca întotdeauna, strigă Remarkable, cu un râset care părea 
să-i desfacă fiecare încheietură a corpului. lţi arăţi talentul 
muzical, Benjamin, când te laşi dus de val, dar, aşa cum 
spuneam, cred că lucrurile o să se schimbe în casa aceasta. 

— Să se schimbe! exclamă majordomul, uitându-se la garafa 
care căpăta aspectul străveziu al sticlei şlefuite cu o rapiditate 
uimitoare. Nu contează prea mult, doamnă Remarkable, atâta 
vreme cât ţin cheile de la lacăte. 

— N-aş putea spune, continuă menajera, dar este destulă 
mâncare şi băutură în casă pentru a satisface nevoile unui 
organism. Mai pune puţin zahăr în pahar, Benjamin - pentru că 
domnul Jones are mare grijă de asta. Dar stăpâni noi, reguli noi. 
Şi nu m-aş mira dacă viitorul nostru aici nu ar fi nesigur. 

— Viaţa e la fel de nesigură ca bătaia vântului, spuse 
Benjamin, cu un aer moralizator. Şi nimic nu e mai schimbător 
decât vântul, doamnă Remarkable, decât dacă s-ar întâmpla să 
intri în negoţ şi ai alerga în jos şi în sus câte o lună pentru o 

afacere cu vele de fiecare parte, cu asistentul camerist la 
timonă. 

— Ştiu că viaţa este îngrozitor de nesigură, spuse Remarkable, 
contractându-şi trăsăturile pentru a-i face pe plac interlocutorului 
său. Dar mă aştept să se facă mari schimbări în casă în ceea ce 
priveşte drepturile pe care le are fiecare. Te vei pomeni şi cu o 
persoană tânără care să te comande, aşa cum este una care 
vrea să-mi dea mie ordine. Şi când eşti stabilit aici de atâta 
vreme ca tine, cred că va fi greu. 

— Promovarea ar trebui să se facă în funcţie de vechimea 
serviciului, spuse majordomul şi dacă este adevărat că mai 
îmbarchează o mână pentru munca mea, sau dacă mai aduc un 
steward ca ajutor, o să renunţ la funcţie mai repede decât poţi 
pune o navă de pilotaj în corset. Deşi domnul Dickens. 

— Benjamin folosea adesea acest nume greşit - este un domn 
de treabă şi un bărbat cu care poţi naviga pe cât de bine îţi 
doreşte inima, totuşi o să-i spun acestui domn cât mai clar, 
pentru că asta e limba pe care o vorbesc, că dacă se gândeşte să 
pună vreun Johnny Neştiutor peste capul meu, ei bine, o să-mi 
dau demisia. Am început de jos şi mi-am croit drumul până sus, 
doamnă Pettybones, ca un bărbat adevărat. Am stat şase luni la 
bordul unui lugher Garnsey, trăgând de frânghii la bordul de sub 
vânt şi strângând velatura. După aceea am făcut câteva călătorii 
într-o goeletă, în acelaşi negoţ, care, la urma urmei nu era decât 
un fel de navigare pe întuneric, unde nu înveţi mare lucru, decât 
cum să navighezi sub stele. Ei bine, atunci am învăţat cum să 
ungi un arbore gabier şi cum să observi un zburător. Apoi am 
mai făcut nişte mici treburi în cabină, cum ar fi să amestec 
grogul căpitanului. Cred că acolo mi-am format gusturile, care, 
aşa cum cred că ai observat adesea, sunt excelente. Ei bine, 
acum ne cunoaştem mai bine. 

Remarkable dădu din cap pentru a răspunde complimentului şi 
luă o înghiţitură din băutura care era în faţa ei. Ea nu avea nimic 
împotriva unei mici băuturi din când în când, cu condiţia ca 
aceasta să fie bine îndulcită. După schimbul de complimente al 
acestui cuplu distins, dialogul a continuat: 

— Ai avut nişte experienţe minunate în viaţă, Benjamin, 
pentru că, aşa cum spune Scriptura, „Cei care merg pe mare în 
bărci văd minunile lui Dumnezeu.” 

— A, de fapt şi cei din bricuri şi goelete şi s-ar putea spune că 


159 


— James Fenimore Cooper — 

văd facerile diavolului. Marea, doamnă Remarkable, îi oferă 
omului un mare avantaj în ceea ce priveşte cunoştinţele sale, 
pentru că vede obiceiurile popoarelor şi relieful unei ţări. Cât mă 
priveşte pe mine, care nu sunt decât un neştiutor faţă de alţii 
care merg pe mări, cred că dacă urmez coasta de la capul Ler 
Hogue până jos la capul Finish, nu este nici măcar un 
promontoriu sau o insulă despre care să nu-i ştiu numele sau 
câte ceva despre ele. Pune destul, femeie, ca să mai închizi la 
culoare apa aia. Poftim zahărul. iți cam plac dulciurile, doamnă 
Pettybones. Dar cum spuneam pot să merg de-a lungul întregii 
coaste, căci cunosc drumul la fel de bine ca de aici până la 
Dragonul neînfricat şi ce greu e până începi să cunoşti Golful ăla 
Biscay! Huh, aş vrea să poţi auzi cum bate vântul acolo. 
Câteodată e nevoie de două persoane ca să-i ţină unuia părul pe 
cap. Să te laşi în voia vântului, acolo, în golful acela, e cam 
acelaşi lucru cu a urca şi cobori coastele munţilor pe drumurile 
ţării. 

— Nu mai spune! exclamă Remarkable. Şi marea se înalţă la 
fel de mult ca munţii, Benjamin? 

— Ei, o să-ţi spun, dar să gustăm mai întâi grogul. Hm, trebuie 
să spun că este marfa cea mai bună din ţara asta, dar la urma 
urmei, suntem, aşa de aproape de Indiile de Vest, că nu dai 
decât o fugă. Pe lordul Harry, femeie, găseai rom ieftin chiar şi 
când Garnsey era undeva între Capul Hatteras şi curbura 
Logann. Cât despre mare, ea se înalţă foarte mult în Golful 
Biscay, decât dacă nu bate vântul de sud-vest, când valurile se 
rostogolesc foarte frumos. Deşi nu ar trebui să cauţi ape 
învolburate în mările înguste, ci să pleci din Indiile de Vest, în 
voia vântului dinspre vest, ţinând coasta înspre babord, cu prora 
către sud şi să opreşti apoi strângând terţarola. Sau poate şi cu 
trinca strânsă, sau cu arborele zburător şi velierul, ca să ţină 
direcţia bună, dacă şi barca e bună. Şi mai ai nevoie şi de două 
ceasuri de bord, dacă vrei să vezi munţii. Ei, buna mea doamnă, 
am ajuns şi până la fregata Boadishey, de unde nu puteai să vezi 
decât o bucată din cer, poate cât vela mare. lar sub pătrarul de 
vânt era o gaură aşa de mare, că încăpea întreaga Marină 
Britanică. 

— A, Sfinte Sisoe! Şi nu ţi-a fost frică, Benjamin? Cum ai 
scăpat? 

— Frică? Cui dracu să-i fie frică de puţină apă sărată care 

sărea pe deasupra capului său? Cât despre scăpat, când ne-am 
săturat de atâta chin şi ne spălase puntea destul de bine, am 
chemat tot echipajul, pentru că ei stăteau de pază jos, în 
hamacurile lor, ca şi cum ar fi fost în unul dintre cele mai bune 
dormitoare ale noastre. Aşa că am stat de pază o perioadă, iar 
când marea s-a calmat, am ţinut cârma pe vreme rea, am 
coborât vela şi ne-am urmat cursa. Aşa că atunci când am ajuns 
acolo mai înainte, te întreb doamnă Pettybones, dacă nu a mers 
pe jos? Nu a mers? Nu mint, buna mea doamnă, când spun că 
am văzut cum a sărit barca asta dintr-o mare în alta, ca una 
dintre veveriţele astea care pot să sară dintr-un pom în altul. 

— Cum, chiar din apă? exclamă Remarkable, ridicându-şi 
braţele subţiri, cu palmele osoase deschise de mirare. 

— Nu a fost un lucru chiar aşa de uşor să iasă din apă, buna 
mea doamnă, pentru că au sărit stropi în toate părţile de nu mai 
ştiai care era marea şi care erau norii. Şi am reuşit să o 
menţinem la suprafaţă folosindu-ne doar de două lunete. Primul 
locotenent el a condus singur barca şi mai erau şi patru căpitani 
de luptă la timonă, în afară de căpitanul cu şase oameni la 
castelul de la prova, în popota ofiţerilor inferiori, la tachelajul de 
descărcat. Dar s-a purtat aşa de bine! O, ce barcă bună a fost, 
doamnă! În fregata aia s-ar fi trăit mai bine decât în cea mai 
bună casă din insulă! Dacă aş fi regele Angliei, aş ridica-o 
deasupra Podului Londrei şi aş pune-o într-un palat. Pentru că 
dacă cineva îşi permite să trăiască bine, Majestatea sa este acea 
persoană. 

— Dar, Benjamin! strigă ascultătoarea, care era mirată la 
culme de relatarea pericolelor prin care a trecut majordomul. Ce 
ai făcut? 

— Păi, ne-am făcut datoria ca nişte oameni puternici. Ei bine, 
dacă francezii lui musiu Ler Quaw ar fi fost la bordul ei, ar fi tras- 
o pur şi simplu la malul uneia dintre insulele alea mici. Dar noi 
am mers de-a lungul coastei până când am găsit-o în bătaia 
vântului lângă munţii Pico şi dracu să mă ia dacă ştiu cum am 
ajuns acolo, dacă am sărit peste insulă sau am înconjurat-o. Dar 
eram acolo şi pluteam, cu o pânză ridicată, schimbând mereu 
cursul, ca şi cum ar fi vrut să scoată din când în când nasul şi să 
privească în direcţia în care bătea vântul, până când furtuna i-ar 
fi suflat toate sirenele până să le strice. 

— Mă miră foarte tare! spuse Remarkable, pentru care cei mai 

mulţi dintre termenii pe care îi folosea Benjamin erau complet 
neînţeleşi, dar care îşi făcuse o vagă idee despre o furtună 
devastatoare. Trebuie să fie o viaţă îngrozitoare cât navighezi pe 
mare. Şi nu mă uimeşte faptul că te supără gândul că ai fi nevoit 
să părăseşti o casă aşa de confortabilă ca asta. Nu că trupului îi 
pasă prea mult de aşa ceva, pentru că sunt atâtea case în care 
poţi să locuieşti. Ei bine, când judecătorul a fost de acord ca eu 
să vin şi să locuiesc cu el, nu plănuiam deloc să vin. Am trecut 
doar să văd cum o mai ducea familia, cam la o săptămână după 
ce murise doamna Temple, crezând că mă voi întoarce înapoi 
seara. Dar familia era aşa de îndurerată, că nu am putut să nu 
stau puţin să-i ajut. Mi s-a părut o idee bună, mai ales că eu 
eram nemăritată, iar ei aveau atâta nevoie de ajutor, aşa că am 
rămas aici. 

— Ţi-ai ţinut ancora lăsată în acelaşi loc multă vreme, 
doamnă! Cred că ar trebui să afli că barca pluteşte uşor. 

— Cum vorbeşti, Benjamin! Nu pot să cred o vorbă din ce spui! 
Trebuie să recunosc că până acum judecătorul şi domnul Jones s- 
au purtat foarte bine amândoi. Dar cred că vom avea parte de o 
persoană care va fi altfel. Am auzit că judecătorul a fost plecat 
multă vreme în străinătate şi că dorea să-şi aducă fiica acasă, 
dar nu m-am aşteptat să îi ofere un rol atât de important în 
gospodărie. Cred că o să devină o tânără foarte disperată şi 
urâtă, Benjamin. 

— Urâtă! repetă majordomul, deschizându-şi cu mirare ochii 
care până atunci păreau să se închidă cu o suspectă oboseală. 
Pe lordul Harry, femeie, mai degrabă aş crede că Boadishey este 
o fregată proastă. Ce draci ţi se pare? Ochii ei nu strălucesc la fel 
de tare ca luceferii şi stelele de dimineaţă? lar părul său nu este 
la fel de negru şi strălucitor ca o velatură care tocmai a fost unsă 
cu smoală? Nu se mişcă la fel de bine ca o barcă de prima mână 
cu apă liniştită al prora? Păi, femeie, galionul Boadishey-ei era 
urât pe lângă ea şi după câte am auzit, reprezenta figura unei 
mari regine. Şi nu sunt reginele întotdeauna frumoase, doamnă? 
Cine crezi tu că ar fi rege şi nu şi-ar alege o parteneră de pat 
frumoasă? 

— Vorbeşte frumos, Benjamin! spuse menajera, sau nu o să-ţi 
mai ţin tovărăşie. Nu neg că este plăcută privirii, dar îmi menţin 
părerea că va avea un comportament care lasă de dorit. Pare să 
se creadă prea bună pentru a vorbi cu ceilalţi. Din câte îmi 

spusese domnul Jones, mă aşteptam să fiu fascinată de prezenţa 
ei. Acum, după părerea mea, Lowizy Grant se poartă mult mai 
frumos decât Betsy Temple. Nici măcar n-a stat să vorbească cu 
mine când am vrut s-o întreb cum se simţea acum că s-a întors 
acasă şi dacă îi era dor de mama ei. 

— Poate că nu te-a înţeles, femeie! Nu vorbeşti chiar aşa de 
bine. Şi la urma urmei, domnişoara Lizzy şi-a exersat engleza 
regelui ca o mare doamnă în Londra. Şi din această cauză 
vorbeşte engleza la fel de bine ca mine sau ca orice englez 
înnăscut. Tu ai uitat şcoala pe care ai făcut-o, iar tânăra stăpână 
este foarte învățată. 

— Stăpână! strigă Remarkable. Nu mai vorbi de parcă aş fi o 
negresă, Benjamin. Nu este stăpâna mea şi nu va fi niciodată. Şi 
cât despre felul în care vorbesc, nu cred că îmi este superior 
nimeni din New England. M-am născut şi am crescut în comitatul 
Essex şi am auzit mereu spunându-se că statul din golf era 
proverbial pentru pronunția sa. 

— Am auzit mereu de golful din acest stat, spuse Benjamin, 
dar nu pot să spun că am fost vreodată acolo şi nici nu ştiu exact 
unde este. Dar cred că ancora se înfige bine în ţărmul lui şi nu e 
un loc chiar aşa de rău, încât să nu poţi zăbovi puţin acolo. Dar 
ca mărime, nu se poate compara cu golful Biscay, sau poate chir 
Torbay, aşa cum compari o iolă cu o goeletă de război. In ceea ce 
priveşte limbajul, dacă vrei să auzi nişte oameni care vorbesc 
greşit, de parcă un dicţionar ar fi un jurnal de bord pe care îl 
completezi cum vrei tu, ar trebui să te duci în Wapping şi să-i 
asculţi pe londonezi cum vorbesc păsăreasca lor. Oricum n-am 
văzut ca domnişoara Lizzy să-ţi fi făcut ceva aşa de grav, bună 
doamnă. Aşa că mai ia o înghiţitură din băutura ta, iartă şi uită, 
ca un suflet cinstit. 

— Nu, în nici un caz. Nu voi face aşa ceva, Benjamin. 
Tratamentul ăsta e o noutate pentru mine. Nu o să-l suport. Am o 
sută cincizeci de dolari pe care pot să-i folosesc, în afară de un 
pat şi douăzeci de oi şi astea bune. Şi nu vreau să locuiesc într-o 
casă unde o persoană nu are voie să-i spună unei tinere în faţă 
pe numele ei de botez. O să-i spun Betsey cât vreau eu. E o ţară 
liberă şi nu mă poate opri nimeni. Vroiam să mai stau şi la vară, 
dar o să-mi dau demisia mâine dimineaţă şi o să vorbesc cum 
vreau eu. 

— In privinţa asta, doamnă Remarkable, n-o să te contrazică 

nimeni. Eu cred că ar fi mai uşor să opreşti un uragan cu o 
batistă spaniolă decât să te mai opreşti odată ce ai început să 
spui ce ai pe suflet. Te întreb, doamnă bună, cresc multe 
maimuțe pe coasta acelui Golf al Statului? 

— Tu însuţi eşti o maimuţă, domnule Penguillan, strigă 
menajera înfuriată. Sau un urs, un urs negru şi fioros. Şi o femeie 
cumsecade nu trebuie să stea cu dumneata. Nu o să-ţi mai ţin 
tovărăşie niciodată, domnule, chiar de-aş mai locui treizeci de 
ani cu judecătorul. Asemenea vorbe se spun mai bine în 
bucătăria, decât în salonul casei unui om de vază. 

— Ascultă, doamnă Pitty - Patty-Prettybones!€, poate că sunt 
ca un urs, aşa cum o să afle cei care vin să se lupte cu mine. Dar 
să mă ia naiba dacă sunt o maimuţă, o creatură care vorbeşte 
fără să ştie o vorbă din ceea ce spune - un papagal, care poate 
să poarte un dialog într-o duzină de limbi, aşa cum ştie orice om 
cinstit. Poate chiar în greceşte sau olandeză, dar ce ştie ea ce 
înseamnă? Poţi să-mi spui asta, doamnă bună? Ofiţerul ucenic 
poate să transmită informaţiile, să ducă vorba, dar trimite-l în 
larg singur şi lasă-l să conducă vasul după capul lui şi să nu-mi 
mai dai mie grog dacă nu vor râde de el orice Johnny Neştiutor. 

— Nu o să-ţi mai dau grog, într-adevăr, spuse Remarkable, 
ridicându-se foarte indignată şi apucând o lumânare. Eşti plin de 
grog acum, Benjamin şi o să părăsesc camera înainte de a mai 
auzi vreun cuvânt necuvenit din partea dumitale. Menajera se 
retrase, în aceeaşi manieră, dar cu mai puţină demnitate decât 
moştenitoarea, după cum i s-a părut ei însăşi. Inchise uşa în 
urma ei, cu un zgomot care aducea cu detunătura unei flinte, 
mormăind cuvinte de ocară ca: „beţivan”, „alcoolic” şi „bestie”. 

— Cui îi spui beţivan? strigă Benjamin violent, ridicându-se şi 
făcând o mişcare către Remarkable. Vrei să te compari cu o 
domnişoară pe care nu poţi decât s-o critici şi să-i găseşti nod în 
papură. De unde dracu să înveţi cum să te porţi şi să vorbeşti? In 
golful ăla blestemat din stat? 

Aici Benjamin căzu pe spate în scaun şi slobozi imediat nişte 
zgomote de rău augur, care aduceau foarte mult cu mormăitul 
animalului său preferat, ursul. Inainte de a rămâne întemnițat în 
braţele lui Morpheus - ca să folosesc un limbaj care s-ar potrivi 
umorului de la cruzcan al unora dintre minţile rafinate ale 


15 „Prettybones” înseamnă în traducere cuvânt cu cuvânt: „oase 

prezentului, a rostit tare termenii impresionanţi de „maimuţă”, 
„papagal”, „picnic”, „cutie cu smoală” şi „vorbitori”, lăsând 
pauzele cuvenite între epitete. 

Nu vom încerca să le explicăm semnificaţia, sau să refacem 
propoziţiile pe care le-a rostit, iar cititorii trebuie să se 
mulţumească cu informaţia că aceste cuvinte au fost spuse cu 
toată răceala dispreţului pe care un om este îndreptăţit să o 
simtă faţă de o maimuţă. 

A dormit aproape două ore, apoi a fost trezit de intrarea 
zgomotoasă a lui Richard, a maiorului Hartmann şi a 
proprietarului conacului. Atunci, Benjamin şi-a adunat simţurile 
tulburate pentru a-i putea îndruma pe primii doi către camerele 
lor, apoi dispăru el însuşi, lăsând sarcina de a apăra casa celui 
care era cel mai interesat de siguranţa ei. La începutul acelei 
colonii, nu se recurgea decât rar la încuierea uşilor şi gratii şi 
imediat cum Marmaduke aruncă o privire către focurile enorme 
din casă, s-a retras. Cu acest act de prudenţă s-a închis şi prima 
noapte a poveştii noastre. 

Capitolul XVI. 


„Fiți atenţi stăpânii mei, 
Trădarea e aşa aproape.” 


Mult zgomot pentru nimic. 


Petrecăreţii care au părăsit „Dragonul neînfricat” târziu în 
noapte au avut noroc că gerul extrem al anotimpului devenea tot 
mai puţin periculos pe măsură ce ei parcurgeau labirinturile 
nămeţilor de zăpadă, care duceau la casele lor. Norii agitaţi au 
fugit de pe cer către dimineaţă, iar luna s-a ascuns în spatele 
unui văl de ceaţă care era împins violent către nord, aducând cu 
el atmosfera mai caldă a oceanului din depărtare. Răsăritul 
soarelui era ocultat de coloane de nori tot mai denşi şi mai 
numeroşi, în timp ce vântul de sud care biciuia valea aducea 
semnele sigure ale apropierii dezgheţului. 

Era destul de târziu în dimineaţa aceea, când Elizabeth a 
observat lumina slabă care apărea din spatele muntelui estic, 
mult timp după ce lumina soarelui lovise dealurile opuse. Ea s-a 
grăbit afară din casă, pentru a-şi satisface curiozitatea privind 
împrejurimile la lumina zilei, înainte ca petrecăreţii întârziaţi din 
noaptea de Ajunul Crăciunului să-şi facă apariţia la masa de 
dimineaţă. Işi acoperi silueta cu faldurile mantalei sale îmblănite 
pentru a se apăra de frigul care era la fel de intens, deşi ceda din 
ce în ce mai repede. leşi în micul ocol din spatele casei care se 
deschidea într-un desiş de pini pitici răsăriţi acolo unde copaci 
mai vânjoşi crescuseră odată şi auzi vocea domnului Jones: 

— Crăciun Fericit, Crăciun fericit, verişoară Bess, strigă el. Ah, 
eşti matinală, din câte văd. Dar ştiam eu că o să ţi-o iau înainte. 
N-am stat niciodată în vreo casă în care să nu fiu primul care 
felicită fiecare suflet de acolo - fie bărbat, femeie, copil, mare, 
mic, negru, alb sau galben. Dar aşteaptă un moment până îmi 
pun haina. Vrei să vezi amenajările, mi se pare. Şi nimeni nu 
poate să ţi le explice la fel de bine ca mine, care le-am plănuit pe 
toate. Mai durează o oră până când lui Duke şi maiorului o să le 
treacă efectul băuturilor afurisite ale doamnei Hollister, aşa că o 

să cobor, să vin cu tine. 

Elizabeth se întoarse şi îl văzu pe vărul său cu capul acoperit 
cu scufia de noapte şi scos pe fereastra dormitorului. Se 
prezentase în această ipostază chiar şi în ciuda frigului de afară, 
din dorinţa sa de a avea întâietate. Râse şi intră iar în casă, 
promiţându-i să-l aştepte. Apoi şi-a făcut din nou apariţia, la timp 
pentru a se întâlni cu domnul respectiv, ducând în mână un 
pachet asigurat cu câteva peceţi mari şi destul de importante. 

— Vino, Bessie, vino, strigă el, trăgându-i unul dintre braţe 
printr-al lui. Zăpada începe să cedeze, dar încă poate să ne mai 
susţină. Nu simţi mirosul bătrânei Pennsylvania în aer? Este un 
climat dur, fată. Seara trecută, la apusul soarelui, era destul de 
frig să îngheţe entuziasmul unui om şi pentru asta, îţi spun că 
este nevoie ca termometrul să fie cât mai aproape de zero grade 
în cazul meu. Apoi, pe la nouă sau zece a început să se 
încălzească, la douăsprezece era chiar călduţ, iar tot restul nopţii 
a fost aşa de cald încât n-am putut suporta nici o pătură pe pat. 
Salut, Aggy, Crăciun Fericit! Aggy, mă auzi, câine negru ce eşti? 
Ţine un dolar şi dacă domnii se scoală înainte ca eu să mă întorc, 
să vii să mă anunţi. Nu l-aş lăsa pe Duke să mi-o ia înainte nici în 
ruptul capului. 

Negrul prinse banul din zăpadă şi promițând că va fi cu ochii în 
patru, învârti moneda douăzeci de picioare în aer şi o prinse în 
palmă. Apoi se retrase în bucătărie, ca să-şi arate cadoul, cu o 
inimă uşoară, aşa cum şi faţa îi exprima multă fericire. 

— Ah, fii liniştit, dragul meu văr, spuse tânăra fată. Am 
aruncat o privire în camera tatălui meu, care cred că o să mai 
doarmă vreo oră. Şi dacă eşti vigilent o să-ţi asiguri toate 
onorurile sărbătorii. 

— Ei, Duke e tatăl tău, Elizabeth, dar Duke este şi un om 
căruia îi place să fie primul, chiar şi în cazul unor nimicuri. Acum, 
în ceea ce mă priveşte, nu-mi pasă de asemenea lucruri, decât 
că îmi plac competiţiile. Pentru că dacă un lucru în sine este lipsit 
de importanţă, poate să capete însemnătate dacă e obiectul unei 
întreceri. Aşa e şi cu tatăl tău - lui îi place să fie primul, dar eu 
mă lupt cu el numai ca un competitor. 

— Mi-e totul foarte clar, domnule, spuse Elizabeth. Dacă n-ai fi 
decât tu pe lume, n-ai da nici o ceapă degerată pe vreo 
distincţie. Dar din moment ce mai sunt atâţia alţii, trebuie să te 
lupţi cu toţii, pentru competiţie. 

— Aşa este. Văd că eşti o fată deşteaptă, Bess, care îşi 
onorează profesorii. Eu am dorit să te trimit la şcoala aceea, 
pentru că prima dată când tatăl tău a adus vorba de aşa ceva, 
am trimis o scrisoare personală, prin care ceream sfaturi unui 
prieten din oraş, care mi-a recomandat şcoala la care ai mers. 
Duke a fost puţin încăpățânat la început, ca de obicei, dar când a 
auzit cum stăteau lucrurile, o fost obligat să te trimită. 

— Hai să facem armistițiu cu metehnele lui Duke, domnule. 
Este tatăl meu şi dacă ai şti ce a făcut pentru tine cât am fost în 
Albany, ai fi mai iertător faţă de caracterul său. 

— Pentru mine! strigă Richard, oprindu-se puţin pentru a 
reflecta. A, cred că a obţinut planurile pentru noua casă de 
rugăciuni olandeză pentru mine. Dar nu prea îmi pasă de asta, 
pentru sugestiile străine nu sunt de prea mare ajutor pentru că e 
un om cu talent. Creierul lui este cei mai bun arhitect. 

— Nu-i adevărat, spuse Elizabeth, pe un ton ştiutor care dorea 
să-l provoace. 

— Nu, lasă-mă să mă gândesc. Poate că mi-a trecut numele pe 
actul noii bariere a oraşului, ca director. 

— Este posibil, dar eu nu făceam aluzie la o asemenea 
desemnare. 

— O asemenea desemnare! repetă domnul Jones, care 
începuse să se foiască de curiozitate. Deci e vorba de o 
desemnare. Dacă e în cadrul miliției, nu o să accept. 

— Nu, nu, nu este în miliţie, strigă Elizabeth, arătându-i 
pachetul din mână şi apoi trăgându-l în spate cu un aer cochet. 
Este o funcţie atât de onoare, cât şi bine remunerată. 

— De onoare şi bine remunerată, repetă Richard, iar 
încordarea părea dureroasă pentru el. Arată-mi hârtia, fată. 
Spune-mi, e o funcţie unde e ceva de făcut? 

— Ai ghicit, vere Dickon, e o funcţie executivă în comitat. Cel 
puţin aşa mi-a spus tata când mi-a dat pachetul acesta, pe care 
trebuie să ţi-l dau drept cadou de Crăciun. „Fără îndoială”, a spus 
el, „dacă ceva l-ar face fericit pe Dickon, ar fi să ocupe funcţia 
executivă a comitatului.” 

— Funcţia executivă! Ce prostie! strigă bărbatul nerăbdător, 
smulgându-i pachetul din mână. Nu există o asemenea funcţie în 
comitat. A, ce! Există! „Ofer o împuternicire prin care îl declar pe 
domnul Richard Jones şerif al comitatului”. Ei, Duke e generos, în 
mod sigur. Trebuie să spun că Duke are o inimă caldă şi nu-şi 

uită niciodată prietenii. Şerif! Mare. Şerif al...! Sună bine, Bess, 
dar o să fie pusă în practică şi mai bine. Richard este un om 
inteligent la urma urmei, cunoaşte bine firea umană, îi sunt 
îndatorat, continuă Richard, fără să-şi dea seama că-şi şterge 
ochii cu pulpana hainei. Deşi aş face şi eu oricând la fel pentru el, 
cum o să se convingă singur, dacă îndeplinirea datoriilor mele ar 
putea să-l ajute în vreun fel. O s-o fac, vară Elizabeth, o s-o fac, 
îţi spun! Cum îmi mai lăcrimează ochii din cauza blestematului 
ăsta de vânt sudic! 

— Acum, Richard, spuse fata râzând, cred că o să găseşti ceva 
de făcut. Te-am auzit mereu plângându-te că nu mai e nimic de 
făcut în ţara asta, deşi mie mi se părea că mai sunt atâtea de 
făcut. 

— De făcut! exclamă Richard, care îşi suflă nasul şi îşi ridică 
chipul cât putu de mult şi luă o figură serioasă: Totul depinde de 
sistem, fata mea. O să mă pun în după-amiaza asta şi o să 
sistematizez comitatul. Am nevoie de deputaţi, să ştii. O să 
împart ţara în districte şi o să pun câte un deputat la fiecare. Şi o 
să mai am unul şi pentru sat, pe care o să-l denumesc 
departamentul meu de stat. Lasă-mă să văd. Benjamin, da 
Benjamin ar fi un bun deputat. S-a adaptat deja şi ar răspunde 
minunat numai dacă ar şti să călărească un cal. 

— Da, domnule şerif, spuse însoţitoare lui. Şi din moment ce 
se pricepe aşa de bine la frânghii, ar putea fi un adevărat expert 
dacă ar fi nevoie de serviciile sale într-o altă zi. 

— Nu, o întrerupse celălalt, îmi place să spun că nimeni n-ar 
putea să spânzure pe altcineva mai bine decât - asta înseamnă... 
Da, într-adevăr, Benjamin s-ar descurca foarte bine într-o 
asemenea situaţie, dacă s-ar lăsa convins să încerce. Dar ar 
trebui să-mi iau gândul de la aşa ceva. N-am reuşit niciodată să-l 
fac să spânzure ceva sau să călărească un cal. Trebuie să-mi 
caut alt deputat. 

— Ei bine, domnule, din moment ce o să ai timp destul pentru 
toate lucrurile acestea importante, te rog să uiţi că eşti mare 
şerif şi să-ţi dedici puţin din timp galanteriilor. Unde sunt 
frumuseţile şi amenajările pe care trebuia să mi le arăţi? 

— Unde? Păi, peste tot! Aici am mai proiectat nişte străzi şi 
nu-i aşa că o să fie un oraş frumos după ce o să le deschidem şi 
o să tăiem copacii, iar străzile o să fie construite? Ei, Duke este 
un om cu inima deschisă, chiar şi în ciuda încăpăţânării sale. Da, 

da, trebuie să am măcar patru deputaţi, în afară de un temniţer. 

— Nu văd nici o stradă în direcţia în care mergem, spuse 
Elizabeth, decât dacă aşa numeşti tu aleile acestea scurte dintre 
stufişurile de pin. Fără îndoială că nu ai de gând să construieşti 
prea curând case în pădurea asta din faţa noastră şi în mlaştinile 
alea. 

— Trebuie să facem străzile după compas, verişoară, fără să 
ţinem cont de copaci, dealuri, iazuri, mlaştini, sau orice altceva 
în afară de posteritate. Aceasta este dorinţa tatălui tău, iar tatăl 
tău, ştii... 

— Te-a făcut şerif, domnule Jones, îl întrerupse domnişoara, cu 
un ton care îi sugera foarte clar domnului că atingea un subiect 
interzis. 

— Ştiu, ştiu şi dacă mi-ar sta în puteri l-aş face pe Duke rege. 
Are o inimă nobilă şi ar fi un rege minunat. Asta dacă ar avea şi 
un prim-ministru bun. Dar ce se întâmplă aici? Se aud voci din 
stufiş. Pun pariu pe funcţia mea că e vorba de o conspirație. Hai 
să ne apropiem şi să vedem mai bine. 

In timp ce vorbeau şi pe măsură ce se deplasau, Richard şi 
verişoara sa s-au depărtat destul de mult de casă şi au ajuns în 
spaţiul deschis din spatele satului unde, aşa cum se poate 
înţelege şi din conversaţie, se proiectau străzi, iar viitoarele 
locuinţe erau contemplate. Acolo, singura amenajare care se 
putea observa era o zonă defrişată, dar neîngrijită, de-a lungul 
lizierei unei păduri întunecate de pini înalţi. Acolo răsăriseră 
arbuşti şi mlădiţe ale aceluiaşi copac, până la o înălţime destul 
de mare pentru ca întinderile de zăpadă să fie întrerupte din loc 
în loc de mici crânguri perene. Şuieratul vântului care se strecura 
printre vârfurile acestor copaci imitativi a făcut ca paşii perechii 
să nu poată fi auziţi, în timp ce crengile le ascundeau siluetele. 
Cu acest ajutor, cei doi s-au apropiat de locul unde tânărul 
vânător, Ciorap-de-Piele şi căpetenia indiană se strânseseră şi 
discutau aprins. Primul era foarte insistent şi părea să acorde o 
mare importanţă subiectului, în timp ce Natty părea să asculte 
mai atent ca de obicei ceea ce tânărul avea de spus. Mohegan 
stătea puţin într-o parte, cu capul în piept şi cu părul căzut peste 
faţă, parcă pentru a-i ascunde trăsăturile. Intreaga sa atitudine 
avea o expresie de tristeţe acută, chiar de ruşine. 

— Să ne retragem, îi şopti Elizabeth, suntem nepoftiţi şi nu 
avem dreptul de a asculta secretele acestor oameni. 

— Nu avem dreptul! îi răspunse Richard puţin agitat, pe un ton 
la fel de nervos şi trăgând braţul fetei printr-al lui aşa de tare, de 
parcă ar fi vrut să o împiedice să plece. Uiţi, verişoară, că este 
datoria mea să menţin pacea în comitat şi să am grijă ca legile 
să fie puse în aplicare. Vagabonzii ăştia comit adesea jafuri, deşi 
nu cred că John ar face ceva în secret. Bietul de el, se cam 
îmbătase aseară şi nu pare să-i fi trecut. Hai să mergem mai 
aproape şi să auzim ce spun. 

In ciuda reticenţei domnişoarei, Richard a câştigat, stimulat 
fără îndoială de sentimentul datoriei sale. Şi imediat s-au 
apropiat destul de mult pentru a auzi clar tot ce se spunea. 

— Trebuie să obţinem pasărea, spuse Natty, fie pe cale bună, 
fie pe cale rea. Ehehei! Am văzut şi timpurile în care curcanii 
sălbatici nu erau prea puţini în ţara asta, dar dacă vrei vreunul 
acum trebuie să mergi în cheiurile Virginiei. Poţi să fii sigur, este 
o mare diferenţă între gustul unei potârnichi şi a unui curcan 
bine îngrăşat. Deşi, pentru mine, cele mai bune mâncăruri sunt 
coada de castor şi şunca de urs. Dar de fapt fiecare are gusturile 
lui. L-am dat negustorului francez până la ultimul bănuţ, în 
dimineaţa asta, când am venit în oraş după praf. Aşa că, din 
moment ce tu nu ai nimic, putem să încercăm să tragem o dată 
în ea. Ştiu că Billy Kirby e în pădure şi că vrea să împuşte şi el 
acelaşi curcan. John are un ochi bun şi trage bine din prima, iar 
dintr-un motiv sau altul, mie îmi tremură mâna şi de câte ori 
trebuie să fac ceva extraordinar, îmi pierd ţinta. Când am vânat 
ursoaica cu pui în toamna asta, i-am împuşcat pe rând, deşi erau 
aşa de înfometați şi am încărcat puşca în timp ce mă ascundeam 
în spatele copacilor. Dar asta este altă poveste, domnule Oliver. 

— Asta, strigă tânărul cu un accent care trăda un fel de 
plăcere dureroasă faţă de sărăcia sa, în timp ce ţinea un şiling în 
faţa ochilor, asta e toată comoara pe care o am, asta şi puşca 
mea. Acum, într-adevăr, am devenit un om al pădurii şi trebuie 
să mă bazez numai pe vânătoare. Haide Natty, hai să riscăm 
ultimul bănuţ pentru pasăre. Cu ţinta ta, nu se poate să ratăm. 

— Aş prefera să o facă John, băiete, mie mi se face teamă 
când te aud că eşti aşa de hotărât şi sunt sigur că o să ratez 
pasărea. Indienii trag la fel de bine de fiecare dată, nimic nu-i 
poate tulbura. Uite, John, ia un şiling, ia puşca mea şi încearcă să 
tragi în curcanul acela mare pe care l-au băgat la strâmtoare. 
Domnul Oliver este foarte nerăbdător să prindă creatura şi nu 


171 


— James Fenimore Cooper — 
sunt bun de nimic când sunt aşa de neliniştit. 

Indianul şi-a întors capul mohorât şi după ce într-un moment 
de linişte profundă a părut că îi treziseră interesul, le replică 
tovarăşilor săi: 

— Când John era tânăr, privirea îi era la fel de dreaptă ca şi 
glonţul. Femeile mingo ţipau la auzul puştii sale. Războinicii 
mingo se purtau ca nişte femei. A fost vreodată nevoie să tragă 
de două ori? Vulturul zbura deasupra norilor decât să treacă pe 
lângă cortul lui Chingachgook. Femeile aveau destule pene de- 
ale lui. Dar priviţi, spuse el, părăsind tonurile joase, îndoliate în 
care vorbise până atunci şi ridicându-şi vocea cu un entuziasm 
real, ducându-şi în faţă ambele mâini. Tremură ca o căprioară 
când aude lupul urlând. A îmbătrânit John? Când a fost vreun 
mohican ca o babă de optzeci de ani? Nu, albul aduce bătrâneţea 
cu el. Romul este arma lui. 

— Atunci de ce o foloseşti, bătrâne? exclamă tânărul vânător. 
De ce o persoană aşa de nobilă prin firea lui se foloseşte de 
instrumentele diavolului pentru a se transforma în bestie? 

— Bestie! John este o bestie? întrebă indianul încet. Da, spui 
adevărul, fiu al Inghiţitorului-de-foc. John este o bestie. Odată 
focurile erau rare în dealurile astea. Căprioara lingea mâna 
omului alb, iar păsările se odihneau pe capul său. Erau nişte 
străini pentru el. Părinţii mei au venit de pe malurile apei sărate. 
Au fugit înainte de venirea romului. Au venit la bunicul lor şi au 
trăit în pace. lar când ridicau securea, o făceau ca să lovească 
ţeasta unui mingo. Se adunau în jurul focului de întrunire şi 
făceau orice hotărau. Atunci John era bărbat. Dar războinicii şi 
negustorii cu ochi deschişi la culoare i-au urmat. Unul a adus 
cuțitul lung, celălalt a adus rom. Erau mai numeroşi decât pinii 
de pe munţi şi au desfiinţat întrunirile şi au luat pământurile. 
Spiritul cel rău era în cănile lor şi ei l-au slobozit. Da, da, spui 
adevărul, Tinere Vultur, John este o bestie creştină. 

— lartă-mă, bătrâne războinic, strigă tânărul, apucându-l de 
mână. Eu ar trebui să fiu ultimul care îţi reproşează. Blestemele 
cerului cad asupra lăcomiei care a distrus o asemenea rasă. 
Aminteşte-ţi John, că fac parte din familia ta şi că aceasta este 
cea mai mare mândrie a mea acum. 

Mohegan se mai destinse puţin şi spuse mai liniştit: 

— Eşti un delawar, fiul meu. Cuvintele tale nu sunt auzite, John 
nu poate să împuşte. 

— Am ştiut eu că băiatul are sânge indian în vine, şopti 
Richard, după felul ciudat în care s-a purtat cu caii mei aseară, 
înţelegi, verişoară, ei nu folosesc niciodată hamurile. Dar bietul 
de el o să împuşte de două ori curcanul dacă vrea, pentru că o 
să-i dau şi eu un şiling. Deşi poate ar fi mai bine să mă ofer să 
trag eu în locul lui. Văd că şi-au început distracţiile de Crăciun în 
tufişul de acolo, de unde se aud râsetele. Băiatul acesta are un 
gust cam ciudat pentru curcani, nu că n-ar fi bun de mâncat. 

— Aşteaptă, vere Richard, exclamă Elizabeth, prinzându-se de 
braţul lui. Ar fi delicat să-i oferi acestui domn un şiling? 

— lar, domn! Crezi că o corcitură ca el ar refuza bani? Nu, nu, 
fata mea, ar lua şilingul. Ah şi-ar lua şi nişte rom, chiar dacă îl 
critică atâta. Dar o să-i dau băiatului şansa de a prinde curcanul, 
pentru că Billy Kirby acela e unul dintre cei mai buni ţintaşi din 
ţară. Asta dacă nu îl punem la socoteală pe domn. 

— Atunci, spuse Elizabeth, ale cărei puteri nu îi egalau voinţa, 
atunci, domnule, o să vorbesc. Inaintă cu un aer hotărât în faţa 
vărului său şi intră între tufişurile în care se găseau şi cei trei 
vânători. Apariţia ei îl sperie puţin pe tânăr, care mai întâi făcu o 
mişcare vagă de retragere, dar apoi, revenindu-şi, o salută 
ridicându-şi şapca şi reveni la poziţia anterioară, rezemându-se 
de puşcă. Nici Natty şi nici Mohegan nu şi-au trădat 
sentimentele, deşi apariţia Elizabethei a fost atât de neaşteptată. 

— Văd că mai respectaţi încă vechiul obicei de Crăciun de a 
împuşca curcanul, spuse ea. Vreau şi eu să-mi încerc norocul cu 
pasărea. Care dintre voi vrea să ia banii aceştia şi să să-mi 
împrumute puşca lui în schimb? 

— Este acest sport potrivit pentru o femeie? exclamă tânărul 
vânător, rostind repede şi accentuând fiecare cuvânt, încât era 
clar că vorbele lui veneau din inimă. 

— De ce nu, domnule? Dacă nu ar fi uman, păcatul ar fi 
rezervat numai unuia dintre sexe. Dar am şi eu toanele mele, ca 
şi ceilalţi. Nu vă cer ajutorul. Şi, întorcându-se către Natty şi 
punându-i un dolar în palmă, spuse: veteranul acesta bătrân al 
pădurii nu va fi aşa de nepoliticos încât să-i refuze unei doamne 
dorinţa de a trage o împuşcătură. 

Ciorap-de-Piele a dat drumul monedei în raniţă şi ridicând 
capătul puştii, a pregătit amorsa. Râzând în felul lui obişnuit, 
aruncă arma peste umăr şi spuse: 

— Dacă Billy Kirby nu prinde pasărea înaintea mea, iar praful 


173 


— James Fenimore Cooper — 

francezului se aprinde în dimineaţa asta umedă, o să vânez 
imediat un curcan aşa de bun, cum nu s-a mai mâncat niciodată 
în bordeiul judecătorului. Ştiu că femeile germane din triburile 
Mahawk şi Scholarie îşi doreau foarte mult să vină la petrecere, 
aşa că, tinere, n-ar trebui să fii aşa de aspru cu domnişoara. Hai 
să mergem, pentru că dacă mai aşteptăm, riscăm să pierdem 
cea mai bună pasăre. 

— Dar am dreptul să-mi încerc norocul înaintea ta, Natty. Îmi 
cer scuze, domnişoară Temple, am un motiv întemeiat de a dori 
pasărea aceasta foarte mult şi aş putea să par nepoliticos, dar 
trebuie să-mi revendic dreptul. 

— Puteţi pretinde orice este al dumneavoastră pe drept, 
domnule, răspunse domnişoara. lubim amândoi aventura, iar 
dumnealui este cavalerul meu. Imi las averea în grija ochiului şi 
mâinii sale. Deschideţi drumul, Ciorap-de-Piele, iar noi o să vă 
urmăm. 

Natty părea încântat de stilul deschis de adresare al tinerei şi 
frumoasei Elizabeth, care îi încredinţase imediat o asemenea 
îndatorire. El îşi dovedi veselia întorcându-i zâmbetul luminos pe 
care ea i-l trimisese. Merse apoi prin zăpadă cu paşi mari de 
vânător până la locul de unde veneau sunetele unei veselii 
gălăgioase. Insoţitorii săi l-au urmat în tăcere, în timp ce tânărul 
trimitea priviri dese şi jenate către Elizabeth. O mişcare a lui 
Richard i-a atras atenţia tinerei. 

— Cred, domnişoară Temple, că dacă ţi-ai fi dorit într-adevăr 
curcanul nu ai fi tocmit un străin ca Ciorap-de-Piele pentru 
aceasta, spuse el de îndată ce restul grupului se îndepărtase 
destul de mult pentru a nu-l putea auzi. Dar nu pot să cred că 
eşti serioasă, pentru că am în acest moment cincizeci de curcani, 
închişi în coteţe şi mai graşi şi mai slabi, aşa că ai putea să-l 
alegi pe oricare dintre ei. Incerc un experiment pe şase dintre ei, 
le dau cereale cu... g 

— Destul, vere Dickon, îl întrerupse domnişoara. Imi doresc 
pasărea şi pentru că mi-o doresc, l-am tocmit pe acest domn 
Ciorap-de-Piele. 

— Ai auzit vreodată de glonțul acela minunat pe care l-am tras 
într-un lup care fugea cu oaia tatălui tău, vară Elizabeth? O 
întrebă Richard, trăgându-se înapoi cu un aer nemulţumit. O 
ducea în spate şi, să fi fost capul lupului pe partea cealaltă, l-aş fi 
ucis, aşa cum s-a şi întâmplat. 


174 


— Pionerii — 

— Ştiu tot vere, ai împuşcat oaia. Dar s-ar cuveni oare să se 
amestece Marele Şerif în activităţi de genul acesta? 

— Doar nu ai crezut că vroiam să trag cu propriile mele mâini, 
spuse domnul Jones. Dar hai să-i urmăm şi să vedem cum o să 
tragă. Să n-ai nici o teamă că i s-ar putea întâmpla ceva rău unei 
femei în această ţară, în special fiicei tatălui tău şi mai ales în 
prezenţa mea. 

— Fiica tatălui meu nu se teme de nimic, domnule, mai ales 
când este însoţită de ofiţerul cel mai înalt al acestui comitat. 

L-a prins de braţ, iar el a condus-o prin labirintul arbuştilor în 
locul unde cei mai mulţi dintre tinerii satului se strânseseră 
pentru obiceiul de a se întrece la vânătoarea de Crăciun şi unde 
Natty şi însoțitorii săi ajunseseră deja. 

Capitolul XVII. 


„Văd gloata asta cam ciudată, 

Și cred că oamenii se-ntrec chiar azi.” 

Scott. 

Distracţia străveche, împuşcarea curcanului, este una dintre 
puţinele amuzamente pe care coloniştii dintr-o ţară nouă nu-l 
ratează niciodată. Ea era legată de obiceiurile zilnice ale unui 
popor care de multe ori punea deoparte toporul sau coasa, 
pentru a lua puşca, deoarece căprioarele alergau prin pădurile 
pe care le tăiau, sau ursul intra în poienele lor abrupte pentru a 
respira aerul din luminiş, sau pentru a observa, cu un aer 
viclean, progresul pe care îl făcuse invadatorul. 

De această dată, distracţia obişnuită a zilei fusese grăbită 
puţin, pentru a-i da domnului Grant o şansă egală, a cărui 
expoziţie nu era mai puţin importantă pentru tinerii petrecăreţi 
decât preocuparea care le absorbea acum întreaga atenţie. 
Proprietarul păsărilor era un negru liber şi pregătise pentru 
această ocazie o colecţie întreagă de păsări de vânat. Acestea 
erau numai bune să stârnească apetitul unui gurmand, dar şi 
foarte potrivite pentru îndemânarea diferiților competitori, care 
erau de toate vârstele. El le oferise ţintaşilor mai tineri şi lipsiţi 
de experienţă diferite păsări de calitate inferioară şi începuseră 
deja să împuşte, spre avantajul financiar al posesorului negricios 
al vânatului. Ordinea împuşcăturilor era deja destul de simplă şi 
bine înţeleasă. Pasărea era legată cu o aţă de ciotul unui pin 
mare, care fusese îndreptat cu un topor în partea în care se 
găseau ţintaşii, ca să poată să servească drept ţintă. Cu ajutorul 
acesteia putea fi stabilit meritul oricăruia dintre competitori. 
Distanţa dintre ciot şi poziţia de ochire era de o sută de yarzi 
măsuraţi. Un picior în plus sau în minus era considerat ca o 
invazie a dreptului vreuneia dintre părţi. Negrul îşi fixa propriul 
preţ pentru fiecare dintre păsări şi condiţiile cazului în care 
succesul era determinat de întâmplare. Dar, odată toate acestea 
stabilite, principiile stricte ale justiţiei publice care funcționau în 
acel comitat l-au obligat de să dea o şansă oricărui aventurier 
care dorea să participe. 

Mulțimea era alcătuită din vreo douăzeci sau treizeci de 
oameni, dintre care cei mai mulţi aveau puşti şi de asemenea din 

toţi băieţii din sat. Copilaşii murdari, îmbrăcaţi în haine aspre, 
dar groase, i-au înconjurat pe ţintaşii mai bine cunoscuţi şi cu 
mâinile prinse sub betelie, ascultau atent poveştile lăudăroase 
ale vânătorilor despre îndemânarea de care aceştia dăduseră 
dovadă în alte ocazii. Vânătorii atingeau deja în inimile lor 
aceleaşi minunate realizări în arta ţintitului. 

Cel mai mult dintre toţi vorbea bărbatul pe care Natty îl 
menţionase deja, Billy Kirby. Acest bărbat, a cărui ocupaţie, 
atunci când făcea ceva, era aceea de a defrişa păduri, sau de a 
tăia lemne, era foarte înalt şi trăda prin aerul său însăşi natura 
caracterului pe care îl avea. Era un tânăr zgomotos, lăudăros şi 
nechibzuit, a cărui ochi care exprima bunătate, contrazicea 
maniera lui directă şi agresivă de adresare. Petrecea săptămâni 
întregi prin tavernele din comitat, într-o lenevie absolută, sau 
făcea mici treburi pentru a-şi plăti băutura şi mâncarea şi 
certându-se cu angajatorii săi pentru preţul muncii sale. Prefera 
adesea lenevia în locul cedării chiar şi a unei mici părţi din 
independenţa sa sau a unui cent din venitul său. Dar, când 
aceste probleme jenante erau stabilite mulţumitor pentru 
ambele părţi, atunci el îşi punea pe umăr toporul şi puşca, îşi 
trecea braţele pe sub curelele raniţei sale şi intra în pădure cu 
mersul unui Hercule. Primul lui obiectiv a fost acela de a 
cunoaşte limitele, mergând în jurul lor şi împrospătând din când 
în când, cu câte o lovitură de topor, semnele copacilor de 
graniţă. Şi apoi continua să meargă, cu un aer de meditaţie 
adâncă, spre punctul său de interes. Işi înlătura hainele pe care 
le simţea în plus şi măsura cu un ochi priceput unul sau doi 
dintre copacii din apropiere, care, atunci când se uita spre bolta 
cerească, păreau să ajungă chiar până la ceruri. li alegea de 
obicei pe unu! Dintre cei mai nobili pentru prima probă a 
puterilor sale şi se apropia de el cu un aer indiferent, fluierând o 
melodie joasă. Şi mânuindu-şi toporul destul de agitat, nu foarte 
deosebite de salutările maestrului de scrimă, dădea o lovitură în 
scoarță şi măsura distanţa. Pauza care urma prevestea ceva rău 
pentru căderea pădurii care dăinuise acolo timp de secole. 
Loviturile grele şi energice pe care le dădea au fost urmate de 
îndată de zgomotul tunător al prăbuşirii copacului, mai întâi 
pocnind şi amenințând cu ruperea ultimelor dintre ligamentele 
sale, apoi retezând şi rupând cu crengile sale coroanele fraţilor 
săi dimprejur şi lovind în cele din urmă pământul cu un şoc puţin 

mai slab ca intensitatea unui cutremur. Din acel moment, 
sunetul loviturilor de topor nu au mai încetat, în timp ce căderea 
copacilor răsuna ca nişte bubuituri de tun îndepărtate. lar lumina 
zilei pătrundea în adâncimile pădurii ia fel de brusc precum o 
dimineaţă de iarnă. 

Zile şi săptămâni întregi, ba chiar luni, Billy Kirby muncea cu o 
ardoare care-i trăda firea înnăscută şi având rezultate magice. 
Apoi, terminând de tăiat copaci, plămânii lui stentorieni scoteau 
nişte sunete care răsunau între acele dealuri ca tipetele unei 
alarme. Fusese adesea auzit, într-o seară caldă de vară, de lao 
milă depărtare de vâlceaua fui Templeton. Când ecourile din 
munţi îi preluau strigătele, până când mureau în sunetele 
plăpânde ce se auzeau dintre stâncile care mărgineau lacul. 
Cheresteaua, sau, ca să folosim limbajul locului, tăierea 
lemnelor, a luat sfârşit cu o iuţeală care se datora numai 
dexterităţii şi puterii sale herculeene. Muncitorul îşi aduna 
uneltele de lucru, aprindea grămezile de lemne şi pleca lăsând în 
urmă o revărsare de lumină asupra pădurii doborâte, ca un 
cuceritor al unui oraş care tocmai şi-a învins adversarul şi 
aprinde o torţă ca ultim simbol al cuceririi. Multă vreme după 
aceea Billy Kirby a fost văzut hoinărind prin taverne, participând 
la întreceri sportive, snopindu-i pe alţii în bătăi şi adesea 
câştigând întreceri de tăiat lemne. 

Intre el şi Ciorap-de-Piele existase multă vreme o rivalitate 
geloasă,  disputându-şi întâietatea în ceea ce priveşte 
îndemânarea de mânui o armă. În ciuda îndelungatei experienţe 
a lui Natty, tăietorul de lemne era considerat egalul său pentru 
că avea încă nervii tari şi ochiul ager. Cu toate acestea, 
competiţia se rezumase până în acest moment la simple laude şi 
la compararea succeselor pe care le avusese fiecare în diferite 
excursii vânătoreşti. Aceasta era prima dată când se înfruntau 
direct. Billy Kirby şi proprietarul s-au târguit destul de mult 
pentru preţul celei mai bune păsări, înainte ca Natty şi însoțitorii 
săi să se alăture ţintaşilor. Preţul fusese totuşi stabilit la un şiling 
de împuşcătură!”, care era cea mai mare sumă care fusese 


17 înainte de Revoluţie, fiecare provincie trebuia să justifice circulaţia 
banilor, deşi nici una dintre ele nu emitea decât monede de cupru. În 
New York, dolarul spaniol era împărţit în opt şilingi, fiecare având 
valoarea unei fracțiuni mai mari de şase penny sterline. In prezent, 
Uniunea a pus la punct un sistem decimal, cu monede reprezentative 

vreodată cerută. Negrul avea grijă să se ferească pe cât posibil 
de pierderile pe care i le puteau aduce condiţiile ţintaşilor. 

Curcanul era deja legat la „ţintă”, dar corpul lui era ascuns în 
întregime de zăpada dimprejur şi nu era vizibil decât capul lui 
roşu şi umflat şi gâtul lung. Dacă pasărea ar fi fost rănită de 
vreun glonţ care lovea sub zăpadă, urma să rămână în posesia 
stăpânului actual. Dar era de-ajuns să i se atingă vreo pană din 
părţile vizibile, că pasărea devenea premiu al ţintaşului victorios. 
Negrul a citit aceste condiţii cu glas tare, aşezat în zăpadă, 
riscant de aproape de pasărea lui favorită, când Elizabeth şi tatăl 
său s-au apropiat de mulţimea gălăgioasă. Zgomotele de veselie 
şi mulţumire s-au potolit simţitor din cauza acestei vizite 
neaşteptate. Dar, după un moment de pauză, pe faţa tinerei s-a 
putut citi interes şi curiozitate. Acestea, precum şi expresia ei 
zâmbitoare au restabilit libertatea dimineţii, deşi prezenţa ei 
acolo modera întrucâtva manifestările tinerilor ca limbaj şi 
vehemenţă. 

— Daţi-vă din drum, băieţi! strigă tăietorul de lemne, care se 
pregătea să ochească. Daţi-vă din drum, ticăloşilor, sau vă 
împuşc şi pe voi. Acum, Brom, ia-ţi adio de la curcanul tău! 

— Stai, strigă tânărul vânător. Intru şi eu în cursă. Uite şilingul 
meu, Brom. Vreau să trag şi eu o împuşcătură. 

— N-ai decât să vrei, strigă Kirby, dar dacă-i ciufulesc penele 
curcanului, cum o să mai tragi? Ai aşa de mulţi bani în buzunarul 
ăla de piele de căprioară, că poţi să plăteşti pentru o încercare 
pe care s-ar putea să nu o primeşti? 

— De unde ştiţi dumneavoastră, domnule, câţi bani am eu în 
buzunar? îi strigă tânărul pe un ton violent. Uite şilingul meu, 
Brom şi cer dreptul de a împuşca. 

— Nu fi arţăgos, băiete, spuse celălalt, care pregătea puşca 
liniştit. Se spune că ai tu însuţi o gaură în umărul drept, aşa că 
mi se pare că Brom ar trebui să-ţi dea dreptul să tragi pentru 
jumătate din preţ. Ascultă-mă pe mine băiete, trebuie să fii ager 
ca să împuşti pasărea aia, chiar dacă ţi-aş da vreo şansă, ceea 
ce nu intenţionez să fac. 

— Nu te mai lăuda, Billy Kirby, spuse Natty, aruncând cureaua 
puştii sale pe zăpadă şi sprijinindu-se în ţeava ei. N-o să tragi 
decât o singură dată în pasăre, pentru că dacă băiatul îşi ratează 
ţinta, ceea ce n-ar fi de mirare dacă s-ar întâmpla, cu braţul lui 


(n.a.). 

aşa de ţeapăn şi umflat, o să vezi că te urmează cineva cu o 
puşcă bună şi un ochi experimentat. Poate că e adevărat că nu 
pot trage la fel de bine ca altădată, dar o sută de yarzi este o 
distanţă mică pentru o puşcă lungă. 

— Ce, Ciorap-de-Piele, ai venit aici în dimineaţa asta? strigă 
oponentul lui cu nechibzuinţă. Ei, competiţia dreaptă e o 
comoară. Am avans faţă de tine, bătrâne, aşa că o să trag în 
cinstea unui gâtlej uscat sau a unei cine bune. 

Chipul negrului trăda nu numai interesul pe care această 
aventură financiară i l-ar putea stârni, dar şi entuziasmul vădit pe 
care tânărul îl trezise în ceilalţi, deşi intenţia lui iniţială ar fi dorit 
alte rezultate. In timp ce tăietorul de lemne îşi ridica puşca încet, 
cu stăpânire de sine, zbieră către el: 

— Luptă dreaptă, Billy Kirby! Daţi-vă înapoi! Faceţi-i să se dea 
înapoi, băieţi! Fiţi corecţi cu un negru! Curcane - dă din cap, 
pasăre! Nu vezi că ochesc? 

Dar aceste strigăte, care doreau să atragă atenţia ţintaşului 
mai mult decât orice altceva, au rămas fără rezultat. 

Nervii tăietorului de lemne nu erau aşa de uşor de zdruncinat 
şi el ochi cu cea mai mare grijă. O clipă totul a rămas neclintit, 
apoi a tras. Capul curcanului a fost lovit într-o parte şi şi-a întins 
aripile bătând din ele un moment. Dar s-a aşezat la loc calm în 
culcuşul său de zăpadă şi se uită împrejur stingherit. Pentru o 
clipă doar, destul cât să-ţi tragi răsuflarea, nu s-a auzit nici un 
sunet. Apoi negrul a spart tăcerea, cu zgomotele lui de bucurie, 
râzând şi scuturându-şi corpul prosteşte, rostogolindu-se prin 
zăpadă într-un exces de fericire. 

— Bine făcut, curcane! strigă el, sărind în sus şi încercând să- 
şi îmbrăţişeze pasărea. Eu le spun să se agite, iar el se fereşte! 
Mai dă un şiling, Billy şi mai trage o dată. 

— Nu, glonţul următor e al meu, spuse tânărul vânător. Mi-ai 
luat deja banii. Dă-te din dreptul țintei şi lasă-mă să-mi încerc 
norocul. 

— Ah, sunt doar bani aruncaţi pe fereastră, spuse Ciorap-de- 
Piele. Capul şi gâtul unui curcan fac o ţintă prea mică pentru o 
mână fără experienţă şi un umăr slăbit. Ar fi mai bine să mă laşi 
pe mine să trag şi poate ne înţelegem în vreun fel cu domnişoara 
pentru pasăre. 

— E şansa mea, spuse tânărul vânător. Daţi-vă la o parte, ca 
să pot trage. 

Discuţiile şi disputele despre ultima împuşcătură încetau 
acum, hotărându-se până acum faptul că pasărea ar fi fost deja 
ucisă dacă şi-ar fi ţinut capul oriunde, cu excepţia locului în care 
era atunci. Pregătirile tânărului nu au iscat la fel de mult 
entuziasm. El se grăbi să ochească şi era gata să apese pe 
trăgaci, când Natty îl opri. 

— lţi tremură mâna, tinere, spuse el şi pari prea înflăcărat. 
Gloanţe pot să-l slăbească pe cel rănit şi cred că nu o să tragi la 
fel de bine ca de obicei. Dacă vrei să împuşti, ar trebui să tragi 
repede, înainte de a putea să ţi se mişte ţinta. 

— Luptă dreaptă, strigă negrul din nou, luptă dreaptă. Fiţi 
corecţi cu un negru! Ce drept are Natty Bumppo să-l sfătuiască 
pe tânăr? Lăsaţi-l să tragă, eliberaţi terenul! 

Tânărul trase foarte repede, dar curcanul nu făcu nici o 
mişcare. Şi când cei care au examinat glonţul s-au întors de la 
„ţintă”, au declarat că ratase ciotul. Elizabeth observă cum i se 
schimbă expresia feţei şi nu putu să nu se mire de faptul că o 
persoană superioară însoţitorilor săi resimțea această ratare 
lipsită de importanţă atât de acut. Dar însuşi însoţitorul ei se 
pregătea să intre în competiţie. 

Brom îşi arătă din nou bucuria, pentru că cel de-al doilea 
dintre ţintaşi ratase, dar trăirile lui nu au fost la fel de intense ca 
prima dată. Se potoli însă în clipa în care văzu că Natty se 
pregătea să tragă. Pielea îi deveni pestriță de pete mari, maronii 
şi pe chipul său negru, lucios, se desenă o umbră de teamă, în 
timp ce buzele lui enorme se strângeau treptat în jurul a două 
rânduri de dinţi ca de fildeş, care până atunci îi luminaseră chipul 
într-un zâmbet, părând mai degrabă nişte perle între cărbuni. 
Nările, trăsăturile cele mai izbitoare ale chipului său, i s-au 
dilatat până i-au acoperit cea mai mare parte din diametrul 
chipului său. Mâinile sale negre şi osoase au apucat în mod 
inconştient pojghiţa de zăpadă din jur, pentru că emoția acelui 
moment i-a depăşit complet frica înnăscută de frig. 

In timp ce negrul proprietar al păsării lăsa să se ghicească 
temerile pe care le resimțea, bărbatul care îi trezise aceste 
sentimente puternice era la fel de calm şi stăpânit de parcă nu ar 
fi existat nici un singur martor al abilităţilor sale. 

— Am fost în coloniile olandeze din Schoharie, spuse Natty, 
îndepărtând cu grijă apărătoarea de piele de pe piedica puştii 
sale, chiar înainte de izbucnirea ultimului război, unde s-a ţinut o 

întrecere de vânătoare între băieţi. Aşa că am participat şi eu. 
Cred că am deschis mulţi ochi olandezi în ziua aceea, pentru că 
am câştigat cornul cu praf de puşcă, trei cutii cu gloanţe şi livră 
din cel mai bun praf de puşcă pe care l-am văzut vreodată. 
Doamne, ce mai înjurau pe nemţeşte! Mi-au povestit despre un 
german beat care a zis că mă omoară dacă mă mai prinde pe lac 
vreodată. Dar dacă şi-ar fi dus puşca la umăr cu gând rău, 
Dumnezeu l-ar fi pedepsit pentru asta. Şi chiar dacă nu l-ar fi 
pedepsit, tot şi-ar fi ratat ţinta, pentru că tot l-ar fi răsplătit după 
faptele lui şi chiar mai mult de atât, dacă punem la socoteală şi 
faptul că trăgea bine. 

Bătrânul vânător era gata să tragă şi aruncându-şi piciorul 
drept mult în spate şi întinzându-şi braţul stâng de-a lungul ţevii 
puştii sale, îi ridică gura spre pasăre. Fiece ochi se mişcă rapid 
de la ţintaş spre ţintă, dar în momentul în care fiece ureche 
aştepta tunetul puştii, au fost dezamăgiţi de sunetul de-abia 
auzit al flintei. 

— O pocnitură, o pocnitură, strigă negrul, sărind din poziţia lui 
ghemuită ca un nebun, chiar în faţa păsării. O pocnitură la fel de 
bună ca o împuşcătură! Puşca lui Natty Bumppo a scos o 
pocnitură, Natty Bumppo a ratat curcanul! 

— Natty Bumppo a lovit un negrotei, spuse bătrânul vânător 
indignat, dacă nu te dai la o parte din drum, Brom. E împotriva 
raţiunii, băiete, să considerăm o pocnitură drept împuşcătură, 
când nu e de fapt decât puţină cremene care loveşte o bucăţică 
de oţel, iar cealaltă este moarte subită. Aşa că ieşi din faţa mea, 
băiete şi lasă-mă să-i arăt lui Billy Kirby cum să împuşte un 
curcan de Crăciun. 

— Fiţi corecţi cu un negru! strigă Brom şi rămase hotărât în 
acelaşi loc, implorând pentru corectitudinea martorilor săi, de 
care depindea în primul rând datorită poziţiei sale sociale 
inferioare. 

— Toată lumea ştie că o pocnitură e la fel de bună ca o 
împuşcătură. Să hotărască domnu Jones şi domnişoara. 

— Normal, spuse tăietorul de lemne. Este o lege a vânătorii în 
aceste părţi ale ţării, Ciorap-de-Piele. Dacă vrei să tragi din nou, 
trebuie să mai dai un şiling. Cred că o să-mi mai încerc şi eu o 
dată norocul. Brom, ia banii şi trag eu focul următor. 

— Cred că tu ştii legile pădurii mai bine decât mine, Billy 
Kirby, răspunse vânătorul. Tu ai intrat printre colonişti ducând în 

mână un bici de strunit boii, iar eu am venit cu mult timp în 
urmă, chiar înainte de vechiul război, încălţat cu mocasini şi cu o 
puşcă bună pe umăr. Care dintre noi ar trebui să ştie mai bine? 
Cred că n-ar trebui să-mi spună nimeni că atunci când apăs pe 
trăgaci, o pocnitură e la fel de bună ca o împuşcătură. 

— Să hotărască domnul Jones, spuse negrul alarmat. El ştie 
tot. 

Richard a fost extrem de măgulit de acest apel la ştiinţa lui şi 
nu a putut să-l treacă cu vederea. Aşa că înainta puţin din locul 
în care Elizabeth se retrăsese cu delicateţe şi îşi exprimă 
părerea, cu o gravitatea pe care înalta sa funcţie o cerea: 

— Se pare că există un conflict de opinii, spuse el, legat de 
dreptul lui Nathaniel Bumppo de a trage în curcanul lui Abraham 
Freeborn, fără ca primul să plătească un şiling pentru acest 
drept. Realitatea este de netăgăduit. Şi după un moment de 
pauză, în care ascultătorii puteau să-i înţeleagă argumentele, 
Richard continuă: Mi se pare corect ca eu să decid în această 
problemă, din moment ce sunt responsabil cu menţinerea păcii 
în acest comitat. Şi nu ar trebui să le permitem oamenilor 
înarmaţi, care pot deveni periculoşi, să se lupte după bunul lor 
plac şi în voia pasiunilor lor malefice. Se pare că nu există nici un 
fel de înţelegere asupra subiectului de dispută, fie verbală sau 
scrisă. Aşa că trebuie să tragem concluziile prin comparaţie, 
adică să comparăm un lucru cu un altul. Acum, în dueluri, unde 
trag ambele părţi, regula generală este aceea că o pocnitură 
este la fel de bună ca o împuşcătură. Şi dacă aceasta este 
regula, ca una dintre părţi să nu aibă dreptul de a trage din nou, 
mi se pare nedrept ca un bărbat să-şi descarce puşca fără succes 
spre un curcan neajutorat o zi întreagă. Deci sunt de părere că 
Nathaniel Bumppo şi-a ratat şansa şi că trebuie să mai plătească 
un şiling ca să-şi reînnoiască dreptul. 

Orice murmur încetă de îndată, la auzirea acestei opinii emise 
de o persoană atât de important şi exprimată cu multă emfază. 
Martorii începuseră deja să ţină partea unuia dintre cei doi şi 
singurul care a continuat să vorbească a fost însuşi Ciorap-de- 
Piele: 

— Cred că ar trebui să auzim şi gândurile domnişoarei 
Elizabeth, spuse Natty. Ştiu că femeile îi sfătuiau pe indieni cu 
multă înţelepciune atunci când ei erau într-un impas. Dacă ea 
spune că ar trebui să se considere ratare, voi renunţa. 

— Atunci eu cred că ar trebui să se considere că ai pierdut de 
data asta, dar trebuie să plăteşti şi să-ţi reînnoieşti dreptul de a 
trage. Sau poate Brom îmi vinde pasărea pentru un dolar. O să-i 
dau banii şi o să salvez viaţa bietei victime. 

Cum era şi firesc, mulţimea nu a fost foarte încântată de 
această propunere şi până şi negrul simţea entuziasmul nervos 
pe care îl provoca perspectiva unor noi încercări. Între timp, Billy 
Kirby se pregătea să tragă încă un foc, iar Natty a abandonat 
poziţia de tragere mormăind cu un aer foarte nemulţumit. 

— Nu s-a mai vândut o puşcă bună la malul acestui lac de 
când indienii veneau în ţara asta. Şi dacă cineva ar merge în 
câmpiile de-a lungul râurilor dintre aceste dealuri pentru a vâna 
un animal, pun pariu că n-o să aibă nici o izbândă. Ehehei! Mi se 
pare că pe măsură ce vânatul devine tot mai puţin şi ai nevoie 
de cea mai bună armă ca să-l prinzi, are parte numai de ce e mai 
rău. Dar o să schimb cremenea, pentru că Billy Kirby sigur n-are 
ochiul aşa de bun pentru ţinta asta. 

Tăietorul de lemne părea acum convins pe deplin că întreaga 
sa reputaţie depindea de acest foc şi nu a precupeţit nici un efort 
pentru a-şi asigura succesul. Îşi ridică puşca şi ochi de câteva ori 
către curcan, fiindu-i parcă teamă să tragă. Nici măcar Brom nu 
mai scotea nici un sunet în timpul acestor mişcări de rău-augur şi 
în cele din urmă Kirby trase din nou, cu acelaşi rezultat pe care l- 
a avut şi prima dată. Abia atunci strigătele negrului au răsunat 
printre arbuşti şi în pădure ca ţipetele unui întreg trib de indieni. 
Râse, învârtindu-şi capul în toate părţile, până când natură însăşi 
părea răpusă de atâta veselie. Dansă în zăpadă până când 
picioarele îi erau obosite. Pe scurt, exterioriză o efuziune de 
nestăpânit, pe care numai un negru nechibzuit o putea dovedi. 

Tăietorul de lemne îşi epuizase acum întreaga îndemânare şi 
se simţea extrem de dezamăgit că ratase. Examină întâi pasărea 
cu o atenţie neclintită şi susţinu de mai multe ori că îi atinsese 
penele. Dar mulţimea îi era potrivnică, pentru că părea să 
asculte mai mult de strigătele repetate ale negrului - „Fiţi corecţi 
cu un negru!”. 

Kirby nu găsi nici un motiv să ceară vreun drept asupra păsării 
şi se întoarse cu violenţă spre negru, strigându-i: 

— Tacă-ţi fleanca, cioară ce eşti! Ce om poate lovi capul unui 
curcan de la o sută de yarzi? Am fost un prost că am încercat. Nu 
trebuie să faci atâta hărmălaie, ca un pin care este doborât în 

pădure. Arată-mi omul capabil de aşa ceva. 

— Priveşte aici, Billy Kirby, spuse Ciorap-de-Piele. Zi-le să se 
dea din drum şi o să vezi un bărbat care a ţintii şi mai bine de- 
atât până acum, asta când aveam de-a face cu tot felul de 
sălbatici şi bestiile pădurii. 

— Poate că mai este cineva, care are dreptul de a trage 
înaintea noastră, Ciorap-de-Piele, spuse domnişoara Temple. 
Dacă este aşa, îi vom acorda prioritate. 

— Dacă vă referiţi la mine, spuse tânărul vânător, nu vreau să 
mai încerc nici o dată. Imi simt umărul încă slăbit. 

Elizabeth îi cercetă atent chipul şi i se păru că poate să 
întrevadă o urmă de roşeală în obrajii tânărului, semn al faptului 
că era conştient de propria sărăcie. Nu mai spuse nimic şi l-a 
lăsat pe competitorul pe care-l sprijinea să facă o încercare. Deşi 
Natty Bumppo trăsese nenumărate împuşcături memorabile 
asupra vânatului sau duşmanilor săi, totuşi nu şi-a dovedit 
niciodată extraordinara îndemânare ca în acel moment. Şi-a 
ridicat puşca de vreo trei ori, o dată pentru a potrivi bătaia 
armei, o dată pentru a-şi calcula distanţa şi a treia oară pentru 
că pasărea, alarmată de liniştea de mormânt care o înconjura şi- 
a întors capul pentru a-şi cerceta duşmanii. Dar a treia oară, a 
tras. Din cauza fumului, a detunăturii şi a şocului de moment, cei 
mai mulţi dintre oameni nu au cunoscut de îndată rezultatul. Dar 
Elizabeth şi-a dat seama că ţintaşul ei avusese succes atunci 
când l-a văzut lăsând în jos capătul puştii şi schiţând unul dintre 
zâmbetele lui tăcute. Şi-a reîncărcat apoi arma, iar băieţii s-au 
năpustit către ţintă şi au ridicat curcanul lipsit de viaţă şi care 
avea o parte din cap spulberată. 

— Adu pasărea, spuse Ciorap-de-Piele şi pune-o la picioarele 
domnişoarei. Eu am fost aici reprezentantul ei, iar prada îi 
aparţine. 

— Te-ai dovedit, într-adevăr, un bun reprezentant, răspunse 
Elizabeth. Aşa de bun, încât te sfătuiesc, vere Richard, să-ţi aduci 
aminte de calităţile lui. 

Se opri, iar veselia care îi luminase chipul lăsă loc seriozităţii. 
Chiar se îmbujoră puţin când se întoarse către tânărul vânător şi 
cu un farmec tipic feminin, adăugă: 

— V-am oferit aceşti bani numai pentru a vedea o 
demonstraţie a îndemânării vestite a lui Ciorap-de-Piele. Vreţi să 
acceptaţi pasărea ca o ofertă de pace pentru rana care v-a 

împiedicat să aveţi dumneavoastră înşivă acest succes, 
domnule? 

Tânărul a întâmpinat această propunere cu o expresie greu de 
descris. Părea să cedeze în faţa tonului ei mieros, stăpânindu-şi 
impulsul iniţial, de a o refuza. Se aplecă şi, fără un cuvânt, ridică 
prada de la picioarele tinerei, rămânând apoi la fel de tăcut. 

Elizabeth i-a înmânat negrului o monedă de argint, ca 
recompensă pentru pierderea sa, ceea ce păru să-l mai 
consoleze puţin. Apoi, tânăra a exprimat către Richard dorinţa de 
a se reîntoarce acasă. 

— Aşteaptă un moment, vară Bess, strigă Richard, sunt câteva 
neclarităţi în legătură cu regulile acestui obicei şi s-ar cădea ca 
eu să le îndepărtez. Dacă alcătuiți un comitet, domnilor, care să 
mă ajute în dimineaţa aceasta, voi stabili în scris un set de 
reguli. Se opri, puţin indignat, pentru că în acel moment, pe 
umărul înaltului Şerif se opri o mână familiară. 

— Crăciun fericit, vere Dickon, spuse judecătorul Temple, care 
se apropiase de grup pe nesimţite. Trebuie să-mi păzesc straşnic 
fiica, domnule, dacă o să te apuce în fiecare zi crizele astea de 
curtoazie. Admir gusturile celui care ar aduce o domnişoară să 
vadă asemenea scene. 

— Este chiar dorinţa ei, Duke! zbieră şeriful dezamăgit, care 
simţise ratarea ocaziei de a fi primul care transmite felicitările de 
Crăciun la fel de acut cum orice om ar fi suportat un mare necaz. 
Şi cred că este şi sinceră. Am condus-o afară ca să-i arăt 
amenajările, dar ea a fugit mâncând pământul prin zăpadă, la 
primul foc de armă, ca şi cum ar fi fost crescută într-o tabără 
militară în loc de o şcoală de prima mână. Domnule judecător 
Temple, cred că asemenea distracţii periculoase ar trebui 
interzise, prin statut. De fapt, cred că dreptul comun le 
incriminează deja. 

— Ei bine, domnule, din moment ce eşti şeriful comitatului 
este de datoria ta să cercetezi această chestiune, răspunse 
Marmaduke zâmbind. Văd că Bess şi-a îndeplinit sarcina şi sper 
că a fost bine primită. Richard se uită la pachetul pe care îl ţinea 
în mână şi supărarea dezamăgirii sale a dispărut într-o clipă. 

— A, Duke, dragul meu văr, spuse Richard, hai să mergem 
puţin deoparte. Vreau să-ţi spun ceva. 

Marmaduke se supuse, iar şeriful îl conduse ceva mai departe, 
între arbuşti şi apoi continuă: 

— În primul rând, aş vrea să-ţi mulţumesc pentru interesul 
prietenesc pe care l-ai manifestat faţă de Consiliu şi de 
Guvernator, fără de care sunt sigur că toate meritele noastre nu 
ar fi recunoscute. Dar mamele noastre au fost surori şi poţi să 
mă foloseşti ca pe unul dintre caii tăi: să mă călăreşti sau să mă 
conduci. lţi aparţin în întregime, Duke. Dar după părerea mea 
umilă, tânărul însoțitor al lui  Ciorap-de-Piele trebuie 
supravegheat. Are o slăbiciune periculoasă pentru curcani. 

— Lasă-l în seama mea, Dickon, spuse judecătorul şi o să-i 
vindec eu poftele făcându-i pe plac. Cu el vreau să vorbesc. Să 
ne întoarcem alături de competitori. 

Capitolul XVIII. 


„Bietul nefericit! Acolo-n față, de-ar fi fost, 
Cea care l-a purtat în pântec, 

Ea nu şi-ar fi recunoscut copilul, 

Cu fața-i albă, părul ars de soare.” 


Scott. 


Reîntors de la locul în care îl condusese Richard, aproape de 
tânărul vânător, judecătorul a prins braţul fiicei sale şi l-a tras 
printr-al său. Dar aceasta nu a micşorat deloc efectul vorbelor pe 
care judecătorul le schimbase cu băiatul. Acesta stătea rezemat 
de puşca de vânătoare şi contempla pasărea răpusă de la 
picioarele sale. Prezenţa lui Marmaduke nu i-a întrerupt pe 
ţintaşi, care se reîntoarseră la disputele lor lungi şi zgomotoase 
despre condiţiile împuşcării unei păsări mult inferioare celei de 
mai devreme. Numai Ciorap-de-Piele şi Mohegan se retrăseseră 
aproape de tânărul lor tovarăş. Şi deşi se aflau în vecinătatea 
imediată a unei asemenea mulţimi, conversaţia următoare a fost 
auzită doar de cei interesaţi de ea. 

— V-am rănit destul de puternic, domnule Edwards, spuse 
judecătorul, dar cel căruia i se adresa avu deodată o tresărire 
inexplicabilă şi judecătorul se opri un moment. Deoarece nu a 
primit nici un răspuns, iar emoția puternică pe care o trădase 
chipul tânărului dispăru imediat, el continuă: Dar din fericire, îmi 
stă în putinţă, într-o anumită măsură, să te compensez pentru 
ceea ce ai făcut. Vărul meu, Richard Jones, a primit o funcţie care 
mă va lipsi pe viitor de asistenţa lui. Voi rămâne acum fără cel 
care mă ajuta foarte mult cu talentul său de a scrie. Felul în care 
dumneavoastră vă purtaţi, în ciuda înfăţişării, dovedeşte faptul 
că sunteţi un om educat, iar umărul dumneavoastră nu va mai 
putea suporta munca fizică o bună bucată de vreme. (Treptat, pe 
măsură ce devenea tot mai însufleţit, Marmaduke începu din nou 
să vorbească în limbajul Prietenilor.) Uşile mele vă sunt deschise, 
tânărul meu prieten, pentru că în ţara aceasta tânără, nu 
cunoaştem neîncrederea. Nu oferim ocazia de a tenta lăcomia 

celui care are înclinații rele. Te rog să devii asistentul meu, 
măcar un anotimp şi să primeşti recompensele pe care le merită 
serviciile tale. 

Tonul pe care judecătorul şi-a făcut oferta nu justifica în nici 
un fel sila, poate chiar ura, cu care tânărul a ascultat discursul şi, 
după ce încercă puternic să se controleze, răspunse: 

— V-aş sluji, domnule, pe dumneavoastră sau pe oricine 
altcineva, pentru o recompensă meritată. Nu încerc să ascund 
faptul că am mare nevoie de bani, chiar mai mult decât 
înfăţişarea mea ar lăsa să se înţeleagă. Dar mă tem că noi 
îndatoriri ar afecta treburi mult mai importante pentru mine. Aşa 
că trebuie să vă refuz oferta şi să mă bizui ca şi până acum pe 
puşca mea pentru a supravieţui. 

Aici Richard i-a şoptit ceva tinerei domnişoare, care se 
retrăsese puţin din prim-planul imaginii. 

— Vezi, vară Bess, aceasta este încăpăţânarea naturală a unei 
corcituri de a-şi părăsi sălbăticia. Cred cu tărie că ataşamentul 
lor faţă de o viaţă de hoinar este de neînvins. 

— Duceţi o viaţă precară, afirmă Marmaduke, fără să audă 
observaţia şerifului, care aduce rele mai mari decât cele de care 
ai parte acum. Aveţi încredere în mine, tânărul meu prieten, am 
mai multă experienţă decât dumneavoastră şi pot să vă spun vă 
viaţa frenetică a acestor vânători aduce multe dezavantaje în 
timp. Ar putea să te depărteze de lucrurile mai importante ale 
vieţii. 

— Nu, nu, domnule judecător, îl întrerupse Ciorap-de-Piele, 
care până în acel moment, rămăsese neobservat sau poate 
ignorat. Luaţi-l în coliba dumneavoastră de bun venit, dar 
spuneţi-i adevărul. Am trăit în pădure timp de patruzeci de ani 
lungi şi au trecut odată cinci ani la rând fără să zăresc lumina din 
poiene, ci doar razele care străpungeau printre coroanele 
copacilor. Şi aş vrea să văd unde găseşti un om de şaizeci şi opt 
de ani care îşi câştigă existenţa mai uşor, cu toate amenajările şi 
legile tale pentru vânarea căprioarelor. Cât despre cinste, sau a 
face cum e mai corect faţă de ceilalţi, nu i-aş întoarce spatele 
nici celui mai plictisitor diacon de pe patentul dumneavoastră. 

— Tu eşti o excepţie, Ciorap-de-Piele, răspunse judecătorul, 
dând din cap cu bunătate către vânător. Pentru că ai un 
temperament neobişnuit pentru cineva din clasa ta şi o putere pe 
măsura vârstei tale. Dar tânărul acesta are calităţi pe care ar fi 


189 


— James Fenimore Cooper — 
păcat să le risipească trăind în pădure. Vă rog să veniţi să vă 
alăturaţi familiei mele, măcar până vi se vindecă braţul. Fiica 
mea, care este stăpână în casa mea, o să vă spună că sunteţi 
bine venit. 

— Bineînţeles, spuse Elizabeth, a cărei seriozitate era puţin 
umbrită de rezerva sa feminină. Ghinionistul domn ar fi binevenit 
oricând şi cu atât mai mult când ştim că tocmai noi am provocat 
răul. 

— Da, spuse Richard şi dacă vă place curcanul, tinere domn, 
avem destui în coteneţe şi chiar din cel mai bun soi, vă asigur. 

Văzându-se secondat cu abilitate, Marmaduke insistă şi mai 
mult. Incepu să-i descrie în amănunt toate îndatoririle pe care le- 
ar avea în calitate de asistent şi atunci când a găsit prilejul chiar 
a menţionat nivelul venitului pe care l-ar primi şi toate celelalte 
amănunte care sunt foarte importante pentru tinerii din branşă. 
Tânărul îl ascultă extrem de agitat. Era evident faptul că avea 
sentimente contradictorii. Uneori părea să dorească aceasta 
schimbare, dar imediat, chipul lui era umbrit de acea expresie de 
dezgust inexplicabil, ca un nor întunecat care ascunde soarele de 
amiază. 

Indianul, care trăda cel mai tare nemulţumirea faţă de condiţia 
sa umilă, ascultă oferta judecătorului cu un interes care părea să 
crească la fiecare cuvânt al vorbitorului. Treptat, s-a apropiat tot 
mai mult de grup, iar când observă cu privirea sa atentă cea mai 
mică dovadă de slăbiciune pe faţa tânărului său însoțitor, îşi 
schimbă imediat atitudinea şi abandonă expresia ruşinată, 
adoptând figura unui adevărat războinic indian. Apropiindu-se 
foarte demn de grup, spuse: 

— Ascultă-l pe tatăl tău, spuse el. Cuvintele lui sunt înțelepte. 
Lasă-l pe Tânărul Vultur şi pe Marea Căpetenie a Pământului să 
mănânce împreună, să doarmă aproape unul de celălalt, fără 
teamă. Copiii lui Miquon nu iubesc sângele, sunt corecţi şi fac 
numai ce e bine. Soarele trebuie să răsară şi să apună de multe 
ori înainte ca omul să-şi poată întemeia o familie. Nu e muncă de 
o zi şi de multe ierni. Indienii mingoe şi delawari sunt inamici prin 
naştere. Sângele lor nu se poate amesteca niciodată în cort, nu 
vor participa niciodată ca aliaţi într-o luptă. Ce face ca fratele lui 
Minquon şi Tânărul Vultur să fie inamici? Sunt din acelaşi trib, au 
aceeaşi părinţi. Invaţă să aştepţi, fiul meu. Eşti un delawar, iar un 
războinic indian ştie să aibă răbdare. 

Această cuvântare plastică a părut să aibă un efect important 
asupra tânărului, care s-a lăsat convins de argumentele lui 
Marmaduke şi a cedat treptat propunerilor lui. Urma totuşi, să fie 
doar un experiment şi dacă oricare dintre părţi ar dori să renunţe 
la înţelegere, atunci ar avea dreptul să o facă. Tânărul avu o 
ezitare pe care şi-a ascuns-o cu greu de a accepta oferta 
judecătorului, pe care majoritatea celor care ar fi fost puşi în 
această situaţie ar fi considerat-o drept o ocazie nesperată de a 
urca pe scara socială. Incăpăţânarea sa i-a surprins pe cei care 
nu-l cunoşteau, făcând o impresie puţin dezavantajoasă pentru 
el. Când grupurile s-au despărţit, au continuat să discute pe 
această tema, cum era şi firesc, conversații pe care le vom 
relata, începând mai întâi cu judecătorul, fiica sa şi Richard, care 
mergeau încet pe drumul către conac. 

— İn timpul discuţiei cu băiatul acesta neînţelegător, m-am 
străduit cât am putut să-mi amintesc poveţele sfinte ale 
Mântuitorului nostru, care ne îndeamnă „lubiţi-i pe cei care se 
folosesc de voi cu dispreţ!”, spuse Marmaduke. Nu ştiu ce anume 
l-ar putea îndepărta pe un băiat de vârsta lui de casa mea, decât 
poate prezenţa şi chipul tău, Bess. 

— Nu, nu, spuse Richard foarte simplu. Nu e vorba de 
verişoara Bess. Dar când ai văzut vreodată o corcitură care să 
suporte civilizaţia, Duke? In privinţa aceasta, sunt mai răi decât 
sălbaticii înşişi. Elizabeth, nu l-ai observat cum stătea cu 
picioarele strâmbe şi ce expresie sălbatică avea întipărită pe 
chip? 

— Nu i-am văzut privirea, sau picioarele, ceea ce este foarte 
bine pentru cineva umil ca el. Cred, dragă domnule, că ai fost pe 
cât de răbdător poate fi orice creştin. M-a dezgustat expresia pe 
care o avea cu mult înainte de a accepta să facă parte din familia 
noastră. Într-adevăr, sunt foarte onorată de prezenţa lui în casa 
noastră! În ce apartament să-l găzduim, domnule şi la ce masă 
ar trebui să-i servim nectarul şi ambrozia. 

— Cu Benjamin şi Remarkable, o întrerupse Richard. Doar n-o 
să-l pui să mănânce cu negrii. O fi el pe jumătate indian, e 
adevărat, dar nativii îi dispreţuiesc adânc pe negri. Nu, nu, ar 
muri de foame mai degrabă decât să împartă pâinea cu negrii! 

— AŞ fi foarte fericit, Dickon, să-l invit să mănânce cu noi, 
spuse Marmaduke şi nici nu mă gândesc să-l umilesc după cum 
propui tu. 

— Atunci, domnule, spuse Elizabeth cu un aer puţin afectat, ca 
şi cum s-ar fi supus ordinelor tatălui său în ciuda propriei voințe, 
vrei să-l tratezi ca pe un domn. 

— Sigur, va avea poziţia unui domn, aşa că ar fi bine să 
primească un tratament pe măsura funcţiei sale, până vom afla 
dacă este demn de el. 

— Ei, ei, Duke! strigă şeriful, nu-ţi va fi prea uşor să faci un 
domn din el. Un vechi proverb spune că „e nevoie de trei 
generaţii ca să faci un domn adevărat”. Pe tatăl meu îl cunoştea 
toată lumea, iar bunicul meu a fost medic, iar străbunicul meu a 
fost preot, iar tatăl lui a venit din Anglia, N-am reuşit niciodată 
să-i aflu originea. Dar a fost fie un negustor important din 
Londra, fie un mare avocat de ţară, fie fiul cel mai mic al unui 
episcop. 

— lată o genealogie americană veritabilă! spuse Marmaduke 
râzând. Este fidelă cu adevărat doar până în momentul în care 
treci apa, unde totul trebuie să fie la superlativ, pentru că oricum 
nu ştii ce s-a întâmplat. Eşti sigur că strămoşul tău englez a fost 
măreț, Dickon, oricare ar fi fost profesia lui? 

— Sunt absolut sigur, răspunse celălalt. O auzeam pe bătrâna 
mea mătuşă vorbind despre el cu lunile. Suntem o familie aleasă, 
domnule judecător Temple şi nu am avut decât funcţii onorabile 
în viaţă. 

— Mă mir că eşti aşa de mulţumit cu nişte provizii atât de mici 
de nobleţe în descendența ta, Dickon. Cei mai mulţi dintre 
genealogiştii americani îşi încep tradiţia cu poveşti pentru copii 
despre trei fraţi, având o grijă specială ca cel mai important din 
acest triumvirat să fie înaintaşul său, a cărui nume îl poartă şi 
care să fi fost mai important decât ei înşişi. Dar aici toţi sunt 
egali dacă ştiu să se comporte cum se cuvine. lar Oliver Edwards 
intră în familia mea pe picior de egalitate atât cu judecătorul, cât 
şi cu înaltul şerif. 

— Ei, Duke, eu numesc asta democraţie, nu republicanism. 
Dar nu mai spun nimic, ci numai că ar trebui să respecte legile, 
sau o să-i arăt că până şi libertatea acestei ţări este supusă 
constrângerilor. 

— Doar n-o să-l execuţi înainte de a-l condamna eu, Dickon. 
Dar ce spune Bess despre noul locatar? La urma urmei, ar trebui 
să ascultăm şi ce au de spus doamnele în această problemă. 

— O, domnule, răspunse Elizabeth, cred că mă asemăn foarte 

mult unui anumit judecător Temple în această privinţă - nu o să- 
mi abandonez opiniile aşa de repede. Dar, ca să fiu serioasă, deşi 
mă cam sperie introducerea în familie a unei persoane pe 
jumătate sălbatice, orice om pe care dumneavoastră îl 
consideraţi cuviincios la înfăţişare, poate să fie sigur de respectul 
meu. 

Judecătorul i-a tras braţul mai aproape de al lui şi zâmbi, în 
timp ce Richard deschidea drumul prin poarta unei mici curţi din 
spatele clădirii, repetându-şi avertizările ambigui cu volubilitatea 
lui caracteristică. 

Pe de altă parte, locuitorii pădurilor - pentru că cei trei 
vânători meritau această denumire în ciuda diferenţelor lor de 
caracter - şi-au urmat drumul în tăcere, de-a lungul marginii 
satului. Când au ajuns la lac şi se deplasau pe suprafaţa 
îngheţată a acestuia, spre poalele muntelui, unde era cabana, 
tânărul exclamă: 

— Cine ar fi putut să prevadă aşa ceva acum o lună! Am fost 
de acord să-l servesc pe Marmaduke Temple, să locuiesc în casa 
celui mai mare duşman al rasei mele. Dar ce altceva mai bun aş 
putea face? Nu-l voi servi prea mult timp, iar când motivul pentru 
care am acceptat nu va mai exista, o să plec de acolo imediat. 

— Este judecătorul un Mingoe, de îl numeşti duşman? întrebă 
Monehan. Luptătorul delawar este liniştit şi aşteaptă vremea 
Marelui Spirit. Nu este femeie, ca să ţipe tare. 

— Ei bine, nu prea am încredere, John, spuse Ciorap-de-Piele, 
care în timpul întregii discuţii avusese un aer de puternică 
îndoială şi nesiguranţă. Se spune că au dat legi noi în ţară şi sunt 
sigur că munţii se schimbă. Abia dacă mai recunoşti râurile şi 
lacurile, aşa de mult au schimbat ţara. Trebuie să spun că nu am 
încredere în nişte vorbitori aşa de pricepuţi, pentru că ştiu că 
albii vorbesc frumos atunci când îşi doresc cel mai mult 
pământurile indiene. Pot să spun asta, deşi eu însumi sunt alb. 
M-am născut aproape de York, din părinţi cinstiţi, pot să fii sigur 
de asta. 

— Şi eu simt la fel, spuse tânărul. O să uit cine sunt. N-o să-mi 
mai amintesc, bătrâne Mohegan, că sunt descendentul unei 
căpetenii delaware, care odată a fost stăpân al acestor dealuri 
nobile, al acestor văi frumoase şi al acestei ape, pe care o 
traversăm. Da, o să devin robul lui. O să-i fiu sclav, nu-i aşa că 
este o servitute onorabilă, bătrâne? 

— Bătrâne! repetă indianul solemn şi oprindu-se din mersul 
său, cum făcea de obicei atunci când era emoţionat. Da, John 
este bătrân. Fiu al fratelui meu! Dacă Mohegan ar fi tânăr, când 
nu i-ar fi puşca neclintită? Unde s-ar ascunde căprioara şi el nu ar 
găsi-o? Dar John este bătrân, mâna lui este ca mâna unei femei. 
Securea lui de indian este prea mică, măturile şi coşurile îmi sunt 
cei mai mari duşmani, el nu mai loveşte nimic altceva. Vezi, Ochi 
de Şoim, când era tânăr mergea zile întregi fără să mănânce 
nimic, dar acum, dacă nu ar mai pune lemne pe foc, flacăra s-ar 
stinge, ia-l de mână pe fiul lui Miquon şi el te va ajuta. 

— Recunosc că nu mai sunt la fel cum eram odată, 
Chingachgook, răspunse Ciorap-de-Piele, dar mai pot rezista şi 
acum fără o masă, dacă e nevoie. Când eram pe urmele tribului 
iroquois prin pădurile de fagi, ei mânau vânatul înaintea lor şi nu 
am mâncat nici o îmbucătură de luni dimineaţa până miercuri 
seara. Dar apoi am împuşcat căprioara cea mai grasă pe care a 
văzut-o vreodată un muritor, pe graniţa Pennsylvaniei. Ţi-ar fi 
făcut bine dacă i-ai fi văzut pe delawari mâncând, pentru că pe 
atunci mergeam să caut şi să prind prada împreună cu tribul lor. 
Doamne, indienii aşteptau neclintiţi, băiete, să le trimită 
Providența vânatul, dar am căutat hrană şi am dat de urma unei 
căprioare şi am prins-o, înainte să apuce să sară de câteva ori. 
Eram prea slăbit şi prea lacom pentru a-i gusta carnea, dar am 
băut destul din sângele său, iar indienii i-au mâncat carnea 
crudă. John era acolo şi John ştie. Dar nu aş putea să mă 
înfometez la fel şi acum, deşi nu am mâncat niciodată mult. 

— Ai spus destul, prietene, strigă tânărul. Văd că toată lumea 
îmi cere acest sacrificiu şi atunci îl voi face. Dar te rog să nu mai 
spui nimic. Nu aş mai putea suporta acest subiect acum. 

Tovarăşii săi au rămas tăcuţi. Au ajuns în curând la cabană şi 
au intrat înăuntru, după ce au îndepărtat câteva lacăte 
ingenioase şi complicate, care păreau puse acolo pentru a apăra 
o proprietate care valora foarte puţin. Pe una dintre părţile 
laterale ale acestei cabane retrase, pe un perete de butuci, se 
strânseseră mormane imense de zăpadă, iar fragmente de 
trunchiuri mici şi crengi de stejar şi castan pe care vântul le 
desprinsese de copaci, formau un alt morman, de partea cealaltă 
a cabanei. Hornul de stinghii subţiri, închegate cu clei, scotea un 
fir subţire de fum, de-a lungul unei stânci şi înnegrise zăpada de 
deasupra sa în nuanţe tot mai deschise de la punctul de emisie a 

fumului şi până cel superior. Acesta se găsea în locul unde dealul 
se retrăgea în favoarea marginii unei prăpăstii, ce avea un 
pământ atât de roditor, încât hrănea nişte copaci gigantici care 
umbreau fundul acelui hău. 

Restul zilei a trecut la fel ca oricare altă zi dintr-o ţară nouă. 
Coloniştii s-au adunat din nou la academie, pentru a fi martori la 
cea de-a doua încercare a domnului Grant, iar Mohegan era unul 
dintre ascultătorii săi. Şi în ciuda faptului că preotul şi-a fixat 
ochii intenţionat asupra indianului când şi-a invitat congregația 
să se apropie de masă, ruşinea pe care acesta o simţea faţă de 
umilinţa din ajun era prea puternică, pentru ca bătrâna 
căpetenie să poată face vreun pas. 

In timp ce oamenii se întorceau la casele lor, norii care se 
adunaseră de dimineaţă, erau acum denşi şi negri şi ploaia se 
abătu asupra lor în torente chiar înainte ca măcar jumătate din 
curioasa congregaţie să ajungă la locuinţele lor, plasate în 
vâlcele şi scobiturile munţilor, sau chiar cocoţate pe vârfurile 
dealurilor. Pe măsură de zăpada se topea, începeau să se vadă 
marginile negre ale butucilor. Gardurile vii sau de butuci, care 
până atunci erau doar ghicite după liniile lungi ale unor mormane 
albe, ce traversau valea şi urcau pe munţi, au ieşit de sub 
îmbrăcămintea lor. lar cioturile negre deveneau din ce în ce mai 
distincte, pe măsură ce grămezi mari de zăpadă şi gheaţă 
alunecau de pe ele, sub efectul dezgheţului. 

Elizabeth se adăpostise în compania Louisei Grant în sala 
încălzită din casa confortabilă a tatălui ei şi privea cu admiraţie 
în depărtare, spre faţa mereu schimbătoare a peisajului de afară. 
Chiar şi satul, care doar cu puţin timp înainte sclipea tot din 
cauza gheții, îşi îndepărtă în silă masca, iar casele şi-au arătat 
acoperişurile negre şi hornurile afumate. Pinii şi-au scuturat 
stratul de zăpadă şi totul părea să revină la culorile lor fireşti, 
transformare ce părea la limita cu supranaturalul. 

Capitolul XIX. 


„ŞI totuşi, bietul Edwin nu era aşa vulgar.” 
Beattie. 


Seara zilei de Crăciun, 1793 d. Hr., a fost furtunoasă dar mai 
caldă decât cele de până atunci. Când noaptea a ascuns din nou 
obiectele din sat de privirea Elizabethei, ea se întoarse de la 
fereastra la care zăbovise până ce ultima rază de lumină stăruia 
încă deasupra coroanelor pinilor întunecaţi, cu o curiozitate pe 
care privirile furate peisajului de ţară le furase întreaga zi mai 
degrabă o stârnise decât să o inhibeze. 

Cu braţul prins în cel al domnişoarei Grant, tânăra stăpână a 
conacului se plimba încet de-a lungul salonului, gândindu-se la 
scene care îi reveneau subit în memorie şi uneori stăruiau în 
sanctuarul gândurilor sale. Se gândea şi la împrejurările ciudate 
care au condus la intrarea în familia tatălui său a unei persoane 
ale cărei maniere contraziceau în mod straniu concluziile la care 
ea putea ajunge, în legătură cu această situaţie. Temperatura 
încă ridicată a camerei - pentru că din cauza mărimii sale, îi 
trebuia o zi întreagă pentru a elimina din căldură. 

— li aduseseră în obraji o roşeaţă care nu-i era caracteristică, 
în timp ce trăsăturile blânde şi melancolice ale Louisei erau 
luminate de o nuanţă mai timidă, care, ca şi tulburarea unei boli, 
adăuga frumuseţii ei un aer de durere. 

Domnii se desfătau încă din vinurile rafinate ale judecătorului 
Temple, iar privirile lor se mutau mereu de la masă, aşezată la 
unul dintre capetele salonului, către siluetele care se mişcau 
tăcute în jurul lor. Richard vorbea mult, extrem de vesel şi 
animat, dar maiorul Hartmann nu se molipsise încă de buna lui 
dispoziţie, iar Marmaduke respecta prea mult prezenţa 
musafirului său preot pentru a face uz de umorul lui inocent. 
Fiecare şi-a continuat îndeletnicirea vreme de o jumătate de oră 
după ce obloanele au fost trase, iar în colţurile sălii au fost aduse 
câteva lumânări care să suplinească absenţa luminii de zi. Scena 
a fost întreruptă pentru prima dată de Benjamin, care şi-a făcut 

apariţia clătinându-se sub greutatea unui braţ imens de lemne. 

— Cum adică, stăpâne Pump? strigă noul şerif. Nu e destul de 
cald în cea mai frumoasă Madeira a judecătorului ca să menţină 
o căldură infernală, chiar şi pe timpul acestui dezgheţ? Să nu uiţi, 
băiete, că Duke este foarte pretenţios când vine vorba de fagi şi 
arţari, pentru că se teme deja că aceşti copaci preţioşi sunt tot 
mai puţini. Ha, ha, ha! Duke, trebuie să recunosc că eşti o 
rubedenie de treabă şi cu inima caldă când vine vorba de 
datorie, dar, de fapt, ai nişte idei foarte ciudate. „Hai să ne 
veselim şi să uităm de griji!”. 

Treptat, cântecul lui s-a transformat în fredonare, în timp ce 
majordomul şi-a aruncat jos povara şi întorcându-se spre cel care 
i se adresase cu un aer serios, îi răspunse: 

— Să vedeţi cum stau lucrurile, domnule Dickon: poate că în 
jurul mesei este o latitudine călduroasă, deşi nu e destul ca să-mi 
încălzească şi mie oasele. Numai căldura jamaicană ar putea să 
facă asta, în afară de un lemn bun, sau ceva de genul cărbunelui 
de Newcastle. Dar, dacă ştiu ceva despre vreme, e timpul să ne 
îmbrăcăm bine, să intrăm în port şi să scormonim puţin focul. N- 
oi fi traversat mările douăzeci şi şapte de ani şi n-oi fi trăit încă 
şapte în pădurile astea de-aici degeaba, domnilor. 

— E vreun semn că vremea se va îmbunătăţi, Benjamin? 
întrebă stăpânul casei. 

— Vântul şi-a schimbat direcția, domnule, răspunse 
majordomul. Şi când vântul îşi schimbă direcția, poţi să te aştepţi 
la o schimbare în climatul acesta de aici. Eram pe un vapor din 
flota lui Rodney, cam pe vremea când le-am tras o mamă de 
bătaie celor din DeGrass, concetăţenii lui musiu Le Quoi, care e 
aici. lar vântul bătea spre est şi spre sud. Eu eram jos, 
amestecam o duşcă fierbinte pentru comandantul flotei, care, 
chiar în ziua aceea, cinase în cabină. Şi cred că dorise să stingă 
focul căpitanului cu o pompă de incendiu din popota ofiţerilor 
inferiori, aşa că, după ce am preparat băutura după placul meu şi 
după ce o degustasem cam de multe ori, căci comandantul era 
greu de mulţumit, trinca arborelui a fost din nou întoarsă, iar 
carena vasului s-a tot învârtit ca un titirez. Şi ce noroc am avut 
că timona era lăsată, pentru că şi-a făcut datoria când a venit 
rafala de vânt, ceea ce nu ar fi putut face orice vas din flotă. Dar 
ea s-a chinuit să răzbească traversând marea şi a aruncat ceva 
apă prin pătrar. N-a mai înghiţit niciodată atâta apă dintr-o dată, 

cât am înghiţit atunci, pentru că chiar în momentul acela, 
căutam tambuchiul. 

— Mă mir că n-ai murit de hidropizie, spuse Marmaduke. 

— Aş fi putut, spuse bătrânul matelot, cu un zâmbet larg. Dar 
nu am avut nevoie de trusa medicală ca să mă vindec, pentru că 
băutura se stricase pentru gustul marinarului şi nu puteam să 
ştiu când o să mai vină vreun val care s-o strice şi pentru gustul 
meu. Am băut toată halba pe loc. Şi atunci tot echipajul a fost 
chemat la pompe şi am început să pompăm apa. 

— Şi vremea? întrebă Marmaduke. 

— Cum e cu vremea de afară? 

— Păi aici a bătut vântul toată ziua spre sud, iar acum s-a mai 
liniştit, de parcă vântul şi-a epuizat vuietul la ultima rafală. De-a 
lungul munţilor este o urmă înspre nord, care, mai adineauri, nu 
era mai lată decât palma dumneavoastră. lar, norii au împins-o 
înainte până acum, ca şi cum ar strânge o velă şi stelele se pot 
vedea deja, ca nişte luminiţe şi faruri, care parcă vor să ne 
avertizeze să mai strângem nişte lemne. Şi dacă ştiu să judec 
vremea cum trebuie, o să fie nevoie de un foc mare, altfel o să 
vă pocnească sticlele de bere neagră şi carafele cu vin de îngheţ, 
chiar aici, în dulăpior şi înainte de a veni dimineaţa. 

— Eşti un paznic prevăzător, spuse judecătorul. Adună ce vrei 
tu din păduri, cel puţin pentru noaptea aceasta. 

Benjamin a respectat ordinele. Şi nici nu au trecut două ore, 
că previziunile sale s-au adeverit. Vântul de sud se oprise, într- 
adevăr şi a urmat o acalmie care de obicei prevestea o 
schimbare radicală a vremii. Cu mult înainte ca familia să se 
retragă pentru a se odihni, frigul a devenit tăios. Şi când luna 
strălucea deja luminos pe boltă, domnul Le Quoi a părăsit 
conacul în căutarea propriei locuinţe. El a fost nevoit să ceară o 
pătură, în care să se înfăşoare, pe deasupra nenumăratelor haine 
cu care se înveşmântase prevăzător. Preotul şi fiica sa au fost 
găzduiţi în conac pe timpul nopţii, iar domnii, care se resimţeau 
încă de pe urma exceselor din seara precedentă, au fost nevoiţi 
să meargă mai devreme în camerele lor. Cu mult înainte de 
miezul nopţii, întreaga familie se retrăsese deja. 

Elizabeth şi prietena ei nu aveau încă somn, iar împrejurul 
clădirii se auzea vâjâind vântul de nord-vest, inducându-le 
sentimentul de confort pe care oamenii îl au de obicei, atunci 
când sunt într-un apartament unde focul mai pâlpâie încă, iar 

draperiile, obloanele şi hainele asigură o temperatură potrivită. 
Deodată, în clipa în care a deschis ochii, într-o ultimă încercare 
de a se lupta cu moleşeala, vânturile asurzitoare au adus un 
urlet îndelung şi tânguios. Părea prea sălbatic pentru a fi al unui 
câine, dar totuşi aducea cu lătrăturile acestui animal credincios, 
când noaptea îi trezeşte vigilenţa şi conferă farmecelor ei 
dulceaţă şi solemnitate. Silueta Louisei Grant se lipi instinctiv de 
tânăra moştenitoare, care, descoperind că prietena sa era încă 
trează, îi şopti încet, de parcă i-ar fi fost teamă ca vocea ei să nu 
risipească farmecul serii: 

— Ţipetele acestea îndepărtate sunt atât de tânguitoare şi 
chiar frumoase. Ar putea fi oare câinii de la cabana lui Ciorap-de- 
Piele? 

— Sunt lupi, care au coborât din munţi pe lac, şopti Louisa. 
Sunt ţinuţi departe de sat numai datorită luminilor aprinse. De 
când sunt aici, lupii au ajuns într-o noapte chiar până la uşa 
noastră, atât erau de înfometați. O, ce seară frumoasă a fost 
atunci! Dar nu trebuie să ne temem, pentru că judecătorul 
Temple este destul de bogat pentru a-şi permite orice măsură de 
siguranţă. 

— Afacerile judecătorului Temple  îmblânzesc până şi 
sălbăticiunile, exclamă Elizabeth, aruncând pătura la o parte şi 
ridicându-se puţin în pat. Cât de repede Natura se lasă cucerită 
de civilizaţie! Continuă ea, în timp ce ochii i se roteau asupra 
obiectelor frumoase şi luxoase din cameră şi asculta încă urletele 
îndepărtate şi neîncetate care veneau dinspre lac. Văzând că 
prietena ei, atât de timidă, era înfricoşată de aceste ţipete, 
Elizabeth îşi reluă locul şi se cufundă într-un somn adânc, uitând 
de toate schimbările din ţară şi din viaţa ei. 

In dimineaţa următoare, menajera intră în camera lor pentru a 
aprinde focul şi le trezi pe cele două tinere cu zgomotul ei. S-au 
ridicat din pat şi şi-au terminat toaleta în aerul rece şi curat care 
se strecura până şi în camera călduroasă a domnişoarei Temple. 
Când Elizabeth se termină de îmbrăcat, merse către fereastră şi 
îi trase perdeaua, apoi deschise obloanele străduindu-se să 
privească în depărtare, către sat şi lac. Dar priveliştea îi era 
ascunsă de un strat gros de gheaţă, care nu împiedica însă 
pătrunderea luminii. Deschise fereastra şi atunci, într-adevăr, 
privirea ei se delectă cu o privelişte minunată. 

Lacul nu mai era acum acoperit cu un strat de zăpadă 

imaculată, ci cu o pojghiţă de gheaţă întunecată, care reflecta 
razele soarelui la răsărit ca o oglindă lustruită. Casele erau 
acoperite de asemenea de gheaţă, prin felul în care era aşezată, 
strălucea precum oţelul lucios. Ţurţurii de gheaţă care atârnau 
de fiecare acoperiş reflectau lumina puternică, ca şi cum ar fi 
trimis-o de ia unul la celălalt. Fiecare strălucea aproape la fel de 
puternic precum astrul ceresc, cu o lucire aurie, care se pierdea 
în nuanțele întunecate ale fundalului. Dar privirea domnişoarei 
Temple a fost atrasă mai ales de aspectul pădurilor nesfârşite 
care acopereau dealurile şi se pierdeau în depărtare, una după 
cealaltă. Crengile enorme ale pinilor şi cucutei se îndoiau sub 
greutatea gheții pe care o duceau, iar vârfurile lor se ridicau 
deasupra coroanelor maiestuoase ale stejarilor, fagilor şi 
arţarilor, ca nişte turnuri de argint şlefuit ce se ridicau deasupra 
cupolelor făurite în acelaşi material. Hotarele vestice ale 
priveliştii erau scăldate într-o lumină strălucitoare care-şi 
trimitea razele unduitoare de parcă ar fi inversat rânduirea 
naturii şi te aşteptai ca o mie de sori să-şi facă apariţia deasupra 
orizontului. In prim-planul acestui tablou, de-a lungul malului 
lacului şi atât de aproape de sat, fiecare copac părea încununat 
cu diamante. Chiar şi coastele muntelui, unde razele soarelui nu 
puteau ajunge încă, purtau parcă o haină sticloasă, care 
strălucea într-un degrade complex mergând de la prima rază a 
soarelui până la întunecimea frunzişului de cucută, care lucea 
prin haina sa de cristal. Pe scurt, întreaga privelişte avea o 
radianţă tremurătoare, în care atât lacurile, munţii, satul şi 
pădurile emiteau câte o frântură de lumină, căreia îi adăugau 
propria nuanţă şi care varia prin poziţia şi puterea sa. 

— Vezi, strigă Elizabeth? Vezi, Louisa? Grăbeşte-te la fereastră 
să vezi ce schimbare minunată! 

Domnişoara Grant o ascultă şi după ce se aplecă tăcută pe 
fereastră pentru un moment, rosti încet, de parcă nu ar fi avut 
încredere în sunetul vocii sale: 

— Este, într-adevăr, o schimbare minunată. Mă mir că a reuşit 
să o realizeze atât de repede. 

Elizabeth se întoarse, uimită să audă o părere sceptică din 
partea unei persoane atât de educate, precum însoţitoarea sa. 
Dar, spre mirarea sa, văzu că domnişoara Grant, în loc să admire 
priveliştea, privirea blândă şi azurie a acesteia se fixase asupra 
unui tânăr bine îmbrăcat care stătea în faţa uşii acelei clădiri, 

discutând serios cu tatăl ei. A fost nevoită să se uite mai atent 
pentru a-l recunoaşte pe tânărul vânător în veşmântul simplu, 
dar în mod sigur nu şi comun, al unui domn. 

— S-ar părea că în ţara aceasta minunată, totul se află la 
graniţa cu  miraculosul, spuse Elizabeth. Şi dintre toate 
schimbările, aceasta nu este în nici un caz cea mai neplăcută. 
Actorii sunt la fel de nemaipomeniţi precum priveliştea aceasta. 

Domnişoara Grant se îmbujoră şi îşi trase mâna. 

— Sunt o fată simplă de la ţară, domnişoară Temple şi cred că 
veţi găsi în mine o companie nu prea plăcută, spuse ea. Nu... nu 
sunt sigură că înţeleg tot ce spuneţi. Dar am crezut cu adevărat 
că doreaţi să observ schimbarea domnului Edwards. Nu-i aşa că 
e minunată, dacă luăm în considerare şi originea dumnealui? Se 
spune că este pe jumătate indian. 

— Este un sălbatic cu pretenţii. Dar hai să coborâm şi să-i 
servim  indianului ceaiul. Pentru că presupun că este un 
descendent al Regelui Filip, dacă nu chiar a lui Pocahontas. 

In salon, domnişoarele au fost întâmpinate de judecătorul, 
care şi-a luat fiica deoparte pentru a o informa de schimbarea 
înfăţişării noului lor locatar, cu care ea era deja la curent. 

— Nu pare dispus să vorbească despre situaţia lui anterioară, 
continuă Marmaduke, dar mi-am dat seama din ceea ce a spus şi 
din felul în care se poartă, că a cunoscut şi vremuri mai bune. Şi 
încep să fiu de aceeaşi părere cu Richard cu privire la originea 
lui, pentru că nu este ceva neobişnuit ca cei mai importanţi 
dintre indieni să-şi educe copiii atât de frumos şi... 

— Foarte bine, dragă domnule, îl întrerupse fiica sa, râzând şi 
întorcându-şi privirea. Cred că este destul de bine. Dar, din 
moment ce nu înţeleg o vorbă din limba mohawk, ar trebui să 
vorbească engleză. In ceea ce priveşte comportamentul lui, am 
încredere în judecata dumneavoastră şi că îl veţi controla. 

— Ah, dar Bess, strigă judecătorul, ţinând-o uşor de mână. Nu 
trebuie să spunem nimic de viaţa lui din trecut. M-a rugat 
aceasta în mod special, ca o favoare. Poate că este puţin 
irascibil, mai ales acum, din cauza braţului afectat. Rana pare 
foarte uşoară şi în alte momente ar putea fi mai comunicativ. 

— O, domnule, acea sete lăudabilă de cunoaştere numită 
curiozitate nu mă caracterizează prea mult. O să consider că 
este fiul lui Tulpină-de-Porumb, sau al Plantatorului-de-Porumb, 
sau al vreunei alte căpetenii indiene recunoscute. Sau chiar al 

Marelui Şarpe însuşi. Şi o să-l tratez ca atare până când va 
considera că trebuie să-şi radă capul acela frumos, să împrumute 
vreo şase perechi de cercei de-ai mei, să-şi pună iar puşca pe 
umăr şi să dispară la fel de repede precum a apărut. Aşa că 
veniţi, dragă domnule şi să nu uităm de ritualul ospitalităţii, atâta 
vreme cât va rămâne cu noi. 

Spiritul jucăuş al tinerei îl făcu pe judecătorul Temple să 
zâmbească. A prins-o de braţ şi au intrat împreună în sala unde 
urma să ia micul-dejun şi unde tânărul vânător stătea cu un aer 
care îi dovedea hotărârea de a se acomoda în cadrul acestei 
familii cu cât mai puţină ostentaţie. 

Acestea au fost circumstanţele care au dus la lărgirea familiei 
judecătorului, unde odată ce tânărul a fost adoptat, ne vedem 
nevoiţi să-l abandonăm pentru moment, pentru a putea urmări 
cu conştiinciozitate şi inteligenţă îndatoririle pe care Marmaduke 
i le-a conferit. 

Maiorul Hartmann a făcut vizita obişnuită şi şi-a luat rămas 
bun de la familie pentru următoarele trei luni. Domnul Grant a 
fost nevoit să lipsească o mare parte din acest timp, plecând în 
părţi îndepărtate ale ţării, iar fiica sa a devenit un musafir 
aproape constant la conac. Richard şi-a preluat toate datoriile 
noii sale funcţii, cu seriozitatea sa înnăscută şi, cum Marmaduke 
era foarte ocupat cu cererile aventurierilor de a dobândi noi 
ferme, iarna a trecut destul de repede. 

Lacul era cel mai important loc de distracţie a tinerilor, unde 
tinerele domnişoare au petrecut mult timp, bucurându-se de 
binefacerile exerciţiilor fizice în aerul curat al dealurilor. De 
obicei, se plimbau în trăsura lor trasă de un singur cal, mânată 
de Richard şi erau însoţite, atunci când zăpada o permitea, de 
tânărul Edwards, pe patine. Tânărul a încetat să mai aibă reţineri 
o dată cu trecerea timpului şi cu acomodarea în noua sa situaţie, 
deşi pentru un observator mai atent era încă evident faptul că 
tânărul avea adesea momente de trăiri intense şi amare. 

In timpul următoarelor trei luni, Elizabeth a văzut cum au 
apărut multe deschizături pe coastele munţilor, acolo unde noii 
colonişti „îşi înălţaseră cortul”, aşa cum spuneau băştinaşii. lar 
nenumăratele sănii care au trecut prin sat, încărcate cu grâu şi 
butoaie cu potasă, prezenta o dovadă de netăgăduit că nu se 
muncise în van. Pe scurt, întreaga ţară era cuprinsă de agitația 
unei colonii prospere, unde drumurile principale erau aglomerate 

de sănii ce duceau mobilă grosolană şi din care se vedeau, ici- 
colo, feţele zâmbitoare ale femeilor şi copiilor, entuziasmați de 
noutatea situaţiei, sau altele care, încărcate cu produse agricole, 
se grăbeau spre piaţa din Albany. Toate acestea erau capcane 
care îi atrăgeau pe imigranţi spre acei munţi, în căutarea 
competenţei şi a fericirii. 

Aceste afaceri dădeau viaţă satului, iar artizanii se 
îmbogăţeau şi ei odată cu ţara. Cu fiecare zi, parcă se mai făcea 
încă un pas spre dobândirea obiceiurilor şi stilului unui oraş cu 
tradiţie. Bărbatul care ducea corespondenţa, sau „poştaşul”, aşa 
cum i se spunea, vorbea mult despre faptul că ţinea o diligenţă 
şi, de câteva ori în timpul iernii a fost văzut cum lua câte un 
pasager în trăsura lui. Mâna astfel printre nămeţii de zăpadă, 
către Mohawk, drum pe care cam de două ori pe săptămână, un 
vehicul obişnuit mergea cu viteza trăsnetului, condus fiind de un 
„bici” experimentat din ţările de jos. Către primăvară, mai multe 
familii care fuseseră în „statele tradiţionale” pentru a-şi vizita 
rudele se reîntoarseră la timp pentru a se bucura de ultimele 
zăpezi şi aduceau adesea cu ele cartiere întregi, convinse de 
descrierile băştinaşilor să părăsească fermele din Connecticut şi 
Massachusetts, pentru a-şi încerca norocul în păduri. 

In tot acest timp, Oliver Edwards, a cărui bruscă elevaţie nu a 
fost o surpriză pentru nimeni în ţara aceea schimbătoare, se 
ocupa în timpul zilei cu seriozitate de serviciile pe care 
Marmaduke i le încredinţase, dar nopţile şi le petrecea cel mai 
adesea în cabana lui Ciorap-de-Piele. Este adevărat că vânătorii 
mențineau misterul relaţiei lor, dar toţi trei dădeau dovadă de 
mult zel şi interes în cultivarea legăturii dintre ei. Mohegan 
venea foarte rar la conac, iar Natty nu venea niciodată, însă 
Edwards căuta ca în orice moment de răgaz să-şi viziteze fosta 
locuinţă, de unde se reîntorcea adesea prin zăpadă, la orele 
întunecate ale nopţii sau, dacă fusese reţinut dincolo de ora la 
care familia se retrăgea să se odihnească, o dată cu soarele 
dimineţii. Cei care nu cunoşteau natura acestor vizite speculau 
adesea pe seama lor, dar nimeni nu a comentat nimic, decât 
Richard, care spunea uneori pe un ton şoptit: 

— Nu este deloc ceva neobişnuit. Corciturile nu pot fi 
îndepărtate niciodată de obiceiurile sălbaticilor şi, pentru o 
persoană cu descendența sa, băiatul este mult prea apropiat de 
civilizaţie decât am fi putut să ne aşteptăm. 

Capitolul XX. 


„Dispari! Şi nu mă mai îndemna la cântec, 
Căci avem poteci de străbătut în munţi.” 


Byron. 


Pe măsură ce primăvara se apropia, nămeţii enormi de 
zăpadă, începeau să cedeze în bătaia unor vânturi mai calde şi a 
unui soare mai cald, deşi în urma furtunilor de iarnă, a 
dezgheţurilor şi gerurilor repetate deveniseră atât de rezistente, 
încât amenințau să dureze le nesfârşit. Uneori părea că porţile 
soarelui se deschideau şi pământul era invadat de o atmosferă 
plăcută, care dezmorţea atât natura animată, cât şi pe cea 
neanimată. Pentru câteva ore, veselia primăverii strălucea în 
fiecare privire şi zâmbea pe fiecare câmpie. Dar vânturile 
puternice de nord aduceau iarăşi frigul asupra aceluiaşi decor, 
iar norii întunecaţi şi trişti opreau pătrunderea razelor de soare şi 
făceau ca atmosfera să fie la fel de rece şi mohorâtă ca şi ei. 
Lupta între cele două anotimpuri devenea tot mai înteţită, iar 
pământul, victimă a acestei întreceri şi-a pierdut treptat 
strălucirea vie a iernii, fără a dobândi totuşi un aspect 
primăvăratic. 

Aceasta a fost atmosfera posomorâtă a săptămânilor care au 
urmat, în care coloniştii au părăsit ocupațiile mondene, agitate 
din timpul iernii, pentru a se dedica muncii domestice pe care 
venirea unui nou anotimp o cerea. Satul nu mai era înţesat de 
vizitatori, iar negoţul care însufleţise magazinele vreme de 
câteva luni, începu să dispară. Drumurile şi-au pierdut haina 
lucioasă de zăpadă bătătorită cufundându-se în mlaştini greu de 
traversat şi erau părăsite acum de călătorii veseli şi gălăgioşi 
care îi străbătuseră meandrele în timpul iernii. Pe scurt, totul 
părea să prevestească o schimbare radicală, nu numai în natură, 
ci şi în cei care găseau în ea o sursă de bucurie şi confort. 

Membrii mai tineri ai familiei de la conac, între care se număra 
acum şi Louisa Grant, nu observau aceste schimbări tardive şi 
nesigure cu indiferenţă. Drumurile se circulau mai uşor acum, 

datorită zăpezii, iar ei au participat din plin la toate distracţiile pe 
care iarna le oferise, care nu se rezumau numai la călătorii 
zilnice în munţi, sau în văile nu mai depărtate de douăzeci de 
mile de sat, dar mai aveau şi alte nenumărate şi ingenioase 
surse de amuzament pe care le oferea lacul îngheţat. Au făcut 
câteva excursii cu echipajul lui Richard, ai cărui patru cai zburau 
mai repede ca vântul, pe gheaţa sticloasă care urma în mod 
invariabil unui îngheţ. Apoi „titirezul” periculos şi palpitant se 
bucura chiar el de un moment de atenţie. Foloseau, pe rând, 
trăsurile cu un singur cal şi săniile trase de domnii care alunecau 
pe patine. Pe scurt, membrii familiei foloseau orice modalitate de 
relaxare împotriva monotoniei iernii din munţi. Elizabeth a fost 
nevoită să recunoască faptul că, prin ajutorul bibliotecii din casă, 
anotimpul fusese mai puţin plictisitor decât se aşteptase. 

Mişcarea în aer liber se număra aşadar printre obiceiurile 
familiei. Insă repetatele înghețuri şi dezgheţuri au făcut ca 
drumurile, care chiar şi pe vreme bună erau periculoase, să nu 
poată fi circulate de nici un vehicul cu roţi, iar caii înşeuaţi să fie 
folosiţi în locul altor mijloace de transport. Domnişoarele, urcate 
pe animale mici şi cu piciorul-sigur, încercau din nou drumurile 
din munţi şi pătrundeau în fiece viroagă retrasă, unde un colonist 
hotărâse să se stabilească prin natura ocupaţiei sale. Ele erau 
însoţite de unul sau doi dintre bărbaţii din familie, după cum 
cereau diferitele lor interese. Tânărul Edwards se acomoda tot 
mai mult cu noua sa situaţie şi se alătura grupurilor adesea cu o 
nepăsare şi veselie care reuşeau să-i alunge toate amintirile 
neplăcute din minte pentru o scurtă perioadă de timp. 
Obişnuinţa şi optimismul său tineresc păreau să prevaleze 
asupra cauzelor secrete ale tulburării sale, deşi existau încă 
momente în care chipul lui avea aceeaşi expresie de dezgust de 
câte ori discuta cu Marmaduke, ca în primele zile ale prieteniei 
lor. 

La sfârşitul lunii martie, şeriful a reuşit să-şi convingă 
verişoara şi tânărul prieten să-l însoţească în călătoria pe un deal 
despre care se spunea că se înalţă deasupra lacului cu o măreție 
extraordinară. 

— In plus, vară Bess, continuă Richard neobosit, ne vom opri 
să vedem „arbustul de zahăr” al lui Billy Kirby. Este la est de 
lotul Ransom, face zahăr pentru Jared Ransom. Nu se descurcă 
nimeni cu cazanul mai bine decât Billy Kirby în tot ţinutul. iți 

aminteşti Duke că l-am adus la ferma noastră în primul lui sezon 
aici? Nici nu e de mirare că îşi cunoaşte aşa de bine meseria. 

— Billy e un bun tăietor de lemne, observă Benjamin, care 
ţinea calul de căpăstru în timp ce şeriful încăleca. Şi mânuieşte 
toporul la fel de bine cum un om de la teugă se ocupă de o cavilă 
de matisit, sau cum un croitor se descurcă cu fierul lui de călcat 
mare. Se spune că poate să ridice singur un cazan de potasă de 
pe pod, deşi nu pot spune că l-am văzut cu ochii mei, dar aşa am 
auzit. Şi am văzut şi zahăr făcut de el, care poate că nu era la fel 
de alb ca o pânză veche de arboret, dar despre care prietena 
mea, doamna Pettibone, aici de faţă, a spus că are aceeaşi 
aromă ca melasa. Şi ştiţi şi dumneavoastră, domnule Dickon, că 
doamna Remarkable are un gust remarcabil la dulciuri, pe care 
le devorează cu spărgătorul ei de nuci. 

Râsetele zgomotoase stârnite de umorul lui Benjamin şi la 
care a contribuit el însuşi, cu sunete nu din cele mai plăcute, 
dovedea pe deplin prietenia care exista între cei doi. Totuşi, 
restul grupului nu prea a înţeles gluma, fiind toţi ocupați, domnii 
le ajutau pe domnişoarele care urcau pe cai. Când toată lumea 
se găsea în siguranţă în şa, au străbătut satul într-o ordine bine 
stabilită. S-au oprit un moment în faţa uşii domnului LeQuoi, 
până când acesta şi-a încălecat mârţoaga şi apoi au părăsit 
pâlcul de case mergând pe una dintre străzile principale care 
tăiau centrul satului. 

Noaptea erau încă foarte frig, dar zilele erau călduroase şi 
îngheţul din timpul nopţii se topea. Călăreţii erau deci nevoiţi să 
meargă în şir indian pe marginea drumului, unde caii păşeau mai 
sigur datorită durității pământului şi a brazdei de iarbă. Se 
zăreau doar puţine reminiscenţe de vegetaţie, iar suprafaţa 
pământului avea un aspect rece, umed şi mohorât care-i îngheţa 
aspectul. Luminişurile vizibile pe diferite părţi ale munţilor erau 
încă presărate cu zăpadă, deşi ici-colo se mai zărea câte un loc 
neacoperit, unde haina imaculată cedase în faţa căldurii noului 
anotimp, iar verdele luminos şi plin de viaţă al grâului reaprindea 
speranţele fermierilor. Intre pământ şi cer era un contrast 
evident, căci dacă primul avea aspectul trist pe care l-am descris 
deja, soarele cald şi revigorant îşi trimitea razele de pe bolta 
cerească abia umbrită de un singur nor. Atmosfera îndulcea 
nuanțele orizontului nesfârşit până ce acesta strălucea precum o 
mare de azur. 

Richard deschidea drumul de această dată, ca şi în orice altă 
ocazie care nu cerea exercitarea unor abilităţi ieşite din comun. 
Şi mergând mai departe, încerca să înveselească grupul vorbind 
mereu. 

— Aceasta este într-adevăr o vreme foarte dulce, Duke, strigă 
el. O noapte îngheţată şi o zi însorită. Sunt sigur că arţarii se 
încarcă de multă sevă în dimineaţa asta călduroasă. E păcat, 
domnule judecător, că nu introduci nişte tehnici ştiinţifice de 
producere a zahărului printre coloniştii tăi. Ai putea să faci asta 
fără să fii vreun doctor Franklin. Ai putea s-o faci, domnule 
judecător Temple! 

— Preocuparea mea cea mai importantă este aceea de a-i 
proteja sursele acestei mine de confort şi bogăţie chiar de 
extravaganţa oamenilor, prietene Jones, răspunse Marmaduke. 
Când vom realiza acest lucru important, va fi timpul să ne 
întoarcem atenţia către îmbunătăţirea manufacturii acestui 
produs. Dar tu ştii deja, Richard, că trecem deja zahărul prin 
procesul de rafinare şi că rezultatul a produs căpăţâni de zahăr 
la fel de albe ca zăpada de pe câmpurile acestea şi cu o zaharină 
de cea mai bună calitate. 

— Zaharină, sau terebentină, sau orice altă „ină”, nu ai făcut 
niciodată o căpăţână mai mare decât o bomboană mărişoară, 
răspunse şeriful. Acum, domnule, nu cred că un experiment are 
vreo valoare decât dacă avem în vedere numai rezultatele 
practice. Dacă aş fi avut o sută sau vreo două sute de acri de 
pământ, ca dumneavoastră, aş face o fabrică de zahăr în sat. Aş 
chema oameni învăţaţi ca să facă o cercetare în acest sens şi 
aceştia sunt uşor de găsit, domnule. Da, domnule, nu sunt greu 
de găsit, oameni care unesc teoriile cu practica. Şi aş mai alege 
şi o pădure de copaci tineri şi rezistenți. Şi în loc să fac căpăţâni 
de mărimea unei bomboane, să mă ia naiba, Duke, dacă nu le-aş 
face cât o căpiţă de fân. 

— Ai cumpăra încărcătura unuia dintre vapoarele despre care 
se zice că merg în China, strigă Elizabeth. O să-ţi transformi 
cazanele de potasă în ceşti de ceai, gabarele de pe lac în farfurii, 
o să-ţi coci prăjitura în cuptorul ăla de acolo în care se arde varul 
şi o să inviţi toată ţara la o petrecere. Ce minunate sunt planurile 
unui geniu! De fapt, domnule, lumea crede că judecătorul 
Temple a făcut experimente serioase, deşi nu a vrut ca bucăţile 
de zahăr să aibă mărimile extraordinare care să fie pe măsura 


207 


— James Fenimore Cooper — 
concepţiilor dumneavoastră extraordinare. 

— N-ai decât să râzi, vară Elizabeth, n-ai decât să râzi, 
domnişoară, răspunse Richard, întorcându-se foarte mult în şa 
pentru a se uita către grup şi dând mereu din bici. Dar eu fac 
apel la bunul simţ sau şi mai important, la simţul gustului, care 
este unul dintre cele cinci gusturi, să mi se spună dacă o 
căpăţână mare de zahăr nu ar dovedi necesitatea propunerilor 
pe care le fac mai bine decât o bucăţică de zahăr, ca aceea pe 
care femeile germane şi le pun sub limbă atunci când îşi beau 
ceaiul. Sunt două feluri în care poţi face orice lucru: unul bun şi 
unul prost. Trebuie să recunosc că acum faci zahăr şi ai putea să 
faci şi căpăţâni de zahăr. Dar mă întreb dacă ai putea să faci cel 
mai bun zahăr posibil şi în cele mai bune căpăţâni posibile. 

— Ai foarte mare dreptate, Richard, afirmă Marmaduke, cu o 
gravitate care dovedea că era interesat de acest subiect. Este 
foarte adevărat că producem zahăr, iar întrebarea ta este foarte 
bună. Cât de mult? Şi în ce fel? Sper să apuc ziua când plantațiile 
şi fermele se vor ocupa de acest domeniu. Nu se ştiu prea multe 
lucruri despre calităţile copacului care este sursa acestei bogății, 
dacă ar putea fi îmbunătăţită prin cultivare, folosind sapa şi 
plugul. 

— Sapa şi plugul! Ai pune pe cineva să sape în jurul unei 
rădăcini de arțar ca ăsta? Spuse el arătând spre unul dintre 
copacii care cresc aşa de des în acea parte de ţară. Să sapi 
copaci! Eşti nebun, Duke? E ca şi cum ai vrea să vânezi cărbune. 
Pfui! Pfui! Dragul meu văr, ascultă-mă pe mine şi lasă afacerile 
cu zahăr în seama mea. lată-l pe domnul LeQuoi, el a fost în 
Indiile de Vest şi a văzut cum se face zahărul. Să povestească 
dumnealui cum se face zahărul acolo şi o să vedeţi care e tâlcul. 
Ei bine, domnule Le Quoi, cum se face zahărul în Indiile de Vest? 
Se aseamănă întrucâtva cu obiceiurile judecătorului Temple? 

Domnul căruia i se adresa întrebarea călărea un cal mic, 
foarte blând şi îşi ţinea scara aşa de sus, ca pentru a-i aduce 
genunchii cât mai aproape de bărbie, mai ales acum, când 
animalul urca încet pe poteca de pădure pe care o străbăteau. 
Nu a putut să-şi rostească replica grațios, sau să o susţină prin 
gesticulaţii, pentru că muntele era abrupt şi alunecos. Deşi 
francezul avea o pereche de ochi foarte mari, aceştia nu păreau 
destuii de ageri pentru a-l preveni de obstacolele de arbust, 
crengi şi copaci tăiaţi, care îi barau calea în acel moment. 

Indepărta cu o mână aceste pericole, iar cu cealaltă ţinu strâns 
de căpăstru pentru a controla viteza prea mare pe care o 
prinsese calul său, iar apoi răspunse după cum urmează: 

— Sucre! Fac într-adevăr zahar în Martinique. Mais, mais ce 
n'est pas un copac. Aăăă, cum spuneţi voi, je voudrais que ces 
chemins fussent au diable. Cum spuneţi voi - steeck pour la 
promenade? 

— Trestie de zahăr, spuse Elizabeth, zâmbind de injuriile pe 
care francezul credea că le înţelesese numai el. 

— Oui, mademoiselle, trestie de zahăr. 

— Da, da, strigă Richard, trestie de zahăr e denumirea ei 
vulgară. Dar termenul corect este saccharum officinarum, iar 
ceea ce numim arțar dur, este acer saccharinum. Acestea sunt 
denumirile ştiinţifice, domnule şi fără îndoială că le înţelegeţi 
bine. 

— E greceşte sau latină, domnule Edwards, îi şopti Elizabeth 
tânărului, care deschidea drumul pentru ea şi însoțitorii ei printre 
arbuşti. Sau poate este un limbaj şi mai elevat, pe care îl puteţi 
traduce dumneavoastră pentru noi. 

Tânărul îşi întoarse privirea întunecată către interlocutoarea 
lui, dar expresia de duşmănie dispăru într-o clipă. 

— Imi voi aminti îndoielile dumneavoastră, domnişoară 
Temple. Când îl voi mai vizita pe bătrânul meu prieten Mohegan, 
el sau Ciorap-de-Piele ne vor ajuta prin cunoştinţele lor să găsim 
o soluţie pentru a le îndepărta. 

— Atunci înseamnă că nu le cunoaşteţi limba. 

— Doar puţin. Dar sunt mai familiarizat cu informaţiile 
temeinice ale domnului Jones, sau chiar cu mascarada 
politicoasă a domnului LeQuoi. 

— Vorbiţi franceza? întrebă ea repede. 

— Triburile iroquois vorbesc în mod curent această limbă, 
precum şi canadienii, răspunse el zâmbind. 

— Ah, dar ei sunt mingoe şi deci duşmanii dumneavoastră. 

— Ar fi bine pentru mine dacă aş avea parte numai de 
asemenea duşmani, spuse tânărul, grăbindu-şi înainte calul şi 
punând capăt acestui dialog evaziv. 

Richard îşi continuă însă discursul cu multă patimă, până au 
ajuns la o pădure tânără, de unde pinii şi cucuta dispăruseră de 
tot şi se formase un crâng de arţari, despre care se discutase 
până acum. Aceştia se înălţau maiestuos şi mândru deasupra 

pământului, cu crengile lor întinse şi cu trunchiurile lor înalte şi 
drepte. Copacii tineri fuseseră îndepărtați complet din această 
pădurice, sau tufiş, aşa cum i se spunea, pentru că, în vederea 
realizării unor aranjamente mai simple pentru fierbere, o zonă 
destul de mare, de câţiva acri, fusese defrişată şi putea fi astfel 
asemuită cu un dom al unui templu măreț, în care arţarii erau 
coloane, iar coroanele erau capitelurile şi firmamentele 
arcadelor. In trunchiul fiecărui copac, chiar aproape de rădăcină 
se făcuse o incizie adâncă şi nechibzuită, de care se prinseseră 
mici canale, din scoarță de anin, sau de oţetar. La rădăcina 
fiecărui copac se găsea câte un jgheab, cioplit grosolan în lemn 
de tei sau de bas pentru a aduna toată seva care se scurgea din 
fiecare dintre aceste improvizații ineficiente şi risipitoare. 

Când ajunse pe platformă, grupul se opri pentru un moment, 
dându-le cailor răgazul de a se odihni, dar şi pentru ca cei mai 
puţin familiarizați cu acest decor să poată vedea mai bine 
improvizaţia de colectare a fluidului. O voce puternică, 
răsunătoare a spart dintr-o dată tăcerea care îi cuprinsese 
pentru un moment. Se auzi de sub crengile copacilor, intonând 
cuvintele următoare ale acelui cântec greu de imitat, ale cărui 
versuri, dacă ar fi fost continuate, s-ar fi întins la Caters din 
Connecticut până la malurile lacului Ontario. Era un cântec 
cunoscut, despre care se spune că, la început, a fost dedicat 
acestui popor în batjocură, dar circumstanţele au fost de aşa 
natură încât el a devenit un imn de slavă, încât nici un american 
nu îi aude ritmul fără a simţi o emoție în inimă. 


În ţările din est sunt mulți bărbaţi, 
Cele din vest au bogății de cherestea, 
Pe dealuri cresc bovine - mii, 

lar drumurile duc produse-n țară! 
Aşa c-alunecă, seva mea dulce, 

Și te voi fierbe în curând, 

Să n-aibă teamă un pădurar 

Că vei fi tulburat. 

Arţarul e-un copac prea scump, 
Ne dă căldură, hrană şi mult lemn, 
Și când se-ncheie o zi de muncă, 
Sucul său te va îmbuna, 

Aşa c-alunecă, etc. 

Ce e-un bărbat fără pahar, 

Ca şi nevasta fără ceai? 

Dar halbă, ceaşcă, sau ce-o fi 
Nu merge bine 

Făr-o albină muncitoare, 

Aşa c-alunecă etc. 


În timp ce această melodie răsunătoare era cântată, Richard îi 
ținea măsura cu biciul pe coama calului său, acompaniindu-şi 
gesturile cu o mişcare corespunzătoare a capului şi corpului. 
Spre sfârşitul cântecului, ceilalţi l-au auzit murmurând refrenul, 
iar la ultima repetare accentuă cuvintele „seva mea dulce” şi le 
reluă încă o dată, făcând o adiţie prețioasă la efectul sunetelor şi 
chiar şi la cel armonic. 

— Bravo nouă! strigă şeriful, păstrând tonalitatea cântecului. E 
un cântec foarte frumos, Billy Kirby şi foarte bine cântat. De 
unde ai învăţat cuvintele, băiete? Mai continuă şi poţi să-mi dai şi 
mie o copie a lui? 

Omul care fierbea zahărului, ocupat în „tabăra” lui, la mică 
distanţă de călăreţi, îşi întoarse capul indiferent şi privi plin de 
răceală către membrii grupului. Pe măsură ce aceştia se 
apropiau de el, îi saluta dând uşor din cap, foarte afabil şi plin de 
bunătate, egal faţă de toţi, pentru că nici măcar faţă de doamne 
nu şi-a schimbat modul de a saluta. Ar fi putut să-şi atingă borul 
pălăriei pe care o purta, sau prin orice alt gest. 

— Cum merge? Cum merge, domnule şerif? întrebă tăietorul 
de lemne. Ce mai spun sătenii? 

— Păi, la fel ca de obicei, Billy, răspunse Richard. Dar ce este 
asta? Unde-ţi sunt cele patru cazane şi coveţile şi răcitoarele de 
oţel? Tu faci zahăr în felul ăsta neglijent? Te credeam unul dintre 
cei mai buni producători de zahăr din comitat. 

— Chiar sunt, domnule Jones, spuse Kirby, care îşi continuă 
îndeletnicirea. N-o să întorc spatele nici unui om din dealurile 
Otsego dacă-mi cere să tai lemne şi să fac butuci, să-i fierb seva 
de arțar, sau să-i repar un cuptor de ars cărămida, sau să 
cioplesc nişte drugi, să fac potasă, sau să le sap grâul. Dar mă 
rezerv mai mult ocupaţiei mele de bază, pentru că am o 
înclinaţie naturală pentru mânuirea toporului. 

— Inseamnă că eşti Jack-toate-meseriile, domnule Beel, spuse 

domnule LeQuoi. 

— Ce? Intrebă Kirby, privind în sus cu o simplitate, care făcea 
ca trupul său gigantic şi figura masculină să devină ridicole. Dacă 
sunteţi interesat de comerţ, musiu, aveţi aici cel mai bun zahăr 
din tot anotimpul. E la fel de lipsită de impurități ca şi câmpiile 
germane de mlaştini şi are o aromă naturală de arțar. 

Asemenea marfă s-ar vinde în York ca bomboane. 

Francezul se apropie de locul unde Kirby îşi depozitase 
căpăţânile de zahăr, acoperite cu scoarță şi începu să cerceteze 
produsul cu privirea unei persoane care îi înţelegea valoarea. 
Marmaduke descălecase şi privea copacii şi lucrările cu atenţie, 
părând adesea nemulţumit de neglijenţa cu care fusese 
întreprins întregul proces. 

— Ai multă experienţă cu lucrurile acestea, Kirby, spuse el. Ce 
metodă foloseşti ca să-ţi faci zahărul? Văd că nu ai decât două 
cazane. 

— Sunt la fel de bune ca două mii de cazane, domnule 
judecător. Nu sunt ca producătorii de arțar rafinaţi, care fierb 
pentru oamenii de vază, dar dacă vrei arțar foarte dulce, pot să-ţi 
spun. Mai întâi îmi aleg copacii, iar apoi fac jgheaburi - cam pe la 
sfârşitul lui februarie, să zicem, sau în munţii ăştia, chiar pe la 
jumătatea lui martie. Oricum, puţin înainte să lase multă sevă. 

— Şi când alegi copacii, îl întrerupse Marmaduke, te ghidezi 
după vreun semn exterior care să-ţi indice calitatea lor? 

— Păi, există motive pentru orişice lucru, spuse Kirby, 
amestecând energic lichidul din cazane. Nu e prea uşor să ştii 
cum şi când să amesteci fiertura. Trebuie să înveţi aşa ceva. 
Roma nu a fost construită într-o singură zi şi de fapt nici 
Templeton, deşi se spune că se dezvoltă rapid. N-am băgat 
niciodată toporul în vreun copac pipernicit, sau unul care să nu 
aibă o coajă bună şi proaspătă. Pentru că şi copacii sunt bolnavi, 
ca şi oamenii. Şi cine spune să foloseşti un copac bolnav, la fel 
cum nu ai pune un cal şchiop să tragă o diligenţă, sau un bou 
prea încălzit să-ţi care butucii? 

— Ai dreptate, dar care sunt semnele bolii? Cum faci 
deosebirea dintre un copac bolnav? 

— Doctorul cum ştie dacă pacientul are febră sau este răcit? îl 
întrerupse Richard. li examinează pielea, sau îi simte pulsul, 
normal. 

— Sigur, continuă Billy, domnul nu exagerează chiar aşa de 

mult. Ajunge să te uiţi doar la copac şi poţi să-ţi dai seama. Păi, 
când seva începe să curgă, stau mereu în apropierea cazanelor 
şi pun ţeava. La prima fierbere, las focul cât mai iute, ca să obţin 
tot ce e mai bun de la seva asta. Dar când începe să se 
transforme în esenţă de melasă, ca în cazanul acesta, nu trebuie 
să laşi focul prea tare, că poţi să arzi zahărul. lar zahărul ars este 
rău la gust, chiar dacă niciodată nu e mai dulce decât atunci. Aşa 
că îl duci dintr-un cazan în celălalt cu polonicul, până când 
ajunge să se întindă ca aţa atunci când pui băţul de amestecat 
înăuntru, că e nevoie de o mână puternică să-l amestece. După 
ce se fărâmiţează, poţi să-l usuci punând argilă în tingire, dar nu 
se procedează întotdeauna astfel. Unii fac, alţii nu fac. Ei, musiu, 
crezi că o să încheiem un târg? 

— O să vă dau, domnule Etel, dix sous pentru o livră. 

— Nu, vreau bani lichizi pentru marfă. Nu fac niciodată 
schimburi în natură pentru zahărul meu, dar pentru că e vorba 
de dumneavoastră, musiu, spuse Billy, cu un zâmbet 
ademenitor, o să fiu de acord să primesc un galon de rom şi 
pânză cât pentru două cămăşi, pentru melasă. E foarte bună. Nu 
te-aş înşela niciodată pe tine sau pe altcineva. Şi pentru gusturile 
mele, e cea mai bună melasă care a ieşit dintr-un cazan de 
zahăr. 

— Domnul Le Quoi ţi-a oferit zece pence, spuse tânărul 
Edwards. 

Producătorul s-a holbat la el cu un aer de parcă tocmai ar fi 
primit în dar libertatea, dar nu a răspuns nimic. 

— Oui, spuse francezul, zece pence. /Jevausraner cie, 
monsieur: ah! Mon Anglois, je l'oublie toujours! 

Tăietorul se uită de la unul la celălalt, puţin dezgustat şi în 
mod evident convins că ceilalţi se distrau pe seama lui. Apucă 
polonicul enorm, care era aşezat pe unul dintre cazane şi începu 
să amestece cu multă conştiinciozitate lichidul fiert. Un moment, 
polonicul rămase afundat în melasă, după care el îl ridică şi 
lichidul gros şi greu se prelinse înapoi în cazan. Il învârti puţin, 
vrând parcă să răcească ceea ce mai rămăsese şi îi oferi 
polonicul domnului Le Quoi, spunând: 

— Gustaţi, musiu şi veţi vedea că valorează mai mult decât aţi 
oferit. Melasa însăşi ar câştiga banii ăştia. 

Francezul îi făcu pe plac şi încercă de câteva ori să-şi aducă 
buzele în contact cu adâncitura polonicului, apoi luă o înghiţitură 

bună din lichidul fierbinte. Işi puse mâinile pe piept şi le aruncă 
doamnelor o privire jalnică. lar apoi, pentru a folosi limbajul lui 
Billy, care a relatat ulterior întâmplarea, „nici pielea de oaie nu e 
tăbăcită mai abitir decât au tropăit picioarele francezului, de 
vreo câteva ori. Şi apoi a înjurat şi a scuipat în franceză, de n-ai 
mai văzut niciodată. Dar numai unul deştept, din ţările vechi, 
poate să creadă că-şi bate joc de un tăietor de lemne”. 

Aerul nevinovat cu care Kirby şi-a reluat îndeletnicirea de a 
agita conţinutul cazanelor i-ar fi indus în eroare pe privitori, cât 
priveşte dorinţa lui de a-i provoca acele scurte suferinţe 
domnului Le Quoi, dacă nechibzuitul nu şi-ar fi înfipt limba în 
obraz şi nu şi-ar fi aruncat ochii asupra celorlalţi, cu o expresie 
atât de firească, încât era prea bine calculată pentru a fi sinceră. 
Domnul Le Quoi reuşi să se stăpânească şi să-şi recupereze 
raţiunea şi buna-cuviinţă. Işi ceru scuze faţă de doamne pentru 
manifestările nestăpânite pe care le scăpase într-un moment de 
emoție maximă şi apoi se urcă din nou pe cal, rămânând în plan 
secund pentru restul vizitei. Gluma lui Kirby a făcut ca toate 
negocierile de cumpărare să înceteze brusc. 

In tot acest timp, Marmaduke se plimbase prin pădurice, 
făcând câte o afirmaţie despre copacii lui preferaţi şi despre felul 
în care tăietorul de lemne făcea risipită din cauza modalităţii în 
care îşi desfăşura producţia. 

— Mă doare să văd câtă risipă se face în ţara aceasta, spuse 
judecătorul, unde coloniştii se joacă cu binecuvântările de care s- 
ar putea bucura, cu generozitatea unor aventurieri plini de 
succes. Nici tu, Kirby nu eşti exclus de la această critică, pentru 
că faci nişte răni îngrozitoare în copacii ăştia, deşi o incizie mică 
ar da aceleaşi rezultate. Te rog din suflet să-ţi aminteşti că ei 
cresc aici de secole şi atunci când o să dispară, nimeni din cei 
rămaşi în viaţă în urma lor nu-i va mai putea recupera. 

— Păi, nu prea ştiu, domnule judecător, răspunse cel căruia i 
se adresase. Mie mi se pare că dacă zona asta muntoasă are 
ceva din belşug, atunci în mod sigur acest lucru sunt copacii. 
Dacă e păcat să-i tai, atunci am destule păcate de mântuit, 
pentru că am cioplit eu cu mâinile mele mai mult de o jumătate 
de acru, atât din statul Vermont, cât şi din York. Şi sper să trăiesc 
să tai un acru întreg, înainte de a pune toporul deoparte. Îmi 
place foarte mult să tai lemne şi nu-mi doresc să fac altceva. Dar 
Jared Ransom a spus că o să se caute zahărul anul acesta, mai 

ales că vin atâţia oameni noi în colonie, aşa că m-am hotărât să- 
mi fac de lucru la cazan sau cu foarfecele în primăvara asta. Care 
mai sunt noutăţile, domnule judecător, despre frasini? Aduc chiar 
atâţia bani încât lumea poate să trăiască din ei? Bănuiesc că aşa 
e, altfel de ce s-ar mai obosi să treacă apa? 

— Ai dreptate, William, răspunse Marmaduke. Atâta vreme cât 
Bătrânul Vierme o să fie secerat de războaie, recoltele americane 
vor fi tot la fel de bogate. 

— Păi, e un vânt rău, care nu aduce nimănui nimic bun, 
domnule judecător. Sunt sigur că ţara prosperă, deşi ştiu că ţii 
mult la copaci, pe care îi preţuieşti cum alţii îşi iubesc copiii. Mie 
nu îmi plac prea mult, decât dacă pot să fac ce vreau cu ei. 
Atunci aş putea spune că îmi devin puţin mai dragi, l-am auzit pe 
coloniştii din ţările vechi spunând că bogătaşii lor au mulţi stejari 
şi ulmi şi pentru fiecare copac făcuseră un ghiveci cât un butoi, l- 
au răspândit peste tot pe fermele lor, în faţa uşilor şi împrejurul 
caselor, ca să-i poată admira în voie. N-aş putea spune că o ţară 
care are aşa de mulţi copaci e o ţară evoluată. Cu cioturile e 
altfel, pentru că nu fac umbră pământului şi în plus, dacă-i 
smulgi din pământ, poţi să faci un gard foarte înalt, că nu poate 
privi nimeni pe deasupra lui. 

— Părerile pe subiectul acesta variază foarte mult în diferite 
tări, spuse judecătorul. Dar eu nu pun preţ pe copacii din ţara 
aceasta ca simple ornamente, ci pentru că sunt folositori. Tăiem 
pădurile de parcă într-un singur an ar creşte la loc tot ce am 
distrus. Dar în curând legea va proteja nu numai copacii, ci şi 
vânatul pe care pădurile îl adăpostesc. 

După această afirmaţie de consolare, Marmaduke urcă din nou 
pe calul său şi călăreţii au părăsit tabăra de zahăr pentru a se 
îndrepta, pentru a admira priveliştea pe care Richard le-o 
promisese. L-au lăsat singur pe tăietorul de lemne, pentru a-şi 
continua munca în inima pădurii. Când au ajuns la punctul în 
care muntele începea să coboare, Elizabeth şi-a întors capul şi 
văzu focurile mocnite care licăreau în depărtare de sub cazanele 
imense, adăpostul de arbust acoperit cu bucăţi de scoarță de 
cucută, precum şi silueta lui gigantică mânuind polonicul cu un 
aer sigur şi priceput. | se păru că toate acestea formau, pe 
fundalul copacilor maiestuoşi, cu jgheaburile şi canelele lor de 
scurgere, o imagine a vieţii umane pe prima treaptă a civilizaţiei. 
Poate că melodia pe care Kirby începu să o cânte acum şi 

tonurile puternice ale vocii lui, care răsunau în pădure, nu au 
dăunat aerului romantic al acestei scene. Era tot un cântec 
popular, din care ea nu a înţeles decât următoarele versuri: 


Și când mânara pădure cade, chemare dragă pentru ai mei 
tauri, 

Din zori în seară le tot strig; şi ho! Şi cea! Şi înapoi! 

Pân' ce-mpreună terminăm din muncă, 

Puterile şi boii mei m-ajută, 

lar coaja nucului în floare 

Mă apără de toti tântarii, 

Dispară cei ce-mi vor pământul, 

Să plece-n munti, printre stejari, 

Sau printre pini, în ţara seacă, 

Puțin îmi pasă mie! 

Capitolul XXI. 


„FUgi, ură, fugi! Motiv de ceartă, 
Forțele tale nu seacă niciodată. ” 


Scott. 


Pe vremea povestirii noastre, cu excepţia străzilor principale, 
drumurile din Otsego nu erau decât cu puţin mai bune decât 
potecile de pădure. Copacii înalţi care creşteau chiar pe 
marginea lor ţineau departe razele de soare, care nu pătrundeau 
decât la zenit. Apele se evaporau foarte încet, iar stratul de 
plante în descompunere, care acoperea pământul întregii ţări era 
gros de câteva picioare, ceea ce îngreuna deplasarea călătorilor. 
De asemenea, suprafaţa naturală avea multe denivelări, iar 
rădăcinile enorme şi alunecoase care brăzdau mereu drumul, 
descoperite de alunecarea pământului, ca şi cioturile copacilor, 
făceau ca trecerea să fie dificilă şi mai ales periculoasă. Cu toate 
acestea, pe măsură ce caii înaintau anevoios prin bălți şi puneau 
un pas nesigur de-a lungul drumurilor întunecoase, călătorii nu 
dădeau semne de stânjeneală în faţa obstacolelor, care în mod 
sigur ar fi îngrozit pe cel care nu era obişnuit cu asemenea 
privelişti. in multe locuri, singurul indiciu al drumului îl 
reprezentau semnele de pe copaci. Alteori, erau rămăşiţele unui 
pin care fusese tăiat cât mai aproape de pământ, ca şi cum nu s- 
ar fi dorit să se lase vederii decât rădăcinile mari, întinse 
douăzeci de picioare în toate direcţiile, reprezentau un fel de 
semnal pentru călător că se afla în centrul unui drum principal. 

Şeriful îi conducea pe ceilalţi pe unul dintre aceste drumuri. El 
a ieşit de pe poteca pe care coborâseră de la livada de zahăr şi 
apoi a traversat un mic pod din butuci rotunzi, aşezaţi pe 
traverse de pin în care se puteau observa nenumărate găuri 
foarte late. Când mârţoaga lui Richard a ajuns la una dintre 
aceste deschizături şi-a apropiat nasul de butuci şi a traversat 
această trecere dificilă cu inteligenţa unui om. Dar mânza 
pursânge a Elizabethei a refuzat să facă o mişcare atât de 
simplă. Ea a făcut câţiva paşi cu o grijă deosebită, s-a apropiat 
de gaura cea mai lată şi ascultând de biciul şi îndemnurile 

tăioase ale stăpânei sale neînfricate, a sărit pe deasupra 
deschizăturii cu agilitatea unei veveriţe. 

— Incet, încet, copila mea, spuse Marmaduke, care îl urma pe 
Richard. Aceasta nu e o regiune în care să faci giumbuşlucuri 
ecvestre. Trebuie să fii foarte prudentă când călătoreşti pe 
drumurile noastre abrupte ca să fii în siguranţă. Să-ţi exersezi 
talentul de jocheu în câmpiile din New Jersey, care sunt mai 
sigure. Dar în dealurile din Otsego ai putea să dai uitării 
asemenea încercări. 

— AŞ putea la fel de bine să renunţ la şa imediat, dragă 
domnule, răspunse fiica lui. Pentru că dacă ar trebui să mă 
potolesc până când regiunea aceasta sălbatică este 
îmbunătăţită, mă tem că voi fi deja bătrână şi nu voi mai putea 
face niciodată ceea ce dumneavoastră numiţi giumbuşlucuri 
ecvestre. 

— Să nu spui aşa ceva, fiica mea, răspunse tatăl său. Dar dacă 
mai rişti atunci când traversezi podul acesta, nu vei apuca 
niciodată bătrâneţea, iar eu voi fi nevoit să te plâng, spre 
mândria ta, dragă Elizabeth. Dacă ai fi văzut partea asta de ţară, 
aşa cum am văzut-o eu, când încă nu era civilizată şi ai fi văzut 
apoi prin ce schimbări rapide a trecut odată ce a început să 
suplinească nevoile omului, ţi-ai potoli imediat nerăbdarea, chiar 
dacă nu ţi-ai potoli şi mârţoaga. 

— Imi aduc aminte când vorbeai de prima dată când ai venit în 
aceste păduri, dar amintirile mele sunt vagi şi se amestecă cu 
imaginile confuze ale copilăriei. Aşa sălbatică şi răvăşită cum 
pare, sunt sigură că era de o mie de ori mai dezolantă atunci. 
Vrei să-mi mai spui, dragă domnule, ce credeai şi simţeai atunci 
despre afacerile tale? 

In timp ce Elizabeth apunea acestea cu multă afecţiune, 
tânărul Edwards se apropie mai mult de judecător şi-i privi atent 
chipul cu ochii lui negri, de parcă ar fi dorit să-i citească 
gândurile. 

— Erai foarte mică atunci, copila mea, dar trebuie să-ţi 
aminteşti că atunci m-am despărţit de tine şi de mama ta pentru 
a cerceta pentru prima dată aceşti munţi care nu erau locuiţi, 
spuse Marmaduke. Dar tu nu poţi şti ce motive ascunse 
determină un om să suporte toate lipsurile pentru a putea face 
avere, în cazul meu, aceste motive au fost foarte puternice, iar 
Dumnezeu a răspuns eforturilor mele. Pentru a civiliza regiunea 

aceasta abruptă, am suportat foamea, durerea, boala, dar nu 
trebuie să mai adaug la această listă şi nefericirea de a fi eşuat. 

— Foamea, repetă Elizabeth. Credeam că aceasta este ţara 
abundentei. Ai fost nevoit să înfrunţi foamea? 

— Chiar aşa, copila mea, spuse tatăl. Cei care privesc 
împrejurul lor acum şi văd încărcăturile de produse care sunt 
transportate pe fiecare dintre potecile acestea sălbatice de 
munte, cu greu ar crede că doar cu cinci ani în urmă locuitorii 
acestor meleaguri erau nevoiţi să se hrănească cu puţinele 
fructe ale pădurii pentru a supravieţui şi să prindă animale 
pentru familiile lor înfometate, deşi nu ştiu să vâneze. 

— A, strigă Richard, care auzise din întâmplare ultima parte a 
relatării lui Marmaduke, printre notele tăietorului de lemne, al 
cărui cântec se străduia să-l cânte cu voce tare. Aceea a fost 
perioada de foamete!$, verişoară Bess. Toamna aia am slăbit ca 
o nevăstuică, iar faţa îmi era aşa de palidă ca a unui bolnav de 
febră şi frisoane. Domnul LeQuoi s-a uscat şi dumnealui, ca un 
bostan ofilit şi nici nu cred că v-aţi revenit complet, domnule. Din 
toată familia, cred că Benjamin a suportat cel mai greu lipsurile, 
pentru că a jurat că i-a fost mai greu să suporte aceste lipsuri 
decât să se descurce cu o alocaţie prea mică în latitudinile 
calme. Benjamin înjură foarte mult dacă e înfometat câtuşi de 
puţin. Chiar mă gândeam să te părăsesc atunci, Duke şi să mă 
duc în Pennsylvania, ca să mă îngraş. Dar, naiba să mă ia, m-am 
gândit la urmă că suntem fii a două surori şi că mai bine mor sau 
trăiesc cu tine până la capăt. 

— Nu ţi-am uitat bunătatea, sau faptul că ne curge acelaşi 
sânge prin vine, spuse Marmaduke. 


18 Autorul nu are altă scuză mai bună de a-i ştirbi din frumuseţe unei 
opere de ficţiune prin aceste dialoguri sporadice, decât aceea că ele fac 
referire la întâmplări adevărate. Revizuindu-şi opera, după atâţia ani, se 
simte nevoit să recunoască faptul că ea este prejudiciată de prea multe 
aluzii la diferite incidente, care nu sunt deloc potrivite pentru a 
satisface aşteptările îndreptăţite ale cititorului. Despre unul dintre 
aceste evenimente se vorbeşte puţin la începutul acestui capitol. 
Treizeci de ani mai târziu, una dintre rudele autorului, o soră mai mare 
şi o a doua mamă a murit în urma căderii de pe cal în timpul unei 
plimbări în munţii în care se petrece acţiunea acestei povestiri. Puţine 
femei de vârsta ei erau mai bine cunoscute sau mai iubite decât 
această femeie admirabilă care a căzut victimă capcanelor sălbăticiei 
(n.a.). 

— Dar, dragul meu tată, strigă mirată Elizabeth, aţi suferit 
chiar atât de mult? Unde erau văile cele frumoase şi fertile ale 
tribului Mohawk? Nu puteaţi să vă hrăniţi cu roadele lor? 

—A fost un an foarte sărac, iar alimentele necesare 
supravieţuirii aveau un preţ ridicat în Europa şi erau foarte 
căutate de speculanţi. Emigranţii care plecau din est pentru a se 
stabili în vest treceau invariabil pe lângă văile tribului Mohawk şi 
ne prădau de toate mijloacele de subzistență, ca un roi de 
lăcuste. Şi nici oamenii din câmpii nu o duceau mai bine. Aveau 
şi ei mari lipsuri, dar economiseau puţinul exces de provizii de 
care natura nu avea nevoie, cu cumpătarea lor germană 
proverbială. Pe atunci săracii nu erau chinuiţi. Ei nu cunoşteau 
cuvântul „speculant”. Am văzut mulţi bărbaţi vânjoşi care se 
îndoiau sub greutatea sacului cu hrană pe care îl cărau de la 
morile mohawk, prin trecătorile abrupte ale acestor munţi, 
pentru a-şi hrăni copiii înfometați. Şi aveau inima aşa de uşoară, 
că ai fi zis că cele treizeci de mile pe care le străbătuseră erau o 
nimic toată. Să nu uiţi, fata mea, că aceasta se petrecea la 
începutul coloniei noastre. Nu aveam nici mori, nici drumuri şi, 
de multe ori, nici aşezări în porţiuni defrişate. Nu se înmulţeau 
decât gurile pe care trebuia să le hrănim, pentru că şi în 
vremurile acelea grele, dorinţa de a emigra era la fel de mare. 
De fapt, sărăcia aceasta generală, care se extindea şi către est, 
făcea ca numărul imigranţilor să crească. 

— Şi cum ai trecut prin vremurile acelea îngrozitoare, dragul 
meu tată? întrebă Elizabeth, adoptând inconştient, în valul său 
de simpatie, dialectul tatălui ei. Responsabilitatea trebuie să fi 
căzut asupra ta, chiar şi suferinţa. 

— Aşa a fost, Elizabeth, răspunse judecătorul, oprindu-se 
pentru un moment, ca şi cum ar fi încercat să-şi reamintească 
trăirile sale din trecut. Sute de oameni se uitau spre mine în 
momentele acelea, pentru a primi hrană. Din cauza suferinţele 
familiilor lor şi viitorul întunecat pe care îl prevedeau, coloniştii 
mei nu mai aveau nici o iniţiativă şi îşi încetaseră toate eforturile. 
Foamea i-a făcut să caute mâncare în pădure, iar disperarea le 
tulbura somnul acestor oameni slăbiţi şi palizi. Nu puteai să nu 
încerci să-i ajuţi cumva. Am cumpărat încărcături de cereale din 
grânarele Pennsylvaniei, care au fost aduse mai întâi pe țărm la 
Albany, iar apoi au fost aduse la Mohawk cu bărcile. De acolo au 
fost transportate cu cai de povară până în sălbăticie şi au fost 

distribuite oamenilor mei. Am făcut năvoade şi am scos peşte din 
râuri şi lacuri. Am fost binecuvântaţi cu o minune, pentru că am 
descoperit bancuri de heringi, înotaseră cinci sute de mile de-a 
lungul apelor năvalnice ale Susquehannei şi trăiau acum în lac, în 
număr foarte mare. In cele din urmă, ei au fost scoşi şi împărţiţi 
oamenilor, împreună cu cantităţi potrivite de sare. Din acel 
moment am început din nou să prosperăm!*. 

— Da, strigă Richard, eu am fost cel care a împărţit peştele şi 
sarea. Când săracii au venit să-şi primească raţia, Benjamin, care 
era asistentul meu, a trebuit să-i ţină departe întinzând frânghii 
în jurul meu, pentru că miroseau foarte tare a usturoi. Nu 
mâncaseră nimic altceva decât ceapă sălbatică şi din cauza 
mirosurilor puternice, zăpăceau mereu măsurările. Erai un copil 
pe atunci, Bess şi nu ştiai despre lucrurile acestea, pentru că 
aveam grijă ca nici tu, nici mama ta să nu aveţi de suferit. Anul 
acela m-a ţinut pe loc îngrozitor, atât în ceea ce priveşte 
creşterea porcilor, cât şi a curcanilor. 

— Nu, Bess, strigă judecătorul, pe un ton mai vesel şi ignorând 
faptul că-l întrerupsese pe vărul său. Cel care aude despre 
ridicarea unei colonii nu poate şti câtă muncă şi suferinţă sunt 
necesare pentru a realiza acest lucru. Deşi ţie ţi se pare că 
districtul acesta este sălbatic şi prea puţin evoluat, cum crezi că 
era când am venit pentru prima dată pe aceste dealuri. in 
dimineaţa în care am ajuns în apropierea fermelor din valea 
Cherry, mi-am părăsit grupul şi am urmat o potecă de pădure, 
călărind până în vârful muntelui, pe care l-am numit de atunci 
muntele Viziunii. Priveliştea pe care am văzut-o de acolo, de sus, 
a fost precum iluziile spulberate ale unui vis. Focul mistuise şi 
culmile muntelui şi deschisese într-o anumită măsură priveliştea. 
Căzuseră deja frunzele, aşa că am urcat într-un copac şi am 
privit vreme de o oră sălbăticia aceea neclintită. In pădurile 
acelea nelimitate nu se vedea nici un luminiş, numai lacul, ca o 
oglindă de sticlă. Pe apă se vedeau nenumărate păsări sălbatice, 
care migrează odată cu schimbarea anotimpurilor. Şi, pe când 
eram urcat pe o creangă de fag, am văzut o ursoaică cu pui care 
cobora pe malul lacului, pentru a se adăpa. In timpul călătoriei, 
văzusem multe căprioare alergând prin pădure, dar nu am găsit 
nici o urmă de om în timp ce urcam şi nici din punctul meu de 
observare. Nici un luminiş, nici o colibă, nici un drum şerpuit pe 


19 Aceste lucruri erau adevărate (n.a.). 

care le vezi acum. Nu erau decât munţi după munţi, iar valea era 
acoperită de crengi şi însufleţită ici-colo de frunzişul ofilit care se 
desprindea cu greu de copacul său. Chiar şi Susqehannah era 
atunci ascunsă de pădurea aceasta deasă şi înaltă. 

— Şi erai singur? întrebă Elizabeth. Ţi-ai petrecut noaptea 
acolo, în singurătate? 

— Nu a fost aşa, copila mea, răspunse tatăl. Am admirat 
priveliştea vreme de o oră, cu sentimente contradictorii, de 
plăcere şi dezamăgire şi apoi am părăsit punctul meu înalt de 
observare şi am coborât muntele. Am lăsat calul să pască 
frunzele la care putea ajunge, în timp ce eu exploram malurile 
lacului şi locul unde se află acum Templeton. Pe locul unde este 
acum locuinţa mea creştea un pin foarte mare. Printre copaci se 
întindea o brazdă de iarbă, de acolo şi până la lac şi puteam să 
privesc în voie. Mi-am luat cina singur, la umbra copacilor. De 
îndată ce mi-am terminat ospăţul, am văzut un fir de fum 
înălțându-se de sub munte, aproape de malul estic al lacului. Era 
singurul semn care îmi indicase până atunci prezenţa omului în 
acele locuri. Am ajuns cu greu până acolo şi am găsit o cabană 
grosolană de buşteni, construită la poalele unei stânci şi care 
părea locuită, deşi nu am găsit pe nimeni în interior. 

— Era Cabana lui Ciorap-de-Piele, spuse Edwards repede. 

— Aşa este, deşi prima dată am crezut că este locuinţa 
indienilor. Am mai zăbovit puţin acolo şi a apărut şi Natty 
imediat, clătinându-se sub greutatea unei căprioare pe care o 
prinsese. De atunci ne cunoaştem şi era prima dată când 
auzeam că cineva ca el trăia în pădure. Şi-a lăsat barca de 
scoarță la apă şi m-a condus de la malul lacului până la locul 
unde îmi legasem calul. Mi-a arătat un loc unde calul putea să 
pască puţin până dimineaţă şi apoi m-am întors la cabana 
vânătorului, unde am petrecut noaptea. 

Elizabeth a fost atât de uimită de atenţia adâncă cu care 
tânărul Edwards asculta această relatare, încât a uitat să întrebe 
ceea ce dorea să afle. Dar tânărul însuşi a continuat discuţia, 
întrebând: 

— Şi cum s-a achitat Ciorap-de-Piele de datoriile unei gazde, 
domnule? 

— Păi, cu simplitate şi generozitate, toată seara, până în 
momentul în care a aflat cine sunt şi ce doream să fac. Atunci a 
devenit mai puţin cordial şi politicos, sau, mai bine zis, s-a 

schimbat total. Cred că el simţea venirea coloniştilor ca o 
invadare a drepturilor sale, pentru că s-a declarat nemulţumit de 
această măsură, în stilul său confuz şi ambiguu. Nu prea am 
înţeles de ce era contrariat, dar cred că avea legătură cu faptul 
că civilizarea zonei ar fi determinat o încetare a vânătorii. 

— Atunci cumpăraseşi moşia, sau cercetai locurile cu intenţia 
de a cumpăra? li întrebă Edwards dintr-o dată. 

— Imi aparţinea deja de câţiva ani. Doream să văd dacă acolo 
locuiesc oameni şi ce fel de oameni erau. Natty a fost foarte 
primitor cu mine, dar cam rece, odată ce a aflat scopul călătoriei 
mele. Totuşi am dormit pe pielea sa de urs, iar dimineaţă m-am 
alăturat iarăşi geodezilor mei. 

— Nu a spus nimic despre drepturile indienilor, domnule? 
Ciorap-de-Piele pune la îndoială termenii de posesiune prin care 
albii au pus stăpânire pe ţară. 

— Imi aduc aminte că a vorbit despre ele, dar nu l-am înţeles 
deloc şi cred că am uitat ce a spus. Drepturile indiene au 
dispărut cu multă vreme în urmă, la sfârşitul războiului cel vechi 
şi, dacă nu ar fi dispărut deloc, am dovadă patentele 
Guvernatorilor Regali, confirmat de un act al Legislaturii noastre 
de Stat şi nici un tribunal din ţară nu poate să-mi nege dreptul. 

— Fără îndoială, domnule, că dreptul dumneavoastră este atât 
legal, cât şi echitabil, răspunse tânărul cu răceală, ţinându-şi 
calul în frâu şi păstrând apoi tăcerea până când subiectul a fost 
schimbat. 

Domnul Jones nu prea putea suporta ca o conversaţie să se 
desfăşoare multă vreme fără ca el să participe. Se pare că făcea 
parte din grupul pe care judecătorul îl denumise drept 
supraveghetorii săi. A profitat de ocazia pe care i-a oferit-o pauza 
din urma ultimei replici a tânărului Edwards şi a început o nouă 
conversaţie. A povestit întâmplările care au urmat, în maniera lui 
proprie. Totuşi nu a reuşit să stârnească acelaşi interes ca 
descrierile judecătorului şi de aceea nu vom reda aici cuvintele 
lui. 

Au ajuns în curând la locul de unde urmau să admire 
priveliştea. Era unul dintre acele decoruri pitoreşti şi ciudate din 
Otsego, dar care putea fi admirată în toată splendoarea sa numai 
într-o  moliciune văratică şi în absenţa gheții de iarnă. 
Marmaduke îşi avertizase fiica din timp de felul în care anotimpul 
le va afecta planurile. Şi după ce i-a analizat dintr-o privire 

frumuseţea, grupul s-a reîntors acasă, gândindu-se cu mulţumire 
că frumuseţea peisajului îi va răsplăti la o nouă vizită, într-un 
moment mai potrivit. 

— Primăvara este anotimpul cel mai trist dintr-un an 
american, spuse judecătorul, cu atât mai mult în aceşti munţi. 
larna pare să se retragă către vârfurile dealurilor, fortăreață a 
stăpânirii sale şi este alungată numai după un asediu îndelungat, 
în care fiecare dintre părţi pare a câştiga, la un moment dat, 
victoria. 

— E o figură de stil elocventă şi potrivită, domnule judecător, 
observă şeriful. Garnizoana condusă de Jack Frost face nişte 
„sorties” minunate. Inţelegeţi ce vreau să spun prin „sorties”, nu- 
i aşa, domnule? leşiri, în engleză. Şi câteodată, îl alungă pe 
generalul Spring şi trupele lui înapoi în ţările de jos. 

— Da, domnule, răspunse francezul, ai cărui ochi ieşiţi din 
orbite urmăreau cu atenţie paşii nesiguri ai animalului pe care îl 
călărea. Privea mai ales felul în care acesta îşi alegea calea cea 
mai periculoasă printre rădăcinile copacilor, gropile, podurile de 
butuci şi bălțile care alcătuiau drumul. Je vous entends, Ţările de 
Jos sunt îngheţate jumătate de an. 

Şeriful nu observă însă greşeala domnului LeQuoi. lar restul 
grupului nu putea rezista influenţai acestui anotimp schimbător 
şi ştiau deja că nu trebuie să se aştepte ca blândeţea lui să 
continue prea mult timp. Veselia şi volubilitatea care i-au 
caracterizat în prima parte a călătoriei au lăsat loc acum liniştii şi 
meditaţiei, în timp ce norii se adunau pe boltă, părând să vină cu 
repeziciune din fiece colţ, fără a avea nevoie măcar de ajutorul 
unei brize. 

În timp ce traversau unul dintre acele dâmburi defrişate care 
apăreau uneori în drumul lor, judecătorul Temple i-a atras 
atenţia fiicei sale că urma o furtună. Rafale de zăpadă 
ascundeau deja muntele care străjuia lacul la nord şi senzaţia 
minunată care le încălzise sângele în vine era înlocuită de 
anticiparea unui vânt de nord puternic. 

Grupul încerca acum să ajungă cât mai repede în sat, deşi 
erau nevoiţi să-şi stăpânească animalele, care-şi pierduseră 
răbdarea, pentru că drumurile erau atât de dificile, cu porţiuni 
care uneori nu permiteau o viteză mai mare decât mersul în pas 
uşor. 

Richard era în continuare primul din şir, urmat de domnul 

LeQuoi, după el venea Elizabeth, care părea să fi adoptat aceeaşi 
reţinere ce îl caracteriza şi pe tânărul Edwards, de când acesta 
terminase discuţia cu tatăl ei. Marmaduke îşi urma fiica, dându-i 
indicaţii repetate şi drăgăstoase despre felul în care să-şi 
strunească mânza. Probabil că sprijinul de care Louisa Grant 
avea nevoie în mod evident l-a determinat pe tânăr să rămână în 
continuare alături de ea, în timp ce parcurgeau în continuare 
drumul prin această pădure tristă şi întunecată, unde razele 
soarelui nu pătrundeau decât rar. Codrii adânci care îi înconjurau 
făceau ca lumina zilei să pară tristă, o ascundeau. Nici suflarea 
vântului nu pătrunsese acolo unde ei se aflau în acel moment, 
dar liniştea aceea mormântală care precede de obicei furtuna a 
făcut ca împrejurările să fie mai obositoare decât dacă ar fi fost 
într-adevăr prinşi de furtună. Deodată au auzit vocea tânărului 
Edwards, care striga în tonurile acelea cutremurătoare, care 
avertizează orice suflet de prezenţa unui pericol şi care îngheaţă 
sângele în vinele celor care le aud. 

— Un copac! Un copac! Salvaţi-vă viaţa! Un copac! Un copac! 

— Un copac! Un copac! repetă Richard, lovindu-şi cu tărie 
calul, care a sărit cinci metri, aruncând apă şi noroi în spate ca 
un uragan. 

— Un cobac! Un cobac! strigă francezul, îndoindu-şi corpul pe 
gâtul armăsarului său, închizându-şi ochii şi împingând cu 
călcâiele în coastele animalului atât de repede, încât a fost 
proiectat imediat în spatele şerifului. 

Elizabeth şi-a oprit mânza şi, cu un aer alarmat, a privit în sus, 
către copacul care îi punea în pericol, ascultând trosniturile care 
spărgeau liniştea pădurii. Dar în momentul următor, tatăl său i-a 
apucat căpăstrul strigând: „Dumnezeu s-o apere pe fiica mea!”, 
iar ea simţi cum braţul lui nervos o trăgea cu putere înainte. 

Fiecare s-a aplecat în şa, asurzit de un zgomot detunător, 
imediat după ce crengile s-au rupt într-un vuiet ca de furtună. 
Apoi, unul dintre cele mai nobile ruine ale pădurii a căzut peste 
cărarea lor, într-un şoc care a cutremurat pământul. 

Dintr-o singură privire, judecătorul Temple s-a asigurat că fiica 
sa şi cei din faţă erau în siguranţă, iar apoi şi-a întors privirile 
nervos, pentru a vedea ce soartă au avut ceilalţi. Tânărul 
Edwards se găsea de partea cealaltă a copacului, lăsat pe spate 
în şa cât se putea de mult, ţinând strâns de căpăstru cu mâna 
stângă, în timp ce mâna dreaptă o prindea pe cea a domnişoarei 

Grant, vrând parcă să prindă capul calului sub trupului acestuia. 
Animalele amândouă tremurau din fiecare încheietură şi sforăiau 
îngrozitor. Louisa dăduse drumul hamului şi cu faţa acoperită în 
mâini, stătea aplecată în şa, într-o atitudine în care se 
amestecau disperarea şi resemnarea. 

— Eşti teafăr? întrebă judecătorul, primul care a spart liniştea 
îngrozitoare a acelui moment. 

— Din mila lui Dumnezeu, răspunse tânărul. Dar dacă pomul 
ar fi avut şi crengi, am fi fost pierduţi. 

A fost întrerupt de faptul că trupul Louisei începuse să alunece 
din şa şi, dacă nu ar fi ţinut-o braţul lui, cu siguranţă că ar fi 
căzut pe pământ. Fiica preotului nu era totuşi rănită, ci îngrozită 
şi cu ajutorul Elizabethei a fost adusă în simţiri imediat. A 
aşteptat puţin pentru a-şi recăpăta puterile şi s-a urcat înapoi în 
şa, susţinută de fiecare parte de judecătorul Temple şi de 
domnul Edwards. Astfel, a reuşit să urmeze grupul, care înainta 
încet. 

— Căderile bruşte ale copacilor, spuse Marmaduke, provoacă 
cele mai periculoase accidente în păduri. Nu pot fi prevăzute, 
pentru că nu sunt provocate de vânt sau vreo altă cauză vizibilă 
din afară, de care să ne putem feri. 

— Motivul căderii lor, domnule judecător Temple, este evident, 
spuse şeriful. Copacul este bătrân şi şubred, iar îngheţul îl 
slăbeşte treptat, până când o linie atrasă de centrul de gravitație 
cade în afara bazei sale şi atunci se prăbuşeşte în mod sigur. Şi 
aş vrea să ştiu ce dovadă mai bună poate exista pentru orice 
lucru decât o certitudine matematică. Eu am studiat 
matematica... 

— E foarte adevărat, Richard, îl întrerupse Marmaduke. 
Raționamentul tău este adevărat şi, dacă memoria nu mă 
trădează, ţi l-am oferit chiar eu cu o altă ocazie. Dar cum ne 
putem feri de pericol? Poţi să mergi prin pădure măsurând 
bazele şi calculând centrul stejarilor? Răspunde-mi, prietene 
Jones şi pot să-ţi spun că ai face un mare serviciu ţării. 

— Răspunde tu, prietene Temple, spuse Richard. Un om 
educat ştie să răspundă la orice întrebare, domnule. Numai 
copacii şubrezi cad în acest fel? Dacă ai grijă să nu te apropii de 
rădăcinile unui copac putrezit, eşti în siguranţă! 

— Asta ar însemna că nu trebuie să mai intrăm în pădure, 
spuse Marmaduke. Dar, din fericire, vântul doboară de cele mai 

multe ori aceste ruine periculoase. Curenţii de aer pătrund în 
pădure prin luminişuri şi căderile ca aceasta sunt foarte rare. 

Acum, Louisa îşi recăpătase puterile îndeajuns pentru a 
permite grupului să se deplaseze mai repede, dar furtuna i-a 
prins cu mult înainte de a fi la adăpost. Când au coborât de pe 
cai la uşa conacului, penele negre de ia pălăria domnişoarei 
Temple lăsau picuri mari, grei ca o povară de zăpadă umedă, iar 
hainele domnilor erau de asemenea presărate cu zăpadă. 

Când Edwards o ajuta pe Louisa să coboare de pe cal, tânăra 
aceasta atât de bună la inimă îi prinse mâna cu înflăcărare şi 
şopti: 

— Acum, domnule Edwards, atât tatăl, cât şi fiica vă datorează 
viaţa lor. 

A început să bată cu furie vântul de nord-vest şi, înainte de 
apusul soarelui, orice semn al primăverii dispăruse. Lacul, munţii, 
satul şi câmpurile au fost ascunse din nou sub o haină orbitoare 
de zăpadă. 

Capitolul XXII. 


„Bărbaţi, băieți şi fete, 

Pleacă din sate pustiite, 

Gloate nebune mişună-n câmpii, 
Conduşi de-o dulce frenezie.” 


Sommerville. 


Vremea a continuat să se schimbe rapid şi uneori neaşteptat, 
până la sfârşitul lui aprilie. Intr-o zi, aerul cald al primăverii părea 
să pună stăpânire pe văi şi, împreună cu soarele tot mai 
puternic, să trezească puterile adormite ale lumii vegetale, dar în 
următoarea, rafalele reci dinspre nord măturau lacul şi ştergeau 
orice impresie lăsată de vremurile mai blânde, în cele din urmă, 
zăpada a dispărut şi peste tot puteai vedea câmpuri verzi de 
grâu, presărate cu mlaştini negre şi mistuite în care, în anotimpul 
trecut, se înălţau unii dintre cei mai maiestuoşi copaci ai pădurii. 
Era sezonul aratului şi uneltele acestea erau folosite oriunde era 
nevoie, iar din pădurile de arțar nu se mai vedea ridicându-se 
fumul cazanelor de zahăr. Lacul îşi pierduse farmecul unui câmp 
de gheaţă, dar apele erau şi acum ascunse de un înveliş 
întunecat şi trist, în lipsa curenților care să-i dezvelească de 
stratul acela saturat de fluid şi prea firav pentru a se păstra 
intact. Cârduri numeroase de rațe sălbatice străbăteau în zbor 
întreaga colonie şi planau uneori deasupra lacului acoperit, 
părând să caute un loc de odihnă. Dar se vedeau alungate de 
învelişul rece al lacului şi se înălţau în zbor spre nord cu ţipete 
stridente, ca şi cum şi-ar fi vărsat mânia provocată de 
recuperarea domoală a naturii. 

Timp de o săptămână, învelişul negru al lui Otsego a rămas la 
dispoziţia a doi vulturi, care, aşezaţi în centrul lacului, îşi priveau 
în voie teritoriul nedisputat. La vederea regilor văzduhului, 
stolurile de păsări migratoare traversau câmpia de gheaţă şi se 
întorceau pe dealuri, căutând parcă adăpostul pădurii, în timp ce 
capetele albe şi pleşuve ale locuitorilor de pe lac priveau în sus 
cu dispreţ. Dar avea să vină vremea în care până şi aceşti regi ai 

zburătoarelor urmau să fie dezamăgiţi. În partea inferioară a 
lacului, o deschizătură îşi mărea treptat suprafaţa, chiar în jurul 
punctului negru unde curentul lacului prevenea formarea gheții 
chiar şi pe temperaturile cele mai scăzute. lar vânturile sudice, 
care începeau să sufle prin văi neîngrădite, tulburau apele. Valuri 
mici au început să iasă de sub marginile câmpului de gheaţă, 
scoțând la iveală un contur cristalizat care era împins uşor către 
nord. Cu fiecare suflare, forţa vântului şi a valurilor creştea şi, 
după o luptă de câteva ore, talazurile turbulente au pus în 
mişcare învelişul şi l-au împins dincolo de orizont, cu o iuţeală la 
fel de miraculoasă ca şi schimbarea subită a decorului în urma 
alungării acestei ultime reminiscenţe a iernii. Pe când ultima 
bucată de gheaţă dispărea în depărtare, vulturii s-au ridicat şi s- 
au înălţat în zbor deasupra norilor, cu bătăi ample ale aripilor, iar 
valurile îşi aruncau tichia de zăpadă în văzduh, de parcă s-ar fi 
bucurat de eliberarea dintr-o robie care durase cinci minute. 

In dimineaţa următoare, Elizabeth s-a trezit în gălăgia 
însufleţită a jderilor, care sporovăiau şi se certau în cutiile mici, 
suspendate deasupra geamului său şi, în strigătele lui Richard 
care era la fel de animat ca şi noul anotimp. 

— Trezeşte-te! Trezeşte-te, domniţă frumoasă! Pescăruşii 
zboară deja deasupra lacului, iar cerul este plin de porumbei. N- 
ai decât să cauţi o zi întreagă un spaţiu liber prin care să zăreşti 
soarele.  Sculaţi-vă!  Sculaţi-vă, leneşilor! Benjamin verifică 
muniţia, iar noi aşteptăm micul dejun, după care mergem în 
munţi la vânătoare de porumbei. 

Tânăra nu a putut rezista acestei chemări înflăcărate şi peste 
câteva minute cobora împreună cu prietena ei în salon. Au 
deschis larg uşile încăperii şi au lăsat să pătrundă aerul cald al 
acelei dimineţi senine de primăvară, aerisind camera în care 
majordomul menţinuse vigilent o căldură artificială. Domnii îşi 
aşteptau nerăbdători micul dejun, îmbrăcaţi deja în haine 
sportive. Domnul Jones se ducea tot timpul la uşa de sud şi 
striga: 

— Vezi, verişoară Bess, vezi, Duke? Stolurile de porumbei din 
sud s-au răspândit! Sunt tot mai mulţi cu fiecare clipă. Uite un 
stol care pare fără sfârşit. O să avem destulă mâncare cât să 
hrănim toată armata lui Xerxes timp de o lună şi destule pene să 
facem paturi pentru toată ţara. Domnule Edwards, Xerxes era un 
rege grec, care... Nu, de fapt era turc, sau persan şi vroia să 

cucerească Grecia la fel cum ticăloşii ăştia o să ne invadeze 
câmpurile când se întorc în toamnă. Pleacă, pleacă, Bess! Ce-aş 
mai vrea să-i piperez! 

Atât tânărul Edwards, cât şi Marmaduke, ar fi vrut la fel de 
mult să-l ajute pe Richard, pentru că era o privelişte minunată 
pentru un vânător. Doamnele le-au dat voie să plece după ce au 
luat micul dejun în grabă. 

Dacă cerul prinsese viaţă de atâţia porumbei, la fel şi satul 
părea animat de bărbaţi, femei şi copii. Bărbaţii şi băieţii duceau 
tot felul de arme, de la arma franţuzească de vânat rațe, cu o 
ţeavă lungă de aproape şase picioare, până la pistolul obişnuit 
de călăreț. Mulţi dintre băieţi aveau arcuri cu săgeți, unele făcute 
din bețe de puiet de nuc, iar altele imitau grosolan străvechile 
arbalete. 

Păsările şi-au părăsit alarmate linia de zbor şi s-au îndreptat 
către munţi, speriate de mulţimea de case şi celelalte semne ale 
vieţii din sat. Priveau toate spre coastele şi la poalele munţilor, 
într-o masă compactă, la fel de minunate prin rapiditatea şi 
mulţimea lor. 

Am mai menţionat faptul că, de-a lungul câmpiei înclinate care 
cobora de pe culmile înalte ale muntelui către malurile 
Susquehannei, mergea drumul principal, care fusese defrişat 
câţiva acri pe ambele părţi încă de la începutul coloniei. Câţiva 
oameni s-au postat în acele luminişuri, pe înaltul munţilor estici, 
ca şi pe o potecă periculoasă de pe coasta lor, astfel că atacul a 
începui în câteva minute. 

Printre sportivi se număra şi Ciorap-de-Piele, cu silueta lui 
înaltă şi slabă. El se plimba de-a lungul câmpului, cu puşca 
atârnată de braţ şi cu câinii la picioarele sale. Aceştia din urmă, 
când adulmecau păsările moarte sau rănite care cădeau din 
stoluri, când se ghemuiau la picioarele stăpânului, ca şi cum ar fi 
simţit alături de el că urma să aibă loc o execuţie risipitoare şi 
fără nici un spirit sportiv. 

Detunăturile puştilor se auzeau din ce în ce mai repede, 
pentru că mii de salve se ridicau dinspre câmpie, iar păsări 
neobişnuit de numeroase cădeau peste câmpie, umbrind 
pământul ca un nor. Dintre arbuştii desfrunziţi de pe munte se 
ridica apoi câte un fir de fum, de la o puşcă simplă şi moartea 
secera stolurile de păsări în retragere, care încercau în van să 
scape de salve. Săgeţi şi proiectile de orice fel brăzdau stolurile, 


230 


— Pionerii — 
iar păsările erau atât de numeroase şi ele zburau atât de jos, că 
oamenii de pe coasta muntelui puteau să le lovească chiar cu 
pari mai lungi. 

In tot acest timp, domnul Jones, care dispreţuia mijloacele 
ordinare şi modeste pe care le foloseau ceilalţi, era foarte 
ocupat, făcând aranjamentele necesare, alături de Benjamin, 
pentru un atac cu efecte fatale neobişnuite. La întemeierea 
satului Templeton fusese găsit un cârlig mic, de care atârna o 
bilă cu o greutate de o livră, una dintre relicvele vechilor 
expediţii militare, care erau descoperite uneori în diferitele 
districte ale New York-ului. Se considera că fusese abandonat de 
un grup războinic al albilor, într-unul dintre atacurile lor asupra 
indienilor şi poate că lăsaseră un asemenea instrument în păduri 
pentru că fuseseră nevoiţi să plece, sau poate doar din 
comoditate. Ei au curăţat de rugină acest mic tun şi a fost urcat 
pe nişte roţi mai mici, fiind acum în stare de funcţionare. Timp de 
câţiva ani, el a reprezentat singurul obiect pe care îl foloseau şi 
cu care muntenii se mândreau foarte tare. In dimineţile de 4 lulie 
se trimiteau salve între dealuri şi chiar şi căpitanul Hollister, 
care, în asemenea ocazii, era autoritatea cea mai înaltă din 
regiune, spunea că datorită dimensiunilor sale considerabile, era 
o armă de salut demnă de tot respectul. Este adevărat că, într-un 
fel, era cel mai nepotrivit instrument pentru scopul care i se 
conferise, pentru că între gură şi gaura de alimentare nu era 
decât o foarte mică diferenţă de mărime. Cu toate acestea, 
planurile măreţe ale lui Richard au condus la ideea că un 
asemenea instrument ar fi foarte important în secerarea 
inamicilor săi agili. Tunul a fost tras de un cal în partea de 
luminiş pe care şeriful a considerat-o cea mai potrivită pentru a 
pune la punct un asemenea atac, iar domnul Pump a început să-l 
încarce. A pus câteva mâini de gloanţe peste praful de puşcă, iar 
majordomul a anunţat că arma lui era gata de vânătoare. 

Spectatorii fără ocupaţie, în majoritate băieţi, s-au strâns în 
jurul acestui instrument neobişnuit şi au scos strigăte de 
entuziasm şi încântare. Tunul a fost orientat către cer, iar 
Richard, care ţinea un cărbune de foc cu cleştele, s-a aşezat 
răbdător pe un ciot şi a aşteptat venirea unui stol care să-i 
merite atenţia. 

Dar păsările erau atât de numeroase, că focurile rarefiate de 
armă, trimiterea de proiectile şi strigătele băieţilor nu au avut un 

alt efect decât să facă masele imense de păsări să se spargă în 
mici stoluri, care continuau să invadeze valea de parcă întregul 
trib al împănatelor treceau prin pasul acela. Nimeni nu manifesta 
dorinţa de a aduna vânatul, ale căror corpuri zăceau în număr 
aşa de mare pe câmpuri, de parcă întregul pământ ar fi fost 
acoperit cu victime înaripate. 

Ciorap-de-Piele privea acest spectacol în tăcere, deşi cu multă 
stânjeneală, dar a reuşit să-şi ţină sentimentele pentru sine, 
până în momentul în care au adus tunul pentru a-i ajuta să 
vâneze. 

— Uite ce se-ntâmplă într-o colonie! spuse el. De patruzeci de 
ani văd porumbeii zburând pe aici şi până nu aţi făcut voi 
defrişările, nu îi speria sau rănea nimeni. Imi plăcea să-i văd cum 
vin în pădure, pentru că ei ţineau companie oamenilor, nu 
răneau pe nimeni, erau la fel de inofensivi precum un şarpe 
gartier. Dar acum am numai gânduri rele când aud bietele 
creaturi şuierând prin aer, pentru că ştiu că nu e decât un motiv 
ca puştimea din sat să se adune împreună. Lasă, Dumnezeu n-o 
să vadă risipa asta inutilă de vieţuitoare, iar porumbeii, ca şi 
celelalte animale, vor fi răzbunaţi în curând. Uite-l şi pe domnul 
Oliver, la fel de rău ca şi ceilalţi, trage în stolurile de păsări de 
parcă ar împuşca războinici mingo. 

Printre vânători era şi Billy Kirby, înarmat cu o flintă veche pe 
care o încărca şi trăgea în aer fără ca măcar să privească în sus 
şi striga de câte ori victima lui cădea, chiar şi peste el. A auzit 
monologul lui Natty şi i-a răspuns: 

— Cum? Bătrânul Ciorap-de-Piele, strigă el, bombăne din 
cauza câtorva porumbei. Dacă ar trebui să semeni grâul a doua 
oară sau a treia oară, cum am făcut eu, nu ţi-ar fi aşa de milă de 
nenorociţii ăştia de draci. Ura, băieţi! Trageţi în pene! E mai bine 
decât să împuşti un curcan în cap, bătrâne! 

— Poate e mai bine pentru tine, Billy Kirby, replică bătrânul 
vânător indignat. Şi pentru toţi cei care nu ştiu să bage un glonţ 
într-o puşcă sau să îl scoată iar afară spre o ţintă bună. Darnue 
bine să tragi în stolurile de păsări şi să faci atâta risipă, mai ales 
că nici unul nu ştie cum să împuşte o singură pasăre. Dacă îţi e 
poftă de carne de porumbel, poţi să-i ucizi ca pe orice animal şi 
să-i mănânci. Dar nu să împuşti douăzeci şi să mănânci unul. Eu, 
când vreau unul, mă duc direct în pădure şi caut unul care să-mi 
placă, iar apoi îl dobor din copac, fără să mă ating măcar de 

altul, chiar de-ar fi şi o sută în acelaşi pom. Tu n-ai putea să faci 
aşa ceva, Billy Kirby, n-ai putea nici dacă ai vrea. 

— Ce spui, strujean ce eşti? Buturugă seacă! strigă tăietorul 
de lemne. Ce vorbăreţ mai eşti, de când cu curcanul! Dar, dacă 
vrei o singură împuşcătură, o să trag în porumbelul ăla care 
zboară singur. 

Focurile trase în partea cealaltă a câmpiei au făcut un 
porumbel să se lase mai jos decât restul stolului şi, speriat de 
detunăturile repetate ale flintelor, se apropia de locul unde se 
aflau cei doi. Zbura dintr-o parte într-alta, săgeta aerul cu viteza 
unui fulger şi aripile lui făceau un zgomot asemănător cu vâjâitul 
unui glonţ. Din nefericire pentru tăietorul de lemne şi în ciuda 
lăudăroşeniei sale, nu a văzut pasărea decât când era deja prea 
aproape pentru a ochi. A apăsat pe trăgaci chiar în momentul 
nefericit în care trecea pe deasupra capului său, dar pasărea şi-a 
continuat zborul cu viteza obişnuită. 

După ce l-a provocat astfel pe Kirby, Natty şi-a lăsat puşca în 
jos de pe braţ şi apoi a aşteptat un moment, până când victima 
lui îngrozită a intrat pe aceeaşi linie cu gura puştii, lăsându-se în 
jos aproape de malul lacului, apoi a ridicat-o din nou foarte 
repede şi trase. Poate că a avut noroc, sau poate că a reuşit 
datorită îndemânării sale, dar cel mai probabil e că ambele au 
contribuit, iar porumbelul s-a învârtit în aer şi a căzut în lac cu 
aripa ruptă. La auzul puştii lui, câinii au sărit de la picioarele 
stăpânului şi, în câteva minute, căţeaua a adus pasărea, încă în 
viaţă. 

S-a dus vestea imediat peste câmpuri despre fapta măreaţă a 
lui Ciorap-de-Piele şi vânătorii s-au adunat, pentru a afla mai 
multe despre împuşcătură. 

— Chiar ai împuşcat un porumbel în aripă, Natty, cu un singur 
glonţ? întrebă tânărul Edwards. 

— N-am mai ucis şi bodârlăi până acum, care se scufundă într- 
o clipă, băiete? răspunse vânătorul. E mult mai bine să ucizi 
numai cât ai nevoie, fără să faci risipă de pulbere şi gloanţe, 
decât să tragi în creaturile lui Dumnezeu cu atâta răutate. Dar eu 
am venit aici să împuşc numai o pasăre şi tu ştii de ce îmi place 
vânatul mic, domnule Oliver. Acum am prins pasărea şi o să mă 
duc acasă, pentru că nu-mi place să văd cât de risipitori sunteţi, 
de parcă nici cel mai mic lucru n-ar fi folositor şi nu trebuie să-l 
distrugem. 

— Ai dreptate, Ciorap-de-Piele, strigă Marmaduke şi cred că e 
timpul să încetăm aceste activităţi nimicitoare. 

— Să opreşti şi defrişările, domnule judecător. Pădurea nu 
este opera Lui, la fel ca porumbeii? Foloseşte, dar nu risipi! 
Pădurea nu a fost făcută ca un adăpost pentru păsări şi animale? 
Şi, când omul are nevoie de carnea, pielea sau penele lor, acolo 
trebuie să le caute. Dar o să mă întorc la colibă cu vânatul meu, 
pentru că nu m-aş atinge de vreuna dintre păsările astea 
nevinovate care acoperă pământul şi mă privesc de parcă şi-ar 
dori să poată vorbi pentru a-mi spune ce gândesc. 

După ce spuse acestea, Ciorap-de-Piele îşi aruncă arma pe 
umăr şi, urmat de câinii lui, păşi de-a lungul luminişului foarte 
atent, având grijă să nu calce pe vreuna dintre păsările rănite 
care zăceau în calea sa. A intrat imediat între arbuştii de pe 
malul lacului şi a dispărut. 

Orice impresie i-ar fi făcut moralitatea lui Natty judecătorului, 
ea nu l-a impresionat deloc pe Richard. A profitat de faptul că 
vânătorii se adunaseră în acelaşi loc pentru a pune la cale un 
plan pentru un „atac de doborâre” distrugător. Ţintaşii au fost 
înşiruiţi într-o linie de atac, care se întindea de fiecare parte a 
tunului său, cu ordinul de a aştepta semnalul de tragere din 
partea lui. 

— Fiţi gata, băieţi, strigă Benjamin, care juca rolul de 
aghiotant de această dată. Fiţi gata, vitejilor şi când domnul 
Dickon dă semnalul de foc, puteţi să trimiteţi asupra lor 
adevărate salve de bord. Aveţi grijă şi trageţi jos, băieţi, ca să fiţi 
siguri că loviți stolul. 

— Trageţi jos, strigă Kirby. Auziţi ce zice bătrânul nebun! Dacă 
tragem jos avem şanse să nimerim mlaştinile, dar n-o să ciufulim 
nici un porumbel. 

— De unde ştii tu, neghiobule? strigă Benjamin, cu o iritare 
nepotrivită unui ofiţer în ajunul bătăliei. De unde să ştii tu, 
balenă? Nu am navigat eu la bordul navei Boadishy timp de cinci 
ani? Şi nu spunea regulamentul să tragi jos ca să-ţi torpilezi 
duşmanul? Păstraţi liniştea în rând, băieţi şi ascultați ordinele 
care vi se dau. 

Râsetele zgomotoase ale puşcaşilor au încetat la auzul tonului 
autoritar a lui Richard, care le-a cerut să fie atenţi şi să asculte 
ordinele lui. 

Se credea că aproximativ un milion de porumbei trecuseră 

deja pe deasupra văii Templeton. Dar nici unul nu se asemănase 
stolului care se apropia acum. Se întindea de la un munte la 
celălalt, într-o singură masă albastră, densă şi privirea fugea în 
van deasupra dealurilor sudice pentru a-i zări sfârşitul. Prima 
linie a acestei coloane vii prea puţin zimţată, căci zborul era 
foarte regulat şi uniform. Chiar şi Marmaduke a uitat mustrările 
lui Ciorap-de-Piele şi şi-a pregătit puşca, la fel ca ceilalţi. 

— Foc, strigă şeriful, îndesând un cărbune în gura tunului. 
Focurile de muschetă au precedat salva tunului, pentru că 
jumătate din încărcătura lui Benjamin ieşise prin gaura pentru 
detonare. 

Stolul a primit atacul reunit al armelor de mic calibru 
scindându-se în două: păsările din faţă s-au ridicat mai sus, în 
timp ce miriadele de porumbei din spate s-au grăbit să-şi ocupe 
locurile, pentru ca atunci când coloana de fum alb a ţâşnit din 
gura micului tun o masă compactă de păsări zbura pe linia 
direcţiei sale. Bubuitura tunului a răsunat de-a lungul munţilor şi 
s-a pierdut în zare, către nord, ca un tunet îndepărtat, în timp ce 
stolul de păsări alarmate părea să se fi transformat acum într-o 
mulţime agitată şi dezordonată. Brăzdau văzduhul cu zborul lor 
neregulat, stol deasupra altui stol planau mult peste vârfurile 
celor mai înalţi pini şi nici unul nu îndrăznea să treacă prin pasul 
acela periculos. Deodată, câţiva dintre fruntaşii tribului de 
înaripate au trecut ca nişte săgeți pe deasupra văii, continuându- 
şi zborul peste sat, urmaţi de sute de mii dintre porumbeii din 
spate şi lăsând partea estică a câmpiei în seama persecutorilor şi 
a celor care deja le căzuseră victime. 

— Victorie, strigă Richard, victorie! Am alungat inamicul de pe 
câmpie! 

— Nu-i aşa, Dickon, spuse Marmaduke. Câmpia este plină de 
porumbei şi, ca şi Ciorap-de-Piele, nu le văd decât ochii, din toate 
direcţiile, de parcă aceste victime inocente şi pline de suferinţă 
îşi întorc capetele terorizate. Jumătate din cei care au căzut sunt 
încă în viaţă. Şi cred că e timpul să punem capăt acestei 
vânători, dacă este într-adevăr vânătoare. 

— Vânătoare, strigă şeriful. Este un sport nobil. Sunt câteva 
mii de băieţi cu pene albastre pe pământ, aşa că orice babă din 
sat poate să primească o pasăre la cerere. 

— De fapt, am alungat cu voia noastră păsările din partea 
aceasta de vale, spuse Marmaduke. Măcelul trebuie să înceteze 

deocamdată. Băieți, o să primiţi şase pence şi o sută numai 
pentru capetele porumbeilor. Aşa că puneţi-vă pe treabă şi 
aduceţi-i în sat. 

Soluţia pe care a găsit-o Marmaduke a avut efectul sperat, 
pentru că fiecare copil din sat s-a apucat silitor de treabă sucind 
gâtul păsărilor rănite. Judecătorul Temple s-a retras la locuinţa sa 
cu sentimentul pe care l-au simţit şi alţii înaintea lui, 
descoperind, după un moment de mare entuziasm, că preţul 
distracţiei sale a fost nefericirea altora. Corpurile păsărilor au 
fost încărcate pe cai şi în urma acestui prim acces sportiv, 
împuşcarea porumbeilor a devenit în restul anotimpului ocupaţia 
unor pierde-vară. Totuşi, Richard s-a lăudat mulţi ani după aceea 
cu vânătoarea lui cavalerească, iar Benjamin afirma cu 
seriozitate că în ziua cu pricina au împuşcat tot atâţia porumbei 
câţi francezi fuseseră nimiciţi în ziua memorabilă a victoriei lui 
Rodney. 

Capitolul XXIII. 


„Ajutor, stăpâne, ajutor! Un peşte a rămas prins în 
plasă, ca dreptul unui om sărman în fața legii.” 


Pericle din Tyre. 


Anotimpul îşi intra acum în drepturi la fel de repede pe cât de 
ezitante şi domoale fuseseră primele sale atacuri. Zilele toate 
erau la fel de calde, dar nopţile, deşi reci, nu mai aduceau 
îngheţul. Caprimulgul ţipător îşi fluiera melodiile melancolice pe 
malul lacului, iar din părţile iazurilor şi luncilor se auzeau 
cântecele a mii de păsări care îşi duceau traiul acolo. Frunzele 
plopului originar din acele păduri au început să înmugurească, 
iar coastele munţilor îşi pierdeau nuanțele maronii pe măsură ce 
plantele din pădure îşi alăturau verdele însufleţit culorilor perene 
ale pinilor şi cucutei. Până şi mugurii târzii ai stejarilor crăpau ca 
o prevestire a verii ce se apropia. Păsările albastre, vesele şi iuți, 
prihorul cel prietenos şi pitulicea mică şi harnică aveau să 
însufleţească toate câmpiile cu prezenţa şi cântecele lor. Vulturul 
pescar coborâse de pe înălţimi pentru a plana deasupra apelor 
lui Otsego, pândind lacom apariţia prăzii. 

Vieţuitoarele din lac erau binecunoscute pentru că erau atât 
de numeroase, dar şi pentru calitatea lor. De-abia dacă gheaţa 
se topise de-a binelea, că puzderie de bărci mici au fost lansate 
de la mal, iar pescarii şi-au aruncat undiţele în ascunzişurile celor 
mai adânci cavităţi ale lacului, încercând să ademenească 
animalele neştiutoare cu diverse momeli pe care numai 
ingeniozitatea sau talentul uman le puteau descoperi. Dar 
coloniştii invadaseră lacul în număr prea mare şi erau prea 
nerăbdători pentru ca încercările lor cu undiţa şi cârligul să 
izbândească, deşi erau siguri pe ei şi acționau pe îndelete. Au 
folosit chiar şi metode mai dăunătoare şi, din moment ce se 
apropia sezonul în care dreptul de a pescui bibani prin dispoziţiile 
pe care le dăduse judecătorul Temple, şeriful însuşi şi-a declarat 
intenţiile de a se dedica acestui sport chiar în prima noapte fără 
lună. 

— O să vii şi tu, verişoară Bess, ca şi domnişoara Grant şi 

domnul Edwards, adăugă el când îşi anunţă planurile. O să vă 
arăt că eu nu las peştele să fure momeala, aşa cum face Duke 
când încearcă să prindă păstrăv american. Stă acolo ore în şir, pe 
un soare arzător, sau poate la adăpostul arbuştilor în zilele reci 
de iarnă şi nu prinde nici un peşte, chiar şi după ce s-a chinuit 
atâta. Nu, nu. Mie să-mi daţi un năvod bun, lung de vreo 
cincizeci-şaizeci de stânjeni marini, o mână de barcagii veseli, 
care să spună glume tot timpul şi pe Benjamin, care să stea la 
cârmă şi aş prinde peşti cu miile. Asta numesc eu pescuit. 

— Ah, Dickon! strigă Marmaduke. Dacă ai şti ce plăcut este să 
mânuieşti undiţa şi cârligul, ai mai cruța prada. Ştiu că după 
petrecerile tale pe lac laşi în urmă destui peşti cât să hrăneşti o 
familie înfometată. 

— Nu vreau să mai discutăm în această privinţă, domnule 
judecător. In seara aceasta mă duc să-i invit pe cei care-mi vor 
ţine companie şi după aceea vom decide toţi împreună. 

Richard a fost ocupat aproape toată după-amiaza, pregătindu- 
se pentru evenimentul acela important. De îndată ce lumina 
soarelui se pierdu la apus şi luna nouă îşi aruncă umbrele asupra 
pământului, pescarii au plecat într-o barcă spre un punct situat 
pe malul vestic al lacului, la mai mult de o jumătate de milă de 
sat. Pământul se întărise şi se uscase, iar oamenii păşeau bine. 
Marmaduke, împreună cu fiica sa, domnişoara Grant şi tânărul 
Edwards au rămas pe malurile înalte şi acoperite cu iarbă de la 
gura de evacuare a lacului, privind obiectul negru care se 
deplasa pe lac, până a intrat în umbra dealurilor de vest şi a 
dispărut din vedere. Dacă ar fi înconjurat lacul pe jos pentru a 
ajunge la acel punct, ar fi avut de mers o milă. Marmaduke 
observă: 

— E timpul să plecăm. Luna va apune înainte ca noi să 
ajungem acolo şi atunci o să înceapă şi capturile miraculoase ale 
lui Richard. 

Era o seară caldă şi călătorii se simțeau plăcut învioraţi după 
iarna lungă şi posomorâtă de care tocmai scăpaseră, însoțitorii 
mai tineri îl urmau pe judecător de-a lungul malurilor râului 
Otsego şi a marginilor satului, animați de întregul decor şi de 
gândul la distracţia care îi aştepta. 

— Vezi, deja fac focurile, spuse tânărul Edwards. Lucesc doar 
pentru un moment, apoi dispare, ca lumina unui licurici. 

— Acum arde puternic, strigă Elizabeth. Se văd şi siluetele 

care se mişcă în jurul focului. O, mi-aş pune rămăşag bijuteriile 
contra mărgelelor de aur ale Remarkablei că nerăbdătorul meu 
văr Dickon a aţâţat flacăra aceea orbitoare. Şi iată, acum 
dispare, ca cele mai multe dintre planurile lui măreţe. 

— Ai ghicit, Bess, spuse tatăl ei. A aruncat un braţ de crengi 
peste lemne, care au ars imediat ce le-a aprins. Dar i-a ajutat să 
găsească lemne mai bune, pentru că flacăra e acum mai stabilă. 
Acum e cu adevărat un foc pescăresc. Vezi ce frumos îşi trimite 
cerculeţele de lumină pe apă? 

La vederea focului, călătorii s-au grăbit, pentru că până şi 
domnişoarele doreau să fie martore la capturile acelea 
miraculoase. Când au ajuns la malul vestic al lacului, înălţat 
deasupra punctului jos în care se instalaseră pescarii, luna se 
ascunsese deja în spatele vârfurilor pinilor din vest. Numai focul 
mai trimitea lumini împrejur, pentru că cele mai multe dintre 
stele erau acoperite de nori. La îndemnul lui Marmaduke, tinerii 
s-au oprit pentru a asculta conversaţia celor de jos şi pentru a-i 
cerceta puţin pe pescari, înainte de a cobori pe mal. 

Toţi oamenii stăteau în jurul focului, cu excepţia lui Richard şi 
a lui Benjamin. Şeriful şedea la rădăcina unui ciot putrezit, pe 
care îl târâseră mai aproape pentru a-l pune pe foc, iar Benjamin 
stătea în picioare, cu braţele în şold. Era atât de aproape de foc, 
încât fumul îi acoperea din când în când figura solemnă, purtat 
de curentul nopţii mai întâi în jurul focului şi apoi pe deasupra 
lacului. 

— Păi, uite cum stau lucrurile, domnule, spuse majordomul. 
Poate că dumneavoastră spuneţi că un peşte de lac de vreo 
douăzeci sau treizeci de livre este o captură serioasă, dar pentru 
cineva care a prins un rechin cu nasul bont, nu e decât o 
prinsoare prea săracă. 

— Nu ştiu, Benjamin, răspunse şeriful. Nu cred că o captură de 
o mie de bibani din apele Otsego, fără să mai punem la socoteală 
ştiuca, păstrăvul, somonul, şalăul, sau cicarul este o pradă 
sărăcăcioasă. Poate că depui mult efort când prinzi un rechin, 
dar la ce mai e bun odată ce l-ai prins? Oricare dintre peştii pe 
care i-am numit eu e demn de a sta înaintea unui rege. 

— Ei, domnule, răspunse Benjamin, ascultați care e logica 
lucrurilor. Ar fi corect ca un asemenea peşte să trăiască şi să fie 
prins în iazul ăsta mic de aici, unde de-abia dacă cineva se poate 
îneca, sau să pescuieşti într-un ocean întins, unde, aşa cum ştie 

toată lumea - toată lumea care a străbătut mările - se găsesc 
cetacee şi balene, care sunt la fel de lungi ca pinii de pe muntele 
de acolo? 

— Uşor, uşor, Benjamin, spuse şeriful, de parcă ar fi dorit să 
salveze credibilitatea prietenului său. Unii dintre pini au două 
sute de picioare, sau chiar mai mult. 

— Două sute sau două mii, e acelaşi lucru, strigă Benjamin, 
având aerul că nu se va lăsa convins aşa de uşor, mai ales în 
ceea ce priveşte un asemenea subiect. N-am fost eu acolo şi n- 
am văzut? Am spus că dai de balene lungi ca unul dintre pinii ăia 
şi ce am spus o dată, rămâne spus! 

In timpul acestui dialog, care, în mod evident, nu era decât 
finalul unei discuţii mult mai lungi, l-au văzut pe Billy Kirby, cu 
silueta lui greoaie, întins într-o parte a focului. Acesta îşi curăța 
dinţii cu aşchii din lemnele de lângă el şi scutura din când în 
când din cap, punând la îndoială afirmaţiile lui Benjamin. 

— Ştiu sigur că în lacul acesta e destulă apă cât să înoate cea 
mai mare balenă care s-a inventat vreodată, spuse tăietorul de 
lemne. Şi, cât priveşte pinii, cred că eu ştiu câte ceva despre ei. 
Am tăiat atâţia care erau de şaizeci de ori mai mari decât 
mânerul toporului meu, fără să pun la socoteală şi coroana. 
Benny, cred că dacă pinul ăla bătrân din scobitura muntelui 
Viziunii, deasupra satului - poţi să-l vezi dacă te uiţi în sus, 
pentru că luna e deasupra lui cred că dacă copacul ăla ar fi 
plantat în partea cea mai adâncă a lacului, ar fi destulă apă 
pentru ca cel mai mare vapor care a fost vreodată construit să 
plutească deasupra lui, fără să-i atingă crengile de sus. 

— Ai văzut vreodată un vapor, domnule Kirby? Ai văzut 
vreodată un vapor, omule? Sau vreo altă ambarcaţiune mai mare 
decât o gabară de transportat var, sau o barcă de lemn, pe lacul 
ăsta aşa de mic? 

— Da, am văzut, spuse tăietorul de lemne hotărât. Pot să spun 
că am văzut şi nu spun minciuni. 

— Ai văzut vreodată un vapor britanic, domnule Kirby? Vreun 
vapor englez de luptă, băiete? Unde ai întâlnit tu un vas construit 
aşa cum trebuie, cu etambou, pinten, copastie inferioară, 
pasarelă, tambuchi şi jgheaburi, dunetă şi castele la prova. 
Spune-mi, omule, dacă poţi. Unde te-ai întâlnit tu vreodată cu un 
vas construit cum trebuie şi cu un echipaj complet? 

Toţi cei prezenţi au rămas uimiţi la auzul acestei întrebări 

copleşitoare şi chiar şi Richard a remarcat mai târziu că „era 
păcat că Benjamin nu ştia să citească, pentru că ar fi fost un 
ofiţer valoros al Marinei britanice. Nu e de mirare că i-au învins 
pe francezi aşa de repede pe apă, dacă şi cel mai umil dintre 
soldaţi înţelege aşa de bine toate părţile unui vas.” Dar Billy 
Kirby era un bărbat neînfricat şi nu-i plăcea să urmeze ordinele 
altora. In timp ce Benjamin îl supunea acestui interogatoriu cu 
patos, el se ridicase în picioare şi se întorsese cu spatele la foc şi 
când majordomul încheie, îi uimi pe ceilalţi prin prezenţa sa de 
spirit dând replica următoare: 

— Unde? Pe râul de nord, sau poate pe Champlain. Pe lac 
merg tot felul de şalupe, băiete, care ar pune probleme chiar şi 
vasului cel mai mare al regelui George. Au nişte catarge de 
nouăzeci de picioare din lemn rezistent de pin. Eu am făcut 
multe catarge ca astea în statul Vermont. Mi-ar plăcea să fiu 
căpitan pe una dintre ele şi tu să fii căpitan pe blidul acela de 
scândură de care vorbeşti aşa de mult şi am vedea imediat din 
ce sunt făcute lucrurile yankee de calitate şi dacă pielea unui 
vermonter e la fel de groasă ca a unui englez. 

Ecourile din dealurile opuse, care erau mai mult de o jumătate 
de milă de ei, au repetat râsetele stridente cu care Benjamin a 
întâmpinat această provocare. lar pădurile de pe coastele 
dealurilor păreau să fie, după sunetele pe care le slobozeau, 
dominate de demoni batjocoritori. 

— Hai să coborâm pe mal, şopti Marmaduke, ca să nu apară 
duşmănie între ei. Benjamin este un lăudăros fără limite, iar 
Kirby, deşi are suflet bun, este un pădurar neştiutor, care crede 
că un american face cât şase englezi. Mă mir că Dickon tace din 
gură, chiar acum când există o dispută despre îndemânarea 
fiecăruia. 

Chiar dacă nu a adus pacea, apariţia judecătorului Temple şi a 
domnişoarelor a provocat totuşi o încetare a ostilităţilor. Pescarii 
au urmat ordinele domnului Jones şi au pregătit barca pentru 
lansare, barcă pe care noii-veniţi o văzuseră pe fundalul 
decorului, cu plasa întinsă cu grijă pe o mică platformă a stemei, 
gata de a-i servi. Richard le-a reproşat călătorilor că întârziaseră 
şi apoi toate trăirile turbulente ale oamenilor au fost înlocuite de 
o linişte la fel de blândă şi paşnică precum cea care stăpânea 
frumosul curs al apei pe care voiau să o jecmănească de 
comorile sale cele mai preţioase. 

Noaptea devenise atât de adâncă, încât făcea ca toate 
obiectele să fie nu doar greu de desluşit în absenţa luminii 
focului, ci în cele mai multe cazuri, invizibile. La mică distanţă de 
ei, apa se vedea uşor pentru că lucea, iar sclipirile focului dansau 
în oglinda ei, aruncând din loc în loc fulgere roşii, tremurătoare. 
Dar la o sută de metri de mal începea un tărâm de întuneric 
impenetrabil. Câteva stele luceau dintre nori şi luminile lor se 
vedeau în sat pâlpâind slab, ca de la o distanţă incomensurabilă. 
Uneori, când focul se potolea, sau când orizontul se limpezea, pe 
partea cealaltă a lacului se putea ghici conturul ondulat al 
munţilor. Dar ei îşi aruncau umbrele late şi dense asupra lacului, 
făcând ca obscuritatea suprafeţei sale să fie încă şi mai adâncă. 

Benjamin Pump era întotdeauna cârmaciul bărcii lui Richard şi 
cel care arunca plasa, cu excepţia momentelor în care şeriful se 
hotăra să preia el însuşi aceste responsabilităţi: lar de această 
dată, Billy Kirby şi un tânăr de două ori mai puţin vânjos decât el 
au primit sarcina de a vâsli. Ceilalţi oameni aveau în grijă 
cablurile de remorcare. Au făcut toate aranjamentele în grabă şi 
Richard a dat semnalul „de plecare”. 

Elizabeth urmărea mişcările bărcii în timp ce aceasta părăsea 
ţărmul, slăbindu-şi frânghia pe măsură ce se îndepărta. Dar în 
curând a dispărut în întuneric şi ea nu a mai putut decât să-i 
asculte plecarea. 

Aceste manevre au fost făcute într-o linişte deplină, „pentru a 
nu speria bibanii”, după cum i-a asigurat Richard, „care fugeau în 
apele joase şi care s-ar apropia de lumină dacă nu ar fi speriaţi 
de zgomotele pescarilor.” 

Numai vocea puternică a lui Benjamin se auzea din întuneric, 
căci îşi rostea autoritar ordinele: „trage vâsla la babord”, „trage 
la tribord”, „opriţi-vă amândoi, băieţii” şi alte asemenea indicaţii 
care trebuiau să asigure întinderea corectă a năvodului. Au 
pierdut multă vreme cu această parte a procesului, pentru că 
Benjamin vorbea cu multă mândrie despre priceperea lui la 
aruncarea năvodului şi de fapt, lucrul cel mai important era 
realizarea raţională a acestei acţiuni. In cele din urmă se auzi un 
pleoscăit în apă, pentru că aruncase „ajutorul” sau 
„strângătorul” şi un strigăt puternic al majordomului, „gata!”, 
care anunţa că barca se întorcea. 

— Domnul spuse să staţi pe loc, băieţi, ca să vedem ce creşte 
în iazul ăsta, spuse majordomul. 

În locul plasei care se lăsa în lac, se auzeau acum loviturile 
puternice ale vâslelor şi frânghia care se trăgea din barcă. 
Ambarcaţiunea a intrat imediat în cercul de lumină şi au reuşit s- 
o tragă la mal într-o clipă. Mai multe mâini energice au prins 
sfoara şi, pentru că ambele frânghii erau trase cu o forţă egală, 
pescarii au început să târască năvodul încet şi hotărât. Richard 
stătea în centru, dădea ordine mai întâi unui grup şi apoi 
celuilalt, pentru a-şi înteţi sau slăbi eforturile, după cum era 
necesar. Vizitatorii stăteau lângă el şi aveau o privelişte bună 
asupra întregii operaţiuni, care se apropia încet de sfârşit. 

Bărbaţii îşi spuneau acum părerile despre rezultatele pe care 
le sperau pentru această aventură, unii crezând că năvodul era 
la fel de uşor precum un fulg, alţii spuneau că părea plin de 
buşteni. Cum frânghiile aveau câteva sute de picioare lungime, 
pentru Richard aceste păreri contrare aveau prea puţină 
importanţă. El mergea de la o sfoară la cealaltă, trăgând încet de 
fiecare, pentru a-şi forma o părere proprie. 

— Benjamin, strigă el, la prima lui încercare de acest fel. Nu ai 
aruncat plasa bine întinsă. Pot s-o mişc cu degetul meu mic. 
Frânghia slăbeşte în mâinile mele. 

— Aţi văzut vreodată o balenă, domnule? întrebă majordomul. 
Cred că dacă năvodul este încurcat, diavolul locuieşte în acest 
lac sub forma unui peşte, pentru că am aruncat-o cât de departe 
am putut, nici velatura unei nave comandant nu a fost vreodată 
răsucită mai bine la pupa. 

Dar Richard i-a descoperit greşeala când l-a văzut pe Billy 
Kirby în faţă, cu picioarele în apă şi înclinându-se către sud într- 
un unghi de patruzeci şi cinci de grade, încercând cu toate 
puterile lui supraomeneşti să se menţină în poziţia aceea. 
Richard şi-a încetat protestele şi s-a alăturat celuilalt grup. 

— Văd năvodul, strigă domnul Jones. Strângeţi-vă, băieţi şi să-l 
tragem. La mal cu el! La mal cu el! 

Auzind strigătul acesta vesel, Elizabeth şi-a încordat ochii şi a 
văzut capetele celor două bețe ale năvodului ieşind din întuneric, 
în timp ce bărbaţii se apropiau unul de celălalt, astfel încât plasa 
căpătă forma unei genţi adânci. Eforturile pescarilor păreau să fi 
crescut sensibil şi apoi s-a auzit vocea lui Richard care îi încuraja 
să se străduiască din răsputeri pentru a scoate năvodul la liman. 

— Acum e momentul, băieţi. Să aducem capetele la mal şi tot 
ce am prins este al nostru. Trageţi! 

— Trageţi! repetă Benjamin. Ura! Ho-a-ho! Ho-a-ho! Ho-a-ho! 

— Trageţi, strigă Kirby, făcând un efort atât de mare, încât cei 
din spate nu mai aveau mare lucru de făcut, decât să facă 
rotocol excesul de frânghie care se aduna în mâna lui. 

— Năvooood! strigă majordomul. 

— Năvooood! repetă Kirby, de la cealaltă frânghie. 

Bărbaţii s-au grăbit către marginea apei, unii apucând de 
frânghia de sus, alţii de frânghia de jos, iar ceilalţi de cea din faţă 
şi au început să tragă cu mult zel şi foarte energici. Spectatorii 
vedeau clar curbura semicirculară a celor două mici traverse de 
punte care sprijineau năvodul în poziţia sa perpendiculară şi, pe 
măsură ce aceasta se micşora, apăru şi plasa. Zbaterile 
ocazionale ale apei vădeau tulburarea prizonierilor. 

— Trageţi, băieţi! strigă Richard. li văd deja pe câinii ăia cum 
se zbat ca să iasă. Mai trageţi, pentru că prinsoarea asta o să ne 
răsplătească eforturile. 

Se vedeau deja peşti de toate felurile prinşi în ochii plasei, 
care trecea prin mâinile pescarilor. La mică depărtare de mal, 
apa era însufleţită de zbaterile victimelor alarmate. Sute de 
înotătoare albe priveau în sus, către suprafaţa apei şi luceau în 
lumina focului, apoi se speriau de zgomote şi de un cadru nou, 
peştii se lăsau din nou la fund, încercând în van să-şi regăsească 
libertatea. 

— Ura! a strigat Richard. Dacă mai tragem cu putere de 
câteva ori, băieţi, vom reuşi. 

— Bucuraţi-vă, băieţi, bucuraţi-vă! Văd un somon foarte mare, 
numai bun să-l mâncăm. 

— Inapoi cu tine, vierme! strigă Kirby, trăgând un păstrăv 
european dintre ochiurile plasei şi aruncându-l înapoi în lac cu 
dispreţ. Trageţi, băieţi, trageţi. Sunt peşti de toate felurile şi, să 
mă bată Dumnezeu de mincinos, dacă nu sunt o mie de bibani! 

Priveliştea îl entuziasmă la culme pe tăietorul de lemne, care, 
uitând de sezon, se băgă în apă până la mijloc şi începu să 
gonească înotătoarele încăpăţânate spre mal şi afară din 
elementul lor natural. 

— Trageţi din toată inima, băieţi! strigă Marmaduke, cedând 
emoţiei momentului şi punându-şi mâinile pe plasă, ceea cea 
făcut ca puterea lor să crească destul de mult. Edwards îl 
precedase, pentru că vederea grămezilor imense de peşte care 
se rostogoleau încet spre plajă l-a determinat să plece de lângă 

doamne pentru a se alătura pescarilor. 

Au adus plasa la mal cu mare grijă şi, după un efort sisific, 
bancul de victime a fost depozitat în siguranţă într-o scobitură a 
malului, unde peştii au putut să se zbată în voie, protestând 
împotriva unei scurte existenţe în elementul nou şi fatal. 

Chiar şi Elizabeth şi Louisa erau foarte entuziasmate şi 
mulţumite să vadă două mii de peşti captivi traşi astfel din inima 
lacului şi puşi la picioarele lor ca nişte prizonieri. Dar, după ce 
entuziasmul puternic ai momentului a mai slăbit, Marmaduke a 
luat în mâinii un biban de aproximativ un kilogram şi după ce s-a 
uitat la el un moment, dus pe gânduri, se întoarse către fiica sa 
şi observă. 

— Este o risipă îngrozitoare a darurilor celor mai de preţ pe 
care ni le-a dat Providența. Peştii ăştia, Bess, pe care îi vezi în 
grămezi înaintea ta şi care până mâine seară se vor transforma 
în mâncarea refuzată de pe masa cea mai sărăcăcioasă din 
Templeton, au o asemenea calitate şi savoare, că în alte ţări ar 
deveni un lux la masa prinților şi a epicurienilor. Lumea nu are 
peşti mai buni decât bibanii din Otsego. El reuneşte consistenţa 
scrumbiei? şi rigiditatea somonului. 

— Dar fără îndoială că este foarte scump, domnule, strigă 
Elizabeth. Probabil că sunt o mare binecuvântare pentru popor şi 
un prieten de nădejde al săracilor. 

— Fata mea, săracii sunt întotdeauna risipitori cu ceea ce au 
din belşug şi se gândesc arareori să facă provizii pentru ziua de 
mâine. Dar dacă avem vreodată o scuză pentru că ucidem 
animalele în felul acesta, în mod sigur avem iertare pentru că 
prindem bibani. Ştii că, în timpul iernii, gheaţa îi protejează de 
atacurile noastre, pentru că nu pot fi pescuiţi la copcă. lar în 
lunile de vară nu mai sunt de găsit. Se pare că se retrag în apele 
adânci şi răcoroase ale lacului şi doar primăvara şi toamna 
înoată pentru câteva zile în locurile unde ajunge năvodul. Dar, ca 
toate celelalte comori ale sălbăticiei, ei încep deja să dispară din 
cauza risipei omeneşti. 

— Să dispară, Duke! Să dispară! exclamă şeriful. Dacă tu nu 
numeşti asta că îşi fac apariţia, atunci nu ştiu ce se întâmplă aici. 
Avem aici vreo mie de bibani, câteva sute de cicari şi o cantitate 
mare de alţi peşti mai mici. Dar aşa eşti tu întotdeauna, 


20 Dintre toţi peştii pe care autorul i-a degustat, el crede că acesta 
este cel mai gustos (n.a.). 

Marmaduke: întâi copacii, după aceea căprioarele, apoi zahărul 
de arțar şi aşa mai departe până la finalul capitolului, într-o zi 
vorbeşti de construirea de canale într-o ţară în care e câte un râu 
sau lac la fiecare jumătate de milă, doar pentru că apa nu curge 
în direcţia în care vrei tu. A doua zi, spui ceva despre nişte mine 
de cărbune, deşi orice om cu ochi buni, ca mine - cu ochi buni, 
spun - vede mai mult lemn decât i-ar trebui să încălzească 
Londra timp de cincizeci de ani, nu-i aşa, Ben? 

— Ei, de fapt, domnule, Londra nu e un oraş mic, spuse 
majordomul. Dacă l-am întinde la un capăt, ca pe un oraş 
construit pe o singură parte a unui râu, ar acoperi o suprafaţă 
mai mare decât lacul acesta de aici. Deşi cred că le-ar folosi 
lemnul acesta pe care îl vedem, pentru că londonezii ard mai 
mult cărbune. 

— Acum discutăm despre cărbune, domnule judecător 
Temple, îl întrerupse şeriful. Trebuie să-ţi spun ceva foarte 
important. Dar o să mai amân, până mâine. Ştiu că vrei să mere 
în regiunile estice ale patentului şi eu vreau să te însoțesc şi să 
te duc într-un loc unde unele dintre proiectele tale s-ar putea 
împlini. Nu-ţi mai spun nimic acum, pentru că suntem ascultați, 
dar seara aceasta mi-a revelat un secret, Duke, care este mai 
important pentru bunăstarea ta decât toate proprietăţile tale 
reunite. 

Marmaduke râse către „mintea luminată” care îi vorbise şi 
care îl obişnuise deja cu asemenea idei. insă şeriful, cu un aer 
foarte demn, de parcă i-ar fi fost milă de dorinţa lui de înavuţire, 
se ocupă de treburile mai stringente. Aducerea la mai a 
năvodului necesitase un efort imens şi el ceru unui grup dintre 
oamenii săi să înceapă să despartă peştii aruncându-i în grămezi, 
în timp ce un alt grup, supravegheat de Benjamin, pregătea 
năvodul pentru o a doua prinsoare. 

Capitolul XXIV 


„E greu să-ți spun, dar de pe malul său, 
Căzură cei trei marinari şi-un căpitan viteaz.” 


Falconer. 


În timp ce pescarii făceau pregătirile pentru o împărţire 
corectă a prăzii, Elizabeth şi prietena sa se plimbau pe malul 
lacului, la mică distanţă de grup. Au ajuns de îndată la un punct 
în care nu ajungeau nici scânteierile cele mai puternice ale 
focului şi s-au oprit o clipă, întorcându-se să contemple grupul 
ocupat şi animat pe care îl părăsiseră şi întunericul care părea să 
ascundă restul decorului, aşa cum lucrurile sunt prinse uneori de 
umbra uitării. 

— E o privelişte care merită imortalizată cu penelul, exclamă 
Elizabeth. Priveşte chipul tăietorului de lemne, fericit că-i arată 
vărului meu, şeriful, un peşte atât de mare. Şi uită-te, Louisa, cât 
de frumos şi politicos pare tatăl meu, în lumina focului, unde stă 
pentru a privi sortarea peştilor. Pare melancolic, de parcă ar 
crede că momentul acesta de abundență şi risipă va fi urmat de 
ziua în care va trebui să plătească pentru ele. Nu ar ieşi un 
tablou frumos, Louisa? 

— Ştiţi că eu nu am înzestrări artistice, domnişoară Temple! 

— Spune-mi pe numele mic. Nu este locul sau cadrul potrivit 
pentru asemenea formalităţi, o întrerupse Elizabeth. 

— Atunci, dacă ar fi să spun ce cred, ar ieşi într-adevăr un 
tablou frumos, spuse Louisa timid. Seriozitatea egoistă a lui Kirby 
în timp ce le arată peştele ar face un contrast foarte frumos cu 
expresia feţei domnului Edwards. Nu prea ştiu cum să-i spun, dar 
este, este... tu ştii ce vreau să spun dragă Elizabeth. 

— Imi acorzi prea multă încredere, domnişoară Grant, spuse 
moştenitoarea. Nu ştiu să ghicesc gândurile, nici să interpretez 
expresiile. 

Cuvintele Elizabethei nu aveau nici o urmă de asprime sau 
răceală, dar ele au pus capăt conversaţiei. Tinerele au continuat 
să se plimbe la braţ, îndepărtându-se tot mai mult de grup şi 
păstrând o tăcere profundă. Poate că Elizabeth şi-a dat seama că 

îi vorbise prietenei sale pe un ton nepotrivit, sau poate că a fost 
pur şu simplu entuziasmată de lucrul care i-a atras privirile, dar 
ea a fost prima care a depăşit momentul acelei întreruperi 
jenante a conversaţiei şi a exclamat: 

— Priveşte, Louisa, nu suntem singuri! Nişte pescari aprind 
focul pe partea cealaltă a lacului, chiar vizavi de noi. Trebuie să 
fie în faţa cabanei lui Ciorap-de-Piele. 

O lumină mică, tremurătoare se distingea clar prin întunericul 
adânc de la poalele munţilor de est. Totuşi, uneori se pierdea din 
vedere pentru ca apoi să revină, părând să lupte pentru 
existenţă. O vedeau mişcându-se şi apoi coborând uşor, pe 
măsură ce era purtată de pe mal către marginea apei. Ajunsă 
aici, după doar un moment, flacăra se mări treptat şi deveni mai 
luminoasă. Crescuse acum până la mărimea unui cap de om şi 
continua să lucească precum un glob de foc domol. Lumina lui 
părea magică şi, pentru că se afla la poalele muntelui, într-un loc 
retras şi nepopulat, focul devenea de două ori mai interesant şi 
neasemuit. Nu se asemăna deloc flăcării mari şi instabile a 
focului lor, pentru că era mult mai clară şi luminoasă şi îşi păstra 
constant forma şi dimensiunile. 

Există momente în care până şi minţile cele mai luminate cad 
mai mult sau mai puţin în capcana impresiilor greşite de care 
puţini dintre noi am scăpat în copilărie. lar Elizabeth zâmbi la 
gândul propriei slăbiciuni, când şi-a adus aminte toate poveştile 
stupide care circulau în sat pe seama lui Ciorap-de-Piele. Louisa 
se gândi şi ea la aceste lucruri, exact în acelaşi moment, pentru 
că se lipi de prietena ei şi îi spuse pe un ton scăzut, uitându-se 
timid la arbuştii şi copacii care se înălţau pe malul unde se aflau 
şi ele: 

— Aţi auzit vreodată vorbindu-se despre ciudăţeniile acestui 
Natty, domnişoară Temple? Se spune că în tinereţe a fost un 
luptător indian, sau un alb aliat cu sălbaticii, ceea ce este acelaşi 
lucru. Şi se mai spune că a luat parte la multe dintre atacurile 
indienilor, în vechile războaie. 

— Cred că e foarte posibil, răspunse Elizabeth. Nu ar fi 
singurul în această situaţie. 

— Cu siguranţă că nu. Dar nu e ciudat că e atât de precaut în 
ceea ce priveşte cabana lui? Nu pleacă niciodată fără să o încuie 
cu foarte multe lacăte. Şi, de mai multe ori, când nişte copii sau 
chiar oameni din sat au căutat adăpost de furtună la el, i-a 

alungat de la uşa lui, ameninţându-i cu violenţă. Aşa ceva sigur 
nu s-a mai întâmplat în ţara aceasta. 

— Fără îndoială că nu este foarte ospitalier. Dar nu trebuie să 
uităm că el respinge obiceiurile vieţii civilizate. L-ai auzit pe tatăl 
meu cum povestea acum câteva zile cât de frumos l-a tratat 
când a venit pentru prima dată în aceste locuri. Elizabeth s-a 
oprit, zâmbind cu un aer puţin viclean, deşi însoţitoarea sa nu a 
reuşit să-l descifreze din cauza întunericului. Apoi a continuat: Şi 
de fapt, el primeşte vizitele domnului Edwards, despre care ştim 
amândouă că este departe de a fi un sălbatic. 

Louisa nu-i răspunse, dar continuă să privească spre focul care 
stârnise această discuţie. Se vedea în continuare flacăra aceea 
lucioasă şi rotundă şi o altă lumină mai firavă, dar vie. 
Extremitatea ei superioară avea un diametru egal cu al primei 
flăcări, dar slăbi uşor la extremitatea inferioară, după ce a 
coborât câteva picioare. Intre ele era un spaţiu complet 
întunecat, iar cea de-a doua lumină rămase sub cea care o 
procedase, formând un întreg asemănător cu un semn de 
exclamare răsturnat. În curând, a devenit evident faptul că a 
doua lumină nu era decât reflectarea primei pe apă şi că acel 
obiect, orice ar fi fost el, traversa repede lacul, sau mai degrabă 
pe deasupra lacului, pentru că părea să fie câteva picioare 
deasupra suprafeţei lui, în linie directă cu ei. Se deplasa uimitor 
de repede şi, înainte ca lumina unduitoare a flăcării să se poată 
distinge, pierzându-şi conturul regulat şi mărindu-se treptat, 
tinerele nu şi-au dat seama că ea se mişca. 

— Parcă e supranaturală, şopti Louisa, începând să se retragă 
înapoi către grup. 

— Ce frumoasă este! exclamă Elizabeth. 

Acum vedeau clar o lumină strălucitoare, dar care fâlfâia 
puternic, alunecând cu graţie peste lac. Işi arunca luminile 
asupra apei şi trimitea nuanţe vii asupra ei, din văzduh. Făcea un 
contrast puternic cu noaptea, care părea la fel de concretă ca 
orice substanţă materială, iar focul parcă avea un cadru de 
abanos. Totuşi, această impresie slăbi treptat şi razele torţei au 
devenit deodată puternice şi au luminat totul în faţa ei, lăsând 
fundalul într-o beznă mai greu de pătruns ca oricând. 

— Hei, Natty, tu eşti? strigă şeriful. Vâsleşte încoace, bătrâne 
şi o să-ţi dau o mâncare de peşte potrivită să stea în farfuria unui 
guvernator. 

Lumina îşi schimbă deodată direcţia şi o barcă lungă şi subţire 
ieşi din întuneric. Lumina roşie căzu asupra trăsăturilor asprite 
de vreme ale lui Ciorap-de-Piele, care, înalt precum era, stătea în 
picioare în barca lui fragilă. Cu graţia unui  barcagiu 
experimentat, mânuia o suliță lungă de pescuit, pe care o ţinea 
de la jumătate, lăsând în apă mai întâi un capăt şi apoi pe 
celălalt. Punea astfel în mişcare o canoe de scoarță, nu vom 
spune prin, ci peste apă. La celălalt capăt al ambarcaţiunii se 
desluşea o siluetă care ghida mişcările bărcii şi care folosea 
vâsla cu uşurinţa unei persoane care simţea că trebuia să facă 
vreun efort. Ciorap-de-Piele lovi încet sulița de un mic reazem, 
care se ţinea pe un grilaj încadrat de nişte cercuri vechi de fier, 
nodurile unui pin folosit drept carburant. Lumina care se înteţi 
căzu pentru o clipă asupra trăsăturilor oacheşe şi a ochilor negri 
ai lui Mohegan. 

Barca pluti de-a lungul malului până ajunse în faţa locului 
unde se pescuia şi apoi îşi schimbă iar direcţia, apropiindu-se de 
mal grațios şi atât de repede, încât părea să aibă puterea de a-şi 
dirija singură mişcările. Barca vălurea uşor apa din faţă, iar la 
contactul lor nu se auzea nici un sunet, apoi intră în malul grav 
cu jumătate din lungimea ei. Natty se dădu în spate câţiva paşi 
de la prora, pentru a-i uşura debarcarea. 

— Vino, Mohegan, spuse Marmaduke. Apropie-te, Ciorap-de- 
Piele şi încarcă-ţi barca cu bibani. Ar fi păcat să-i prinzi cu sulița, 
când noi am prins atâţia peşti care vor fi hrană pentru gurile care 
au nevoie de ei. 

— Nu, nu, domnule judecător, spuse Natty, cu silueta lui înaltă 
deplasându-se maiestuos de-a lungul plajei înguste şi urcând 
către scobitura ierboasă unde erau grămezile de peşti. Nu am 
obiceiuri culinare atât de risipitoare. Imi înfig sulița într-un tipar 
sau un păstrăv atunci când îmi e foame, dar nu aş ajuta 
niciodată un pescuit atât de păcătos, nici pentru cea mai bună 
puşcă care a fost adusă vreodată din ţările vechi. Dacă ar avea 
blană, precum castorii, sau dacă aş putea să le tăbăcesc pielea, 
ca la o căprioară, poate că ar fi necesar să-i prinzi cu miile în 
plasă. Dar dacă Dumnezeu i-a făcut pentru hrană şi acesta este 
singurul motiv, e un păcat şi o risipă să prinzi mai mult decât poţi 
să mănânci. 

— Aşa cred şi eu. Măcar o dată suntem de acord, bătrâne 
vânător. Şi mi-aş dori din toată inima să ne punem în locul 

şerifului. O plasă de două ori mai mică decât aceasta ar prinde 
dintr-o dată destul peşte cât să mănânce tot satul într-o 
săptămână. R 

Ciorap-de-Piele nu a fost de acord cu sugestia judecătorului. In 
timp ce răspundea, scutură din cap cu îndoială: 

— Nu, nu gândim la fel, domnule judecător, pentru că altfel n- 
ai transforma nişte locuri bune de vânătoare în izlazuri 
mlăştinoase. Pescuieşti şi vânezi după lege. Dar pentru mine, 
carnea e mai dulce când animalul mai are o şansă de viaţă. Din 
cauza aceasta, folosesc întotdeauna un singur glonţ, chiar şi 
când vânez o veveriţă sau o pasăre. În plus, economisesc 
gloanţele. Pentru că, dacă ştii să tragi, e de ajuns un singur 
glonţ, dar nu şi în cazul animalelor mai mari. 

Şeriful a ascultat foarte indignat părerile lui Natty. A încheiat 
el însuşi sortarea peştilor, ducând cu mâinile un păstrăv foarte 
mare şi punându-l pe rând, în patru grămezi diferite, după cum îl 
îndemnau ideile lui schimbătoare despre dreptate şi apoi şi-a 
vărsat tot veninul: 

— O adunare minunată, într-adevăr! Judecătorul Temple, 
moşier şi proprietar al unui oraş întreg, cu Nathaniel Bumppo, un 
vagabond fără lege şi ucigaş de căprioare profesionist, vor să 
prezerveze vânatul din ţară. Dar, Duke, eu când pescuiesc, 
pescuiesc şi gata. Să mergem în larg, băieţi, pentru încă un 
năvod. lar de dimineaţă o să trimitem după căruţe şi cărucioare 
ca să cărăm captura. 

Marmaduke părea să fi înţeles că ar fi inutil să se opună 
voinţei şerifului şi merse de la foc la locul unde se afla barca 
vânătorilor, unde Edwards şi cele două tinere îl precedaseră. 

Domnişoarele veniseră aici din curiozitate, dar tânărul se 
apropiase din alt motiv. Elizabeth cercetă lemnele uşoare de fag 
şi stratul subţire de scoarță al bărcii, i-a admirat construcţia 
abilă, dar simplă şi mirându-se că cineva are atâta curaj încât să- 
şi încredinţeze viaţa unei ambarcaţiuni atât de fragile. Tânărul i-a 
explicat calităţile care o făceau să plutească şi siguranţa 
desăvârşită pe care o oferea dacă era condusă cum trebuie. li 
mai vorbi, în termeni elogioşi şi despre felul în care se prindeau 
peştii cu sulița, încât tânăra îşi îndepărtă temerile legate de 
deplasarea cu o asemenea barcă şi dori să facă ea însăşi o 
călătorie. Chiar a îndrăznit să-i facă o propunere tatălui său, 
făcând haz pe seama dorinţei sale şi acuzându-se de capricii 

feminine. 

— Nu mai vorbi aşa, Bess! răspunse judecătorul. Te credeam 
mai presus de temerile stupide ale unei fetiţe. O canoe este 
barca cea mai sigură pentru cei îndemânatici şi cu nervii tari. Am 
traversat Oneida în partea sa cea mai lată într-o canoe mai mică 
decât aceasta. 

— lar eu am traversat Ontario, îl întrerupse Ciorap-de-Piele. Şi 
mai aveam şi femei în barcă. Dar femeile delaware sunt 
obişnuite să vâslească şi sunt folositoare într-o barcă de felul 
acesta. Dacă domnişoara ar vrea să vadă cum îşi prinde un 
bătrân păstrăvul pentru micul dejun, e invitată să ia loc în barcă. 
Şi John va spune la fel, mai ales că el a construit barca, pe care 
am lansat-o doar ieri. Dar nu mă interesează prea tare nimicuri 
precum confecţionarea de mături, sau de coşuri, sau alte 
negoţuri indiene. 

Natty o invită astfel pe Elizabeth cu unul dintre râsetele sale 
caracteristice, dând din cap cu bunătate. Mohegan se apropie de 
ea cu graţia nativă a unui indian şi îi luă mâna mică şi albă în 
palma lui neagră, ridată, zicând: 

— Vino, nepoată a lui Miquon şi John se va bucura. Ai 
încredere în indian, capul său este bătrân, deşi mâna lui e 
tremurătoare. Va merge şi Tânărul Vultur şi va avea grijă ca fiica 
lui să nu fie rănită. 

— Domnule Edwards, prietenul vostru Mohegan a făcut o 
promisiune în locul dumneavoastră, spuse Elizabeth, roşind uşor. 
Veţi ţine această promisiune? 

— Cu propria mea viaţă, dacă este necesar, domnişoară 
Temple! strigă tânărul cu fervoare. Priveliştea este minunată şi 
nu trebuie să vă temeţi, pentru că nu e nici un pericol. Oricum, o 
să vă însoțesc pe dumneavoastră şi pe domnişoara Grant pentru 
a salva aparențele. 

— Şi eu! exclamă Louisa. Nu, eu nu voi merge, domnule 
Edwards. Şi cred că nici dumneavoastră n-ar trebui să vă urcați 
în barca aceea micuță. 

— Dar o voi face, pentru că nu mă mai tem, spuse Elizabeth, 
urcându-se în barcă. Şi aşezându-se acolo unde a îndrumat-o 
indianul. Domnule Edwards, dumneavoastră puteţi rămâne, 
pentru că mi se pare că trei persoane par, într-adevăr, să fie prea 
multe pentru coaja asta de ou. 

— O să mai ţină şi o a patra persoană, strigă tânărul, sărind 

alături de ea cu atâta forţă încât materialul subţire al bărcii se 
zgudui puternic. lertaţi-mă, domnişoară Temple, că nu le permit 
acestor Caroni vulnerabili să vă plimbe pe răcoarea lacului 
neînsoţită de spiriduşul dumneavoastră. 

— Este un duh rău sau bun? întrebă Elizabeth. 

— Este bun pentru dumneavoastră. 

— Şi al meu, adăugă tânăra, cu un aer care combina în mod 
ciudat duşmănia şi satisfacția. Dar de îndată ce barca se puse în 
mişcare, au fost absorbiți de alte lucruri, ceea ce i-a permis 
tânărului să schimbe subiectul. 

Lui Elizabeth i se părea că alunecau de-a lungul apei ca prin 
minune, pentru că Mohegan conducea barca cu multă uşurinţă şi 
graţie. Ciorap-de-Piele indica în ce direcţie doreşte să meargă 
printr-un gest discret cu sulița. Toţi păstrau o linişte adâncă, 
pentru că această precauţie era necesară pentru succesul 
pescuitului. In acel punct al lacului erau multe bancuri de peşti, 
spre deosebire de celelalte părţi, unde munţii se ridicau 
deasupra plajei, formând nişte prăpăstii aproape perpendiculare. 
Acolo, vasele cele mai mari s-ar fi putut opri, între pini, în timp ce 
aici, stufişul care creştea îşi ridica vârfurile deasupra lacului, 
vălurind uşor apa pe măsură ce capetele lor se îndoiau în bătaia 
vântului. Se puteau prinde bibani sau arunca plasa cu succes 
numai acolo unde lacul avea o mică adâncime. 

Elizabeth văzu mii de peşti înotând în bancuri de-a lungul 
apelor superficiale şi calde ale țărmului, pentru că lumina 
pâlpâită a torţei scotea la iveală secretele lacului, la fel de clar. 
Ca şi cum apa limpede a lui Otsego nu ar fi fost decât o altă 
atmosferă. In fiecare moment, ea se aştepta să vadă sulița 
amenințătoare a lui Ciorap-de-Piele înfigându-se în înotătoarele 
îmbulzite care se grăbeau pe sub barcă, pentru că părea că nici o 
lovitură nu ar fi putut da greş şi pentru că, aşa cum spusese tatăl 
ei, prada pe care ar fi prins-o era demnă de orice epicurian. Dar 
Natty avea nişte obiceiuri ciudate şi, se părea că avea şi gusturi 
ciudate. 

Statura lui înaltă şi poziţia dreaptă îl ajutau să vadă mai 
departe decât cei care erau aşezaţi pe fundul bărcii. Precaut, îşi 
întorcea capul în toate părţile, îndoindu-se uneori înainte şi 
încordându-şi ochii ca şi cum ar fi vrut să pătrundă şi în apa de 
dincolo de graniţa lor luminoasă. In cele din urmă, căutările lui 
nervoase au fost încununate de succes şi arătând cu sulița spre 

largul lacului, spuse pe un ton prudent: 

— Hai să plecăm din partea cu bibani, John. Văd acolo un 
peşte care a ieşit din banc. Nu găseşti prea des un peşte ca 
acesta în ape mici, unde poţi să-l străpungi cu undiţa. 

Mohegan îi făcu un semn cu mâna că era de acord şi în câteva 
momente barca era în afara bancului de bibani, într-o apă de 
aproape douăzeci de picioare. Au mai străbătut câteva noduri 
marine şi, când torţa a luminat, Elizabeth a văzut un peşte 
neobişnuit de mare plutind deasupra câtorva bucăţi de butuci şi 
bețe. De la distanţă, înotătoarea de-abia se putea distinge după 
mişcarea uşoară, aproape imperceptibilă, a aripioarelor şi cozii. 
Părea că moştenitoarea pământurilor şi stăpânul acestor ape 
erau la fel de curioşi la vederea unui secret al lacului, pentru că 
păstrăvul american şi-a arătat imediat interesul ridicând capul şi 
corpul câteva grade deasupra liniei orizontale şi apoi le-a lăsat 
iarăşi în poziţie orizontală. 

— Ssst! Ssst! făcu Natty pe un ton scăzut, când auzi sunetul 
pe care îl scoase barca atunci când Elizabeth se înclină curioasă 
peste margine. E un animal sperios şi e prea departe ca să-l 
nimeresc cu sulița. Ostia mea nu are decât paisprezece picioare, 
iar prada e la optsprezece picioare sub apă. Dar o să încerc, 
pentru că are vreo cinci kilograme. 

In timp ce vorbea, Ciorap-de-Piele îşi cumpănea şi îndrepta 
arma. Elizabeth văzu vârful lucios şi alb al suliţei intrând în apă, 
acolo unde refracția arăta că este la mai multe grade de direcţia 
în care se deplasau peştii. Şi ea a crezut că şi victima urmărită |- 
a observat, pentru că peştele părea să dea mai repede din coadă 
şi aripioare, fără a se mişca totuşi din loc. In momentul următor, 
Natty se îndoi deasupra apei, iar mânerul ostiei dispăru în apă. 
Se vedea clar urma lungă şi întunecată lăsată de armă în 
alunecarea ei rapidă, precum şi volbura subţire care îi însemna 
trecerea. Dar numai când mânerul sări înapoi în aer, ca urmare a 
propriei reacţii şi stăpânul său l-a prins cu mâna, iar vârful suliţei 
a ieşit şi el la vedere, Elizabeth se convinse că acţiunea avusese 
succes. Oţelul ascuţit ţinea fixat un peşte foarte mare, pe care l- 
au scuturat repede din ostie pe fundul bărcii. 

— E de ajuns, John, spuse Natty, ridicându-şi prada cu unul 
dintre degete şi ridicându-l în dreptul torţei. Nu voi mai lovi în 
seara aceasta. 

Indianul îşi flutură iarăşi mâna şi răspunse simplu şi scurt, dar 

cu energie: 

— Bine! 

Elizabeth s-a trezit din transa în care o indusese această scenă 
şi faptul că privise atât de intens spre fundul lacului, la auzul 
vocii puternice a lui Benjamin şi al zgomotului de vâslă, pentru 
că barca mai grea a celor care pescuiseră cu năvodul se apropia 
de locul în care era canoele, trăgând în urma sa faldurile plasei. 

— Opreşte-te! Opreşte-te, domnule Bumppo! Vârful lucios al 
ostiei sperie peştii, care văd plasa şi ocolesc zgomotele. Un peşte 
ştie la fel de multe ca un cal sau poate chiar mai multe, având în 
vedere că e crescut în apă. Opreşte-te, domnule Bummpo şi 
lăsaţi destul loc de staţionare pentru năvod. 

Mohegan a condus mica ambarcaţiune într-un loc de unde 
puteau observa mişcările pescarilor, fără a-i întrerupe din treaba 
lor, apoi o lăsă să plutească în linişte pe apă, părând un vas 
imaginar care plutea în aer. Se pare că cei din barcă erau foarte 
prost dispuşi, pentru că Benjamin dădea ordine foarte des, dar 
pe un ton care trăda o mare nemulţumire. 

— Trage vâsla de la babord, domnule Kirby! strigă bătrânul 
matelot. Trage vâsla de la babord mai tare. Nici cel mai bătrân 
amiral al flotei engleze n-ar putea să arunce bine plasa asta aici, 
cu un siaj ca de pe urma unui tirbuşon. Trageţi vâsla de la 
tribord, băieţi, trageţi vâsla cât mai tare. Puneţi toată voinţa. 

— Ascultaţi, domnule Pump, spuse Kirby, încetând să mai 
vâslească şi vorbind foarte aprins. Mie îmi place limbajul civil şi 
un comportament decent, aşa cum trebuie să existe între doi 
bărbaţi. Dacă vrei să ne ducem într-o parte, spune aşa şi o să ne 
ducem în partea aia, ca să înţelegem toţi. Dar eu nu sunt 
obişnuit să mi se ordone ca unei vaci proaste. 

— Cine e vacă proastă? repetă Benjamin fioros, întorcându-şi 
faţa amenințătoare în lumina torţei din canoe şi arătându-şi 
dezgustarea cu fiecare dintre trăsăturile sale. Dacă vrei să vii în 
urmă şi să învârti barca în cerc, n-ai decât să vii şi al naibii să fii 
tu dacă n-o s-o cârmuieşti bine aşa. Nu trebuie decât să mai 
ridicăm năvodul la prora şi o să terminăm cu tot. Faceţi loc! Şi 
mergeţi înainte câţiva stânjeni şi, dacă mai ies în larg cu vreun 
marinar călăreț ca tine, să-mi spui mie dobitocul vasului. Asta-i 
tot. 

Poate că încurajat de gândul că va termina mai repede munca, 
tăietorul de lemne apucă din nou vâsla şi fiind extrem de nervos, 

trase cu atâta forţă, încât atât plasa, cât şi Benjamin au căzut în 
apă. Benjamin stătea pe mica platformă care ţinea năvodul, la 
pupa ambarcaţiunii şi răsucirea violentă a vâslei sub acţiunea 
tăietorului de lemne, l-a dezechilibrat complet. Poziţia luminii 
făcea ca obiectele din barcă să fie uşor de distins din canoe şi de 
pe mal. La căderea greoaie a majordomului în apă, toţi ochii s-au 
întors către el, privind zbaterea lui de moment. 

Un acces zgomotos de bucurie a izbucnit deodată, ca un cor 
de râsete, la care plămânii lui Kirby contribuiau numai în mică 
parte. Munţii de est au răsunat de ecourile acestor sunete, până 
au murit în depărtare, părând ca o veselie batjocoritoare a 
stâncilor şi pădurilor. Aşa cum se aşteptau, corpul majordomului 
a dispărut încet. Dar când valurile mici, pe care căderea lui le 
stârnise, s-au calmat, iar apa s-a închis deasupra capului său, 
liniştită şi netulburată, spectatorii au fost cuprinşi de un cu totul 
alt sentiment. 

— Cât de departe ai ajuns, Benjamin? strigă Richard de la mal. 

— Dracu’ ăsta prost habar n-are să înoate, exclamă Kirby, 
ridicându-se şi aruncându-şi hainele de pe el. 

— Vâsleşte, Mohegan, strigă tânărul Edwards, o să vedem 
unde este lumină şi o să mă scufund după el. 

— O, salvaţi-l! Pentru numele lui Dumnezeu, salvaţi-l! exclamă 
Elizabeth, aplecându-şi speriată capul pe marginea bărcii în care 
se afla. 

La o mişcare puternică şi pricepută a vâslei lui Mohegan, 
barca lor s-a propulsat direct în locul unde majordomul căzuse. 
Ciorap-de-Piele anunţă, printr-un strigăt puternic, că văzuse 
corpul. 

— Stabilizează barca în timp ce eu mă scufund, strigă tânărul 
Edwards. 

— Uşor, băiete, uşor! spuse Natty. Pot să-l străpung cu ostia 
şi-l ridic de două ori mai repede, fără să se mai pună altcineva în 
pericol. 

Corpul lui Benjamin era cam la jumătatea distanței de fundul 
lacului, apucându-se cu amândouă mâinile de nişte trestii rupte. 
Văzând corpul unui alt om întins astfel sub o perdea imensă de 
apă, Elizabeth simţi cum îi îngheaţă inima. Părea că se mişcă în 
ondularea valurilor care treceau, cu mâinile şi faţa deja colorate 
de nuanțele morţii, aşa cum păreau ele în lumina aceea. 

In acelaşi moment, văzu cum vârfurile lucioase al ostiei se 
apropiau de capul suferindului şi s-au împletit repede şi cu 
precizie, în părul de cap şi în pelerina pe care o purta. A ridicat 
corpul încet, iar chipul i s-a întors în sus, spre lumină şi în timp ce 
se apropia de suprafaţa apei, părea palid şi sinistru. In momentul 
în care nările lui Benjamin au avut un prim contact cu atmosfera, 
ele au inspirat atât de adânc, cât să mulţumească şi un delfin. În 
minutul în care Natty l-a ţinut pe majordom suspendat, cu capul 

deasupra apei, ochii acestuia s-au deschis şi au privit în jurul lui, 
de parcă ar fi crezut că a ajuns într-o ţară nouă şi neexplorată. 

Cum toţi cei prezenţi pe lac în acele momente acționau şi 
vorbeau împreună, desfăşurarea propriu-zisă a acestor 
întâmplări a durat mai puţin decât relatarea lor. Nu a durat decât 
un minut până ei au adus barca la capătul ostiei, l-au ridicat pe 
Benjamin în barcă şi s-au întors pe mal. Richard, care s-a repezit 
nervos în apă pentru a-şi întâmpina asistentul favorit, l-a ajutat 
pe Kirby şi împreună l-au dus pe majordomul inert până pe țărm 
şi l-au aşezat în faţa focului. Şeriful a ordonat imediat luarea unor 
măsuri, cele mai performante pe atunci, pentru resuscitarea unui 
înecat. 

— Billy, fugi în sat şi adu butoiul ăla mare de rom, care e în 
faţa uşii, strigă el, în care fac eu oţet. Şi vino repede, băiete! Nu 
sta să arunci oţetul! Opreşte-te la domnul LeQuoi şi cumpără o 
hârtie de ţigări şi şase pipe. Cere-i şi Remarkablei nişte sare şi 
una dintre rochiile ei de flanel. Roagă-l pe doctorul Todd să 
trimită bisturiul şi să vină şi el. Ah şi, Duke, ce zici, dacă i-am da 
rom unui om plin de apă, crezi că s-ar strangula? Ajută-mă să-i 
deschid mâna, ca să-l bat uşor cu palma. 

In tot acest timp, Benjamin era aşezat cu muşchii încordaţi, cu 
gura închisă şi ţinând încă în pumnii încleştaţi trestia pe care o 
rupsese în acel moment confuz şi pentru că le ţinuse atât de 
strâns, ca un adevărat om al mării îi împiedicaseră corpul să se 
ridice din nou la suprafaţă. Totuşi, ţinea ochii deschişi şi privea 
ca un nebun spre grupul din jurul focului, în timp ce plămânii lui 
scoteau nişte sunete ca foalele unui fierar, de parcă doreau să 
compenseze pentru momentul de inacţiune la care fuseseră 
condamnaţi. Işi ţinea buzele strânse, cu hotărârea cea mai 
îndârjită, iar aerul fiind obligat să treacă prin nări, se poate 
spune că mai degrabă sforăia decât respira. Aşa că numai grija 
excesivă a şerifului putea să-i justifice ordinele precipitate. 

Marmaduke îi duse sticla la gură şi ea îşi făcu efectul ca prin 
minune. Deschise gura instinctiv, dădu drumul trestiei şi apucă 
sticla cu amândouă mâinile. După privirea aceea pierdută şi-a 
ridicat acum ochii către ceruri şi păru să se piardă, pentru un 
moment, într-o senzaţie nouă. Din nefericire pentru slăbiciunea 
lui, după una dintre aceste înghiţituri a simţit aceeaşi nevoie de 
aer, ca şi după scufundare. Aşa că, în cele din urmă, veni şi 
momentul în care a fost nevoit să dea drumul sticlei. 

— Benjamin, strigă şeriful. Mă uimeşti! Să te porţi atât de 
prosteşte, chiar tu, care ai atâta experienţă la înot! Adineaori 
erai pe jumătate plin cu apă, iar acum eşti... 

— Plin de grog! îl întrerupse majordomul, ale cărui trăsături 
reveneau cu o flexibilitate uimitoare, la forma lor obişnuită. Dar, 
vedeţi, domnule, mi-am ţinut trapa lăsată şi nu mi-a intrat decât 
puţină apă în butoiul cu apă de băut. Auzi, domnule Kirby! Am 
urmat apa sărată cea mai mare parte din viaţa mea şi am 
navigat puţin şi pe apă dulce. Dar pot să spun ceva şi în favoarea 
ta şi anume că eşti cel mai ciudat individ care a stat vreodată pe 
banca de lopătar a unei bărci. Dacă te place cineva ca tovarăş de 
punte, n-au decât să navigheze cu tine sănătoşi. Dar să mă ia 
naiba dacă eu o să mai ies în larg în compania ta. De ce? Păi îţi 
place să te scufunzi la fel de mult ca peştilor. Să nu-i arunci tu 
măcar un capăt de frânghie unui creştin lăsat în voia valurilor şi 
care n-are nici măcar un colac de salvare. Natty Bumppo, arată- 
ne pumnul tău. Unii spun că eşti indian şi că iei scalpurile, dar m- 
ai salvat şi poţi să mă socoti prieten. Deşi ar fi fost mai bine să 
laşi în jos o frânghie sau o parâmă uşoară mai jos de corpul meu, 
decât să apuci un matelot bătrân de sfoara din cap! Dar cred că 
tu eşti obişnuit să apuci lumea de păr şi, din moment ce mi-ai 
făcut bine, nu rău, la urma urmei e acelaşi lucru. 

Marmaduke nu a mai permis ca majordomul să primească un 
răspuns, pentru că luă asupra lui îndeplinirea lucrurilor 
importante în această situaţie. Cu o demnitate şi discreţie care îl 
reduse la tăcere imediat pe vărul său, a hotărât ca Benjamin să 
fie trimis în sat pe uscat, iar plasa a fost adusă la mal într-un 
mod care făcu ca peştii să scape măcar de data aceasta de 
ochiurile sale fără a se teme de consecinţe. 

Au împărţit captura în modul obişnuit, punând pe unul din 
grup cu cuțitul său lângă peşti, să numească proprietarul fiecărei 
grămezi. Bill Kirby şi-a lungit corpul masiv pe iarba de lângă foc, 
ca paznic al năvodului şi peştelui până dimineaţă. lar restul 
grupului s-a îmbarcat şi s-a reîntors în sat. 

Chiar în momentul în care au zărit focul pentru ultima dată, au 
observat cum tăietorul de lemne îşi frigea cina pe grătar, iar 
când barca s-a apropiat de mal, torţa din canoea lui Mohegan 
strălucea din nou în bezna munţilor din est. Pâlpâirea ei a încetat 
brusc şi în aer s-au împrăştiat scântei. Apoi totul a fost acoperit 
de întuneric, unicul decor pe care noaptea, pădurea şi munţii 

împreună puteau să-l creeze. 

Elizabeth se gândea când la tânăr, care ţinea deasupra ei şi a 
Louisei o mulţime de şaluri, când la vânător şi luptătorul indian şi 
simţi deodată o curiozitate aprinsă de a vizita cabana în care 
oameni cu temperamente şi obiceiuri atât de diferite erau atraşi 
împreună ca de un impuls comun. 

Capitolul XXV. 


„Încetează vorba despre dealuri şi vâlcele, 
Nimeni n-ascultă la şotiile tale de copil, 
Moşnege drag! Ale tale urechi sunt gâdilate 
De povestirea pe care o vei spune.” 


Duo. 


În dimineaţa următoare, domnul Josnes s-a trezit la răsăritul 
soarelui şi a ordonat ca toţi caii lui şi ai lui Marmaduke să fie 
înşeuaţi. Apoi a mers în apartamentul judecătorului cu o expresie 
de urgenţă întipărită pe chip. Uşa nu era încuiată şi Richard a 
intrat cu aceeaşi libertate care îi era caracteristică mai ales lui, 
dar şi relaţiei pe care o avea cu vărul său. 

— Pe cai, Duke! strigă el. Să ştii că e ceva legat de aluziile de 
azi noapte. David spunea în psalmi... nu, era Solomon, dar au 
fost cu toţii în familie. Solomon a spus că există un moment 
pentru toate. Dar, după părerea mea umilă, nu e bine să discuţi 
subiecte atât de importante într-un grup de pescuit. Ah! Ce naiba 
te doare, Marmaduke? Nu te simţi bine? Lasă-mă să-ţi iau pulsul. 
Ştii că bunicul meu... 

— Corpul meu nu are nimic, Richard, îl întrerupse judecătorul, 
respingându-l pe vărul său, care se pregătea să îndeplinească 
funcţiile care îi aparţineau de drept doctorului Todd. Dar mă cam 
doare inima. Am primit nişte scrisori aseară, când ne-am întors 
de la pescuit. Aceasta era una dintre ele. 

Şeriful a luat scrisoarea, fără să arunce vreo privire asupra 
conţinutului său, pentru că cerceta cu uimire înfăţişarea celuilalt. 
De la faţa vărului său, privirea îi căzu apoi asupra mesei, 
acoperită de scrisori, pachete şi ziare, apoi asupra camerei şi a 
tuturor obiectelor pe care le conţinea. Pe pat rămăsese urma 
unui corp de om, dar cuverturile erau întinse şi păreau să indice 
că locatarul acelei camere petrecuse o noapte albă. Lumânările 
arseseră până la sfeşnic şi se stinseseră din cauza cerii care 
cursese peste flacără. Marmaduke trăsese perdelele şi 
deschisese şi obloanele şi tocurile ferestrelor, pentru a lăsa aerul 
cald al unei dimineţi de primăvară să intre. Dar părea cu totul 

diferit de înfăţişarea lui calmă, masculină şi veselă pe care o 
avea de obicei: pielea îi era palidă, buza tremurătoare şi ochii 
înfundaţi, iar şeriful se mira din ce în ce mai tare cercetându-l. În 
cele din urmă, Richard a găsit răgazul de a arunca ochii asupra 
scrisorii mototolite în mână şi nedeschise încă. 

— O scrisoare expediată pe cale marină! exclamă el. Ah şi e 
din Anglia. Duke, cred că aduce veşti importante, în mod sigur. 

— Citeşte-o, spuse Marmaduke, plimbându-se prin cameră 
foarte agitat. 

Richard, care avea obiceiul de a gândi cu glas tare, nu a putut 
să citească scrisoarea fără să rostească unele părţi cu glas tare. 
Vă vom dezvălui şi dumneavoastră părţile din epistola care au 
fost astfel divulgate, însoţindu-le de remarcile şerifului. 

— „12 februarie 1793, Londra.” Ce drum al dracului de lung a 
mai făcut! Dar vântul a bătut spre nord-vest şase săptămâni, 
până acum vreo două săptămâni. „Domnule, scrisorile 
dumneavoastră din 10 august, 23 septembrie şi 1 decembrie au 
fost primite la timp, iar pentru prima dintre ele s-a trimis un 
răspuns prin intermediul navei poştale. De la primirea ultimei 
scrisori” şi următorul pasaj nu a fost inteligibil pentru că şeriful l- 
a murmurat încet. „Regret să vă informez că...” e destul de grav, 
în mod sigur, „dar avem încredere că o Providenţă pioasă va 
considera potrivit ca”, hm, hm, hm, pare un om cumsecade, 
Duke. Cred că aparţine Bisericii de stat din Anglia, hm, hm. 
„Vasul a plecat din Falmauth pe 1 septembrie, anul trecut şi...” 
Hmmm, „dacă acest subiect tulburător va deveni de notorietate 
publică, atunci voi lua măsuri...” Hmmm, chiar are o inimă foarte 
bună, pentru un avocat. „Nu vă mai pot comunica nimic în acest 
moment”, hmmm. „Convenţia naţională” hmmm, „nefericitul de 
Louis”, hmmm, „exemplul preşedintelui dumneavoastră, 
Washington”. E un om foarte raţional, din câte îmi dau seama, nu 
ca democrații voştri nebuni. Hmmm, „Marina noastră curajoasă”, 
hmmm, „condusă de bravul nostru monarh”. Ah, regele George e 
un om foarte bun, dar are consilieri proşti. Hmmm, „Vă asigur de 
adâncul meu respect”, hmmm, „Andrew Hoit.” Andrew Hoit 
acesta e un om foarte rațional şi sensibil, dar e mesagerul unor 
veşti proaste. Ce o să faci în continuare, vere Marmaduke? 

— Ce aş putea face, Richard, decât să am încredere în 
trecerea timpului şi în voinţa Cerurilor. A mai venit o scrisoare 
din Connecticut, dar nu face decât să repete informaţiile din cea 

dinainte. Nu aş face decât să mă consolez cu gândul că ultima 
mea scrisoare a fost primită înainte ca vasul să ridice ancora, aşa 
cum înţeleg din scrisoare. 

— E destul de rău, într-adevăr. E destul de grav, Duke, aşa 
este! Şi la dracu', mi se spulberă toate planurile de a pune 
sfârleze de vânt la casă! Făcusem deja aranjamentele necesare 
pentru a-ţi arăta ceva foarte important. Ştiu cât de mult 
preţuieşti minele... 

— Nu-mi mai spune de nici o mină! îl întrerupse judecătorul. 
Acum avem o datorie sacră de îndeplinit, care nu suportă 
întârziere. Astăzi trebuie să scriu toată ziua nişte scrisori, iar tu 
trebuie să mă ajuţi, Richard. Nu trebuie să-l amestecăm pe Oliver 
în nişte probleme atât de importante şi secrete. 

— Nu, nu, Duke, strigă şeriful strângându-i mâna. Acum sunt 
omul tău. Mamele noastre au fost surori şi până la urmă, numai 
sângele poate cimenta atât de bine o prietenie. Ei, nu e nici o 
grabă, nu trebuie să ajungem acum la mina de argint. Putem să 
ne ducem altă dată. Presupun că o să avem nevoie de Dircky 
Van, nu-i aşa? 

Marmaduke i-a răspuns pozitiv vărului său, care îi pusese 
întrebarea pe ocolite. Acesta a abandonat intenţia de a continua 
discuţiile legate de călătoria la mine şi se întoarse în camera 
unde se lua micul dejun, a trimis un mesager care să-l informeze 
pe Dirck van der School că prezenţa lui era necesară la conac. 

In acea vreme, în satul Templeton nu erau decât doi avocaţi, 
dintre care unul a fost deja prezentat cititorilor noştri în bufetul 
de la „Dragonul neînfricat”, iar celălalt era domnul pe care 
Richard îl numea cu apelativul prietenesc de Dirck, sau Dircky 
Van. Avea multe calităţi, printre care o fire foarte miloasă, era 
destul de priceput la meseria pe care o făcea şi, având în vedere 
circumstanţele, era destul de cinstit. El era cunoscut coloniştilor 
ca „domnul Van der School”, iar alteori după denumirea flatantă, 
deşi incorectă, de „germanul”, sau „avocatul cinstit”. 

Nu dorim să-i inducem în eroare pe cititorii noştri cu privire la 
caracterul personajelor noastre. De aceea simţim nevoia de a 
preciza că adjectivul din porecla de mai sus a domnului Van der 
School era folosit cu o referinţă directă la substantiv. Nu este 
nevoie să le mai spunem prietenilor noştri mai corecţi că orice 
merit de pe lumea aceasta este comparativ. Şi dorim să spunem, 
o dată pentru totdeauna, că ori de câte ori este vorba de 

trăsături de caracter, se subinţelege că vrem să spunem „în 
aceste circumstanţe”. 

Tot restul zilei, judecătorul a rămas închis în cameră cu vărul 
şi avocatul său şi, cu excepţia fiicei sale, nu a mai primit pe 
nimeni în apartamentul său. El nu i-a vorbit Elizabethei decât 
foarte puţin despre supărarea care îl apăsa, pentru că a văzut 
cum chipul ei inteligent se întunecă trist şi îşi pierde acea veselie 
optimistă pe care o dovedise puţin înainte. In acea zi, tânărul 
Edwards, un observator atent şi mirat al schimbării bruşte pe 
care o suferiseră capetele familiei, a văzut o lacrimă brăzdând 
obrazul Elizabethei şi ochii inundaţi de o blândeţe pe care chipul 
său nu o avusese întotdeauna. 

— Aţi primit cumva veşti proaste, domnişoară Temple? O 
întrebă el, iar vocea sa trăda un interes care o făcu pe Louisa 
Grant să-şi ridice privirea din lucrul său de mână atât de repede, 
încât ea însăşi roşi. Dacă tatăl dumneavoastră, aşa cum 
bănuiesc, ar avea nevoie de un reprezentant într-un loc 
îndepărtat, mi-aş oferi serviciile. Şi am crezut că acest lucru v-ar 
alina. 

— Fără îndoială că am primit veşti proaste, răspunse 
Elizabeth. Şi cred că tatăl meu va fi nevoit să plece de acasă 
pentru o scurtă perioadă, doar dacă aş putea să-l conving să-i 
încredinţeze vărului Richard acele afaceri. Dar în acest moment 
şi absenţa lui din ţară ar fi nepotrivită. 

Tânărul se opri pentru un moment şi, în timp ce îi răspundea, 
sângele i se adună încet în tâmplă: 

— Dacă problema ar fi de aşa natură încât să o pot îndeplini 
eu... 
— Problema este de aşa natură încât nu poate fi dezvăluită 
decât unei persoane pe care o cunoaştem bine, unul dintre noi... 

— Dar fără îndoială că mă cunoaşteţi, domnişoară Temple! 
Adăugă el cu o căldură pe care arareori o manifesta, dar pe care 
nu o putea controla în unele dintre momentele sale de 
sinceritate. Sunt încă un străin după ce am trăit cinci luni sub 
acoperişul dumneavoastră? 

Elizabeth era de asemenea ocupată cu lucrul său de mână şi 
îşi înclină capul într-o parte, ca şi cum şi-ar fi aranjat muselina. 
Dar a scuturat din mână, iar obrazul i s-a colorat şi mai tare, iar 
ochii s-au uscat deodată, părând să nu-şi poată masca interesul. 
Apoi spuse: 

— Cât de bine vă cunoaştem, domnule Edwards? 

— Cât de bine! repetă tânărul, uitându-se de la cea care îi 
vorbise la chipul blând al Louisei, pe care citi de asemenea o 
mare curiozitate. Cât de bine! Am fost locatarul dumneavoastră 
atâta vreme şi nu mă cunoaşteţi? 

Elizabeth îşi întoarse uşor capul din poziţia lui înclinată şi 
expresia ei de tulburare care se amestecase cu un interes vădit, 
se transformă în zâmbet: 

— Bineînţeles că vă cunoaştem, domnule! Vă numiţi Oliver 
Edwards. Inţeleg că i-aţi spus prietenei mele, domnişoara Grant, 
că sunteţi nativ... 

— Elizabeth! exclamă Louisa, roşind până în vârful urechilor şi 
tremurând ca varga. Nu aţi înţeles bine, dragă domnişoară 
Temple! N-n-nu a fost vorba decât de nişte împrejurări. In plus, 
de ce i-am reproşa domnului Edwards că este rudă cu indienii? In 
ce fel suntem noi mai buni? Cel puţin eu, fiica unui preot sărac şi 
nestatornic. 

Elizabeth scutură din cap cu îndoială şi chiar începu să râdă, 
dar nu spuse nimic. Numai în momentul în care observă 
melancolia de pe chipul prietenei sale, care se gândea la sărăcia 
şi muncile grele ale tatălui său, ea continuă: 

— Nu, Louisa, smerenia ta te face să exagerezi. Nimeni nu-i 
poate fi superior fiicei unui preot. Nici chiar eu sau domnul 
Edwards nu-ţi putem fi egali, decât dacă dumnealui nu este rege 
în secret, adăugă ea, zâmbind din nou. 

— Un servitor umil al regelui-regilor nu poate fi mai prejos de 
nimeni pe acest pământ, domnişoară Temple, spuse Louisa. Dar 
onorurile sale îi aparţin. Eu nu sunt decât copilul unui om sărac şi 
lipsit de prieteni şi nu pot avea vreun alt merit. Atunci de ce să 
mă simt superioară domnului Edwards doar pentru că el este o 
rudă foarte-foarte îndepărtată a lui John Mohegan? 

Moştenitoarea şi tânărul au schimbat câteva priviri pline de 
semnificaţii, pentru că, apărându-i descendența, Louisa trăda 
neplăcerea cu care ea însăşi recunoştea legătura tânărului cu 
bătrânul războinic. Dar nici unul nu schiţă vreun zâmbet la 
simplitatea tovarăşei lor. 

— Dacă mă gândesc bine, trebuie să recunosc că situaţia mea 
aici este puţin echivocă, spuse Edwards. Deşi s-ar putea spune 
că am cumpărat-o cu sângele meu. 

— Şi chiar cu sângele unuia dintre stăpânii nativi ai 

pământului, strigă Elizabeth, care în mod evident nu avea 
încredere în presupusa lui descendență aborigenă. 

— Infăţişarea mea poartă semnele descendenţei indiene atât 
de clar? Sunt oacheş, dar nu chiar aşa de roşu - nu mai mult 
decât în mod normal. 

— Ba chiar mai roşu decât alţii, mai ales acum. 

— Sunt sigură, domnişoară Temple, că nu v-aţi uitat prea bine 
la domnul Edwards, strigă Louisa. Nu are ochi la fel de negri ca 
Mohegan, sau chiar ai dumneavoastră. Şi nici părul. 

— Atunci mi-ar fi foarte uşor să revendic eu însămi aceeaşi 
descendență. Ar fi o mare uşurare pentru mine să ştiu că este 
aşa, pentru că trebuie să recunosc că îmi pare foarte rău când îl 
văd pe bătrânul Mohegan cum cutreieră aceste pământuri ca o 
fantomă a unuia dintre foştii lor stăpâni şi simt că eu nu am 
dreptul de a le poseda. 

— Chiar aşa? strigă tânărul, atât de vehement, încât le uimi şi 
pe cele două tinere. 

— Chiar aşa, într-adevăr! răspunse Elizabeth, după acel 
moment de surprindere. Dar ce pot face? Ce poate face tatăl 
meu? Dacă i-am oferi bătrânului o locuinţă şi un mijloc de a se 
întreţine, modul lui de a gândi l-ar face să ne refuze. Şi nici noi 
nu am fi atât de naivi încât să ne dorim să transformăm aceste 
ferme şi luminişuri în terenuri de vânătoare, după cum ar vrea 
Ciorap-de-Piele. i 

— Aveţi dreptate, domnişoară Temple, spuse Edwards. Intr- 
adevăr, ce aţi putea face? Dar sunt sigur de un lucru pe care l-aţi 
putea face şi pe care veţi dori să-l faceţi, atunci când veţi deveni 
stăpâna acestor frumoase văi. Să vă folosiţi averea cu îngăduinţă 
faţă de săraci şi să fiţi generoasă cu nevoiaşii. Intr-adevăr, nu aţi 
putea face mai mult. 

— Şi dacă aţi face aşa ceva, ar însemna foarte mult, spuse 
Louisa, zâmbind la rândul ei. Dar fără îndoială că ar exista cineva 
care să o împiedice să facă aşa ceva. 

— Nu voi refuza să mă căsătoresc, ca o fată prostuţă care 
numai la asta visează de dimineaţă până seara. Dar aici sunt o 
călugăriţă şi nici măcar nu am depus jurământ de celibat. Unde 
să găsesc eu soţ în pădurile acestea? 

— Nu prea e nimeni, domnişoară Temple, spuse Edwards 
repede. Nu e nimeni care să aibă dreptul să aspire la 
dumneavoastră şi ştiu că veţi aştepta până va apărea cineva la 

fel ca dumneavoastră. Sau veţi muri aşa cum aţi trăit: iubită, 
respectată şi admirată de toţi cei care vă cunosc. 

Tânărul părea să fie convins că spusese tot ce politeţea îl 
obliga să spună, pentru că se ridică şi, luându-şi pălăria, se 
repezi afară din cameră. Poate că Louisa considera că el spusese 
mai mult decât ar fi trebuit, pentru că a suspinat, inspirând atât 
de încet încât ea însăşi de-abia auzi şi apoi se aplecă din nou 
asupra lucrului. Şi este posibil ca domnişoara Temple să-şi fi dorit 
să fi spus mai multe, pentru că ochii ei au rămas aţintiţi un minut 
asupra uşii prin care ieşise tânărul. li aruncă o privire fugară 
prietenei sale şi apoi lunga tăcere care urmă dovedi cât de 
interesantă poate fi conversaţia dintre două fete mai tinere de 
optsprezece ani şi un tânăr de douăzeci şi trei. 

Prima persoană pe care domnul Edwards a întâlnit-o în 
momentul în care s-ar putea spune că mai degrabă se năpustea, 
decât ieşea afară din casă a fost avocatul scund şi îndesat care 
ducea sub braţ un maldăr voluminos de hârtii, o pereche de 
ochelari verzi pe nas şi cu încă o pereche de lentile în lateral, de 
parcă ar fi vrut să-şi multiplice puterea de a descoperi fraude cu 
ajutorul unor organe de vedere adiţionale. Domnul Van der 
School era un om bine educat, dar era cam greu de cap, ceea ce 
îl făcuse foarte prevăzător cu ceea ce spunea şi făcea. El suferise 
mult din cauza coliziunilor pe care le avusese cu colegii săi de 
breaslă mai isteţi şi care îşi fundamentaseră activitatea în 
tribunalele estice şi care supseseră viclenie de la sânul mamelor 
lor. Precauţia acestui domn era evidentă după felul în care se 
purta: era metodic şi punctual, dar şi foarte timid. În cuvântările 
sale, avea un stil parantetic, lăsându-şi adesea ascultătorii să 
descopere ei singuri semnificaţiile. 

— Bună dimineaţa, domnule Van der School, spuse Edwards. 
Se pare că avem o zi aglomerată la conac. 

— Bună dimineaţa, domnule Edwards, dacă acesta este 
numele dumneavoastră, pentru că, din moment ce sunteţi un 
străin, nu avem o altă dovadă decât propria dumneavoastră 
declaraţie, pe care înţeleg că l-aţi spus domnului judecător 
Temple. Bună dimineaţa, domnule. Pare să fie o zi aglomerată, 
dar unui om discret ca dumneavoastră nu trebuie să i se spună 
pentru că fără îndoială că aţi descoperit singur că aparențele 
înşeală adesea la conac. 

— Aveţi acte importante care trebuie copiate? Vă pot ajuta în 

vreun fel? 

— Am acte aşa cum fără îndoială că vedeţi, pentru că aveţi 
ochi tineri, după realitatea obiectivă care trebuie copiate. 

— Ei bine, atunci vă însoțesc în biroul dumneavoastră şi mi le 
daţi pe cele mai urgente. Dacă este grabă, le voi termina până 
diseară. 

— Mă voi bucura întotdeauna, domnule, să vă primesc la 
biroul meu după cum vă obligă serviciul, nu că ar fi obligatoriu să 
primeşti pe cineva în locuinţa ta decât dacă eşti dispus la aşa 
ceva care este un castel şi aşa cum este politicos, sau în orice alt 
loc, dar actele sunt strict confidenţiale şi în consecinţă, nimeni 
nu le poate citi, decât dacă mi se cere aşa ceva la ordinele 
solemne ale judecătorului Temple şi sunt invizibile pentru orice 
ochi, cu excepţia celor ale căror datorii şi mă refer la datorii 
asumate le impun aşa ceva. 

— Atunci, domnule, din moment ce nu vă pot fi de folos, vă 
doresc încă o dată o dimineaţă frumoasă. Dar vă rog să nu uitaţi 
că nu am nimic de făcut acum şi v-aş ruga să-i transmiteţi 
judecătorului Temple că-i ofer serviciile mele şi pot merge în 
orice parte a lumii, numai... numai să nu fie prea departe de 
Templeton. 

— li voi transmite toate acestea, domnule, în numele 
dumneavoastră şi cu calificările dumneavoastră, ca un mesager. 
O dimineaţă bună, domnule. Dar opriţi procedura, domnule 
Edwards, pentru moment. Doriţi să-i transmit oferta de a călători 
ca un contract final, pentru care recompensele se primesc la o 
dată ulterioară, prin avansarea unor sume, ceea ce ar obliga 
ambele părţi, sau ca o oferire a serviciilor pentru care se vor plăti 
compensaţii, în funcţie de o înţelegere viitoare dintre cele două 
părţi, la îndeplinirea condiţiilor? 

— In fine, în fine... judecătorul pare supărat şi eu aş dori să-l 
ajut, spuse Edwards. 

— Aveţi o motivaţie bună, domnule conform aparenţelor, care 
sunt adesea înşelătoare, după primele mele impresii, ceea ce vă 
onorează. Voi menţiona dorinţa dumneavoastră, tinere domn, 
aşa cum păreţi acum şi vă voi comunica răspunsul până astăzi la 
cinci după-amiază, cu ajutorul lui Dumnezeu, dacă îmi veţi oferi 
ocazia. 

Ambiguitatea situaţiei şi a persoanei domnului Edwards făcuse 
din el un obiect al suspiciunilor exagerate ale avocatului, dar 

tânărul era prea obişnuit cu discuţii la fel de echivoce şi precaute 
pentru ca acest dialog să-l dezguste. Işi dădu seama că avocatul 
dorea să ascundă natura problemelor pentru care venise, chiar şi 
secretarului privat al judecătorului Temple. Şi ştia prea bine că 
era greu să înţeleagă ce dorea să spună domnul Van der School, 
mai ales atunci când acesta dorea să fie cât mai clar şi să nu uite 
nici un gând. Işi dădu seama că avocatul se străduia să evite 
orice abordare care ar fi putut să semene cu o interogare. S-au 
despărţit la poartă, de unde avocatul s-a îndreptat cu un aer 
grăbit şi important către birou, ţinându-şi mâna dreaptă 
încleştată hotărât pe maldărul de hârtii. 

Cred că este deja evident pentru toţi cititorii noştri că tânărul 
avea o prejudecată adâncă şi neobişnuită împotriva 
judecătorului. Dar, din anumite cauze contracarate, simţea acum 
un puternic interes pentru sentimentele pe care stăpânul său le 
avea şi pentru cauza secretă a supărării sale. Rămase în acelaşi 
loc, holbându-se în urma avocatului până când acesta a închis 
uşa în urma lui şi a pachetului pe care îl ducea. Apoi se 
reîntoarse încet spre clădire şi încercă să treacă peste aceste 
curiozităţi în treburile obişnuite ale biroului său. 

Când judecătorul apăru iar în mijlocul familiei sale, veselia lui 
caracteristică era umbrită de un soi de melancolie, care îi 
întunecă fruntea zile la rând. Numai rapiditatea cu care se instală 
noul anotimp reuşi să-l scoată din apatia lui temporară şi o dată 
cu vara, s-au reîntors şi zâmbetele lui. 

Plantele pe care o primăvară prelungită le menţinuse atâta 
vreme în stare de germinaţie au crescut incredibil de repede, sub 
efectul căldurii din acele zile şi a frecvenţei averselor calde. lar 
copacii se făleau cu fiecare nuanţă de verde pe care pădurea 
americană o cunoştea. Mlaştinile din zonele defrişate se 
ascundeau deja sub grâul care se ondula în fiecare bătaie a 
vântului de vară, lucind şi schimbându-şi nuanţa precum 
catifeaua. 

In tot acel timp în care judecătorul a fost deprimat, domnul 
Jones se abţinu cu delicateţe să-i vorbească despre o problemă 
care se apropia cu fiecare oră mai mult de inima şerifului. După 
cum ne dăm seama după frecvenţa conferinţelor sale private din 
bufetul „Dragonului neînfricat”, cu bărbatul pe care l-am 
prezentat în aceste pagini drept Jotham, această problemă 
devenea şi foarte importantă. 

În cele din urmă, şeriful îndrăzni să aducă iar în discuţie acel 
subiect. Astfel că, într-o seară de la începutul lui iulie, 
Marmaduke i-a promis să-şi dedice ziua următoare excursiei 
plănuite. 

Capitolul XXVI. 


„Vorbeşte, dragă tată, 
Cuvintele tale sunt ca brizele de vest.” 


Milman. 


Era o dimineaţă blândă şi liniştită, când Marmaduke şi Richard 
şi-au încălecat caii şi au început expediţia care stăruise atâta 
vreme gândurile celui din urmă. In acelaşi moment, Elizabeth şi 
Louisa au apărut în hol, costumele pentru o plimbare pe jos. 

Domnişoara Grant purta pe cap o pălărie mică şi simplă, din 
mătase verde şi ochii ei modeşti priveau din umbra acesteia cu 
aceeaşi indiferenţă care îi caracteriza întreaga apariţie. Dar 
domnişoara se plimbă prin camera spațioasă a tatălui său cu un 
pas hotărât de stăpână şi ţinând în mână, pălăria țigănească pe 
care o bălăngănea de una dintre panglici şi care trebuia să-i 
ascundă buclele lucioase a căror bogăţie îi încadra fruntea. 

— Cum? Pleci la plimbare, Bess? strigă judecătorul, care se 
opri un moment pentru a zâmbi cu dragoste paternă la 
frumuseţea şi feminitatea fiicei sale. Să nu uiţi că în luna iulie 
este foarte cald, copila mea. Şi să nu te avânţi mai departe decât 
te poţi întoarce înapoi până la amiază. Unde îţi este umbrela, 
fată dragă? O să-ţi pierzi sclipirea părului în soarele acesta şi din 
cauza brizei de sud, dacă nu ai mare grijă de el. 

— Atunci mi-aş onora şi mai mult rudele, răspunse fata 
zâmbind. Vărul Richard are nişte bujori în obraji pe care i-ar 
invidia orice doamnă. Acum ne asemănăm atât de puţin încât 
nici un străin nu şi-ar putea da seama că „suntem copiii a două 
surori”. 

— Vrei să spui „nepoţii”, vară Bess, spuse şeriful. Dar să 
mergem, domnule judecător. Timpul şi refluxul nu aşteaptă pe 
nimeni. Dacă îmi urmezi sfatul, domnule, în douăsprezece luni îi 
vei face fiicei tale o umbrelă din şalul ei din păr de cămilă şi vei 
putea să-i pui ramă de argint. Eu nu vreau nimic pentru mine, 
vere Duke. Mi-ai fost deja un bun prieten. in plus, orice îmi 
aparţine îi va reveni lui Bess într-una din zilele acestea triste. Aşa 
că e acelaşi lucru, dacă le moşteneşte de la tine sau de la mine. 

Dar avem de călătorit o zi întreagă, domnule. Aşa că, fie mergi 
înainte, fie descaleci chiar acum şi-mi spui că nu mai mergi. 

— Răbdare, ai răbdare, Dickon, răspunse judecătorul, 
verificându-şi calul şi întorcându-se către fiica sa. Dacă vrei să 
mergi pe munte, draga mea, să nu te avânţi până în inima 
pădurii. Te rog stăruitor, pentru că chiar dacă tu nu ai teamă de 
consecinţe, ar putea fi chiar periculos. 

— Cred că nu în acest anotimp, domnule, spuse Elizabeth, 
pentru că trebuie să vă mărturisesc că eu şi Louisa doream să ne 
plimbăm pe dealuri. 

— Mai puţin acum decât iarna, dragă, dar tot ar putea fi 
periculos dacă te-ai avânta prea departe. Deşi eşti aşa de 
hotărâtă, semeni prea mult cu mama ta pentru a nu fi la fel de 
prudentă ca ea. 

Apoi tatăl şi-a întors cu greu ochii de la fiica sa şi a ieşit încet 
pe poartă, însoţit de şerif, dispărând în cele din urmă printre 
casele satului. 

In timpul acestui scurt dialog, tânărul Edwards asculta cu 
atenţie, cu o undiţă în mână. Ziua aceea frumoasă a anotimpului 
l-a ademenit şi pe el afară din casă, pentru a face câteva exerciţii 
plăcute de mişcare în aer liber. Pe când călăreţii ieşeau pe 
poarta conacului, el se apropie de cele două tinere, care se 
îndreptau deja spre stradă şi se pregătea să li se adreseze, în 
momentul în care Louisa s-a oprit şi a rostit repede: 

— Domnul Edwards doreşte să ne vorbească, Elizabeth. 

Se opri şi cealaltă şi se întoarse politicoasă, dar puţin rece 
către tânăr, ceea ce ştirbi din libertatea cu care acesta din urmă 
putea să li se adreseze. 

— Tatăl dumneavoastră nu doreşte să vă plimbaţi singure pe 
aceste dealuri, domnişoară Temple. Dacă mi-aţi permite să mă 
ofer pentru a vă proteja? 

— Tatăl meu l-a ales pe Oliver Edwards ca reprezentant al 
dorințelor sale? îl întrerupse domnişoara Temple. 

— Doamne Dumnezeule! M-aţi înţeles greşit. Ar fi trebuit să 
spun că este îngrijorat sau deranjat. Eu sunt servitorul 
dumnealui, domnişoară Temple şi, în consecinţă şi al 
dumneavoastră. Vă mai spun încă o dată că, dacă veţi dori, îmi 
voi schimba undiţa cu o puşcă pentru păsări şi voi sta aproape 
de dumneavoastră pe munte. 

— Vă mulţumesc, domnule Edwards, dar acolo unde nu există 


272 


— Pionerii — i 
nici un fel de pericol, nu e necesară nici protecţie. Incă nu e 
nevoie să ne plimbăm pe aceste dealuri acompaniate de o gardă 
de corp. Dacă ar fi totuşi necesară, iat-o acolo! Aici, Brave! 
Nobilul meu Brave! 

Mastiful enorm despre care am mai vorbit a ieşit din cuşcă, 
căscând botul şi întinzându-se cu o lene răsfăţată. Dar când 
stăpâna lui îl strigă din nou: 

— Vino, dragă Brave! Odată l-ai servit bine pe stăpânul tău, 
acum să vedem cum îţi îndeplineşti datoria pentru fiica lui. 
Câinele dădu din coadă de parcă ar fi înţeles ce zicea, merse 
ţanţoş până la ea, unde se aşeză şi privi în sus spre chipul ei, cu 
o inteligenţă aproape la fel de mare precum cea care lumina 
chipul frumos al fetei. 

Ea începu iar să meargă, dar se opri din nou după câţiva paşi 
şi adăugă pe un ton împăciuitor: 

— V-aţi aduce un serviciu la fel de mare şi presupun că mai 
plăcut pentru dumneavoastră, dacă aţi aduce unul dintre bibanii 
dumneavoastră favoriţi pentru cină. 

Când şi-au continuat mersul, domnişoara Temple nu privi 
înapoi pentru a vedea cum suporta tânărul această respingere. 
Louisa, în schimb, îşi întoarse capul de câteva ori înainte de a 
ajunge la poarta prin care urmau să treacă: 

— Mă tem, Elizabeth, că l-am supărat pe Oliver, spuse ea. A 
rămas exact în locul unde l-am lăsat, sprijinindu-se în undiţă. 
Poate că ne consideră trufaşe. 

— Are dreptate, exclamă domnişoara Temple, de parcă s-ar fi 
trezit dintr-un gând profund. Atunci, are dreptate. Suntem prea 
mândre pentru a accepta asemenea atenţii din partea unui tânăr 
a cărui situaţie este echivocă. Cum adică! Să-l facem însoţitorul 
nostru în plimbările cele mai intime? Este mândrie, Louisa, dar 
este mândrie feminină! 

Louisa l-a zărit pentru ultima dată cu câteva minute înainte ca 
Oliver să abandoneze poziţia distrată în care se găsea. Atunci, el 
murmură repede ceva incoerent şi, aruncându-şi undiţa peste 
umăr, ieşi cu paşi mari pe poartă şi merse de-a lungul uneia 
dintre străzile satului, până ajunse la lac, având aerul unui 
adevărat împărat. In acest loc, erau ţinute bărcile pentru folosul 
personal al judecătorului Temple şi ai familiei sale. Tânărul se 
aruncă într-o luntre uşoară şi apucând vâslele cu braţele sale 
puternice, traversă lacul spre cabana lui Ciorap-de-Piele. In 

momentul în care vâslise deja vreun sfert de milă, gândurile sale 
erau deja mai puţin amare. Şi când văzu cum alunecau pe lângă 
arbuştii care se întindeau de-a lungul malului din faţa locuinţei lui 
Natty, ca şi cum mişcările lui le-ar fi dat puterea de a se deplasa, 
tânărul îşi eliberase deja mintea de acele gânduri, deşi corpul lui 
se încălzise destul de mult. Este foarte posibil ca un om educat şi 
bine crescut ca acest tânăr să se fi gândit la acelaşi motiv care 
stătuse la baza deciziei domnişoarei Temple. Şi este foarte sigur 
că, dacă această presupunere era adevărată, în loc să scadă, 
Elizabeth a crescut în ochii domnului Edwards. 

A ridicat vâslele din apă şi barca a ajuns până la mal, unde 
rămase, agitându-se uşor în valurile pe care singură le formase. 
Apoi, tânărul, după ce a aruncat o privire precaută şi 
cercetătoare în toate direcţiile din jurul său, îşi duse un mic fluier 
la buze şi scoase un sunet lung şi ascuţit, care îşi găsi ecoul între 
stâncile din spatele cabanei. La auzul acestuia, câinii lui Natty s- 
au repezit afară din cuştile lor de scoarță şi au început să scoată 
urlete lungi şi jalnice, sărind de parcă ar fi înnebunit pe jumătate, 
deşi zgărzile de piele de căprioară cu care erau legaţi îi jena 
puţin. 

— Taci, Hector, taci! spuse Oliver, ducându-şi iar fluierul la 
buze şi scoțând sunete încă şi mai ascuţite decât prima dată. Nu 
a primit nici un răspuns, pentru că toţi câinii se reîntorseseră în 
cuşti la auzul vocii lui. 

Edwards a tras prova bărcii pe mal şi după ce a debarcat, urcă 
pe plajă şi se apropie de uşa cabanei. A descuiat repede toate 
lacătele şi a intrat, închizând uşa în urma lui. In locul acela retras 
totul era la fel de liniştit de parcă omul nu ar fi pus niciodată 
piciorul în sălbăticia aceea. Se de-abia auzeau zgomotele 
ciocanelor, care băteau tot timpul în sat, dincolo de apă, iar câinii 
se ghemuiseră în vizuinele lor, mulţumiţi că numai unul dintre cei 
privilegiați îndrăzniseră să se apropie de pământul interzis. 

Tânărul reapăru după un sfert de oră, încuie uşa la loc şi le 
vorbi câinilor cu blândeţe. Aceştia au ieşit afară la sunetele 
binecunoscute, iar căţeaua a sărit pe el, scâncind şi lătrând de 
parcă l-ar fi implorat pe Oliver să-i dea drumul din închisoare. 
Bătrânul Hector îşi înălţă nasul în vântul slab şi scoase un urlet 
lung, care se putea auzi de la o milă depărtare. 

— Ha, ce miroşi, bătrâne veteran al munţilor? strigă Edwards. 
Dacă e o bestie, este una îndrăzneață. Dacă e om, atunci e 

Sări peste vârful unui pin care căzuse aproape de marginea 
cabanei şi urcă un deluşor care apăra cabana spre sud, unde zări 
ţinuta protocolară a lui Hiram Doolittle, chiar când acesta 
dispărea printre arbuşti, cu o rapiditate care nu-i era 
caracteristică arhitectului. 

— Ce o fi făcând individul acesta aici? murmură Edwards. Nu 
are treabă în regiunea aceasta, decât dacă e curios, ceea ce ar fi 
endemic în aceste păduri. Dar mă voi păzi de acum înainte, deşi 
câinilor s-ar putea să-le placă faţa aia urâtă şi să-l lase să treacă. 

Tânărul se întoarse la uşă şi, în timp ce îşi rostea cu glas tare 
gândurile, termină de încuiat lacătele, trecând un mic lanţ printr- 
un belciug şi asigurându-l apoi cu un lacăt. 

— Este un avocat chiţibuşar şi fără îndoială că ştie despre 
intrarea prin efracţie în casa altcuiva. 

Părea satisfăcut de acest aranjament şi începu să vorbească 
iarăşi cu câinii săi. Cobori pe mal, îşi lansă barca şi se îndepărtă 
spre mijlocul lacului, vâslind mereu. 

Existau câteva locuri ale lacului Otsego renumite pentru 
ponderea bibanilor. Unul dintre ele era aproape vizavi de cabană, 
iar un altul, încă şi mai faimos, era sub sprânceana muntelui, la 
aproape o milă şi jumătate depărtare de primul şi deasupra lui, 
de aceeaşi parte a lacului cu cabana. Oliver Edwards se îndreptă 
cu mica lui luntre către primul dintre ele şi rămase un minut, 
nehotărându-se dacă să stea aici, cu ochii aţintiţi asupra uşii 
cabanei, sau să plece câtre celălalt punct, pentru a prinde un 
peşte mai bun. În timp ce privea în jurul său, văzu micul canoe 
de scoarță şi deschis la culoare al vechilor lui tovarăşi, plutind pe 
apă şi ducând două siluete, pe care le recunoscu imediat ca fiind 
ale lui Mohegan şi Ciorap-de-Piele. A luat imediat o hotărâre şi 
tânărul se îndreptă repede spre locul unde pescuiau prietenii lui 
şi îşi legă barca de canoele uşor al indianului. 

Bătrânul îl întâmpină pe Oliver dând din cap, dar nici nu şi-a 
scos undiţa din apă şi nici nu se desprinse vreun moment de 
ceea ce făcea atunci. După ce Edwards şi-a legat barca, a pus 
momeală şi în cârligul lui şi îl aruncă în lac, fără a scoate vreo 
vorbă. 

— Te-ai oprit la wigwam când ai trecut cu barca, băiete? îl 
întrebă Natty. 

— Da şi era totul în siguranţă. Dar tâmplarul şi judecătorul ăia 

de pace, domnul Doolittle, umbla prin pădure. Am asigurat uşa 
înainte să plec de la cabană şi cred că e prea laş ca să se apropie 
de câini. 

— N-aş putea spune prea multe în apărarea omului acesta, 
spuse Natty, în timp ce scotea un biban din apă şi punea iar 
momeală în cârlig. Vrea foarte tare să intre în cabană, a mers 
până acolo, încât mi-a cerut în faţă aşa ceva. Dar l-am amânat, 
evitând să-i spun ceva sigur, pentru că nu e cine ştie ce înţelept 
ca Solomon. Asta se întâmplă dacă ai atâtea legi pe care un 
asemenea om le poate interpreta după cum vrea el. 

— Mă tem că este mai degrabă escroc decât nebun. Se 
foloseşte de omul acela simplu, şeriful. Şi mă tem că are o 
curiozitate impertinentă, care ne va da încă şi mai mult de furcă. 

— Dacă-l mai văd mult împrejurul cabanei, o să-l împuşc, 
băiete, zise simplu Ciorap-de-Piele. 

— Nu, nu, Natty. Trebuie să respecţi legea, spuse Edwaras. 
Altfel, o să ai probleme. Şi asta ar însemna că noi toţi am avea 
parte de zile şi veşti proaste. 

— Chiar aşa, băiete? exclamă vânătorul, ridicându-şi privirea 
care exprima un interes prietenesc faţă de tânăr. Ai sânge 
adevărat în vine, domnule Oliver. Şi o să susţin asta şi în faţa 
judecătorului sau în orice tribunal din ţară. Ce zici, John, am 
dreptate, sau nu? Nu-i aşa că băiatul acesta este loial şi are 
sânge adevărat în el? 

— Este un adevărat delawar, spuse Mohegan. Şi este şi fratele 
meu. Tânărul Vultur este curajos şi va deveni căpetenie. Nu se 
poate întâmpla nimic rău. 

— Bine, bine, strigă tânărul pierzându-şi răbdarea. Nu mai 
spuneţi nimic despre asta, prieteni. Chiar dacă nu sunt aşa cum, 
cu bunătate spuneţi voi, vă puteţi baza pe mine toată viaţa, atât 
în bogăţie, cât şi în sărăcie. Hai să vorbim despre altceva. 

Bătrânii vânători i-au respectat dorinţele, care păreau mai 
degrabă porunci pentru ei. S-au cufundat în tăcere pentru un 
scurt moment timp în care fiecare dintre ei îşi continua treaba cu 
cârligul şi undiţa. Edwards probabil că a simţit că era datoria lui 
să înceapă iar conversaţia şi rosti repede cu aerul unui om care 
ştie ce spune: 

— Ce frumos este lacul, atât de liniştit şi lucios! L-ai văzut 
vreodată mai calm şi neted decât acum, Natty? 

— Ştiu apele lui Otsego de patruzeci şi cinci de ani, spuse 

Ciorap-de-Piele. Şi pot să spun că nu mai e altul în ţară care să 
fie atât de curat primăvara şi care să aibă atâta peşte. Da, da, 
odată locuiam numai eu în aceste regiuni şi eram chiar foarte 
fericit. Aveam destul vânat, cât îmi dorea inima. Şi nu mai venea 
nimeni pe aceste pământuri, decât dacă era vorba de vreun grup 
de vânători delawari sau vreunul dintre hoţii ăia de iroquois 
plecaţi în recunoaştere cu puşca. Mai erau câţiva francezi care 
pândeau prin câmpii mai departe, spre vest şi care s-au căsătorit 
cu femei indiene. Şi mai erau şi câţiva dintre irlandezii ăia avari, 
din valea Cherry, care veneau pe lac şi îmi împrumutau canoele 
pentru a prinde peşte pentru masă, sau să încerce să prindă un 
păstrăv american cu ostia. Dar, în general, era un loc vesel şi nu 
prea mă deranja nimeni atunci. John mai venea pe aici şi el ştie. 

Auzindu-şi numele, Mohegan îşi întoarse faţa neagră şi îşi 
exprimă acordul gesticulând cu mâna puţin în faţă, apoi spuse în 
limba delawarilor: 

— Pământul era al oamenilor mei. | l-am dăruit fratelui meu, 
Cel-care-mănâncă-foc, într-un consiliu. Şi ceea ce dăruiesc 
delawarii durează atâta vreme cât curg apele. Ochi-de-cort a 
fumat la consiliu, pentru că îl iubim. 

— Nu, nu, John, spuse Natty. Nu eram căpetenie, pentru că nu 
ştiam carte deloc şi eram alb. Dar atunci era un teren bun de 
vânătoare, băiete şi ar fi fost şi acum la fel dacă nu era bogăţia 
lui Marmaduke Temple şi cărările întortocheate ale legii. 

— Trebuie să fi fost, într-adevăr, tare frumos, dar trist, să 
hoinăreşti pe aceşti munţi şi de-a lungul acestei ape minunate 
fără să întâlneşti vreun suflet care să îţi vorbească sau care să te 
întristeze, spuse Edwards. Privirile lui rătăceau asupra malurilor 
şi a dealurilor, acolo unde luminişurile înveseleau pădurile cu 
trezirea lor la viaţă, gemând de atâta porumb auriu. 

— Nu ţi-am spus că era bine? întrebă Ciorap-de-Piele. Da, da, 
atunci când copacii se încărcau de frunze, iar lacul se elibera de 
orice urmă de gheaţă, parcă era un al doilea paradis. Am 
străbătut pădurile timp de cincizeci şi trei de ani şi îmi sunt ca o 
casă de peste patruzeci de ani şi pot să spun că un singur loc mi- 
a plăcut mai mult decât acesta. Dar numai la vedere, nu pentru 
pescuit sau vânat. 

— Şi unde era locul acesta? întrebă Edwards. 

— Unde? Păi sus, în munţii Catskill. Mergeam des în munţi, 
după piei de lup şi urşi. O dată m-au plătit ca să le aduc câte-un 

animal împăiat, aşa că mergeam adesea. In dealurile alea este 
un loc unde mă urcam când vroiam să văd ştrengărise lumii, care 
ar merita oricând o tibie julită sau un mocasin rupt. Sunt sigur că 
ştii munţii Catskill, băiete. Trebuie să o fi văzut în stânga ta, când 
urcai pe râu din York. Şi cred că erau la fel de albaştri ca un cer 
limpede şi susţinând norii cu vârfurile lor, aşa cum fumul se 
ridică deasupra capului unei căpetenii indiene la un foc de 
întrunire. Uite, acolo este Vârful înalt şi Culmea rotundă, care 
stau mai în spate, ca nişte părinţi înconjurați de copii, pentru că 
se înalţă deasupra tuturor celorlalte dealuri. Dar locul la care mă 
refer este chiar lângă râu, acolo unde una dintre creste iese 
puţin în afară faţă de celelalte şi unde stâncile sunt atât de 
neregulate, pe distanţă de vreo sută de picioare, încât cineva 
care stă pe margine este destul de nebun să creadă că poate să 
sară din vârf până jos. 

— Ce vezi când ajungi acolo? întrebă Edwards. 

— Tot ce s-a creat, spuse Natty, afundând capătul undiţei în 
apă şi descriind un cerc în jurul lui cu mâna. Fiecare creaţie, 
băiete, eram pe dealul acela când Vaughan a ars oraşul Sopus 
anul trecut. Şi am mai văzut şi vapoarele venind din regiunile 
muntoase la fel de bine cum văd gabara acela plutind pe 
Susquehanna, deşi vasul era de douăzeci de ori mai departe 
decât aceasta. Puteam să văd râul pe o lungime de şaptezeci de 
mile ca o aşchie chircită sub piciorul meu, deşi erau opt mile 
lungi până la malul său. Am fost şi pe dealurile din regiunea 
Hampshire, unde de pe malurile muntoase, ochiul putea să 
cuprindă toate creaţiile lui Dumnezeu, sau ce făcuse omul - ştii 
că indienii m-au numit după vederea mea bună, băiete. Şi de pe 
platforma din vârful muntelui, am văzut adesea locul unde se 
află Albany. Cât despre Sopus, în ziua în care trupele regale au 
ars oraşul, părea că fumul era aşa de aproape, că mi s-a părut că 
aud ţipetele femeilor. 

— O asemenea privelişte trebuie să fi meritat tot efortul. 

— Dacă un om se simte mulţumit sufleteşte atunci când se 
află la aproape o milă în văzduh şi are la picioarele sale fermele 
şi casele oamenilor, iar râurile par nişte mici brâuri, iar munţii, 
mai mari decât viziunea, par nişte şire de iarbă verde sub tine, 
atunci locul acesta o să-l satisfacă. Când am venit prima dată să 
locuiesc în munţi, aveam nişte perioade de slăbiciune când mă 
simţeam foarte singur. Atunci mergeam pe munţii Catskill şi 

rămâneam câteva zile pe dealul acela, privind obiceiurile 
oamenilor. Dar de mulţi ani nu am mai simţit nevoia să fac aşa 
ceva şi am îmbătrânit prea tare pentru a mă mai putea urca pe 
stânci colţuroase. Dar la vreo două mile înapoi de la exact acel 
deal, există un loc care în ultimul timp îmi place mai mult decât 
munţii, pentru că era acoperit de copaci şi arbuşti. 

— Şi unde e locul acesta? întrebă Edwards, pentru că 
descrierea simplă a vânătorului îi stârnise curiozitatea. 

— Păi, e o cascadă în munţi unde apa a două iazuri care sunt 
foarte apropiate unul de celălalt iese din albie şi curge peste 
stânci spre vale. Râul e destul de puternic pentru a întoarce 
roata unei mori, dacă ceva aşa de inutil ar fi dorit în sălbăticie. 
Dar mâna care a schimbat cursul apei de la cascadă n-ar fi făcut 
niciodată o moară. Apa care curge de acolo coteşte de multe ori 
printre stânci, mai întâi domoală, că ar putea să înoate în ea şi 
un păstrăv, apoi se precipită şi aleargă asemenea unui animal 
care vrea să facă o săritură lungă. Ajunge acolo unde munţii se 
despart, precum copita despicată a unei căprioare, lăsând o 
scobitură adâncă în care să alunece pârâul. Prima pantă este la 
vreo două sute de picioare şi în cădere, apa seamănă cu fulgii de 
zăpadă spulberată. Acolo, apa se adună din nou pentru a porni 
din nou şi clipoceşte peste cincizeci de picioare pe o stâncă 
plată, căzând apoi din prag în prag încă o sută de picioare, 
întorcându-se în toate direcţiile, străduindu-se să iasă din 
scobitură, până ce ajunge în cele din urmă în câmpie. 

— N-am mai auzit de locul acesta până acum, nu e menţionat 
în nici o carte. 

— N-am citit nici o carte în viaţa mea, spuse Ciorap-de-Piele. 
Şi de unde să ştie un om care a trăit în oraşe şi şcoli ceva despre 
minunile pădurii? Nu, nu, băiete. Pârâul acesta aşa de mic se 
strecoară printre dealuri de când El a făcut lumea şi nu cred că l- 
au văzut nici măcar şase oameni. Stânca pare construită cu 
precizia unui zidar, semicirculară pe ambele părţi ale cascadei şi 
se înclină cam cincizeci de picioare deasupra bazei. Aşa că, 
atunci când stăteam la picioarele primei pante, iar câinii mei au 
alergat în peştera din spatele perdelei de apă şi nu păreau mai 
mari decât nişte iepuri. Dacă mă întrebi pe mine, băiete, este cel 
mai frumos lucru pe care l-am văzut în pădure. Şi numai cei care 
cutreieră pădurile o viaţă întreagă îşi poate da seama cât de des 
poţi să vezi acolo lucrările lui Dumnezeu. 

— Şi ce se întâmplă cu apa? In ce direcţie se îndreptă ea? 
Aparține delawarilor? 

— Nu, spuse Natty. 

— Apa ajunge până la delawari? 

— Nu, nu, este o picătură din bătrânul Hudson şi coboară 
muntele foarte vesel. Am stat pe stânca aceea înclinată ore în şir 
şi am privit bulele apei care curgeau pe lângă mine şi mă 
gândeam cât ar trebui să treacă până când apa aceea, care 
părea făcută pentru sălbăticie, se va arunca în marea sărată şi 
va ajunge sub vapor. Este un loc pe care ar trebui să-l celebrăm. 
Mergi direct în valea de la est de Vârful înalt, unde toamna mii de 
acri de pădure, atât în scobitura aceea adâncă, dar şi de-a lungul 
coastei muntoase sunt colorate ca o mie de curcubeie, fără nici 
un fel de ajutor din partea unei mâini umane şi fără ca voinţa lui 
Dumnezeu să fi cerut aşa ceva. 

— Vorbeşti foarte clar, Ciorap-de-Piele, exclamă tânărul. 

— Anan, repetă Natty. 

— Amintirea acelei privelişti ţi-a încălzit sângele, bătrâne. Câţi 
ani au trecut de când te duceai acolo? 

Vânătorul nu răspunse, dar şi-a apropiat ureche, de apă şi îşi 
ţinu respiraţia, ascultând cu atenţie, de parcă ar fi auzit un 
zgomot îndepărtat. In cele din urmă şi-a ridicat capul şi a spus: 

— Dacă nu i-aş fi legat pe câini cu propriile mele mâini, cu o 
lesă nouă din piele de căprioară, aş putea jura pe Biblie că l-am 
auzit pe bătrânul Hector urlând în munţi. 

— E imposibil, a spus Edwards. N-a trecut nici o oră de când l- 
am lăsat în cuşca lui. 

Până ce tânărul spuse acestea, nişte sunete i-au atras atenţia 
lui Mohegan. Dar, în ciuda faptului că Oliver era tăcut şi atent, el 
nu putea auzi decât mugetul unor vite în dealurile de vest. Se 
uită către cei doi bărbaţi în vârstă, la Natty, care stătea aşezat cu 
mâna la ureche, ca o trompetă şi la Mohegan, care era înclinat în 
faţă, cu braţul ridicat ia nivelul feţii sale şi ţinându-şi degetul 
arătător ridicat, ca şi cum ar fi vrut să solicite atenţia cuiva şi 
râse tare la ceea ce el considera a fi zgomote imaginare. 

— N-ai decât să râzi dacă vrei, băiete, spuse Ciorap-de-Piele. 
Dar câinii au scăpat şi vânează o căprioară. Nu mă poate înşela 
nimeni în privinţa asta, nu aş fi lăsat să se întâmple aşa ceva nici 
pentru o piele de castor. Nu că mi-ar păsa de lege, dar 
căprioarele sunt slabe acum şi animalele alea proaste se obosesc 

pentru o nimica toată. Acum îi auzi? 

Edwards tresări, pentru că auzi un urlet puternic, care părea 
acum mai puţin distant, de parcă între ei nu se mai interpunea 
nici un deal şi se transforma în nişte ecouri confuze, care 
răsunau printre dealurile pe care câinii le străbăteau. Apoi deveni 
un hămăit adânc şi dogit, care răsună în pădurea de pe malul 
lacului. Aceste variaţii din lătrăturile celor doi câini s-au succedat 
uimitor de repede. Şi în timp ce ochii lui priveau în toate părţile, 
a observat cum s-au rupt câteva crengi de anin şi corn, chiar 
aproape de ei. In momentul următor, o căprioară frumoasă sări 
pe malul apei şi se afundă în lac. Auzi imediat un urlet plin, 
pentru că Hector şi căţeaua au ţâşnit dintre arbuşti şi se repeziră 
de asemenea în lac, împingându-şi pieptul împotriva apei cu 
curaj. 

Capitolul XXVII. 


„Atunci când se coboară în şuvoi, 
Incearcă doar să-şi piardă urma, 
Să-şi scalde trupul lui încins. ” 


Thomson. 


— Ştiam eu! Ştiam eu! strigă Natty, atunci când căprioara şi 
câinii erau aproape. Căprioara a trecut de ei ca vântul şi bieţii 
derbedei n-au putut ţine pasul cu ea. Dar trebuie să-i dezvăţ de 
asemenea obiceiuri, că altfel o să am probleme din cauza lor. 
Aici! Aici! La mal cu voi, pungaşilor! Mă auziţi? Pleacă de aici, 
bătrâne Hector, sau te ciopârţesc cu vergeaua de la armă când 
te prind! 

Câinii cunoşteau vocea stăpânului lor şi după ce au înotat în 
cerc, de parcă n-ar fi dorit să-şi abandoneze urmărirea, dar în 
acelaşi timp se temeau să continue. Au ascultat şi s-au întors în 
cele din urmă la mal, unde şi-au trimis urletele în văzduh. 

Între timp, căprioara înotase de frică aproape jumătate din 
distanţa dintre barcă şi mal şi de-abia apoi observă că se 
îndrepta spre un nou pericol. Dar la auzul vocii lui Natty, îşi 
încetă înaintarea şi, pentru un moment, păru că se întoarce către 
mal să sfideze câinii. Dar şi-a întrerupt în cele din urmă 
înaintarea şi, întorcându-se pentru a doua oară şi-a plănuit un 
curs oblic, către centrul lacului, cu intenţia de a ieşi la malul 
vestic. În timp ce căprioara trecea înot pe lângă pescari, 
ridicându-şi nasul în aer şi vălurind apa în jurul gâtului său 
subţire ca pintenul unei galere, Ciorap-de-Piele începea să se 
simtă tot mai stingher în canoe. 

— Ce animal frumos! exclamă el. Ce coarne are! Ţi-ai putea 
agăța toate hainele pe ramurile alea! la să mă gândesc: lulie 
este ultima lună şi carnea cred că e mai bună. 

In timp ce vorbea, Natty începuse instinctiv să lege capătul 
interior al frânghiei din barcă, pe care o folosea drept parâmă, de 
o vâslă. Apoi se ridică brusc în picioare, aruncă centura de 
salvare şi strigă: 

— Las-o, John! Las-o să plece! Animalul acesta e prost dacă ne 
ispiteşte în felul acesta. 

Mohegan aruncă legătura bărcii celui tânăr din canoe şi, cu o 
singură lovitură a vâslei, trimise barca aceea uşoară pe apă ca 
un meteorit. 

— Aşteaptă! strigă Edwards. Amintiţi-vă ce zice legea, bătrânii 
mei prieteni. Aici puteţi fi văzuţi uşor din sat şi ştiu că judecătorul 
Temple este hotărât să pună sub acuzaţie pe toată lumea, fără a 
discrimina, care ucide căprioare în afara sezonului. 

Dar protestul lui veni prea târziu. Canoele era deja departe de 
barca lui şi vânătorii erau prea concentrați asupra urmăririi 
căprioarei pentru a mai auzi ce spunea Oliver. 

Căprioara se afla acum la cincizeci de yarzi de urmăritorii săi, 
tăind apa curajoasă şi sforăind la fiecare inhalare din cauza 
groazei şi a sforţărilor. Canoele părea să danseze în valurile 
acelea, ridicându-se şi coborând din cauza ondulaţiilor propriilor 
mişcări. Ciorap-de-Piele şi-a ridicat puşca şi i-a împrospătat 
amorsa, dar ezită să ucidă animalul. 

— S-o fac, John, sau nu? întrebă el. Nu prea cred că am avea 
ce avantaje să obţinem de la bietul animal. N-am s-o fac. A intrat 
de bună voie în apă, ceea ce este raţiunea pe care Dumnezeu i-a 
dat-o unei căprioare şi o s-o las să facă ce vrea în lac. Aşa că 
lasă-ţi jos arma, John şi fii atent când se întoarce. E uşor să-i 
prinzi, dar se întorc ca un şarpe. 

Indianul râse la ceea ce spunea prietenul său, dar continuă să 
conducă barca înainte, cu o viteză care se datora mai mult 
îndemânării decât forţei fizice. Atunci când vorbeau, cei doi 
bătrâni foloseau acum limbajul delawarilor. 

— Hugh! exclamă Monehan. Căprioara îşi întoarce capul. 
Ridică ostia, Ochi de Şoim. 

Natty nu pleca niciodată fără să ia cu el fiecare instrument 
care l-ar fi putut ajuta în activităţile sale. Nu se despărţea 
niciodată de puşcă şi deşi intenţiona să pescuiască cu undiţa, 
punea în canoe toate uneltele, chiar şi grătarul. Precauţia 
vânătorului se datora obiceiurilor sale, care ajungea de multe ori, 
prin natura ocupaţiei sale, dincolo de limitele destinaţiei sale 
iniţiale. Cu câţiva ani înainte de povestirea noastră, Ciorap-de- 
Piele îşi părăsise cabana pentru a merge pe malurile lui Otsego. 
Işi luase puşca şi câinii, intenţionând să vâneze câteva zile pe 
dealuri, dar înainte de a se întoarce, mersese până la apele 

lacului Ontario. Odată, o sută, două sau chiar trei sute de mile nu 
însemnau nimic pentru puterile sale, care erau acum puţin 
slăbite de bătrâneţe. Vânătorul a făcut precum îl sfătuise 
Mohegan şi se pregăti să dea o lovitură cu arma lui ascuţită, în 
gâtul animalului. 

— Mergi mai la stânga, John! Mai la stânga! strigă el. Mai dă o 
dată din vâslă şi e al meu! 

In timp ce vorbea, îşi ridică ostia şi o aruncă în faţă ca pe o 
săgeată. In acei moment, căprioara se întoarse şi se uită la sulița 
aceea lungă, care o lovi într-un corn. lInofensivă, ostia se 
scufundă în lac. 

— Pe apă! strigă Natty, în timp ce canoele aluneca spre locul 
în care sulița căzuse. Opreşte-te John! 

Ostia reapăru în scurt timp, sărind singură afară din lac, iar 
vânătorul o apucă în mână. Indianul îşi întoarse canoele şi 
vânătoarea reîncepu. Dar această întrerupere îi conferise 
căprioarei un mare avantaj şi îi oferi şi lui Edwards ocazia de a se 
apropia de locul de desfăşurare a acţiunilor. 

— Ţine-ţi mâna, Natty. Ţine-ţi mâna şi aminteşte-ţi că suntem 
în afara sezonului, strigă tânărul. 

El şi-a rostit protestul după ce barca se apropiase destul de 
locul în care căprioara se lupta cu apa, acum ridicându-şi spatele 
deasupra apei, acum scufundându-se. Animalul se menținea încă 
la suprafaţă cu eleganţă, chiar dacă în jurul gâtului său se mai 
formau încă valuri. 

— Ura, strigă Edwards, entuziasmat la culme de această 
privelişte. Fii atent că fuge! Fii atent că fuge! Vâsleşte mai mult 
spre dreapta, Mohegan şi o să-l prind de coarne. O să-i arunc 
frânghia peste coarne. 

Ochii negri ai bătrânului războinic se învârteau în toate 
direcţiile, cu o însufleţire sălbatică, iar cuminţenia leneşă cu care 
corpul lui îmbătrânit se odihnise în canoe se preschimbase acum 
în frenezia care decurgea adesea din agilitatea sa înnăscută. 
Canoele se învârtea cu fiecare întorsătură neaşteptată a 
vânătorii, asemenea unei bule prinse într-un vârtej, iar când 
evoluţia vânătorii a permis ca mica barcă de scoarță să se 
deplaseze în linie dreaptă, ea se proiectă cu o asemenea viteză, 
că animalul a fost nevoit să caute siguranţa întorcându-se din 
nou. 

Datorită acestor mişcări circulare şi frecvente, ceea ce 

menţinu canocele pe loc, tânărul reuşi să stea aproape de 
prietenii săi. Atât urmăritorul, cât şi urmăritul au trecut pe lângă 
el de vreo douăzeci de ori, aproape atingându-i vâslele. Dar şi-a 
dat seama că pentru a urmări vânătoarea, era cel mai potrivit să 
rămână pe loc şi să profite de o ocazie bună pentru a asista la 
felul în care ei doi urmau să ucidă victima. 

Nu a fost nevoit să aştepte prea mult, pentru că de îndată ce 
luă această hotărâre şi se ridică în picioare, văzu că animalul se 
apropia curajos de el, de parcă ar fi dorit să ajungă la un punct 
de uscat îndepărtat de câini, care încă mai lătrau şi urlau pe mal. 
Edwards apucă barbeta bărcii sale şi, făcând un laţ, îl aruncă în 
depărtare cu toată puterea lui, reuşind să prindă unul dintre 
coarnele căprioarei. 

Timp de o clipă, barca tânărului a fost trasă prin apă, dar 
cancele o depăşi imediat, iar Natty se aplecă şi tăie gâtul 
căprioarei, iar sângele ei inundă rana şi coloră apa. Animalul se 
zbătu puţin înainte de a-şi da ultima suflare, iar în acest timp, 
vânătorii şi-au apropiat bărcile, legându-le pentru a rămâne 
astfel. Apoi, Ciorap-de-Piele a tras căprioara din apă şi puse 
corpul neînsufleţit pe fundul canoei. li atinse coastele şi diferite 
părţi ale corpului cu mâna şi apoi îşi înălţă capul, râzând în felul 
lui specific: 

— S-a dus cu legea lui Marmaduke Temple! spuse el. Asta îţi 
încălzeşte sângele în vine, John. Inainte de asta, n-am mai ucis o 
căprioară pe lac de mulţi ani. Are carnea bună, băiete. Şi ştiu că 
sunt destui care ar savura o friptură din carne în ciuda tuturor 
legilor din ţara asta. 

Indianul se moleşise de tot din cauza vârstei şi poate şi din 
cauza încercărilor prin care trecuseră cei de o rasă cu el, dar 
activitatea aceasta revigorantă şi mobilizatoare a făcut ca chipul 
său negricios să fie luminat de un licăr de bucurie, care nu-i mai 
însufleţise chipul de mulţi ani. Era evident că bătrânul nu se 
aşteptase să obţină vreun profit din această reuşită, ci simţise 
vânătoarea mai mult ca o amintire a preocupărilor şi faptelor 
sale din tinereţe. Totuşi, găsi de cuviinţă că trofeul era cam uşor, 
iar mâna deja îi tremura din cauza efortului pe care îl depusese. 
Apoi zâmbi, dând din cap aprobator şi vorbi în maniera 
sentenţioasă şi emfatică a poporului său: 

— Bine. 

— Mi-e teamă, Natty, spuse Edwards, emoția momentului 

trecu, iar sângele lui se mai răcori. Mă tem că am încălcat cu toţii 
legea, în aceeaşi măsură. Dar să ţineţi totul secret şi nu ne va 
trăda nimeni de aici. Dar cum au scăpat câinii ăia? L-am lăsat 
bine legaţi, ştiu sigur, pentru că am pus mâna pe lesă şi am 
controlat nodurile când am trecut pe la cabană. 

— A fost prea mult pentru bietele creaturi să adulmece o 
asemenea căprioară, spuse Natty. Vezi, băiete, pielea de 
căprioară le mai atârnă încă de gât. Hai să mergem John şi o să-i 
chem să mă uit cum stau lucrurile. 

Când bătrânul vânător debarcă şi cercetă lesele care erau încă 
legate de gâturile animalelor, se schimbă puţin la faţă şi scutură 
din cap cu îndoială: 

— Aici este urma unui cuţit, spuse el. Pielea asta nu s-a rupt 
niciodată şi nici nu are urma unui dinte de câine. Nu, nu. Aşa 
cum mă temeam, nu este vina lui Hector. 

— Pielea a fost tăiată? întrebă Edwards. 

— Nu, nu am spus că a fost tăiată, băiete, dar e o urmă pe 
care o săritură sau o muşcătură n-a lăsat-o niciodată. 

— Oare tâmplarul ăla ticălos ar fi îndrăznit să facă aşa ceva? 

— Ah, ar îndrăzni să facă orice, atâta vreme cât nu e în 
pericol, spuse Natty. E o persoană curioasă şi îi place să-i ajute 
pe ceilalţi în problemele lor. Dar ar fi mai bine să nu se mai 
plimbe atâta în jurul cabanei. 

Intre timp, Mohegan cerceta, cu o atenţie tipic indiană, locul în 
care lesa fusese segmentată. După un timp, spuse în limba 
delawară: 

— A fost tăiată cu un cuţit. O lamă ascuţită, cu un mâner lung. 
Omului îi era frică de câini. 

— Cum se poate, Mohegan? Nu ai văzut când s-a întâmplat. 
De unde ştii aceste lucruri? 

— Ascultă, fiule, spuse războinicul. Cuţitul era ascuţit, pentru 
că tăietura este netedă. Mânerul este lung, pentru că braţul unui 
om nu ar ajunge de la această rană până la tăietura care nu a 
atins şi pielea. A fost un laş, altfel ar fi tăiat lesa împrejurul 
gâtului câinelui. 

— Pe legea mea! strigă Natty. John e pe urma lui. A fost 
tâmplarul. A urcat pe stânca din spatele cuştii şi a slobozit câinii, 
legându-şi cuțitul de un băț. Ar fi uşor de făcut, dacă vrei cu 
adevărat. 

— Şi de ce ar face aşa ceva? întrebă Edwards. Cine i-a făcut 

vreun rău, ca să le facă probleme unor bătrâni ca voi? 

— E greu să ştii intenţiile oamenilor, băiete. Asta am 
descoperit-o de când coloniştii au adus atâtea noi obiceiuri. Dar 
chiar nu e nimic de găsit în locul ăla? Poate că vrea să se bage în 
treburile celorlalţi, aşa cum face de obicei. 

— Suspiciunile tale sunt îndreptăţite. Dă-mi canoele, sunt 
tânăr şi puternic. Şi cred că o să ajung acolo la timp ca să-i stric 
planurile. Să ne ferească Dumnezeu să ajungem la mila unui 
asemenea om! 

Propunerea lui a fost acceptată, iar căprioara a fost trecută în 
barca lui Oliver pentru a uşura canoele. In mai puţin de cinci 
minute, mica ambarcaţiune de scoarță aluneca pe lacul sticlos şi 
s-a ascuns repede în spatele punctelor de uscat, pentru că se 
deplasa de-a lungul malului. 

Mohegan l-a urmat încet cu barca, în timp ce Natty şi-a 
chemat câinii la el şi le-a cerut să rămână aproape. Apoi şi-a pus 
puşca pe umăr şi urcă pe munte, cu intenţia de a ajunge la 
cabană pe uscat. 

Capitolul XXVIII. 


„Nu mă întreba ce simte o fecioară, 

Rămasă singură-n pericol, 

Poate că mintea ei se-nchină, se-ncovoie, 

Poate curajul care îi lipseşte l-aduce disperare-n 
suflet.” 


Scott. 


În timp ce ei vânau pe lac, domnişoara Temple şi însoţitoarea 
ei îşi continuau plimbarea în munţi. Au considerat că nu aveau 
nevoie de a fi acompaniate de vreun bărbat, pentru că nimeni nu 
ar fi insultat o femeie respectabilă. Odată ce au dat uitării jena 
pe care le-o produsese discuţia de la despărţirea de Edwards, 
fetele au început o conversaţie la fel de veselă şi inocentă 
precum ele însele. 

Poteca pe care mergeau le ducea la mică distanţă deasupra 
cabanei lui Ciorap-de-Piele, drum care la un anumit punct oferea 
o vedere panoramică asupra acelui loc retras. 

Poate dintr-o motivaţie puternică şi firească, cele două fete nu 
au avut niciodată încredere una în cealaltă pentru a aduce vorba 
despre situaţia echivocă a tânărului care acum le era atât de 
apropiat. Dacă judecătorul Temple considerase că era mai 
prudent să facă anumite investigaţiei pe această temă, fără 
îndoială că el găsise de cuviinţă să păstreze pentru sine toate 
răspunsurile pe care le primise. În acea vreme, în statele estice 
erau atâţia tineri educați, pe orice treaptă a carierei lor şi cu 
averi diferite, astfel încât abilităţile intelectuale ale lui Edwards, 
care nu erau asociate unei averi importante, nu ar fi atras în mod 
normal curiozitatea nimănui din acea ţară. Poate că lucrurile ar fi 
stat altfel în ceea ce priveşte creşterea lui, dar el însuşi încercase 
cu străşnicie să se ferească de surprize în această privinţă, prin 
comportamentul lui rece şi în anumite ocazii, chiar nepoliticos, că 
atunci când manierele lui s-au mai domolit cu timpul, 
judecătorul, dacă s-a gândit vreun moment la acest lucru, cu 
siguranţă că a crezut că această schimbare se datora alăturării 

familiei sale. Dar femeile acordă acestor probleme mai multă 
atenţie decât bărbaţii. Aşa că fiica observă imediat ceea ce tatăl 
trecuse cu vederea. In nenumăratele împrejurări curtenitoare, 
inerente vieţii rafinate pe care o ducea, Elizabeth nu-i descoperi 
nici un defect lui Edwards, dar comportamentul său gentil trăda 
uneori trăsături ascunse pe care ea le credea pasiuni 
incontrolabile şi deosebit de puternice. Poate că ar fi necesar să-i 
spunem cititorului că Louisa Grant nu avea o gândire modelată 
de vremurile în care trăia. Totuşi, fata aceasta blândă avea 
părerile ei legate de acest subiect şi, la fel ca şi ceilalţi, trase 
propriile ei concluzii: 

— Mi-aş dezvălui toate secretele, Louisa, ca să pot afla tot 
ceea ce buştenii ăia mari au auzit şi au văzut, exclamă 
domnişoara Temple râzând şi scuturându-şi pe spate buclele 
negre, cu o privire de nevinovăție copilărească, pe care chipul 
său inteligent o exprima prea rar. 

În acel moment, priveau amândouă spre cabana izolată, iar 
domnişoara Grant îşi ridică ochii blânzi şi răspunse: 

— Sunt sigură că nu ar spune nimic rău despre domnul 
Edwards. 

— Poate că nu. Dar cel puţin ne-ar putea spune cine este. 

— Dar, dragă domnişoară Temple, ştim asta deja. L-am auzit 
pe vărul dumneavoastră cum explica totul foarte logic. 

— Conducătorul executiv! El poate explica orice. Mintea lui 
ingenioasă o să descopere odată şi piatra filosofală. Dar ce a 
spus? 

— Ce a spus! exclamă Louisa cu surprindere. Păi, tot ce mi-a 
spus mie mi s-a părut mulţumitor şi am crezut că este adevărat. 
A spus că Natty Bumppo a trăit cea mai mare parte din viaţa lui 
în păduri şi printre indieni şi astfel l-a cunoscut pe bătrânul John, 
căpetenia delawară. 

— Chiar aşa! Aceasta a fost o poveste cam lipsită de 
imaginaţie din partea vărului Dickon, ce a mai spus? 

— Cred că ne-a explicat că apropierea dintre cei doi se 
datorează faptului că Ciorap-de-Piele i-a salvat viaţa lui John într- 
o bătălie. 

— Este foarte posibil! spuse Elizabeth, puţin nerăbdătoare. Dar 
ce importanţă au toate acestea în ceea ce-l priveşte pe domnul 
Edwards? 

— Nu, Elizabeth, trebuie să-mi tolerezi ignoranţa şi eu voi 

repeta tot ce îmi aduc aminte că au discutat atunci tatăl meu şi 
şeriful, ultima dată când s-au întâlnit. El a adăugat apoi că regii 
Angliei trimiteau adesea domni care să-l reprezinte în diferite 
triburi indiene, iar alteori trimiteau ofiţeri ai armatei, care-şi 
petreceau jumătate din viaţă la marginea sălbăticiei. 

— Ceea ce este adevărat din punctul de vedere istoric. A mai 
spus ceva? 

— Ah, sigur. A mai spus ca aceşti reprezentanţi se căsătoreau 
rar şi... şi că trebuie să fi fost oameni foarte răi. Dar te asigur că 
el a spus asta, Elizabeth. 

— Nu contează, spuse domnişoara Temple, roşind şi zâmbind 
atât de uşor, încât nici însoţitoarea sa nu observă. Sari peste 
toate astea. 

— Păi, a mai spus că preţuiau foarte mult educaţia copiilor săi, 
pe care îi trimiteau adesea în Anglia şi chiar la facultate. Aşa 
explică el educaţia liberală pe care a primit-o domnul Edwards. 
Pentru că recunoaşte că tânărul ştie la fel de multe ca tatăl 
dumneavoastră, sau al meu, sau chiar el însuşi. 

— Care e chiar cel mai învăţat dintre toţi. Deci a spus că 
Mohegan este fratele bunicului său, sau chiar bunicul lui Oliver 
Edwaras. 

— Inseamnă că l-ai auzit tu însăţi, nu-i aşa? întrebă Louisa. 

— De multe ori. Dar nu vorbind despre acest subiect. Ştii că 
domnul Richard Jones are o teorie pentru orice. Dar are vreuna 
care explică de ce cabana aceea este singura locuinţă pe o rază 
de cincizeci de mile a cărei uşă nu este deschisă pentru orice 
persoană care ar dori să pătrundă acolo? 

— Nu l-am auzit să spună nimic pe subiectul acesta, spuse 
fiica preotului. Dar presupun că, din moment ce sunt atât de 
săraci, doresc să păstreze pentru ei puţinul pe care îl au. Uneori 
este periculos să fii bogat, domnişoară Temple, dar nu puteţi şti 
cât de greu este să fii foarte, foarte sărac. 

— Sunt sigură că nici tu, Louisa. Pot cel puţin să sper că, în 
ţara acesta a abundentei, nici un preot nu ar fi lăsat în sărăcie 
absolută. 

— Nu poate exista sărăcie adevărată atunci când Creatorul 
nostru ne are în grijă, spuse cealaltă, pe un ton jos şi umil. Dar 
există suferinţe ale inimii. 

— Dar nu pentru tine, nu pentru tine, spuse impetuoasa 
Elizabeth. Nu pentru tine, fată dragă, tu nu ai cunoscut niciodată 

mizeria sărăciei. 

— Ah, domnişoară Temple, cred că nu prea ştiţi ce sunt 
problemele vieţii. Tatăl meu a petrecut mulţi ani ca misionar în 
noile ţări, unde oamenii erau foarte săraci şi adesea nu aveam 
nici măcar pâine. Nu puteam să o cumpărăm şi ne era ruşine să 
cerşim, pentru că nu doream să-i dezonorăm vocaţia divină. Dar 
l-am văzut adesea plecând de acasă, unde cei bolnavi şi 
înfometați simțeau că prin plecarea lui îşi pierduseră singurul 
prieten lumesc, pentru că acesta avea o datorie pe care nu o 
putea neglija din cauza unor probleme domestice. Oh, cât de 
greu trebui să fie să le vorbeşti celorlalţi despre consolare când 
propria ta inimă plesneşte de atâta suferinţă. 

— Dar acele vremuri au trecut acum. Venitul tatălui tău 
trebuie să fie acum pe măsura nevoilor sale. Trebuie să fie! O să 
fie! 

— Aşa este, răspunse Louisa, lăsându-şi capul în piept pentru 
a ascunde lacrimile care îi curgeau în ciuda spiritului ei creştin. 
Pentru că nu trebuie să mai întreţină pe nimeni în afară de mine. 

Această întorsătură a conversaţiei a izgonit din mintea fetelor 
orice alt gând, în afara celui al milei creştine. Când Louisa şi-a 
dat frâu liber suferinţei şi a început să plângă cu sughiţuri, 
Elizabeth a îmbrăţişat-o. Dar a reuşit să treacă peste emoția 
aceasta neînfrânată şi-a ridicat chipul blând şi au continuat să se 
plimbe în tăcere. 

Până acum ajunseseră deja în vârful muntelui, unde au părăsit 
drumul şi au mers în umbra copacilor maiestuoşi care încoronau 
culmea. Ziua devenea tot mai caldă şi fetele se avântau tot mai 
adânc în pădure, pentru că răcoarea ei contrasta plăcut cu 
căldura excesivă pe care o înfruntaseră în urcarea muntelui. 
Printr-un acord tacit, ele schimbaseră subiectul conversaţiei, 
preferând să vorbească acum despre micile incidente şi scene 
ale decorului şi comentau admirativ fiecare pin înalt şi fiecare 
floare sau arbust. 

Au înaintat astfel de-a lungul gurii de prăpastie, privind din 
când în când către apele liniştite ale lui Otsego, sau se opreau 
pentru a asculta huruitul roţilor şi bătăile de ciocan care se 
ridicau din vale şi care contopeau semnele existenţei umane cu 
decorul natural. Deodată, Elizabeth tresări şi exclamă: 

— Ascultă! Se aud plânsetele unui copil de pe muntele acesta. 
O fi vreun luminiş prin preajmă, sau s-o fi pierdut vreun micuţ de 

părinţii lui? 

— Asemenea lucruri se întâmplă frecvent, răspunse Louisa. 
Hai să urmăm sunetele. Poate e vreun vagabond care moare de 
foame pe deal. 

Crezând astfel, tinerele au mers cu paşi repezi şi nerăbdători, 
după sunetele joase şi tânguioase, ce se auzeau din pădure. De 
câteva ori, Elizabeth era gata să-i spună că îl văzuse pe cel aflat 
în suferinţă, dar Louisa a apucat-o de braţ şi arătând ceva în 
spatele lor, spuse: 

— Uitaţi-vă la câinele acela. 

Brave le însoţise încă de la momentul în care vocea tinerei 
sale stăpâne îl atrăsese afară din cuşcă şi până în acel moment. 
Din cauza vârstei sale înaintate, câinele nu mai făcuse eforturi 
fizice de mult timp. Când fetele s-au oprit pentru a admira 
priveliştea, sau pentru a aduna buchete de flori, mastiful îşi 
alungea corpul greu pe pământ şi aştepta ca ele să plece din 
nou, cu ochii închişi şi cu un aer indiferent, care nu prea se 
potrivea rolului său de protector. Dar când domnişoara Temple 
se întoarse, la strigătul Louisei, văzu câinele cu ochii aţintiţi 
asupra unui obiect din depărtare şi cu capul aplecat deasupra 
pământului, iar blana i se zburlise de furie, sau poate de frică. 
Probabil că se înfuriase, pentru că începuse să mârâie încet şi 
câteodată îşi arăta colții într-un fel care i-ar fi înspăimântat 
stăpâna dacă ea nu ar fi ştiut ce câine credincios era. 

— Brave! spuse ea. Linişteşte-te, Brave! Ce vezi, prietene? 

Auzindu-i vocea, în loc să se potolească, mastiful se înfurie şi 
mai tare. Merse ţanţoş în faţa tinerelor şi se aşeză la picioarele 
stăpânei sale. Mârâia încă şi mai tare decât la început şi din când 
în când îşi arăta mânia printr-un lătrat scurt şi posac. 

— Ce vede? întrebă Elizabeth. Trebuie să fie vreun animal pe 
aproape. 

Nu auzi nici un răspuns de la însoţitoarea sa şi domnişoara 
Temple îşi întoarse capul şi o văzu pe Louisa, cu faţa albă ca a 
unui mort, arătând în sus cu o mână tremurătoare şi convulsivă. 
Elizabeth îşi ridică privirea ageră în direcţia indicată de prietena 
ei, unde zări chipul fioros şi ochii sclipitori ai unei pantere femele. 
Le fixa cu privirea cu o răutate înfiorătoare şi amenințând să facă 
o săritură spre ele. 

— Să fugim repede! exclamă Elizabeth, prinzând braţul 
Louisei, care cedă precum zăpada topită. 

Nimic din personalitatea ei nu ar fi determinat-o pe Elizabeth 
să abandoneze o prietenă într-o situaţie extremă ca aceasta. 
Căzu în genunchi alături de corpul inert al Louisei, rupându-i cu o 
repeziciune instinctivă părţile de rochie care ar fi putut să-i 
stânjenească respiraţia. In acelaşi timp, îl încuraja pe gardianul 
lor, câinele, strigând: 

— Curaj, Brave! strigă ea, iar vocea ei începea să tremure. 
Curaj, curaj, bunul meu Brave! 

Un pui pe jumătate crescut, pe care până atunci nu îl zărise, 
cobori de pe crengile unui puiet care creştea în umbra fagului pe 
care era căţărată mama lui. Această creatură ignorantă, dar 
foarte rea, se apropie de câine, imitând sunetele şi acţiunile 
părintelui său, dar amestecând în mod ciudat spiritul jucăuş al 
unei pisicuţe cu ferocitatea rasei sale. Stătea pe picioarele din 
spate şi sfâşia coaja unui copac cu ghearele, făcând poznele unei 
pisici. Apoi, încerca să imite manifestările de furie care o făceau 
pe mama sa atât de fioroasă - lovindu-se cu coada, mârâind şi 
zgâriind pământul. 

In tot acest timp, Brave rămăsese ferm şi neînfricat, cu coada 
lui scurtă întinsă, cu corpul tras în spate pe pulpe şi cu ochii 
urmărind atent atât mişcările puiului, cât şi ale mamei. Cu 
fiecare giumbuşluc, puiul se apropia tot mai mult de câine, iar 
mârâiturile celor trei deveneau tot mai înfricoşătoare cu fiecare 
clipă, până când mica bestie făcu un salt mai lung decât 
intenţionase şi ateriză exact în faţa mastifului. A urmat un 
moment de luptă şi urlete, care se încheie aproape la fel de 
repede cum începuse. Puiul zbură prin aer, pentru că Brave îl 
aruncase din fălcile lui cu atâta violenţă, încât se izbi cu putere 
de un copac şi îşi pierdu simţurile. Elizabeth văzu scurta lor 
înfruntare şi sângele ei se încălzi la victoria lui Brave, dar apoi 
văzu silueta panterei bătrâne în aer, sărind douăzeci de picioare 
de pe crengile fagului până în spatele mastifului. Nu avem 
destule cuvinte pentru a descrie furia şi încrâncenarea care au 
urmat. A fost o luptă confuză pe frunzele uscate, acompaniată de 
urlete puternice şi înfricoşătoare. Domnişoara Temple a rămas în 
genunchi, aplecată deasupra Louisei şi cu ochii fixaţi asupra 
animalului cu un interes înfiorător, dar totuşi atât de intens încât 
aproape că uită de pericolul care o păştea pe ea însăşi. 
Locuitorul pădurii făcea salturi viguroase şi corpul său agil părea 
să fie tot timpul în aer, în timp ce câinele îşi înfrunta onorabil 

duşmanul la fiecare mişcare pe care acesta o făcea. Când 
pantera îşi atinse scopul pe care îl urmărise şi ateriză pe umerii 
mastifului, bătrânul Brave, deşi sfâşiat de ghearele ei şi pătat de 
propriul său sânge care curgea deja dintr-o duzină de răni, îşi 
scutură inamicul de pe spate ca pe o pană. Apoi, ridicându-se pe 
picioarele din spate, se arunca iarăşi în luptă, cu falca umflată, 
dar cu un ochi neînfricat. Dar mastiful nu ar fi putut să facă faţă 
unei asemenea lupte, din cauza vârstei sale şi a vieţii răsfăţate 
de care avusese parte. Păstra numai curajul, altfel nu era decât o 
urmă a ceea ce fusese odată. Cu o săritură mai înaltă decât până 
atunci, bestia înfricoşătoare şi furioasă ajunse prea sus pentru ca 
Brave să poată ajunge la ea, în ciuda eforturilor disperate de ao 
atinge. De acolo, pantera se cobori într-o poziţie favorabilă, pe 
umerii bătrânului său duşman. Dar nu reuşi să se menţină acolo 
decât o clipă, pentru că Brave îşi puse toată puterea într-o 
răsucire convulsivă. Işi înfipse colții în coastele adversarului şi 
Elizabeth văzu că zgarda de alamă din jurul gâtului său, care 
strălucise pe parcursul întregii lupte, era acum de culoarea 
sângelui. Apoi, corpul său masiv se prăbuşi pe pământ, unde 
rămase epuizat şi neajutorat. Felina aceasta sălbatică făcu 
câteva sforţări pentru a ieşi din fălcile câinelui, dar fără rezultat. 
In cele din urmă, mastiful se întoarse pe spate, buzele sale au 
căzut în părţi, colții i s-au slăbit, iar convulsiile scurte şi liniştea 
care urmară anunţară moartea lui Brave. 

Elizabeth rămase acum în întregime la mila bestiei. Se spune 
că figura Creatorului are ceva care sperie inimile fiinţelor 
inferioare pe care le-a plăsmuit. Şi s-ar părea că în acel moment, 
o asemenea putere întârzia lovitura iminentă. Ochii monstrului şi 
ai tinerei îngenunchiate s-au întâlnit pentru un moment, când 
pantera se înclină pentru a-şi cerceta duşmanul răpus, iar apoi 
pentru a adulmeca puiul ghinionist. Apoi s-a întors, cu ochii 
aruncând săgeți de foc, cu coada biciuindu-şi coastele furioasă şi 
cu ghearele ieşind în afară câţiva centimetri buni de la picioarele 
late. 

Domnişoara Temple nu a dorit, sau nu a putut să facă nici o 
mişcare. Mâinile ei au rămas încleştate într-o poziţie de 
rugăciune, dar ochii îi erau încă aţintiţi asupra duşmanului. Avea 
faţa albă ca marmura, iar buzele erau întredeschise de groază. 

Părea că se apropie momentul sfârşitului fatal, iar Elizabeth îşi 
aplecă umil faţa frumoasă în aşteptarea loviturii. Deodată, un 


294 


— Pionerii — 
foşnet al frunzelor din spate părea mai degrabă să-şi bată joc de 
auzul ei, decât să-l surprindă. 

— Psst! Psst! făcu o voce joasă. Lasă-te mai jos, fată. Nu văd 
capul animalului din cauza bonetei. 

Părea că eroina şi-a lăsat capul în piept mai degrabă ca o 
cedare în faţa naturii decât din dorinţa de a urma ordinul primit. 
Apoi a auzit detunătura puştii, şuieratul glonţului şi urletele 
înfuriate ale bestiei, care se rostogolea pe pământ, muşcându-şi 
propria carne şi rupând crengile şi rămurelele la care putea 
ajunge. In momentul următor, Ciorap-de-Piele trecu repede pe 
lângă ea şi strigă tare: 

— Vino încoace, bătrâne Hector! Vino încoace, nebunule! N-a 
murit încă şi poate sări din nou. 

Natty rămase fără teamă în faţa panterei şi a tinerei, fără a lua 
în seamă săriturile violente şi aspectul ameninţător al animalului 
rănit, care parcă arătau că pantera îşi recăpăta ferocitatea şi 
puterile. Vânătorul îşi reîncărcă puşca şi se apropie de animalul 
înfuriat, aduse gura armei aproape de capul lui şi dintr-o 
împuşcătură spulberă orice scânteiere de viaţă pe care o mai 
avea. 

Pentru Elizabeth, moartea acestui inamic teribil păru ca o 
întoarcere la viaţă din propriul său mormânt. Conştiinţa eroinei 
noastre avea o flexibilitate care a ajutat-o să facă faţă presiunii 
unui pericol instantaneu şi cu cât acesta era mai apropiat, cu 
atât firea ei se lupta mai mult pentru a-l depăşi. Dacă ar fi rămas 
singură până în ultimul moment, probabil că şi-ar fi folosit 
facultăţile cât ar fi putut şi cu discreţie, pentru a se apăra. Dar 
din cauză că prietena ei rămăsese inertă, nu se putea retrage. In 
ciuda aspectului feroce al animalului, privirea Elizabethei îl 
urmărise constant. Multă vreme după acest incident, ea îşi 
aminti toate senzațiile pe care le avusese, iar pacea somnului de 
noapte îi era perturbată, pentru că imaginaţia ei activă rechema 
în vis până şi cele mai neînsemnate mişcări pe care bestia 
înfuriată le făcuse în momentul ei de dominare. 

ÎI vom lăsa pe cititor să-şi imagineze cum au adus-o în simţiri 
pe Louisa şi felul în care tinerele femei şi-au exprimat 
gratitudinea. Domnişoara Grant şi-a revenit după ce i-au adus 
puţină apă de la unul dintre miile de izvoare din munţi, în pălăria 
lui Ciorap-de-Piele. lar mulţumirile au fost formulate cu toată 
căldură pe care o putem aştepta de la Elizabeth. Natty i-a primit 

protestele vehemente de gratitudine cu un aer simplu de 
bunătate şi i-a tolerat nervozitatea de moment, dar cu o 
nepăsare care arăta cât de puţin se gândise la binefacerile 
gestului său. 

— Bine, bine, spuse el. E aşa cum zici tu, fetiţo. Aşa să fie, 
dacă vrei tu. Mai vorbim noi altă dată despre asta. Haide! Hai, să 
ieşim în drum, pentru că te-ai speriat destul de tare cât să vrei să 
te întorci în casa tatălui tău. 

Vânătorul spuse acestea în timp ce mergeau în pas uşor, 
pentru că Louisa era slăbită, către şosea. Când au ajuns, tinerele 
s-au despărţit de ghidul lor, afirmând că puteau parcurge restul 
drumului fără ajutorul lui Se simțeau încurajate la vederea 
satului care se întindea la picioarele lor, ca un tablou, cu lacul 
acela limpede în faţa lui, cu râul cotit care curgea alături de el şi 
cu sute de hornuri din cărămizi albite. 

Nu trebuie să-i mai spunem cititorului ce sentimente au avut 
două fete tinere, inocente şi bine educate care au scăpat de o 
moarte atât de îngrozitoare ca cea care le ameninţase, în timp ce 
îşi urmau drumul în tăcere pe poteca de pe coasta muntelui. Şi 
nici ce mulţumiri a adus în sinea lor Puterii care le dăruise viaţa 
şi care nu le părăsise în acel moment de cumpănă. Şi nici cât de 
des se strângeau de braţ, pe măsură ce se convingeau tot mai 
mult de siguranţa lor. Era un sentiment care era ca unui balsam 
tămăduitor pentru sufletele lor tulburate, mai ales când 
gândurile li se întorceau la clipele de teroare. 

Ciorap-de-Piele a rămas pe deal, privind lung după siluetele ce 
se îndepărtau, până ce au dispărut la o cotitură a drumului. Apoi 
şi-a fluierat câinii şi-a pus puşca pe umăr şi s-a întors în pădure. 

— Ei, s-au cam speriat fetele astea, spuse Natty, în timp ce 
păşea din nou pe poteca ce cobora spre câmpie. Şi o femeie mai 
în vârstă s-ar speria dacă ar vedea o panteră cu un pui mort 
lângă ea. Mă întreb dacă aş fi ţintit în ochiul ticăloasei, aş fi ucis- 
o mai repede decât dacă am tras în frunte. Dar animalele astea 
mor greu şi a fost o împuşcătură bună, mai ales că nu vedeam 
decât capul şi vârful cozii. Ha! Ce mişcă acolo? 

— Cum merge, Natty? strigă domnul Doolittle, ieşind dintre 
arbuşti cu o mişcare mai grabnică, odată ce acesta a văzut puşca 
îndreptată deja în direcţia lui. Ce? Vânezi în ziua asta caldă? Ai 
grijă bătrâne, să nu ai probleme cu legea. 

— Legea, domnule! Am dat mâna cu legea în ăştia patruzeci 

de ani, răspunse Natty. Ce-are a face un om care trăieşte în 
sălbăticie cu ce impune legea? 

— Poate că nu prea mult, spuse Hiram. Dar câteodată vinzi 
carnea de căprioară. Cred că ştii, Ciorap-de-Piele, că s-a dat o 
lege că se dă o amendă în valoare de cinci lire, sau 
douăsprezece dolari şi cincizeci de cenți pentru oricine împuşcă o 
căprioară între ianuarie şi august Ştii că judecătorul a avut o 
mare influenţă în impunerea acestei legi. 

— Cred, răspunse bătrânul vânător. Pot să cred asta şi orice 
altceva despre un om care conduce ţara asta aşa cum o face el. 

— Da, legea e chiar bună, iar judecătorul vrea să o aplice în 
forţă - cinci lire amendă. Mi s-a părut că îţi aud câinii care 
mergeau după mirosul unui animal în dimineaţa asta. Nu ştiu, 
dar cred că ar putea să-ţi facă probleme. 

— Ştiu ei prea bine cum trebuie să se comporte, spuse Natty 
nepăsător. Şi cât din banii ăştia intră în evidenţa statului, 
domnule? 

— Cât din banii ăştia? repetă Hiram, tremurând sub privirea 
cinstită, dar pătrunzătoare a vânătorului. Cred că informatorul 
primeşte jumătate. Da, da... cred că jumătate. Dar ai sânge pe 
mâneci, omule. Nu ai împuşcat nimic în dimineaţa asta? 

— Ba da, am împuşcat, spuse vânătorul, dând din cap cu 
înţeles către celălalt. Şi am tras un foc tare bun. 

— Hm! făcu magistratul. Şi unde este vânatul? Presupun că 
unul bun, pentru că ogarii tăi nu adulmecă decât animale 
deosebite. 

— Ba vânează orice le spun eu, domnule! strigă Natty, râzând 
către celălalt. Te vânează şi pe tine, dacă le cer asta. Aiiici! Aiiici 
Hector! Căţea, vino încoace! Căţei, veniţi încoace! Veniţi aici! 

— Oh, întotdeauna am auzit numai de bine despre câini! 
răspunse domnul Doolittle, grăbindu-şi pasul şi ridicând fiecare 
picior mai repede pentru că animalele adulmecau în jurul lui şi 
unde este vânatul, Ciorap-de-Piele? 

In timp ce vorbeau, cei doi mergeau foarte repede, iar Natty 
întoarse capătul puştii, ochind printre arbuşti şi spuse: 

— Uite acolo unul. Cum îţi place carnea lui? 

— Asta? întrebă Hiram. Păi, ăsta e câinele judecătorului 
Temple, Brave. Ai grijă, Ciorap-de-Piele şi nu-ţi face un duşman 
din judecător. Sper că nu i-ai făcut nici un rău animalului. 

— Uită-te singur, domnule Doolittle, spuse Natty, trăgându-şi 

cuțitul de la cingătoare şi ştergându-l cu înţeles de vreo câteva 
ori de haina lui din piele de căprioară. Arată gâtul lui de parcă ar 
fi fost tăiat cu cuțitul acesta? 

— E îngrozitor de sfâşiat! E o rană îngrozitoare. Nu poate fi 
făcută de un cuţit. Cine a făcut aşa ceva? 

— Panterele din spatele tău, domnule. 

— Panterele, repetă Hiram, învârtindu-se pe vârfuri cu o 
iuţime pe care şi un dansator ar fi invidiat-o. 

— Stai liniştit, omule, spuse Natty. Sunt două dintre animalele 
alea ticăloase. Dar câinele a terminat unul dintre ele, iar eu am 
înţepenit fălcile celeilalte. Aşa că nu te teme, domnule, nu-ţi fac 
nici un rău. 

— Şi unde e căprioara? strigă Hiram, privind în jurul lui cu un 
aer uimit. 

— Anan! Ce căprioară? repetă Natty. 

— Sigur! Nu e şi carne de căprioară pe aici, sau n-ai ucis nici o 
căprioară? 

— Cum, când legea interzice aşa ceva, domnule? spuse 
bătrânul vânător. Sper că nu e nici o lege împotriva vânătorii de 
pantere. 

— Nu! S-a pus o recompensă pentru scalpul lor. Dar, câinii tăi 
vânează pantere, Natty? 

— Orice! Nu ţi-am spus că ar vâna şi un om? Aiiici, aiiici, 
căţeluşi! 

— Da, da, îmi amintesc! Ei, trebuie să spun că sunt nişte câini 
ciudaţi. Chiar mă miră. 

Natty se aşezase pe pământ şi îşi pusese pe braţe capul 
ultimului dintre inamicii săi feroce şi plimbă lama cuţitului cu o 
mână sigură pe pielea din jurul urechilor, pe care le tăie de pe 
capul bestiei în aşa fel încât să rămână încă prinse de el. Apoi 
răspunse: 

— De ce, domnule? Nu ai mai văzut scapulul unei pantere 
până acum? Vino. Eşti magistrat şi aş vrea să-mi completezi un 
ordin pentru recompensă. 

— Pentru recompensă! repetă Hiram, ţinând urechile cu 
vârfurile degetelor pentru un moment, de parcă nu ar fi ştiut cum 
să procedeze. Păi, hai să coborâm la cabana ta, unde poţi să 
depui jurământul, iar eu voi scrie ordinul. Presupun că ai o Biblie. 
Legea nu cere decât de Cei patru evanghelişti şi Rugăciunea 
Domnului. 


298 


— Pionerii — 

— Eu nu am nici o carte, spuse Natty puţin rece. Nu am nici un 
fel de Biblie, de care are nevoie legea. 

— Ah, dar nu e decât o singură Biblie care e bună pentru lege, 
răspunse magistratul. lar Biblia ta e la fel de bună ca a altuia. 
Vino, corpurile nu valorează nimic, omule. Hai să mergem jos şi 
să depunem jurământul. 

— Incet! Incet, domnule! spuse vânătorul, ridicându-şi încet 
trofeele de pe pământ şi punându-şi puşca pe umăr. La urma 
urmei, de ce vrei să depun jurământ pentru un lucru pe care l-ai 
văzut cu ochii tăi? Nici chiar tu nu crezi, încât un om trebuie să 
depună jurământ pentru ceva despre care ştii că e adevărat? M- 
ai văzut cum îi tăiam scalpul animalului şi dacă trebuie să depun 
jurământ pentru aşa ceva, o s-o fac numai înaintea judecătorului 
Temple, care are nevoie de un jurământ. 

— Dar nu avem nici stilou, nici hârtie aici, Ciorap-de-Piele. 
Trebuie să mergem la cabană după ele, altfel cum o să scriu 
ordinul? 

Natty îşi întoarse chipul simplu către vicleanul magistrat şi 
râse din nou în felul său caracteristic, în timp ce spunea: 

— Şi de unde să am eu unelte de om învăţat? Nu vreau nici 
stilouri, nici hârtie, dacă nu ştiu la ce folosesc nici una. Şi nu am 
aşa ceva. Nu, nu. O să duc scalpurile în sat, domnule şi poţi să 
scrii ordinul pe una dintre cărţile dumitale de drept. Şi o să fie 
foarte bine aşa. Naiba să ia pielea asta de la gâtul câinelui. O să-l 
stranguleze. Poţi să-mi împrumuţi un cuţit, domnule? 

Hiram, care părea să dorească foarte mult să-i facă pe plac 
însoţitorului său, se supuse fără ezitare. Natty tăie lesa de la 
gâtul câinelui şi dând cuțitul înapoi proprietarului său, remarcă 
nepăsător: 

— Ai un cuţit tare bun şi cred că a tăiat piele ca asta la fel de 
bine ca şi înainte. 

— Vrei să mă învinuieşti că am dat drumul câinilor tăi? spuse 
Hiram, cu o hotărâre care nu mai lăsa loc măsurilor de precauţie. 

— Că ai dat drumul! repetă vânătorul. Le-am dat drumul chiar 
eu! Întotdeauna le dau drumul înainte de a pleca de la cabană. 

Uimirea de neînfrânt cu care domnul Doolittle ascultă această 
replică mincinoasă ar fi putut să-i trădeze rolul pe care îl avusese 
în eliberarea câinilor şi ar fi putut să-i confirme lui Natty 
bănuielile sale, dacă ar mai fi fost nevoie. lar indignarea luă locul 
relaxării şi stăpânirii de sine care îl caracterizase până atunci: 

— Priveşte aici, domnule Doolittle, spuse el, lovind cu ţeava 
puştii de pământ cu violenţă. Nu ştiu ce-o fi vrând un om ca 
dumneata de la un wigwam sărăcăcios, ca al meu. Dar pot să-ți 
spun asta în faţă: n-o să pui niciodată piciorul pe pragul cabanei 
mele cu acordul meu. Şi dacă te mai plimbi mult în jurul cabanei 
mele, aşa cum ai făcut în ultimul timp, o să ai parte de un 
tratament care n-o să-ţi placă! 

— Şi să-ţi spun şi eu, domnule Bumppo, spuse Hiram, 
retrăgându-se totuşi, cu un pas repede. Ştiu că ai încălcat legea 
şi eu sunt magistrat şi o să-ţi dai seama tu singur de asta. Chiar 
azi! 

— Uite cât îmi pasă de tine şi de legea ta, spuse Natty, 
pocnindu-şi degetele spre judecătorul de pace. Pleacă de aici, 
ticălosule, înainte să mă pună dracu să-ţi dau ce meriţi. Ai grijă, 
dacă-ţi mai prind faţa aia de vagabond prin pădure, s-ar putea să 
te împuşc în loc de o bufniţă! 

Indignarea sinceră are întotdeauna puterea de a porunci, iar 
Hiram nu a mai rămas pentru a nu stârni şi mai mult furia 
bătrânului vânător. Când intrusul dispăru din vedere, Natty se 
îndreptă către cabană, unde totul era cufundat într-o linişte 
mormântală. Işi legă câinii, bătu la uşă şi când Edwards îi 
deschise, el spuse: 

— E totul în regulă, băiete? 

— Totul, răspunse tânărul. Cineva a încercat să forţeze lacătul, 
dar a fost prea puternic pentru el. 

— Ştiu cine, spuse Natty. Dar n-o să se mai apropie prea 
curând de puşca mea. 

Tot ce Natty a mai adăugat, în supărarea sa, nu s-a mai auzit, 
pentru că uşa cabanei se închise cu zgomot. 

Capitolul XXIX. 


„L s-a dus vestea că are o mare comoară.” 
Timon din Atena. 


Când Marmaduke Temple şi vărul său au intrat pe poarta 
conacului, inima tatălui fusese prea curând emoţionată de 
frumuseţea naturii pentru a mai avea vreo dorinţă de a mai 
discuta. Richard avea un aer important, care nu lăsa loc pentru 
genul de conversaţie informală, banală a şerifului, fără a încălca 
toate regulile consistenţei. Călăreţii şi-au continuat drumul 
conştiincioşi, rămânând în tăcere mai mult de o milă. In cele din 
urmă, expresia blândă a iubirii paterne a fost alungată treptat de 
pe chipul frumos al judecătorului şi a fost înlocuită de expresia 
de veselie şi bunăvoință pe care o avea de obicei. 

— Ei bine, Dickon, spus el, din moment ce până acum m-am 
lăsat ghidat de tine, cred că e momentul să îmi spui mai multe. 
De ce şi încotro mergem împreună în pas solemn? 

Şeriful scoase un „hm” puternic, care se auzi până departe în 
păduri şi rămase cu ochii aţintiţi asupra unui obiect din faţa lui ca 
şi cum ar fi vrut să citească viitorul: 

— A exista întotdeauna o divergență între noi doi, domnule 
judecător Temple, chiar de când te-ai născut, aş putea spune, 
răspunse el. Nu că te-aş considera răspunzător pentru toate 
facerile naturii. Pentru că un om nu poate fi condamnat pentru 
nenorocul naşterii sale, decât poate fi tras la răspundere pentru 
avantajele naturale pe care le-a primit. Dar cred că am putea 
spune că între noi s-au pus nişte diferenţe la naşterile noastre, 
care s-au petrecut la două ale una de cealaltă. 

— Chiar mă întreb unde vrei să ajungi, Richard. Pentru că, din 
punctul meu de vedere, suntem foarte deosebiți din punctul de 
vedere al materialului nostru sufletesc şi asta chiar foarte des. 

— Nişte consecinţe fără importanţă, domnule, îl întrerupse 
şeriful. Toate diferenţele dintre noi doi vin de la un singur lucru şi 
anume: opiniile noastre legate de realizările universale ale 
geniului. 

— În ce anume, Dickon? 

— Cred că vorbesc bine engleza, domnule judecător Temple. 
Cel puţin aşa ar trebui, pentru că tatăl meu m-a învăţat şi el 
vorbea... 

— Greaca şi latina, îl întrerupse Marmaduke. Ştiu foarte bine 
că familia ta vorbeşte multe limbi, Dickon. Dar hai să intrăm în 
subiect. De ce traversăm muntele astăzi? 

— Dacă vrem să înţelegem bine un subiect, trebuie să-l lăsăm 
pe vorbitor să înceapă discuţia cum vrea el, spuse Şeriful. 
Domnule judecător Temple, tu crezi că prin natura şi educaţia sa, 
orice om poate face bine un singur lucru. Dar eu ştiu că geniul 
ţine loc de învăţătură şi că un anumit tip de om le poate face pe 
toate şi orice. 

— Ca tine, bănuiesc, spuse Marmaduke zâmbind. 

— Eu dispreţuiesc personalităţile, domnule. Nu voi spune 
nimic despre mine. Dar există trei oameni pe patentul 
dumneavoastră de care aş putea spune că au un talent de la 
natură pentru scopurile ei generale, chiar şi atunci când 
acţionează în diferite circumstanţe. 

— Atunci o ducem mai bine decât credeam. Cine sunt aceştia 
trei? 

— Păi, domnule, unul este Hiram Doolittle. Este tâmplar de 
meserie, după cum ştiţi şi nu trebuie decât să arăt spre sat 
pentru a-i scoate în evidenţă meritele. Dar mai este şi magistrat 
şi ar putea face de ruşine pe oricine cu felul în care împarte 
dreptatea, mai ales dacă aceştia au avut ocazii mai bune. 

— Ei bine, el este unul dintre ei, spuse Marmaduke cu aerul 
unui om hotărât să nu pună la îndoială ceea ce auzea. 

— Al doilea este Jotham Riddel. 

— Cine? 

— Jotham Riddel. 

— Cum? Individul acela nemulţumit, bleg, leneş şi oportunist! 
Cel care schimbă comitatul la fiecare trei luni, ferma la fiecare 
şase şi ocupaţia în fiecare anotimp? leri era agricultor, azi e 
pantofar, iar mâine e învăţător! Este simbolul tuturor înclinațiilor 
neproductive şi schimbătoare ale coloniştilor, dar nu are nici 
măcar una dintre bunele lor calităţi, care să echilibreze răul! Nu, 
Richard, acesta e prea rău, chiar şi pentru... dar să-l auzim pe cel 
de-al treilea. 

— Cel de-al treilea nu este obişnuit să audă asemenea 
comentarii despre el, aşa că nu-l voi numi. 

— Atunci înseamnă că acest trio, din care faci parte şi tu şi 
eşti cel mai important, a făcut vreo mare descoperire. 

— Nu am spus că eu sunt unul dintre ei, domnule judecător 
Temple. Aşa cum ţi-am mai spus, nu trebuie să vorbim ca nişte 
egoişti. Dar s-a făcut într-adevăr o descoperire şi este foarte 
importantă pentru dumneata. 

— Continuă. Sunt numai urechi. 

— Nu, nu, Duke. Eşti destul de rău, trebuie să recunosc. Dar 
nici chiar aşa de rău, urechile tale n-au crescut aşa de mult. 

Şeriful râse din toată inima de propria sa glumă şi se simţi 
dintr-o dată mai bine. Apoi reuşi să-i facă pe plac şi vărului său, 
cu următoarea explicaţie: 

— Ştii, Duke, că pe moşiile dumitale trăieşte un om pe nume 
Natty Bumppo. Din câte am auzit, omul acesta a locuit aici mai 
mult de patruzeci de ani. A fost singur până de curând, dar acum 
are nişte prieteni neobişnuiţi. 

— E adevărat, în parte. Şi tot ce spui e foarte probabil, spuse 
judecătorul. 

— E adevărat totul, domnule, e adevărat. Aşa că în ultimele 
luni, au apărut doi tovarăşi de-ai lui. Unul dintre ei este o 
căpetenie indiană bătrână, ultimul, sau unul dintre ultimii din 
tribul său pe care îi mai găsim în partea asta de ţară. Al doilea 
este un tânăr, care se pare că este fiul unui reprezentant indian 
cu o femeie din trib. 

— Cine a spus aşa ceva? strigă Marmaduke, cu un interes pe 
care până atunci nu-l arătase. 

— Cine? Păi, bunul simţ. Toată lumea. Gura satului. Dar 
ascultă până la sfârşit. Tânărul acesta este foarte talentat. Da, 
mie mi se pare că este foarte talentat. Şi e foarte educat, a 
crescut într-un mediu acceptabil şi când vrea el, ştie cum să se 
poarte. Acum, domnule judecător Temple, ai putea să-mi spui ce 
i-a adus împreună pe aceşti trei oameni: indianul John, Natty 
Bumppo şi Oliver Edwards? 

Marmaduke şi-a întors chipul surprins către vărul său şi spuse 
repede: 

— Richard, ai deschis pe neaşteptate un subiect care m-a 
preocupat adesea. Dat tu ştii ceva despre acest mister, sau sunt 
pure speculaţii... 

— Nimic pur, Duke! Nimic pur! Numai fapte, fapte grăitoare. 
Ştii că sunt nişte mine în aceşti munţi. Te-am auzit de multe ori 

spunând că tu crezi că există. 

— Am tras aceste concluzii prin analogie, Richard. Dar nu 
puteam fi sigur de existenţa lor. 

— Ai auzit vorbindu-se de ele şi ai văzut bucăţi de minereu, 
domnule. Nu poţi să negi asta! Şi trăgând concluzii prin analogie, 
cum spui tu, dacă sunt mine în America de Sud, n-ar trebui să fie 
mine şi în America de Nord? 

— Nu, nu, nu neg, vere. Am auzit multe zvonuri despre 
existenţa unor mine în dealurile acestea. Şi cred că am văzut 
bucăţi din metalele preţioase care au fost găsite aici. Nu aş fi 
surprins dacă aş afla că argint şi cositor, sau ce mi se pare şi mai 
preţios - cărbune bun... 

— La naiba cu cărbunele tău! strigă şeriful. Cine are nevoi de 
cărbune în pădurile astea? Nu, nu, argint. Duke, avem nevoie de 
argint şi putem să găsim argint. Dar ascultă: n-o să-ţi spun că 
indienii ştiu de mult cum să folosească aurul şi argintul. Cine ar 
putea să ştie mai bine unde se găsesc metalele acestea decât 
vechii locuitori ai ţării? Am toate motivele să cred că atât 
Mohegan, cât şi Ciorap-de-Piele ştiu în secret despre existenţa 
unei mine în aceşti munţi de foarte mulţi ani. 

Şeriful atinsese acum un punct sensibil al vărului său. lar 
Marmaduke l-a ascultat cu mai multă atenţie pe vorbitor, care a 
aşteptat un moment, pentru a vedea ce efect au avut cuvintele 
lui, apoi continuă: 

— Da, domnule. Am motivele mele şi la momentul potrivit, le 
veţi afla şi dumneavoastră. 

— Nu e moment mai bun ca acesta. 

— Ei, ei, fii atent, continuă Richard, uitându-se cu grijă în jurul 
lui, ca să se asigure că, deşi se deplasau continuu, nu se 
ascunsese nimeni în pădure ca să-i asculte, l-am văzut pe 
Mohegan şi pe Ciorap-de-Piele cu ochii mei şi ochii mei sunt la fel 
de buni ca ai celorlalţi. lţi spun că i-am văzut urcând muntele şi 
apoi coborând, cu hârleţe şi târnăcoape. lar alţii i-au văzut cum 
duceau, foarte misterioşi şi în secret, tot felul de lucruri în 
cabana lor, după lăsarea întunericului. Crezi că acest lucru are 
vreo importanţă? 

Judecătorul nu răspunse, dar a încruntat din sprâncene şi 
chipul său era la fel de gânditor, ca de fiecare dată când 
subiectul îl interesa. Rămase cu privirea aţintită asupra vărului 
său, aşteptând să audă mai multe. Richard continuă: 

— Era minereu. Acum domnule, v-aş întreba dacă puteţi să-mi 
spuneţi cine este acest Oliver Edwards, care locuieşte în casa 
dumneavoastră de la Crăciun? 

Marmaduke şi-a ridicat din nou privirile, dar rămase tăcut şi 
răspunse negativ scuturând din cap. 

— Ştim că este o corcitură, pentru că Mohegan nu şovăie să 
spună că este ruda lui. Ştim şi că este educat. Dar în ceea ce 
priveşte activităţile lui aici, îţi mai aminteşti cum vreo lună 
înainte ca băiatul să vină aici, Natty a lipsit de acasă mai multe 
zile? Sigur că îţi aminteşti - ai întrebat de el pentru că aveai 
nevoie de nişte carne de căprioară ca să o duci prietenilor tăi, 
atunci când te-ai dus după Bess. Ei bine, Natty nu a fost de găsit. 
Bătrânul John era singur în cabană. Dar când a apărut târziu în 
noapte, a fost văzut cum trăgea după el una dintre săniile alea în 
care se cară grâu la moară şi cum a scos după aceea ceva cu 
mare grijă şi l-a acoperit cu pielea de urs. Aş vrea să te întreb 
acum, domnule judecător Temple, ce motiv ar putea avea un om 
ca Ciorap-de-Piele să facă o sanie şi să o tragă cu greutate peste 
munţi, dacă nu ar fi avut de cărat decât puşca şi muniţia? 

— Se fac mereu asemenea sănii pentru a căra vânatul acasă. 
Şi tu ai spus doar că lipsise mai mute zile. 

— Cum a împuşcat-o? şi lăsase puşca în sat, la reparat. Nu, e 
sigur că plecase într-un loc deosebit şi e şi mai sigur că s-a întors 
acasă cu nişte ustensile şi cel mai sigur este că de atunci nu a 
mai permis nici unui suflet să se apropie de cabana lui. 

— Nu i-au plăcut niciodată intruşii. 

— Ştiu, îl întrerupse Richard. Dar îi alunga brutal de la cabană? 
La două săptămâni de la întoarcerea sa, îşi face apariţia şi 
domnul Edwards. Petreceau zile întregi în munţi, spunând că 
vânează, când de fapt explorau. In anotimpul acela, nu puteau să 
sape din cauza gheții, dar s-a folosit de un accident norocos 
pentru a pătrunde într-o casă importantă. Dar chiar şi acum îşi 
petrece jumătate din timp în cabana aceea - multe ore pe zi. Ei 
adulmecă, Duke, adulmecă. Şi pe măsură ce se îmbogăţesc tot 
mai tare, tu sărăceşti. 

— Cât din ceea ce-mi spui vine de la tine, Richard şi cât de la 
alţii? Eu aş alege grâul de pleavă. 

— O parte de la mine, pentru că am văzut sania, deşi au 
dezmembrat-o şi au ars-o după câteva zile. Ţi-am spus că l-am 
văzut pe bătrân cu hârleţe şi târnăcoape. Hiram s-a întâlnit cu 

Natty în timp ce traversa muntele, în noaptea în care a venit cu 
sania. El s-a oferit cu bunătate, Hiram este foarte bun la suflet, 
să-l ajute să care greutatea. Bătrânul abia dacă putea să tragă 
sania după el la urcare, dar nici nu a vrut să audă şi l-a refuzat 
atât de brutal, încât domnul a spus că-i venea să-l înjure de 
mama focului. De când s-a topit zăpada, mai ales de când s-a 
dus toată gheaţa, l-am ţinut sub observaţie strictă pe bătrân, iar 
Jotham ne-a ajutat foarte mult. 

Lui Marmaduke nu-i plăcea că Richard se implicase în 
asemenea acţiuni. Totuşi, ştia că erau inteligenţi, vicleni şi gata 
de orice. Şi din moment ce exista un mister, nu numai în ce 
priveşte relaţia dintre bătrânul vânător şi Edwards, dar şi în 
întâmplările pe care vărul său tocmai i le relatase, judecătorul 
începu să se gândească la aceste lucruri pe îndelete. După cea 
reflectat bine, îşi aminti diverse situaţii care tindeau să confirme 
aceste bănuieli şi se lăsă convins imediat de impresiile vărului 
său, cu atât mai mult cu cât întreaga afacere părea să-i cultive 
una dintre slăbiciuni. Din cauza ocupaţiei sale deosebite, 
judecătorul Temple, o persoană destul de inteligenţă pentru a 
înţelege totul, căpătase obiceiul de a încerca să anticipeze 
viitorul şi să speculeze asupra îmbunătăţirilor pe care generaţiile 
următoare le vor aduce moşiilor lui. Acolo unde alţii nu vedeau 
decât sălbăticie, el vedea cu ochii minţii oraşe, fabrici, poduri, 
canale, mine şi toate celelalte resurse ale unei vechi ţări. Insă 
bunul simţ îl împiedica într-o anumită măsură să-şi exprime 
deschis aceste speranţe. 

Şeriful l-a lăsat pe vărul său să reflecteze îndelung asupra a 
ceea ce i se spusese şi, în tot acest răstimp, i se părea că 
probabilitatea ca o aventură neobişnuită să-l fi adus pe Edwards 
în cabana lui Ciorap-de-Piele era tot mai plauzibilă. Dar 
Marmaduke avea obiceiul de a cerceta ambele variante ale unui 
subiect şi observă imediat toate punctele slabe. Apoi îşi rosti 
gândurile cu glas tare: 

— Nu poate fi aşa, altfel tânărul nu ar fi la limita sărăciei. 

— Ce altceva decât sărăcia ar putea să facă pe cineva să 
caute aur? Strigă şeriful. 

— In plus, Oliver are un caracter ales, pe care i l-a conferit 
educaţia şi nu cred că s-ar deda la asemenea acţiuni clandestine. 
— Un ignorant ar fi putut să adulmece aur? continuă Richard. 

— Bess spune că nu mai avea nici un şiling atunci când l-am 

primit în locuinţa noastră. 

— Cumpărase unelte. Şi-ar fi cheltuit oare ultimii bănuţi pentru 
a împuşca un curcan dacă nu ar fi ştiut cum să facă rost de alţii? 

— Oare am fost un neghiob în tot acest timp? Era cam 
grosolan cu mine uneori, dar am pus asta pe seama faptului că 
se considera lezat şi pentru că nu cunoştea bunele maniere ale 
societăţii. 

— Nu cumva ai fost un neghiob toată viaţa ta, Duke? lar faptul 
că nu respecta bunele maniere nu era o bună metodă vicleană 
pentru a-şi ascunde adevăratul caracter? 

— Dacă ar fi vrut să ne înşele şi-ar fi ascuns ştiinţa şi ar fi 
trecut drept un ignorant pe lângă noi. 

— Nu ar fi putut. Eu aş putea mai degrabă să zbor decât să 
trec drept prost. Ştiinţa nu poate fi ascunsă, ca lumina sub 
oboroc. 

— Richard, spuse judecătorul, întorcându-se spre vărui său, 
există multe argumente care pot să-ţi infirme ipotezele. Dar mi- 
ai trezit deja curiozitatea şi acum trebuie să-mi dai nişte 
răspunsuri. De ce călătorim pe aici? 

— Eu şi Hiram l-am trimis pe Jotham în munţi şi a rămas destul 
de mult în ultima vreme. Acolo a făcut o descoperire, despre care 
nu vrea să ne vorbească, pentru că spune că e legat prin 
jurământ. Dar cred că ştie unde este minereul şi probabil că a 
început deja să sape. Nu am fost de acord cu aşa ceva fără ştirea 
ta, Duke, pentru că este pământul tău. Acum ai aflat motivul 
acestei călătorii. Eu spun că este o acţiune de „contramină”, ha! 

— Şi unde este locul mult dorit? întrebă judecătorul cu un aer 
pe jumătate comic şi pe jumătate serios? 

— E aproape. Şi după ce o să-l vedem, o să-ţi arăt unul dintre 
locurile pe care l-am găsit după o săptămână şi unde vânătorii 
noştri s-au distrat în ultimele şase luni. 

Cei doi bărbaţi au continuat să discute această problemă, în 
timp ce caii lor se strecurau pe sub crengile copacilor şi călcau 
cu atenţie pe suprafaţa abruptă a muntelui. Au ajuns în curând la 
sfârşitul călătoriei şi într-adevăr, l-au găsit pe Jotham până la gât 
într-o groapă pe care o săpase. 

Marmaduke îl întrebă atent pe miner ce motive avea să 
creadă că aproape de acel loc se găseau metale preţioase. Dar 
individul îşi învăluia cu încăpățânare răspunsurile în mister. 
Spuse că avea cele mai întemeiate motive să creadă astfel şi îl 

întrebă pe judecător ce procent din profit îi va reveni în 
eventualitatea unui succes. lar seriozitatea cu care puse această 
întrebare arătă cât de încrezător era. După ce au petrecut 
aproape o oră în preajma acelui loc, examinând pietrele şi 
căutând indiciile obişnuite ale existenţei unor zăcăminte de 
minereu, judecătorul încălecă din nou şi îl lăsă pe vărul său să 
deschidă drumul către locul unde terţetul misterios îşi făcuse 
săpăturile. 

Locul pe care Jotham îl alesese era în spatele muntelui care se 
ridica deasupra cabanei lui Natty, iar locul pe care Ciorap-de- 
Piele şi prietenii săi îl aleseseră era pe partea cealaltă a aceluiaşi 
deal, dar deasupra drumului şi desigur, într-o direcţie opusă celei 
pe care domnişoarele o aleseseră pentru a-şi face plimbarea. 

— Putem să ne apropiem în siguranţă de locul ăsta acum, 
spuse Richard, în timp ce descălecau şi îşi legau caii. Pentru că 
m-am uitat cu ocheanul şi i-am văzut pe John şi pe Ciorap-de- 
Piele pescuind în canoe înainte de a pleca de acasă, iar Oliver se 
îndrepta şi el spre lac. Dar în ochii tăi orbi, acestea ar putea să 
pară simple prefăcătorii. Aşa că vom fi rapizi, pentru că ar fi cam 
neplăcut să fim prinşi aici. 

— Pe pământul meu? întrebă Marmaduke cu asprime. Dacă e 
aşa cum bănuieşti tu, o să aflu ce motive au avut pentru a săpa 
aici. 

— Hm, făcu Richard, ducându-şi un deget la buze şi 
deschizând drumul pe o coborâre foarte periculoase spre un fel 
de cavernă naturală din peretele stâncii şi care semăna ca formă 
cu un şemineu. In faţa acestei peşteri era un morman de 
pământ, care în mod evident fusese scos din adâncitură şi o 
parte mai era încă proaspăt. Judecătorul cercetă exteriorul 
peşterii, dar nu îşi dădu seama dacă natura, într-unul dintre 
capriciile ei, îi dăduse această formă, sau dacă fusese cioplit de 
mâna omului, în timpurile vechi. Dar nu exista nici o îndoială că 
interiorul era săpat de curând şi urmele târnăcopului erau încă 
vizibile pe stâncile moi, cenuşii care se împotriviseră progresului 
minerilor. Era o săpătură lată de aproximativ douăzeci de 
picioare şi aproape de două ori mai adâncă. Groapa era deci mult 
mai adâncă decât ar fi fost necesar pentru un experiment 
obişnuit, dar aceasta avea în mod evident numai cauze 
întâmplătoare, pentru că acoperişul cavernei era o formaţiune 
naturală de stâncă, înălţată multe picioare deasupra bazei 

grămezii. Chiar în faţa adânciturii, sau peşterii, era o mică terasă, 
formată în parte de natură şi în parte de pământul pe care 
muncitorii îl aruncaseră nepăsători în părţi. Lângă această 
terasă, muntele se precipita în jos şi urcarea pe aceste coaste, 
chiar sub marginea prăpastiei, era dificilă şi puţin periculoasă. 
Intregul decor era sălbatic, grosolan şi părea incomplet, pentru 
că, în timp ce privea între arbuşti, şeriful găsi chiar uneltele cu 
care se lucrase. 

Când crezu că vărul său cercetase îndeajuns locul, îl întrebă 
solemn: 

— Eşti satisfăcut, domnule judecător Temple? 

— Foarte mulţumit. Povestea asta are ceva misterios şi 
uimitor. E un loc secret şi ascuns cu şiretenie. Totuşi, nu văd nici 
un indiciu de minereu. 

— Domnule, chiar te aştepţi să găseşti aur şi argint împrăştiat 
pe aici ca prundişul pe suprafaţa pământului? Ai început deja să 
faci bani? Nu, nu. Trebuie să câştigăm comoara, s-o căutăm. Dar 
lasă-i pe mâna mea. O să-i „contraminez”. 

Judecătorul cuprinse cu privirea întreaga privelişte şi scrise în 
carnetul de notițe toate indiciile care erau necesare pentru a găsi 
locul din nou, în cazul în care Richard nu era disponibil. Apoi verii 
s-au întors la caii lor. 

Ajunşi la drum, s-au despărţit pentru ca şeriful să cheme 
douăzeci şi patru de „oameni buni şi adevăraţi” pentru a 
participa în lunea următoare la ancheta comitatului, unde 
Marmaduke urma să ţină la tribunal „pledoariile obişnuite şi 
sesiunile generale de pace”. Judecătorul se întoarse în sat, 
reflectând adânc la ceea ce văzuse şi auzise în timpul dimineţii. 

Când calul lui Richard ajunse în locul unde drumul începea să 
coboare spre vale, privirea lui Marmaduke se odihnea asupra 
aceleiaşi privelişti care cu zece minute în urmă alinase atât de 
mult sentimentele fiicei sale şi ale prietenei sale, la leşirea lor din 
pădure. Dar acum locul acela era complet golit. Aruncă hamurile 
bestiei sale cu picior sigur lăsând-o să meargă în propriul ritm, în 
timp ce el îşi spunea cuvintele ce urmează: 

— Cred că lucrurile sunt mai complicate decât am crezut la 
început. Mi-am lăsat raţiunea orbită de sentimente şi am lăsat un 
tânăr necunoscut să pătrundă în casa mea. Totuşi, nu voi lăsa 
aceste suspiciuni nelămurite. O să-l chem pe Ciorap-de-Piele 
înaintea mea, o să-i pun câteva întrebări directe şi o să scot 

adevărul de la bătrânul acesta simplu. 

In acest moment, judecătorul zări siluetele Elizabethei şi 
Louisei, care coborau încet muntele la mică distanţă în faţa lui. 
Dădu pinteni calului şi coborî când ajunse lângă ele, apoi îşi 
conduse armăsarul de-a lungul potecii înguste. In timp ce 
părintele asculta relatarea aprinsă a fetei sale despre pericolul 
care le pândise şi salvarea lor neaşteptată, se lăsă cuprins de 
emoție şi dădu uitării toate gândurile sale despre mine, 
examinări şi drepturi de proprietate. lar când imaginea lui Natty 
i-a revenit în minte, nu s-a mai gândit la el ca la un vânător fără 
lege şi prădător, ci ca la salvatorul fiicei sale. 

Capitolul XXX. 


„Tribunalul decide, iar legea pune în aplicare.” 
Negustorul din Veneţia. 


Remarkable Pettibone a fost trimisă la locuinţa umilă pe care 
Richard o numise deja „Casa parohială”, pentru a o însoţi pe 
Louisa, care a fost încredinţată imediat tatălui său. Ea dăduse 
deja uitării rana pe care o primise mândria sa, alinată de gândul 
unei vieţi uşoare şi confortabile, aşa că şi-a menţinut funcţia în 
familia judecătorului Temple. 

Între timp, Marmaduke şi fiica sa au stat închişi mai mult de o 
oră, dar nu vom invada sanctuarul iubirii paterne redând 
conversaţia pe care au purtat-o. Când cortina se ridică pentru 
cititor, îl vedem pe judecător plimbându-se prin cameră, cu un 
aer melancolic, iar pe fiica sa odihnindu-se pe o canapea, cu 
obrajii îmbujoraţi şi ochii negri părând că înoată în cristaluri. 

— V-a salvat în ultimul moment! Intr-adevăr, copila mea, în 
ultimul moment! strigă judecătorul. Deci nu ţi-ai părăsit prietena, 
nobila mea Bess! 

— AŞ putea la fel de bine să revendic şi calitatea tăriei de 
caracter, deşi nu sunt sigură că fuga m-ar fi ajuta cu ceva, spuse 
Elizabeth. In cazul în care aş fi avut curajul să fug. Dar nu m-am 
gândit la cât de eficace ar fi fost o asemenea soluţie. 

— Dar la ce te-ai gândit, iubire? In ce direcţie s-au îndreptat 
gândurile tale, în momentul acela de teroare? 

— La bestie! La bestie! strigă Elizabeth, acoperindu-şi faţa cu 
mâna. Oh, n-am mai văzut nimic, nu m-am mai gândit la nimic, 
decât la bestie! Am încercat să mă gândesc la lucruri mai bune, 
dar eram prea îngrozită, iar pericolul era chiar în faţa ochilor mei. 

— Haide, lasă. Acum eşti în siguranţă şi nu vom mai discuta 
despre subiectul acesta neplăcut. Nu credeam că mai rămăsese 
vreun asemenea animal în pădurile noastre. Dar când foamea le 
încolţeşte, ajung până departe de vizuinele lor. Şi fraza i-a fost 
întreruptă de un ciocănit puternic în uşă, aşa că i-a dat voie să 
intre celui care ceruse permisiune 

Benjamin a deschis uşa şi acesta intră cu un aer nemulţumit, 

de parcă ar fi adus o veste care venea într-un moment inoportun. 

— Domnul Doolittle este jos, începu majordomul. Se tot plimbă 
prin faţa uşii de o bună bucată de vreme. Şi are o problemă 
despre care vrea să vă vorbească. Dar i-am spus: „Omule, vrei 
să vii cu plângerile tale când judecătorul, aşa cum s-a şi 
întâmplat, de-abia şi-a scos copila din fălcile unui leu?”. Dar, la 
naiba, individul ăla n-are pic de maniere, de parcă ar fi fost unul 
dintre porcii ăia de Guineea din bucătărie. Şi pentru că tot făcea 
câte un pas spre casă şi se tot apropia, n-am putut face altceva 
decât să vă anunţ băiatul acesta e deja în larg. 

— Trebuie să aibă nişte lucruri importante de discutat, spuse 
Marmaduke. Probabil că e ceva despre biroul lui, din moment ce 
o să fie o şedinţă la tribunal în curând. 

— Ah, aţi ghicit, domnule! strigă Benjamin. Cred e ceva despre 
o plângere pe care trebuie să o facă bătrânului Ciorap-de-Piele, 
care, dacă mă întrebaţi pe mine, e un om mai bun decât el. 
Domnul Bumppo e o persoană foarte bună şi se descurcă bine cu 
ostia, de parcă ar fi fost crescut jucându-se cu prova unei bărci 
sau cu harponul în mână. 

— Impotriva lui Ciorap-de-Piele! strigă Elizabeth, ridicându-se 
din poziţia ei alungită. 

— Odihneşte-te, copila mea. Nimic serios, îţi promit. Cred că 
ştiu deja despre ce este vorba. Ai încredere în mine, Bess, 
salvatorul tău va fi în siguranţă. Condu-l pe domnul Doolittle 
înăuntru, Benjamin. 

Domnişoara Temple păru nemulțumită de asigurările tatălui 
său, dar îşi fixă ochii negri asupra arhitectului, care profitase de 
permisiunea primită şi intrase imediat. 

Hiram păru să-şi depăşească nerăbdarea în momentul în care 
intră în apartament. După ce i-a salutat pe judecător şi pe fiica 
acestuia, ocupă scaunul pe care i-l arătase judecătorul şi rămase 
aşezat pentru un minut şi-şi aranjă părul negru şi drept cu o 
mină gravă, care ar trebuia să facă cinste funcţiei sale oficiale. In 
cele din urmă, spuse: 

— Din câte am auzit, domnişoara Temple abia a scăpat de 
pantere pe munte. 

Marmaduke îşi înclină uşor capul, pentru a încuviinţa, dar 
rămase în continuare tăcut. 

— Presupun că legea oferă o recompensă pentru scalpuri, 
spuse Hiram. In cazul acesta, lui Ciorap-de-Piele o să-i iasă ceva 

din asta. 

— O să am grijă că va fi răsplătit, răspunse judecătorul. 

— Da, da, cred că nimeni de aici nu se îndoieşte de 
generozitatea domnului judecător. Ştie oare dacă şeriful s-a 
hotărât până acum dacă doreşte un pupitru sau o strană sub 
amvon. 

— Nu l-am auzit pe vărul meu vorbind despre aşa ceva, în 
ultimul timp, răspunse Marmaduke. 

— Cred că e foarte posibil să avem o şedinţă plictisitoare. Am 
auzit că Jotham Riddel şi cel care i-a cumpărat gospodăria au fost 
de acord să-şi lase diferenţele să fie rezolvate de ceilalţi. Nu cred 
că o să fie mai mult de două cazuri civile pe lista de şedinţă. 

— Mă bucur, spuse judecătorul. Nimic nu mă doare mai tare 
decât să-mi văd coloniştii cum îşi risipesc timpul şi banii în lupta 
inutilă cu legea. Sper să fie adevărat, domnule. 

— Presupun că oamenii decid până la urmă, adăugă Hiram, cu 
aerul că oscila între îndoială şi siguranţă, dar pe care judecătorul 
l-a interpretat drept certitudine. Câteodată cred că eu însumi 
sunt un arbitru în aceste cazuri. Jotham mi-a spus deja că mă va 
prefera pe mine. Inseamnă că acuzatul îl va lua pe căpitanul 
Hollister şi aproape că am luat hotărârea ca al treilea om să fie 
domnul Jones. 

— O să fie judecat vreun criminal? întrebă Marmaduke. 

— Nişte falsificatori, răspunse magistratul. Au fost prinşi în 
flagrant şi cred că o să fie inculpaţi şi în cazul acesta probabil că 
o să fie şi judecaţi. 

— Fără îndoială, domnule. Uitasem de oamenii aceia. Sper că 
nu mai sunt şi alţii în afară de ei. 

— Păi, cineva ameninţă să facă o plângere pentru un ultraj 
care s-a petrecut în ultima zi a Independenţei. Dar nu sunt sigur 
că legea ar putea face ceva în cazul acesta. S-au spus nişte 
cuvinte ale naibii de dure, dar nu ştiu dacă s-au luat la bătaie. Se 
mai vorbeşte şi despre câteva căprioare vânate în afara 
sezonului în vestul patentului, de câţiva dintre cei care s-au 
stabilit ilegal pe Fracţiuni. j 

— Să se facă o plângere, totuşi. In cazul unor asemenea jafuri, 
sunt hotărât să aplic litera legii. 

— Da şi eu am crezut că domnul judecător împărtăşeşte 
această părere. Unul dintre motivele pentru care am venit este 
de această natură. 

— Dumneavoastră! exclamă Marmaduke, înțelegând că 
celălalt fusese destul de viclean pentru a-i întinde o cursă. Şi ce 
aveţi dumneavoastră de spus, domnule? 

— Cred că Natty Bumppo are acum în cabana sa cadavrul unei 
căprioare. Şi unul dintre scopurile mele a fost acela de a obţine 
un mandat de percheziţie, pentru a căuta eu însumi. 

— Credeţi, domnule! Nu ştiţi că legea cere să se depună un 
jurământ înainte ca eu să pot emite un asemenea ordin? 
Locuinţa unui cetăţean nu poate fi invadată inutil, în baza unor 
vagi suspicii. 

— Cred că pot să depun eu însumi jurământ, răspunse Hiram 
neabătut. Şi Jotham este în stradă, gata să intre şi să depună şi 
el un asemenea jurământ. 

— Atunci emite-ţi singur un mandat, Hiram. Eşti magistrat. De 
ce mă deranjezi pe mine cu povestea asta? 

— Ei bine, din moment ce este prima plângere de când s-a dat 
această lege şi pentru că judecătorul este atât de pornit 
împotriva acestor practici, am considerat că cel mai bine ar fi ca 
actul de autorizaţie să provină de la domnul judecător. In plus, 
din moment ce-mi petrec atâta vreme în pădure, nu mi-ar plăcea 
să-mi fac un duşman din Ciorap-de-Piele. Cred că judecătorul are 
destulă greutate în comitat pentru a nu-mi fi teamă de el. 

Domnişoara Temple îşi întoarse faţa către împietritul arhitect 
şi spuse: 

— Şi de ce s-ar teme o persoană cinstită de un om atât de bun 
precum e domnul Bumppo? 

— Păi, domnişoară, e la fel de uşor să îndrepţi o puşcă spre un 
magistrat cum e să împuşti o panteră. Dar dacă domnul 
judecător nu doreşte să-mi elibereze mandatul, voi merge acasă 
şi-l voi scrie chiar eu însumi. 

— Nu v-am refuzat cererea, domnule, spuse Marmaduke, 
dându-şi seama că ar fi putut să-şi piardă reputaţia de judecător 
imparţial. Duceţi-vă în biroul meu, domnule Doolitte. O să vin şi 
eu acolo, pentru a semna mandatul. 

După ce Hiram se retrăsese, judecătorul Temple o opri pe 
Elizabeth, care se pregătea să protesteze, acoperindu-i gura cu 
mâna şi spunând: 

— Pare mai teribil când auzi vorbindu-se despre aşa ceva 
decât este în realitate, copila mea. Presupun că Ciorap-de-Piele a 
împuşcat o căprioară, pentru că anotimpul este aproape pe 

terminate şi tu ai spus că vâna împreună cu câinii lui atunci când 
a venit în ajutorul tău. Dar nu va face decât să-i examineze 
cabana şi să găsească animalul. Poţi să plăteşti amenda din 
buzunarul tău, Bess. Cred că harpia asta nu va fi mulţumită cu 
vreo amendă mai mică de douăsprezece dolari şi jumătate. Şi 
cred că reputaţia mea de judecător merită un asemenea fleac. 

Asigurările lui au mai potolit-o pe Elizabeth, aşa că l-a lăsat pe 
tatăl ei să plece, pentru a-şi ţine promisiunea faţă de Hiram. 
După ce a îndeplinit această datorie dezagreabilă, Marmaduke a 
părăsit biroul şi l-a întâlnit pe Oliver Edwards. Acesta se plimba 
cu paşi mari pe aleea cu prundiş din faţa conacului, părând 
foarte emoţionat. La vedere judecătorului Temple, tânărul îl opri 
şi cu o căldură pe care nu o manifesta adesea faţă de 
Marmaduke, spuse: 

— Vă felicit din toată inima mea, domnule! Vă felicit, domnule 
judecător Temple! Oh, ar fi prea îngrozitor ca să-mi amintesc 
pentru un moment! Tocmai am plecat de la cabană, unde, după 
ce mi-a arătat scalpurile, bătrânul Natty mi-a povestit cum au 
scăpat domnişoarele, ca şi cum ar fi fost lucrul cel mai puţin 
important din toată povestea asta. Fiţi sigur, domnule, că nu pot 
exprima în cuvinte ce am simţit în acele momente. Tânărul se 
opri un moment, de parcă şi-ar fi amintit brusc de faptul că 
întrecea anumite limite obligatorii şi adăugă, foarte jenat: ce am 
simţit când am auzit de pericolul în care s-a aflat domnişoara 
Grant şi fiica dumneavoastră. 

Dar inima lui Marmaduke era prea emoţionată pentru a 
accepta felul în care tânărul se scuza pentru asemenea nimicuri 
şi îi spuse acestuia, fără a ţine seama de tulburarea lui: 

— Îţi mulţumesc. Îţi mulţumesc, Oliver. După cum însuţi ai 
spus, este prea îngrozitor ca să ne mai amintim. Dar hai să 
mergem repede la Bess, pentru că Louisa a plecat deja la casa 
parohială. 

Tânărul sări repede înainte şi deschizând uşa cu o lovitură, nici 
nu îi permise judecătorului să intre înaintea lui, că ajunse imediat 
alături de Bess. 

Chipul moştenitoarei nu mai avea acea expresie de distanţare 
rece, care îi brăzda chipul de multe ori atunci când vorbea cu 
Edwards. Ei au petrecut două ore împreună, discutând fără nici 
un fel de oprelişti, încrezători şi simțindu-se în largul lor, ca nişte 
prieteni dragi şi preţuiţi. Judecătorul Temple uitase suspiciunile 

pe care le avusese în timpul drumului de dimineaţă, iar tinerii au 
conversat, au râs şi s-au întristat pe rând, după cum le dictau 
impulsurile lor. 

In cele din urmă, după ce şi-a făcut cunoscute intenţiile de a 
pleca de la conac pentru a treia oară, Edwards se îndreptă spre 
casa parohială pentru a face un gest asemănător de prietenie. 

In acest răstimp, la cabană avea loc o scenă care a zădărnicit 
bunele intenţii ale judecătorului în ceea ce-l priveşte pe Ciorap- 
de-Piele şi a distrus pe loc scurta armonie care se înfiripase între 
Marmaduke şi Oliver. 

De îndată ce Hiram Doolittle şi-a obţinut mandatul de 
percheziţionare, prima lui grijă a fost aceea de a găsi un ofiţer 
potrivit pentru a executa acest mandat. Şeriful lipsea, convocând 
el însuşi marele juriu al comitatului. Ajutorul de şerif care locuia 
în sat era plecat în acelaşi scop într-o altă parte a coloniei, iar 
sergentul satului fusese ales în această funcţie din motive 
caritabile, pentru că era olog de un picior. Hiram intenţiona să-l 
însoţească pe ofiţer, ca spectator, dar nu dorea în nici un caz să 
ducă greul luptei. Oricum, venise ziua de sâmbătă, iar soarele 
întorcea deja umbrele pinilor către est. A doua zi, magistratul cel 
conştiincios nu ar fi putut să participe la o asemenea acţiune 
care îi punea în pericol sufletul, iar luni, carnea de căprioară şi 
toate urmele morţii acesteia ar fi fost ascunse sau distruse de 
multă vreme. Din fericire, privirile sale au întâlnit silueta tolănită 
a lui Billy Kirby. Aşa că Hiram, care ieşea întotdeauna victorios 
din astfel de acţiuni, găsi imediat o ieşire din impasul în care se 
afla. Jotham era şi el părtaş la această poveste şi plecase de pe 
munte în urma chemării pe care i-o lansase aliatul său. Dar ca şi 
Hiram, nici el nu avea destul curaj pentru a-şi pune în aplicare 
planul, aşa că a fost trimis pentru a-l chema pe tăietorul de 
lemne la casa magistratului. 

Când Billy şi-a făcut apariţia, el a fost invitat foarte politicos să 
ia loc pe scaunul pe care îl ocupase deja şi a fost tratat din toate 
punctele de vedere de parcă ar fi fost egalul lor. 

— Judecătorul Temple este foarte hotărât să aplice legea 
căprioarelor în forţă, spuse Hiram după ce aţi făcut schimb de 
politeţuri preliminare. Şi i s-a adus o plângere că o căprioară a 
fost împuşcată. A emis un mandat de percheziţie şi a trimis după 
mine ca să găsesc pe cineva să-l pună în aplicare. 

Kirby, care nu bănuia că era vreodată exclus din procesul 

deliberativ al oricărei activităţi în care era implicat şi-a ridicat 
capul stufos într-o atitudine reflectivă şi după ce s-a gândit un 
moment, răspunse prin câteva întrebări: 

— Şeriful este plecat? 

— Nu e de găsit? 

— Şi ajutorul de şerif la fel? 

— Amândoi sunt plecaţi în alte părţi ale patentului. 

— Dar l-am văzut pe sergent mergând şontâc-şontăc prin sat 
acum vreo oră. 

— Da, da, spuse Hiram, cu un zâmbet mieros şi dând din cap 
cu înţeles. Pentru treaba asta e nevoie de un bărbat, nu de un 
şchiop. 

— Păi, spuse Billy râzând, o să depună rezistenţă băiatul? E 
cam certăreţ câteodată şi se crede cel mai breaz din comitat 
când vine vorba de vreo încăierare. 

— L-am auzit o dată lăudându-se, spuse Jotham, că nu e 
nimeni între câmpiile Mohawk şi graniţa Pennsylvaniei care să-i 
facă faţă într-o bătaie. 

— Chiar aşa! exclamă Kirby, ridicându-şi corpul masiv în 
scaun, ca un leu care se întinde în culcuş. Cred mai bine că n-a 
simţit niciodată articulațiile unui vermonter pe şira spinării. Dar 
cine e băiatul acesta? 

— Păi, este... făcu Jotham. 

— E împotriva legii să dezvălui numele. Numai dacă te 
angajezi că vei servi, îl întrerupse Hiram. Tu ai fi omul potrivit să- 
i vii de hac, Bill şi o să-ţi fac o împuternicire specială imediat, 
când o să-ţi primeşti onorariul. 

— Ce e onorariul, spuse Kirby, punându-şi mâna grea pe filele 
unui cod de legi pe care Hiram îl deschisese pentru a face onoare 
funcţiei sale. Intorcea foile cu brutalitate, ca şi cum ar fi reflectat 
la un subiect, asupra căruia se hotărâse deja, de fapt: „Dacă o 
să-l plătească pentru un cap spart.” 

— E ceva bun, spuse Hiram. 

— La naiba cu onorariul, spuse Billy râzând din nou. Individul 
acesta crede că e cel mai bun luptător din comitat? Ce înălţime 
are? 

— E mai înalt decât tine, spuse Jotham. E unul dintre cei mai... 

„Vorbăreţi”, era el gata să spună, dar nerăbdătorul de Kirby l- 
a întrerupt. Infăţişarea tăietorului de lemne nu avea nimic fioros, 
sau chiar brutal. Avea numai o expresie de vanitate binevoitoare. 

Era evident că se mândrea cu puterile sale fizice, ca toţi cei care 
nu pot să se laude cu ceva mai bun. Işi întinse mâna lată cu 
palma în jos şi spuse, ţinându-şi ochii aţintiţi asupra oaselor şi 
muşchilor săi: 

— Hai, lasă-mă să pun mâna pe carte. O să depun jurământ şi 
o să vedeţi că eu îmi respect jurămintele. 

Hiram nu a vrut să-i dea tăietorului de lemne ocazia de a se 
răzgândi şi l-a lăsat să depună jurământul imediat. De îndată ce 
au încheiat toate măsurile preliminare, cei trei oameni de vază 
au părăsit casa şi au apucat pe cel mai apropiat drum care ducea 
la cabană. Au ajuns pe malul lacului şi ieşeau de pe drumul 
principal, când Kirby şi-a adus aminte că putea să beneficieze 
acum de un privilegiu al iniţiaţilor şi întrebă din nou care era 
numele celui care încălcase legea: 

— În ce parte mergem? În ce direcţie, domnule? întrebă 
robustul tăietor de lemne. Credeam că vrei să percheziţionez o 
casă, nu pădurea. In partea asta a lacului nu locuieşte nimeni, 
decât dacă îi consideri colonişti şi pe Ciorap-de-Piele şi bătrânul 
John. Hai, spune-mi cum îl cheamă pe individ şi îţi garantez că o 
să te conduc în luminişul cu pricina pe o potecă mai scurtă, 
pentru că eu ştiu orice pui care creşte pe o rază de două mile de 
Templeton. 

— Acesta e drumul, spuse Hiram, arătând înainte şi grăbindu- 
şi pasul de parcă i-ar fi fost teamă ca Billy să nu renunţe. 
Bumppo este omul pe care-l căutăm. 

Kirby se opri dintr-o dată şi se uită de la unul la celălalt cu 
uimire. Apoi izbucni tare în râs şi strigă: 

— Cine? Ciorap-de-Piele! N-are decât să se laude cu puşca şi 
ţinta lui, pentru că, trebuie să recunosc, le are pe cele mai bune. 
De când a împuşcat porumbelul, i-am cedat locul fruntaş. Dar să 
se laude cu lupta corp la corp? Aş putea să-l iau doar cu două 
degete şi să-l înnod în jurul gâtului meu ca pe o fundă. Omul ăsta 
are deja şaptezeci de ani şi nu a fost niciodată prea puternic. 

— E un om viclean, spuse Hiram, ca toţi vânătorii. E mai 
puternic decât pare. În plus, e înarmat. 

— Ce-mi pasă mie de puşca lui? strigă Billy. Mai degrabă ar 
putea să zboare decât să mă împuşte pe mine. Nu-mi poate face 
nici un rău şi trebuie să spun că eu cred că are dreptul de a vâna 
căprioare la fel ca orice om de pe patent. E cel mai important 
mijloc de supravieţuire şi trăim într-o ţară liberă, unde omul 

poate să urmeze ce meserie vrea el. 

— După cum spui tu, oricine are voie să împuşte o căprioară, 
spuse Jotham. 

— Asta e meseria lui, n-ai auzit? răspunse Kirby. lar legea nu e 
făcută pentru unii ca el. 

— Legea e pentru toată lumea, spuse Hiram, care începuse să 
creadă că acţiunea lui era în pericol, în ciuda faptului că acţiunea 
lui era în pericol, în ciuda atenţiei sale deosebite. lar legea este 
foarte strictă în pedepsirea sperjurului. 

— Uite cum stau lucrurile, domnule Doolittle, spuse nesăbuitul 
tăietor de lemne. Nu dau nici o ceapă degerată pe dumneata şi 
sperjurul dumitale. Dar din moment ce am venit până aici, o să 
merg să vorbesc cu bătrânul acela şi poate frigem o bucată din 
căprioara aia împreună. 

— Ei, dacă poţi să-l convingi cu binişorul, cu atât mai bine, 
spuse magistratul. Din câte ştiu eu, nu prea se agreează cearta. 
Eu prefer întotdeauna un comportament inteligent, decât un 
temperament aprig. 

Grupul mergea repede şi a ajuns în curând la cabană, unde 
Hiram a crezut că era mai prudent să se oprească în dreptul 
coroanei pinului prăbuşit, care alcătuia un fel de cal de friză care 
să apere fortăreaţa de apropierea celorlalţi, chiar pe partea 
dinspre sat. Kirby nu a savurat prea mult această oprire, pentru 
că şi-a dus mâna la gură şi a emis un sunet puternic, astfel încât 
câinii au ieşit din cuşcă şi aproape imediat apăru din spatele uşii 
capul pleşuv al lui Natty. 

— Stai jos, bătrân prost ce eşti, strigă vânătorul. Crezi că a 
mai venit vreo panteră? 

— Ha, Ciorap-de-Piele! Am ceva pentru tine. Oamenii de 
seamă ai acestei ţări ţi-au scris o scurtă scrisoare şi m-au 
angajat pe mine ca poştaş. 

— Ce treabă ai cu mine, Billy Kirby? spuse Natty, ieşind afară 
din cabană şi ducându-şi mâna deasupra ochilor, pentru a-şi feri 
vederea de razele soarelui la apus, în timp ce îi privea pe 
vizitatorii săi. Nu am pământ de defrişat şi Dumnezeu ştie că 
plantez şase pomi înainte de a tăia vreunul dintre ei. Jos, Hector, 
îţi spun. Treci în cuşcă! 

— Chiar aşa, bătrâne? răcni Billy. Atunci e cu atât mai bine 
pentru mine. Dar eu trebuie să-mi fac datoria. Uite o scrisoare 
pentru tine, Ciorap-de-Piele. E foarte bine dacă ştii s-o citeşti, dar 

dacă nu, domnul Doolittle este aici şi o să-ţi spună el ce 
înseamnă. Se pare că ai confundat 20 iulie cu 1 august. Asta-i 
tot, 

Intre timp, Natty zărise silueta lungă şi subţire a lui Hiram, 
ascuns în spatele unui ciot înalt. Expresia sa afabilă se 
transformă imediat în neîncredere şi nemulţumire vădită. Işi 
băgă din nou capul pe uşă şi rosti câteva cuvinte pe un ton 
scăzut, apoi apăru iarăşi şi continuă: 

— N-am nimic cu tine! Aşa că pleacă înainte să mă pună 
împeliţatul să-ţi fac ceva. Nu-ţi port pică, Billy Kirby, aşa că de ce 
ai supăra un bătrân care nu ţi-a făcut nici un rău? 

Kirby merse înainte pe lână coroana pinului şi ajunse la câteva 
picioare de vânător şi se aşeză foarte liniştit pe capătul unui 
buştean. Începu să-i examineze nasul lui Hector, pe care îl 
cunoştea în urma deselor întâlniri din pădure, când îl mai şi 
hrănea din coşul său cu provizii. 

— Ai împuşcat mai bine decât mine şi nu mi-e ruşine s-o spun, 
zise tăietorul de lemne. Dar nu mi-e ciudă pe tine din cauza asta, 
Natty! Deşi mi se pare că ai împuşcat prea mult în ultimul timp, 
pentru că am auzit că ai ucis o căprioară. 

— Azi n-am tras decât de două ori, de fiecare dată în pantere, 
răspunse Ciorap-de-Piele. Uite aici scalpurile. Tocmai vroiam să 
mă duc cu ele la judecător, ca să cer recompensă. 

In timp ce Natty vorbea, îi aruncă urechile lui Kirby, care 
continuă să se joace cu ele cu un aer nepăsător. Le întindea 
câinilor şi râdea de mişcările pe care ei le făceau când simțeau 
mirosul vânatului acesta neobişnuit. 

Dar Hiram, îmbărbătat de înaintarea sergentului împuternicit, 
îndrăzni şi el acum să se apropie şi începu să vorbească cu un 
aer autoritar care corespundea funcţiei sale. Prima lui măsură a 
fost aceea de a citi mandatul cu glas tare, având grijă să scoată 
în evidenţă părţile cele mai importante. lar la încheiere, rosti clar 
şi tare numele judecătorului.. 

— Marmaduke Temple şi-a pus numele pe hârtia aia? spuse 
Natty scuturând din cap. Înseamnă că-şi iubeşte noile legi, 
aşezările şi moşiile mai mult decât propriul copil. Dar n-o s-o 
bănuiesc pe fată. Are nişte ochi, ca de căprioară! Biata de ea nu 
şi-a ales singură tatăl şi n-are ce să facă. Nu prea cunosc legea, 
domnule Doolittle. Ce trebuie să facem acum, că aţi citit 
mandatul? 

— Ah, simple formalităţi, Natty, spuse Hiram, străduindu-se să 
pară prietenos. Hai să intrăm şi să discutăm raţional despre 
treaba asta. Cred că ai putea face rost de bani uşor şi după câte 
s-au întâmplat, înclin să cred că judecătorul va plăti el însuşi. 

încă de la început, bătrânul vânător urmărise cu atenţie 
mişcările celor trei vizitatori şi a continuat să stea chiar în faţa 
pragului cabanei foarte hotărât, arătând că nu-şi va părăsi 
poziţia uşor. Hiram s-a apropiat, de parcă se aştepta ca 
propunerea lui să fie acceptată, dar Natty a ridicat mâna, 
făcându-i semn să se retragă. 

— Nu ţi-am spus de atâtea ori să nu mă ispiteşti? spuse el. Nu 
fac rău nimănui, de ce nu mă lasă legea în pace? Du-te înapoi! 
Du-te înapoi şi spune-i judecătorului tău că poate să-şi păstreze 
recompensa. Dar n-o să-i permit să vină cu legile lui 
nefolositoare în cabana mea. 

Propunerea lui Natty nu-i astâmpără deloc curiozitatea lui 
Hiram, din contră, păru să o stârnească şi mai mult. Apoi Kirby 
strigă: 

— Ei, ar fi corect domnule. El nu mai cere nici o recompensă 
de la stat, iar statul nu-i mai ia amendă. Eu spun că acesta e un 
schimb cinstit şi ar trebui încheiat pe loc. Mie îmi plac înțelegerile 
rapide, ca totul să fie corect între oameni. 

— Cer să fiu lăsat să intru în casa aceasta, spuse Hiram, cu 
toată demnitatea pe care o cerea acel moment. In numele 
poporului şi în virtutea acestui mandat şi a funcţiei mele, 
împreună cu acest apărător al ordinii. 

— Inapoi! Dă-te înapoi, domnule şi nu mă ispiti! spuse Ciorap- 
de-Piele, foarte serios şi făcându-i semn să se retragă. 

— Ne opreşti pe riscul tău, spuse Hiram. Billy, Jotham, veniţi 
mai aproape, ca să fiţi martori. 

Hiram interpretase greşit expresia blândă, dar hotărâtă a lui 
Natty ca supunere a acestuia şi îşi pusese deja piciorul pe prag 
pentru a intra, dar a fost apucat de umeri pe nepregătite şi 
aruncat pe micul mal al lacului pe o distanţă de douăzeci de 
picioare. Invadatorii au fost uimiţi pe moment de mişcarea aceea 
bruscă şi de forţă neobişnuită de care dăduse dovadă Natty. 
Pentru un moment s-a lăsat o linişte mormântală, dar Billy Kirby 
şi-a slobozit veselia în hohote de râs care păreau să izvorască din 
adâncul sufletului său. 

— Bine lucrat, bătrâne! Domnul te cunoaşte mai bine decât 

mine. Vino! Vino, profită de ocazia asta. Luptaţi-vă ca nişte 
bărbaţi, iar eu şi Jotham o să asistăm la o luptă dreaptă. 

— William Kirby, îţi ordon să îţi faci datoria! strigă Hiram, de 
sub mal. Arestează-l! |ţi ordon să-l arestezi în numele poporului! 

Dar Ciorap-de-Piele părea mai ameninţător. Işi ţinea puşca în 
mână, cu gura îndreptată către tăietorul de lemne. 

— ţi ordon să păstrezi distanţa! spuse Natty. Ştii ce ţintă am, 
Billy Kirby. Nu vreau să-ţi vărs sângele, dar înainte să pui piciorul 
în cabana mea, iarba asta verde o să se înroşească de sângele 
meu şi al tău. 

Câtă vreme această întâmplare nu luase o întorsătură 
serioasă, tăietorul de lemne părea să fie de partea celui 
dezavantajat. Dar când a văzut armele de foc, îşi schimbă 
atitudinea, îşi ridică trupul greu de pe buştean şi înfruntându-l pe 
vânător deschis, îi spuse: 

— N-am venit aici ca duşman, Ciorap-de-Piele, dar nu 
preţuiesc bucata aia de fier scobit pe care o ţii în mână la fel de 
mult ca un mâner rupt de topor. Aşa că, domnule, anunţă-mă 
dacă eşti gata, respectă legea şi vom vedea imediat care e cel 
mai bun dintre noi doi. f 

Dar magistratul nu mai era de găsit! In momentul în care 
Natty a scos puşca, Hiram şi Jotham au dispărut. Şi când tăietorul 
de lemne şi-a rotit ochii în jur, surprins că nu primeşte nici un 
răspuns, văzu siluetele celor doi îndreptându-se spre sat cu o 
viteză care arăta că aceştia luaseră în calcul nu numai viteza 
unui glonţ, dar şi bătaia probabilă a puştii. 

— L-ai speriat pe ceilalţi doi, spuse Kirby cu o figură foarte 
dispreţuitoare. Dar nu mă vei speria şi pe mine. Aşa că lasă 
puşca jos, domnule Bumppo, sau o să fie ceva probleme între noi 
doi. 

Natty îşi lăsă puşca în jos şi zise: 

— Nu-ţi vreau răul, Billy Kirby. Dar o să te las pe tine să 
hotărăşti dacă e bine ca ticăloşii ăştia doi să întoarcă pe dos 
locuinţa unui bătrân. Nu pot să neg faţă de tine că am împuşcat 
căprioara, Billy şi poţi să iei pielea, ca dovadă, dacă vrei. 
Recompensa o să plătească amenda şi toată lumea ar trebui să 
fie satisfăcută. 

— O să fie, bătrâne. O să fie, strigă Kirby, în timp ce orice 
umbră de nemulţumire îi dispărea de pe chip la auzul acestei 
oferte de pace. Aruncă pielea şi legea o să fie mulţumită. 

Natty intră în cabană şi se întoarse imediat aducând cu el 
dovada aşteptată. Tăietorul de lemne plecă, împăcat pe deplin 
cu vânătorul, de parcă nimic nu s-ar fi întâmplat. Mergând pe 
marginea lacului, amintirea tumbei lui Hiram îl făcea să 
izbucnească frecvent într-un râs isteric. Şi, la urma urmei, găsi 
de cuviinţă că toată povestea fusese o glumă foarte bună. 

Totuşi, cu mult înainte ca Billy să ajungă în sat, se vorbea deja 
despre pericolul în care se aflase Natty, faptul că el nu 
respectase legea şi despre încurcătura lui Hiram. Se spunea şi că 
şeriful fusese trimis acolo, unde sugerau că ar trebui să se 
trimită un detaşament de miliţie pentru a răzbuna legile 
încălcate. S-au adunat mai mulţi cetăţeni, pentru a reflecta 
asupra măsurilor ce trebuiau luate în continuare. Dar lucrurile s- 
au schimbat considerabil atunci când Billy şi-a făcut apariţia 
aducând pielea de căprioară şi îndepărtând astfel orice temei 
pentru realizarea unei percheziţii. Acum nu le mai rămânea de 
făcut decât să încaseze amenda şi să impună dorinţa poporului. 
Şi aşa cum toată lumea a căzut de acord, toate acestea se 
puteau face la fel de bine lunea următoare în loc de sâmbătă 
seara, care era un timp sfânt pentru o mare parte dintre 
colonişti. Prin urmare, orice măsuri au fost suspendate timp de 
treizeci şi şase de ore. 

Capitolul XXXI. 


„ȘI ai, se pare, îndrăzneala, 
Să intri-n gura lupului chiar singur, 
Cum intră Douglas în a sa casă.” 


Marmion. 


Agitaţia se potolea acum, iar oamenii din sat începeau să se 
risipească din micile grupuri pe care le formaseră, retrăgându-se 
fiecare la casa lui şi închizând uşa în urma sa cu aerul grav al 
omului care consultase opinia publică. lar Oliver Edwards, la 
întoarcerea sa de la locuinţa domnului Grant, se întâlni cu 
tânărul avocat pe care cititorul îl cunoaşte drept domnul Lippet. 
Cei doi erau foarte diferiţi prin comportamentul şi opiniile lor. Dar 
se cunoşteau, din moment ce făceau parte din pătura inteligentă 
a unei mici comunităţi. Se aflau deci într-un moment al întâlnirii 
în care tăcerea ar fi fost interpretată drept nepoliteţe, fapt ce a 
dus la înfiriparea conversaţiei următoare: 

— Ce seară frumoasă, domnule Edwards, începu avocatul, 
despre care cu greu s-ar putea spune că simţea aversiune faţă 
de conversaţie. Din păcate nu avem parte de ploaie. Acesta este 
cel mai mare defect al climei noastre: ori avem parte de seceră, 
ori de inundaţii. Cred că sunteţi obişnuit cu un climat mai 
echilibrat. 

— M-am născut în acest stat, răspunse Edwards cu răceală. 

— Ei, am auzit vorbindu-se de multe ori despre lucrul acesta. 
Dar e atât de uşor pentru oricine să se naturalizeze într-un 
anumit loc, încât nici nu mai are importanţă unde s-a născut. Mă 
întreb ce o să facă judecătorul în problema aceasta a lui Natty 
Bumppo. 

— A lui Natty Bumppo! La ce vă referiţi, domnule? 

— N-ai auzit! exclamă celălalt cu o expresie surprinsă, pe care 
o afişă cu multă naturaleţe, ca pentru a-şi înşela interlocutorul. 
Ar putea să iasă destul de urât! Se pare că bătrânul a fost pe 
dealuri şi a împuşcat o căprioară de dimineaţă. Şi ştii că pentru 
judecătorul Temple, aceasta este o infracţiune. 

— Oh, a făcut aşa ceva? întrebă Edwards, ferindu-şi faţa 
pentru a ascunde roşeaţa care îi colorase obrajii arşi de soare. Ei, 
dacă asta e tot, atunci va trebui să plătească amenda. 

— Amenda e de cinci lire în valută, spuse avocatul. Ar putea 
să facă rost Natty de o asemenea sumă imediat? 

— Dacă poate! strigă tânărul. Nu sunt bogat, domnule Lippet. 
Nici de departe. Sunt sărac şi mi-am economisit salariul pentru 
un scop care este foarte drag inimii mele. Dar bătrânul n-o să 
petreacă nici o oră în închisoare, pentru că o să cheltuiesc şi 
ultimul cent pentru a împiedica aşa ceva. In plus, a împuşcat 
două pantere şi recompensa poate plăti câteva amenzi. 

— Da, da, spuse avocatul, frecându-şi mâinile cu o expresie de 
plăcere nedisimulată. O să vedem noi. Sunt sigur că vom mai 
vedea. 

— Ce anume vom mai vedea, domnule? Vă rog să-mi explicaţi. 

— Ei bine, uciderea căprioarei e o nimica toată în comparaţie 
cu ce s-a întâmplat după-amiază, continuă domnul Lippet cu un 
aer confidenţial şi prietenos care îl convinse pe tânăr, chiar dacă 
nu-i plăcea de omul acela. Se pare că s-a făcut o plângere pentru 
lucrul acesta şi se crede că s-a depus un jurământ, că Natty avea 
nişte carne de căprioară în cabană. Lege prevede toate acestea 
şi judecătorul a eliberat un mandat de percheziţionare. 

— Un mandat de percheziţionare! repetă Edwards cu o voce 
îngrozită şi cu o faţă pe care ar fi trebuit s-o ferească din nou 
pentru a-i ascunde paloarea. Şi cât au descoperit? Ce au văzut? 

— Au văzut puşca bătrânului Bumppo. lar vederea ei ar putea 
linişti curiozitatea celor mai mulţi oameni din pădurile astea. 

— Chiar aşa! Chiar aşa! strigă Edwards, izbucnind într-un râs 
convulsiv. Deci bătrânul erou le-a făcut-o! Le-a făcut-o, nu-i aşa? 
Avocatul îşi fixă ochii uimit asupra tânărului, dar uimirea cedă 
locul gândurilor care îl preocupau cel mai mult de obicei şi spuse: 

— Te asigur că nu e nimic de râs, domnule. Recompensa de 
patruzeci de dolari şi salariul dumneavoastră pe şase luni or să 
se diminueze foarte mult înainte de a putea să clarifici problema. 
Ultragierea unui magistrat la datorie şi ameninţarea unui sergent 
cu o armă de foc în acelaşi timp este o chestiune destul de 
serioasă şi se pedepseşte şi cu amendă şi cu închisoare. 

— Inchisoare! repetă Edwards. Să-l închidă pe Ciorap-de-Piele! 
Nu, nu, domnule. Aşa ceva l-ar băga în mormânt pe bătrân. Nu-l 
vor închide niciodată pe Ciorap-de-Piele! 

— Ei, domnule Edwards, spuse Lippet, care se eliberă de orice 
fel de rezerve. Se spune despre dumneavoastră că sunteţi un om 
ciudat. Dar dacă mi-aţi spune cum poate fi împiedicat un juriu să 
dea verdictul de vinovăţie, în momentul în care acest caz ajunge 
în faţa lor şi dovezile sunt clare, atunci aş recunoaşte că ştiţi mai 
multă legislatură decât mine. lar eu am o diplomă în buzunar de 
trei ani. 

Până la acest moment, raţiunea lui Oliver îi domolise deja 
sentimentele şi pe măsură ce începea să conştientizeze 
dificultatea acestui caz, asculta cu mai multă atenţie ceea ce îi 
spunea avocatul. Emoţiile puternice pe care tânărul le trădase în 
primele momente de surprindere dispăruseră complet. Şi deşi 
era încă evident că ceea ce auzise îl preocupa la fel de mult, 
reuşi să se forţeze pentru a acorda atenţie sfaturilor pe care le 
primea. 

In ciuda minţii sale tulburate, Oliver descoperi imediat că 
majoritatea soluţiilor pe care i le propunea avocatul se bazau pe 
o şiretenie şi planuri care necesitau mult timp pentru a le pune în 
practică. Şi acestea nu se potriveau nici dispoziţiei şi nici nevoilor 
sale. Totuşi, i-a dat de înţeles domnului Lippet că va apela la el în 
caz de proces, asigurare care l-a satisfăcut pe avocat. S-au 
despărţit apoi, unul dintre ei îndreptându-se cu un pas hotărât în 
direcţia unei mici clădiri care avea un semn de lemn deasupra 
uşii, pe care scria cu vopsea: „Chester Lippet, avocat”. Celălalt 
mergea cu paşi mari către conac. Ne vom lua rămas bun de la 
avocat pentru moment şi ne vom îndrepta atenţia către client. 

Când Edwards a intrat în salon, ale cărui uşi enorme erau 
deschise pentru a permite intrarea aerului unei seri blânde, l-a 
găsit pe Benjamin ocupat cu treburile sale domestice şi întrebă 
cu o voce grăbită unde îl putea găsi pe judecătorul Temple. 

— Păi, domnul judecător a intrat în birou, cu tâmplarul ăla, 
domnul Doolittle. Dar domnişoara Lizzie este în camera aceea. 
Vă spun, domnule Oliver, ne-ar fi plăcut să fi avut mai puţin 
succes cu pantera aceea, sau cu pardosul unii îi spun într-un fel, 
alţii în celălalt dar ştim prea puţine despre bestia aceasta, mai 
ales că nu e de provenienţă britanică. Am spus eu că era una pe 
dealuri iarna trecută, pentru că am auzit-o gemând pe malul 
lacului într-o seară din toamna trecută, când mă întorceam de la 
pescuit cu barca. Dacă animalul ar fi venit în apa fără sloiuri, de 
unde s-ar fi putut vedea cum şi în ce direcţie să-şi îndrepte 

barca, aş fi prins-o eu însumi. Dar dacă mă uit în sus printre 
copaci, pentru mine e la fel ca atunci când stau la bordul unei 
bărci şi mă uit la gabia unei alte bărci. Nu pot să deosebesc 
niciodată o frânghie de cealaltă. 

— Bine, bine. Trebuie s-o văd pe domnişoara Temple. 

— Şi o s-o vedeţi, domnule, spuse majordomul. Este în camera 
aceasta de zi. Dumnezeule! Domnule Edwards, ce pierdere ar fi 
fost pentru domnul judecător! Să mă ia naiba dacă ştiu de unde 
ar fi putut să ia o altă fiică precum aceasta, care este deja mare. 
Vă spun eu, domnule, că Natty Bumppo este un om nepreţuit şi 
se pare că este foarte priceput cu armele de foc şi cârligele de 
barcă. Sunt prietenul lui, domnule Oliver şi dumneavoastră şi el 
mă puteţi considera prieten. 

— S-ar putea să te dorim ca prieten, dragul meu, strigă 
Edwards, strângându-i mâna cu putere. S-ar putea să te dorim ca 
prieten, caz în care îţi vom spune. 

Fără a mai aştepta să audă replica plină de seriozitate pe care 
o pregătea Benjamin, tânărul îşi dădu drumul din strânsoarea 
puternică a majordomului şi intră în camera de zi. 

Elizabeth era singură şi stătea încă aplecată pe canapea, aşa 
cum o lăsase ultima dată. Işi acoperea ochii cu o mână, care 
întrecea, ca formă şi culoare, orice creaţie a ingeniozităţii 
artistice. Fata părea adâncită în gândurile sale. Impresionat de 
atitudinea şi frumuseţea chipului pe care i-au căzut privirile, 
tânărul îşi înfrână emoţiile şi se apropie de ea respectuos şi 
prevăzător. 

— Domnişoară Temple! Domnişoară Temple! spuse el. Sper că 
nu vă deranjez. Dar aş vrea să vorbesc cu dumneavoastră, 
măcar pentru un minut. 

Elizabeth îşi ridică faţa, arătându-şi ochii negri umeziţi şi 
spuse: 

— Dumneavoastră sunteţi, Edwards? spuse ea, cu o voce plină 
de dulceaţă şi cu un aer blând, pe care îl avea adesea când 
vorbea cu tatăl ei. Tânărului i se adresa pentru prima dată astfel, 
ceea ce îl emoţionă până în străfundurile sufletului său. Cum ai 
lăsat-o pe biata Louisa? 

— A rămas cu tatăl ei, fericită şi fermecătoare, spuse Oliver. 
N-am văzut niciodată pe cineva mai emoţionat ca ea, când am 
îndrăznit să-i spun că salvarea ei mă bucura. Domnişoară 
Temple, când am auzit pentru prima dată despre întâmplarea 

aceasta îngrozitoare, sentimentele mele au fost prea puternice 
pentru a le putea exprima. Şi nu mi-am găsit cuvintele decât 
după ce plimbarea până la casa domnului Grant mi-a dat ocazia 
să-mi adun gândurile. Cred, cred cu adevărat că m-am achitat 
mai bine de datoria mea acolo, pentru că domnişoara Grant chiar 
a plâns din cauza cuvântărilor mele prosteşti. 

Pentru o clipă, Elizabeth nu-i dădu nici un răspuns, dar îşi 
acoperi ochii cu mâna. Totuşi, trecu peste acel sentimentul care 
o îndemnase să-şi ascundă faţa şi ridicându-şi din nou ochii către 
privirile lui, continuă zâmbind: 

— Prietenul dumneavoastră,  Ciorap-de-Piele, a devenit 
prietenul meu acum, Edwards. M-am tot gândit cum aş putea să-i 
fiu de folos cel mai bine. Poate că mi-aţi putea spune 
dumneavoastră, care îi cunoaşteţi atât obiceiurile, cât şi 
nevoile... 

— Pot! strigă tânărul, atât de impetuos, încât interlocutoarea 
sa tresări. Pot şi Dumnezeu să vă binecuvânteze pentru această 
dorinţă. Natty a fost destul de imprudent pentru a nu ţine cont 
de lege şi a ucis o căprioară astăzi. De fapt, cred că îi 
împărtăşesc crima şi pedeapsa, pentru că am fost tot timpul 
complicele lui. Tatăl dumneavoastră a primit o plângere şi a 
autorizat o percheziţie... 

— Ştiu tot, îl întrerupse Elizabeth. Ştiu tot. Totuşi, trebuie să 
acceptăm formalităţilor legii: trebuie să se facă această 
percheziţie, căprioara o să fie găsită, iar amenda plătită. Dar 
trebuie să vă pun propria dumneavoastră întrebare: Aţi trăit 
atâta vreme în familia noastră şi nu ne cunoaşteţi? Priviţi-mă, 
Oliver Edwards! Par a fi o persoană care ar permite ca omul care 
tocmai mi-a salvat viaţa să stea în închisoare pentru o sumă atât 
de mică precum amenda aceasta? Nu, nu domnule. Tatăl meu 
este judecător, dar este om şi creştin. Am înţeles totul foarte 
bine şi nu va suferi nici un rău. 

— Câte temeri îndepărtați cu vorbele dumneavoastră! 
exclamă Edwards. Nu vom mai fi deranjaţi niciodată. Tatăl 
dumneavoastră îl va apăra! M-aţi asigurat, domnişoară Temple, 
că tatăl dumneavoastră va face aceasta şi trebuie să cred! 

— Puteţi să primiţi chiar asigurările lui, domnule Edwards, 
pentru că vine să ne vorbească, răspunse Elizabeth. 

Dar, când intră în apartament, înfăţişarea lui Marmaduke 
contrazicea anticiparea optimistă a fiicei sale. Avea sprâncenele 

încruntate şi părea schimbat. Nici Elizabeth, nici tânărul nu au 
spus nimic. L-au lăsat pe judecător să se plimbe neîntrerupt de-a 
lungul camerei de câteva ori, apoi el strigă. 

— Planurile noastre au fost învinse, fata mea. Ciorap-de-Piele 
a atras cu încăpăţânarea sa indignarea legii şi acum este peste 
puterile mele să-l ajut. 

— Cum? |n ce fel? strigă Elizabeth. Amenda nu este ceva 
sigur. 

— Nu am anticipat... nu am putut să anticipez că un bătrân 
neprietenos ca el ar avea curajul de a se opune trimişilor legii, o 
întrerupse el pe Elizabeth. Am crezut că va accepta percheziţia, 
atunci s-ar fi achitat amenda şi cerinţele legii ar fi fost 
îndeplinite. Dar acum vom fi nevoiţi să-i suportăm rigorile. 

— Şi care ar trebui să fie pedeapsa, domnule? întrebă 
Edwards, străduindu-se să vorbească cu fermitate. 

Marmaduke se întoarse repede spre locul în care se retrăsese 
tânărul şi exclamă: 

— Dumneata aici! Nu v-am observat! Nu ştiu ce va fi, 
domnule, nu este ceva obişnuit ca judecătorul să dea o pedeapsă 
înainte de a fi auzit mărturiile, iar juriul să-l fi declarat vinovat, 
însă poţi fi sigur de un lucru, domnule Edwards: pedeapsa lui va 
fi după cum o cere legea, în ciuda slăbiciunii de moment pe care 
am dovedit-o pentru că nefericitul acela i-a făcut un serviciu atât 
de important fiicei mele. 

— Nu cred că se îndoieşte cineva de simţul dreptăţii al 
judecătorului Temple, răspunse Edwards cu amărăciune. Dar 
haideţi să vorbim calm, domnule. Nu s-ar putea ca vârsta lui, 
obiceiurile, sau chiar ignoranţa lui să-i aducă prietenului meu 
beneficii împotriva acestei acuzaţii? 

— Ar trebui? L-ar mai putea atenua din vină, dar ar putea oare 
să-l achite? Ar fi tolerabilă o societate în care judecătorii de pace 
sunt înfruntaţi de oameni înarmaţi, tinere? Pentru asta am 
îmblânzit eu sălbăticia? 

— Dacă aţi fi îmblânzit şi bestiile care au ameninţat de curând 
viaţa domnişoarei Temple, argumentele dumneavoastră ar fi fost 
mai convingătoare? 

— Edwards! exclamă Elizabeth. 

— Fii liniştită, copila mea, o întrerupse tatăl său. Tânărul este 
nedrept, fără ca eu să-i fi dat motiv. O să trec cu vederea 
această remarcă, domnule Edwards, pentru că ştiu că sunteţi 

prietenul lui Natty şi zelul de a-l apăra v-a depăşit discreţia. 

— Da, este prietenul meu, strigă Edwards. Şi mă mândresc cu 
aceasta. Este un om simplu, nu ştie carte, chiar ignorant. Poate 
are prejudecăţi, deşi cred că părerea sa asupra lumii este 
adevărată. Dar are inimă, domnule judecător Temple, care ar 
putea să răscumpere o mie de greşeli. Ştie care-i sunt prietenii şi 
nu-i părăseşte niciodată, chiar de-ar fi vorba de câine. 

—Are un caracter ales, domnule Edwards, răspunse 
Marmaduke cu blândeţe. Dar nu am fost niciodată destul de 
norocos pentru a-i câştiga respectul. Pe mine m-a respins 
întotdeauna. Totuşi, am suportat acest comportament, ca pe un 
capriciul al unui om bătrân. Oricum, când o să apară în faţa mea, 
ca judecător al lui, va afla că vechiul său comportament nu îi va 
agrava situaţia, aşa cum nici serviciile pe care ni le-a adus recent 
nu-l vor absolvi de crima sa. 

— Crimă! repetă Edwards. Este oare o crimă să alunge de la 
uşa sa un ticălos care îl spionează? Crimă! Oh, nu domnule! Dacă 
există vreun criminal în toată această poveste, nu este el acela! 

— Şi cine ar putea să fie, domnule? întrebă judecătorul 
Temple, întorcându-se cu faţa spre tânărul agitat şi cu chipul la 
fel de liniştit ca de obicei. 

Această întrebare a fost mai mult decât tânărul putea suporta. 
Până acum fusese foarte tulburat de sentimentele pe care le 
simţea, dar acum vulcanul erupse dintr-o dată. 

— Cine? Şi mă întrebaţi aşa ceva pe mine! strigă el. Cercetaţi- 
vă conştiinţa, domnule judecător Temple. Mergeţi la uşa aceea, 
domnule şi priviţi valea, lacul acela liniştit şi munţii aceia 
întunecaţi şi răspundeţi-i inimii dumneavoastră, dacă aveţi o 
inimă, de unde au venit toate aceste bogății, această vale, acele 
dealuri şi de ce sunt ale mele? Cred domnule, că apariţia lui 
Mohegan şi  Ciorap-de-Piele care vânează în toată ţara, 
împovăraţi şi oropsiţi, v-ar ofili priveliştea. 

Marmaduke ascultă izbucnire de pasiune la început cu uimire, 
dar când tânărul termină îi făcu un semn fiicei tale nerăbdătoare 
pentru a păstra tăcerea, apoi spuse: 

— Oliver Edwards, uitaţi în prezenţa cui vă găsiţi. Am auzit, 
tinere, că pretindeţi că sunteţi descendentul proprietarilor nativi 
ai acestor pământuri. Dar cred că educaţia nu a avut nici un 
efect asupra dumneavoastră, dacă nu v-a învăţat validitatea 
drepturilor care au transferat titlurile de proprietate albilor. 

Pământurile acestea îmi aparţin chiar datorită transferurilor pe 
care le-au făcut strămoşii dumneavoastră, dacă într-adevăr 
sunteţi descendentul lor. Şi cer mărturie cerului pentru felul în 
care le-am folosit până acum. După această discuţie, trebuie să 
ne despărţim. V-am adăpostit prea mult în locuinţa mea şi a 
venit vremea să ne părăsiţi. Veniţi în biroul meu şi mă voi achita 
de datoria pe care o am faţă de dumneavoastră. Şi dacă vreţi să 
ascultați sfatul unui om care este cu mulţi ani mai în vârstă decât 
dumneavoastră, limbajul acesta nestăpânit nu vă va aduce averi. 

Sentimentul de neînfrânt care îl făcuse pe Edwards să devină 
atât de violent se temperă, iar el rămase cu ochii aţintiţi asupra 
siluetei lui Marmaduke, care se retrăgea. Privirea sa părea golită, 
de parcă nu mai era atent la nimic din jurul său. In cele din urmă, 
îşi aduse aminte de el însuşi, privi în jurul său prin cameră şi o 
văzu pe Elizabeth. Era încă aşezată pe canapea, dar cu capul în 
piept şi acoperindu-şi ochii cu mâinile. 

— Domnişoară Temple, spuse el şi tonul său nu mai păstra nici 
o urmă de violenţă. lertaţi-mă, domnişoară Temple, am uitat de 
mine, am uitat şi de dumneavoastră. Aţi auzit ce a hotărât tatăl 
dumneavoastră - voi pleca în seara aceasta. Dar de 
dumneavoastră, cel puţin, mă voi despărţi în prietenie. 

Elizabeth îşi ridică încet faţa, umbrită pentru un moment de 
tristeţe. Dar când se ridică, ochii ei negri păreau la fel aprinşi ca 
întotdeauna, obrajii ei erau roşii ca focul şi întreaga sa expresie 
părea să fie cu totul schimbată. 

— Vă iert, Edwards. Şi tatăl meu vă va ierta, spus ea când 
ajunse la uşă. Nu ne cunoaşteţi, dar cred că va veni şi vremea 
când vă veţi schimba părerile. 

— Despre dumneavoastră? Niciodată! o întrerupse tânărul. 
Eu... 

— Eu voi vorbi, domnule, nu voi asculta. Există ceva în toată 
această poveste ce eu nu pot înţelege. Dar să-i spuneţi lui 
Ciorap-de-Piele că îi suntem atât judecători, cât şi prieteni. Nu-l 
lăsaţi pe acest bătrân să simtă în mod inutil stânjeneala acestei 
neînţelegeri. Nu aţi putea să-i sporiţi şansele de câştig aici, dar 
ceea ce aţi spus nici nu le va diminua. Vă doresc fericire, 
domnule Edwards şi să aveţi parte de nişte prieteni mai buni. 

Tânărul ar fi spus ceva, dar ea dispăru atât de repede în 
spatele uşii, că atunci când ajunse în hol nu o mai văzu nicăieri. 
Rămase locului o clipă, părând uimit, iar apoi, în loc să-l urmeze 

pe Marmaduke în biroul său, se grăbi să iasă din casă, 
îndreptându-se către cabana vânătorilor. 

Capitolul XXXII. 


„Cel ce-a măsurat pământul, ne-a descris sferele 
lucioase, 
Și-a descoperit lungile urme ale anilor lunari.” 


Pope. 


Richard s-a întors din călătoria de exercitare a funcţiilor sale 
oficiale de-abia în seara zilei următoare. Una dintre atribuţiile 
sale a fost aceea de a supraveghea arestarea unei bande de 
falsificatori, care se ascunseseră în pădure, chiar şi în perioada 
aceea de început, pentru a fabrica moneda lor de bază, pe care o 
puneau apoi în circulaţie de la un capăt al Uniunii, la celălalt. 
Expediția fusese încheiată cu succes şi şeriful a intrat în sat pe la 
miezul nopţii, în capul unui detaşament de ajutoare de şerif şi 
sergenţi, în mijlocul cărora mergeau, cu mâinile legate, patru 
dintre răufăcători. S-au despărţit la uşa conacului, de unde 
domnul Jones i-a dirijat pe asistenții săi să ducă prizonierii la 
închisoarea comitatului. Apoi el s-a îndreptat către aleea cu 
prundiş, cu un fel de mulţumire de sine pe care ar trebui să o 
simtă un om cu structura lui, care făcuse în cele din urmă un 
lucru inteligent. 

— Holla, Aggy! strigă şeriful când ajunse la uşă. Unde eşti, 
câine negru? O să mă ţii în întuneric toată noaptea? Holla! Aggy! 
Brave! Brave! Aici, aici! Unde te-ai băgat, Brave! Nu mă aşteaptă 
nimeni. Toată lumea doarme, numai eu nu. Bietul de mine 
trebuie să-mi ţin ochii deschişi pentru ca ceilalţi să doarmă în 
siguranţă. Brave! Brave! Aşa leneş cum s-a făcut câinele acesta, 
pot să spun că e prima dată când a lăsat să intre cineva pe 
poartă după lăsarea întunericului, fără să vină să-l adulmece 
dacă e om bun sau rău. Putea să spună numai după nas, aproape 
la fel de bine ca mine, doar aruncându-le o privire. Holla! 
Agamemnon! Unde ăşti? Ah, uite că vine şi câinele acesta în 
sfârşit. 

Până acum, şeriful se dăduse deja jos de pe cal şi văzu o 
siluetă în întuneric, despre care bănui că este Brave, care se târa 
încet afară din cuşcă. Dar, spre mirarea lui, forma aceea se ridică 

pe două picioare, în loc de patru şi reuşi să distingă, în lumina 
lunii, părul creţ şi faţa întunecată a negrului. a 

— Ce dracu faci acolo, ticălos negricios? strigă el. In seara asta 
fierbinte nu e destul de cald în casă pentru sângele tău de 
Guinea şi ai alungat afară bietul câine ca să dormi în paiele lui? 

Până acum, băiatul se trezise de-a binelea şi, cu un vaiet 
smiorcăit, încercă să-i răspundă stăpânului său: 

— Oh, domnule Richard, domnule Richard! Ce lucru groaznic, 
groaznic! N-am crezut niciodată că s-ar putea întâmpla. N-am 
crezut niciodată. Oh, Doamne! Nu l-am îngropat, l-am ţinut până 
se întoarce domnul Richard. Trebuie să sap o groapă. 

De aici, negrul şi-a descris sentimentele cu toată măiestria 
lingvistică de care putea da dovadă şi în loc să ofere nişte 
explicaţii inteligibile despre motivul durerii sale, începu să se 
smiorcăie şi mai tare. 

— Eh, cum! Ingropat! Mormânt! Mort! exclamă Richard, cu o 
voce tremurătoare. Nimic serios? Sper că nu i s-a întâmplat ceva 
lui Benjamin! Ştiu că a suferit de tulburări de bilă în ultimul timp, 
dar i-am dat... 

— Oh, mai rău de atât! Mai rău de atât! spuse negrul printre 
sughiţuri. Oh, Doamne Sfinte! Domnişoara Lizzie şi domnişoara 
Grant s-au plimbat pe munte. Bietul Bravem a ucis o panteră. 
Oh, Doamne! Oh, Doamne! Natty Bumppo i-a tăiat gâtul. Haideţi 
să vedeţi, domnule Richard. E aici. E aici. 

Din moment ce tot ce auzise era complet inexplicabil pentru 
Richard, a aşteptat bucuros şi răbdător până când negrul a adus 
o lanternă de la bucătărie. Apoi l-a urmat pe Aggy până la cuşcă, 
unde l-a văzut pe bietul Brave, care se scălda în propriul sânge, 
țeapăn şi rece, dar acoperit cu grijă cu haina cea mare a 
negrului. Era gata să ceară o explicaţie, dar negrul, care 
adormise în timp ce stătea de pază în mod voluntar, era prea 
îndurerat şi prea puţin dezmeticit din somn pentru a putea da un 
răspuns mulţumitor. Din fericire, uşa principală a conacului se 
deschise în acel moment şi Benjamin, cu trăsăturile sale aspre, 
păşi peste prag. Tinea în mână o lumânare, chiar deasupra 
chipului său, care îşi răspândea razele firave luminând sau 
umbrindu-i trăsăturile. Richard îi aruncă negrului frâul şi după ce 
îl rugă să aibă grijă de cal, intră în hol. 

— Ce e cu câinele acela mort? strigă el. Unde e domnişoara 
Temple? 

Benjamin făcu unul dintre gesturile sale hotărâte, cu degetul 
mare al mâinii stângi arătând pe deasupra umărului drept şi 
spuse: 

— S-a culcat. 

— Judecătorul Temple unde e? 

— In cabina lui. 5 

— Dar explică-mi Benjamin. Cum a murit Brave? Asta era 
motivul supărării lui Aggy? 

— Păi, am scris totul, domnule, spuse Benjamin arătând spre o 
tablă de pe masă, alături de o halbă de grog cald, o pipă scurtă 
în care tutunul mai ardea încă şi o carte de rugăciuni. 

Printre celelalte pasiuni ale lui, Richard avea obiceiul de a ține 
un registru cu toate evenimentele care s-au petrecut. Jurnalul lui, 
pe care îl scria în maniera unui jurnal de bord, nu relata numai 
întâmplările prin care trecuse el însuşi, ci şi observaţii despre 
vreme şi toate evenimentele prin care trecuse familia şi de multe 
ori chiar satul. De când primise funcţia de şerif şi în consecinţă, 
lipsea mai mult de acasă, îl pusese pe Benjamin să facă 
însemnări pe o tablă, despre orice credea el că merita 
consemnat. La întoarcerea lui, aceste informaţii erau transferate 
în jurnal, cu specificările necesare legate de data întâmplării, 
cum s-au petrecut lucrurile şi alte asemenea detalii. Exista, 
totuşi, un neajuns important faţă de felul în care Benjamin se 
achita de datoria sa, pe care numai ingeniozitatea lui Richard îl 
putea preîntâmpina. Majordomul nu citea nimic altceva decât 
cartea lui de rugăciuni şi numai anumite părţi ale ei, silabisind 
mereu cuvintele şi folosind termeni improprii, dar nu putea scrie 
nici măcar o literă. Acesta ar fi fost un obstacol de neînvins 
pentru majoritatea oamenilor pentru completare unui jurnal. 
Numai că Richard inventase un fel de semne hieroglifice, cu care 
să noteze toate caracteristicile unei zile, cum ar fi direcţia în care 
bătuse vântul, dacă strălucise soarele, dacă plouase şi orele la 
care acestea se petrecuseră. Şi mai mult de atât, după ce 
Benjamin îi citea de câteva ori subiectul respectiv, şeriful era 
obligat să aibă încredere în ingeniozitatea majordomului. Cititorul 
îşi va fi dat seama imediat că Benjamin îi arătase lui Richard 
cronica lui, în loc să răspundă direct le interogatoriul şerifului. 

După ce domnul Jones a băut o halbă de grog cald şi-a adus 
jurnalul din locul său secret şi s-a aşezat la masă. Se pregătea 
astfel, după ce îşi satisfăcuse curiozitatea, să transfere notaţiile 

de pe tablă pe hârtie. Foarte familiar, Benjamin a pus una dintre 
mâini pe spătarul scaunului unde şedea şeriful, în timp ce cu 
cealaltă arăta mereu folosindu-şi degetul arătător, îndoit ca 
oricare dintre semnele sale şi scoțând în evidenţă semnificaţia 
notaţiilor. 

Primul lucru la care şeriful s-a referit a fost schema unei 
busole, trasată în colţul tablei pentru a fi folosită permanent. 
Punctele cardinale erau marcate clar şi toate diviziunile obişnuite 
erau evidenţiate în aşa fel încât nici un om care cârmuise o dată 
un vas nu ar fi putut să greşească. 

— Oh, făcu şeriful, aşezându-se confortabil pe scaun. Ai notat 
aici că vântul a bătut dinspre sud-vest. Înţeleg. Aseară credeam 
că o să aducă ploaie. 

— Nici o picătură, a naibii, domnule! spuse Benjamin. Cred că 
butoiul cu apă de sus este gol, pentru că n-a mai căzut nici o 
picătură de apă în ţara asta de trei săptămâni. Nici cât să 
plutească barca uşoară a indianului şi pentru asta n-ar trebui 
mare lucru. 

— Bine, dar vântul nu şi-a schimbat direcţia în dimineaţa asta? 
Acolo unde eram eu s-a schimbat. 

— Sigur că şi-a schimbat direcţia, domnule. N-am făcut notația 
pentru schimbarea vântului? 

— Nu o văd nicăieri, Benjamin. 

— Nu o vedeţi! îl întrerupse majordomul, puţin tăios. Nu e nici 
un semn opus dinspre est şi spre nord-nord-est, cu un alt semn 
la capătul lui, care seamănă cu un soare la răsărit, ca să ştim că 
s-a petrecut în orele de dimineaţă? 

— Da, da, este foarte clar, dar unde ai notat schimbarea? 

— Unde? Dar nu vedeţi ceainicul acesta, cu un semn drept, 
sau poate puţin strâmb, de la gât spre vest şi dinspre sud? Eu 
numesc asta o schimbare de direcţie a vântului, domnule! Vedeţi 
aici capul acesta de bursuc pe care l-aţi făcut pentru mine, lângă 
busolă? A 

— Ah, Boreasul. Il văd. Ai tras linii de la gura lui, de la unul 
dintre semnele tale până la celălalt. 

— Nu e vina mea, domnule Dickens. E din cauza climatului 
ăsta al naibii. Vântul a bătut azi în toate direcţiile în care arată 
semnele din jurul busolei. Cu excepţia unor mici probleme din 
caza unui uragan irlandez la amiază, pe care o să-l găseşti 
marcat în dreapta, sus şi jos. Acum, ştiu că a bătut un vânt de 

vest cu zăpadă timp de trei săptămâni, în canal, cu o burniţă 
curată, în care ai putea să-ţi speli faţa şi mâinile, fără să mai 
aduci apă din alte părţi. 

— Foarte bine, Benjamin, spuse şeriful, scriind ceva în jurnalul 
său. Cred mă am prins ideea. Ah, uite un nor peste soarele care 
răsare. Deci dimineaţa a fost înnorată? 

— Ah, da, domnule, spuse Benjamin. 

— Ah, este duminică. Şi avem aici semnele pentru lungimea 
serviciului religios. Una, două, trei, patru. Ce, domnul Grant a 
predicat timp de patruzeci de minute? 

— Ah, cam aşa ceva. A fost cam de treizeci de minute, după 
ceasul meu. Dar am mai pierdut şi ceva timp ca să-l întorc. Şi 
este foarte important să nu laşi lucrurile în derivă. 

— Dar a ţinut predică lungă cum e la prezbiterieni! Nu ti-ar fi 
putut lua mai mult de zece minute să întorci ceasul. 

— Păi, vedeţi, domnule, preotul a fost foarte solemn şi eu am 
închis ochii ca să pot să meditez mai bine, la fel cum şi 
dumneavoastră aţi închide luminile ca să fie o atmosferă mai 
confortabilă şi când i-am deschis din nou, am văzut că 
congregația se îndrepta spre casă. Aşa că am calculat că zece 
minute ar acoperi deriva care a urmat după ce s-a oprit ceasul. 
N-a durat mai mult decât un pui de somn al unei pisici. 

— Oh, nu, domnule Benjamin. Ai adormit, nu-i aşa? Dar n-o să 
ponegresc în felul ăsta un preot corect! Richard notă douăzeci şi 
nouă de minute în jurnalul lui şi continuă: dar ce-ai scris în 
dreptul orei zece dimineaţa? Lună plină! A fost luna vizibilă în 
timpul zilei? Am mai auzit de asemenea minunăţii până acum, 
dar, eh! Dar ce ai pus lângă ea? O clepsidră? 

— Aceea? întrebă Benjamin liniştit privind peste umărul 
şerifului şi întorcând tutunul în gură cu un aer glumet. Ah, e doar 
un desen pentru mine. Nu e nici o lună, domnule, ci doar faţa lui 
Betty Hollister. Pentru că, vedeţi dumneavoastră, domnule, am 
auzit că ar fi adus o încărcătură proaspăt de Jamaiky de la râu, în 
timp ce mă duceam la biserică în dimineaţa asta, să fi fost vreo 
zece dimineaţa, am trecut pe la han şi am gustat un păhărel. Aşa 
că am notat ca să-mi aduc aminte să plătesc ca un om cinstit. 

— Asta a fost, deci! spuse şeriful, puţin nemulţumit de aceste 
adăugiri la însemnările lui. Şi nu puteai să faci un pahar mai bun 
ca ăsta? Seamănă cu un cap de mort şi cu o clepsidră. 

— Ei, după cum mi-a plăcut marfa, domnule, răspunse 

majordomul. Mă întorceam şi în drum spre casă am mai bău 
două pahare, pe care le-am pus mai jos de primul şi din cauza 
asta a căpătat forma pe care o are. Dar pentru că şi în seara asta 
m-am dus şi le-am plătit pe toate trei o dată, puteţi la fel de bine 
să le ştergeţi cu buretele. 

— O să-ţi cumpăr o tablă pentru problemele tale personale, 
Benjamin, spuse şeriful. Nu-mi place să văd asemenea semne în 
jurnal. 

— Nu trebuie, nu trebuie, domnule, pentru că mi-am dat 
seama că s-ar putea să cumpăr mai des de la femeia asta câto 
să ţină butoiul şi mi-am deschis un cont la Betty, care ţine 
socoteala pe spatele uşii de la bufet, iar eu îmi ţin însemnările pe 
băţul acesta de aici. 

După ce a spus acestea, Benjamin a scos o bucată de lemn, 
pe care se vedeau clar cinci crestături mari. Şeriful îşi aruncă 
ochii asupra noii straţe pentru un moment, apoi continuă: 

— Ce avem noi aici! Sâmbătă, două după amiaza. Păi aici 
avem însemnări cât pentru o întreagă familie! Două pahare de 
vin întoarse cu fundul în sus! 

— De fapt, sunt două femei. Cea de aici este domnişoara 
Lizzie, iar cealaltă este fiica preotului. 

— Verişoara Bess şi domnişoara Grant! exclamă şeriful uimit. 
Ce legătură au ele cu jurnalul meu? 

— Au destule legături, dacă au ieşit din fălcile panterei, sau 
pardos, spuse majordomul neclintit. Drăcia asta de aici, domnule, 
care poate că seamănă puţin cu un şobolan, este bestia. lar 
chestia cealaltă de aici este, cheia asta de sus, este bietul Brave 
cel bătrân, care şi-a dat viaţa cu nobleţe, la fel ca un amiral 
luptând pentru rege şi ţară. lar cea de acolo... 

— Sperietoare de ciori, îl întrerupse Richard. 

— Şi poate că pare puţin sălbatică, sau cam aşa ceva, 
continuă majordomul. Dar eu cred că este cel mai bun desen pe 
care l-am făcut până acum, pentru că e aproape exact la fel ca 
originalul. Păi, acela e Natty Bumppo, care a ucis pantera, care a 
omorât câinele, care le-ar fi putut să le mănânce sau chiar mai 
rău pe cele două domnişoare. 

— Şi ce naiba înseamnă toate astea? strigă Richard 
nerăbdător. 

— Ce înseamnă? repetă Benjamin. E la fel de adevărat ca 
jurnalul de pe Boadishey. 

Dar a fost întrerupt de şerif, care i-a pus câteva întrebări 
pentru răspunsuri mai clare. Astfel a putut să-şi facă o idee 
destul de corectă despre ceea ce se întâmplase. După ce a 
trecut într-o anumită măsură peste uimirea şi ar trebui să fim 
corecţi faţă de Richard şi să menţionăm şi sentimentele pe care i 
le-a produs această relatare, şeriful şi-a întors ochii iarăşi spre 
jurnal, unde a fost întâmpinat de câteva hieroglife chiar mai greu 
de explicat de cele de până atunci. 

— Ce avem aici! strigă el. Doi oameni care boxează? S-a 
produs o încălcare a ordinii publice? Ah, aşa se întâmplă, în 
momentul în care întorc spatele.. 

— Acesta e domnul judecător şi tânărul Edwards, îl întrerupse 
majordomul, foarte mândru. 

— Cum? Duke s-a luptat cu Oliver! Ce dracu' a intrat în voi 
toţi? In ultimele treizeci şi şase de ore s-au întâmplat mai multe 
decât în ultimele şase luni. 

— Da. Aşa este, domnule, răspunse majordomul. 

— Am participat la o vânătoare bună, care s-a încheiat cu o 
bătaie despre care am scris mai puţin în jurnal decât tot ce am 
pe table asta. Oricum, n-au ajuns la bătaie, numai s-au certat 
puţin. 

— Explică-mi! Explică-mi! strigă Richard. A fost ceva despre 
mină. Da, înţeleg, judecătorul l-a certat pentru ceea ce a aflat de 
la mine. N-a uitat de târnăcop. Tu ai auzit totul Benjamin? 

— Da, da. Cred că şi-au spus tot ce aveau pe inimă, domnule, 
răspunse majordomul. Şi din câte am aflat eu, au fost foarte 
sinceri unul cu celălalt. Intr-adevăr, aş putea spune că am auzit 
şi eu câte ceva, pentru că ferestrele erau deschise. Şi am auzit 
din întâmplare. Nu e doar un târnăcop, ci o ancoră adevărată. Şi i 
s-a mai înfipt un vârf de ancoră în spate, poate chiar prea adânc, 
ceea ce înseamnă că tânărul şi-a văzut de drum şi a părăsit locul 
în care ancorase. 

— Edwards a părăsit casa? 

— Aşa este. 

Richard se folosi de această informaţie. Şi după un 
interogatoriu strict şi lung, reuşi să scoată de la Benjamin tot ce 
ştia, nu numai despre cearta celor doi, dar şi despre tentativa de 
a percheziţiona cabana şi planurile eşuate ale lui Hiram. 

De îndată de şeriful află aceste informaţii, pe care Benjamin 
le-a pus în seama lui Ciorap-de-Piele cu toată căldura, îl rugă pe 

majordomul care rămăsese uimit să încuie uşile şi să se întoarcă 
în culcuşul său, apoi îşi luă pălăria şi părăsi casa. 

Timp de cel puţin cinci minute de la dispariţia lui Richard, 
Benjamin rămase cu mâinile în şold şi cu ochii aţintiţi asupra uşii. 
Apoi îşi veni în fire şi se pregăti să execute ordinele pe care le 
primise. 

Am mai spus deja că „tribunalul de pledoarii obişnuite şi 
şedinţe generale de pace”, sau, aşa cum i se spunea în mod 
curent, „tribunalul comitatului”, peste care prezida judecătorul 
Temple, îşi tinu una dintre şedinţele plănuite în dimineaţa 
următoare. Richard era însoţit de ofiţeri care veniseră în sat atât 
pentru a-şi face datoria faţă de acest tribunal, cât şi pentru a 
escorta prizonierii. lar şeriful le cunoştea prea bine obiceiurile 
pentru a nu şti sigur că-i va găsi pe majoritatea dintre ei, dacă nu 
chiar toţi, în sala publică a închisorii, discutând despre calităţile 
băuturii gardianului. Aşa că a străbătut străzile liniştite ale 
satului, îndreptându-se direct către clădirea mică şi nesigură 
unde erau toţi nefericiţii de datornici şi câţiva dintre criminalii din 
comitat şi unde justiţia lucra în folosul unor petiţionari destul de 
naivi pentru a cheltui doi dolari ca în cele din urmă să obţină 
unul de la vecinii lor. În vremurile acelea, în Templeton, aducerea 
a patru răufăcători în custodia a doisprezece gardieni era un 
adevărat eveniment. Şi când Richard a ajuns la închisoare toate 
indiciile păreau să arate că subordonații lui intenționau să 
petreacă o noapte pe cinste. 

A fost de-ajuns ca şeriful să facă un semn cu capul pentru ca 
două dintre ajutoarele sale să se prezinte, care la rândul lor au 
chemat şase sau şapte sergenţi. Cu aceste întărituri, Richard a 
deschis calea prin oraş, spre malul lacului, într-o linişte deplină, 
deranjată doar din când în când de hămăitul vreunei potăi 
alarmate de mersul ritmic al grupului şi de şoaptele celor care se 
deplasau, care puneau întrebări şi primeau răspunsuri referitor la 
scopul expediției lor. După ce au trecut micul pod de buşteni 
ciopliţi care traversa Susquehanna, au ieşit de pe şosea şi au 
pătruns în câmpul care fusese scena victoriei asupra 
porumbeilor. De aici şi-au urmat conducătorul printre arbuştii 
pitici de pini şi nuci care apăruseră de-a lungul malurilor lacului, 
acolo unde plugul nu reuşise să doboare copacii. De îndată ce au 
intrat în pădure, Richard se opri şi îşi adună trupele împrejurul 
său: 

— Prieteni, v-am cerut ajutorul, spuse el pe un ton scăzut, 
pentru a-l aresta pe Nathaniel Bumppo, cunoscut în mod obişnuit 
ca Ciorap-de-Piele. El a ultragiat un magistrat şi s-a opus 
executării unui mandat de percheziţionare, amenințând viaţa 
unui poliţist cu puşca. Pe scurt, prieteni, a dat un exemplu de 
rebeliune împotriva legilor şi a devenit un proscris. Este 
suspectat şi de alte delicte şi ofense împotriva drepturilor 
private. Şi mi-am propus ca în această noapte, în virtutea funcţiei 
mele de şerif, să-l arestez pe numitul Bumppo şi să-l aduc la 
închisoarea comitatului pentru a fi prezent şi pentru a răspunde 
mâine dimineaţă în faţa curţii pentru acuzaţiile grave care i se 
aduc. Prieteni şi cetăţeni, pentru a executa această datorie, 
trebuie să fiţi curajoşi şi discreţi. Curajoşi, pentru a nu fi 
intimidaţi de vreuna dintre tentativele ilegale de a se opune pe 
care acest om le-ar putea face cu ajutorul puştii sau câinilor săi. 
lar discreţi, care acum înseamnă prudenţă şi grijă, pentru a nu-i 
da ocazia să scape din acest atac neaşteptat şi pentru alte 
motive întemeiate pe care nu trebuie să le mai menţionez aici. 
Veţi forma un cerc complet în jurul cabanei şi când o să strig tare 
ordinul „avansaţi!”, vă veţi năpusti înainte şi fără să-i lăsaţi 
timpul criminal de gândire, intraţi în locuinţa lui folosind forţa şi 
luaţi-l prizonier. Acum împrăştiaţi-vă pentru a pune în aplicare 
planul, în timp ce eu voi coborî pe mal cu un ajutor de şerif, 
pentru a prelua controlul asupra acelui punct. Mie îmi veţi 
transmite direct orice comunicare, sub malul din faţa cabanei, 
unde mă voi instala şi voi rămâne pentru a vă primi înştiinţările. 

Acest discurs, pe care Richard îl pregătise în timpul deplasării, 
a avut efectul pe care îl produce orice acţiune de acest gen, 
pentru că aducea pericolele expediției în atenţia forţelor. 
Oamenii s-au despărţit, unii afundându-se în pădure, pentru a-şi 
ocupa locurile fără a atrage atenţia, iar alţii mergând înainte într- 
un ritm care permitea întregului grup să-şi ia poziţiile în mod 
ordonat. Dar fiecare întocmea cel mai bun plan pentru a respinge 
atacul unui câine sau pentru a scăpa de gloanţele puştii. Era un 
moment de interes şi aşteptare îngrozită. 

Când şeriful găsi de cuviinţă că trecuse destul timp pentru ca 
diferitele divizii ale forţelor sale să se plaseze pe poziţii, îşi ridică 
vocea în liniştea pădurii şi strigă parola. Sunetele s-au răspândit 
printre crengile arcuite ale copacilor în cadenţe goale. Dar când 
şi ultimul dintre tonuri a slăbit până urechea nu l-a mai putut 

percepe, nu au primit răspunsul urletelor aşteptate ale câinilor, ci 
doar al trosnetelor de crengi rupte şi nuiele uscate, care cedau la 
fiecare pas de înaintare al ofiţerilor. Chiar şi acestea au încetat în 
curând, ca printr-un acord tacit, pentru că nerăbdarea şi 
curiozitatea şerifului au câştigat lupta cu discreţia lui, iar acesta 
se repezi să urce pe mal şi rămase pentru un moment pe locul 
acela defrişat, în faţa casei unde Natty locuise atâta amar de 
vreme. Spre uimirea lui, în locul cabanei nu văzu decât ruinele ei 
mocnite. 

Grupul s-a adunat încet lângă grămada de cenuşă, la capătul 
buştenilor din care ieşea fum. Un foc slab din centrul ruinelor, 
care mai găsea încă destul combustibil pentru a-şi hrăni flacăra 
domoală, arunca în cercul din jurul său o lumină palidă, ce 
pâlpâia în voia curenților de aer. Vedeai acum un chip cu privirile 
înţepenite de mirare, apoi o altă figură, pentru ca cea dintâi să 
rămână ascunsă de întunericul nopţii. Nimeni nu a pus nici o 
întrebare, nimeni nu şi-a exprimat mirarea. Trecerea de la 
entuziasm la dezamăgire a fost prea puternică pentru a mai lăsa 
loc măcar unei vorbe. Nici măcar Richard nu şi-a putut folosi 
capacităţile lingvistice, care nu-l dezamăgeau niciodată. 

Intregul grup era pe deplin stăpânit de uimire, când o siluetă 
înaltă păşi maiestuos din întuneric, în cercul de lumină, călcând 
cu picioarele aspre pe cenuşa caldă şi tăciunii care se stingeau. 
Stând în bătaia luminii şi-a ridicat pălăria, descoperind capul 
pleşuv şi bătut de intemperiile vremii a lui Ciorap-de-Piele. 
Pentru un moment, el privi spre siluetele întunecate care îl 
înconjurau, mai mul trist decât înfuriat, apoi spuse: 

— Ce doriţi de la un bătrân neajutorat? spuse el. Aţi alungat 
creaturile lui Dumnezeu din sălbăticie, unde voinţa Sa le pusese 
după placul Său. Şi aţi adus cu voi problemele şi drăciile legi, 
acolo unde nici un om nu îl deranja pe celălalt. M-aţi alungat şi 
pe mine din casa mea şi de sub acoperişul meu, deşi am trăit 
patruzeci de ani lungi din viaţă chiar în acest loc, pentru că nu v- 
am lăsat să vă impuneţi legile nefolositoare şi să intraţi în 
locuinţa mea. M-aţi făcut să ard aceşti buşteni, sub care am 
mâncat şi băut, primul dintre darurile cerului, iar cel de-al doilea 
- dar la izvoarelor pure timp de aproape cincizeci de ani. Acum 
trebuie să jelesc cenuşa de sub picioarele mele, cum orice om şi- 
ar plânge copiii care au ieşit din trupul lui. Aţi chinuit inima unui 
bătrân, care nu v-a făcut niciodată rău vouă sau familiilor 

voastre, cu sentimente de amărăciune pentru semenii lui, atunci 
când gândurile sale ar trebui să se întoarcă asupra unei lumi mai 
bune. Şi l-aţi făcut să dorească să fie asemănător bestiilor din 
pădure şi din aceeaşi rasă cu ele, pentru ele nu se desfată 
niciodată cu sângele familiilor lor. Şi acum, când a venit să vadă 
ultimul tăciune al cabanei sale, înainte să se transforme în 
cenuşă, îl urmăriţi la miez de noapte, precum câini înfometați pe 
urmele unei căprioare slăbite şi muribunde. Ce altceva mai vreţi? 
Pentru că sunt aici! Şi sunt în plus. Am venit aici pentru a jeli, nu 
pentru a mă lupta. Dar dacă este voinţa lui Dumnezeu, faceţi ce 
vreţi cu mine. 

Când termină de vorbit, bătrânul rămase acolo, în luminile 
care îi trimiteau scânteieri asupra capului său neacoperit, privind 
cu seriozitate către grup. In mod involuntar, sergenţii s-au dat cu 
un pas înapoi, în afara cercului de lumină şi lăsându-i trecerea 
liberă pentru a se retrage între arbuşti, unde ar fi fost inutil să-l 
urmărească în întuneric. Natty păru să nu ia în considerare acest 
avantaj şi continuă să privească pe rând către fiecare individ 
dimprejurul lui, de parcă ar fi vrut să vadă care ar putea fi primul 
care îl va reţine. După o pauză de câteva minute, Richard a 
început să-şi vină în fire şi mergând în faţă, îşi ceru scuze pentru 
că trebuia să-şi facă datoria şi îl luă prizonier. Grupul s-a adunat 
şi a plecat în direcţia satului, condus de Richard şi ţinându-l pe 
Natty în mijlocul lor. 

Pe drum, prizonierul a primit diverse întrebări referitoare la 
motivele sale de a arde cabana şi dacă Mohegan se refugiase. 
Dar el a rămas tăcut de fiecare dată, până când, obosiţi din 
cauza îndatoririlor anterioare şi a orei târzii, şeriful şi însoțitorii 
săi au ajuns în sat şi s-au răspândit spre diverse locuri de odihnă, 
după ce au întors cheia închisorii în urma bătrânului Ciorap-de- 
Piele, ce părea să nu mai aibă nici un prieten. 

Capitolul XXXIII. 


„Adu aici buştenii, 

Escroc versat şi îndărătnic, 
Lăudăros fără pereche, 

O să-ți arăt eu tie!” 


Lear. 


Zilele lungi şi soarele matinal din luna lui iulie le-a dat destul 
timp celor interesaţi pentru a se aduna înainte să se anunţe prin 
clopoţelul academiei că venise ora la care nedreptăţiţii vor primi 
dreptate, iar vinovaţii îşi vor primi pedeapsa. Incă din zorii zilei, 
drumurile principale şi potecile care, după ce ieşeau din pădure 
şi coteau pe coastele munţilor, ajungeau toate la Templeton, 
fuseseră aglomerate de oameni mergând pe jos sau călare, dar 
îndreptându-se toţi spre lăcaşul justiţiei. Puteai vedea un ţăran 
bine îmbrăcat, călare pe un armăsar lucios şi care mişca mereu 
din coadă, mergând pe drum cu faţa roşie ridicată de parcă ar fi 
vrut să spună: „Am plătit pentru pământul meu şi nu mi-e teamă 
de nimeni.” lar pieptul se umfla de mândria că era unul dintre cei 
anchetați în comitat. Alături de el călărea un însoțitor, egal cu el 
în libertatea sentimentelor sale, dar inferior lui ca atitudine, 
bunăstare sau renume. Era un negociator profesionist în procese, 
a cărui nume apărea pe fiecare calendar, ale cărui calităţi, 
dobândite în urma numeroaselor experienţe ale unui colonist cu 
obiceiuri schimbătoare, erau risipite în hrănirea harpiilor din 
tribunale. Se străduia să impresioneze mintea marelui jurat 
expunând meritele cauzei discutate. Alături de ei, cineva mergea 
pe jos, care îşi aruncase o tunică de vânător peste cămaşă şi îşi 
umbrea chipul ars de soare cu cea mai bună dintre pălăriile sale 
de lână şi ieşise din adăpostul său din pădure pe o potecă. Se 
străduia să păstreze ritmul alături de ceilalţi, pentru a ajunge la 
locul unde urma să audă şi să hotărască în privinţa disputelor 
vecinilor săi, ca un jurat mai mic. Am fi putut vedea alte cincizeci 
de pâlcuri asemănătoare de ţărani, care mergeau în dimineaţa 
aceea în oraşul din comitat în acelaşi scop. 

La ora zece, străzile satului erau deja înţesate de feţe 
preocupate. Unii oameni vorbeau despre problemele lor 
personale, alţii ascultau o prezentare populară de crezuri 
politice, iar alţii priveau spre interiorul magazinelor deschise, 
admirând podoabele, sau examinând coase, topoare, sau alte 
asemenea instrumente care le stârneau curiozitatea sau le 
atrăgeau admiraţia. In mulţime se găseau şi Câteva femei, multe 
dintre ele purtând copii şi erau urmate de soţii şi stăpânii lor 
rustici în pas alene şi apatic. Era un cuplu tânăr, pentru care 
iubirea conjugală era încă proaspătă şi care mergea la o distanţă 
politicoasă unul de celălalt, în timp ce soţul îi dirija paşii miresei 
sale oferindu-i galant degetul mare. 

La prima bătaie a clopoţelului, Richard a ieşit pe uşa 
„Dragonului neînfricat”, arătând o sabie băgată în teacă, despre 
care îi plăcea să spună că strămoşii săi o purtaseră într-una 
dintre victoriile lui Cromwell şi striga, pe un ton autoritar, „să se 
facă loc spre tribunal”. Ordinul a fost ascultat imediat, dar nu în 
mod servil, în timp ce oamenii din mulţime înclinau din cap 
prieteneşte către cei din procesiune pe măsură ce aceştia 
treceau. Şeriful era urmat de un grup de poliţişti cu ajutoarele, 
după care venea Marmaduke şi patru ţărani obişnuiţi, cu chipul 
marcat de seriozitate, care erau asociaţii lui pe scaunul 
judecătoresc. Aceşti judecători subordonați nu puteau fi distinşi 
în nici un fel de cei mai mulţi dintre spectatori, decât poate prin 
gravitatea lor, pe care şi-o asumau puţin mai mult decât ceilalţi 
şi că unul dintre ei era îmbrăcat într-o haină militară demodată, 
cu pulpane ce îi ajungeau până la jumătatea coapselor şi purtând 
doi mici epoleţi de argint, nici pe jumătate la fel de mari precum 
epoleţii moderni. Acest domn era un colonel de miliţie, trimis de 
o curte marţială şi care reuşise să se desprindă pentru un 
moment de îndatoririle militare pentru a-şi exercita 
competențele de civil. Dar înfăţişarea sa discordantă nu a fost 
nici luată în seamă, nici comentată. După el mergeau trei sau 
patru avocaţi proaspăt raşi, umili precum mieii duşi la tăiat. Unul 
sau doi dintre ei au apelat la un truc pentru a dobândi un aer de 
gravitate intelectuală, punându-şi ochelari. Coloana era încheiată 
de un alt detaşament de poliţie şi în final, mulţimea i-a urmat pe 
toţi aceştia în sala de tribunal unde se ţinea şedinţa. 

Edificiul era alcătuit dintr-un subsol de butuci ciopliţi în formă 
pătrată, perforaţi ici şi acolo cu mici ferestre cu gratii, prin care 


345 


— James Fenimore Cooper — 

câteva feţe melancolice priveau spre mulţimea de afară. Printre 
captivi se zăreau şi figurile vinovate şi abătute ale falsificatorilor 
şi trăsăturile simple, dar cinstite ale lui Ciorap-de-Piele. Carcera 
subterană se putea deosebi în exterior de încăperile datornicilor 
numai după mărimea ferestrelor, grosimea gratiilor şi după 
gămălia țintelor bătute în butuci ca o măsură de protecţie 
împotriva folosirii ilegale a instrumentelor ascuţite. Etajul 
superior era făcut din lemn, acoperit cu scânduri şi conţinea o 
singură cameră amenajată cum trebuie pentru a o adapta 
scopurilor judiciare. Pe una dintre laturile sale se întindea o 
bancă, ridicată deasupra podelei pe o platformă îngustă cam de 
înălţimea unui om şi apărată în faţă de balustradă. In centru se 
afla un scaun, cu braţe grosolane, pe care îl ocupa întotdeauna 
judecătorul care prezida. In faţă şi la acelaşi nivel cu podeaua 
camerei se găsea o masă mare, acoperită cu aba verde şi 
înconjurată de bănci. Şi la fiecare dintre capetele ei se găseau 
şiruri de scaune, ridicându-se unul mai sus decât celălalt, care 
erau boxele juraţilor. Fiecare dintre aceste sectoare era 
înconjurat de o balustradă. Restul camerei era un pătrat deschis, 
rezervat spectatorilor. 

Odată ce judecătorii au luat loc, avocaţii luaseră în primire 
masa, iar zgomotele paşilor s-au potolit în partea aceea a sălii, 
declaraţiile s-au făcut ca în mod obişnuit, juraţii au depus 
jurământul, au fost pronunţate acuzaţiile, iar curtea a ascultat cu 
atenţie fiecare proces. 

Nu-l vom reţine pe cititor cu o descriere a discuţiilor delicate 
care au avut loc în acea sală de tribunal primele două ore. 
Judecătorul Temple, care conducea şedinţa, le-a cerut juraţilor să 
trateze fiecare caz cu rapiditate şi să-şi dedice întreaga atenţie, 
din motive umanitare, numai prizonierilor din închisoare. Aşa că, 
după ce a trecut intervalul menţionat deja, strigătul ofițerului de 
a „face loc marelui juriu” anunţă intrarea corpului de juraţi. Au 
fost făcute toate formalităţile obişnuite, apoi primul jurat a 
înmânat băncii două petiţii, pe numele cărora judecătorul 
observă de la prima privire numele lui Nathaniel Bumppo. Acesta 
a fost un moment de răgaz pentru tribunal, iar şeriful şi 
judecătorul au schimbat careva cuvinte în şoaptă. Cel dintâi a 
dat un semnal ofiţerilor săi şi în câteva minute liniştea care 
domnea a fost tulburată de o mişcare generală a mulţimii de 
afară şi imediat îşi făcu apariţia Ciorap-de-Piele. El a fost condus 

în boxa acuzaților de doi sergenţi. Zumzetul sălii s-a potolit, 
oamenii s-au îngrămădit iar în spaţiul deschis, iar tăcerea a 
devenit profundă, încât se putea auzi respiraţia greoaie a 
prizonierului. 

Natty era îmbrăcat în haine din piele de căprioară, dar fără 
haina sa, în locul căreia purta numai o cămaşă din pânză aspră, 
prinsă la gât cu tendonul unei căprioare şi care îi lăsa gâtul roşu 
şi faţa asprită de vreme neacoperite şi expuse vederii. Era prima 
dată când trecea pragul unei curţi de justiţie şi din amalgamul 
său de sentimente nu părea să lipsească nici curiozitatea. Işi 
ridică ochii spre scaunul judecătoresc şi de acolo la boxa 
juraţilor, la întregul tribunal şi la mulţimea de afară şi peste tot 
întâmpină priviri aţintite asupra lui. După ce aruncă o privire de 
ansamblu asupra propriei persoane, căutând parcă cauza acestui 
interes neobişnuit, îşi întoarse din nou faţa către mulţime şi îşi 
deschise gura într-unul din râsetele sale deosebite şi tăcute. 

— Prizonier, scoate-ţi pălăria de pe cap! spuse judecătorul 
Temple. 

Acest ordin fie nu a fost auzit, fie a fost ignorat. 

— Nathaniel Bumppo, descoperă-ţi capul! repetă judecătorul. 

Natty tresări la auzi numelui său şi ridicându-şi faţa gravă spre 
judecător, spuse: 

— Anan! 

Domnul Lippet se ridică de pe scaunul său de la masă şi îi 
şopti cave la ureche prizonierului. Apoi Natty încuviinţă din cap şi 
îşi luă pălăria din piele de căprioară de pe cap. 

— Domnule avocat districtual, spuse judecătorul, prizonierul 
este pregătit. Aşteptăm inculparea. 

Indatoririle procurorului public fuseseră preluate de Dirck van 
der School. Acesta îşi aranjă ochelarii, aruncă o privire 
prevăzătoare fraţilor săi din sala de tribunal şi termină 
aplecându-şi capul într-o parte astfel încât să poată arunca o 
privire pe deasupra ochelarilor. In final citi acuzaţia cu glas tare. 
Era o învinuire obişnuită de ultragiere şi agresiune la adresa lui 
Hiram Doolittle, dar era formulat în limbajul străvechi al actelor 
juridice. Scribul avusese o grijă deosebită de a nu omite 
denumirile nici uneia dintre armele ofensive cunoscute legii. 
Când a terminat, domnul Van der School îşi îndepărtă ochelarii, 
pe care i-a strâns şi apoi i-a pus în buzunar, ca pentru a beneficia 
iarăşi de plăcerea de a-i deschide şi de a-i pune din nou pe nas. 

După ce repetă acest gest o dată sau de două ori, i-a înmânat 
acuzaţia domnului Lippet cu un aer cavaleresc şi a spus doar 
atât: „Să văd cum demonstrezi că n-am dreptate, dacă poţi!” 

Natty ascultă acuzaţia cu mare atenţie aplecându-se în faţă 
către cel care citea cu o seriozitate care îi trăda interesul. Când 
procurorul termină, el îşi ridică trupul înalt cât putu de mult şi 
scoase un oftat prelung. Privirile tuturor erau pironite asupra 
prizonierului, aşteptându-se în van ca vocea lui să spargă 
tăcerea din sală. 

— Aţi auzit prezentarea făcută de înaltul juriu, Nathaniel 
Bumppo, spuse judecătorul. Cum pledaţi în faţa acestei învinuiri? 

Bătrânul îşi lăsă capul în jos pentru un moment, într-o 
atitudine meditativă, apoi ridicându-l, râse înainte de a-şi formula 
răspunsul: 

— Nu pot să neg că am fost puţin cam dur cu omul acela, dar 
nu este adevărat că am folosit toate instrumentele pe care 
domnul le-a citit. Nu sunt un luptător prea bun, pentru că am 
îmbătrânit. Dar am stat printre irlandezii scoțieni, să mă gândesc 
puţin, cred că în primul an al vechiului război. 

— Domnule Lippet, dacă îl reprezentaţi pe prizonier, sfătuiţi-vă 
clientul cum să pledeze, îl întrerupse judecătorul. Dacă nu, 
tribunalul îi va numi un avocat. 

intrerupt din studierea învinuirii aduse în acest caz, avocatul 
se ridică şi după ce purtă un scurt dialog în şoaptă cu vânătorul, 
informă curtea că erau pregătiţi pentru a continua. 

— Pledezi vinovat, sau nevinovat? întrebă judecătorul. 

— Mă declar nevinovat, cu conştiinţa curată, răspunse Natty. 
Pentru că cel care face un lucru corect nu poate avea nici o vină. 
Şi mai bine muream pe loc, decât să-l las să pună piciorul în 
coliba mea atunci. 

Richard tresări la auzul acestei declaraţii şi îşi întoarse privirile 
cu înţeles către Hiram, care îl privi la rândul său, cu o mişcare 
discretă din sprâncene. 

— Deschideţi procesul, domnule avocat districtual, continuă 
judecătorul. Domnule Clerck, consemnați pledoaria de nevinovat. 

După o cuvântare scurtă a domnului Van der School, Hiram a 
fost chemat în bancă pentru a depune mărturie. El a povestit 
întâmplările cu acuratețe, dar şi cu tot coloritul emoţional care se 
pot transmite prin expresii ca: „nu aveam nici o intenţie rea”, 
„considerând că e de datoria mea solemnă ca magistrat”, 

„Văzând că reprezentantul nu făcea nici un progres”. Când îşi 
termină declaraţia, iar avocatul districtual refuză să-l mai 
interogheze, domnul Lippet se ridică cu un aer scrutător şi îi puse 
întrebările următoare: 

— Sunteţi sergent în acest district, domnule? 

— Nu, domnule. Sunt doar judecător de pace. 

— Vă întreb, domnule Doolittle, în faţa acestui tribunal, dacă, 
după conştiinţa şi cunoştinţele dumneavoastră de legislaţie, 
aveaţi vreun drept de a intra în locuinţa acestui bărbat? 

— Hâm, făcu Hiram, pentru că în sufletul său se dădea o luptă 
violentă între dorinţa de răzbunare şi dragostea pentru renumele 
său de judecător. Presupun că... că... în termenii strici ai legii, 
am putea presupune că nu am avut un drept legal. Dar după 
cum au stat lucrurile şi pentru că Billy nu făcea nici un progres, 
am găsit de cuviinţă că aş putea să preiau eu îndatoririle. 

— Vă mai întreb încă o dată, domnule, dacă acest bătrân 
singuratic nu v-a interzis în repetate rânduri să intraţi în casa lui? 
continuă avocatul, încurajat de succesul său. 

— Păi, trebuie să spun că a fost destul de încăpățânat. Mie nu 
mi se pare că a fost prea inteligent, pentru că la urma urmei nu 
eram decât un vecin care dorea să intra în casa lui. 

— Atunci recunoaşteţi că dumneavoastră aţi avut intenţia de a 
face numai o vizită între vecini şi nu aceea de a impune o 
sancţiune în temeiul legii. Reţineţi, domnilor, cuvintele 
martorului. „Un vecin care dorea să intre în casa lui”, acum, 
domnule, vă întreb dacă Nathaniel Bumppo nu v-a ordonat în 
repetate rânduri să intraţi? 

— Am schimbat câteva cuvinte cu el, spuse Hiram, dar i-am 
citit mandatul cu glas tare. 

— Vă repet întrebarea: v-a spus să nu intraţi în locuinţa lui? 

— Am vorbit mai multe cu el în seara aceea, dar am mandatul 
în buzunar, poate curtea doreşte să-l vadă. 

— Martor! strigă judecătorul. Răspunde direct la întrebare. Ţi-a 
interzis prizonierul să intri în cabana lui, sau nu? 

— Păi, cred... 

— Răspunde fără echivoc, continuă judecătorul cu severitate. 

— Mi-a interzis. 

— Şi ai mai încercat să intri după ordinul lui? 

— Am încercat, dar aveam mandatul în mână. 

— Domnule Lippet, continuaţi-vă interogatoriul. 

Dar avocatul văzu că impresia generală era favorabilă 
clientului său şi fluturându-şi mâna cu un aer dispreţuitor, de 
parcă nu ar fi vrut să insulte inteligenţa juriului cu prezentarea 
altor argumente ale apărării, spuse: 

— Nu, domnule. Las onorata curte să-i mai aducă învinuiri. Eu 
îmi închei pledoaria aici. 

— Domnule avocat districtual, zise judecătorul. Aveţi ceva de 
spus? 

Domnul Van der School îşi scoase ochelarii, îi strânse şi 
punându-i apoi iar pe nas, se uită spre cealaltă acuzaţie pe care 
o ţinea în mână, apoi spuse, cu privirile aţintite asupra curţii pe 
deasupra ochelarilor. 

— O să-mi închei acuzarea aici, dacă am permisiunea curţii. 

Judecătorul Temple se ridică şi începu să rostească învinuirile: 

— Domnilor juraţi, spuse el, aţi auzit mărturia şi eu nu vă voi 
mai reţine decât un moment. Dacă un ofiţer întâmpină rezistenţă 
în executarea unei îndatoriri de serviciu, are dreptul de 
netăgăduit să cheme în ajutor orice cetăţean. lar acţiunile unui 
asemenea asistent sunt protejate prin lege. Vă las să decideti, 
domnilor, în urma mărturiei dacă acest martor poate fi 
considerat un martor al acuzării şi astfel vă vom încredința 
fericiţi cazul pentru a da verdictul. Pentru că mai există o 
inculpare, cu acuzaţii mult mai grave de această dată, împotriva 
nefericitului prizonier. 

Tonul lui Marmaduke era blând şi mieros şi din moment ce 
punctul lui de vedere a fost comunicat cu o aparentă 
imparţialitate şi-au făcut efectul asupra juriului. Ţăranii cu figuri 
grave care alcătuiau tribunalul şi-au apropiat capetele pentru un 
moment, fără a părăsi însă banca, apoi juratul principal s-a 
ridicat şi după ce formalităţile obişnuite tribunalului au fost 
realizate, i-a comunicat prizonierului verdictul: „nevinovat”. 

— Eşti achitat de această învinuire, Nathaniel Bumppo, spuse 
judecătorul. 

— Anan! spuse Natty. 

— Ai fost găsit nevinovat de lovirea şi atacarea domnului 
Doolittle. 

— Nu, nu pot să neg că l-am luat cam dur de umeri, spuse 
Natty, uitându-se în jurul lui cu simplitate. Şi... 

— Ai fost achitat, îl întrerupse judecătorul. Şi nu mai e nimic 
de spus sau de făcut în această privinţă. 

Trăsăturile bătrânul s-au luminat deodată de veselie. El 
înţelegea acum cazul şi după ce îşi puse pălăria din nou pe cap 
cu nerăbdare, aruncă la o parte balustrada micii sale închisori şi 
spuse cu căldură: 

— Trebuie să vă spun, domnule judecător, că legea nu a fost 
atât de dură cu mine, cum mă temeam. Dumnezeu să vă 
binecuvânteze pentru lucrurile bune pe care le-aţi făcut pentru 
mine astăzi. 

Dar ajutorul sergentului nu l-a lăsat pe Natty să plece de pe 
banca acuzaților, iar domnul Lippet i-a şoptit câteva cuvinte la 
ureche. Bătrânul vânător se reîntoarse la locui său şi, scoţându-şi 
pălăria şi-a netezit cele câteva bucle roşietice grizonate, cu un 
aer de teamă amestecată cu supunere. 

— Domnule avocat districtual, spuse judecătorul Temple, 
încercând să să-şi facă de lucru cu procesele verbale. Citiţi a 
două acuzare. 

Domnul Van der School avu mare grijă ca spectatorii săi să nu 
piardă nici măcar o parte a prezentării sale. Prizonierul era 
acuzat de a fi opus rezistenţă la executarea mandatului de 
percheziţionare, recurgând la arme de foc. Se menţiona în 
limbajul vag al dreptului că, printre alte arme, se folosise şi de o 
puşcă. Aceasta era într-adevăr o acuzaţie mai gravă decât o 
banală învinuire de ultragiere şi agresiune şi prin urmare, 
spectatorii au manifestat un interes pe măsură. Prizonierul a fost 
deci pus sub acuzare şi i s-a cerut pentru a doua oară să se 
declare vinovat sau nevinovat. Domnul Lippet anticipase 
răspunsurile lui Natty şi îl sfătui în şoaptă cum să pledeze. Dar 
câteva expresii folosite în formularea acuzării i-au trezit 
vânătorului sentimente puternice şi, uitând de avertizările 
avocatului, exclamă: 

— Este o minciună foarte urâtă. Eu nu doresc sângele 
nimănui. Hoţii ăia de iroquois n-ar putea spune niciodată că sunt 
însetat de sânge. Am luptat ca soldat cu teamă de Creatorul său 
şi de comandant, dar n-am îndreptat arma decât asupra unui 
luptător care se putea apăra. Nimeni n-ar putea spune că am 
atacat vreodată un mingo pe nepregătite. Mi se pare că unii cred 
că în sălbăticie nu există nici un Dumnezeu. 

— Cum te declari, Natty Bumppo? îl întrebă judecătorul. Ai 
auzit că eşti învinuit că ai folosit puşca împotriva unui 
reprezentant al legii. Eşti vinovat au nevinovat? 

Natty dăduse frâu liber sentimentelor sale de mânie. El 
rămase o clipă pe bancă, într-o poziţie gânditoare, apoi îşi ridică 
faţa râzând încet şi spuse, arătând spre locul unde se afla 
tăietorul de lemne: 

— Credeţi că Billy Kirby ar mai sta aici dacă aş fi folosit o 
armă? 

— Atunci înseamnă că negi, spuse domnul Lippet. Pledezi 
nevinovat? 

— Sigur, spuse Natty. Billy ştie cu nu am tras nici un glonţ. 
Billy, îţi aminteşti de curcanul de astă iarnă? Am tras mai bine 
decât alţii, dar nu mai împuşc aşa cum o făceam odată. 

— Consemnează declaraţia de nevinovăție, spuse judecătorul 
Temple, puternic impresionat de simplitatea prizonierului. 

Hiram depuse iar jurământul şi apoi mărturia pentru cea de-a 
doua acuzare. Işi dăduse seama de greşeala pe care o făcuse şi a 
vorbit cu mai multă prudenţă decât prima dată. Relată foarte clar 
şi, având în vedere că e vorba de Hiram, foarte concis despre 
bănuielile asupra vânătorului, despre plângere, eliberarea 
mandatului şi despre jurământul depus de Kirby. Toate acestea, 
a afirmat el, fuseseră realizate în conformitate cu legea. Adăugă 
apoi despre felul în care fusese întâmpinat reprezentantul şi 
afirmă clar că Natty îndreptase puşca spre Kirby şi îl ameninţă 
că-i va pune viaţa în pericol în cazul în care încerca să-şi 
îndeplinească misiunea. Jotham confirmă toate spusele lui Hiram 
şi susţinu cu fidelitate varianta magistratului. Domnul Lippet i-a 
interogat cu dibăcie pe aceştia doi, dar după o vreme a fost 
nevoit să renunţe disperat la încercarea de a obţine vreun 
avantaj. 

In cele din urmă, avocatul districtual îl chemă pe tăietorul de 
lemne să depună mărturie. Billy oferi o relatare confuză extrem 
de încurcată a întâmplării, deşi încerca în mod evident să spună 
adevărul. Domnul Van der School îl ajută cu câteva întrebări 
directe: 

— După examinarea actelor reiese că ai cerut să intri în 
cabană în mod legal. Ai fost intimidat de armele şi amenințările 
lui? 

— Nu le-am luat în seamă, domnule, spuse Billy pocnind din 
degete. Aş fi un mare prost dacă l-aş lua în seamă pe bătrânul 
Ciorap-de-Piele. 

— Din câte spuneţi, înţeleg (referindu-mă la cuvintele 

dumneavoastră anterioare pe care le-aţi rostit aici în tribunal, de 
la începutul mărturiei dumneavoastră) că aţi crezut că dorea să 
vă împuşte? 

— In mod sigur că am crezut. Şi dumneavoastră aţi crede la 
fel, domnule, dacă aţi vedea îndreptată spre dumneavoastră 
gura unei puşti care nu ratează niciodată şi că vă aţinteşte cu o 
privire care ocheşte ţinta foarte bine. Am crezut că sunt în 
pericol şi mi-am ferit spatele. Dar Ciorap-de-Piele a renunţat la 
piele şi toată povestea s-a terminat. 

— Ah, Billy, spuse Natty scuturând din cap, am avut o idee 
bună să-ţi arunc pielea, că altfel s-ar fi lăsat cu vărsare de sânge. 
Şi sunt sigur că dacă ar fi fost al tău l-aş fi plâns amarnic cât timp 
mi-a mai rămas pe acest pământ. 

— Ei bine, Ciorap-de-Piele, din moment de tot vorbim despre 
asta, se prea poate ca tu să nu... răspunse Billy, privindu-l pe 
prizonier cu o libertate şi familiaritate care părea să nu ţină cont 
de prezenţa judecătorilor. 

— Continuaţi-vă interogatoriul, domnule avocat districtual. 

Avocatul urmări acest schimb de replici familiare dintre martor 
şi prizonier cu o dezgustare vădită şi răspunse apoi judecătorului 
că nu mai avea nici o întrebare. 

— Inseamnă că nu v-a fost teamă, domnule Kirby, îl întrebă 
avocatul apărării. 

— Mie? Nu, spuse Kirby aruncându-şi privirile asupra 
constituţiei sale robuste cu o satisfacţie nedisimulată. Nu mă 
sperii chiar atât de uşor. 

— Păreţi un bărbat vânjos. Unde v-aţi născut, domnule? 

— Statul Vermont. E o zonă muntoasă, dar pământul este dur 
şi are mai mult păduri de fag şi arțar. 

— Aşa am auzit, spuse domnul Lippet blând. V-aţi obişnuit să 
folosiţi şi dumneavoastră puşca în ţara aceea, nu? 

— Sunt al doilea ţintaş din ţara asta, domnule, cred că sunt 
imediat după Natty Bumppo, de când el a împuşcat porumbelul. 

Ciorap-de-Piele şi-a ridicat capul şi râse din nou. Pentru ca 
apoi să întindă o mână ridată şi să spună: 

— Eşti încă tânăr, Billy şi n-ai trecut prin luptele pe care le-am 
dus eu, dar îţi ofer mâna mea. Nu îţi port ranchiună. 

Domnul Lippet a permis ca această ofertă de conciliere să fie 
acceptată şi făcu o pauză bine chibzuită pentru ca spiritul păcii 
să-i emoţioneze pe deplin pe cei doi. Dar judecătorul îşi exercită 

autoritatea pentru a pune capăt acestui moment: 

— Este un loc nepotrivit pentru asemenea discuţii, spuse el. 
Continuaţi examinarea martorului, domnule Lippet, sau o să-l 
chem pe următorul. 

Avocatul tresări, de parcă nu şi-ar fi dat seama că făcuse un 
gest nepotrivit şi apoi continuă: 

— Deci aţi rezolvat lucrurile cu Natty în mod amiabil, chiar 
acolo, nu-i aşa? a 

— Mi-a dat pielea şi eu nu vroiam să mă cert cu un bătrân. În 
ce mă priveşte, eu nu văd nimic aşa de rău în a împuşca o 
căprioară. 

— Şi v-aţi despărţit prieteneşte? Nu v-aţi fi gândit niciodată să 
veniţi în faţa tribunalului cu această problemă dacă nu aţi fi fost 
citat. 

— Nu cred că aş fi făcut aşa ceva. El mi-a dat pielea şi deşi 
domnul Doolittle s-a simţit ofensat, eu n-am simţit că ar fi avut 
vreo intenţie rea. 

— Am terminat, domnule judecător, spuse domnul Lippet, 
bizuindu-se probabil pe pedeapsa pe care urma să i-o dea 
Temple. Apoi se aşeză, cu aerul unui om care era sigur de 
succesul lui. 

Când domnul Van der School se ridică pentru a se adresa 
juriului, îşi începu discursul cu următoarele cuvinte: 

— Domnilor juraţi, ar fi trebuit să întrerup întrebările de 
direcţionare ale avocatului apărării (prin întrebări de direcţionare 
mă refer la faptul că îi sugera ce să spună), dar am avut 
încredere că legea acestei ţări era superioară oricăror avantaje 
(mă refer la avantaje legale), pe care le-ar putea obţine prin 
măiestria sa. Domnilor, avocatul prizonierului s-a străduit să vă 
convingă, în ciuda bunului simţ pe care îl aveţi, că a îndrepta 
arma către un miliţian (ales sau împuternicit) este un gest 
nevinovat. Şi că societatea (mă refer la federaţie, domnilor) nu ar 
fi, aşadar pusă în pericol. Dar acordaţi-mi puţin atenţia, pentru a 
analiza toate detaliile acestei ofense scandaloase. 

Aici, domnul Van der School a oferit juraţilor un rezumat al 
mărturiei, relatând în aşa fel încât să zăpăcească de tot minţile 
respectabililor săi ascultători. După această prezentare, încheie 
după cum urmează: 

— Şi acum, domnilor, pentru că înţelegem pe deplin crima de 
care acest nefericit se face vinovat (nefericit atât datorită 


354 


— Pionerii — 
ignoranței, cât şi vinovăţiei sale), vă las pe dumneavoastră să 
decideţi. Şi nu mă îndoiesc nici o clipă că veţi înţelege cât de 
important este (în ciuda faptului că avocatul apărării, bazându-se 
pe verdictul favorabil dinainte, se străduieşte să pară atât de 
încrezător în succesul său) să-l pedepsim pe delincvent şi să 
restaurăm demnitatea legii. 

Era acum rândul judecătorului să comenteze asupra învinuirii. 
A început cu un rezumat clar al mărturiei, dezvăluind trucurile 
avocatului apărării şi făcând lumină asupra lucrurilor, astfel încât 
toată lumea le înţelese corect. Apoi încheie: 

— Pentru că noi trăim, domnilor, în afara societăţii, este cu 
atât mai important să ne protejăm reprezentanţii legii. Dacă daţi 
crezare relatărilor martorilor în ceea ce priveşte actele 
prizonierului, este de datoria dumneavoastră să îl condamnaţi. 
Dar dacă credeţi că acest bătrân, care apare astăzi în faţa 
dumneavoastră, nu a avut intenţia de a-l răni pe reprezentant şi 
că acţiona mai degrabă în virtutea obiceiurilor sale decât din 
răutate, este de datoria dumneavoastră să îl judecaţi, dar s-o 
faceţi cu îngăduinţă. 

Ca şi prima dată, juriul nu şi-a părăsit banca şi după ce s-au 
consultat pentru scurt timp, juratul principal s-a ridicat şi l-a 
declarat pe prizonier vinovat. 

Acest verdict nu i-a surprins pe cei din sală, din moment ce 
mărturia, din care am omis cea mai mare parte, fusese prea 
clară şi prea directă pentru a nu fi luată în seamă. Judecătorii 
păreau să fi anticipat acest rezultat, pentru că, în timp ce juriul 
delibera, ei se consultau la rândul lor. Apoi, toate pregătirile 
judecătorilor anunțau apropierea momentului în care se va 
pronunţa sentinţa. 

— Nathaniel Bumppo, începu judecătorul, făcând apoi pauza 
obişnuită. 

Bătrânul vânător se ridică imediat din poziţia sa meditativă, cu 
capul aplecat pe balustradă şi strigă pe un ton prompt, 
milităresc: 

— Aici! 

Judecătorul îi făcu un semn cu mâna, pentru a păstra tăcerea, 
apoi continuă: 

— În decizia sa asupra sentinţei, curtea a luat în considerare 
atât ignoranţa ta faţă de legi, cât şi importanţa pedepsirii unor 
fapte strigătoare la cer, ca cel de care te faci vinovat. Având în 

vedere vârsta ta, am renunţat la pedeapsa cea mai potrivită, de 
a te biciui pe spatele gol. Dar din moment ce din respect faţă de 
lege este necesară o expunere publică a pedepsei pe care 
trebuie s-o înduri, se ordonă astfel ca de aici să fii transportat în 
centrul satului, unde vei fi legat de un buştean timp de o oră. 
Trebuie să plăteşti statului o amendă de o sută de dolari. Şi să fii 
reţinut în închisoarea comitatului timp de o lună calendaristică. 
Şi să nu fii eliberat din închisoare până în momentul în care 
amenda este plătită. Cred că este de datoria mea, Nathaniel 
Bumppo... 

— Şi de unde să iau eu banii ăştia, îl întrerupse Ciorap-de-Piele 
înflăcărat. De unde să iau banii? O să-mi luaţi banii pentru 
pantere, pentru că am tăiat gâtul căprioarei. Şi cum să găsească 
un bătrân atâta aur şi argint în pădure. Nu, nu, domnule 
judecător. Mai gândiţi-vă şi nu mai spuneţi că o să mă ţineţi 
închis scurta vreme care mi-a mai rămas. 

— Adică ai ceva de spus împotriva acestei sentinţe, curtea 
este dispusă să te asculte, spuse judecătorul blând. 

— Am destul de spus împotriva ei, strigă Natty, apucând 
balustrada pe care degetele lui se mişcau convulsionate. De 
unde să fac eu rost de bani? Lăsaţi-mă să plec în munţi şi pe 
dealuri, unde am fost obişnuit să respir aerul curat. Şi deşi am 
şaptezeci de ani, dacă aţi mai lăsat destul vânat în regiune, o să 
muncesc zi şi noapte şi o să adun suma asta înainte de 
încheierea sezonului. Da, da, vedeţi că am dreptate. Aţi face un 
lucru rău dacă aţi închide un bătrân care şi-a petrecut zilele 
acolo unde putea privi mereu pe fereastra cerului, cum s-ar 
spune. 

— Trebuie să mă conformez legii... 

— Să nu-mi vorbiţi mie despre legi, domnule judecător, îl 
întrerupse vânătorul. Bestia din pădure a ascultat de legile 
dumneavoastră atunci când îi era sete şi foame de sângele 
copilei dumneavoastră? Ea îngenunchea în faţa lui Dumnezeu 
cerând o favoare mai mare decât mine, iar el a auzit-o. Şi dacă 
acum îmi refuzaţi rugăminţile, credeţi că va fi surd? 

— Sentimentele mele personale nu trebuie să interfereze cu... 

— Ascultaţi-mă, Marmaduke Temple! îl întrerupse bătrânul cu 
o înflăcărare melancolică. Şi ascultaţi-vă raţiunea! Eu străbăteam 
aceşti munţi când dumneavoastră nu eraţi judecător, ci un copil 
în braţele mamei sale. Şi cred că am dreptul şi privilegiul de a le 

mai străbate o dată înainte să mor. Aţi uitat de vremea când aţi 
venit pe malul lacului, când nu era nici măcar o închisoare în 
care să vă adăpostiţi. Nu v-am dat eu propria mea piele de urs să 
dormiţi pe ea şi grăsimea de la o frumuseţe de căprioară ca să 
vă potoliţi foamea? Da, da. Pe atunci nu credeaţi că e păcat să 
omori o căprioară. Şi am făcut toate acestea, deşi nu aveam nici 
un motiv să vă îndrăgesc, pentru că le-aţi făcut rău celor care mă 
iubeau şi mă adăposteau. lar acum vreţi să mă răsplătiți pentru 
bunătatea mea băgându-mă la carceră? O sută de dolari? De 
unde să fac eu rost de bani? Nu, nu. Atâţia oameni spun lucruri 
urâte despre dumneavoastră, dar Marmaduke Temple nu este 
atât de rău încât să lase un bătrân să moară în închisoare, doar 
pentru că el şi-a apărat drepturile. Haide, prietene, lasă-mă să 
trec. Nu am mai fost de mult în mijlocul unei asemenea mulţimi 
şi vreau să mă întorc în pădure. Nu vă temeţi de mine, domnule 
judecător, vă rog să nu vă temeţi de mine, pentru că dacă sunt 
destui castori pe ape, sau pieile de căprioară o să se vândă la un 
şiling bucata, o să primiţi şi ultimul penny din amendă. Unde 
sunteţi, câinii mei? Veniţi, căţei, veniţi! Trebuie să muncim din 
greu la anii noştri, dar o s-o facem! Da, da, am promis şi o s-o 
facem. 

Este inutil să mai spunem că un sergent l-a împiedicat din nou 
să plece pe Ciorap-de-Piele. Dar, înainte ca prizonierul să mai 
poată adăuga ceva, ochii tuturor au fost atraşi într-o altă parte a 
camerei, unde mulţimea se agitase dintr-o dată şi de unde se 
auzise un „hâm” puternic. 

Benjamin reuşise să-şi facă loc printre oameni şi îşi balansa 
acum corpul mic, cu un picior pe fereastră şi cu celălalt pe una 
dintre balustradele băncii juraţilor. Spre uimirea întregii curţi, 
majordomul se pregătea să vorbească. A dus mâna la buzunar şi 
după ce s-a chinuit puţin, a reuşit să scoată o geantă mică, iar 
apoi glăsui: 

— Dacă domnul judecător este de acord să-l lase pe bietul om 
să mai facă o croazieră printre bestii, spuse el, am adus un fleac 
ce ar putea ajuta să micşorăm riscurile, din moment ce sunteţi 
de-abia treizeci şi cinci de spanioli. Şi mi-aş fi dorit, din tot 
sufletul, să fi fost guinee britanice adevărate, pentru binele 
bătrânului. Dar sunt ceea ce sunt şi dacă domnul Dickens ar fi 
destul de bun ca să arunce o privire la contul acesta pe care îl ţin 
şi să ia din geantă cât trebuie ca să acopere cheltuiala, n-are 

decât să păstreze restul, până când Ciorap-de-Piele va putea să 
se ia la trântă cu castorii ăia de care vorbea, sau de fapt pentru 
totdeauna şi nu am nevoie de nici un fel de mulţumire. 

Când termină de vorbit, el întinse registrul de lemn al 
datoriilor sale neplătite de la „Dragonul neînfricat” cu o mână, în 
timp ce cu cealaltă oferea geanta lui cu dolari. Uimită de această 
întrerupere neobişnuită, sala rămăsese într-o linişte profundă, pe 
care numai şeriful o întrerupse, lovind cu sabia în masă şi 
strigând: „Tăcere!”. 

— Trebuie să punem capăt acestei chestiuni, spuse 
judecătorul,  străduindu-se să-şi stăpânească sentimentele. 
Sergent, du prizonierul pentru a fi legat de buşteni. Domnule 
Clerk, ce urmează pe ordinea de zi? 

Natty păru să se lase în voia destinului, pentru că îşi lăsă capul 
în piept şi îl urmă tăcut pe ofiţer afară din sală. Când silueta lui 
înaltă apăru pe uşa din faţă, mulţimea se dădu înapoi pentru a 
lăsa prizonierul să treacă, iar apoi se năpusti spre scena unde 
acesta urma să fie pedepsit. 

Capitolul XXXIV. 


„Ha, ha! Priveşte, poartă jartiere care-l strâng.” 
Lear. 


Pedepsele impuse de dreptul comun le erau cunoscute încă 
oamenilor din New York la vremea povestirii noastre. ar stâlpul 
pentru biciuit şi ruda sa, butucii, nu fuseseră încă înlocuiţi de 
soluţia mai blândă a închisorii. Acele relicve ale timpurilor 
străvechi erau plasate chiar în faţa închisorii, ca o lecţie de 
justiţie preventivă pentru răufăcătorii acelei colonii. 

Natty l-a urmat pe sergent până în acest loc şi plecându-şi 
capul în faţa unei puteri căreia nu i se putea opune şi înconjurat 
de mulţimea care-l închidea într-un cerc în jurul lui, iar pe faţa 
fiecărei persoane se putea citi curiozitatea. Sergentul ridică 
partea superioară a butucilor şi arătă cu degetul spre găurile în 
care bătrânul trebuia să-şi pună picioarele. Fără a crâcni măcar 
în faţa acestei pedepse, Ciorap-de-Piele se aşeză pe pământ şi îşi 
lăsă picioarele prinse în găurile butucilor. Totuşi, aruncă o privire 
în jurul lui, cătând acea simpatie pe care natura umană are 
nevoie întotdeauna în momentele de suferinţă. Dar nu zări nici 
urmă de milă pe feţele celorlalţi, aşa cum nu văzu nici cruzime, 
sau nu auzi strigându-i-se vreun reproş. Mulțimea, dacă i se 
poate spune astfel, părea doar să asculte atent. 

Sergentul tocmai lăsa în jos placa superioară, când Benjamin, 
care stătuse mereu în apropierea prizonierului spuse cu vocea sa 
puternică, de parcă ar fi căutat un motiv de ceartă. 

— Ce folos are, domnule sergent, să prinzi om între scândurile 
astea de aici? Nu scoate rachiul din el şi nici nu-i răneşte spatele. 
Pentru ce mai faci toate astea atunci? 

— E pedeapsa tribunalului, domnule Penguillan. Şi cred că 
există o lege pentru ea. 

— Ah, ştiu că e o lege pentru chestia asta, dar unde-i găseşti 
tu folosul, te întreb? Nu face nici un rău şi îl ţine pe om doar de 
călcâie prin deschizăturile astea. 

— Chiar nu e nimic rău, Benny Pump? spuse Natty ridicându-şi 
privirile jalnice spre chipul majordomului. Chiar nu fac nimic rău 

dacă pun astfel un om bătrân de şaptezeci şi unu de ani ca să-l 
privească oameni, ca pe un urs îmblânzit? Nu fac nici un rău 
dacă pun un fost soldat, care a servit în timpul războiului din 
cincizeci şi şase şi a văzut duşmanul în timpul conflictului din 
şaptezeci şi şase, într-un loc ca acesta, unde băieţii pot să-l arate 
cu degetul şi să spună: „L-am văzut când s-a făcut de râs în tot 
comitatul!” Nu e nici un rău dacă înjosesc un om cinstit de parcă 
ar fi un animal din pădure? 

Benjamin se uită în jurul său ameninţător şi dacă ar fi zărit o 
singură faţă care să aibă o expresie de dispreţ, ar fi fost gata să 
se certe imediat cu acel om. Dar peste tot nu întâlnea decât 
figuri sobre, uneori chiar compătimitoare, aşa că se aşeză alături 
de vânător şi, punându-şi picioarele în cele două găuri libere ale 
butucilor, spuse: 

— Lasă scândura în jos, domnule sergent. Las-o în jos, când îţi 
spun. Dacă e cineva pe aici care vrea să vadă un urs, n-are decât 
să se uite şi la naiba cu el. O să vadă doi urşi şi poate unul dintre 
ei poate să şi muşte, nu numai să mormăie. 

— Dar nu am primit nici un ordin să vă pun în butuci, domnule 
Pump, strigă sergentul. Trebuie să vă ridicaţi de aici şi să mă 
lăsaţi să-mi fac treaba. 

— Ai primit ordinele mele şi de ce altceva mai ai nevoie ca să 
îmi prinzi picioarele? Aşa că lasă scândura în jos şi o să-l văd eu 
pe cel care rânjeşte primul! 

— Ce rău poate fi dacă închizi o persoană care vrea să intre la 
închisoare? spuse sergentul, râzând şi închizându-i pe cei doi în 
butuci. 

Noroc că această acţiune a fost dusă la îndeplinire cu 
hotărâre, pentru că spectatorilor le-a venit să râdă văzându-l pe 
Benjamin că se pune el însuşi în acea situaţie şi puţini dintre ei 
au încercat să se abţină. Majordomul se zbătu puţin încercând să 
se elibereze, de parcă ar fi vrut să se lupte cu toţi cei care erau 
aproape de el, dar cheia se întorsese deja, iar eforturile sale erau 
zadarnice. 

— Auziţi, domnule sergent, strigă el. Ridicaţi puţin scândurile 
astea, ca să le arăt oamenilor de aici de cine râd ei. 

— Nu se poate! Ai vrut să intri, acum nu mai poţi ieşi, 
răspunse ofiţerul. Numai când expiră timpul pe care judecătorul 
l-a hotărât pentru prizonierul ăsta. 

Văzând că amenințările şi încercările sale sunt inutile, 

Benjamin a fost destul de înţelept pentru a adopta atitudinea 
resemnată a tovarăşului său. Se linişti imediat şi rămase alături 
de Natty cu o expresie de dispreţ întipărită pe trăsăturile sale 
aspre, arătând că înlocuise furia cu dezgustul. Odată ce 
sentimentele sale violente s-au potolit, majordomul se întoarse 
către tovarăşul său de suferinţă şi, deşi avea motive întemeiate 
pentru a se manifesta cu mai multă efuziune, încercă să-şi 
consoleze prietenul cu bunătate: 

— La urma urmei, domnule Bumppo, nu e mare lucru, spuse 
el, am cunoscut nişte oameni dintr-o bucată, la bordul 
Boadishey, prinşi de călcâie pentru o nimic toată. Decât poate că 
au uitat că-şi băuseră deja toţi banii când un pahar de grog le-a 
tăiat calea. E ca şi cum ai naviga cu două ancore în faţă, 
aşteptând mareea, sau ca vântul să-şi schimbe direcţia şi nu 
avem decât două culcuşuri bune, iar ancorele au destul loc 
pentru a se mişca în mări. Am văzut atâţia oameni, care au 
consumat mai mult decât puteau să plătească, după cum ţi-am 
spus, legaţi la prora şi pupa şi nu puteau nici măcar să-şi 
întoarcă bordul. Uneori aveau şi câte o piedică prinsă de limbă, 
în forma unui grătar, pus de-a curmezişul fălcilor, ca un furchet 
pe bolta pupei. 

Vânătorul părea să aprecieze bunele intenţii ale celuilalt, deşi 
nu-i putea înţelege elocinţa. Işi ridică figura umilită şi încercând 
să zâmbească, spuse: 

— Anan! 

— Nu e mare lucru, îţi spun, doar o mică vijelie care se va 
potoli în curând, continuă Benjamin. Pentru tine, care eşti 
puternic precum o corabie, trebuie să fie o nimica toată. Deşi, 
văzând că picioarele astea grele ale mele că sunt aşa de scurte, 
mi-au ridicat călcâiele în sus, încât stau cam înclinate. Dar ce-mi 
pasă mie, domnule Bumppo, dacă vasul trage puţin mai tare de 
ancoră? Nu-i decât pentru cartul 4-6, dar să mă ia naiba dacă nu 
o să navigheze împreună cu tine după castorii ăia de care ai 
pomenit! Nu prea sunt obişnuit cu armele mici, pentru că am 
lucrat cu cutiile de muniţie, pentru că aveam velatura prea 
scurtă pentru a putea vedea pe deasupra pânza de la hamacuri. 
Dar aş putea să car vânatul şi poate chiar să te ajut să pui 
capcanele. Şi dacă e adevărat că eşti la fel de îndemânatic cu 
arma, precum eşti cu harponul, nu o să fie decât o croazieră 
scurtă. Am aranjat vergele cu domnul Dickens azi dimineaţă şi o 

să-i trimit vorbă să nu-mi mai treacă numele pe cărţi până nu se 
termină croaziera. 

— Tu eşti obişnuit să locuieşti cu oameni, Benny, spuse 
Ciorap-de-Piele cu durere, iar viaţa în pădure ar fi prea grea 
pentru tine. 

— Deloc, deloc, strigă majordomul. Nu sunt unul dintre băieţii 
tăi de vreme bună, domnule Bumppo, care navighează numai pe 
vreme bună. Când îmi fac un prieten, sunt alături de el. Nu există 
un om mai bun decât domnul Dickens şi îmi place de el la fel 
cum Îmi place noul butoi de Jamaiky al doamnei Hollister. 

Majordomul se opri şi, întorcându-şi chipul de barbar spre 
vânător, se uită la el cu o privire ştrengărească. Apoi îşi relaxa 
toţi muşchii feţei sale aspre, până când aceasta se lumină de 
albeaţa dinţilor, spuse pe o voce joasă: 

— Auzi, domnule Ciorap-de-Piele, e mai proaspăt şi te 
înviorează mai tare decât orice Hollands pe care îl găseşti în 
Gamsey. Dar o să trimitem pe cineva, să o roage pe hangiţă să 
ne dea ceva de băut, pentru că sunt aşa de înţepenit între 
scândurile astea, că tare aş mai avea nevoie de ceva care să-mi 
uşureze mecanismul de sus. 

Natty oftă şi se uită împrejurul său, spre mulţimea care 
începuse deja să se risipească. Oameni se îndreptau în toate 
direcţiile, după treburile lor, iar gloata era acum mai puţin 
numeroasă. Se uită gânditor la Benjamin, dar nu-i răspunse. 

Părea să fie cuprins de o puternică teamă, care îi anihila toate 
celelalte senzaţii şi care îi arunca o umbră de melancolie asupra 
trăsăturilor lui ridate, în ton cu gândurile sale apăsătoare. 

Majordomul se pregătea să-şi pună planurile în aplicare, 
conform vechiului principiu că tăcerea înseamnă un răspuns 
pozitiv, când domnul Doolittle şi Jotham au ieşit din mulţime, 
traversând spaţiul deschis şi s-au apropiat de butuci. Magistratul 
merse la capătul unde se aşezase Benjamin şi rămase la distanţă 
sigură de majordom, în faţa lui Ciorap-de-Piele. Pentru un 
moment, Hiram simţi că intră în pământ din cauza privirilor 
tăioase ale lui Ciorap-de-Piele şi se lăsă cuprins de un sentiment 
cu totul nou pentru el, cel al jenei. După ce îşi mai veni în fire, 
privi spre cer şi apoi în văzduhul înnegrit de fum, de parcă ar fi 
fost doar o întâlnire obişnuită cu un prieten şi spuse felul lui 
formal şi ezitant: 

— Nu prea a plouat în ultima vreme. Cred că vom avea o 

secetă lungă. 

Benjamin îşi desfăcea punga cu dolari şi nu observă 
apropierea magistratului, iar Natty îşi întoarse faţa, pe care 
fiecare muşchi se încorda cu dezgust, fără să răspundă. După o 
scurtă pauză, Hiram continuă, părând mai degrabă încurajat de 
această dovadă de antipatie. 

— Norii arată de parcă nu au nici un pic de apă în ei, iar 
pământul este foarte uscat. După părerea mea, o să avem roade 
puţine anul acesta, dacă nu o să plouă în curând. 

Domnul Doolittle îşi exprimă opiniile profetice cu un aer 
caracteristic celor din neamul său. Avea o atitudine iezuită, rece, 
insensibilă şi egoistă, care părea să spună: „Am acţionat conform 
legii”, chiar omului pe care îl rănise cu atâta cruzime. Reuşi să 
îndepărteze reţinerile pe care bătrânul se străduise să şi le 
impună, pentru că acesta izbucni deodată, roşu de indignare: 

— Cum să vină ploaia, strigă el, când voi îi faceţi pe bătrâni, 
bolnavi şi săraci să plângă? Plecaţi de aici! Plecaţi de aici! Poate 
că aţi fost făcuţi după chipul lui Dumnezeu, dar satana locuieşte 
în inimile voastre. Plecaţi de aici, vă spun! Sunt îndurerat, iar 
prezenţa voastră îmi aduce gânduri şi mai amare. 

Benjamin termină de numărat banii şi îşi ridică privirile în 
momentul în care Hiram, care fusese luat pe nepregătite de 
ocările vânătorului, se apropie prea mult de majordom, din 
nefericire pentru el. Acesta îi prinse un picior cu o mână 
puternică precum strânsoarea unei menghine şi îl trase la 
pământ înainte ca acesta să-şi vină în fire, sau să-şi folosească 
forţa, pe care până la urmă, o avea şi el. Lui Benjamin nu-i lipsea 
nici robusteţea, nici forţa capului, umerilor şi braţelor, deşi restul 
siluetei sale părea să fi fost iniţial intenţionată pentru un alt tip 
de om. lşi exercită forţa fizică şi de această dată, dar cu multă 
discreţie. Işi prinsese oponentul în dezavantaj şi în urma luptei, 
Benjamin a reuşit să-l imobilizeze pe magistrat într-o poziţie 
foarte asemănătoare cu a lui, cei doi stând bărbăteşte faţă în 
faţă. 

— Cred că eşti înrudit cu navele, domnule Fac-puţin?, strigă 
majordomul. Pari rudă cu navele, domnule. Te ştiu eu pe tine. 
Vorbeşti numai de bine de faţă cu domnul Dickens şi după aceea 
te duci şi bombăni faţă de bătrânele din sat, nu? N-ar fi destul 


21 joc de cuvinte: Doo-but-little în loc de Doolittle. „Do but little” 
înseamnă în limba engleză „a face puţin” (n.tr.). 

pentru orice creştin şi nu-i doresc nimănui să aibă atâta răutate, 
să scoată din acţiune un bătrân cinstit în felul acesta, fără să fie 
atât de dur cu el, de parcă ai începe să-l ponegreşti de îndată ce- 
şi coboară ancora. Dar am adunat multe împotriva dumitale, 
domnule şi acum e momentul să fii plătit pentru munca acestei 
zile. Aşa că pregăteşte-te, neghiobule, pregăteşte-te şi o să 
vedem care dintre noi doi e mai bun. 

— Jotham! strigă magistratul înfricoşat. Jotham! Cheamă 
ofiţerii! Domnule Penguillan, îţi ordon să păstrezi pacea. 

— A existat mai multă pace, decât dragoste între noi doi, 
domnule, strigă majordomul, făcând câteva demonstraţii de 
ostilitate. Aşa că ai grijă, domnule! Pregăteşte-te! Vezi barosul 
acesta de aici? 

— Pune mâna pe mine dacă ai curajul! exclamă Hiram, pe cât 
de bine reuşi el, din sub strânsoarea în care majordomul îi ţinea 
gâtlejul. Pune mâna pe mine, dacă ai curajul! 

— Nu ţi se pare că am pus mâna pe tine, domnule? strigă 
majordomul. 

Avem neplăcuta datorie de a consemna aici că Benjamin 
devenise violent, pentru că lovea cu putere nicovala domnului 
Doolittle cu barosul, iar scena deveni într-o clipă deosebit de 
tumultuoasă şi confuză. Mulțimea s-a repezit într-un cerc de dans 
în jurul acelui loc, în timp ce alţii au fugit la tribunal pentru a da 
alarma. Unul sau doi dintre cei mai tineri membrii ai mulţimii a 
făcut o cursă nebunească pentru a vedea cine va fi fericitul care 
îi va comunica soţiei magistratului, situaţia în care se găsea soţul 
său. 

Benjamin a continuat să-l lovească cu barosul, foarte harnic şi 
chiar cu îndemânare, folosindu-şi o mână pentru a-şi ridica 
oponentul, în timp ce cu cealaltă îl lovea. Nu ar fi bătut niciodată 
un adversar căzut, pentru că astfel ar fi decăzut în proprii săi 
ochi. Prin acest aranjament avantajos, reuşi să-l lovească pe 
Hiram până la desfigurare înainte ca Richard să-şi facă loc prin 
mulţime pentru a ajunge la locul luptei. Şeriful a declarat după 
aceea că nu a fost niciodată mai îndurerat decât atunci când a 
văzut dezbinarea aceasta între favoriţii săi, în afara faptului că 
era extrem de supărat şi datorită faptului că era responsabil cu 
păstrarea păcii în comitat. Hiram îi devenise într-o anumită 
măsură necesar pentru vanitatea sa, iar pe Benjamin, deşi ar 
părea ciudat, chiar îl iubea. Şi-a trădat ataşamentul prin primele 


364 


— Pionerii — 
cuvinte pe care le-a rostit. 

— Domnule Doolittle! Domnule Doolittle! Mi-e ruşine să văd că 
un om cu funcţia şi caracterul dumneavoastră uită de sine într- 
atât încât deranjează pacea, insultă tribunalul şi îl bate pe bietul 
Benjamin în halul acesta! 

Auzind vocea domnului Jones, majordomul se opri, iar Hiram 
găsi răgazul de a-şi ridica faţa acoperită de ruşine spre cel care 
încerca să-i împace. Încurajat la vederea şerifului, domnul 
Doolittle îşi recăpătă glasul: 

— O să te acţionez în justiţie pentru asta! strigă el disperat. O 
să te pedepsească legea pentru asta! Vă cer, domnule şerif, să-l 
reţineţi pe acest om şi să-l luaţi în custodie. 

Până acum, Richard aflase deja cum se petrecuseră lucrurile 
şi, întorcându-se către majordom, îi spuse cu reproş: 

— Benjamin, cum ai ajuns în butuci? Am crezut întotdeauna că 
eşti blând şi docil ca un mieluşel. Te preţuiam foarte mult pentru 
docilitatea ta! Benjamin! Benjamin, te-ai făcut de râs nu numai 
pe tine, ci şi pe prietenii tăi, prin comportamentul acesta 
neruşinat. Dumnezeule! Dumnezeule! Domnule Doolittle, se pare 
că v-a lovit faţa foarte tare într-o parte. 

Hiram se ridicase deja în picioare, asigurându-se că 
majordomul nu putea să-l mai ajungă. Incepu să rostească 
ameninţări groaznice de răzbunare. Ofensa avusese prea mulţi 
martori pentru a fi trecută cu vederea, iar şeriful, luând exemplul 
vărului său, care fusese imparţial în procesul recent al lui Ciorap- 
de-Piele, ajunse la concluzia dureroasă că trebuia să-şi bage 
majordomul în puşcărie. Timpul de pedeapsă al lui Natty 
expirase deja, Benjamin a aflat că, cel puţin pentru noaptea 
aceea, urma să fie închişi împreună, în aceeaşi cameră. Nu a 
obiectat împotriva acestei măsuri şi nici nu pomeni de cauţiune, 
deşi protestă în felul următor faţă de şerif, în timp ce acesta 
conducea grupul de sergenţi care îi însoțeau la închisoare: 

— Nici nu mă gândesc la faptul că o să fiu închis în aceeaşi 
cabină cu domnul Bumppo, domnule Dickens, pentru că este un 
om cinstit şi care este foarte îndemânatic cu harponul şi cu 
puşca. Dar dacă vreţi să spun că merit altceva decât un salariu 
de două ori mai mare pentru că i-am lovit faţa tâmplarului pe o 
parte, aşa cum spuneţi dumneavoastră, o să spun că aşa cevae 
împotriva raţiunii şi a creştinătăţii. Dacă e vreo lipitoare în ţara 
asta, el e! Ah, îl ştiu eu pe el! Şi dacă mai are şi altceva în afară 

de lemn uscat în capul acela al lui, ştie şi el de ce sunt în stare! 
Ce e aşa de rău, domnule, de puneţi atâta la inimă? E la fel ca în 
orice bătălie, tunuri împotriva altor tunuri, numai că acum era 
picior contra ancoră. La fel am procedat şi în Port Pray, la radă, 
când Suffring a venit printre noi. Şi cât a mai suferit până a 
plecat. 

Richard consideră că era nedemn de el să răspundă cuvântării 
majordomului, dar după ce prizonierii săi au fost găzduiţi cum se 
cuvine într-o carceră exterioară, iar lacătele încuiate la ordinul 
lui, se retrase. 

In timpul după-amiezii, Benjamin a vorbit adesea cu prietenie 
cu tot felul de oameni, printre gratiile de fier. Dar tovarăşul lui se 
plimba prin camera îngustă, în mocasinii săi, cu paşi repezi, 
nerăbdători. Capul îi atârna trist în piept, iar când îl ridica din 
când în când, spre cei care îl priveau pe fereastră, se lumina 
doar pentru o clipă, cu aspectul copilăresc al zăpăcelii bătrânilor, 
dar care se transforma imediat într-o expresie de teamă adâncă 
şi vădită. 

La sfârşitul zilei, Edwards a fost văzut la fereastră, vorbind 
serios cu prietenul său. Şi după ce a plecat, ceilalţi au crezut că 
vorbele sale îl liniştiseră pe vânător, care se aruncă imediat pe 
salteaua de paie şi se cufundă imediat într-un somn adânc. 
Curioşii spectatori epuizaseră toate subiectele de conversaţie cu 
Benjamin, care dăduse noroc cu jumătate dintre cunoştinţele 
sale. Din moment ce Natty se culcase deja, la ora opt, Billy Kirby, 
care rămăsese ultimul la fereastră, se retrase în „Cafeneaua 
Templeton”. Atunci, Natty se ridică şi întinse o pătură în dreptul 
ferestrei, iar prizonierii păreau să se fi culcat. 


366 


— Pionerii — 


Capitolul XXXV. 


„Să şi piardă urma, de un inamic 
Au dat mereu pinteni vitelor 

O dată n-au privit în urmă 

Până toți patru au ieşit din vânturi, 
Și de pericol au scăpat.” 


Hudibras. 


Pe măsură ce umbrele serii puneau stăpânire pe oraş, juraţii, 
martorii şi cei prezenţi în tribunal au început să se răspândească. 
Inainte de ora nouă, satul era cufundat în tăcere, iar străzile 
aproape părăsite. La ora aceea, judecătorul Temple şi fiica sa, 
urmaţi la scurtă distanţă de Louisa Grant, mergeau încet de-a 
lungul străzii, în umbra îngustă a plopilor tineri, vorbind astfel: 

— Tu ai putea să-i alini sufletul rănit, copila mea, spuse 
Marmaduke. Dar ar fi periculos să punem în discuţie natura 
ofensei sale. Trebuie să respectăm sacralitatea legilor. 

— Fără îndoială, domnule, că acele legi care condamnă un om 
ca Ciorap-de-Piele la o pedeapsă atât de aspră şi pentru un delict 
pe care eu însămi îl consider uşor de trecut cu vederea, nu pot fi 
chiar atât de bune, strigă Elizabeth nerăbdătoare. 

— Vorbeşti despre lucruri pe care nu le înţelegi, Elizabeth, 
răspunse tatăl său. Societatea nu poate exista fără să i se 
impună nişte reţineri de natură pozitivă. Aceste reţineri nu pot fi 
impuse fără ca persoanele care le administrează să beneficieze 
de respect şi siguranţă. Şi nu ar fi prea bine să se raporteze că 
judecătorul extinsese o favoare unui cămin? Pedepsit, pentru că 
acesta a salvat viaţa fiicei lui. 

— Da, da, văd cât de dificilă este situaţia dumneavoastră, 
dragă domnule, strigă fata. Dar, când mă gândesc la pedeapsa 
bietului Natty, nu pot să separ reprezentantul legii de om. 

— Acum vorbeşti ca o femeie, fata mea. Nu a fost pedepsit 
pentru atacul asupra lui Hiram Doolittle, ci pentru ameninţarea 
vieţii unui ofiţer, care încerca să-şi facă datoria... 

— Nu contează pentru care dintre ele a fost pedepsit, îl 
întrerupse domnişoara Temple, cu o logică bazată mai mult pe 

sentimente decât pe rațiune. Ştiu că Natty este nevinovat şi dacă 
cred asta, trebuie să cred că cei care l-au nedreptăţit sunt răi. 

— Şi judecătorul lui se numără printre aceştia! Propriul tău 
tată, Elizabeth? 

— Nu, nu-mi pune asemenea întrebări. Dă-mi un mandat, tată 
şi lasă-mă să-l execut chiar eu. 

Judecătorul se opri un moment, zâmbind afectuos fiicei sale, 
apoi îşi puse mâna blând pe umărul ei şi răspunse: 

— Ai dreptate, Bess. Şi chiar foarte multă, dar inima îţi 
influenţează raţiunea. Dar ascultă: în portmoneu acesta sunt 
două sute de dolari. Du-te la închisoare - este aproape şi nu o să- 
ţi facă nimeni rău - dă-i biletul acesta gardianului şi când îl vezi 
pe Bumppo, spune-i sărmanului bătrân ce vrei tu. Dă-i frâu liber 
inimii tale calde, dar încearcă să nu uiţi, Elizabeth, că numai 
legile ne ridică mai presus de sălbatici. Că el este un delincvent 
şi că tatăl tău l-a judecat. 

Domnişoara Temple nu răspunse, dar îşi strânse la piept mâna 
în care ţinea portmoneul şi-a prins prietena de braţ şi au ieşit 
amândouă din curte în strada principală a satului. 

În timp ce mergeau în tăcere de-a lungul şirurilor de case, 
unde întunericul adânc al serii le ascundea atât de bine siluetele, 
nu auzeau nici un sunet, decât pasul încet al unei perechi de boi, 
sau huruitul unei căruţe, care mergeau pe drum în aceeaşi 
direcţie cu ele. Silueta căruţaşului se desluşea cu greu în lumina 
slabă. Mergea alene alături de vitele sale, cu un aer apatic, de 
parcă era obosit de muncile zilei. In colţ, unde era închisoarea, 
tinerele au aşteptat puţin trecerea boilor. Animalele au fost 
oprite lângă clădire şi apoi au primit o mână de fân, cărat chiar 
pe gâtul lor, ca răsplată pentru munca răbdătoare din acea zi. 
Ansamblul bărbatului cu vitele sale era ceva atât de obişnuit, 
încât Elizabeth nu a simţit nevoia de a arunca o a doua privire 
către ei, până când l-a auzit pe om vorbind cu animalele sale: 

— Ai grijă, Brindle. O să ai, nu-i aşa, domnule! O să ai grijă! 

Limbajul cu care vorbea boilor era deosebit de cel cu care 
locuitorii unei noi colonii sunt obişnuiţi. Dar la auzul acestei voci 
domnişoara Temple a tresărit. După ce a făcut colţul, se apropie 
de om şi privirile sale l-au recunoscut pe Oliver Edwards, 
îmbrăcat în haina grosolană a unui căruţaş. Ochii lor s-au întâlnit 
în acelaşi moment şi s-au recunoscut imediat, în ciuda 
întunericului şi a pelerinei Elizabethei. 

— Domnişoară Temple! 

— Domnule Edwards! Au exclamat ei simultan, deşi 
sentimente care păreau să-i stăpânească pe amândoi au făcut ca 
vorbele lor să fie aproape neauzite. 

— Este imposibil! exclamă Edwards, după ce au trecut 
momentul de îndoială. Să vă văd atât de aproape de închisoare! 
Dar mergeţi la casa parohială. Imi cer scuze, domnişoară Grant, 
nu v-am recunoscut de la început. 

Louisa scoase un oftat atât de uşor, încât numai Elizabeth a 
auzit-o. Aceasta răspunse repede: 

— Nu numai că suntem lângă închisoare, domnule Edwards, 
dar vom intra în ea. Vrem să-i dovedim lui Ciorap-de-Piele că nu 
am uitat serviciile dumnealui. Şi că atunci când trebuie să fim 
corecţi, suntem şi foarte recunoscători. Presupun că şi tu ai o 
datorie asemănătoare. Dar vă rugăm să ne daţi un avans de zece 
minute faţă de dumneavoastră. Imi pare foarte rău, domnule 
Edwards, să văd că vă coborâţi la asemenea ocupaţii. Sunt 
sigură că tatăl meu... 

— Vă voi aştepta după cum doriţi, domnişoară, o întrerupse 
tânărul cu răceală. Aş putea să vă rog să nu menţionaţi nimănui 
faptul că sunt aici? 

— Sigur, spuse Elizabeth, întorcându-i plecăciunea cu o 
înclinare uşoară a capului şi împingând-o înainte pe Louisa care 
era în întârziere. 

Totuşi, de îndată ce au intrat în închisoare, Louisa găsi un 
moment pentru a şopti: 

— Nu ar fi mai bine să-i oferi o parte din bani lui Oliver? 
Jumătate din ei vor plăti amenda lui Natty Bumppo, iar Oliver nu 
este obişnuit cu greutăţile. Sunt sigură că tatăl meu va oferi 
mare parte din salariul său derizoriu pentru a-i acorda lui 
Edwards locul pe care îl merită. 

Zâmbetul involuntar care îi lumină chipul Elizabethei era 
amestecat cu o expresie de milă sinceră şi profundă. Totuşi, nu a 
zis nimic, iar apariţia gardianului le-a reamintit celor două de 
adevăratul obiect al vizitei lor. 

Gardianul nu a fost deloc surprins când tinerele i-au cerut să 
intre la Natty Bumppo, pentru că ştia povestea salvării lor şi 
interesul pe care îl aveau de atunci pentru prizonier, dar şi toate 
celelalte moravuri ale comitatului. Oricum, biletul judecătorului 
Temple ar fi preîntâmpinat vreun refuz, dacă el ar fi vrut să le 


369 


— James Fenimore Cooper — 
respingă cererea. Le conduse fără ezitare în camera prizonierilor. 
În momentul în care cheia se auzi în lacăt, au auzit vocea 
puternică a lui Benjamin care întreba: 

— Cine vine? 

— Nişte vizitatori la vederea cărora te vei bucura, răspunse 
gardianul. Ce i-aţi făcut la încuietoare, că nu se întoarce? 

— Uşor, uşor, domnule! strigă majordomul. Tocmai am băgat 
un cui într-o dană de lângă broasca asta, ca piedică, pentru ca 
domnul Nu-Face-Nimic să nu poată intra ca să mai işte vreo 
ceartă între noi. Pentru că, din câte îmi dau eu seama, o să 
rămân lefter în curând, mai ales c-o să-mi ia toţi spaniolii, de 
parcă l-aş fi bătut prea tare pe ticălos. Lasă-ţi barca în voia 
vântului şi aşteaptă puţin pentru un fleac, nu-i aşa? lareuosăvă 
fac loc de trecere! 

Zgomotul bătăilor de ciocan le confirmă faptul că majordomul 
se străduia cu seriozitate şi în curând lacătul a cedat, iar uşa s-a 
deschis. 

In mod evident, Benjamin anticipase confiscarea banilor săi, 
pentru că apelase frecvent în timpul după-amiezii şi serii la 
butoiul preferat de la „Dragonul neînfricat” şi era acum într-o 
stare, care în lumea marinarilor este numită „cherchelire”. Nu 
era uşor ca băutura să-i distrugă echilibrul bătrânului matelot, 
pentru că, aşa cum el însuşi spusese: „avea velatura prea joasă, 
ca să nu poată naviga pe orice vreme”, dar atunci se găsea 
exact în starea care era expresiv denumită drept „confuză”. 
Când i-a văzut pe musafiri, se retrase în colţul unde era salteaua 
lui şi în ciuda prezenţei stăpânei sale, se aşeză cu un aer foarte 
sobru, cu spatele rezemat de perete. 

— Dacă mai încerci să-mi strici lacătele în felul acesta, 
domnule Pump, o să-ţi pun piedică, aşa cum îi spui tu, la picioare 
şi apoi o să te leg de pat, spuse gardianul. 

— De ce să faci aşa ceva, domnule? mormăi Benjamin. Am 
navigat prin furtună azi, ancorat de călcâie şi nu mai vreau să 
mai am de-a face cu aşa ceva. Ce e aşa rău că am făcut ca 
dumneata? Lasă uşa aia descuiată pe dinafară şi îţi promit că nu 
o mai încui şi eu pe dinăuntru. 

— Trebuie să închid de noapte la ora nouă, spuse gardianul. 
Acum e opt şi douăzeci şi două de minute. Puse lumânarea mică 
pe o masă de pin şi se retrase. 

— Ciorap-de-Piele! spuse Elizabeth, când cheia se întorcea din 


370 


— Pionerii — 
nou în broască. Bunul meu prieten, Ciorap-de-Piele! Am venit să- 
ţi dovedesc recunoştinţa mea. Dacă i-ai fi lăsat să îţi 
percheziţioneze casa, bătrânul meu drag, moartea căprioarei ar 
fi fost un lucru fără importanţă şi totul ar fi fost bine... 

— Să fiu de acord cu percheziţionarea! o întrerupse Natty, 
înălţându-şi faţa care până atunci i se odihnea pe genunchi, dar 
fără să ridice din colţul unde se aşezase. Chiar crezi, fata mea, că 
aş fi lăsat un asemenea ticălos să-mi intre în casă? Nu, nu. Pe 
atunci nu mi-aş fi deschis uşa nici pentru chipul tău frumos, dar 
acum n-au decât să caute printre cărbuni şi cenuşă. Nu o să 
găsească decât o grămadă la fel de mare ca la orice cazan de 
zahăr din munţi. 

Bătrânul îşi lăsă din nou faţa într-una din mâini şi rămase 
pierdut în melancolie. 

— Cabana poate fi reconstruită şi chiar mai bine decât prima 
dată, răspunse domnişoara Temple. Şi o să am eu însămi grijă de 
aceasta, de îndată ce ieşi de la închisoare. 

— Poţi să aduci morţii înapoi, copilă? întrebă Natty cu o voce 
tristă. Poţi să te duci la locul unde voi v-aţi înmormântat mamele, 
taţii şi copiii, să le aduni cenuşa şi să faci din nou bărbaţii şi 
femeile care erau înainte? Nu ştii ce înseamnă să te fi odihnit 
timp de patruzeci de ani la adăpostul aceluiaşi acoperiş şi să fii 
înconjurat de aceleaşi lucruri aproape toată viaţa ta. Eşti încă 
tânără, copila mea, dar eşti una dintre cele mai valoroase creaţii 
ale lui Dumnezeu. Am sperat pentru tine că o să treacă mai 
repede, dar acum s-a terminat tot. Toate astea, adunate, o să-l 
scoată din minţi pentru totdeauna. 

Domnişoara Temple a înţeles ceea ce vroia să spună bătrânul 
mai bine decât ceilalţi ascultători, pentru că în timp ce Louisa 
stătea lângă ea nevinovată, compătimindu-l e vânător pentru 
necazurile sale, Elizabeth şi-a întors faţa într-o parte, de parcă ar 
fi vrut să-şi ascundă trăsăturile. Dar ca şi sentimentul care l-a 
determinat, acest gest a durat doar o clipă. 

— Totuşi, mai există şi alte lemne din care să facem un 
acoperiş şi o să le găsim pentru tine, bătrânul meu salvator, 
continuă ea. Arestul tău o să se încheie în curând şi înainte să-ţi 
dai seama, o să am grijă să ţi se pregătească o casă, unde poţi 
să-ţi petreci sfârşitul vieţii tale lungi şi inofensive în confort şi 
bogăţie. 

— Confort şi bogăţie! Casă! repetă Natty încet. Ai intenţii 


371 


— James Fenimore Cooper — 
bune. Ai intenţii bune. Şi îmi pare foarte rău că nu se poate. Dar 
m-au văzut când am ajuns de râsul lumi... 

— La naiba cu butucii tăi! spuse Benjamin, agitând cu o mână 
sticla din care luase înghiţituri repezi şi dese, în timp ce cu 
cealaltă făcea gesturi dispreţuitoare. Cui îi pasă de scândurile 
alea? Uite aici un picior care a atât cu capătul înţepenit timp de o 
oră ca un baston de bompres. Il vezi? Şi ce ar putea fi mai rău 
pentru el, hâm? Nu poţi să-mi spui, nu-i aşa? 

— Cred că uiţi în prezenţa cui te afli, domnule Pump, spuse 
Elizabeth. 

— Să uit de dumneavoastră, domnişoară Lizzie? răspunse 
majordomul. Să mă ia naiba dacă e adevărat. Nimeni n-ar putea 
să uite de dumneavoastră, ca de draga de Oase-Frumoase? din 
casa cea mare de acolo. Stai să-ţi spun, aruncător de ostii bătrân 
ce eşti, o fi având ea oase frumoase, dar n-aş putea spune 
acelaşi lucru şi despre carnea de pe ea, pentru că arată ca un 
schelet îmbrăcat cu hainele altcuiva. Cât despre pielea de pe 
faţă, e la fel ca un gabier cu o grandee bine strânsă, pentru că e 
bine întinsă, dar nu pot spune acelaşi lucru despre hainele de pe 
ea. 

— Tăcere! Îţi ordon să faci linişte, domnule! spuse Elizabeth. 

— Vai, domnişoară, răspunse majordomul, dar totuşi, nu mi-aţi 
spus să nu beau. 

— Nu trebuie să vorbim despre ceilalţi, spuse domnişoara 
Temple, întorcându-se din nou către vânător. Ci numai despre 
viitorul tău, Natty. Voi avea grijă ca să-ţi petreci restul zilelor în 
confort şi bogăţie. 

— Confort şi bogăţie, repetă din nou Ciorap-de-Piele. Ce mai 
poate fi uşor pentru un bătrân care trebuie să meargă o milă prin 
câmp deschis ca să poată găsi umbra care să-l ferească de 
soarele arzător. Sau ce bogăţie poate fi acolo unde vânezi azi şi 
să nu dai de nici o căprioară, sau să găseşti ceva mai mare decât 
o nurcă, sau chiar vreo vulpe rătăcită. Of, o să-mi fie greu să 
prind castorii pentru amendă. Trebuie să cobor poate chiar o 
sută de mile spre graniţa Pennsylvannyei, ca să caut animalele. 
Pe aici nu prea se găsesc. Da, aşezările şi defrişările voastre le- 
au alungat pe animalele astea inteligente afară din ţară şi în loc 
de digurile de castor, pe care le face animalul singur, din voia lui 


* Joc de cuvinte: Pretty bones, care în traducere liberă înseamnă 
„oase frumoase”, în loc de Pettybones (n.tr.). 

Dumnezeu, voi întoarceţi apele către pământurile joase cu 
ajutorul digurilor de moară, de pară ar fi datoria omului să nu 
lase apa să curgă în ce direcţie vrea El Banny, dacă îţi mai duci 
mâna la gură aşa de des, nu o să mai fii în stare să pleci când o 
să-ţi dea drumul. 

— Ascultaţi, domnule Bumppo, spuse majordomul. Nu vă 
faceţi griji pentru Ben. Când vine vremea, să mă ridici în picioare 
şi să-mi spui în ce direcţie şi pe ce distanţa vrei să cârmuiesc şi o 
să navighez foarte bine, aşa o să fac. 

— A venit vremea, spuse vânătorul, cu urechea ciulită. Aud 
coarnele boilor frecându-se de peretele închisorii. 

— Păi, să dai semnalul şi o să mergem drept înainte, 
camaradul meu de navă, spuse Benjamin. 

— Nu o să ne trădezi, nu-i aşa, copilă? spuse Natty uitându-se 
simplu către Elizabeth. Nu o să trădezi un bătrân care simte 
nevoia să respire aerul curat al văzduhului? Nu vreau să fac nici 
un rău. Dacă legea spune că trebuie să plătesc suta de dolari, o 
să muncesc tot sezonul, dar nu mai e mult până la el şiosămă 
ajute şi omul acesta cumsecade. 

— O să-i prinzi tu, spuse Benjamin cu un gest amplu al 
braţului. Şi dacă ne scapă iar, n-ai decât să-mi spui că sunt un 
ticălos. Asta-i tot. 

— Dar la ce vă referiţi? întrebă Elizabeth. Trebuie să stai aici 
timp de treizeci de zile. Am banii pentru amendă în portofelul 
acesta, i-ai, plăteşte mâine dimineaţă şi ai răbdare timp de o 
lună. Voi veni des să te văd, prietene. O să-ţi facem haine, noi cu 
mâinile noastre. Intr-adevăr, o să-ţi fie foarte bine. 

— Ai face aşa ceva, copilă? întrebă Natty, traversând cameră 
cu un aer de bunătate şi luând-o de mână pe Elizabeth. Ai avea 
atâta grijă cu un bătrân, doar pentru că a împuşcat un animal? Şi 
asta nu l-a costat nimic. Nu cred că asemenea lucruri se 
moştenesc din familie, pentru că mi se pare că tu nu uiţi 
niciodată ajutorul pe care l-ai primit. Degetele tale delicate n-ar 
putea face mare lucru cu o piele de căprioară şi nici n-ai putea să 
coşi cu ligamente în loc de aţă. Dar dacă nu a auzit încă, va auzi, 
va afla şi va vedea că sunt persoane care îşi aduc aminte de 
bunătatea care li s-a arătat. 

— Să nu-i spui nimic, strigă Elizabeth gravă. Dacă ţii la mine, 
dacă îţi pasă de sentimentele mele, să nu-i spui nimic. Nu vreau 
să vorbesc decât pentru tine şi tot ceea ce fac, fac pentru tine. 

Imi pare rău, Ciorap-de-Piele, că legea cere să rămâi aici atâta 
vreme. Dar la urma urmei, o lună trece repede şi... 

— O lună! exclamă Natty, deschizând gura într-unul dintre 
râsetele sale. Nici o zi, nici o lună, nici o noapte, fata mea. 
Judecătorul Temple n-are decât să dea o sentinţă, dar nu poate 
să pună în aplicare sentinţa fără o închisoare mai bună ca asta. 
M-au prins odată francezii şi au băgat şaizeci şi două de 
persoane o dată într-o baracă, aproape de bătrânul Frontiac. Dar 
pentru cei care erau obişnuiţi cu lemnul, era uşor să taie unul 
dintre buştenii de pin. Vânătorul se opri şi se uită cu grijă în jurul 
său, apoi, râzând iar, îl împinse pe majordom din locul unde era. 
Trase la o parte pătura, descoperind o gaură recent tăiată în 
butuc cu un ciocan şi o daltă. Nu mai trebuie decât să-l lovim 
puţin şi bucata de dinafară o să cadă şi ea, apoi... 

— Plecă, plecăm, strigă Benjamin, ieşind din apatie. Apoi 
plecăm. Ah, o să-i prinzi, iar eu o să ţin căciulile de castor de 
care am vorbit. 

— Mă tem că băiatul acesta o să-mi facă numai probleme, 
spuse Natty. O să urcăm cu greu pe munte, dacă o să-şi dea 
seama în curând că am fugit. El nu e prea tulburat acum ca să 
poată fugi. 

— Să fug! repetă majordomul, la, treci aici şi să luptăm! 

— Faceţi pace, ordonă Elizabeth. 

— Ah, domnişoară. 

— Fără îndoială că nu o să ne părăseşti, Ciorap-de-Piele, 
continuă domnişoara Temple. Te implor, gândeşte-te că nu vei 
mai putea ieşi din pădure şi că îmbătrâneşti din ce în ce mai 
repede. Mai ai puţină răbdare şi vei putea ieşi afară cu 
demnitate. 

— Pot să prind vreun castor aici, fata mea? 

— Dacă nu poţi, ia banii să plăteşti amenda şi peste o lună vei 
fi liber. Uite, sunt bani de aur. 

— Aur! spuse Natty cu un fel de curiozitate copilărească. N-am 
mai văzut de multă vreme o monedă de aur. Pe vremea vechiului 
război, primeam mereu monede de-astea mari, la fel de multe pe 
cât de numeroşi sunt acum urşii în pădure. Imi amintesc de unul 
din armata lui Dieskau, pe care l-au omorât şi au găsit o duzină 
de bucățele de-astea lucioase cusute de cămaşa lui. Eu n-am pus 
mâna pe ele, dar am văzut cu ochii mei cum le desprindeau. 
Erau mai mari şi mai lucioase decât acestea. 

— Acestea sunt guinee englezeşti şi ţi le dau ţie pe toate, 
spuse Elizabeth. Ca o garanţie pentru ceea ce vei primi în 
continuare. 

— Mie! De ce să-mi dai mie comoara asta? spuse Natty, 
uitându-se serios la fată. 

— Nu mi-ai salvat tu viaţa? Nu m-ai scos tu din fălcile 
sălbăticiunii? exclamă Elizabeth, acoperindu-şi ochii, de parcă ar 
fi vrut să-şi ferească privirile de un lucru înfricoşător. 

Vânătorul luă banii, întorcându-i mereu în mână ceva vreme, 
rând pe rând şi spunând tare în timp: 

— Se spune că în Cherry Valley este o puşcă bună, care poate 
trimite glonţul cinci sute de metri şi poate să omoare şi prada. 
Am mai văzut puşti bune la viaţa mea, dar nici una ca asta. Fără 
îndoială că dacă trimite la cinci sute de metri poţi să împuşti 
foarte bine. Ei, am îmbătrânit, iar puşca pe care oamosă mă 
servească până la moarte. Uite, copilă, ia-ţi aurul înapoi. Dar a 
venit vremea. || aud cum vorbeşte cu vitele şi trebuie să plec de- 
acum. Nu o să ne spui, fetiţo. Nu o să ne spui, nu-i aşa? 

— Să vă spun! repetă Elizabeth, dar ia banii, bătrâne, ia banii 
chiar dacă te duci în munte. 

— Nu, nu, spuse Natty, scuturând din cap cu bunătate. Nu ți- 
aş lua banii nici pentru douăzeci de puşti. Dar dacă vrei, există 
un lucru pe care numai tu l-ai putea face ceva pentru mine. 

— Spune-mi care este acela. Spune-mi ce este. 

— Nu vreau decât să cumperi o canistră de praf de puşcă. O 
să coste doi dolari de argint. Benny Pump a pregătit banii, dar nu 
are curajul să meargă în oraş să cumpere. Numai francezul ţine 
aşa ceva. Este cel mai bun praf şi merge bine puşca cu el. O să-l 
cumperi pentru mine, fetiţo? Nu-i aşa că o să cumperi? 

— Dacă o să cumpăr? O să-ţi aduc praful, Ciorap-de-Piele şi 
de-ar fi să rătăcesc o zi întreagă în căutarea ta prin pădure. Dar 
unde şi cum o să găsesc? 

— Unde? repetă Natty, gândindu-se o clipă. Mâine, pe muntele 
Viziunii. O să ne întâlnim chiar pe vârful Viziunii, fetiţo, atunci 
când soarele se înalţă deasupra capetelor noastre. Ai grijă să fie 
un praf bun. O să-l cunoşti după luciul şi preţul său. 

— Se aşezase deja şi, punându-şi picioarele în gaură, făcu un 
mic efort şi îndepărtă lemnul din afară pentru a trece spre 
stradă. Tinerele au auzit foşnetul fânului şi au înţeles atunci de 
ce Edwards purta haine de căruţaş. 

— Vino, Benny, e momentul cel mai întunecat al nopţii. Peste 
o oră, luna o să se ridice pe boltă. 

— Stai, exclamă Elizabeth. N-ar trebui să se spună că ai 
evadat în prezenţa fiicei Judecătorului Temple. Intoarce-te, 
Ciorap-de-Piele, ca să ne putem retrage înainte de a-ţi pune 
planul în aplicare. 

Ciorap-de-Piele de-abia avu vreme să se ridice de jos şi să 
acopere gaura cu pătura, peste care Benjamin căzu într-un 
moment foarte potrivit, înainte ca cheia să se întoarcă din nou în 
lacăt, iar uşa camerei să se deschidă. 

— Domnişoara Temple este pregătiră să plece? întrebă 
gardianul civil. Este ora la care de obicei se închide. 

— O să vă urmez, domnule. Noapte bună, Ciorap-de-Piele. 

— E un praf bun, fetiţo şi cred că o să trimită glonţul mai 
departe decât în mod obişnuit. Am îmbătrânit şi nu pot să mai 
urmăresc prada cum făceam odată. 

Domnişoara Temple flutură mâna pentru a-l face să se 
oprească şi ieşi din cameră înaintea Louisei şi a gardianului. 
Bărbatul întoarse cheia imediat şi când le conduse până în 
stradă, spuse că se va întoarce pentru a-şi controla prizonierii. S- 
au despărţit la uşa clădirii şi tinerele s-au îndreptat spre colţ, cu 
inimile zvâcnind. 

— Acum că Ciorap-de-Piele a refuzat banii, putem să-i dăm pe 
toţi domnului Edwards, spuse Louisa. Şi dacă mai adăugăm şi... 

— Ascultă, spuse Elizabeth. Aud foşnetul fânului. Evadează 
chiar în acest moment. Of, o să-şi dea seama imediat! 

Ajunseseră deja la colţ, unde Edwards şi Natty tocmai trăgeau 
corpul neajutorat al lui Benjamin prin deschizătură. Boii se 
dăduseră în spate, lăsând fânul, aşa că grupul avea destul loc de 
acţiune. 

— Aruncă fânul în căruţă, spuse Edwards. Altfel o să-şi dea 
seama cum am procedat. Repede, să nu-l vadă. 

Natty tocmai îndeplinise acest ordin, când, prin deschizătură 
apăru lumina de la lumânarea gardianului. Imediat se auzi şi 
vocea lui, strigând după prizonieri. 

— Ce ne facem acum? spuse Edwards. O să ne prindă din 
cauza lui Benjamin, care e beat şi noi nu avem nici un moment 
de pierdut. 

— Cine e beat, ticălosule? bombăni majordomul. 

— Au evadat! Au evadat! au strigat cinci sau şase voci din 

închisoare. 

— Trebuie să-l lăsăm! spuse Edwards. 

— N-am face bine, băiete. A luat asupra lui jumătate din 
ruşinea de la butuci, astăzi. Este un om bun. 

In acest moment, au auzit doi sau trei oameni ieşind de la 
„Dragonul neînfricat”. Printre aceştia, au recunoscut vocea lui 
Billy Kirby. 

— Nu s-a ridicat încă luna! strigă tăietorul de lemne. Dar e 
noapte clară. Hai, cine merge acasă? Auziţi, ce tărăboi se aude 
de la închisoare! Hai să mergem să vedem ce se întâmplă! 

— Suntem pierduţi, dacă nu-l lăsăm pe Benjamin. 

In acel moment, Elizabeth se apropie de el şi îi spuse repede, 
pe un ton scăzut: 

— Pune-l în căruţă şi porneşte boii. N-o să-l caute nimeni 
acolo. 

— Gândeşti rapid, ca orice femeie! spuse tânărul. 

De îndată ce fata spuse acestea, ei i-au urmat imediat 
sugestia. L-au pus pe majordom peste fân, l-au sfătuit să stea 
liniştit şi să folosească strămurarea pe care i-au pus-o în mână. 
Apoi au îndemnat boii să plece. De îndată ce l-au aranjat astfel 
pe Benjamin, au pornit de-a lungul caselor şi la scurtă vreme au 
dispărut printr-o deschizătură care conducea la spatele clădirilor. 

Boii mergeau repede, iar strigătele urmăritorilor s-au auzit 
imediat pe străzi. Tinerele şi-au grăbit pasul, pentru că doreau să 
scape de mulţimea de ofiţeri şi privitori care se apropiau, unii 
înjurând, iar ceilalţi bucurându-se de fapta prizonierilor. În 
această confuzie, dintre toate vocile s-a desluşit clar glasul lui 
Billy Kirby, urlând şi jurându-se că-i va prinde pe fugari, 
amenințând că-l va aduce pe Natty şi pe Benjamin înapoi, pe 
fiecare în câte un buzunar. 

— Răspândiţi-vă oameni, strigă el trecând pe lângă doamne, 
iar pasul său greu răsuna pe drum ca paşii unei duzini de 
oameni. Răspândiţi-vă, mergeţi în munţi. O să ajungă în munţi 
într-un sfert de oră. Să căutaţi apoi de o puşcă lungă. 

Strigătele sale erau repetate de douăzeci de guri, pentru că nu 
numai închisoarea, dar şi tavernele se goliseră de tot. Unii dintre 
cei veniţi căutau cu seriozitate, dar alţii li se alăturaseră pentru 
distracţie. 

Când Elizabeth ajunse la poarta tatălui său, îl văzu pe tăietorul 
de lemne cum oprea căruţa şi îşi dădu seama că Benjamin era 

pierdut. In timp ce se grăbea cu prietena ei pe alee, au văzut 
două siluete care se strecurau cu grijă şi repeziciune pe sub 
crengile copacilor. Intr-un moment, Edwards şi vânătorul le-au 
tăiat calea. 

— Domnişoară Temple, s-ar putea să nu vă mai văd niciodată, 
exclamă tânărul. Vreau să vă mulţumesc pentru bunătatea 
dumneavoastră. Nu ştiţi ce anume m-a determinat să procedez 
astfel. 

— Plecaţi, plecaţi! spuse Elizabeth. Tot satul e alarmat. N-ar 
trebui să vă găsească cineva în acest loc şi vorbind cu mine. 

— Nu, trebuie să vorbesc cu dumneavoastră, chiar de-aş fi 
sigur că mă vor prinde. 

— Nu puteţi să vă retrageţi spre pod. Urmăritorii vor ajunge la 
pădure înaintea dumneavoastră. Dacă... 

— Ce anume? Sfatul dumneavoastră m-a salvat o dată până 
acum, o să-l urmez până la moarte. 

— Strada este acum liberă şi liniştită, spuse Elizabeth după o 
tăcere. Traversaţi-o şi veţi găsi barca tatălui meu pe lac. Cu ea, 
aţi ajunge uşor oriunde pe aceste dealuri. 

— Dar judecătorul Temple ar putea face plângere că i-am 
încălcat proprietatea? 

— Fiica lui va răspunde pentru tot, domnule. 

Tânărul rosti câteva cuvinte foarte încet, încât numai Elizabeth 
putu să-l audă, apoi se întoarse pentru a-i urma sfatul. La 
despărţire, Natty se apropie de fete şi le spuse: 

— Să nu uitaţi de cutia de praf, copilelor. Trebuie să prind 
castorii, dar şi eu şi câinii am început să îmbătrânim. Avem 
nevoie de cea mai bună muniţie. 

— Vino, Natty, spuse tânărul nerăbdător. 

— Vin, băiete, vin. Dumnezeu să vă binecuvânteze pe 
amândouă, fetelor, pentru că aţi făcut un bine unui om bătrân. 

Tinerele au rămas pe loc până ce siluetele lor tot mai 
îndepărtate nu s-au mai văzut şi apoi au intrat în conac. 

In timp ce pe alee avea loc această scenă, Billy Kirby oprise 
căruţa, carp era a lui şi pe care Edwards o luase fără permisiunea 
proprietarului, de la locul unde boii stăteau de obicei aşteptându- 
şi stăpânul. 

— Vino aici, Golden, strigă el. Cum aţi ajuns aici de la capătul 
podului, unde v-am lăsat eu, neghiobilor? 

— Mergi înainte, mormăi Benjamin, pocnind din bici la 

întâmplare şi lovind umărul lui Kirby. g 

— Cine dracu eşti tu? strigă Billy, întorcându-se surprins. Insă 
nu reuşi să distingă chipul dur al celui care îl privea pe deasupra 
drugilor de la căruță. 

— Cine sunt eu? Păi, sunt timonierul acestui vas, pe care îl 
vezi şi ţin direcția foarte bine. Ah, podul e chiar în faţa mea, iar la 
pupa am satul. Eu cred că asta înseamnă că am cârmuit bine, 
băiete. Mergi înainte. 

— Vezi unde dai cu biciul, domnule Benny Pump, spuse 
tăietorul de lemne, sau te iau în palmă şi îţi trag careva palme 
pete urechi. Unde mergi cu atelajul meu? 

— Atelaj! 

— Da, căruţa şi boii mei. 

— Păi, să ştiţi domnule Kirby, că Ciorap-de-Piele şi cu mine... 
adică Benny Pump, îl ştiţi pe Ben? Ei bine, Benny şi cu mine... nu, 
adică eu şi Benny. Să mă ia naiba dacă ştiu cum e. Dar câţiva 
dintre noi mergem să facem rost de o încărcătură piei de castor, 
aşa că am folosit căruţa ca să le transportăm. Ei, domnule Kirby, 
ce greu vă mai mânuiţi vâslele. Trageţi de vâslă la fel de prost 
cum S-ar descurca o vacă cu muscheta, sau o femeie cu cavila 
de matisit. 

Billy merse ceva vreme alături de căruţă, gândindu-se în sinea 
sa, aşa că văzu în ce stare se afla Benjamin. li luă din mână 
strămurarea şi Benjamin căzu înapoi peste fân şi adormi imediat. 
Kirby îşi conduse vitele pe drum, apoi traversă podul şi urcă pe 
munte, îndreptându-se spre un luminiş unde avea să muncească 
a doua zi de dimineaţă, fără a fi întrerupt decât de câteva 
grupuri de ofiţeri care l-au întrebat câte ceva în grabă. 

Elizabeth rămase o oră la fereastra camerei sale şi văzu 
torţele urmăritorilor alunecând pe coastele munţilor şi le-a auzit 
strigătele şi alarmele. Dar, după acea oră, ultimul grup se 
întoarse, obosit şi dezamăgit, iar satul a rămas la fel de liniştit ca 
atunci când ea ieşise pe poartă pentru a ajunge la închisoare. 

Capitolul XXXVI. 


„«Voiam să plâng, tu, căpetenie oneida», 
Aşa începu cântecul său sălbatic, 

Ca să nu pătez cu-a mea durere, 
Cântarea de îngropare a fratelui meu.” 


Gertrude din Wyoming. 


În dimineaţa zilei următoare, Elizabeth şi Louisa s-au întâlnit, 
după cum stabiliseră şi s-au îndreptat către magazinul domnului 
LeQuoi, pentru a-şi ţine promisiunea faţă de Ciorap-de-Piele. 
Oamenii se adunau iarăşi pentru muncile zilei, dar era prea 
devreme pentru ca străzile să se fi aglomerat deja. Tinerele au 
ajuns la magazin, unde se mai aflau proprietarul atent al 
prăvăliei, Billy Kirby, o altă clientă şi băiatul care lucra acolo ca 
asistent, sau funcţionar. 

Domnul LeQuoi citea un pachet de scrisori cu o plăcere vădită, 
în timp ce tăietorul de lemne, cu o mână în sân, cu cealaltă 
ascunsă în faldurile hainei sale şi ţinând un topor sub braţul 
drept, împărtăşea bucuria francezului cu un interes binevoitor. 
Libertatea de moravuri care era caracteristică noilor colonii 
nivela orice diferenţă dintre clasele sociale şi odată cu aceasta şi 
importanţa acordată educaţiei şi inteligenţei. In momentul în 
care cele două fete au intrat în magazin, nu au fost observate de 
proprietar, care îi spunea lui Kirby: 

— Ah, domnule Beel, aceasta scrizoare m-a făcut cel mai 
feriţit barbat. Ah, ma chere France, te voi vedea iar. 

— Domnule, mă bucură orice lucru care dumneavoastră vă 
aduce fericire, spuse Elizabeth, dar sper că nu vă vom pierde 
pentru totdeauna. 

Fericitul comerciant începu să-i povestească repede 
Elizabethei în franceză că spera să i se permită în curând să se 
reîntoarcă în ţara sa. Totuşi, obişnuinţa schimbase caracterul 
acestui personaj flexibil. El continua să-l servească pe tăietorul 
de lemne, care dorea tutun, în timp ce povestea în continuare 
vizitatoarei sale mai blajine fericita schimbare de dispoziţia a 

concetăţenilor săi. 

Se pare că domnul LeQuoi, care fugise din ţara sa mai 
degrabă de frică decât pentru că s-ar fi opus forţelor 
conducătoare din Franţa, reuşise în cele din urmă să primească 
asigurarea că întoarcerea sa în Indiile de Vest va trece 
neobservată. lar francezul, care asimilase cu atâta graţie felul de 
a fi al unui vânzător de ţară, urma să iasă iarăşi din obscuritate, 
pentru a se ridica din nou la nivelul social pe care îl merita. 

Nu trebuie să mai repetăm schimbul de amabilităţi care a avut 
loc şi nici faptul că francezul şi-a exprimat în repetate şi 
nenumărate rânduri regretul că va trebui să renunţe la compania 
domnişoarei Temple. In timpul acestui schimb de replici 
politicoase, Elizabeth a profitat de o ocazie pentru a cumpăra 
praful direct de la băiat, căruia i se spunea în mod generic 
Jonathan. Inainte de plecarea celor două, domnul LeQuoi, care 
părea să creadă că nu spusese de ajuns, solicită o convorbire 
privată cu moştenitoarea, cu un aer grav, ce prevestea subiectul 
conversaţiei. Elizabeth îi acordă această favoare, dar stabili un 
moment mai convenabil pentru aceasta şi părăsi în cele din urmă 
magazinul. Acolo veneau tot mai mulţi săteni acum, care erau 
întâmpinați cu aceeaşi atenţie şi decenţă ca şi până acum. 

Elizabeth şi Louisa au mers până la pod într-o tăcere profundă. 
Da când au ajuns acolo, cea de-a doua se opri, părând să 
dorească să spună ceva, dar timiditatea ei o împiedica. 

— Ţi-e rău, Louisa? întrebă domnişoara Temple, nu ar fi mai 
bine să ne întoarcem şi să-l căutăm pe bătrân altă dată? 

— Nu mi-e rău, dar sunt înspăimântată. Oh, nu voi mai putea 
merge niciodată pe dealul acela numai cu tine. Nu pot să-i fac 
faţă. Chiar nu pot. 

Elizabeth nu se aşteptase s-o audă spunând aşa ceva, care, 
deşi nu se temea deloc de un pericol care trecuse deja, era 
împresurată de delicateţea acestei tinere modeste. Rămase 
locului o vreme, gândind în sinea sa. Dar era un moment mai 
potrivit pentru acţiune decât reflecţie, aşa că încercă să-şi 
alunge ezitarea şi spuse ferm: 

— Bine, atunci mă voi duce singură. Nu am încredere decât în 
tine, altfel bietul Ciorap-de-Piele ar putea fi descoperit. Aşteaptă- 
mă la marginea pădurii, măcar să nu fiu văzută acum că merg 
singură pe dealuri. Nu aş vrea să dau naştere la comentarii, 
Louisa. Dacă... dacă... O să mă aştepţi, fată dragă? 

— Şi un an, dacă am vedere spre sat, domnişoară Temple, 
răspunse Louisa agitată. Dar vă rog să nu-mi cereţi să merg pe 
dealul acela. 

Elizabeth văzu că prietena ei nu putea să meargă mai departe 
şi s-au înţeles ca Louisa să aştepte; într-un loc unde nu va fi 
observată de oamenii care treceau uneori pe acolo, dar în 
apropierea drumului şi cu o privelişte completă asupra văii. Apoi 
domnişoara Temple îşi continuă drumul singură. Urcă drumul pe 
care l-am menţionat atât de des în cursul acestei povestiri, cu 
pasul uşor şi ferm, temându-se că din cauză că fusese reţinută în 
magazin şi că îi trebui o vreme pentru a ajunge pe vârf, nu va 
reuşi să ajungă la timp. De fiecare dată când trebuia să 
îndepărteze arbuştii cu mâna pentru a-şi face loc, se oprea 
pentru a-şi trage sufletul, sau poate decorul de la picioarele sale 
îi atrăgea atenţia şi rămânea un moment pentru a admira 
frumuseţile văii. Din cauza secetei prelungite, haina de verdeață 
căpătase o nuanţă maronie şi în ciuda faptului că decorul era 
acelaşi, îi lipsea totuşi aspectul vesel şi însufleţit al începutului 
de vară. Chiar şi cerurile păreau la fel de uscate ca pământul. 
Soarele era ascuns într-un nor de ceaţă, ce semăna cu un fel de 
fum subţiat, dar lipsit de particula de umiditate, dacă aşa ceva 
era posibil. Cerul albastru de-abia se vedea, deşi ici-colo mai 
apărea câte un loc mai luminos, unde multe rotocoale de vapori 
se adunau în jurul orizontului, de parcă natura se străduia să-şi 
adune toată umiditatea pentru a veni în ajutorul omului. 
Elizabeth respira aerul acela încins şi uscat şi, când a ajuns în 
punctul drumului ce devia de la şosea, simţi că se sufocă. Dar îşi 
ignoră sentimentele şi se grăbi să-şi încheie misiunea, gândindu- 
se mereu la dezamăgirea şi chiar disperarea pe care vânătorul 
le-ar fi simţit, dacă ea nu l-ar fi ajutat. 

In vârful muntelui pe care judecătorul îl denumise „Viziunea” 
fusese defrişată o mică porţiune, pentru a deschide priveliştea 
către sat şi vale. Acolo înţelesese Elizabeth că urma să se 
întâlnească cu vânătorul. Se îndreptă spre acel loc pe cât de 
repede îi permitea urcuşul acela greu şi obstacolul pădurii 
neîngrijite. A fost nevoită să se lupte cu nenumărate bucăţi de 
stâncă, trunchiuri de copaci căzute şi crengi. Dar hotărârea ei 
putea îndepărta orice greutate, aşa că, după propriul său ceas, 
Elizabeth ajunse la locul stabilit cu câteva minute înainte de ora 
întâlnirii. 

Domnişoara Temple se odihni puţin pe capătul unui butuc, 
apoi aruncă o privire în jurul ei, căutându-l pe bătrânul său 
prieten, dar acesta nu se afla în luminiş. Se ridică şi merse la 
marginea lui, cercetând fiecare loc unde credea că Natty s-ar fi 
ascuns din prudenţă. Dar căutările sale au fost inutile. O dată ce 
se simţi epuizată de căutări şi presupoziţii, după ce încercase să-l 
găsească pe Natty, sau să-şi imagineze unde ar putea fi, îndrăzni 
să glăsuiască în locul acela izolat: 

— Natty! Ciorap-de-Piele! Bătrâne! strigă ea tare în toate 
direcţiile. Dar nu primi nici un răspuns, ci numai reverberaţiile 
vocii sale clare, preluate de pădurea uscată. 

Elizabeth se apropie de sprânceana muntelui, de unde auzise 
un răspuns la strigătele sale, un țipăt slab, care semăna cu 
sunetele produse de lovirea repetată a buzelor cu mâna, în timp 
ce aerul este expirat cu putere. Nu se îndoi nici o clipă că acolo 
era Ciorap-de-Piele care o aştepta şi care dăduse aceste semnal 
pentru a indica locul în care să-l caute. Aşa că Elizabeth cobori 
aproape o sută de picioare, până ajunse la o mică terasă 
naturală, unde în fisurile stâncilor acoperite cu un strat subţire 
de pământ creşteau câţiva copaci rari. Merse către marginea 
acestei terase şi se uita în prăpastia perpendiculară care se 
deschidea în faţa ei, când foşnetul frunzelor uscate de lângă ea a 
făcut-o să-şi întoarcă privirile. Cu siguranţă că ceea ce a văzut a 
speriat-o, dar eroina noastră şi-a venit în fire imediat şi a mers 
spre acel loc, cu hotărâre şi chiar dovedind un anumit interes 
prin mişcările sale. 

Mohegan era aşezat pe trunchiul unui stejar doborât, cu chipul 
său roşiatic întors spre ea şi fixând-o cu privirile sale sălbatice şi 
aprinse, care ar fi îngrozit o femeie mai puţin hotărâtă. Pătura îi 
căzuse de pe umeri şi rămăsese îndoită în jurul lui, lăsându-i 
pieptul, braţele şi cea mai mare parte a corpului dezgolită. 
Medalionul cu Washington îi atârna la gât, ca un simbol al 
distincţiei pe care Elizabeth ştia că îl arăta numai în ocazii 
solemne şi însemnate. Dar înfăţişarea căpeteniei era mai 
studiată decât de obicei şi în anumite detalii era chiar 
înfricoşătoare. Părul lung şi negru era împletit pe cap, dat pe 
spate ca pentru a-i descoperi fruntea înaltă şi ochii pătrunzători, 
în inciziile enorme ale urechilor fuseseră introduse ornamente de 
argint, mărgele şi ţepi de porc spinos, combinate grosolan după 
moda indiană. In cartilajul nasului îşi prinsese un cercel mare, 

făcut din materiale asemănătoare şi care îi cădea mai jos de 
buze, odihnindu-se pe bărbie. Sprânceana zbârcită era brăzdată 
de dungi de vopsea roşie, care se prelungeau peste obraji, cu 
diferite variaţii pe care capriciul sau obiceiul i le dictase. Corpul 
era vopsit în acelaşi fel, iar întreaga sa înfăţişare părea să 
aparţină unui războinic indian care se pregătise pentru un 
eveniment deosebit. 

— John, cum te simţi, curajosule John? întrebă Elizabeth, în 
timp ce se apropia de el. Nu ai mai venit de mult în sat. Mi-ai 
promis un coş de salcie, iar eu am terminat de mult o cămaşă de 
stambă pentru tine. 

O vreme, indianul se uită fix la ea, fără să-i răspundă, dar apoi 
răspunse pe un ton gutural, scuturând din cap: 

— Mâna lui John nu mai poate face coşuri. El nu vrea nici o 
cămaşă. 

— Dar dacă ar vrea, ar şti unde să vină să primească o 
cămaşă, răspunse domnişoara Temple. Într-adevăr, bătrâne John, 
simt că tu ai un drept natural de a cere tot ce vrei de la noi. 

— Ascultă, fiica mea, spuse indianul. Au trecut de şase ori câte 
zece veri fierbinţi de când John era tânăr şi înalt ca un pin. Drept 
ca glonţul lui Ochi-de-Şoim, puternic precum un bivol şi agil 
precum o pisică sălbatică. Era puternic şi un războinic precum 
Vulturul Tânăr. Dacă tribul lui dorea să-i urmărească pe cei din 
maquas mai multe zile la rând, ochiul lui Chingachgook găsea 
urma mocasinilor. Dacă oamenii sărbătoreau şi erau bucuroşi 
când numărau scalpurile duşmanilor, lui îi datorau această 
veselie, pentru că trofeele atârnau în parul lui. Dacă femeile 
plângeau că nu aveau carne pentru copii, el era primul care 
pleca la vânătoare. Glonţul lui era mai iute decât căprioara. Pe 
atunci, fiica mea, Chingachgook îşi înfigea securea în copaci ca 
să ştie leneşii unde să-l găsească pe el şi pe mingoe. Dar nu 
făcea coşuri. 

— Timpurile acelea au trecut de mult, bătrânul meu luptător, 
răspunse Elizabeth. De atunci, oamenii tăi au dispărut şi în loc 
să-ţi urmăreşti duşmanii, acum ai învăţat să-ţi fie teamă de 
Dumnezeu şi să trăieşti în pace. 

— Vino aici, fiica mea, de unde poţi să vezi marele izvor, 
wigwam-urile tatălui tău şi pământul de pe râul cotit. John era 
tânăr când tribul său a cedat ţara, în timpul unei întruniri, de la 
muntele albastru care se ridică deasupra până la locul unde 

Susquehanna se ascunde după copaci. Toate acestea, tot cea 
crescut aici, tot ce a trecut pe aici, tot ce s-a hrănit aici, i le-au 
dat pe toate Inghiţitorului-de-foc, pentru că îl iubeau. Ei erau 
slabi, iar el era puternic şi i-a ajutat. Nici un delawar nu ar fi ucis 
o căprioară din pădurile lui, nici nu ar fi prins o pasăre care 
trecea peste pământurile lui, pentru că îi aparţinea. John a trăit 
în pace? Fiica mea, de când John era tânăr, el a văzut omul alb 
din Frontiac cum îi atacă pe fraţii săi albi din Albany. Ei s-au 
temut de Dumnezeu? L-a văzut pe părinţii lui americani şi englezi 
înfigându-şi securile în creieri, chiar pentru acest pământ. Ei s-au 
temut de Dumnezeu şi au trăit în pace? El a văzut pământul 
trecând de la înghiţitorul de foc de la copiii lui, de la fiului său şi 
apoi a venit o nouă căpetenie peste această ţară. Cei care au 
făcut asta au trăit în pace? Le-a fost teamă de Dumnezeu? 

— Acesta este obiceiul albilor, John. Delawarii nu se luptă, nu 
îşi dau pământul la schimb pentru praf, pături şi produse? 

Indianul îşi întoarse ochii negri către tovarăşa sa şi a scrutat-o 
îndelung, până fetei i s-a făcut teamă. 

— Unde sunt păturile şi produsele care au cumpărat drepturile 
înghiţitorului de foc? Intrebă el pe un ton mai animat. Le ţine cu 
el, în wigwamul lui? li spun: „Frate, vinde-ne nouă pământul tău 
şi ia aurul acesta, argintul acesta, păturile şi puştile acestea şi 
chiar romul acesta?” Nu, l-au rupt în faţa lui, ca un scalp pe care 
îl desprind de capul unui duşman. lar cei care au făcut-o nu s-au 
uitat în urma lor, ca să vadă dacă a supravieţuit sau a murit. 
Asemenea oameni trăiesc în pace şi cu frică de Marele Spirit? 

— Dar nici nu înţelegi situaţia, spuse Elizabeth mai jenată 
decât ar fi recunoscut că este, chiar şi faţă de ea însăşi. Dacă ne- 
ai cunoaşte mai bine obiceiurile şi legile, ne-ai judeca altfel 
actele. Să nu crezi nimic rău despre tatăl meu, bătrâne Mohegan, 
pentru că este drept şi bun. 

— Fratele lui Minquon este bun şi va face numai bine. L-am 
spus şi lui Ochi de Şoim, i-am spus şi Vulturului Tânăr că fratele 
lui Minquon va face numai bine. 

— Pe cine numeşti Vultur Tânăr? întrebă Elizabeth, ferindu-şi 
faţa de privirile indianului în timp ce îi vorbea. De unde vine el şi 
ce drepturi are? 

— Fiica mea a locuit atâta vreme cu el şi nu i-a pus această 
întrebare? răspunse indianul cu grijă. Bătrâneţea îngheaţă 
sângele, aşa cum gheţurile acoperă iarna marile izvoare. Dar 

tinereţea păstrează şuvoiul de sânge cald, precum soarele în 
anotimpul de înmugurire. Vulturul Tânăr are ochi, oare nu are şi 
limbă? 

Frumuseţea la care bătrânul războinic făcuse aluzie nu era 
ştirbită deloc de discursul său alegoric. Obrajii tinerei care îl 
asculta s-au înroşit până ce ochii ei negri păreau să strălucească 
în reflexii aprinse. Dar, după ce se luptă un moment cu ruşinea, 
începu să râdă, de parcă nu dorea să-l ia în serios şi îi spuse în 
glumă: 

— Să nu crezi că am pus stăpânire pe secretele lui. Este un 
delawar adevărat şi nu spune gândurile sale secrete unei femei. 

— Fiica mea, Dumnezeu i-a dat tatălui tău pielea albă, iar mie 
piele roşie. Dar inimile noastre, ni le-a colorat cu sânge la 
amândoi. La tinereţe, sângele e iute şi cald, dar când 
îmbătrâneşti, e domol şi rece. Mai e vreo diferenţă sub piele? Nu. 
Odată, bătrânul John avea o femeie. Avea mulţi fii - el şi-a ridicat 
mâna cu trei degete întinse - şi avea fiice care i-ar fi făcut fericiţi 
pe tinerii delawari. Era blândă, fiica mea şi făcea tot ce-i 
spuneam. Voi aveţi obiceiuri diferite. Dar crezi că John nu şi-a 
iubit soţia din tinereţe, mama copiilor săi? 

— Şi ce s-a întâmplat cu familia ta, John, cu soţia şi copiii tăi? 
întrebă Elizabeth, emoţionată de atitudinea indianului. 

— Unde e gheaţa care a acoperit marele izvor? S-a topit şi s-a 
dus o dată cu apa. John a trăit până l-au părăsit toţi oamenii lui, 
pentru a se duce pe tărâmul spiritelor, i-a venit şi lui vremea şi 
este pregătit. 

Mohegan îşi lăsă capul în pătură şi rămase tăcut. Domnişoara 
Temple nu ştia ce să spună. Ar fi vrut să îndepărteze amintirile 
triste ale indianului, dar supărarea şi curajul lui aveau o 
demnitate care îi zădărnici eforturile de a spune ceva. Totuşi, 
după o pauză lungă, începu iar conversaţia cu o întrebare: 

— Bătrâne John, unde este Ciorap-de-Piele? Am adus cutia 
asta cu praf de puşcă pentru că el mi-a cerut. Dar nu-l găsesc 
nicăieri. lei tu cutia, ca să i-o dai lui? 

Indianul şi-a ridicat capul încet şi s-a uitat serios la cadoul pe 
care fata îl pusese în mâna lui. 

— Acesta este marele duşman al neamului meu. Ar fi putut 
albii să-i alunge pe delawari fără el? Fiica mea, Marele Spirit le-a 
dat ştiinţă părinţilor noştri, pentru ca ei să poată face arme şi 
praf de puşcă, să-i alunge pe indieni de pe pământul lor. În 

curând nu vor mai fi piei roşii în ţară. Când John va pleca, atunci 
ultimul dintre indieni va părăsi aceste dealuri şi toată familia sa 
va fi moartă. 

Bătrânul războinic şi-a întins corpul înainte, rezemându-şi un 
cot pe genunchi şi păru să arunce o ultimă privire lucrurilor din 
vale, încă vizibile prin atmosfera ceţoasă, deşi aerul părea să se 
îngroaşe în jurul domnişoarei Temple, care deveni conştientă de 
faptul că respira tot mai greu. Privirea tristă a lui Mohegan se 
preschimbă treptat într-o căutătură sălbatică, care semăna cu 
inspiraţia unui profet. Apoi continuă: 

— Dar el se va duce în ţara unde părinţii lui s-au întâlnit. Va fi 
vânat din belşug, la fel cum lacul acesta e înconjurat de frasini. 
Nici o femeie nu va mai plânge după carne, nici un mingo nu va 
putea veni. Ei vor fugi doar după copiii lor şi numai oameni roşii 
vor trăi ca fraţii. 

— John acesta nu este raiul unui creştin! strigă domnişoara 
Temple. Păstrezi superstiţiile părinţilor tăi. 

— Părinţi! Fii! spuse Mohegan ferm. Au plecat cu toţi! Au 
plecat cu toţii! Nu mai am alt fiu decât Tânărul Vultur, iar el are 
sânge de alb. 

— Spune-mi, John, zise Elizabeth, dorind să-i ducă gândurile 
către alte subiecte, dar cedând în acelaşi timp propriul său 
interes pentru tânăr. Cine este acest domn Edwards? De ce eşti 
atât de apropiat de el şi de unde vine? 

Indianul tresări la auzul acestei întrebări, care îi cobora din 
nou gândurile pe pământ. O luă pe domnişoara Temple de mână 
şi o aşeză alături de el, arătând către pământul de la picioarele 
lor: 

— Vezi, fiica mea, spuse el, îndreptându-i privirile către nord. 
Acesta a fost pământul lui, cât cuprinzi cu ochii. Dar în timp ce 
indianul vorbea, câmpul a fost învăluit într-o mare de fum, care 
forma vârteje în jurul munţilor şi le bloca vederea. Speriată, 
domnişoara Temple sări în picioare şi întorcându-şi privirile către 
vârful muntelui, îl văzu cuprins de un uranisc asemănător, în 
timp ce în pădurea de deasupra ei se auzea vâjâitul puternic al 
unei rafale de vânt. 

— Ce înseamnă asta, John, exclamă ea. Suntem învăluiţi în 
fum şi simt o fierbinţeală ca de furnal. 

Dar înainte ca John să poată răspunde, a auzit o voce strigând 
în pădure: „John! Unde eşti, bătrâne Mohegan? Pădurea a luat 

foc şi nu ai decât un minut ca să scapi.” 

Indianul îşi puse mâna la gură şi bătu uşor peste buze, scoase 
acelaşi sunet care o atrăsese pe Elizabeth în locul acela. Apoi, 
printre arbuştii şi cătinele uscate se auzi un pas agil şi grăbit şi 
chipul îngrozit al lui Edwards apăru imediat lângă John. 

Capitolul XXXVII. 


„Iubirea conduce palatul, câmpul şi dumbrava.” 
Balada ultimului menestrel. 


— Ar fi fost într-adevăr foarte trist, să te pierdem în felul 
acesta, bătrâne prieten, spuse Oliver, trăgându-şi o clipă suflarea 
ca să poată vorbi. Hai să mergem! Chiar şi acum ar putea fi prea 
târziu, pentru că flăcările înconjoară stânca de jos şi dacă nu 
reuşim să trecem pe acolo, singura noastră şansă este prăpastia. 
Să mergem! Să mergem! Vino-ţi în fire, John, ăsta e momentul 
cel mai greu. 

Mohegan arătă spre Elizabeth, care uitase de pericol şi se 
sprijinise pe o proeminenţă a stâncii de îndată ce recunoscuse 
vocea lui Edwards. Apoi, părând să-şi fi regăsit însufleţirea, el 
spuse: 

— Salveaz-o pe ea. Lasă-l pe John să moară. 

— Ea! La cine te referi? strigă tânărul, întorcându-se repede 
spre locul pe care i-l arătase celălalt. Când văzu silueta 
Elizabethei aplecându-se către el într-o atitudine care îi trăda 
spaima, dar şi refuzul de a-l întâlni într-un asemenea loc. Şocat, 
Edwards abia dacă mai putu să vorbească. 

— Domnişoară Temple! strigă el, când îşi regăsi glasul. 
Dumneavoastră aici! Să vă fie rezervată o asemenea moarte? 

— Nu, nu moarte! Sper că pentru nici unul dintre noi, domnule 
Edwards! răspunse ea, străduindu-se să pară calmă. E doar fum, 
dar nu şi o flacără care să ne pună în pericol. Să încercăm să 
plecăm. 

— Luaţi-mă de braţ, spuse Edwards. Trebuie să existe un loc 
de trecere într-una dintre direcţii. Puteţi face acest efort? 

— Bineînţeles! Sunt sigură că exageraţi pericolul, domnule 
Edwards. Conduceţi-mă pe drumul pe care aţi venit. 

— Bine! Bine! strigă tânărul pe un ton isteric. Nu, nu e nici un 
pericol, v-am speriat degeaba. 

— Dar să-l lăsăm pe indian? Putem să-l lăsăm să moară, cum 
a spus el? 

O expresie dureroasă umbri trăsăturile tânărului. Se opri şi se 

uită trist la Mohegan, dar îşi trase însoţitoare după el, chiar şi în 
ciuda voinţei fetei şi îşi continuă drumul cu paşi enormi către 
trecătoarea prin care tocmai intrase în cercul acela de foc. 

— Nu vă mai gândiţi la el, spuse Edwards, pe un ton care 
trăda un calm disperat. E obişnuit cu pădurea şi cu asemenea 
scene. Şi o să scape peste vârful muntelui, peste stânci, sau 
poate rămâne în siguranţă acolo unde este. 

— Nu crezi asta cu adevărat, Edwards. Nu-l lăsa acolo să-şi 
găsească astfel moartea, strigă Elizabeth, privind fix spre chipul 
însoţitorului său, de parcă ar fi crezut că a înnebunit. 

— Un indian! Cine a mai auzit să moară vreun indian în flăcări, 
un indian nu poate să ardă. Ideea în sine este ridicolă. Grăbiţi-vă! 
Grăbiţi-vă, domnişoară Temple, să nu vă prindă flăcările! 

— Edwards! Privirea ta mă înspăimântă! Spune-mi dacă 
pericolul este mai mare decât pare? Pot să fac faţă oricărei 
greutăţi! 

— Dacă ajungem la stânca aceea înaintea flăcărilor, suntem în 
siguranţă, domnişoară Temple, exclamă tânărul cu o voce care 
irumpse din atitudinea calmă pe care o afişase până în acel 
moment. Fugi repede! Te lupţi pentru viaţa ta! 

Locul în care indianul şi domnişoara Temple au vorbit a fost 
deja descrisă ca una dintre acele platforme stâncoase, care 
formează un fel de terasă în munţii din ţara aceea, iar această 
platformă era atât înaltă, cât şi perpendicular. Ca formă, era 
aproape un arc natural, ale cărui extremităţi se uneau cu 
muntele, chiar în acele locuri în care coastele sale deveneau mai 
puţin abrupte la coborâre. Locul acela era foarte aproape de una 
dintre terminaţiile coastei pe care Edwards urcase, aproape de 
acelaşi loc spre care tânărul o îndemnase să alerge cât mai 
repede. 

Nori imenşi de fum alb acoperiseră vârful muntelui şi 
ascunsese apropierea dezastrelor cauzate de flăcări. Dar, în timp 
ce zbura pe deasupra pământului sprijinită de însoţitorul său, un 
sunet scrâşnit o făcu pe Elizabeth să-şi întoarcă privirile spre 
conturul de fum pe care îl văzuse deja flacăra unduitoare ieşind 
din vapori şi înălțându-se mult în aer, apoi aplecându-se iar la 
pământ, părând să aprindă fiecare băț sau tufă de care se 
apropiau. Văzând acestea, tinerii şi-au dublat eforturile. Dar, din 
nefericire, mai multe coroane de copac, bătrâne şi uscate, au 
căzut de-a curmezişul drumului lor. În clipa în care amândoi 

credeau că sunt salvaţi, un curent de aer cald a aruncat o flacără 
bifurcată asupra crengilor, care le aprinse imediat. Ajunsă acolo, 
perechea înaripată au fost întâmpinată de vâjâitul duşmănos al 
unor coroane în flăcări, de parcă un furnal în drumul lor şi-ar fi 
emis căldura. Au dat înapoi din cauza căldurii şi au rămas pe 
stâncă, privind înmărmuriţi spre flăcările care se întindeau cu 
repeziciune pe munte ale căror coaste au devenit o perdea de 
foc vioi. Pentru o persoană îmbrăcată într-o rochie uşoară şi 
vaporoasă ca a Elizabethei, era periculos să se apropie măcar de 
flăcările furioase. Materialul acela frumos, care dădea graţie şi 
delicateţe siluetei sale, părea acum să fi fost creat pentru a o 
distruge. 

Sătenii erau obişnuiţi să urce pe dealul acela, pentru a căuta 
lemn pentru construcţie sau de foc, pentru care luau de obicei 
numai trunchiurile copacilor, lăsându-le coroanele şi crengile să 
putrezească sub acţiunea forţelor naturii. In consecinţă, mare 
parte din deal era acoperit cu astfel de carburanţi uşori, care se 
uscaseră în ultimele luni şi acum se aprindea de la prima 
atingere. Într-adevăr, în anumite cazuri nici nu era nevoie ca 
flacăra să vină în contact cu crengile şi totuşi focul se răspândea 
de la un teanc de crengi la altul, aşa cum lumina mitică a 
templului este adusă din nou pentru a aprinde iar torţa uitată. 

Priveliştea era în egală măsură frumoasă şi înspăimântătoare, 
iar Edwards şi Elizabeth priveau progresul acelui dezastru, cu un 
amestec straniu de spaimă şi interes. Totuşi, tânărul făcu din nou 
câteva încercări şi, trăgându-şi însoţitoarea după el, au mers de- 
a lungul marginii perdelei de fum. Oliver încerca mereu să 
pătrundă în norul des, pentru a găsi un loc de trecere, dar eşuă 
de fiecare dată. Astfel, mişcarea lor a descris un semicerc în jurul 
părţii superioare a terasei, până au ajuns la margine prăpăstiei 
opusă coastei pe care Edwards urcase. In momentul acela, 
amândoi au avut convingerea cumplită că flăcările îi încercuiau 
din fiecare direcţie. Atâta vreme cât fiecare trecătoare de pe 
munte rămăsese neexplorată, mai aveau o speranţă. Dar când li 
se părea că nu mai aveau nici o cale de scăpare, Elizabeth îşi 
dădu seama de situaţia lor groaznică, gând care o şocă atât de 
tare, de parcă până în acel moment crezuse că pericolul nu era 
prea mare. 

— Imi voi găsi sfârşitul pe acest munte. Aici vor fi mormintele 
noastre, şopti ea. 

— Nu vorbiţi aşa, domnişoară Temple. Mai avem o speranţă, 
răspunse tânărul, dar privirea sa pierdută părea să îi contrazică 
vorbele. Haideţi să ne întoarcem la stâncă, acolo este, trebuie să 
fie, un loc de trecere. 

— Conduceţi-mă acolo, exclamă Elizabeth. Să nu precupeţim 
nici un efort. Nu aşteptă un răspuns de la Edwards, ci se întoarse 
şi îşi îndreptă paşii către sprânceana prăpastiei, murmurând 
pentru sine printre hohote isterice: „Tatăl meu îndurerat. 
Sărmanul meu tată.” 

Intr-o clipă, Edwards a fost lângă ea şi îşi îndreptă privirile 
îndurerate către piscuri, încercând să găsească o trecere care 
prin care să se salveze. Dar pe suprafaţa plată şi netedă nu se 
putea pune nici un pas şi cu atât mai puţin pe proeminenţele 
acelea continui, necesare unei coborâri de aproape o sută de 
picioare. Edwards căpătă repede convingerea că speranţele sale 
erau deşartă. Cuprins de o disperare febrilă, făcu o nouă 
încercare. 

— Nu mai avem nimic de făcut, domnişoară Temple, spuse el. 
Am putea doar să coborâm de aici pe stânca de mai jos. Dacă 
Natty ar fi aici, sau dacă l-am putea îmboldi pe indian, ei ar găsi 
imediat metode, pentru că au multă experienţă şi sunt ingenioşi. 
Nici mie nu-mi lipseşte curajul, dar nu mai ştiu ce să fac. Cum să 
găsesc calea de scăpare? Hainele mele sunt prea subţiri şi prea 
puţine, dar avem pătura lui Mohegan. Trebuie să încercăm, 
trebuie să încercăm orice. Orice decât să vă văd murind în felul 
acesta! 

— Şi dumneavoastră ce veţi face? întrebă Elizabeth. Nu, nici 
dumneavoastră, nici John nu trebuie să vă sacrificați pentru ca 
eu să fiu în siguranţă. 

Dar tânărul nu a auzit-o pentru că era deja lângă Mohegan, 
care şi-a cedat pătura fără să-l întrebe nimic. A rămas apoi în 
acelaşi loc, liniştit şi demn cum numai un indian putea fi, deşi 
situaţia lui era chiar mai grea decât a celorlalţi. Au tăiat pătura în 
fâşii, pe care le-au legat de haina largă de în a lui Edwards şi de 
şalul uşor de muselină al Elizabethei. Le-a aruncat peste stânci 
ca fulgerul, dar bucăţile înnodate nu ajungeau nici până la 
jumătatea distanţei. 

— Nu e de ajuns! Nu e de ajuns! strigă Elizabeth. Nu mai am 
nici o speranţă. Focul înaintează încet, dar sigur. Vezi cum 
pustieşte pământul? 

Dacă flăcările ar fi ajuns la stâncă măcar de două ori mai încet 
decât se întindeau de la arbuşti şi copaci în alte părţi ale 
muntelui, dureroasa noastră datorie s-ar fi încheiat repede, 
pentru că şi-ar fi ars prizonierii. Dar caracteristicile locului în care 
se aflau le-au acordat celor doi răgazul de care ei s-au folosit 
pentru a face încercările acestea. 

Pe stratul subţire de pământ care acoperea stânca nu creştea 
decât câteva fire de iarbă ofilite, iar cei mai mulţi dintre copacii 
care prinseseră rădăcini în fisuri se uscaseră deja din cauza 
căldurii intense din verile trecute. Cei care păreau să mai aibă 
viaţă, aveau câteva frunze uscate şi galbene, în timp ce din 
ceilalţi nu mai rămăsese decât ruine de pini, stejari şi arţari. Nu 
s-ar fi găsit nicăieri un combustibil mai bun pentru flăcările care 
pustiau pământul dealului de arbuştii ce le alimentau puterile 
devastatoare, asemenea un torent. Locul era privilegiat nu 
numai prin lipsa carburantului, dar şi prin faptul că unul dintre 
marile izvoare, nenumărate în ţara aceea, ţâşnea de pe coasta 
unei roci de deasupra şi după ce se scurgea alene pe platforma 
orizontală, saturând startul de muşchi al stâncii, curgea în jurul 
bazei micului con ce forma culmea muntelui şi apoi intra în norul 
de fum de la marginea terasei, pentru ca în final să ajungă la lac, 
dar nu prăbuşindu-se de pe o stâncă pe alta, ci prin canalele 
subterane ale pământului. leşea din când în când la suprafaţă, 
mai ales în anotimpurile ploioase, dar în timpul verilor secetoase, 
singurele indicii ale proximităţii apei erau mocirla şi muşchiul. 
Când focul ajunse la acest obstacol, a fost nevoit să se oprească 
şi doar în momentul în care arşiţa lui era destul de puternică, a 
reuşit să învingă umezeala, ca o armată care aştepta efectele 
unui lanţ de focuri de artilerie, pentru a-şi deschide calea către 
noi locuri de distrus. 

Părea că momentul fatal venise deja, pentru că aburii 
şuierători ai izvorului se epuizaseră aproape de tot, muşchii de 
pe stâncă se chirceau din cauza căldurii intense, iar fragmentele 
de scoarță care atârnau încă de copacii morţi începeau să se 
desprindă de trunchiuri şi să cadă pe pământ fărâmiţându-se în 
mii de bucățele. Aerul părea să tremure în razele de arşiţă, dând 
impresia că se căţărau pe trunchiurile uscate ale copacilor. 
Uneori, nori negri de fum se năpusteau asupra micii terase, 
ochiul îşi pierdea treptat din putere, iar celelalte simţuri 
percepeau intens oroarea acelor scene. In acele clipe, toate 

zgomotele din jur, vuietul flăcărilor, scrâşnetele focului furios, 
sfâşierea crengilor care se desprindeau şi uneori ecourile 
tunătoare are unui copac în căderea sa, alarmau victimele. 
Dintre toţi trei, tânărul părea să se agite cel mai tare. Elizabeth 
renunţase la speranţa că vor găsi o cale de scăpare, părea să 
adopte acea atitudine liniştită şi resemnată cu care cele mai 
delicate dintre femei întâmpinau greutăţile insurmontabile. Dar 
Mohegan, care se afla mult mai aproape de ameninţarea 
pericolului, rămase aşezat în acelaşi loc, cu resemnarea 
invincibilă a unui războinic indian. De câteva ori, privirile 
căpeteniei îmbătrânite, aţintite de obicei asupra dealurilor din 
depărtare, s-au întors către tânăra pereche ce părea osândită la 
o moarte prematură. Pe trăsăturile lui liniştite se putea citi 
pentru o clipă, mila pe care o avea pentru cei doi, dar îşi întorcea 
imediat chipul către priveliştea îndepărtată, de parcă dorea să 
privească în pântecul viitorului. Aproape tot timpul, murmura un 
cântec funebru în limba delawarilor, în minunatele tonuri 
guturale ale poporului său. 

— In asemenea momente, domnule Edwards, dispar toate 
diferenţele pământeşti, şopti Elizabeth. Convinge-l pe John să 
vină lângă noi, să murim împreună. 

— Nu pot. Nu vrea să se mişte, spuse tânărul, cu aceeaşi voce 
de groază împietrit. Crede că acesta este cel mai fericit moment 
din viaţa lui, a trecut de şaptezeci de ani şi puterile sale au slăbit 
din ce în ce mai repede în ultimul timp. A fost rănit în timp ce 
urmărea căprioara aceea nefericită pe lac. Oh, domnişoară 
Temple, ce vânătoare nefericită a fost aceea, într-adevăr! Mă 
tem că ne-a adus la scena aceasta îngrozitoare. 

Elizabeth avea un zâmbet celest. 

— De ce să mai vorbim despre lucruri fără importanţă acum, 
când inima este insensibilă la orice sentiment pământesc. 

— Dacă există ceva care ar putea să-mi aline moartea, cu 
siguranţă este faptul că voi sfârşi într-o asemenea companie. 

— Nu vorbiţi astfel, Edwards. Nu vorbiţi astfel, îl întrerupse 
domnişoara Temple, nu sunt demnă de asemenea cuvinte şi 
sunteţi nedrept faţă de dumneavoastră înşivă. Vom muri, da, 
vom muri, este voia lui Dumnezeu. Să ne străduim să fim supuşi 
ca unul dintre copiii săi. 

— Să murim! ţipă tânărul. Nu, nu. Trebuie să mai existe o 
speranţă. Dumneavoastră, cel puţin, nu puteţi muri, nu veţi muri. 

— Şi cum am putea scăpa? întrebă Elizabeth, îndreptându-şi 
privirile liniştite spre foc. Priveşte! Flăcările trec de bariera de 
pământ umed. Se apropie încet, Edwards, dar sigur. Ah, uite! 
Copacul s-a aprins deja. 

Cuvintele ei erau adevărate. Arşiţa focului învinsese în cele din 
urmă rezistenţa izvorului, iar focul se prelungea deja asupra 
muşchiului pe jumătate uscat. Un pin uscat se aprinse de o 
flacără bifurcată, care pentru un moment se roti în jurul 
trunchiului, părând că scânceşte în bătaia vântului. Rezultatul a 
fost instantaneu. Flăcările au început să danseze împrejurul 
trunchiului uscat al pinului, ca un trăsnet care tremura în 
captivitate. Imediat, o coloană de flacără vie invadă terasa. Ea se 
răspândi de la un copac la altul şi părea să grăbească sfârşitul 
acestei scene. Buşteanul pe care era aşezat Mohegan se aprinse 
la capătul îndepărtat şi se părea că indianul era înconjurat de 
foc. Nu avea trupul acoperit, ceea ce probabil că i-a acutizat 
suferinţele, dar era destul de puternic să îndure fierbinţeala. 
Chiar şi înconjurat de groaznicul incendiu, vocea lui se mai auzea 
încă. Elizabeth îşi întoarse chipul de la această privelişte, către 
vale. Căldura crease vârteje furioase de căldură şi în acel 
moment, norul gros de fum care învăluia valea a dispărut, lăsând 
să se vadă clar satul liniştit de la picioarele lor. 

— Tatăl meu! Tatăl meu! strigă Elizabeth. Oh, acesta cu 
siguranţă m-ar fi salvat! Dar trebuie să mă supun! 

Distanţa nu era prea mare şi se vedea silueta judecătorului 
Temple, stând pe pământurile sale şi părea să privească muntele 
în flăcări, părând să nu fie conştient de pericolul în care se afla 
propriul său copil. Vederea lui a fost pentru Elizabeth mai 
dureroasă decât pericolul care se apropia, dar fata se întoarse 
din nou cu faţa spre deal. 

— Excesul meu de ardoare a provocat toate acestea, strigă 
Edwards cu disperare. Dacă aş fi fost măcar pe jumătate la fel de 
resemnat ca dumneavoastră, domnişoară Temple, totul ar fi fost 
bine. 

— Nu spuneţi asta, nu spuneţi asta! Nu mai foloseşte la nimic! 
Trebuie să murim, Edwards. Vom muri, Edwards, vom muri! Să 
murim creştineşte! Dar nu, poate că tu mai ai scăpare încă! 
Hainele tale nu s-ar aprinde la fel de uşor ca ale mele. Fugi, lasă- 
mă aici. Poate mai găseşti o poartă de scăpare. Poate... cu 
siguranţă merită să încerci Fugi, lasă-mă aici. Dar stai. O să-l vezi 

pe tatăl meu, pe sărmanul meu tată, rămas singur. Să-i spui, 
Edwards, să-i spui tot ce ar putea să-i aline durerea. Să-i spui că 
am murit fericită şi împăcată, că m-am dus alături de mama mea 
iubită şi că această viaţă nu înseamnă în balanţa eternității. 
Spune-i că ne vom întâlni din nou. Şi mai spune-i, adăugă ea peo 
voce joasă, după ce până atunci vorbise aprins, de parcă ar fi 
fost conştientă de slăbiciunea ei umană, spune-i că l-am iubit 
foarte mult, aproape la fel de mult ca pe Dumnezeu. 

Tânărul ascultă cuvintele ei înduioşătoare, dar nu se mişcă din 
loc. Dar îşi recăpătă imediat glasul şi spuse: 

— Şi îmi spuneţi mie să vă las aici? Să vă las pe marginea 
mormântului! Oh, domnişoară Temple, cât de puţin mă 
cunoaşteţi! strigă el, căzând în genunchi la picioarele ei şi 
prinzându-i rochia vaporoasă cu mâinile, de parcă ar fi vrut să o 
apere de flăcări. M-am refugiat disperat în pădure, dar compania 
dumneavoastră a îmblânzit leul din mine. Dacă am trăit în 
deşertăciune, am făcut-o pentru că dumneavoastră m-aţi 
fermecat. Dacă mi-am uitat numele şi familia, s-a întâmplat 
pentru că dumneavoastră aţi suplinit absenţa memoriei. Dacă 
am uitat nedreptăţile pe care le-am suportat, dumneavoastră m- 
aţi învăţat să fiu bun. Nu, nu, draga mea Elizabeth, aş putea muri 
cu dumneavoastră, dar nu v-aş părăsi niciodată. 

Elizabeth rămase tăcută şi nemişcată. Era clar că nu se mai 
gândea la lucruri pământeşti. Amintirea tatălui său şi regretele 
că se despărţea de el s-au atenuat din cauza unui sentiment 
divin, care o ridică deasupra oricăror trăiri pământeşti. 
Gândindu-se la eternitatea care o aştepta, ea îşi pierdea cu 
repeziciune slăbiciune feminină. Dar ascultând aceste cuvinte, 
deveni iarăşi femeie. Luptă cu aceste sentimente şi zâmbi, 
crezând că se dezbăra de ultimul dintre trăirile omeneşti. Apoi 
primi din nou în inima ei lumea, cu toate tentaţiile sale, pentru că 
auzi o voce de om, strigând în tonuri sfredelitoare: 

— Fetiţo! Unde eşti, fetiţo? Bucură inima unui bătrân, dacă 
mai eşti pe acest pământ. 

— Şşşt! E Ciorap-de-Piele. Mă caută! 

— E Natty! strigă Edwards. Şi s-ar putea să mai avem o şansă. 

Pentru un moment, au văzut ridicându-se o flacără lată şi 
rotundă, chiar deasupra focului din pădure, apoi au auzit un 
zgomot puternic. 

— E cutia! Praful de puşcă! strigă aceeaşi voce, părând să se 

apropie de ei. Din cauza cutiei, copila dragă ar putea fi pierdută. 
Într-o clipă, Natty ţâşni din aburul izvorului şi veni pe terasă, 
fără căciula de căprioară, cu părul ars până la piele şi cu cămaşa 
în carouri ţărăneşti înnegrită şi plină de găuri. Din cauza căldurii 
pe care o înfruntase, trăsăturile lui roşietice erau mai aprinse ca 
oricând. 

Capitolul XXXVIII. 


„Fantoma groaznică a tatălui meu 
Vine acum chiar şi din țara umbrelor. ” 


Gertrude din Wyoming. 


La o oră după ce domnişoara Temple se despărţise de Louisa 
Grant, în împrejurarea pe care am descris-o deja, ea aştepta 
întoarcerea prietenei sale într-o nerăbdare febrilă. Dar timpul 
trecea fără ca Elizabeth să-şi facă apariţia, iar teama Louisei se 
accentua, până când imaginaţia sa alarmată născocise orice 
pericol care ar fi putut s-o reţină în pădure. Dar în nici un caz nu 
se gândise la pericolul care cu adevărat o ameninţ pe prietena 
ei. Cerul se acoperea treptat şi nori groşi de fum invadau valea. 
Dar Louisa nu se putea gândi decât la sălbăticiunile pădurii, fără 
să viseze măcar care era adevăratul motiv pentru care ar fi 
trebuit să se teamă. Rămase la marginea pinilor pitici şi 
castanilor, primii copaci de aceste varietăţi ce reuşiseră să 
răsară în pădure. Se afla chiar deasupra cotiturii prin care drumul 
se abătea de la cursul său drept spre sat şi urca muntele pe 
coasta sa. Deci avea deschidere nu numai asupra văii, ci şi a 
drumului de mai jos. Ea observă că puţinii călători care trecuseră 
purtau o conversaţie serioasă şi se uitau mereu spre deal. In cele 
din urmă, văzu câţiva oameni care plecau de la tribunal privind 
de asemenea spre deal. Mişcările acestea neobişnuite au 
alarmat-o şi se temea să mai rămână, dar în acelaşi timp nici nu 
dorea să plece. La un moment dat, a tresărit auzind zgomotul 
uşor şi trosnetele paşilor prevăzători care veneau printre arbuşti. 
Era pe punctul de a fugi, dar Natty apăru din pădure şi veni 
alături de ea. Bătrânul râse cu bunătate în timp ce îi scutura 
mâna muiată de frică. 

— Mă bucur să te văd aici, copilă, spuse el, pentru că spatele 
muntelui este în flăcări. Şi ar fi periculos să urci acum, până nu 
se potoleşte focul după ce arde toată pădurea uscată. E un 
nebun, prietenul ticălosului care a săpat după minereu în partea 
de est şi mi-a făcut probleme, l-am spus că oamenii ăia neatenţi, 

care voiau să prindă un vânător cu experienţă în pădure, după 
lăsarea întunericului, au aruncat cioturile aprinse de pin în 
tufişuri şi că o să se aprindă ca o torţă. L-am avertizat că ar 
trebui să plece de pe deal, dar el era hotărât să-şi continue 
treaba şi numai Providența ar fi putut să-l ia de acolo. Dacă până 
acum nu e îngropat în propria lui groapă, atunci e salamanară, 
nu om. Ce e, ce te doare, copilă? Eşti speriată de parcă ai fi 
văzut iar vreo panteră. Aş vrea eu să mai găsesc vreuna. Ar 
aduna banii mai repede decât castorii. Dar unde e fiica cea bună 
a tatălui tău? A uitat promisiunea făcută unui bătrân? 

— Pe deal! Pe deal! strigă Louisa. Vă caută pe deal, cu praful 
de puşcă. 

Natty se dădu câţiva paşi înapoi la această veste neaşteptată. 

— Dumnezeu din ceruri s-o aibă în paza Sa! E pe vârful 
viziunii, care e în flăcări. Copilă, dacă o iubeşti pe prietena ta şi 
vrei să ai prieteni la greu, du-te în sat şi dă alarma. Oamenii sunt 
obişnuiţi să se lupte cu focul şi poate mai are încă o şansă. Fugi 
repede! Te rog să fugi şi să nu te opreşti nici să-ţi tragi sufletul. 

De îndată ce rosti această poruncă, Ciorap-de-Piele dispăru în 
spatele tufelor. Când Louisa l-a văzut ultima oară, el urca în fugă 
spre vârful muntelui, cu o viteză pe care o pot prinde numai cei 
obişnuiţi cu munca grea. 

— Te-am găsit! strigă bătrânul, când ieşi din fum. Dumnezeu 
fie lăudat că te-am găsit! Dar vino după mine, nu avem timp să 
vorbim. 

— Rochia mea, strigă Elizabeth. Aş lua foc dacă m-aş apropia 
de flăcări cu ea. 

— M-am gândit şi la hainele tale subţiri, strigă el, desfăcând o 
piele de căprioară pe care o purta sub braţ. O înfăşură cu pielea 
până când o acoperi în totalitate. Acum, urmează-mă, pentru că 
suntem în pericol de moarte cu toţii. 

— Dar John? Ce o să se întâmple cu John? strigă Edwards. 
Putem să-l lăsăm pe bătrânul războinic să piară aici? 

Ochii lui Natty se uitară în direcţia pe care i-o indica degetul 
lui Edwards, unde îl văzu pe indian aşezat pe buştean, ca şi până 
acum, în timp ce pământul de sub picioarele lui era nimicit de 
foc. Vânătorul se apropie de locul acela fără întârziere şi rosti în 
limba delawarilor. 

— Hai să mergem, Chingachgook! Vrei să stai aici să arzi, ca 
un mingo făcut friptură? Sper că morvienii te-au învăţat mai bine 

de atât. Dumnezeu să mă apere dacă cutia de pudră nu i-a 
explodat la picioare şi nu i s-a copt pielea de pe spate. Haide, 
vino, îţi spun. Urmează-mă! 

— De ce să plece Mohegan? răspunse indianul trist. A fost un 
vultur la viaţa lui, iar acum vedere lui e slăbită. Se uită spre vale, 
la apă, la terenurile de vânătoare, dar nu vede nici un delawar. 
Toţi au pielea albă. Părinţii mei mă cheamă, din ţara îndepărtată. 
Femeile mele, tinerii mei războinici, tribul meu, toţi mă cheamă. 
Marele Spirit mă cheamă. Lăsaţi-l pe Mohegan să moară. 

— Dar uiţi de prietenul tău, strigă Edwaras. 

— Nu poţi să vorbeşti cu un indian care vrea să moară, băiete, 
îl întrerupse Natty. 

El apucă fâşiile de pătură cu o îndemânare minunată şi îl legă 
pe indianul indiferent de spatele lui, apoi se întoarse şi dovedind 
o putere care părea să-i sfideze nu numai vârsta, dar şi greutate 
pe care o trăgea, se întoarse la locul de unde plecase. În timp ce 
traversau mica terasă de stâncă, unul dintre copacii uscați, care 
se clătina de câteva minute, căzu pe locul unde fuseseră ei şi 
umplu aerul de scântei. Aceasta îi făcu pe cei din grup să-şi 
iuţească pasul, urmându-l pe Natty cu rapiditatea pe care 
situaţia în care se aflau le-o impunea. 

— Păşeşte pe pământul moale, strigă el când intraseră în 
negura care le împiedica vederea. Şi mergeţi numai prin fumul 
alb. Ţineţi pielea strânsă pe corpul ei. E o fată pe cinste şi alta ca 
ea nu mai găsim. 

Au ascultat cu străşnicie sfaturile vânătorului şi s-au ţinut pe 
urmele lui. Şi în ciuda faptului că trecătoarea îngustă care 
mergea de-a lungul cotiturilor pârâului îi conducea printre 
buşteni aprinşi şi crengi care cădeau asupra lor, au reuşit să o 
traverseze în siguranţă. Numai un bărbat obişnuit multă vreme 
cu pădurea ar fi putut să găsească drumul acesta prin fum, 
pentru că vederea lor nu putea pătrunde prin negură şi respirau 
cu greu. Dar experienţa lui Natty i-a condus către o deschizătură 
între stânci, apoi au coborât cu greu pe o altă terasă, unde aerul 
era curat şi uşor de respirat. 

Este uşor să ne imaginăm ce sentimente au avut Edwards şi 
Elizabeth când au ajuns în acel loc, dar ne-ar fi mult mai greu să 
descriem trăirile lor. Dar cel mai fericit dintre toţi era ghidul lor. 
Acesta, ţinându-l încă pe Mohegan legat de spatele său, se 
întoarse şi râzând în felul său caracteristic, spuse: 

— Ştiam că era praful francezului, copilă. Era tot acolo. O să 
mai dureze un minut până explodează praful ăla prost. Iroquosii 
nu aveau pudră bună când luptam împotriva triburilor canadiene, 
pe vremea regelui William. Ti-am povestit vreodată, băiete, cum 
m-am încăierat cu... 

— Pentru numele lui Dumnezeu, nu vreau să aud nimic Natty, 
până nu suntem în siguranţă. Unde să ne ducem acum? 

— Păi, pe platforma stâncii de deasupra peşterii, bineînţeles. O 
să fiţi în siguranţă acolo, sau putem să intrăm în peşteră, dacă la 
asta te referi. 

Tânărul tresări şi păru neliniştit. Se uită cu teamă în jurul său 
şi spuse repede: 

— O să fim în siguranţă pe stâncă? Acolo nu ne poate ajunge 
focul? 

— Băiatul nu vede? întrebă Natty, calm ca un om care era 
obişnuit cu pericole ca cel de care tocmai scăpase. Dacă aţi mai 
fi rămas zece minute în locul acela, v-aţi fi transformat în cenuşă. 
Dar aici puteţi rămâne pentru tot timpul şi focul nu va ajunge la 
voi, decât dacă ard şi stâncile şi pădurea. 

Odată ce au primit asigurările lui Natty, care fusese foarte 
sincer, s-au îndreptat către acel loc şi vânătorul a dat jos povara 
pe care o purtase, lăsându-l pe indian pe pământ, cu spatele 
rezemat de o bucată de rocă. Elizabeth se prăbuşi pe pământ cu 
faţa în mâini, în timp ce în inima ei se dădea o luptă între 
sentimentele ei contradictorii. 

— Permiteţi-mi să vă dau un sfat, domnişoară Temple. Ar 
trebui să luați un medicament întăritor, apuse Edwards 
respectuos. Altfel organismul dumneavoastră ar putea ceda. 

— Lasă-mă în pace! Lasă-mă în pace! spuse Elizabeth, 
ridicându-şi ochii strălucitori spre el. Sunt prea emoţionată ca să 
mai pot spune ceva. Sunt foarte recunoscătoare, Oliver, pentru 
salvarea noastră miraculoasă. In primul rând lui Dumnezeu şi 
apoi ţie. 

Edwards se retrase spre marginea stâncii şi strigă: 

— Benjamin! Unde eşti Benjamin? 

O voce groasă răspunse, părând să vină din inima pământului. 

— Sunt aici, domnule, aici, în gaura asta aşa de mică, care e la 
fel de încinsă ca un cuptor. M-am săturat de cabina mea şi dacă 
Ciorap-de-Piele tot are multe reparaţii de făcut înainte să 
navigăm după castori, o să intru iar în doc şi o să-mi termin 

carantina, până când legea o să-mi ofere protecţie ca să-mi pot 
lua spaniolii înapoi. 

— Adu un pahar de apă de la izvor, spuse Edwards şi pune 
nişte vin în el. Repede, te rog foarte mult. 

— Nu prea ştiu mare lucru despre băuturile dumneavoastră, 
domnule Edwards, răspunse majordomul, a cărui voce ieşea din 
peşteră şi se auzea până la ei. lar jamaiky nu a ajuns decât să-mi 
iau rămas bun de la Billy Kirby, când m-a ancorat pe şosea 
aseară, unde m-aţi trimis când aţi fugit. Dar am aici o băutură 
roşie, care poate ar înzdrăveni un stomac slăbit. Domnul acesta 
Kirby nu prea ştie să vâslească, dar se pricepe să conducă o 
căruţă printre butuci, la fel ca un pilot englez care ar schimba 
direcţia printre ghețarii din mare. 

În timp ce vorbea, majordomul urca muntele şi până la 
momentul în care rosti toate acestea, el se şi întoarse cu 
întăritorul dorit. Trăsăturile chipului său păreau epuizate umflate, 
ca ale unui om care participase de curând la o orgie. 

Elizabeth primi de la Edwards băutura pe care acesta i-o 
oferea, apoi făcu un semn că dorea să rămână singură. 

La dorinţa ei, tânărul se întoarse şi îl văzu pe Natty ocupându- 
se cu atenţie de Mohegan. Când privirile lor s-au întâlnit, 
vânătorul spuse trist: 

— l-a venit vremea, băiete. Poţi să citeşti în ochii lui, când un 
indian stă cu privirile fixe, nu vrea să mai ajungă decât într-un 
singur loc. Oamenii ăştia au o voinţă puternică şi când îşi propun 
ceva, nu se lasă până reuşesc. 

Edwards n-a mai avut timp să răspundă, pentru că au auzit 
imediat paşi, pentru ca după câteva minute să-l vadă pe domnul 
Grant urcându-se pe coasta muntelui, încercând să ajungă acolo 
unde erau ei. Oliver îi sări în ajutor şi prin eforturile lor unite, au 
reuşit să-l aducă pe preot alături de ei. 

— Cum se face că ai ajuns aici? îl întrebă Edwards. Este chiar 
atâta lume pe deal într-un moment ca acesta? 

Preotul îşi ceru scuze în grabă, dar cu multă recunoştinţă şi 
după ce îşi veni în fire, răspunse: 

— Am auzit că cineva a văzut-o pe fiica mea venind pe munte. 
Când a izbucnit focul pe culme, am fost foarte neliniştit şi am 
început să urc pe drum, unde am găsit-o pe Louisa. Se temea 
pentru viaţa domnişoarei Temple. Am ajuns în locul acesta 
periculos, căutând-o pe ea. Şi cred că numai din mila lui 

Dumnezeu şi datorită câinilor lui Natty nu am pierit de flăcări. 

— Ah, e de-ajuns să te ţii după câini. Dacă e vreun loc de 
trecere, ei îl adulmecă imediat, spuse Natty. Mirosul lor face cât 
raţiunea oricărui om. 

— Aşa am făcut, iar ei m-au condus la locul acesta. Dar lăudat 
fie Domnul că vă găsesc bine şi în siguranţă. 

— Nu, nu, răspunse vânătorul. Suntem în siguranţă, dar cât 
priveşte binele... N-aş putea spune că John se simte bine, decât 
dacă poţi spune aşa ceva despre un om care îşi trage ultima 
suflare. 

— Are dreptate, spuse preotul cu respectul sfânt cu care 
vorbea întotdeauna de cei care se aflau pe moarte. Am stat la 
capul prea multor muribunzi ca să nu-mi dau seama că bătrânul 
războinic este pe cale de a-şi da ultima suflare. Oh, cât mă 
consolează gândul că nu a respins ajutorul oferit atunci când era 
puternic şi ispitit de lucruri lumeşti. El, descendentul unei rase de 
păgâni, a fost într-adevăr ca o creangă ruptă din arşiţa focului. 

— Nu, nu, răspunse Natty, iar el şi preotul erau singurii care 
stăteau alături de războinicul muribund. El nu simte arsura, deşi 
valorile sale indiene l-au făcut să dispreţuiască mişcarea. Poate 
că-l doare numai atunci când ard gândurile rele ale unui om, 
timp de aproape optzeci de ani. Cedează pentru că a avut o viaţă 
aşa de lungă. Jos, Hector! Jos! Carnea omului nu e de fier, ca să 
reziste pentru totdeauna, să-şi vadă prietenii şi rudele plecând 
pe un tărâm îndepărtat, iar el să rămână singur, să-i jelească. 

— John, spuse preotul blând. Mă auzi? Vrei să-ţi citesc 
rugăciunile pe care biserica le înalţă în asemenea momente de 
încercare? 

Indianul îşi întoarse chipul palid către cel care îi vorbise şi îşi 
închise încet ochii întunecaţi şi inexpresivi. g 

Se părea că nu-l recunoscuse pe nici unul dintre ei. In clipa 
următoare, îşi întoarse capul încet spre vale şi începu să cânte în 
limba lui nativă, pe tonurile acelea joase, guturale, care au fost 
descrise de atâtea ori. Sunetele se ridicau odată cu motivul 
cântecului, până au ajuns destul de puternice pentru a se auzi 
distinct. 

— Voi veni! Voi veni! Voi merge în lumea celor drepţi! L-am 
ucis pe manquas! L-am ucis pe manquas! Marele Spirit îşi 
cheamă fiul! Voi veni! Voi veni în lumea celor drepţi! Voi veni! 

— Ce spune, Ciorap-de-Piele? întrebă preotul cu o atenţie 

blândă. Cântă în slava Mântuitorului? 

— Nu, nu. Cântă pentru el însuşi, spuse Natty melancolic, 
întorcându-şi privirile de la prietenul lui muribund. Şi are dreptul 
să facă asta, pentru că ştiu că fiecare cuvânt pe care îl rosteşte 
este adevărat. 

— Cerul să-i îndepărteze din suflet asemenea trufie. Umilinţa 
şi penitenţa sunt peceţile creştinătăţii. Şi dacă nu le păstrezi 
adânc în inima ta, orice speranţă este iluzorie şi conduce la 
aşteptări vanitoase. Să se slăvească pe el însuşi când întreg 
sufletul şi trupul său ar trebui să se unească întru slava lui 
Dumnezeu! John, tu ai fost botezat de un preot evanghelist şi am 
încredere că ai fost ales dintr-o mulţime de păgâni şi păcătoşi 
pentru un motiv bun şi sfânt. Simţi acum că vrei să fii mântuit 
prin moartea Domnului nostru şi te dezici de orice slăbiciune şi 
deşertăciune a lucrurilor umane, izvorâte din mândria şi 
vanitatea sa? 

Indianul nu se uită la cel care îi pusese această întrebare, dar 
îşi înălţă iar capul şi spuse pe o voce joasă şi clară: 

— Cine poate să spună că maquas cunoşteau spatele lui 
Mohegan? Ce duşman care avea încredere în el nu a mai apucat 
să vadă dimineaţa? Ce mingo pe care el l-a urmărit a ajuns să 
cânte imnul triumfului? A minţit vreodată Mohegan? Nu, adevărul 
trăia în el şi nu rostea decât adevărul. In tinereţea lui, a fost 
războinic, iar mocasinii lui lăsau urme de sânge. La bătrâneţe, a 
fost înţelept. Cuvintele pe care le rostea la întrunirile de la foc nu 
treceau odată cu vântul. 

— Ah, nu mai cântă imnuri, relicvele acelea vanitoase ale 
păgânătăţii, strigă preotul. Ce spune acum? Regretă calităţile pe 
care le-a pierdut? 

— Doamne, omule! spuse Natty. Ştie că i se apropie sfârşitul 
la fel de bine ca mine. Dar în nici un caz nu crede că pierde ceva. 
Mai mult, e convins că e un mare câştig. E bătrân şi ţeapăn, iar 
din cauza voastră animalele de vânat sunt puţine şi sperioase. Şi 
le este greu să supravieţuiască chiar şi celor care împuşcă mai 
bine decât el. Acum crede că va merge într-un loc unde va putea 
să vâneze întotdeauna. Unde nu pot ajunge indieni răi sau 
nedrepţi. Şi unde toate triburile sale vor fi împreună. Nu prea are 
deci nimic de pierdut, pentru un om care nu se pricepe să 
împletească nici un coş. Pierdere! Dacă cineva are ceva de 
pierdut, acela sunt eu! Sunt sigur că după moartea lui nu-mi mai 

rămâne nimic de făcut, decât poate să-l urmez şi eu! 

— Exemplul şi sfârşitul lui, care, după părerea mea umilă, va fi 
şi mai glorios, ar trebui să ne facă să ne gândim la viaţa care va 
urma, răspunse domnul Grant, dar cred că este datoria mea să îi 
asigur un sfârşit liniştit. John, a venit momentul când gândul că 
nu l-ai refuzat pe Dumnezeu îţi va alina sufletul. Nu te mai gândi 
la greutăţile altor vremuri, ci descarcă povara păcatelor la 
picioarele Sale şi ai asigurarea Lui binecuvântată că El nu te va 
părăsi. 

— Deşi tot ce spui este adevărat şi ai ca dovadă învăţămintele 
din Scriptură, spuse Natty, nu vei putea convinge un indian. El nu 
a mai văzut vreun moravian din vremea războiului şi nu poţi să-i 
împiedici să se întoarcă la obiceiurile lor native. Cred că ar fi mai 
bine să-l laşi pe bătrân să moară în pace. Este fericit acum, îl 
cunosc după priviri. Şi nu cred că a mai fost fericit de când 
delawarii au pornit de pe cursurile superioare ale apelor lor spre 
vest. Ah, a trecut multă vreme de atunci şi am trăit împreună 
multe zile negre de atunci. 

— Ochi de Şoim, spuse Mohegan, ridicându-se cu ultimele 
puteri. Ochi de Şoim, ascultă cuvintele fratelui tău. 

— Da, John, spuse vânătorul în engleză, puternic emoţionat de 
cererea indianului. Se apropie de el şi continuă: Am fost fraţi, 
mai apropiaţi decât poate să exprime limba indienilor. Ce vrei de 
la mine, Chingachgook? 

— Ochi de Şoim! Părinţii mei mă cheamă pe locurile fericite de 
vânătoare. Drumul e liber, iar ochiul lui Mohegan întinereşte. Mă 
uit, dar nu văd piei albe. Nu văd decât indieni drepţi şi curajoşi. 
Rămas-bun, Ochi de Şoim. Tu vei merge cu Inghiţitorul de Foc şi 
Tânărul Vultur, în raiul oamenilor albi. Dar eu mă duc după 
părinţii mei. Vreau ca arcul, securea, pipa şi colierul de scoici ale 
lui Mohegan să fie puse în mormântul lui. Pentru că îşi va începe 
drumul noaptea, ca un războinic plecat la luptă şi nu se poate 
opri ca să le caute. 

— Ce spune, Nathaniel? strigă domnul Grant serios şi foarte 
nerăbdător. Işi aduce aminte de promisiunea de a-şi încredința 
sufletul Domnului? Îşi încredinţează salvarea stâncilor Ages? 

Deşi vânătorul nu era foarte credincios, totuşi nu dăduse 
uitării în sălbăticie, primele învățături pe care le primise. Credea 
într-un singur Dumnezeu şi într-un singur rai. Când bătrânul său 
prieten îşi luă rămas-bun de la el, emoţiile puternice i se citeau 

pe chipul bătut de vremuri, pe care fiecare muşchi s-a 
contractat. Şi-a revenit în scurt timp şi a spus: 

— Nu, nu. El are încredere numai în Marele Spirit al sălbaticilor 
şi în faptele sale bune. Ca toţi oamenii lui, crede că va fi din nou 
tânăr, o să vâneze şi o să fie fericit pentru eternitate. Aşa fac 
oamenii de toate culorile, părinte. Nu am putut să cred niciodată 
că într-o altă lume îmi voi revedea câini, sau chiar puşca. Deşi 
îmi e greu când mă gândesc că le voi părăsi pentru totdeauna şi 
încep să în agăţ de viaţă cu o dorinţă mai mare decât ar sta bine 
unuia de patruzeci de ani. 

— Dumnezeu în mila sa să alunge o moarte grea de un om 
însemnat cu crucea Lui, strigă preotul cu fervoare. John... 

Se opri, pentru că stihiile păreau să-şi intre în drepturi, în 
timpul întâmplărilor pe care le-am povestit, norii negri de pe 
orizont au continuat să se înmulțească şi să devină din ce în ce 
mai mari, iar liniştea absolută care luase aerul în stăpânire părea 
să anunţe o schimbare a atmosferei. Flăcărie continuau să ardă 
pe coastele munţilor şi nu se mai învârteau în curenţii capricioşi 
ai propriilor lor vâltori, dar erau mai stabile şi se înălţau spre cer. 
Până şi focul îşi temperase forţele distrugătoare, pentru că 
prevăzuse că un titan mai puternic decât el însuşi urma să se 
dezlănţuie. Norii de fum care acopereau valea au început să se 
înalțe şi se risipeau foarte repede. lar săgețile fulgerelor vinete 
dansau printre masele de nori, care amenințau dealurile vestice. 
In timp ce domnul Grant vorbea, o săgeată îşi trimise lumina 
tremurătoare prin întuneric, dezvăluind întregul orizont. Imediat, 
a urmat un tunet puternic, ce s-a pierdut în depărtare, printre 
dealuri, părând să zguduie pământul din temelii. Mohegan s-a 
ridicat, ca şi cum ar fi dat ascultare unui semn care îi anunţa 
plecarea şi îşi întinse braţul slăbit către vest. Faţa neagră i se 
lumină de bucurie, dar care dispăru treptat, ca şi celelalte 
expresii ale chipului său. Mugşchii se încordau, pregătindu-se 
pentru odihna eternă. Mai apărea uneori o convulsie slabă a 
buzelor, care dura doar o clipă. Braţul a alunecat încet lângă 
corp, iar trupul bătrânului războinic rămase rezemat de stâncă 
cu ochii reci deschişi, aţintiţi asupra dealurilor depărtate, ca şi 
cum corpul părăsit urmărea zborului sufletului către noul său 
lăcaş. 

Tăcut şi înfiorat, Domnul Grant urmări toate acestea. Dar când 
ultimele ecouri ale tunetului au amuţit, el şi-a împreunat mâinile 

cu o energie evlavioasă şi repetă pe un ton puternic şi expresiv 
al unei credinţe nestrămutate: 

— Doamne! Judecăţile Tale sunt neîndoielnice! lar căile Tale 
nu pot fi cercetate! Eu cred că Dumnezeul meu trăieşte şi că în 
Ziua de Apoi va veni pe pământ. Şi chiar dacă viermii îmi vor 
mânca pielea şi trupul, cu toate acestea o să-L văd pe Dumnezeu 
în carnea mea. Pe care eu însumi o să-l văd şi ochii mei o să-L 
vadă pe El şi nu pe altul. 

Când preotul încheie această efuziune de credinţă, îşi lăsă 
capul în piept cu umilinţă, părând să întruchipeze toată umilinţa 
şi încrederea pe care o exprimase prin cuvinte. După ce se 
retrase de lângă trupul inert, vânătorul se apropie de cadavru şi, 
luând mâna ţeapănă a prietenului său, îl privi cu melancolie 
chipul fără să vorbească o vreme. Apoi dădu frâu liber 
sentimentelor sale şi spuse pe vocea plină de jale a unui om 
îndurerat: N 

— Fie piele roşie, fie albă, acum de termină totul! II va judeca 
un judecător drept şi după legi care nu ţin cont de timpuri şi 
obiceiuri noi. Nu mai trebuie decât o moarte, iar lumea nu va fi 
decât a mea şi a câinilor mei. Ah, vai de mine! Omul trebuie să 
aştepte timpul pe care îl dă Dumnezeu şi încep să mă tem de 
viaţă! Aproape nici unul dintre copacii pe care îi cunoşteam nu 
mai stau în picioare şi mi-e greu să găsesc o faţă pe care o 
cunoşteam din tinereţe. 

Au început să cadă picături mari de ploaie, care se întindeau 
pe stânca uscată, iar apropierea unei averse cu descărcări 
electrice era sigură şi neîntârziată. Au mutat repede corpul 
indianului în peştera de jos şi imediat au venit şi câinii care 
schelălăiau, care plângeau şi simțeau lipsa expresia înţeleaptă a 
indianului. 

Edwards se scuză în grabă şi încurcat pentru că nu o 
acompaniase pe Elizabeth în acelaşi loc, a cărui intrare era acum 
acoperită cu buşteni şi scoarță, spunând ceva despre faptul că ar 
fi deranjat-o întunericul din interior şi că nu i-ar fi plăcut să fie 
aproape de un cadavru. Domnişoara Temple găsi un adăpost 
destul de bun împotriva torentului de apă, intrând sub 
proeminenţa stâncii care se înălța deasupra lor. Dar înainte ca 
aversa să se oprească, de jos s-au auzit nişte voci care o strigau 
pe Elizabeth. Imediat, au apărut câţiva oameni care loveau 
cenuşa stinsă a tufelor, făcându-şi loc cu grijă printre crengile 

încă aprinse. 

De îndată ce ploaia se opri pentru prima dată, Oliver o 
condusă pe Elizabeth la drum, unde s-au despărţit. Totuşi, 
înainte de plecare, a găsit momentul de a-i spune ceva cuo 
fervoare pe care însoţitoarea sa nu ştia cum s-o interpreteze. 

— Cred că nu mai trebuie să ne ascundem, domnişoară 
Temple, mâine pe vremea aceasta voi îndepărta un văl pe care 
probabil că l-am păstrat în jurul meu atâta vreme din slăbiciune. 

Dar în ultimul timp am simţit o slăbiciune şi dorinţe romantice 
şi prosteşti. Dar cine nu ar avea, dacă ar fi tânăr şi sfâşiat de 
pasiuni contradictorii. Dumnezeu să vă apere! Aud vocea tatălui 
dumneavoastră, se apropie de drum şi nu aş vrea să fiu arestat. 
Mulţumesc lui Dumnezeu că sunteţi din nou în siguranţă. Gândul 
acesta poate să-mi ia de pe suflet povara lumii întregi. 

A fugit repede în pădure, fără să aştepte vreun răspuns. Deşi 
Elizabeth îl auzise pe tatăl său strigând-o, rămase pe loc până 
când tânărul se pierdu printre copacii plini de fum. Apoi se 
întoarse şi într-o clipă era în braţele tatălui său. 

Judecătorul venise cu o trăsură în care fiica sa urcă în grabă. 
Apoi pe deal s-au auzit strigăte care anunțau că tânăra care se 
pierduse fusese găsită. Oamenii s-au întors în sat uzi şi murdari, 
dar fericiţi la gândul că fiica moşierului lor scăpase de o moarte 
atât de grea şi prematură”. 


% S-a pus uneori la îndoială probabilitatea ca un incendiu ca acesta 
să se poată produce. Scriitorul nu poate spune decât că a văzut odată 
un incendiu într-o altă parte a New Yorkului, care a obligat un om să-şi 
lase caii şi căruţa pe drum, dintre care, cea din urmă a fost distrusă. 
Pentru a estima probabilitatea unui asemenea eveniment, trebuie să ne 
amintim ce efecte au secetele prelungite în acest tip de climat, dar şi 
abundența de lemn uscat dintr-o pădure ca cea descrisă. Focurile din 
pădurile americane se înteţesc adesea atât de mult pentru a produce o 
alterare evidentă a atmosferei pe o distanţă de cincizeci de mile. 
Casele, hambarele şi gardurile sunt de obicei devastate de flăcări (n.a.). 

Capitolul XXXIX. 


„Selictari Trage din teacă iataganul căpeteniei 


noastre. 

Tambourgi, privirea ta promite război, 

Voi munţi, ce martori ne sunteți, coborând către 
țărm, 

Ne veţi vedea învingători, sau nu ne veţi vedea 
deloc!” 


Byron. 


Ploile abundente care au căzut în restul zilei au oprit complet 
înaintarea flăcărilor. Totuşi în timpul nopţii s-au mai observat 
câteva focuri scânteietoare în diferite părţi ale dealurilor, atâta 
vreme cât mai era carburant care alimenta stihia. In ziua 
următoare, munţii erau negri şi plini de fum pe parcursul a 
câteva mile şi lipsiţi de orice rămăşiţă de arbuşti sau lemn uscat. 
Dar pinii şi cucutele îşi mai ridicau coroanele cu mândrie printre 
dealuri şi chiar şi copacii mai mici de pe dealuri mai păstrau câte 
o apariţie firavă de viaţă şi vegetaţie. 

Gura lumii vorbea întruna, exagerând salvarea miraculoasă a 
Elizabethei şi în general se dădea crezare zvonului că Mohegan 
pierise în flăcări. Această convingere a fost confirmată şi a 
căpătat credibilitate după ce satul a primit vestea îngrozitoare că 
minerul Jotham Riddel fusese găsit în propria sa groapă, aproape 
sufocat şi că avea arsuri atât de grave încât nu avea speranţă de 
supravieţuire. 

Oamenii îşi îndreptaseră toată atenţia către evenimentele din 
ultimele zile. Şi, exact în timpul acestei crize, falsificatorii 
pedepsiţi au călcat pe urmele lui Natty şi în noaptea următoare 
incendiului, au găsit şi ei o metodă de a tăia butucii şi au scăpat 
nepedepsiţi. Când vestea aceasta şi cea a morţii lui Jotham, 
precum şi zvonurile exagerate şi distorsionate ale întâmplărilor 
de pe deal au început să circule prin sat, opinia publică s-a 
exprimat în voie în legătură cu necesitatea de a-i prinde pe 
fugarii care nu ajunseseră foarte departe. Oamenii vorbeau de 
peşteră ca despre un receptacul secret al vinovăţiei. Şi, o dată cu 

zvonul despre metale şi minereuri s-a strecurat în varietatea 
opiniilor din sat, falsificare şi orice alt lucru rău şi periculos 
pentru pacea socială, au pătruns în imaginaţia activă a 
populaţiei. 

In timp ce minţile oamenilor disecau febril aceste informaţii, 
cineva a sugerat că Ciorap-de-Piele şi Edwards dăduseră foc 
pădurii şi că prin urmare, numai ei puteau fi responsabili de 
pagube. Această părere a căpătat teren imediat, fiind răspândită 
mai ales de cei care ei înşişi provocaseră tot răul, prin neatenţia 
lor. Apoi în urma acestor păreri comune s-a ajuns concluzia că ar 
trebui să se ia măsuri pentru ca infractorii să fie pedepsiţi. 
Richard nu rămase deloc surd la aceste cereri şi la amiază se 
puse pe treabă cu seriozitate pentru a se asigura că legea va fi 
respectată. 

A ales câţiva tineri vânjoşi şi i-a luat deoparte cu un aer 
confidenţial, unde şeriful le-a dat nişte sarcini importante, chiar 
sub ochii sătenilor, dar departe de urechile lor. Conştienţi de 
importanţa datoriei, tinerii s-au grăbit agitaţi pe dealuri, de parcă 
soarta lumii ar fi depins de sârguinţa lor. În acelaşi timp, aveau 
un aer ia fel de misterios ca atunci când ar fi avut de rezolvat 
probleme secrete ale statului. 

La ora douăsprezece fix, o tobă a bătut „apelul lung” în faţa 
„Dragonului neînfricat” şi imediat îşi făcu apariţia, însoţit de 
căpitanul Hollister, care era îmbrăcat în uniforma de comandat al 
„Infanteriei Uşoare Templeton”. Şeriful îi ceruse acestuia ajutorul 
pentru a alcătui detaşament de oameni înarmaţi pentru a putea 
impune legile ţării. Nu avem destul loc pentru a consemna 
discursurile celor doi domni de la această ocazie, dar ele se 
păstrează în coloanele unui mic ziar albastru, care încă se mai 
găseşte la dosar. Se spune că aceste discursuri sunt foarte 
elocvente în ceea ce priveşte abordările legale ale unuia dintre ei 
şi precizia militară a celuilalt. Totul fusese aranjat dinainte şi în 
timp ce toboşarul îmbrăcat în roşu continua să scoată sunetele 
lui înfundate, douăzeci şi cinci de soldaţi au apărut în rânduri şi 
s-au aranjat pe poziţii de luptă. 

Acest corp era format din doi voluntari şi era comandat de 
cineva care îşi petrecuse primii treizeci şi cinci de ani din viaţă în 
tabere militare şi garnizoane, aşa că nu mai avea vreun 
echivalent în ţară în ceea ce priveşte ştiinţa militară. Dar cea mai 
mare parte din comunitatea satului Templeton a considerat-o 

egală ca îndemânare şi aspect oricărei trupe din lume. Această 
afirmaţie nu şi-a găsit decât trei voci care s-au pronunţat altfel şi 
o singură părere diferită. Opinia îi aparţinea judecătorului 
Temple, care totuşi nu simţea nevoia să o facă publică. Dintre 
cele trei voci, una era foarte zgomotoasă şi anume, aceea a 
soţiei comandantului însuşi, care îi reproşa adesea soţului său că 
acceptase să conducă un grup de războinici atât de heteroclit, 
deşi el deținuse funcţia onorabilă de sergent-major al unui corp 
de cavalerie din Virginia cea mai mare parte a recentului război. 

Domnul Pump îşi expunea de asemenea opiniile sceptice 
atunci când o companie făcea o paradă ca de această dată. El se 
exprima cu un gen de modestie pe care numai un nativ al insulei 
strămoşilor noştri poate să o afişeze, atunci când laudă 
obiceiurile sau caracterul indolentului său descendent. 

— Poate că ştiu câte ceva despre cum să încarce şi să tragă cu 
puşca, dar să conducă o navă? Păi, o gardă de marinari a unui 
caporal de pe Boadishey ar schimba direcţia şi să umfle pânzele 
la pătrar aşa încât să înconjoare captivii cât ai zice peşte. 

Din moment ce nu era nimeni care să-i nege afirmaţiile, 
marinarii de pe Boadishey erau stimaţi ca atare. 

Cel de-al treilea sceptic era domnul LeQuoi, care îi şoptea 
şerifului că era unul dintre cele mai frumoase detaşamente, 
imediat după Muşchetarii lui Le Boa Louis. Oricum, dacă doamna 
Hollister credea că această paradă îi va aduce clienţi şi în 
consecinţă, era ocupată cu pregătiri la han, aşa că nu mai avu 
timp să-şi exprime părerile. Din moment ce Benjamin lipsea, iar 
domnul Le Quoi era prea fericit pentru a mai găsi vreun cusur, 
militarii au scăpat de critici şi comparații defavorabile în ziua 
aceea memorabilă, când fără îndoială aveau nevoie de mai multă 
încredere în sine decât în oricare altă ocazie. Se auzea că 
Marmaduke discutase iarăşi în confidenţial cu domnul Van der 
School, aşa că trupele nu au suferit nici o întrerupere. La ora 
două fix, trupele şi-au pus armele pe umăr, începând cu aripa 
dreaptă, urmată de veterani şi continuând apoi cu cei din partea 
dreaptă, într-un ritm uniform. Când fiecare muschetă era aşezată 
în poziţia corectă, s-a dat ordinul de a se întoarce la stânga, în 
pas de marş. Nu ar trebui să ne imaginăm că aceste manevre au 
fost executate cu foarte multă corectitudine, pentru că vorba de 
trupe lipsite de experienţă şi care urmau să se confrunte cu 
inamicul fără întârziere. Muzicantul a început să cânte melodia 

înălţătoare „Yankee-doodle”, iar Richard, însoţit de domnul 
Doolittle, mergea plin de fală în faţa trupelor pe care domnul 
Hollister le conducea, cu capul ridicat la în unghi de patruzeci şi 
cinci de grade, purtând o pălărie mică, în trei colţuri, pusă pe 
vârful capului. El ţinea în cumpănire o sabie imensă sub formă de 
dragon şi la spate ducea o teacă imensă de oţel care anunţa cu 
zornăitul său un adevărat război. Le-a fost destul de greu să se 
asigure că toate plutoanele (erau şase) priveau în aceeaşi 
direcţie. Dar la momentul în care au ajuns la pod, trupele erau 
ordonate compact. Astfel au mărşăluit pe dealuri şi au ajuns în 
cele din urmă pe vârful muntelui şi forţele şi-au păstrat ordinea 
pe tot parcursul drumului, iar singura nemulţumire a şerifului şi 
magistratului a fost faptul că vântul a încetat să mai bată, aşa că 
aceşti domni au ajuns treptat la spatele coloanei. Nu mai este 
nevoie să descriem fiecare mişcare de după aceea. Vom spune 
pe scurt că iscoadele s-au întors şi au raportat că după ce 
observaseră vizuina fugarilor, aşa cum anticipaseră, aceştia 
aflaseră de planurile de atac şi se pregăteau să opună rezistenţă 
până la ultima suflare. Această veste a produs fără îndoială o 
schimbare importantă, nu numai în ce cea ce priveşte planurile 
conducătorilor, dar şi pe chipurile soldaţilor. Oamenii s-au uitat 
unul la altul serioşi, iar Hiram şi Richard s-au consultat deoparte. 

In acest moment, li s-a alăturat şi Billy Kirby, care venea pe 
drum cu toporul sub braţ, mergând mult în faţa boilor săi, la fel 
cum căpitanul Hollister îşi precedase trupele în timp ce urcau 
muntele. Tăietorul de lemne a rămas uimit la vederea trupelor 
militare, dar şeriful a profitat imediat de această nouă întărire a 
forţelor şi i-a ordonat lui Kirby să ajute la aplicarea legii. Billy îl 
respecta prea mult pe domnul Jones pentru a-l refuza şi au luat 
hotărârea ca el să-i avertizeze pe fugari să se predea înainte de 
începerea ostilităţilor. Trupele s-au împărţit, unul dintre grupuri 
fiind condus de căpitan spre Viziune, pentru a ajunge în final în 
stânga peşterii, iar ceilalţi au înaintat spre dreapta, sub ordinele 
locotenentului. Domnul Jones şi doctorul Todd, pentru că şi 
doctorul se prezentase la datorie, au apărut pe platforma stâncii, 
chiar deasupra capetelor garnizoanei, deşi aceasta nu-i putea 
vedea. Hiram nu dorea să se apropie atât de mult, aşa că l-a 
însoţit pe Kirby de-a lungul coastei dealului, la distanţă sigură de 
fortificaţii, unde s-a ascuns în spatele unui copac. Cei mai mulţi 
dintre oameni au considerat că era mai bine să se ascundă în 

spatele unor obiecte şi singurii doi dintre asaltatori pe care fugari 
îi puteau vedea uşor erau pe de o parte căpitanul Hollister şi de 
cealaltă, tăietorul de lemne. Veteranul stătea curajos în faţă, 
ţinându-şi sabia dreaptă, cu ochii aţintiţi asupra duşmanului, în 
timp ce Billy îşi ţinea corpul masiv într-o poziţie relaxată, cu 
mâinile în sân şi cu toporul sub braţ, ceea ce îi permitea ca, 
asemenea boilor săi, să se odihnească în picioare. Părţile 
beligerante nu schimbaseră nici o vorbă până acum. Asediaţii 
adunaseră un teanc de buşteni înnegriţi şi crengi de copac, pe 
care le aranjaseră în forma unui cal de friză, formând o mică 
abatiză rotundă în faţa intrării în peşteră. Benjamin îşi făcu 
apariţia într-o parte a grămezii, iar Natty de cealaltă şi se părea 
că măsurile pe care le luaseră nu erau în nici un caz superficiale, 
mai ales că partea frontală era destul de protejată prin faptul că 
atacatorii s-ar fi apropiat cu dificultate, pentru că în jurul acelui 
loc pământul era alunecos şi abrupt în toate direcţiile. Kirby îşi 
primise până acum ordinele, aşa că înaintă liniştit de-a lungul 
muntelui, făcându-şi loc la fel de indiferent ca atunci când îşi 
făcea muncile zilnice. Când ajunse la o sută de picioare de 
fortificaţii, văzu cum puşca lungă şi mult temută a lui Ciorap-de- 
Piele ieşea din parapet. El strigă imediat: 

— Pleacă de aici, Billy Kirby! Pleacă! Nu vreau să-ţi fac nici un 
rău, dar dacă vreunul dintre voi face un pas mai aproape, o să se 
verse sânge. Dumnezeu să-l ierte pe cel care trage primul, dar 
aşa trebuie să fie! 

— Haide, bătrâne! spuse Billy Kirby cu bunătate. Nu fi arţăgos. 
Ci ascultă ce am de spus. Eu nu am nici o legătură cu povestea 
asta, nu vreau decât să văd că se face dreptate între oameni. 
Nici nu-mi pasă cine o să câştige, dar domnul Doolittle, care stă 
ascuns după puietul acela de fag, el m-a invitat să vin aici ca să 
vă rog să vă predaţi în faţa legii. Asta-i tot. 

— Il văd pe ticălos! li văd hainele! strigă Natty indignat. Şi 
dacă arată numai o bucăţică de carne, cât să trimit un glonţ în el, 
o să vadă el cine sunt! Pleacă Billy, te rog! Ştii ce ţintă am şi nu 
am nimic cu tine. 

— iți supraestimezi ţinta, Natty, spuse celălalt, care se 
ascundea în spatele unui pin de lângă el, dacă tu crezi că poţi să 
împugşti pe cineva printr-un pin cu un trunchi de trei picioare. Dar 
eu aş putea să dobor copacul ăsta peste tine în doar zece 
minute, după ceasul oricui, sau chiar mai repede. Aşa că ai grijă 

ce faci, pentru că nu vreau decât să se facă dreptate. 

Chipul lui Natty avea o seriozitate simplă, care arăta că avea 
de gând să-şi pună vorbele în aplicare. Dar, în acelaşi timp, era 
clar că nu dorea să facă vărsare de sânge. li răspunse batjocurii 
lui Kirby astfel: 

— Ştii că poţi să dobori un copac dacă vrei. Dar dacă o să ţi se 
vadă vreun braţ sau vreo mână în timp ce îl tai, o să fii nevoit să- 
ţi lipeşti oasele şi să-ţi opreşti hemoragiile. Dacă vrei doar să intri 
în peşteră, aşteaptă până mai rămân doar două ore până la 
apusul soarelui şi atunci vei fi binevenit. Dar acum nu vei intra. 
Avem deja un cadavru întins pe stâncile astea reci şi încă pe 
cineva, în care de-abia dacă-i mai bate inima. Dacă încerci să 
intri, o să fie morţi şi înăuntru, dar şi afară. 

Tăietorul de lemne ieşi fără teamă din ascunzătoare şi strigă: 

— E corect ce spui tu. Şi ceea ce e corect, e şi drept. Vreau să 
vă opriţi o vreme, până mai rămân doar două ore până apune 
soarele. Cred că are dreptate. Dacă greşeşte, omul renunţă mai 
uşor dacă nu-l presaţi prea tare. Dar voi l-aţi înconjurat şi el se 
poartă ca un bou încăpățânat, cu cât îl loveşti mai mult, cu atât 
loveşte şi el mai tare. 

Părerile hotărâte ale lui Kirby cu privire la independenţă nu au 
fost pe placul domnului Jones, atât de nerăbdător şi grăbit şi care 
dorea să cerceteze misterele ascunse ale peşterii. Aşa că a 
întrerupt acest dialog, spunând: 

— Nathaniel Bumppo, îţi ordon cu autoritatea cu care am fost 
învestit, să te predai în faţa legii, strigă el. Şi vouă vă ordon, 
domnilor, să mă ajutaţi să-mi fac datoria. Benjamin Penguillan, 
eşti arestat şi îţi ordon să mă urmezi la închisoarea comitatului, 
în virtutea acestui mandat. 

— V-aş urma, domnule Dickens, spuse Benjamin, scoţându-şi 
pipa din gură (pentru că în timpul acestei scene, fostul majordom 
a fumat foarte liniştit). Ah, aş naviga în urma dumneavoastră 
până la capătul lumii, dacă ar exista într-adevăr un asemenea 
loc, dar nu cred asta, pentru că pământul e rotund. Acum, 
domnule Hollister, pentru că dumneavoastră aţi trăit toată viaţa 
pe uscat, nu cred că ştiţi că lumea... 

— Predă-te! strigă veteranul cu o voce care îi sperie pe cei ce 
l-au auzit şi din cauza căreia propriile sale întărituri s-au dat 
câţiva paşi înapoi. Predă-te, Benjamin Penguillan, altfel nu te voi 
cruța! 

— La naiba cu cruţarea ta! spuse Benjamin ridicându-se de pe 
buşteanul pe care era aşezat şi aruncând o privire spre ţeava 
tancului pe care îl aduseseră în timpul nopţii pe deal şi care 
acum era unul din mijloacele de apărare din fortificațiile lor. Uite 
ce e, domnule, sau căpitane, deşi nu cred că ştii cum se 
foloseşte o frânghie, decât cea cu care o să fii spânzurat. Nu e 
nevoie să ţipi, de parcă ai vrea să trimiţi semnale unui surd de pe 
zburătorul unei nave. Poate că ai impresia că pielea ta de oaie 
mă cunoaşte cu adevărat. Dar un marinar englez crede că merită 
să navigheze în mările acestea fără să îşi ascundă pupa, dacă nu 
e nevoie, domnule. Când spui Penguillan, rosteşti numele unui 
om care a oprit cu mâinile lui vasul în zorii zilei. Şi el era un 
domn, ceea ce nici cel mai mare duşman al meu n-ar putea 
spune despre cineva din familia lui Benjamin Stubbs. 

— Dacă-mi dai motiv, aş putea să-ţi spun cum vrei, răspunse 
Hiram din ascunzătoarea sa. 

— N-ai decât să apui că eşti tu un dobitoc, domnule Stau- 
degeaba, strigă Benjamin care se uita întruna la micuţ tub de 
metal. 

— Nu-ţi mai dau decât un minut ca să te predai, spuse 
Richard. Benjamin! Benjamin! Ar trebui să-mi fii mai 
recunoscător. 

— Te avertizez, Richard Jones, spuse Ciorap-de-Piele, care se 
temea de influenţa pe care ar fi putut să o aibă şeriful asupra 
tovarăşului său. Chiar dacă am pierdut cutia pe care a adus-o 
fata, aveam destul praf ca să aruncăm în aer stânca pe care stai. 
Dacă vrei război, o să-mi distrug până şi acoperişul. 

— Cred că este mai prejos de demnitatea funcţiei mele să mai 
vorbesc cu prizonierii, îi spuse şeriful însoţitorului său, în timp ce 
se retrăgeau amândoi cu o grabă pe care căpitanul Hollister o 
confundă cu semnalul de înaintare. 

— Pregătiţi armele, strigă veteranul. Marş! 

Deşi toată lumea se aştepta ca semnalul să fie dat, el i-a 
surprins puţin pe asaltaţi, în timp ce veteranul venea spre 
fortificaţii strigând: „Curaj, băieţii mei neînfricaţi! Nu-i cruţaţi 
decât dacă se predau!” şi dădu o lovitură de sabie care l-ar fi 
tăiat în două pe majordom, lăsându-l fără cap, numai că din 
fericire spada se izbi de gura ţevii de tun. Arma se descărcă în 
momentul critic în care Benjamin îşi punea pipa pe capsulă, aşa 
că cinci sau şase duzini de gloanţe de puşcă au ţâşnit în aer, 

aproape în linie perpendiculară. Inţelepţii ne învaţă că atmosfera 
nu poate opri gloanţele, aşa că două livre de metal, transformate 
în gloanţe care se vând treizeci pentru o liră, au descris o elipsă 
în traiectoria lor, apoi s-au întors aproape de pământ, vâjâind 
printre crengile copacilor şi chiar pe deasupra capetelor 
soldaţilor ca stăteau în spatele căpitanului lor. Mare parte din 
succesul unui atac dat de nişte soldaţi nepregătiţi depinde de 
direcţia în care pornesc de la început. In acest moment, mişcarea 
era retrogradă şi la mai puţin de un minut de la detunătura 
puternică a tancului printre stânci şi peşteri, tot greul atacului 
din parte stângă se baza pe dibăcia unui singur braţ al 
veteranului. Reculul armei i-a provocat lui Benjamin o contuzie 
puternică, care l-a doborât pe fostul majordom la pământ, 
extrem de uimit. Căpitanul Hollister a profitat de această situaţie 
şi se căţără pe parapet, punând piciorul în bastion, pentru că 
fortăreaţa era construită în aşa fel încât se lega de peşteră. Când 
veteranul se văzu în fortificațiile inamicului, se grăbi spre 
marginea lor şi strigă, agitându-şi sabia pe deasupra capului: 

— Victorie! Veniţi, băieţii mei neînfricaţi, fortificațiile sunt ale 
noastre! 

Toate gesturile lui urmau obiceiurile milităreşti şi dădeau 
exemplul unui ofiţer curajos care era obligat într-o anumită 
măsură să aibă un asemenea comportament faţă de soldaţii săi, 
dar strigătul a oferit o ocazie nefericită pentru ca succesul să se 
întoarcă împotriva lui. Natty, care îl ţinuse pe tăietorul de lemne 
sub observaţie strictă, ca şi pe duşmanul din faţa lui, s-a întors 
când a auzit semnalul lui Hollister. El s-a speriat văzându-şi 
tovarăşul la pământ şi pe veteran căţărat pe fortificațiile sale, 
strigând ca un învingător. Şi-a întors imediat gura puştii spre 
căpitan, iar viaţa lui a fost într-adevăr ameninţată la un moment 
dat, dar ţinta spre care Ciorap-de-Piele urma să tragă era atât 
prea mare, cât şi prea aproape. lar vânătorul, în loc să apese pe 
trăgaci, puse ţeava puştii în spatele inamicului şi, împingându-l 
cu putere, îl trimise în afara fortificațiilor mult mai repede decât 
intrase. Locul unde căpitanul ateriză era chiar în faţă, coasta 
alunecoasă şi abruptă a muntelui, care păru să cedeze când 
piciorul lui a atins pământul. A căzut imediat, cu nişte mişcări 
atât de bruşte încât bătrânul soldat şi-a pierdut simţurile. Chiar şi 
în cădere, avea impresia că era încă sus, pe parapet, atacând 
rândurile inamice. Lovea fiecare copac, de parcă dădea într-un 

infanterist şi chiar în momentul în care reteza un puiet pe 
jumătate ars, ateriză pe şosea şi, spre uimirea sa, chiar la 
picioarele soţiei sale. Doamna Hollister urcase dealul urmată de 
cel puţin douăzeci de băieţi curioşi şi sprijinindu-se în bastonul cu 
care mergea de obicei, în timp ce în cealaltă mână ducea o 
geantă goală. Când văzu isprava soţului său, se lăsă cuprinsă de 
indignare, în ciuda religiei şi a înţelepciunii sale: 

— Ce faci domnule sergent, zbori? strigă ea. Am ajuns să-mi 
văd soţul întorcând spatele inamicului. Şi ce mai inamic! Le-am 
povestit băieţilor, în timp ce urcam, despre asaltul de la 
Yorktown şi cum ai fost rănit. Spuneam că o să fii şi astăzi la fel 
de curajos, dar te văd fugind de la primul foc de armă! Oh, nu-mi 
mai rămâne decât să arunc geanta, pentru că dacă o să fie 
cineva jefuit, în mod sigur nu va fi soţia unuia ca tine, ci chiar tu. 
Se spune că e mult aur şi argint aici, Dumnezeu să mă ierte că 
mă gândesc la lucruri lumeşti. Dar cred că ce cade în luptă 
aparţine învingătorului. 

— Eu, să fug? Unde mi-e calul? A fost împuşcat sub mine... 

— Omul acesta a înnebunit, întrebă soţia lui. La naiba cu calul 
tău, domnule sergent, iar tu nu eşti decât căpitanul netoţilor. 
Dacă ar fi aici vreun căpitan adevărat, ar merge în direcţia opusă 
şi înseamnă că tu nu ţi-ai urma conducătorul. 

In timp ce acest cuplu distins vorbea astfel, deasupra lor, 
bătălia se dezlănţuia cu mai multă violenţă. Când Ciorap-de-Piele 
şi-a văzut că inamicul său suferise un decalaj, aşa cum ar fi spus 
Benjamin, îşi îndreptă toată atenţia spre aripa dreaptă a 
atacatorilor. Cu trupul său masiv, Kirby ar fi putut profita uşor de 
ocazie pentru a escalada bastionul şi cu forţa lui să-i trimită pe 
cei doi oponenți pe urmele veteranului. Dar în acel moment, 
tăietorul de lemne nu părea să fie pasionat de acţiuni războinice, 
pentru că cei din aripa stângă l-au auzit strigând: 

— Ura! Bravo, căpitane! S-o ţii tot aşa! Cum mai nimiceşte 
tufa cu vergeaua lui! N-a mai rămas nimic din puietul acela! Mai 
strigă şi alte exclamaţii încurajatoare către bietul veteran, până 
când, copleşit de veselie, omul acesta cumsecade se aşeză pe 
pământ, lovind pământul de încântare şi slobozind hohote de râs. 

In acest răstimp, Natty şi-a păstrat atitudinea amenințătoare, 
cu puşca peste parapet, urmărind până şi cea mai mică mişcare 
a inamicului, cu un ochi viu şi deosebit de atent. Din nefericire, 
strigătele au stârnit curiozitatea nestăpânită a lui Hiram, care 

aruncă o privire din ascunzişul său, pentru a vedea în ce stadiu 
se afla bătălia. Deşi s-a asigurat cu o precauţie deosebită, 
asigurându-şi faţa şi partea stângă precum un adevărat 
comandant, spatele lui a rămas expus atacurilor inamice. Ca 
fizic, domnul Doolittle aparţinea unei clase ţărăneşti, căreia 
Natura îi refuzase orice linie curbă a trupului. Orice trăsătură a 
fizionomiei sale era fie ascuţită, fie dreaptă. Din fericire, 
croitoreasa lui era o femeie care lucra, asemenea unui contractor 
regimental. După un set de reguli stricte, care plecau de la 
premisa că întreaga specie umană avea aceeaşi conformaţie. 

În consecinţă, atunci când domnul Doolittle s-a aplecat în faţa, 
aşa cum am descris deja, din spatele copacului s-a văzut un 
veşmânt larg, iar Natty îşi îndreptă puşca spre el cu viteza unui 
fulger. Poate că un ţintaş fără experienţă ar fi ochit haina care 
atârna ca un feston până aproape de pământ, dar Ciorap-de- 
Piele îl cunoştea bine pe Hiram, ca şi pe croitoreasa lui. Când s-a 
auzit detunătura puternică a puştii, Kirby, care urmărea cu 
răsuflarea tăiată toate manevrele lui Natty, a văzut cum scoarţa 
copacului a zburat dintr-o dată, iar materialul a fluturat mult mai 
sus de faldurile largi. În clipa următoare, Hiram ieşi din spatele 
copacului. 

A făcut câţiva paşi în faţă cu mare grijă şi şi-a pus o mână pe 
rană, în timp ce pe cealaltă a întins-o spre Natty cu un aer 
ameninţător, strigându-i: 

— Naiba să te ia, o să vezi tu! Am să te dau în judecată. O să 
te bag la închisoare. 

Imaginea unui bărbat distins ca domnul Doolittle, rostind un 
blestem groaznic şi curajul cu care ieşise din ascunzătoarea lui 
deşi poate că ştia că Natty nu-şi încărcase încă puşca, au 
încurajat trupele din spate. Acestea au început să urle şi să tragă 
salve în coroanele copacilor, unde şi tunul îşi aruncase 
încărcătura. Animaţi de propriul lor zgomot, bărbaţii alergau 
înflăcăraţi. Billy Kirby, care credea că, deşi era destul de 
amuzantă, gluma se prelungise prea mult, se căţăra pe 
fortificaţii. Dar deodată judecătorul Temple îşi făcu apariţia în 
faţă, exclamând: 

— Linişte şi pace! De ce vreţi să ucideţi şi să vărsaţi sângele 
altora? Legea nu este destul de puternică ca să vă apere, încât 
trebuie să adunaţi armate, ca într-o revoluţie, sau un război, să 
impuneţi legea? 

— E detaşamentul de oameni înarmaţi, strigă şeriful, de pe o 
stâncă îndepărtată. Cine... 

— Mai degrabă un detaşament de draci! Vă ordon să faceţi 
pace! Opriţi-vă, nu mai vărsaţi sânge! strigă o voce de pe vârful 
Viziunii. Opriţi-vă, pentru numele lui Dumnezeu, nu mai trageţi! 
Vă dăm tot! Puteţi să intraţi în peşteră! 

Cel care strigase a produs asupra ascultătorilor uimiţi efectul 
pe care îl dorise. Natty, care îşi reîncărcase puşca, se aşeză 
liniştit pe buşteni cu capul în mâini, în timp ce „Infanteria 
uşoară” îşi încetă manevrele militare şi aşteptă deznodământul 
cu încordare. 

In mai puţin de un minut, Edwards cobora dealul în goană, 
urmat de maiorul Hartmann, care, pentru vârsta lui, era 
surprinzător de agil. Au ajuns pe terasă într-o clipă, de unde 
tânărul a deschis cale spre gura peşterii printr-o scobitură a 
stâncii. Au intrat amândoi, iar toţi cei de afară rămaseră tăcuţi şi 
privind în urma lor cu uimire. 

Capitolul XL. 


„Sunt un prost. 
Tu erai acel doctor, iar eu n-am ştiut?” 


Shakespeare. 


În cele cinci sau şase minute care s-au scurs înainte ca tânărul 
şi maiorul să reapară, judecătorul Temple, Richard şi cei care s- 
au oferit voluntari au urcat spre terasă. Soldaţii au început să-şi 
spună părerile asupra rezultatului final şi să povestească ce 
contribuţie adusese fiecare în luptă. La vederea pacificatorilor 
care urcau defileul, ei au amuţit. 

Pe unul dintre oameni, acoperit cu piei de căprioară 
neprelucrate, l-au aşezat cu grijă şi respect pe un scaun 
grosolan, chiar în mijlocul adunării. Avea capul acoperit cu păr 
lung şi neted, alb ca zăpada. Avea hainele foarte curate şi 
îngrijite, făcute din materiale pe care nici cei mai bogaţi nu le 
purtau, dar erau roase şi peticite. In picioare purta o pereche de 
mocasini, ornamentaţi în cel mai frumos stil indian. Trăsăturile 
feţei erau grave şi demne, dar ochii lui inexpresivi se deschideau 
şi se întorceau încet către chipurile celor din jur şi trimiteau 
priviri fade. Părea că ajunsese la vârsta la care mintea lui 
recăpăta stupiditatea copilăriei. 

Natty i-a urmat pe susţinătorii acestei apariţii neaşteptate 
spre parte de sus a peşterii şi se opri la mică distanţă în spatele 
lor, rezemându-se de puşcă. Rămăsese în mijlocul urmăritorilor 
săi fără urmă de teamă, care arăta că urma să se ia decizii mai 
importante decât cele care îl afectau pe el. Maiorul Hartmann se 
aşeză alături de bătrân, cu capul descoperit, iar ochii săi, care de 
obicei dansau jucăuşi şi veseli, erau acum luminaţi de fericirea 
din sufletul său. Edwards îşi odihnea o mână pe scaun cu 
afecţiune şi familiaritate, deşi avea inima emoţionată şi nu putea 
rosti nici un cuvânt. 

Privirile oamenilor erau atente, dar nimeni nu rostea nici un 
cuvânt. În cele din urmă, străinul decrepit, întorcându-şi privirile 
reci de la o persoană la alta, încercă să se ridice, iar trăsăturile 

lui slăbite au schiţat un zâmbet, ca un simplu un gest de politeţe, 
apoi spuse pe o voce adâncă şi tremurătoare: 

— Luaţi loc liniştiţi, domnilor. Consiliul va începe imediat. Cel 
care iubeşte un rege bun şi virtuos va dori să vadă că aceste 
colonii rămân loiale. Vă rog să luaţi loc. Luaţi loc, domnilor. 
Trupele se vor opri în noaptea aceasta. 

— Este nebunie curată, spuse Marmaduke. Cine vrea să îmi 
explice această scenă? 

— Nu, domnule, spuse Edwards ferm. E vorba doar de slăbirea 
forţelor naturii. Vom vedea cine este responsabil pentru această 
situaţie jalnică. 

— Domnii aceştia vor cina cu noi, fiul meu? întrebă bătrânul 
străin, întorcându-se către băiatul pe care îl cunoştea şi 
îndrăgea. Comandaţi o masă demnă de un ofiţer al Maiestăţii 
sale. Ştiţi că putem comanda întotdeauna cel mai bun vânat. 

— Cine este bărbatul acesta? întrebă Marmaduke pe un ton 
grăbit, care trăda curiozitatea şi interesul cu care el pusese 
această întrebare. 

— Bărbatul acesta, spuse Edwards calm, dar vocea lui 
dobândea tonalități din ce în ce mai înalte, pe măsură ce el îşi 
rostea cuvintele. Acest om, domnule, pe care îl vedeţi ascuns în 
această peşteră şi lipsit de orice lucru ce înfrumuseţează viaţa, 
era cândva tovarăşul şi sfetnicul celor care conduceau ţara 
dumneavoastră. Acest bărbat, pe care îl vedeţi slab şi neajutorat, 
a fost cândva un războinic atât de curajos şi neînfricat, încât 
până şi nativii cei cutezători i-au dat numele de Înghiţitorul de 
Foc. Acest bărbat, care, după cum vedeţi acum, nu are parte nici 
măcar de confortul unei barăci, care să-i ofere un acoperiş 
deasupra capului, a avut cândva bogății nenumărate. Domnule 
judecător Temple, el era proprietarul acestor pământuri, pe care 
noi ne aflăm acum. 

— Inseamnă că acesta, strigă Marmaduke foarte emoţionat, 
înseamnă că el este maiorul Effingham, pe care îl credeam 
pierdut. 

— Pierdut, într-adevăr, spuse tânărul, aţintindu-şi privirile 
pătrunzătoare asupra celuilalt. 

— lar tu, tu... continuă Marmaduke, rostind cu greu fiecare 
cuvânt. 

— Eu sunt nepotul lui. 

Timp de un minut s-a lăsat o linişte profundă. Toate privirile se 

îndreptau asupra celor doi care vorbeau şi până şi germanul 
părea să aştepte deznodământul cu înfiorare. Dar clipa de 
agitaţie a celor doi a trecut imediat. Marmaduke şi-a ridicat capul 
din piept, unde îl lăsase nu din ruşine, ci dintr-un sentiment 
adânc de recunoştinţă şi lacrimi mari curgeau pe faţa lui 
frumoasă, bărbătească. Prinse cu căldură mâna tânărului şi 
spuse: 

— Oliver, îţi iert reproşurile şi bănuielile. Acum înţeleg totul. Îți 
iert totul, dar nu şi faptul că l-ai lăsat pe acest bătrân să 
locuiască aici, pentru că nu numai casa mea, dar întreaga mea 
avere stă la picioarele lui. 

— Are mare treptate, strigă maiorul Hartmann. Nu ţi-am spus, 
băiete, că Marmaduke este un prieten care nu te lasă niciodată 
la greu? 

— Este adevărat, domnule judecător Temple, că părerile pe 
care mi le-am format despre comportamentul dumneavoastră au 
fost influențate de ceea ce mi-a spus acest bătrân. Când mi-am 
dat seama că îmi va fi imposibil să-l duc pe bunicul meu înapoi la 
loc de unde iubirea trainică a cestui bătrân l-a adus, fără să-i 
dezvăluie adevărata identitate sau să-i dea în vileag, m-am dus 
la Mahawk în căutarea unuia dintre vechii lui tovarăşi, pentru că 
eu însumi depindeam de dreptatea lui. El este prietenul 
dumneavoastră, domnule judecător Temple şi dacă ceea ce el 
spune este adevărat, atât eu, cât şi tatăl meu v-am judecat prea 
aspru. 

— Vorbeşti de tatăl tău, spuse Marmaduke cu căldură. Este 
adevărat că a murit pe un vapor? 

— Este adevărat. Ne-am despărţit, după câţiva ani de 
cercetări fără rezultat şi în care am trăit aproape în sărăcie şi a 
plecat în Nova Scoţie pentru a obţine compensaţii pentru 
pierderile sale, pe care comisarii britanici i le-au dat în cele din 
urmă. După ce a petrecut un an în Anglia, se întorcea la Halifax, 
pentru că fusese numit într-un guvern din Noile Indii. Dorea să 
meargă apoi în locul unde bunicul meu se afla încă din timpul 
războiului, ca să-l luăm cu noi. 

— Dar tu? spuse Marmaduke, extrem de interesat. Credeam 
că şi tu ai murit o dată cu el! 

Obrajii băiatului s-au îmbujorat, care se uită împrejur, la feţele 
mirate ale voluntarilor şi apoi rămase tăcut. Marmaduke se 
întoarse către căpitanul veteran, care tocmai se întorsese în 

fruntea soldaţilor săi şi îi spuse: 

— Incolonează-ţi soldaţii şi întoarceţi-vă înapoi. Şeriful şi-a 
confundat îndatoririle din exces de zel. Domnule Todd, v-aş fi 
foarte recunoscător dacă aţi avea grijă de rana pe care Hiram 
Doolittle a suferit-o în timpul acestei întâmplări nefericite. 
Richard, ţi-aş rămâne îndatorat dacă ai trimite trăsura pe vârful 
dealului. Benjamin, îţi vei relua îndatoririle în cadrul familiei 
mele. 

Deşi cele mai multe dintre aceste ordine nu au fost primite cu 
bucurie, oamenii s-au conformat imediat, bănuind că ele nu se 
bazau numai pe constrângerile pozitive ale legii, dar şi pentru că 
poruncile judecătorului Temple erau întâmpinate de obicei cu 
respect. 

Când au plecat, iar pe stâncă au rămas numai persoanele 
interesate cu adevărat de explicaţiile tânărului, Marmaduke 
arătă spre bătrânul maior Effingham şi îi spuse nepotului 
acestuia: 

— N-ar fi mai bine să-l mutăm pe bunicul tău din locul cesta 
deschis până vine trăsura mea? 

— lertaţi-mă, domnule, dar aerul îi prieşte, dar nu s-a bucurat 
de el decât numai când nu exista pericolul de a nu fi descoperit. 
Nu ştiu ce să fac, domnule judecător Temple. Oare ar trebui, ar fi 
bine să-l las pe maiorul Effingham să devină unul dintre membrii 
familiei dumneavoastră? 

— Tu vei decide singur, spune Marmaduke. Tatăl tău a fost 
prietenul meu în tinereţe. El mi-a încredinţat mie averile sale. 
Când ne-am despărţit, avea atâta încredere în mine, încât nu şi-a 
luat nici o măsură de protecţie, nu a dorit vreo dovadă a faptului 
că putea avea încredere în mine, chiar dacă am fi avut destul 
timp şi nişte împrejurări favorabile pentru a i le acorda. Ştiai 
acestea? 

— Spuneţi adevărul, domnule, spuse Edward, sau Effingham, 
aşa cum trebuie să-i spunem de-acum. 

— Aveam opinii politice diferite. In cazul în care cauza acestei 
ţări ar fi izbândit, datoria pe care o aveam era sfântă pentru 
mine, pentru că nimeni nu cunoştea interesele tatălui tău. Dacă 
Regele şi-ar menţine influenţa, ar fi uşor să-i înapoiez 
proprietăţile unui om atât de loial precum colonelul Effingham. 
Inţelegi? 

— Vă bazaţi pe idei corecte, domnule, continuă tânărul, cu o 

privire la fel de neîncrezătoare ca şi mai înainte. 

— Asculdă, asculdă, păiete, spuse germanul. Judecătorul nu 
are nici un fir te păr mincinos în cap. 

— Ştim cu toţii cum s-a încheiat lupta, spuse Marmaduke, fără 
a-i lua în sema pe vreunul dintre ei. Bunicul tău a rămas în 
Connecticut, iar tatăl tău îi trimitea mereu tot ce avea nevoie 
pentru a supravieţui. Ştiu toate acestea, deşi nu m-am întâlnit 
niciodată cu el, chiar şi în vremurile când amândoi o duceam mai 
bine. Tatăl tău s-a retras cu trupele pentru a se lupta pentru 
drepturile sale în Anglia. In. Orice caz, trebuie să fi avut pierderi 
foarte mari, pentru că moşiile sale au fost vândute şi eu le-am 
cumpărat legal. Era firesc să vreau ca atunci când el va încerca 
să le recupereze, să nu întâmpine nici un obstacol. 

— Singurul obstacol era greutate de a le acorda drepturile la 
atât de mulţi reclamanţi. 

— Dar ar fi putut exista unul, chiar insurmontabil. lar eu am 
anunţat lumii întregi că eu eram numai administratorul acestor 
proprietăţi, care cu timpul şi datorită eforturilor mele, au crescut 
de o sută de ori ca valoare. Ştii că i-am oferit sume de bani 
destul de mari după război. 

— l-ai dat bani, până când... 

— Scrisorile mele au fost returnate fără să fi fost deschise. Tu 
şi tatăl tău aveţi acelaşi temperament, Oliver. Uneori era 
nechibzuit şi dur. Judecătorul continuă pe un ton de 
autocondamnare. S-ar putea ca greşeala mea a fost alta: poate 
n-ar trebui să-mi fac planuri pe termen lung şi să fiu prea 
calculat. Fără îndoială că a fost o încercare grea să-l las pe omul 
la care ţineam atât de mult să gândească rău despre mine timp 
de şapte ani, pentru ca el să-şi poată cere cinstit veniturile care îi 
aparţineau. Dar dacă ar fi deschis ultimele mele scrisori, aţi fi 
aflat tot adevărul. Agentul meu îmi scrie că le-a citit pe cele pe 
care i le-am trimis în Anglia. Oliver, el ştia tot când a murit şi eu 
am crezut că şi tu ai murit cu el. 

— Eram prea săraci pentru a plăti două bilete, spuse tânărul, 
puternic emoţionat, ca de fiecare dată când vorbea despre 
situaţia dificilă a familie sale. Am rămas în Province ca să-l aştept 
să se întoarcă, iar când am aflat vestea tristă a morţii sale, 
aproape că nu mai aveam nici un ban. 

— Şi ce-ai făcut, băiete, întrebă Marmaduke cu o voce 
tremurătoare. 

— Am venit aici să-l caut pe bunicul meu. Pentru că ştiam că, 
odată ce nu mai primeam jumătatea de soldă a tatălui meu, el 
nu mai avea resurse ca să supravieţuiască. Atunci când am ajuns 
la locuinţa lui, am aflat că plecase în secret. Deşi canalia care îl 
lăsase în sărăcia sa a recunoscut la stăruinţele mele fierbinţi că îl 
luase un bătrân care-i fusese servitor mai demult. Mi-am dat 
seama imediat că era vorba de Natty, pentru că tatăl meu... 

— Natty a fost servitorul bunicului tău, exclamă judecătorul. 

— Nu ştiaţi acest lucru? întrebă tânărul surprins. 

— De unde să ştiu eu? Nu l-am întâlnit niciodată pe maior şi 
nici nu am auzit vreodată numele Bumppo. Ştiam că e doar un 
om din pădure, care trăieşte din vânat. Oamenii ca el sunt prea 
obişnuiţi ca să ne poată surprinde. 

— A fost crescut de familia bunicului meu. L-a servit ani la 
rând în campaniile din vest, unde a început să îndrăgească 
pădurile. Şi a fost lăsat aici ca un fel de locţiitor, pe pământurile 
pe care bătrânul Mohegan (bunicul meu i-a salvat o dată viaţa). 
l-a convins pe delawari să i le cedeze când l-au primit ca membru 
de onoare al tribului lor. 

— Acesta este deci sângele tău indian? 

— Nu am altfel de sânge, spuse Edwards zâmbind. Mohegan l- 
a adoptat pe maiorul Effingham ca fiu al său, iar la vremea 
aceea, indianul era cel mai vrednic bărbat al naţiunii sale. Tatăl 
meu, care îi vizita pe aceşti oameni când era mic şi ei i-au dat 
numele de Vultur, din cauza formei feţei lui, din câte am înţeles. 
Mi-au acordat şi mie acest titlu şi acesta este singura mea 
legătură cu indienii, nu am fost crescut de ei şi nici nu-i curge 
prin vine sângele lor. Cu toate acestea, am avut momente, 
domnule judecător Temple, când mi-am dorit să fiu descendentul 
lor şi să fi fost educat ca ei. 

— Continuă-ţi povestea, spuse Marmaduke. 

— Nu mai am multe de spus, domnule. M-am dus pe lac, unde 
auzisem de atâtea ori că locuia Natty şi am aflat că îl ţinea în 
secret pe fostul său stăpân. Pentru că nici măcar el nu ar fi 
suportat să arate lumii un bătrân sărac şi decrepit care fusese 
cândva un bărbat pe care un popor întreg îl admirase şi 
respectase. 

— Şi ce ai făcut? 

— Ce am făcut? Mi-am cumpărat o puşcă cu ultimii bani, m-am 
îmbrăcat în veşminte aspre şi am învăţat să vânez de la Ciorap- 

de-Piele. Restul îl ştiţi, domnule judecător Temple. 

— Ţi pătrânul Fritz Hartmann unte era? întrebă germanul cu 
reproş. N-ai auzit niciotată numele lui Fritz Hartmann de la tatăl 
tău, păiete? 

— Poate că m-am înşelat, domnilor, răspunse tânărul. Dar 
aveam mândria mea şi nu puteam să risc o dezvăluire pe care 
chiar şi în azi am avut reţineri să o fac. Aveam planuri care ar fi 
putut fi vizionare. lar dacă bunicul meu va trăi până la toamnă, 
doream să-l iau cu mine la oraş, unde avem nişte rude 
îndepărtate, care probabil că l-au uitat pe bătrânul susţinător al 
coroanei britanice până acum. Il lasă puterile din ce în ce mai 
repede, spuse el pe un ton trist şi în curând va merge alături de 
Mohegan. 

Aerul era curat şi era o zi frumoasă, aşa că grupul a continuat 
să vorbească pe stâncă până au auzit pe coasta muntelui 
huruitul roţilor de la trăsura judecătorului Temple. A fost o 
conversaţie interesantă pentru toţi cei de acolo, pentru că le-a 
îndepărtat toate îndoielile, iar tânărul simţea tot mai puţină 
antipatie faţă de Marmaduke. Nu mai avea nici o obiecţie faţă de 
mutarea bunicului său, care se bucură ca un copil atunci când a 
fost din nou aşezat în trăsură. Când a ajuns în holul mare de la 
conac, ochii lui s-au întors încet către toate obiectele din 
încăpere. Când făcea câte un gest inutil de politeţe către cei de 
lângă el, pierzându-şi firul gândurilor în timp ce vorbea, 
trăsăturile lui căpătau doar pentru o clipă acea sclipire de 
rațiune. Din cauza eforturilor depuse şi a schimbării, puterile sale 
s-au epuizat, aşa că a fost dus în pat, A rămas acolo ore în şir, 
resimţind acut schimbarea de confort şi dând impresia unei 
imagini chinuite a naturii umane, care dovedeşte că înclinațiile 
animalice ale omului continuă să-l domine şi după ce trăsăturile 
mai nobile ale fiinţei au dispărut. 

Effingham nu l-a părăsit nici o clipă pe bunicul său, până în 
momentul în care el a fost dus în pat, iar Natty a rămas la capul 
lui. Apoi a dat curs invitaţiei judecătorului de a veni în biblioteca 
sa, unde acesta, însoţit de maiorul Hartmann îl aşteptau deja. 

— Citeşte scrisoarea aceasta, Oliver, îi spuse Marmaduke când 
a intrat. Vei afla că nu numai că nu am vrut să fac nici un rău 
familiei tale, ci am dorit întotdeauna să fac dreptate, chiar şi mai 
târziu. 

Tânărul a luat hârtia şi dintr-o privire îşi dădu seama că era 

testamentul judecătorului. Chiar dacă era grăbit şi agitat, a 
descoperit că data corespundea momentului în care Marmaduke 
avusese acea depresie neobişnuită. In timp ce citea în 
continuare, ochii lui s-au umezit, iar mâna cu care ţinea hârtia a 
început să tremure violent. 

Testamentul începea cu formalităţile obişnuite, născocite de 
ingeniozitatea domnului Van der School. Dar după această parte, 
el recunoscu uşor scrisul lui Marmaduke. Intr-un limbaj clar, 
distins şi elocvent, el povestea obligaţiile pe care le avea faţă de 
colonelul Effingham, relaţia care se stabilise între ei şi 
circumstanţele în care se despărţiseră. In continuare, menţiona 
din ce motive nu spusese nimic până atunci, menţionând totuşi 
sumele mari pe care le trimisese prietenului său, dar care 
fuseseră înapoiaţi odată cu scrisorile nedesfăcute. Apoi vorbea 
despre faptul că îl căutase pe bătrânul care dispăruse însă în 
mod inexplicabil şi despre temerile sale că moştenitorul direct al 
averii era îngropat în ocean alături de tatăl său. 

După ce a povestit pe scurt şi clar toate întâmplările întru care 
cititorii noştri probabil că au făcut deja legătura, judecătorul 
menţiona ce sume îi încredinţase colonelul Effingham şi făcea o 
împărţire a întregii sale averi către mai multe persoane. Fiica sa, 
Elizabeth primea o jumătate, iar Oliver Effingham, fost maior în 
armata britanică, sau fiul său Edward Oliver Effingham, sau 
supraviețuitorii acestora şi descendenţii acestor supraviețuitori 
primeau cealaltă jumătate, pentru totdeauna. Testamentul avea 
valabilitate până în 1810 şi dacă nici una dintre acele persoane 
nu apărea sau nu putea fi găsită după căutări îndelungate, atunci 
o anumită sumă, calculată după dobânda datoriei sale faţă de 
colonelul Effingham, urma să fie plătită urmaşilor legitimi ai 
familiei Effingham, iar cea mai mare parte a averii urma să 
revină în retribuţie fiicei sale, sau moştenitorilor ei. 

In timp ce citea dovada de netăgăduit a bunei credinţe a lui 
Marmaduke, faţa tânărului era scăldată în lacrimi, iar privirile 
sale uimite nu se desprindeau de hârtie. Apoi o voce de lângă el 
îl întrebă, tulburându-i întreaga fiinţă: 

— Te mai îndoieşti de noi, Oliver? 

— Nu m-am îndoit niciodată de dumneavoastră! strigă tânărul 
când îşi veni în fire şi reuşi să-şi stăpânească vocea. Apoi prinse 
repede mâna Elizabethei şi adăugă: încrederea mea în 
dumneavoastră nu s-a clătinat niciodată. 

— Dar în tatăl meu... 

— Dumnezeu să-l binecuvânteze. 

— iți mulţumesc, fiule, spuse judecătorul, strângându-i mâna 
cu căldură. Dar am greşit amândoi: tu te-ai grăbit prea tare, iar 
au am fost prea încet. Imediat ce transferul poate fi făcut, vei 
stăpâni o jumătate din averea mea. Şi dacă suspiciunile mele se 
adeveresc, sunt sigur că şi jumătatea cealaltă va veni imediat. 

li luă mâna pe care o strânsese şi o uni cu aceea a fiicei sale. 
Apoi făcu un semn spre maior, care era lângă uşă. 

— Hai să-ţi spun ceva, fetiţo! spuse bătrânul german bine 
dispus. Tacă mai eram aşa cum eram cânt serveam cu punicul lui 
pe lacuri, câinele acesta leneş ne-a trebui să câştige premiul 
tegeapa. 

— Haide, haide, bătrâne Firtiz, ai şaptezeci, nu şaptesprezece 
ani. Richard te aşteaptă cu un castron de punş de ou, în hol. 

— Richart! Ce trăcuşor e! exclamă celălalt, ieşind repede din 
cameră. Face un punş, ca pentru cai. O să-i arăt eu şerifului, cu 
mâinile mele! Ce drăcuşor mai e! Cret că-l întulceşte cu melasă 
americană. 

Marmaduke zâmbi şi dădu din cap cu afecţiune către tânărul 
cuplu, apoi închise uşa în urma lor. Dacă vreunul dintre cititorii 
noştri se aşteaptă să o deschidem din nou pentru propria lor 
satisfacţie, se înşeală. 

Cei doi au rămas singuri foarte multă vreme, nu vom spune 
cât de lungă a fost această întrevedere, dar la şase seara ea se 
încheiase deja, pentru că la acea oră domnul Le Quoi şi-a făcut 
apariţia după cum stabiliseră în ziua precedentă şi ceru să 
vorbească cu domnişoara Temple. Ea l-a primit, iar el i-a oferit cu 
delicateţe mâna lui, dar şi prietenii săi, tatăl, mama şi cazanul de 
zahăr. Se poate ca Elizabeth să fi încheiat vreo logodnă 
stânjenitoare şi implicit anumite obligaţii faţă de acesta, pentru 
că ea i-a refuzat oferta cu multă politeţe, deşi poate răspunsul ei 
a fost mai ferm decât întrebarea pe care o primise. 

Francezul a mers imediat în sală, alături de şerif şi german, 
unde cei doi l-au obligat să stea la masă cu ei şi cu ajutorul 
punciului şi a vinului, au aflat repede de la veselul domn LeQuoi 
care era obiectul vizitei sale. Era clar că, înainte de a pleca din 
tară, el făcuse o propunere pe care o simţea ca o datorie a unui 
bărbat bine crescut faţă de o domnişoară care trăia într-un loc 
atât de retras. Dar el nu se implicase sentimental decât prea 

puţin, poate chiar deloc. După câteva băuturi, perechea mucalită 
l-a convins pe francezul care se afla deja pe culmile extazului că 
existase în mod sigur o subiectivitate care nu putea fi iertată în 
faptul că făcuse această propunere unei domnişoare, dar nu şi 
alteia. In consecinţă. In jurul orei nouă, domnul Le Quoi a pleca 
spre casa parohială, într-o misiune similară faţă de domnişoara 
Grant, care a avut la fel de mult succes ca şi primul său efort de 
îndrăgostit. 

Când s-a întors la conac, la ora zece, Richard şi maiorul 
stăteau la aceeaşi masă. Au încercat să-l convingă pe gal, aşa 
cum îi spunea şeriful, că ar trebui să încerce şi cu Remarkable 
Pettibone. Dar deşi francezul era stimulat de vin şi se găsea într- 
o stare de excitare mentală, ei au pierdut două ore de logică 
absconsă încercând să-l convingă. El re refuza sfatul, dând 
dovadă de încăpățânare uimitoare pentru un bărbat atât de 
politicos. 

Când Benjamin l-a condus pe domnul LeQuoi la uşă, îi spuse 
acestuia la despărţire: 

— Dacă este adevărat, musiu, că aţi vrea să o cereţi în 
căsătorie pe doamna Pettybones, aşa cum vă sfătuia domnul 
Dickens, cred că vă băgaţi în ceva serios. Poate că v-a fost greu 
să ieşiţi nepătat până acum, dar domnişoara Lizzie şi domnişoara 
Grant sunt nişte bărcuţe tare frumoase, care se lasă în voia 
vântului, dar domnişoara Remarkable e ca o galeră, odată ce o 
remorchezi, nu-i place să o abandonezi după aceea în larg. 

Capitolul XLI. 


„Dar tu vorbeşte mai departe! Nu vom pleca 

De la cei trişti spre cei victorioşi. 

Fie şi râsete şi strigăte glumețe, în flota aceea 
veselă 

Ci numai menestrelul talentat îşi zice povestirea mai 
departe.” 


Lordul din Insule. 


Prin natura evenimentele povestirii noastre, trecem repede 
peste anotimpul verii. S-a împlinit aproape un an, iar truda 
noastră trebuie să se încheie în luna octombrie. Totuşi, în 
această perioadă au avut loc mai multe incidente importante şi 
este necesar să povestim o parte dintre ele. 

Cele mai importante au fost căsătoria lui Oliver Effingham şu 
Elizabeth Temple şi moarte maiorului Effingham, ambele având 
loc la începutul lui septembrie, la un interval de câteva zile, în 
ordinea menţionată. Moartea bătrânului a fost ca o ultimă sclipire 
a unei lumânări şi în ciuda faptului că ea a provocat melancolia 
membrilor familiei, un asemenea sfârşit nu i-ar fi putut îndurera. 
Una dintre cele mai importante preocupări ale lui Marmaduke era 
aceea de a găsi o cale de împăcare între comportamentul 
răzbunător al magistratului cu pedeapsa pe care o pregătise 
pentru infractorii de care se simţea ataşat. Totuşi, a doua zi după 
ce au descoperit peştera, Natty şi Benjamin s-au întors la 
închisoare pe cale paşnică, unde au rămas, în confort şi 
îndestulare, până la venirea unui trimis de la Albany, care a adus 
graţierea lui Ciorap-de-Piele din partea guvernatorului. Intre 
timp, s-au luat măsurile cuvenite pentru ca Hiram să nu se mai 
teamă că va fi atacat. Şi în aceeaşi zi, cei doi tovarăşi s-au 
reintegrat în societate, fără ca personalităţile lor să se fi 
schimbat din urma perioadei petrecute în închisoare. 

Domnul Doolittle descoperi că nici arhitectura, nici dreptul nu 
erau potrivite pentru colonia care se afla în lin avânt economic şi 
cultural. Şi după ce a obţinut până şi ultimul cent pe care îl putea 

obţine în urma acestui compromis, „lăsă totul în urma sa”, ca să 
folosim limbajul ţării şi merse spre vest, răspândindu-şi 
cunoştinţele profesionale şi învăţăturile de legislaţie prin toată 
ţara. Putem descoperi vestigii ale acestora chiar şi în ziua de azi. 

Bietul Jotham, care a plătit cu viaţa pentru nebuniile sale, a 
recunoscut pe patul de moarte că motivul pentru care crezuse că 
există o mină veneau de pe buzele unei sibile care putea 
descoperi comorile ascunse ale pământului uitându-se într-un 
cristal magic. Asemenea superstiții erau frecvente în noile 
colonii. Şi după ce au trecut peste surprinderea iniţială, 
comunitate a uitat imediat de această poveste. Această veste 
îndepărta suspiciunile lui Richard legate de activităţile celor trei 
vânători, dar în acelaşi timp i-a dat o lecţie importantă, care i-a 
adus multe ore de linişte vărului său Marmaduke. Poate vă mai 
amintiţi că şeriful îi spusese confidenţial că aceasta nu este o 
înscenare „vizionară” şi era destul să-i rostească aceste cuvinte 
pentru a-i închide gura pentru zece ani. 

Domnul LeQuoi, care a fost adus în atenţia cititorilor noştri 
pentru că imaginea unei asemenea ţări nu ar fi deloc fidelă în 
lipsa unui asemenea personaj, a găsit insula Martinica, iar 
cazanul de zahăr îl lăsase unor englezi. Marmaduke şi familia lui 
s-au bucurat să afle după puţină vreme că francezul se întorsese 
în biroul său din Paris, de unde trimitea adesea scrisori în care îşi 
exprima fericirea şi recunoştinţa faţă de prietenii săi din America. 

Aceste explicaţii fiind date, trebuie să ne întoarcem la 
povestea noastră. Cititorul american ar trebui să-şi imagineze 
una dintre cele mai blânde dimineţi de octombrie ale noastre, 
când soarele pare o minge de foc argintiu şi în timp ce respiri, 
poţi simţi prospeţimea aerului, care dă vigoare şi însufleţeşte 
întregul sistem. Vremea nu era nici rece, nici caldă, ci avea 
temperatura potrivită pentru a pune sângele în mişcare, fără să 
provoace totuşi moleşeala primăverii. 

Intr-o asemenea dimineaţă, pe la mijlocul lunii, Oliver intră în 
salonul în care Elizabeth împărțea ordinele pentru ziua 
respectivă şi o rugă să-l însoţească într-o scurtă plimbare până la 
lac. Melancolia blândă a soţului ei i-a atras atenţia, aşa că 
Elizabeth şi-a abandonat grijile şi îşi trase un şal subţire peste 
umeri, iar părul negru l-a ascuns sub o pălărie de nomad. L-a luat 
de braţ şi s-a lăsat condusă de el fără a-i pune vreo întrebare. Au 
traversat podul şi ieşiseră deja la drum, fără să rostească vreun 


431 


— James Fenimore Cooper — 

cuvânt. După direcţia pe care o urmau, Elizabeth ştia foarte bine 
unde aveau să ajungă şi îi respecta prea mult sentimentele 
pentru a iniţia o conversaţie inoportună. Au ajuns la câmpul 
deschis, iar privirile ei se plimbau pe suprafaţa liniştită a lacului, 
plin cu păsări sălbatice care veneau deja din marile ape ale 
nordului pentru a găsi un soare mai cald şi mai rămâneau pentru 
a se juca în apa limpede a lui Otsego. Mai privi şi spre coastele 
munţilor, vesele în miile nuanţe tomnatice, ca şi cum ar fi dorit 
să le onoreze nunta. Atunci izbucni dintr-o dată, mânioasă: 

— Oliver, acesta nu este un moment în care rămânem tăcuţi! 
Agăţându-se de braţul lui şi mai afectuos: întreaga Natură pare 
să înalțe laude Creatorului. De ce să tăcem, noi, care ar trebui 
să-i fim recunoscători pentru atâtea lucruri. A 

— Spune, mai departe, zise soţul ei, zâmbind. Imi place să-ţi 
aud vocea. Cred că ţi-ai dat seama de ce suntem aici. Ţi-am 
povestit despre planurile mele, ce crezi despre ele? 

— Ar trebui să le văd întâi, spuse soţia lui. Dar şi eu am 
propriile mele planuri. Este timpul să le divulg. 

— Tu! Sunt sigur că ai plănuit ceva pentru binele lui Natty. 

— Sigur că pentru Natty. Dar în afară de Ciorap-de-Piele, mai 
avem şi alţi prieteni pe care ar trebui să-i ajutăm. Uiţi de Louisa 
şi de tatăl ei? 

— Bineînţeles că nu. Nu i-am dat preotului una dintre cele mai 
bune ferme din comitat? Cât despre Louisa, aş dori să fie mereu 
alături de noi. 

— Alături de noi! spuse Elizabeth, strângându-şi uşor buzele. 
Dar poate biata de ea îşi doreşte altceva. Poate ar vrea să-mi 
urmeze exemplul şi să se căsătorească. 

— Nu prea cred, spuse Effingham meditativ. Chiar nu cunosc 
pe cineva de aici care să fie destul de bun pentru ea. 

— Poate nu aici. Dar sunt şi alte sate în afară de Templeton şi 
alte biserici în afară de „Noua Sf. Pavel”. 

— Biserici, Elizabeth! Sunt sigur că nu ai vrea să o pierzi pe 
domnişoara Grant! Deşi este un bărbat simplu, este un om 
extraordinar şi nu voi găsi niciodată un altul care să-mi venereze 
corectitudinea măcar pe jumătate. M-ai face din sfânt, un 
păcătos de rând. 

— Trebuie s-o facem, domnule, răspunse doamna cu un 
zâmbet pe jumătate ascuns. Chiar dacă va face din înger, un 
simplu muritor. 

— Ai uitat de fermă? 

— Poate să o dea în arendă, ca alţii. Şi apoi, ai vrea să vezi un 
om al bisericii muncind câmpul? 

— Unde s-ar putea duce? Uiţi de Louisa? 

— Nu, nu uit de Louisa, spuse Elizabeth, strângându-şi iar 
buzele frumoase. Mai ştii, Effingham, că tatăl meu ţi-a spus că eu 
îl conduceam pe el şi că o să te conduc şi pe tine. Chiar acum, 
sunt pe cale de a-mi exercita puterea. 

— Orice, orice, draga mea Elizabeth. Dar sacrificându-i pe 
ceilalţi. Nu cu preţul prietenei tale. 

— De unde ştii, domnule, că mi-aş sacrifica prietenii? spuse 
doamna, fixându-şi ochii cercetător asupra chipului soţului său, 
dar nu întâlni decât aerul nevinovat al regretelor sale. 

— De unde ştiu? Păi, ar fi normal să ne regrete. 

— Este de datoria noastră să ne luptăm cu sentimentele 
noastre fireşti, răspunse Elizabeth. Şi nu prea avem motive să 
credem că un suflet ca al Louisei nu ar încerca. 

— Dar ce planuri ai? 

— Ascultă şi vei afla. Tatăl meu a reuşit să facă rost de o 
chemare pentru domnul Grant într-unul din oraşele de pe 
Hudson, unde ar trăi mai uşor, pentru că nu ar trebui să mai 
călătorească prin pădurile astea. Acolo şi-ar putea petrece 
amurgul vieţii în confort şi linişte. lar fiica lui ar putea să intre în 
societate şi să stabilească o relaţie, ceea ce ar fi normal, având 
în vedere vârsta şi personalitatea ei. 

— Bess, mă _ uimeşti! Nu credeam că ai un spirit de 
conducător. 

— Oh, dar sunt un conducător mai abil decât crezi, domnule, 
spuse soţia, zâmbind cu viclenie, dar este dorinţa şi datoria ta să 
te supui, cel puţin pentru o vreme. 

Effingham râse, dar, pe măsură ce plimbarea lor se apropia de 
sfârşit, ei au schimbat subiectul discuţiei de comun acord. Au 
ajuns la locul de pământ bătătorit, acolo unde fusese atâta 
vreme cabana lui Ciorap-de-Piele. Elizabeth văzu că toate 
gunoaiele fuseseră îndepărtate şi locul era acum acoperit cu un 
start frumos de iarbă, de unde pliviseră bălăriile. Acestea 
crescuseră în voie pe tot teritoriul ţării, în urma ploilor abundente 
din ultimul timp, ca şi cum în regiune venise o a doua primăvară. 
Acest loc mic era înconjurat de un perete rotund care nu se 
terminase de zidit, iar ei au intrat pe o poartă mică, în apropierea 

căreia au văzut puşca lui Natty rezemată de perete. Hector şi 
căţeaua se odihneau pe iarba de lângă ea, de parcă ar fi ştiut că 
stăteau pe pământul şi erau înconjurați de obiectele pe care le 
cunoşteau, deşi toate erau puţin schimbate. Vânătorul se lungise 
şi el pe pământ, în faţa unei pietre de mormânt din marmură 
albă şi îndepărta cu degetele firele lungi de iarbă care răsăriseră 
deja din pământul hrănitor, ca şi când ar fi dorit să descopere 
inscripţia. Lângă această piatră, care era o lespede simplă pusă 
la capul unui mormânt, se ridica un monument frumos cioplit cu 
dalta şi decorat cu o urnă. 

Oliver şi Elizabeth s-au apropiat de morminte cu pas uşor, fără 
ca vânătorul să-i audă. Faţa arsă de soare a lui Natty era 
contorsionată, iar ochii licăreau, de parcă ceva îi împiedica să 
vadă. După o vreme, Natty se ridică încet de pe pământ şi spuse 
tare: 

— Ei bine, pot să apun că totul este în ordine! Presupun că 
acolo scrie ceva, dar eu nu înţeleg nimic. Deşi pipa, securea şi 
mocasinii sunt foarte frumoase pentru cineva care nu le-a mai 
văzut niciodată, foarte frumoase. Vai de mine, se odihnesc unul 
lângă altul, fericiţi. Dar pe mine cine să mă bage în pământ când 
mi-o veni vremea? 

— Prietenii tăi nu vor uita să organizeze ultima slujbă pentru 
tine, Natty, atunci când va veni ora aceea nefericită, spuse 
Oliver, impresionat de monologul vânătorului. 

Bătrânul se întoarse fără să pară surprins, după obiceiurile 
indiene pe care el însuşi le adoptase. Apoi îşi trecu mâna pe sub 
nas, părând să îndepărteze astfel tristeţea. 

— Aţi venit să vedeţi mormintele, copii, nu-i aşa? întrebă el. 
Sunt frumoase şi pentru nişte tineri şi pentru bătrâni. 

— Sper să îţi placă, spuse Effingham. Numai tu ai dreptul de a 
decide în această privinţă. 

— Păi, eu nu sunt obişnuit cu morminte frumoase, răspunse 
bătrânul. Gusturile mele nu prea contează. la-i aşezat pe maior 
cu capul spre vest şi pe Mohegan spre est, nu-i aşa, băiete? 

— Am făcut cum mi-ai cerut tu. 

— Aşa e cel mai bine, spuse vânătorul. Ei credeau că vor 
călători în părţi diferite, copii, deşi nu există decât unul singur 
mai presus de noi toţi, care îi va aduce pe drepţi împreună atunci 
când vrea el şi care poate să albească pielea unui negru şi să-l 
pună la acelaşi nivel cu prinții. 

— Fără îndoială că aşa este, spuse Elizabeth, a cărei voce 
hotărâtă avea acum tonuri blânde, melancolice. Eu ştiu că ne 
vom întâlni cu toţii şi că vom fi fericiţi împreună. 

— Chiar aşa o să fie copii, chiar aşa? întrebă vânătorul cu o 
fervoare neobişnuită. Gândul acesta îmi alină sufletul. Dar 
înainte să plec, aş vrea să ştiu ce le spui oamenilor care se 
adună în ţară ca porumbeii primăvara, despre bătrânul delawar 
şi despre cel mai viteaz alb care a păşit vreodată pe aceste 
dealuri. 

Effingham şi Elizabeth au rămas surprinşi de felul foarte 
emoţionant şi solemn în care Ciorap-de-Piele a pus această 
întrebare, tânărul se întoarse spre mormânt şi citi cu glas tare: 

— Închinat memoriei lui Oliver Effingham, Esquire, fost maior 
în Infanteria a şaizecea a Maiestăţii sale, soldat nepreţuit, 
cavaler loial, om onest. La aceste virtuţi, el a adăugat toată 
graţia creştinească. In tinereţe a trăit în onoare, bogăţie şi 
putere, dar amurgul bătrâneţii sale a fost umbrit de sărăcie, 
singurătate şi boală, pe care numai bunul, cinstitul şi credinciosul 
său prieten şi îngrijitor, Nathaniel Bumppo i le-a alinat. Urmaşii 
săi au pus această piatră în onoarea virtuţilor stăpânului şi a 
recunoştinţei eterne a servitorului său. 

Ciorp-de-Piele a tresărit la auzul numelui său şi trăsăturile 
zbârcite ale feţei sale s-au luminat într-un zâmbet de fericire, 
apoi spuse: 

— Aşa ai spus, băiete? Ai cioplit numele bătrânului în piatră, 
lângă numele stăpânului său? Dumnezeu să vă aibă în paza Lui, 
copii! Aţi avut gânduri bune, iar inima preţuieşte ne spus 
bunătatea odată ce îmbătrâneşte. 

Elizabeth se întoarse cu spatele la cei doi care vorbeau. După 
o încercare eşuată, Effingham a reuşit să spună: 

— Este cioplit în marmură obişnuită, dar ar fi trebuit scris cu 
litere de aur. 

— Arată-mi numele, băiete, spuse Natty, serios şi simplu. 
Vreau să-mi văd propriul nume într-un loc de onoare ca acesta, l- 
aţi făcut un cadou generos unui bărbat care nu-şi lasă nici 
numele, nici familia în urma sa, într-o ţară în care a zăbovit atâta 
vreme. 

Effingham îşi îndreptă degetul spre locul acela, iar Natty a 
urmărit rotunjimile literelor până la sfârşit, cu un interes adânc, 
apoi se ridică de pe mormânt şi spuse: 

— Cred că e bine ce aţi scris şi aţi avut numai gânduri bune. Şi 
aţi făcut bine. Dar ce aţi scris deasupra pieii roşii? 

— O să auzi acum: această piatră a fost ridicată în memoria 
unei căpetenii indiene din tribul delawarilor, cunoscută sub mai 
multe nume: John Mohegan Mohican... 

— Moheecan, băiete, aşa îşi spuneau ei. Moheecan. 

— Mohican şi Chingachgook... 

— ... gach, băiete. Chingachgook, care în limba lor înseamnă 
Marele-Şarpe. Ar trebui să scriem numele corect, pentru că 
numele indienilor are întotdeauna o semnificaţie. 

— O să am grijă să fie modificat. A fost ultimul dintre oamenii 
săi, care a trăit până la sfârşit în această ţară şi am putea spune 
despre el că avea defectele unui indian, dar virtuțile unui om. 

— Nu ai avut niciodată mai mare dreptate, domnule Oliver! 
Vai de mine, dacă l-ai fi cunoscut aşa cum l-am cunoscut eu în 
tinereţe, chiar în bătălia în care domnul care se odihneşte alături 
de el i-a salvat viaţa, atunci când hoţii ăia de iroquois îl legaseră, 
ai fi spus mai mult de-atât. L-am tăiat sforile cu mâna mea şi i- 
am dat securea şi cuțitul meu, pentru că puşca a fost 
întotdeauna arma mea preferată. Impărţea lovituri în dreapta şi 
în stânga, ca un bărbat adevărat! Ne-am întâlnit când ne 
întorceam de la luptă şi ducea în ţăruş unsprezece scalpuri de 
mingo. Nu tremuraţi, doamnă Effingham, pentru că nu erau 
decât scalpuri ale capetelor rase şi războinicilor. Privesc dealurile 
acestea din jurul meu, unde puteam să număr câteodată 
douăzeci de fire de fum, înălțându-se din taberele delawarilor 
deasupra copacilor din pădure. Mă doare la gândul că nu a mai 
rămas nici măcar o singură piele roşie din toţi cei care erau. 
Poate doar vreun vagabond beţiv dintre oneida, sau indienii 
yankei, care vin aici de la malul mării şi care după mine, nu fac 
parte dintre creaturile lui Dumnezeu, pentru că nu sunt nişte 
peşti, dar nu au nici carne, nu sunt nici albi, nici sălbatici. Ei bine, 
a venit vremea, iar eu trebuie să plec... 

— Să pleci? repetă Effingham. Unde să pleci? 

Ciorap-de-Piele, care adoptase inconştient multe dintre 
calităţile indienilor, deşi se gândea mereu la el ca la o fiinţă 
civilizată, care se putea compara chiar şi cu delawarii, îşi feri faţa 
ca să-şi ascundă trăsăturile contorsionate. Se aplecă să ridice un 
pachet mare din spatele mormintelor şi îl puse încet pe umeri. 

— Să pleci! exclamă Elizabeth, apropiindu-se repede de el. Nu 

ar trebui să te avânţi singur atât de adânc în pădure, Natty, la 
vârsta ta. Ar fi imprudent, într-adevăr. Vrea să plece departe, să 
vâneze, Effingham. 

— Doamna Effingham are dreptate, Ciorap-de-Piele, spuse 
Edwards. Nu are nici un rost să te supui la asemenea chinuri 
acum. Decât să pleci, mai bine aruncă pachetul acela din spate şi 
limitează-ţi vânătoarea numai la munţii aceştia de lângă noi. 

— Chinuri! Dar e o adevărată plăcere, copiii mei, cea mai 
mare care mi-a rămas de partea aceasta a mormântului. 

— Nu, nu vei pleca aşa de departe, strigă Elizabeth, punându- 
şi mâna albă pe pachetul lui din piele de căprioară. Am dreptate! 
Simt ibricul şi o cutie de praf. Nu trebuie să-l lăsăm să plece atât 
de departe de noi, Oliver. Aminteşte-ţi cât de repede a cedat 
Mohegan. 

— Ştiam eu că despărţirea o să fie grea, copiii mei. Ştiam că 
aşa o să fie, spuse Natty. Aşa că am venit să mă uit şi eu la 
morminte şi m-am gândit că dacă o să vă las talismanul pe care 
mi l-a dat maiorul, când ne-am despărţit prima oară în pădure, 
nu v-ar fi aşa de greu şi aţi şti că oriunde ar pleca, bătrânul, 
gândurile lui tot aici ar rămâne. 

— E ceva neobişnuit, exclamă tânărul. Unde vrei să te duci, 
Natty? 

Vânătorul se apropie de el cu un aer încrezător şi înţelept, ca 
şi cum ştia că ceea ce va spune urma să pună capăt tuturor 
obiecţiilor, apoi zise: 

— Băiete, am auzit că pe marile lacuri se vânează cel mai bine 
şi nu e nici un alb o pe distanţă destul de mare, decât poate 
vreunul ca mine. Mi-e teamă să trăiesc în luminiş, unde aud 
ciocanele bătând de dimineaţă până seara. Şi deşi ţin mult la voi 
amândoi, n-aş spune aşa ceva dacă n-ar fi adevărat, mi-e dor să 
merg iar în pădure. Abia aştept. 

— În pădure! repetă Elizabeth, tremurând de emoție. Pădurile 
astea nesfârşite nu îţi ajung? 

— Ah, copila mea, pădurile astea nu sunt mare lucru pentru un 
om care e obişnuit cu sălbăticia. N-am mai avut linişte de când 
tatăl tău a venit cu coloniştii lui. Dar nu m-aş duce departe, 
pentru că numai cel care se odihneşte sub iarba de acolo îmi 
dădea viaţă. Dar acum el s-a dus şi Chingachgook la fel, iar voi 
sunteţi tineri şi fericiţi. Da, casa cea mare a fost plină de veselie 
în luna care a trecut. Şi m-am gândit că ar fi vremea să am parte 

de puţină linişte în amurgul vieţii mele. Pădure! Intr-adevăr, nu 
pot să spun că aceasta este o pădure adevărată, doamnă 
Effingham, pentru că mă pierd în luminişurile acestea în fiecare 
zi din viaţa mea. 

— Dacă îţi lipseşte ceva care ţi-ar aduce liniştea, nu trebuie 
decât să ne spui, Ciorap-de-Piele. Dacă puteam să ţi-l oferim, e al 
tău. 

— Ştiu că tu ai intenţii bune pentru toţi, băiete. Şi soţia ta la 
fel. Dar eu nu am obiceiurile voastre. La fel şi morţii de acolo, 
care credeau, când mai erau în viaţă, că unul se va îndrepta spre 
vest şi celălalt spre est, pentru a-şi găsi raiul. Dar la fel ca noi şi 
ei se vor întâlni în cele din urmă, copiii mei. Da, aşa cum ai spus 
tu, ne vom întâlni în lumea celor drepţi la sfârşit. 

— Dar nu ştiam nimic. Nici nu mă aşteptam la aşa ceva, spuse 
Elizabeth şi aproape că se sufoca de emoție. Credeam că vrei să 
trăieşti şi să mori alături de noi, Natty. 

— Cuvintele nu ne mai folosesc la nimic, spuse soţul ei. Nu 
poţi schimba obiceiuri vechi de patruzeci de ani într-o singură zi. 
Te cunosc prea bine ca să mai încerc să te opresc Natty. Numai 
dacă m-ai lăsa să-ţi construiesc o cabană pe dealurile acelea 
îndepărtate, unde am putea veni să te vedem şi am şti că trăieşti 
în pace. 

— Nu vă temeţi pentru Ciorap-de-Piele, copii. Dumnezeu va 
avea grijă de zilele şi de fericirea lui. Ştiu că ai numai gânauri 
bune, dar nu avem aceleaşi obiceiuri. Eu iubesc pădurea, iar tu 
iubeşti oamenii. Eu mănânc când mi-e foame şi beau când mi-e 
sete, iar voi mâncaţi la ore fixe şi după anumite reguli. Până şi 
câinilor le daţi prea multă mâncare, băiete, pentru că sunteţi atât 
de buni. lar câinii ar trebui să fie slabi ca să alerge bine. 
Dumnezeu le-a dat un rost şi celor mai mici dintre creaturile sale, 
iar pe mine m-a făcut pentru sălbăticie. Dacă ţineţi la mine, 
lăsaţi-mă să mă duc acolo unde sufletul meu vrea să fie din nou. 

Acest ultim apel a fost hotărâtor. Cei doi nu au mai rostit nici o 
rugăminte ca el să mai rămână. Dar Elizabeth şi-a lăsat capul în 
piept şi a început să plângă, iar soţul ei îşi ştergea lacrimile de la 
ochi. Mâinile lui erau grele, nu îl ascultau şi abia reuşi să scoată 
portofelul, pentru a-i oferi vânătorului un teanc de bancnote. 

— la-le, spuse el. Măcar ia banii aceştia, pune-i bine şi te vor 
ajuta când o să ai mai multă nevoie. 

Bătrânul luă bancnotele şi se uită la ele curios. 

— İnseamnă că ăştia sunt banii noi de hârtie, de care se fac la 
Albany. Nu cred că valorează prea mult pentru cei fără carte. Nu, 
băiete, ia-ți banii înapoi. Nu-mi vor folosi la nimic, am avut grijă 
să iau tot praful de la francez înainte să închidă şi se spune că 
sunt gloanțe destule acolo unde mă duc. Nu sunt bune nici să-mi 
curăț puşca, pentru că eu folosesc mai mult piele. Doamnă 
Effingham, permiteţi-mi să vă sărut mâna şi să vă urez toate cele 
bune dumneavoastră şi familiei. 

— Lasă-mă să te mai rog o dată să rămâi! strigă Elizabeth. Nu 
mă lăsa, Ciorap-de-Piele, să-l plâng pe cel care mi-a salvat viaţa 
de două ori şi care i-a servit cu credinţă pe cei pe care îi iubesc. 
Dacă nu vrei să rămâi pentru binele tău, atunci stai măcar de 
dragul meu. Te voi vedea în coşmarurile care îmi mai tulbură 
încă nopţile, murind bătrân şi sărac, lângă sălbăticiunile pe care 
le-ai ucis. Imi voi imagina că eşti ameninţat de toate relele din 
lume, de boală, lipsuri, singurătate. Rămâi cu noi, bătrâne, dacă 
nu pentru binele tău, atunci de dragul nostru. 

— Doamnă Effingham, asemenea gânduri şi coşmaruri nu ar 
urmări o persoană nevinovată prea multă vreme, răspunse 
vânătorul solemn. Dumnezeu le va îndepărta. Şi dacă vei mai 
avea asemenea visuri, ele nu vor fi din cauza grijii pe care mi-o 
porţi, ci ca să vă daţi seama că puterea Lui m-a adus acolo, 
pentru a te salva. Să aveţi încredere în Dumnezeu, doamnă şi în 
soţul dumneavoastră şi nu o să vă gândiţi mult la un bătrân ca 
mine şi nici nu o să vă faceţi griji pentru el. Sper că Dumnezeu o 
să vă aibă în paza Lui, Dumnezeul care locuieşte în luminişuri, ca 
şi cel din sălbăticie şi vă binecuvântează pe dumneavoastră şi 
familia, de acum şi până în momentul în care albii se vor întâlni 
cu pieile roşii, iar legea ne va fi numai dreptatea şi nu puterea. 

Elizabeth îşi înălţă capul, iar vânătorul i-a putut vedea faţa 
palidă când a salutat-o ridicându-şi pălăria şi atingând-o 
respectuos. Tânărul îi prinse mâna cu o fervoare convulsivă, dar 
rămase tăcut. Vânătorul s-a pregătit de drum, strângându-şi 
cureaua mai tare şi pierzând câteva momente cu gesturile 
stângace ale oricărei despărţiri triste. A încercat de câteva ori să 
spună ceva, dar simţea un nod în gât. In cele din urmă, îşi puse 
puşca pe umăr şi scoase un strigăt clar de vânător adevărat, 
care răsună în pădure: 

— Aici! Aici! Câinii mei! Haideţi să mergem. O să vă doară 
picioarele înainte să ajungem la destinaţie. 

Auzind strigătele lui, câinii au sărit de la pământ, au 
adulmecat mormintele şi perechea tăcută şi gravă, apoi şi-au 
urmat stăpânul umili, de parcă erau curioşi să ajungă la noua lor 
destinaţie. A urmat o pauză scurtă, în care tânărul îşi întoarse 
faţa spre mormântul bunicului său. Orgoliul masculin l-a ajutat 
să-şi stăpânească emoţiile sincere şi se răsuci pentru a-şi reînnoi 
rugăminţile, dar văzu că în cimitir nu erau decât el şi soţia sa. 

— A plecat! strigă Effingham. 

Elizabeth îşi ridică faţa şi îl văzu pe bătrânul vânător că se 
oprise la marginea pădurii, privind în urmă pentru un moment. 
Când le-a întâlnit privirile şi-a ridicat mâna deasupra ochilor, apoi 
o flutură sus în aer de rămas bun şi intră în pădure, strigându-şi 
tare câinii, care se chirciseră la picioarele lui. 

A fost ultima dată când l-au văzut pe Ciorap-de-Piele. 
Judecătorul Temple a ordonat şi a condus un grup care a plecat 
pe urmele lui, dar pasul agil al vânătorului l-a ţinut mereu în faţa 
lor. Mergea departe, către apusul soarelui, fiind primul din grupul 
de pionieri care a deschis calea pentru marşul naţiunii de-a 
lungul continentului. 


Sfârşit. 

